
Dintre tinerii prozatori, mai puţin cunoscutul și mai puţin răs- 
făţatul Petru Cimpoeșu mi se pare unul dintre cei mai interesanți, 
mai exact spus, dintre cei mai dotați pentru roman — capabil poate 
chiar, cîndva, de marea performanţă. 


VALERIU CRISTEA, Talentul romancierului, 
în România literară, 14 noiembrie 1985 


Stilul tăios, alert, economicos, precis totuşi datorită articula- 
ţiilor ireproșabile ale naraţiunii, e primul semn al calităţilor indis- 
cutabile care transpar din proza lui Petru Cimpoeşu. 


RADU G. ŢEPOSU, Istoria tragică și grotescă a întunecatului 
deceniu literar nouă, Editura Eminescu, 1993 


Începe să se știe (în 22 l-a remarcat și Mircea Iorgulescu) că 
s-a ivit şi un romancier ce pare să-și fi propus — şi reușit — să-l 
îmblânzească pe... Caragiale. Petru Cimpoeşu — de el este vorba 
— descrie în romanul său „cu îngeri și moldoveni“, Simion lift- 
nicul, viaţa cotidiană modestă şi bîntuită de „tranziţie“ dintr-un 
bloc la Bacau. Dacă exclud pasajele fantastico-metafizice din as- 
censor (m-au convins mai puţin), dau peste personaje caragialeşti 
tratate cu umor, firește, dar, în acelaşi timp, transfigurate de îngă- 
duitoarea afecțiune a autorului. O duioşie i ironică dînd parcă drep- 
tate lui Steinhardt, care propunea sub pseudonim, într-o revistă 
de exil, o interpretare anticonformistă, paradoxală, greu accepta- 
bilă, scaldată în bunătate, a finalului din Scrisoarea pierdută. 
Caragiale blînd, îți închipui? 


Admiraţia — un dar rarisim în literatura română 
Monica Lovinescu în dialog cu Gabriela Adameşteanu, 
„22“, anul XIII (632) Nr. 16 (16 apr. — 22 apr. 2002) 

Povestea Marelui Brigand (...) oferă cititorului o surpriză ce 
ţine de domeniul excepţionalului. O dublă performanţă, con- 
strucţia epică de anvergură și altitudinea intelectuală a scriiturii, 
realizează Petru Cimpoeșu prin acest roman, riscînd să-și eclipseze 
cam toate cărțile de pînă acum, începînd cu Amintiri din provincie 
(1983), Firesc (1985) şi terminînd cu Erou fără voie (1994), Un regat 
pentru o muscă (1995). Un roman în 12 capitole ce se asamblează 
polifonic, fiecare reprezentînd o mişcare spre centru şi în profun- 
zime, dar și un lent avans spre deznodământul anunţat, spre o dezle- 
gare a enigmei de fond, perceptibilă în toţi porii partituri. 


GEO VASILE, „ Grefierul şi victima“, 
în revista Contemporanul - ideea europeană, 
nr 44/16 noiembrie 2000 


„m-am lăsat şi eu furat de spectacolul ei spumos, încîntător 
Îi coate i edd alen vii, agile, spirituale cum puţine altele, 
al perspectivei ucigător-ironice, prin care sunt căutate şi surprinse 
personajele, relaţiile dintre ele, fondul lor uman demonizat, umil, 
inocent, cumva dostoievskian, cel al înglodării în patimi și păcate 
mărunte, dar deopotrivă și cel al dorințelor grandioase dar 
inocente de înălţare, de izbăvire prin politică, prin afaceri (adică 
prin bani, cît mai multi bani), prin credință. 

E vorba în fond de o lume mică: cu puseurile ei atavice, cu 
zvîrcolirile ei caraghioase şi nevinovate într-o vreme în care toţi 
par căzuţi direct din lună, o lume a libertăţii și a democraţiei incip- 
iente, a mimării regulilor şi normelor ei civilizatorii ca iniţiere 
neîndemînatică în practicarea ei efectivă. E vorba de lumea noas- 
tră românească în acest început de veac şi mileniu. Cumva o lume 
de după Apocalipsă. 

VASILE DAN, Un „roman cu îngeri 
şi moldoveni“, Revista Familia / Nov-Dec 2004 


În romanul lui Cimpoeșu, Dumnezeu este blajin și indulgent, 
mai închide ochii, mai lasă de la el, vorba unui personaj, 
Dumnezeul românilor dă totul şi nu cere nimic. 


MANUELA GOLEA, în ziarul Ziua/ 27 iunie 2001 

Dezlănţuit parodic şi deopotrivă tandru, fără nimic sfânt, însă 
mereu înfiorat de adierea ironică a misterului divin, romanul 
Simion Lifinicul de Petru Cimpoeşu aduce în proza românească 
de după 1989 o prospeţime aproape neverosimilă de ton și viziune. 
O prospeţime dublată, încă și mai neverosimil, de seninătate. 


MIRCEA IORGULESCU, Viaţa la români, 
după Evenimente, în 22, anul XII, 
nr. 51, 18-24 decembrie 2001 


PRELUDIU 


Experimentul Armaggedon 


Despre Experimentul Armaggedon se ştiu puţine lucruri, 
iar câte se ştiu, aproximative, contradictorii și oricum insu- 
ficiente, sunt ascunse cu grijă. Se vorbește despre ele cu re- 
ticenţă şi cu un fel de stînjeneală, așa cum, în familiile rezultate 
dintr-o mezalianţă, li se vorbeşte copiilor despre bunicii lor 
de condiţie proastă; conştiinţa noastră este, cînd vine vorba 
despre ce s-a întîmplat acolo, încărcată şi posomorâtă, ca a 
unui datornic la ușa căruia bat portăreii: tare am mai dori să 
nu fim acasă în acel moment! Încît încercarea de a descrie 
ce a fost în realitate acest experiment e de la bun început sor- 
tită eșecului. În rapoartele confidenţiale ale Ministerului Teri- 
toriilor de peste Mări (a existat, sub regimul comunist, un 
astfel de minister, deși nimeni nu a ştiut de existenţa lui), 
operaţiunea a avut iniţial numele de cod Experimentul Atlan- 
dida, ceea ce mă face să cred că se ştia de pe atunci ce soar- 
tă îi aştepta pe cei care luau parte la el; de prisos să mai adaug 
că, ulterior, datorită unor complicaţii apărute în situaţia inter- 
naţională, sau poate în mod deliberat, multe din documentele 

respective au dispărut, s-au rătăcit prin arhive, ori au fost sus- 
trase de persoane interesate, în scopuri ce probabil nu vor 
ieşi la lumină niciodată. Interesant este că sursele se contra- 
zic între ele parcă dinadins, pentru a relativiza şi puţinul ade- 
văr ce reuşeşte să răzbată din cele cîteva documente şi dovezi 
care au putut fi recuperate. Presupun — se va vedea îndată ce 
motive am să o fac — că nici în viitor situaţia nu se va schimba 
prea mult. Ca și în cazul altor enigme ale istoriei recente, arhi- 
vele sunt mute, martorii par loviți de amnezie, iar oficialii 
clatină din cap cu subînţeles și surtd amabil, explicînd că e 
vorba de informaţii clasificate. 

Nu altfel stau lucrurile în cazul insulei Roland: cei care 
ştiu că, timp de aproape patru decenii, România a fost (iar po- 
trivit unor surse, continuă să fie!) o putere colonială, nu par 
dispuşi să vorbească; fie că răspund altor întrebări decât ce- 
lor care le sunt puse, fie ridică din umeri, sau devin crispaţi 
ŞI SUSpICIOȘI, privind î îngrijoraţi în jur... Se tem şi tac. Cu o 
singură excepţie, despre care va fi vorba mai tîrziu. 

Într-adevăr, la sfârşitul anilor *60 ai secolului trecut, această 
insulă vulcanică puţin cunoscută din Pacificul de Sud a deve- 
nit proprietatea statului român, după ce aparținuse Statelor 
Unite ale Americii, mai precis unui cetăţean american, care 
la rîndul său o închiriase guvernului SUA, pentru instalarea 
unei baze militare. E dificil de apreciat în ce condiţii a intrat 
sub administraţie românească, păstrînd totuşi bazele militare 
americane pe teritoriul ei. Vizita efectuată de Richard Nixon 
în România, primirea lui deosebit de călduroasă, regizată de 
regimul comunist de la București, ca şi prietenia mai mult 
decît suspectă cu Nicolae Ceaușescu, par să aibă o legătură 
directă cu afacerile obscure legate de această insulă și, mai 
ales, cu ceea ce s-a numit Experimentul Armaggedon. Să nu 
uităm că, în anul precedent, generalul de Gaulle venise spe- 
cial la Bucureşti pentru a-l încuraja pe Ceaușescu să nu cedeze 
nici presiunilor americane, nici celor sovietice. Evident, Franţa 

avea de asemenea interese legate de insula Roland și se pare 
că de Gaulle însuşi s-a arătat dispus să o cumpere de la guver- 
nul român, pentru a o transforma în poligon nuclear, dar 
Ceaușescu l-a refuzat politicos, afirmînd că are în vedere 
popularea insulei și dezvoltarea, aici, a unei societăţi drepte, 
fără exploataţi şi exploatatori, care să constituie un exemplu 
de urmat şi pentru celelalte naţiuni din Pacific. Negocierile 
dintre cei doi s-au încheiat însă brusc, înainte de a fi ajuns 
la un acord, deoarece de Gaulle a trebuit să se întoarcă în 
Franţa, unde izbucniseră binecunoscutele mișcări studenţeşti. 
Astăzi avem suficiente dovezi pentru a afirma că ele fuseseră 
provocate de agenţi americani. 

Aşadar, în 1969, preşedintele de atunci al Statelor Unite 
a venit în România într-o vizită care a produs perplexitate 
în mediile politice internaţionale — și pe bună dreptate. Să spu- 
nem lucrurilor pe nume: ea a rămas învăluită în mister pînă 
în ziua de azi, cînd cei mai mulţi analişti politici încă o consi- 
deră surprinzătoare și inexplicabilă. Afară, bineînţeles, de cazul 
cînd am accepta ca valabilă ipoteza că acea vizită a avut sco- 
puri nemărturisite, despre care opinia publică nu trebuia să 
afle nimic. Nici măcar să bănuiască ceva. Zece ani mai târziu, 
mai precis în 1978, generalul Pacepa, unul din oamenii de în- 
credere ai lui Ceauşescu, fugea în Germania Federală, luînd 
cu sine documente de maximă importanţă pentru siguranţa 
naţională a României, printre care şi o bună parte din arhivele 
Experimentului Armaggedon. Tinta lui erau, bineînțeles, 
Statele Unite ale Americii. Peste alți aproximativ zece ani, 
Ceaușescu pierdea puterea și, spre deosebire de ceilalți lideri 
comuniști din Est, era condamnat la moarte, în urma unui 
proces care nu a respectat niciuna din prevederile în vigoare 
ale Codului de procedură penală. A fost executat în mare 
grabă (!). În sfîrşit, după alți aproximativ zece ani, de fapt 
la sfârşitul anului 2001, în presa de la București izbucnea ceea 
ce s-a numit scandalul Armaggedon... Este vorba de o serie 
de informaţii publicate pe internet, aparent cu scopul de a 

demasca faptele de corupţie ale unor înalți demnitari români, 
în frunte cu primul ministru. Scopul lor real a rămas nedes- 
luşit pînă în ziua de azi. În acelaşi an, Editura Nemira publi- 
ca lucrarea Particulele elementare de Michel Houellebecq 
(biolog francez pe numele său adevărat Michel Djerzinski), 
în care se preconizează clonarea unei noi specii raționale de 
umanoid androgin, ai cărei indivizi să fie identici genetic şi 
care să înlocuiască, în viitorii cincizeci de ani, rasa umană. 
De prisos să mai spunem că toate aceste evenimente sunt 
strîns legate între ele. Parcurgîndu-le cu atenţie, vom desco- 
peri coincidenţe stranii, în măsură să ridice nenumărate semne 
de întrebare. 


O întrebare cu mai multe răspunsuri 


Prima întrebare pe care suntem obligaţi să ne-o punem 
este: cum a ajuns insula Roland în posesia statului român? 
Există mai multe variante de răspuns. Cea mai verosimilă din- 
tre ele are în vedere datoria de peste opt miliarde de dolari, 
plus dobiînzile aferente, pe care marile companii petroliere 
americane o aveau faţă de faţă de inginerul Ion Basgan, cetă- 
tean român. Unele informaţii despre acest caz au fost aduse 
la cunoștința opiniei publice abia în ianuarie 2002, prin inter- 
mediul ziarului Evenimentul zilei. Este vorba despre o invenţie 
aparţinînd inginerului Basgan, pe care companiile americane 
au folosit-o decenii la rînd fără a-i plăti acestuia drepturile 
prevăzute de lege. Invenţia se numește „Forajul rotativ cu 
prăjini grele proporţionale“ şi, potrivit ziarului citat, a fost 
înregistrată în România la 18 mai 1934, cu brevetul nr. 22789. 
Trei ani mai târziu, aceeaşi invenţie a primit brevetul ameri- 
can sub numele de „Aparat rotativ pentru forajul puțuri- 
lor“. Conform brevetului, Basgan avea timp de 17 ani toate 
drepturile asupra invenţiei, „peste tot în Statele Unite şi te- 
ritoriile acestora“. Trebuie spus că aceste drepturi erau con- 
siderabile, căci ea aducea utilizatorilor economii anuale de 

peste 1,5 miliarde de dolari. Din păcate, odată cu intrarea Ro- 
mâniei în război, alături de Germania, statul american a dis- 
pus sechestrarea brevetului acordat lui Basgan, invenţia 
acestuia fiind încredinţată Custodelui Proprietății Străine. La 
sfîrşitul războiului, cînd prin Tratatul de Pace de la Paris s-a 
decis restituirea bunurilor românești sechestrate, brevetul lui 
Basgan lipsea de pe listele întocmite de autorităţile americane. 
Inginerul Basgan a deschis în SUA 118 procese împotriva 
trusturilor petroliere care îi foloseau ilegal invenţia (printre 
ele, Standard Oil Company, Gulf Oil Company, Shell Oil 
Corporation şi multe altele), dar, utilizînd numeroase șiretli- 
curi şi i profitind cu abilitate de imperfecțiunile sistemului j juri- 
dic, avocații petroliştilor americani au reuşit să amîne ani la 
rînd o decizie în favoarea petentului. La un moment dat, ei 
au prezentat instanţei un certificat de deces în care era menţio- 
nat numele lui Ion Basgan. În realitate însă era vorba despre 
medicul Basgan, un văr al inventatorului. Iată, în continua- 
re, succesiunea evenimentelor, așa cum este ea prezentată de 
Vasile Surcel, autorul articolului publicat în ediţia din 26 ia- 
nuarie 2002 a cotidianului amintit mai sus (în plin scandal 
Armaggedon II — simplă coincidenţă ?...). 

În 1965, o delegaţie oficială condusă de Gheorghe Gheor- 
ghiu Dej s-a întâlnit cu președintele american Lyndon John- 
son. La discuţii, partea română pune şi problema brevetului 
Basgan. Pe 15 octombrie al aceluiaşi an, Departamentul de 
Stat al Justiţiei SUA emite Divertising Order SA 838, prin 
care brevetul este scos de sub sechestru și restituit titularu- 
lui, care astfel a fost repus oficial în drepturi. 

Pe 4 mai 1966, Basgan intră în legătură cu ing. Daniel Far- 
cas, reprezentantul grupului german Lomen-Reiter-Dresner 
Bank, cu care încheie un acord de colaborare pentru recupe- 
rarea drepturilor sale. În iulie, grupul german a întocmit o 
expertiză din care rezulta că, pentru cei 17 ani cât a fost titu- 
lar al brevetului, lui Basgan i se cuvin drepturi de autor in 
valoare de 8,634 miliarde de dolari. 

În toamna aceluiași an, lui Basgan i se propune să devină 
cetăţean al statului Israel. În schimb i se oferă zece milioane 
de dolari și asigurarea aducerii în acest stat a celor 8,6 mili- 
arde de dolari. Cîteva luni mai tîrziu, Sarchiz Halajian, din 
New York, îi aduce la cunoştinţă că anumite societăți petro- 
liere din SUA au depus, într-un cont secret, mari sume de 
bani din care urmau să i se plătească drepturile cuvenite. Ulte- 
rior nu s-a mai aflat nimic despre acel cont. Ajungem astfel 
la momentul 1969, cînd problema banilor datoraţi de ameri- 
cani este repusă în discuţie de Nicolae Ceauşescu, cu ocazia 
vizitei la București a preşedintelui american Richard Nixon. 

Moștenitorii lui Basgan susţin că Nicolae Ceaușescu ar 
fi primit, cu acea ocazie, 50 de milioane de dolari, în schim- 
bul cărora Basgan nu a mai fost lăsat să-și revendice drep- 
turile. În realitate lucrurile sunt cu mult mai complicate și, 
îmi permit să spun, mai dramatice. Deşi, atunci cînd a fugit 
în SUA, generalul Pacepa a luat cu el cea mai mare parte a 
arhivei Experimentului Armaggedon, iar ce nu a putut lua a 
ascuns cu grijă în locuri numai de el ştiute, s-au descoperit 
ulterior dovezi care atestă că natura tranzacţiei dintre Ceau- 
şescu și Nixon consta în cedarea de către SUA a insulei Ro- 
land către statul român, în anumite condiţii. Mai precis, insula 
urma să devină proprietatea lui Ion Basgan, î în contul datori- 
ilor la care m-am referit mai sus, dar fără ca proprietarul de 
drept să afle vreodată acest lucru! Astfel, Basgan fiind cetă- 
tean român, conform normelor de drept internaţional, insu- 
la intra sub jurisdicție românească. Situaţia era complicată o 
dată în plus şi de faptul că trupele americane continuau să 
rămînă pe insulă, în condiţiile în care guvernul local era con- 
dus de un Prim-Secretar, cu toate atribuţiile ce reveneau a- 
tunci prim-secretarilor de judeţ ai lui Ceauşescu (imediat după 
evenimentele din Decembrie 1989, pe fondul schimbării de 
regim și al vidului de putere de la Bucureşti, insula Roland 
şi-a declarat independenţa, iar Primul- Secretar a devenit... Ro- 
land I, Împăratul Rolandului — dar să nu anticipăm!). 

Omul nou visat de Ceaușescu = Meta-omul 


O altă coincidenţă. Tot la începutul anului 2002, agenți- 
ile de presă din î întreaga lume relatau despre participarea cîtor- 
va mercenari români la o tentativă eşuată de lovitură de stat, 
în insulele Comore. Au fost ultimele zvîcniri ale unei mon- 
struoase conspirații începute cu douăzeci de ani în urmă şi 
al cărei obiectiv era acela de a impune o nouă împărțire a 
lumii. Cititorul va surîde sceptic aflînd că această nouă împăr- 
tire, sau „nouă ordine mondială“, cum era ea frecvent denu- 
mită în discursurile lui Nicolae Ceaușescu (chiar îngrijorător 
de frecvent!), a fost îndelung negociată de Statele Unite ale 
Americii şi România, tocmai datorită mizei deosebite puse 
în joc: între timp, insula Roland devenise una din cele mai 
importante insule din Pacificul de Sud. Desigur, cînd spun 
despre această insulă că era una din cele mai importante, nu 
am în vedere suprafaţa, sau numărul locuitorilor, nu mai mari 
decât ale unui singur judeţ din România, ci importanţa ei stra- 
tegică, atît de mare încât, la un moment dat, faptul că Româ- 
nia deţinea această insulă risca să răstoarne echilibrul de forțe 
nu doar în zona Pacificului, ci în întreaga lume. Din fericire, 
în cele din urmă, după tratative foarte dificile, marile puteri 
au ajuns la o înţelegere cu guvernul român, rămasă bineînţe- 
les secretă, iar evenimente de la sfîrșitul anilor '80 aveau să 
scape cancelariile occidentale de coşmarul „Noii ordini mon- 
diale“ ceauşiste. De prisos să mai adaug că însăși răsturnarea 
de la putere a lui Ceaușescu, așa-zisa Revoluţie din Decem- 
brie, are o legătură directă cu Experimentul Armaggedon. Ma- 
rile puteri nu i-au putut ierta dictatorului de la București 
faptul că le-a şantajat, ani la rînd, cu una din cele mai teribi- 
le ameninţări la adresa întregii omeniri, astfel că, în deplin 
consens și în modul cel mai discret cu putinţă, americanii şi 
ruşii au pus la cale debarcarea lui. Celor care au urmărit la 
televiziune falsul proces de la Tîrgovişte al familiei dictatoru- 
lui, nu le-a putut scăpa faptul că, în mai multe rînduri, Ceau- 
şescu a făcut aluzie la agenturile străine şi la o conspirație care 

urmărea distrugerea României. Astăzi trebuie să recunoaștem, 
în sfîrşit, că Ceaușescu avea perfectă dreptate, numai că prea 
puţini erau cei dispuși să admită acest lucru. Îi revine lui Ion 
Iliescu marele merit de a fi dejucat planurile iniţiale ale oc- 
cidentalilor și de a fi transformat tulburările interne, care ar 
fi trebuit să ducă la ştergerea României de pe hartă, într-o 
așa-zisă Revoluţie, urmată de o tranziţie lină și infinită care, 
printre altele, a oferit patrioţilor autentici ocazia de a face avere. 

Dar să vedem despre ce este vorba. Aşa cum arătam mai 
înainte, în cursul vizitei sale în România, Richard Nixon a 
cedat României insula Roland, în schimbul anulării datoriei 
către inventatorul Ion Basgan, „punînd totuşi condiţia ca ba- 
zele militare americane să rămînă pe insulă încă douăzeci de 
ani (adică pînă în... 19891). În schimb, administraţia civilă 
a insulei se subordona regimului de la Bucureşti, care nu a 
întârziat să înfiinţeze aici un Comitet Judeţean al P.C. Roland, 
condus de un prim-secretar numit de Ceaușescu. Imediat 
după preluarea insulei de la americani, românii au pus în apli- 
care un proiect de re-populare a insulei. Era prima etapă ma- 
joră a Experimentului Armaggedon, următoarea fiind, aşa 
cum s-a aflat mult mai târziu, crearea omului nou. Scăderea 
ponderii ţiganilor (actualmente rromi) din România, în statis- 
ticile oficiale de la mijlocul anilor '70, ar putea fi pusă pe seama 
acestui proiect. Există suficiente dovezi care ne îndreptăţesc 
să afirmăm că, în acea perioadă, mai multe nave ale flotei co- 
merciale românești au plecat în cel mai mare secret spre Pa- 
cific, de unde nu s-au mai întors niciodată. Dată fiind rata 
ridicată a natalității acestei etnii, în numai zece ani, populaţia 
insulei s-a dublat, ceea ce pare să-i fi dat lui Ceauşescu ideea 
de a dubla și populaţia României. De aceea a interzis avortu- 
rile. Totuşi, nu acesta era scopul esenţial urmărit de dictator. 
Puţini ştiu că atunci cînd, în discursurile sale, Ceaușescu se 
referea la necesitatea creării omului nou, constructor al societă- 
tii socialiste multilateral dezvoltate, el avea în vedere inclu- 
siv modificări de natură genetică, pe care între timp savanții 

le experimentaseră în secret pe insula Roland, convins fiind 
că nedreptăţile sociale şi suferinţele oamenilor se datorează 
în ultimă instanţă inegalităţilor naturale dintre ei. De aceea, 
ajunsese la concluzia că toţi oamenii trebuie să fie egali gene- 
tic, iar acest lucru nu se putea realiza decât prin clonare. Deoa- 
rece o egalitate socială care nu ar fi dublată de egalitatea 
personală, mai precis de identitatea genetică a indivizilor, ar 
fi inechitabilă, falsă şi în cele din urmă precară. Vedem acum 
mai bine legătura cu cercetările biologului francez Michel 
Djerzinski (alias Houellebecq), despre care aminteam la în- 
ceputul acestor rînduri, şi suntem îndreptăţiţi să afirmăm, pe 
baza unor documente de arhivă, că scopul operaţiunilor 
codificate sub denumirea de Experimentul Armaggedon a 
fost, printre altele, crearea, prin mutații genetice, a unei spe- 
cii de antropoid superioare omului (așa-zisul om nou, sau 
meta-omul), care să cucerească lumea și să instaureze un co- 
munism perfect şi ireversibil pe întreaga planetă. În plus, indi- 
vizii din această nouă specie urmau să fie înzestrați cu 
capacităţi paranormale, astfel încît gîndurile şi acţiunile lor 
să poată fi controlate permanent de la un centru telepatic. 
Din fericire (sau poate din păcate ?), odată cu fuga lui Pacepa 
în SUA, americanii au aflat cîte ceva despre acest experiment 
şi au reuşit să-l contracareze. Fi au încercat în mai multe rîn- 
duri să-l determine pe Ceaușescu să renunţe atât la fabricarea 
bombei atomice, care se pregătea în laboratoarele de lîngă 
Piteşti, cît și la experimentele genetice (şi nu numai) de pe 
insula Roland, oferindu-i în schimb numeroase ajutoare fi- 
nanciare, prin intermediul Fondului Monetar Internaţional. 
Cînd au înţeles că Ceauşescu nu e dispus să renunţe la ambi- 
tiile sale megalomane, au decis să-l lichideze, lucru care s-a 
şi întîmplat în cele din urmă — evenimentele din Decembrie 
1989 stau mărturie. Voi reveni mai tîrziu asupra a ceea ce a 
urmat după căderea lui Ceauşescu. Sau poate că nici nu mai 
e cazul. 

Al doilea răspuns 


Arătam că la întrebarea: cum a ajuns insula Roland în po- 
sesia statului român? — există mai multe răspunsuri posibile. 
Primul dintre ele, analizat mai sus, este legat de numele ingi- 
nerului român Ion Basgan. A sosit momentul să analizăm şi 
argumentele în favoarea unui al doilea răspuns, deşi vom ve- 
dea că valabilitatea unuia sau altuia dintre răspunsurile date 
nu influenţează decisiv considerațiile finale asupra Experi- 
mentului. 

Documente descoperite recent acreditează ideea că insula 
Roland a intrat în proprietatea statului român mai devreme 
decât s-a crezut şi în cu totul alte circumstanţe decât cele evoca- 
te anterior. Se ştie că insula nu a aparținut niciodată pro- 
priu-zis guvernului american, ci unui cetățean american, al 
cărui nume pare să fi fost Roland Hughes, un miliardar excen- 
tric îndrăgostit de jocurile de noroc, nepotul fizicianului en- 
glez David Edward Hughes, născut la Londra în 1831 şi mort 
în 1900 (între altele, David Hughes este inventatorul microfo- 
nului). Rămîn neclare circumstanţele în care Roland Hughes 
l-a întâlnit şi s-a împrietenit cu americanul de origine româ- 
nă Roland Cârlan. Coincidenţa că aveau acelaşi nume și că 
ambii erau homosexuali pare să fi contribuit la aceasta, deşi 
au existat cu certitudine şi alte motive... Roland Cârlan se 
lăuda că e un băiat simplu de la ţară, plecat doar cu traista 
în băț de acasă, însă în realitate era agent acoperit al Securită- 
ţii ceaușiste, o dovadă în acest sens constituind-o faptul că 
nu divorțase de soţia sa Tincuţa, şi nu renunţase la cetăţenia 
română, deși ar fi avut acest drept. În România, Roland Câr- 
lan fusese căsătorit cu una din surorile mai mari ale lui Pace- 
pa, rămasă în ţară după așa-zisa lui fugă în Occident, regizată 
de serviciile secrete româneşti. De altfel, potrivit Opisului 
E migraţiei Româneşti, în 1950 Pacepa își abandonase studi- 
ile de chimie industrială și devenise ofiţer operativ în cadrul 
Direcţiei de Contraspionaj, la îndemnurile lui Roland Cârlan, 

care pe atunci era abia logodit cu Tincuţa. Ajungem astfel la 
momentul 1968, care va marca o cotitură de proporţii în re- 
laţiile româno-americane, nu doar din cauza evenimentelor 
din Cehoslovacia, binecunoscute publicului larg, în cursul 
cărora speranţele Primăverii de la Praga şi ale unui eventual 
comunism cu faţă umană au fost strivite sub șenilele tancuri- 
lor ruseşti trimise de Brejnev. Aceste evenimente au consti- 
tuit desigur un element important, consemnat ca atare de 
istoria oficială. Dar mult mai important a fost un alt eveni- 
ment, neconsemnat de istorie, petrecut în zorii zilei de 22 au- 
gust, acelaşi an, în deşertul Nevada, mai precis la un cazinou 
din Las Vegas, cînd miliardarul Roland Hughes, despre care 
ştim că era un pasionat jucător de black-jack, a rămas fără 
bani lichizi. El i-a telefonat lui Roland Cârlan, cerîndu-i îm- 
prumut trei milioane de dolari, bani pe care Cârlan i-a dat, 
solicitînd drept garanţie custodia documentelor de proprieta- 
te asupra insulei Roland. Trei zile mai tîrziu, cînd Hughes 
şi-a căutat prietenul, pentru a-i înapoia datoria şi a reintra 
în posesia documentelor încredințate, acesta dispăruse fără 
urmă. ÎL regăsim, în primăvara anului 1969, în România, ală- 
turi de Nicolae Ceauşescu, care efectua o vizită de lucru în 
judeţul Botoşani. Fotografia publicată de ziarul Scînteia cu 
acest prilej ni-l înfățișează pe Roland Cârlan în suita dictato- 
rului, ceea ce înseamnă că între timp el ajunsese la Ceaușescu 
şi-i înmînase documentele de proprietate asupra insulei Ro- 
land, obţinute printr-un şiretlic de la adevăratul proprietar 
al insulei, Roland Hughes, care între timp decedase într-un 
accident de automobil pus la cale, din câte se pare, tot de agen- 
ţii lui Ceauşescu. Un argument suplimentar: cîteva luni mai 
tîrziu, se acorda prin Decret Prezidenţial tovarăşului Roland 
Cârlan titlul de Erou al Muncii Socialiste, împreună cu meda- 
lia Secera şi Ciocanul, „pentru merite deosebite în activitatea 
de apărare a cuceririlor revoluționare“. Cît despre Hughes, 
vom vedea că Maggie Hughes, care a moştenit o cotă impor- 
tantă din averea lui, este una și aceeași persoană cu mătușa 

lui Bill Waks; la moartea ei, treizeci de ani mai târziu, îi va 
lăsa moștenire acestuia o fermă de struţi în Brazilia, cu con- 
diţia de a se stabili definitiv pe insula Roland. Iar Bill Waks 
nu este nimeni altcineva decît bogatul soţ al prietenei Chris- 
tinei Domestica, Naggie Waks, pe care o vom regăsi de ase- 
menea printre personajele acestei cărți. Bill şi Naggie s-au 
stabilit pe insula Roland abia după 1992, dînd curs solicitării 
executorilor testamentari ai mătușii Maggie. 


Să ne întoarcem acum cu o sută de ani în urmă, în 1899, 
cînd celebrul inventator Nikola Tesla şi-a început seria de 
experimente din Colorado Springs. Deşi, potrivit biografilor 
săi oficiali, Nikola Tesla ar fi de origine sîrbă — s-a născut 
într-un sat din Muntenegru, în 1856 —, trebuie precizat că, 
pe vremea aceea, Serbia şi Muntenegru făceau parte din Impe- 
riul Austro-Ungar, din care mai făceau parte Banatul şi o bună 
parte din Transilvania. Încât se poate presupune — şi este cît 
se poate de evident — că bunicii săi erau de origine română. 
Sau aromână. Sau meglenoromână. Oricum, ceva în legătură 
cu românii. Nu e lipsit de importanţă să remarcăm că în jude- 
tul Caraş-Severin, aflat la graniţa cu Serbia, trăiesc şi astăzi 
numeroase familii cu numele Tesla sau Teaslă. Mai mult decît 
atît, documente scoase recent la lumină par să indice că nu 
Tesla este cel care a descoperit principiul radarului, ci un fi- 
zician român din Bacău. Potrivit unui articol publicat de zia- 
rul Ziua, ediţia din 18 februarie 2006, în Arhivele Armatei 
din Pitești a fost găsit un dosar cu menţiunea „Foarte secret“ 
care atestă că, la doar opt ani de la zborul lui Traian Vuia, 
fizicianul Vasile Dimitrescu propunea un brevet de avion in- 
vizibil, care să nu poată fi detectat de aparatele radar. Dis- 
pozitivul imaginat de fizicianul român urma să împrăștie în 
jurul avionului un nor de neutroni, în aşa fel încât aparatul 
de zbor să devină invizibil pe ecranele radarelor. Singurul im- 
pediment tehnic era că aparatele radar nu fuseseră încă in- 
ventate. Din acest motiv, brevetul lui Vasile Dimitrescu a fost 

respins de Ministrul de Război, mai ales că inventatorul ce- 
rea pentru invenţia sa suma de 20 000 de lei. Fără a se descu- 
raja, Vasile Dimitrescu a propus un nou brevet, înregistrat 
sub numărul 1 789 din 7 mai 1910, care, potrivit articolului 
citat, „prevedea și descria modul de functionare al unui dis- 
pozitiv cu ajutorul căruia avioanele puteau fi detectate de la 
mari distanțe. Practic, un strămoș al radarului.“ Toate aces- 
tea constituie argumente solide nu doar în favoarea originii 
române a lui Nikola Tesla, ci și în favoarea ipotezei că el ar 
fi preluat o parte din ideile mai puţin celebrului său coleg Va- 
sile Dimitrescu. 

Încă un amănunt deosebit de relevant: în laboratorul său 
de lîngă școala de surdo-muţi din Colorado Springs, Tesla 
a construit așa-zisul Magnifying Transmitter, care conţinea, 
printre alte dispozitive, şi cea mai mare bobină cu autoin- 
ducţie realizată vreodată, capabilă să genereze curenţi elec- 
trici de înaltă frecvenţă, la o tensiune de peste zece milioane 
de volți. După al Doilea Război Mondial, s-a speculat mult 
în legătură cu eventualitatea utilizării acestei bobine (cunoscu- 
tă şi sub numele de „Tesla Coil“) în cadrul altui experiment 
celebru: Experimentul Philadelphia. Potrivit mărturiilor in- 
ventatorului, intenţia sa iniţială era de a demonstra posibili- 
tatea transmiterii la distanţă a energiei electrice fără utilizarea 
cablurilor. Se pare însă că la Colorado Springs au fost efec- 
tuate și cîteva experimente secrete, ale căror rezultate au ră- 
mas consemnate doar în jurnalul lui Tesla, ajuns, împreună 
cu celelalte documente, în seifurile FBI. La moartea acestuia, 
survenită în ianuarie 1943 ca urmare a unui atac de cord, Biro- 
ul Federal de Investigaţii a confiscat toate documentele aflate 
în posesia lui, declarîndu-le de îndată strict secrete. Promp- 
titudinea FBI-ului este de înţeles, dacă avem în vedere fie şi 
numai faptul că, pe de o parte, cu doar câţiva ani mai înain- 
te, Nikola Tesla negociase cu guvernul Marii Britanii, con- 
dus pe atunci de Chamberlain, utilizarea în scopuri militare 
a aşa-numitei „Raze a Morţii“. Pe de altă parte, numele lui 

Tesla a fost evocat în repetate rînduri alături de cel al mate- 
maticianului John Erich von Neuman (autor, printre altele, 
al primului calculator electronic) în legătură cu Experimen- 
tul Philadelphia, despre care aminteam mai înainte. Deşi ce- 
lebrul și controversatul experiment se pare că n-a avut loc 
niciodată, dacă a avut totuși loc, cu siguranţă că s-a produs 
la cîteva luni după moartea lui Tesla, mai precis în august 
1943. Nu voi insista, deoarece există o bogată literatură re- 
feritoare la acest dosar, iar scopul rîndurilor de faţă nu e de 
a-l prezenta în detaliu. Ajunge să menţionez că, în cursul ex- 
perimentului amintit, distrugătorul USS Eldridge, cu treizeci 
şi trei de oameni la bord, fiind supus acţiunii unui cîmp elec- 
tromagnetic de înaltă frecvență, s-a transformat într-un ful- 
ger albastru și a devenit apoi invizibil timp de trei ore, după 
care nava a revenit în apele golfului Delaware ca şi cum nimic 
nu s-ar fi întîmplat. Numai că, între timp, unii membri ai echi- 
pajului dispăruseră, alții leșinaseră, iar alți cîțiva au înnebu- 
nit. În octombrie, acelaşi an, experimentul a fost repetat fără 
echipaj, iar nava a dispărut din nou, timp de douăzeci de mi- 
nute, la întoarcere constatîndu-se că lipsea totuși o parte din 
echipament. 

Toate acestea pot fi mai bine înţelese dacă sunt puse în 
legătură cu seria de experimente din Colorado Springs şi e 
întrucâtva uimitor că nimeni nu s-a gîndit pînă acum să o facă. 
La vremea respectivă, locuitorii micului (pe atunci) oraș de la 
poalele vârfului Pike’s Peak relataseră nu doar despre feno- 
menele electro-luminiscente care se manifestau frecvent în 
preajma laboratorului, cum ar fi scîntei care izvorau din pă- 
mînt, fulgere de zeci de metri străbătînd bolta senină a ceru- 
lui, însoţite bineînţeles de tunete asurzitoare, sau coroana 
plasmatică de culoare albastră care persista aproape tot timpul 
în jurul turnului înalt de 18 metri unde funcţiona Bobina Tesla. 
Au fost însă și cazuri de halucinaţii auditive şi vizuale, levi- 
taţii ale unor obiecte în locuinţele din împrejurimi, apariţii 


spectrale şi fulgere globulare confundate de unii cu OZN-urile, 

despre care, din motive greu de înţeles, ziarele timpului au 
evitat să scrie (dacă nu cumva au fost împiedicate în mod de- 
liberat să o facă). Pînă la urmă, în cursul unui experiment mai 
complicat, laboratorul a distrus centrala electrică din Colo- 
rado Springs şi a lăsat orașul pe întuneric, ceea ce a silit com- 
pania de electricitate să sisteze alimentarea cu energie şi să 
pretindă repararea stricăciunilor pe cheltuiala inventatorului. 
Câţiva ani mai târziu, cînd Tesla a încercat să reproducă Magni- 
fying Transmitter la Wardenclyffe, în apropiere de New York, 
construind în acest scop un turn octogonal înalt de aproa- 
pe şaizeci de metri, fermierii din preajmă s-au opus vehement, 
temîndu-se că experimentul le-ar putea omorî vitele sau dis- 
truge recolta. Mai mult, principalul său finanţator, George 
Westinghouse, a refuzat să-l mai susţină, aflînd că Tesla in- 
tenţiona să ofere gratuit electricitate oricărui locuitor al pla- 
netei, care ar fi trebuit doar să înfigă în grădina casei sale o 
tijă din cupru sau aluminiu. Rămâne însă întrebarea dacă ade- 
văratul motiv al lui Westinghouse (el însuși patronul unei 
mari companii de electricitate) era teama că ar putea da fali- 
ment, sau faptul că, între timp, Nikola Tesla făcuse încă o 
descoperire cu consecinţe incalculabile: semnalele radio-cos- 
mice, despre care credea că ar dovedi existenţa vieţii inteli- 
gente pe planeta Marte (şi dacă scopul real, deși nemărturisit, 
al turnului de la Wardenclyffe nu era tocmai acela de a trans- 
mite anumite semnale de răspuns...). Știm de asemenea că, 
încă din 1899, Tesla descoperise undele staţionare telurice, 
conducînd anumite experienţe care au contribuit la înțelege- 
rea propagării acestora și a legăturii lor cu rezonanța terestră. 
Mai mult, concepuse un sistem de explorare seismologică 
a pămîntului, bazată pe mici explozii subterane în serie, care, 
utilizat în combinaţie cu rezonanţa terestră, era capabil să 
producă cutremure de pămînt suficient de puternice pen- 
tru a disloca și distruge continente întregi. În sfîrşit, în anii 

:50 ai secolului trecut, cercetătorii au confirmat calculele 
matematice ale lui Nikola Tesla, potrivit cărora frecvenţa 

undelor electromagnetice terestre este de aproximativ 8 Hertz, 
adică de acelaşi ordin de mărime cu undele theta ale creie- 
rului uman. 


La prima vedere, consideraţiile de mai sus nu au nici o 
legătură cu insula Roland. La o analiză mai atentă, vom des- 
coperi conexiunea lor indubitabilă. Este vorba, în primul rînd, 
de copia fidelă a turnului de la Wardenclyffe, construită pe 
această insulă imediat după al Doilea Război Mondial. S-a 
presupus iniţial — și multă lume a crezut astfel — că ar fi o 
antenă radar, pentru supravegherea traficului naval și aerian 
din zonă (în treacăt fie spus, principiul de funcţionare a ra- 
darului îi este atribuit aceluiaşi Nikola Tesla, deși l-a preluat 
de la Vasile Dimitrescu !). Dar, cum vom vedea (de fapt, cum 
ştim deja), funcţia de antenă radar nu reprezenta decît un alibi, 
în clădirile din preajma turnului desfăşurîndu-se cercetări de 
cu totul altă natură. Trecerea insulei în proprietatea statului 
român nu numai că nu a determinat sistarea acestora, ci dim- 
potrivă, a condus la accelerarea lor. Ne amintim că, în august 
1968, după invadarea Cehoslovaciei de trupele Armatei Roşii 
şi ale celorlalte state din Tratatul de la Varşovia, cu excepţia 
României, Ceauşescu lăsa să se înţeleagă că ar dispune de mij- 
loacele necesare pentru a respinge un eventual atac din partea 
Uniunii Sovietice. Care să fi fost acele mijloace? Răspunsul 
îl găsim în rîndurile de mai sus și în zvonurile insistente care 
circulau în România anilor '70, referitoare la tentativa eşuată 
a tancurilor ruseşti de a forţa graniţa de peste Prut: înainte 
de a ajunge pe teritoriul românesc, tancurile fuseseră distruse 
de o armă cu laser de mare putere, ceea ce l-a convins pe Brej- 
nev că e mai bine să-și vadă de celelalte treburi. Nu cumva este 
vorba despre Raza Morţii, pe care 'Tesla o propusese cu pa- 
truzeci de ani în urmă primului-ministru britanic ? Fie-ne per- 
mis doar să întrebăm, fără pretenţia de a da şi un răspuns, 
tocmai pentru că răspunsul e de la sine înţeles. Cu atât mai mult 
cu cît, după acest incident, preşedintele american Richard Nixon 

s-a grăbit (!) să vină la Bucureşti! Am dezlegat astfel încă 
una din enigmele acestei mult comentate vizite oficiale. 
Aşa cum aprecia presa de la București, vizita a constituit 
un moment de cotitură în relaţiile româno-americane. Afir- 
maţia poate fi însă interpretată în dublu sens. Abia acum, la 
mai bine de treizeci de ani distanţă, beneficiind de informa- 
ţii furnizate de arhivele secrete ale celor două ţări, putem în- 
ţelege că ea avea un conţinut echivoc, o faţă ascunsă, accesibile 
numai celor iniţiaţi. Paralel cu vizita propriu-zisă, s-a desfă- 
şurat o competiţie dură între serviciile speciale românești şi 
americane, un veritabil război informaţional, cîștigat în cele 
din urmă de Securitatea română. Am intrat, cu totul întîmplă- 
tor, în posesia unei înregistrări care dovedeşte cu prisosință 
acest lucru. Este vorba despre înregistrarea discuţiei tête-à-tête 
dintre Ceauşescu și Nixon. Deşi agenţii CIA au făcut tot ce 
era omenește posibil pentru a obține măcar informaţii sumare 
despre tema acestei discuţii, nu au reușit. În schimb, ofițerii 
români de securitate au realizat înregistrarea aproape integra- 
lă a discuţiei, fără ca Nixon şi serviciile sale speciale să bănu- 
iască ceva. Se vede clar din modul relaxat (îmi permit să spun 
mai mult: imprudent!) în care Nixon vorbește despre lucruri 
deosebit de sensibile, cum ar fi înarmarea nucleară, relaţiile 
americano-sovietice, sau războiul din Vietnam. Chiar dacă 
nu vom acorda întregul credit acestei înregistrări, s-ar putea 
dovedi utilă analizarea cu atenţie a datelor ce rezultă din ea. 
Miza conversaţiei este, la început, confuză. Pare că nici unul 
din cei doi şefi de stat nu se hotărăşte să spună lucrurilor pe 
nume. Minute în şir, ei se complac în a comenta, de pe po- 
ziţii ideologice opuse, performanţele industriei americane. E 
bine ştiut că Ceaușescu nu vorbea engleza. Nici cu româna 
nu stătea prea grozav. Pentru a depăşi acest neajuns, Nixon 
i-a adus un minuscul dispozitiv electronic, creaţie de ultimă 
oră a tehnologiei americane, care efectua traduceri instanta- 
neu. I l-a făcut cadou, într-un cadru mai puţin oficial. Apoi, 

NIXON: — Dorești să discutăm despre avantajele economiei 
de piaţă, în raport cu cea socialistă, centralizată ? 


cei doi şefi de stat s-au retras pentru celebra lor conversaţie 
tête-à-tête, strict secretă. Redăm, în continuare, câteva fragmente. 


NIXON: — Ei, ce zici, merge ? Acum înţelegi ce spun? 

CEAUȘESCU: — Aud numai niște pîriituri în cască. 

NIXON: — Poate nu l-ai reglat cum trebuie. Apasă de trei 
ori pe butonul albastru. 

CEAUȘESCU:- Da, da, seicias panimatu |! 

NIXON: — Vezi, că ai apăsat greșit. I-am dăruit şi lui Brejnev 


un asemenea aparat. Butonul roșu e pentru el. Dumneata apasă 


pe cel albastru. 

CEAUȘESCU: — Aha! Bravo! Acum te aud perfect... 

NIXON: — Made in USA! Avantajele economiei libere, de 
piață! 

CEAUȘESCU: — Să ne înţelegem, poporul american e una, 
iar imperialismul american e cu totul altceva. Nu trebuie con- 
fundată una cu alta. Acest minunat aparat este rezultatul muncii 
pline de abnegație a poporului american, fiindu-i apoi răpit de 
exploatatorii săi imperialişti. 

NIXON: — Păi, nu l-am răpit, ci l-am cumpărat cu bani cash, 
ca să ţi-l aduc dumitale! 

CEAUȘESCU: — Consider acest aparat un mesaj de prietenie 
din partea poporului american. Asta am vrut să spun. 

NIXON: — Mă rog, în acest caz, am putea trece mai departe, 
la chestiuni cu adevărat serioase. Ştii bine care e scopul vizitei mele. 

CEAUȘESCU: — Cum să nu ştiu ? Este o vizită oficială de 
prietenie, a scris şi în Scînteia. Cît despre acest aparat, mă gîn- 
desc că industria noastră socialistă ar putea produce mii de aseme- 
nea aparate, fără să exploateze pe nimeni. La noi, producătorii 
sunt totodată proprietari şi beneficiari, Anul viitor, cînd voi veni 
în Statele Unite, am să-ţi facs si eu cadou un aparat la fel ca ăsta. 
Ai să vezi că al nostru e mai bun! 

NIXON: — Doreşti să discutăm în continuare pe această temă $ 

CEAUȘESCU: — Nu. Consider discuția pe această temă în- 
cheiată. Economia socialistă este superioară din toate punctele 
de vedere celei capitaliste. 


1 (rus) Da, da, acum înțeleg (n.a.). 

CEAUȘESCU: — Na. Și în această privinţă, lucrurile sunt 
cît se poate de clare. Viitorul plan cincinal prevede o creştere cu 
zece la sută a venitului naţional pe cap de locuitor. Să urce națiu- 
nea spre comunism în zbor! Și ţine cont, întregul popor român, 
sub conducerea înțeleaptă a Partidului, a Secretarului său Gene- 
ral, într-o impresionantă unanimitate de cuget și simtire, s-a an- 
gajai să-l realizeze în numai patru ani şi jumătate. Ce căutaţi 
voi în Vietnam? Asta aș vrea să stiu! 

NIXON: — Tocmai despre aceste lucruri doresc să vorbim. 
În condiţiile în care vom pierde războiul din Vietnam, e posibil 
ca insulele din Pacificul de Sud să devină cu atît mai importan- 
te, din punct de vedere strategic. 

CEAUȘESCU: — Zău?.. 

NIXON: — Este vorba, printre altele, de Arhipeleagul Sim- 
pleton... 

CEAUȘESCU: — Există un asemenea arhipeleag pe acolo ? 
Am s-o întreb pe tovarășa Elena Ceaușescu, ea trebuie să ştie. 
Este academician! 

NIXON: — Mă refer în special la insula Roland... 

CEAUŞESCU: — Ce e cu ea? 

NIXON: — A apărut o problemă. Unul din cetățenii ameri- 
cani, care avea acte de proprietate asupra teritoriului întregii 
insule, a pierdut o imensă avere la poker. Sau la ruletă, nu mai 
știu bine. Si a trebuit să vîndă insula. 

CEAUȘESCU: — Consider că este o problemă internă a State- 
lor Unite. Nu ne amestecăm în afacerile interne ale altor tări, 
este unul din principiile politicii noastre externe, tocmai din cau- 
ză că dorim ca nici alții să nu se amestece în afacerile noastre in- 
terne. Tovarășul Nicu Ceaușescu, prim-secretar al UTC, fiul meu 
cel mai mic, a pierdut și el o multime de bani la Las Vegas, cînd 
a fost odată acolo. Dar n-a vîndut nici un judet pentru asta şi nu 
m-am dus la nimeni să mă plîng. Sper că am fost destul de clar. 

NIXON: — Păi, stai puţin. Deși e destul de clar, nu e clar 
deloc! Cel care a cumpărat insula a donat-o imediat statului ro- 
mân! Nu ţi se pare nimic curios aici $ 

CEAUŞESCU: — Ba da. Este un act de patriotism. 

NIXON: — Persoana respectivă avea cetățenie dublă, româ- 
nă şi americană. De ce n-a donat-o Statelor Unite ? 

CEAUȘESCU: — Întreabă-l pe el. 

NIXON: — De unde să-l iau è Imediat după aceea, a dispărut | 

CEAUȘESCU: - O fi în vacantă, pe undeva prin Hawaii. 

NIXON: — Avem informaţii că în prezent se ascunde în Ro- 
mânia. Agenţia Centrală de Investigaţii (CIA) a determinat că 
persoana respectivă, pe numele său originar Roland Cârlan, era 
de fapt agent al serviciilor secrete româneşti. Mai pe șleau spus: 
era ofiţer de securitate. 

CEAUȘESCU: — După părerea mea, acest lucru ar fi trebuit 
determinat înainte ca Roland Cârlan să dispară. Şi poate chiar 
înainte ca el să fi cumpărat insula de la miliardarul vostru putred 
si corupt. 

NIXON: — Tocmai de aceea l-am schimbat pe seful CIA. 

CEAUȘESCU: — Pun pariu că noul șef al CIA este agent KGB. 
Dar voi n-o să vă dați seama decît după ce o să dispară şi ăsta. 


Aici înregistrarea are o scurtă întrerupere, probabil cineva 
de la pupitrul de control a schimbat caseta, sau poate că Nixon 
s-a ridicat din fotoliu și s-a apropiat de fereastră (reamintim 
că cei doi se aflau, absolut singuri, într-o încăpere din sediul 
Comitetului Central al P.C.R.). 

— Poporul ăsta mă iubeşte, spuse la un moment dat Nixon 
privind visător pe fereastră la mulțimea de oameni ai mun- 
cii care, obosiţi de orele de aşteptare şi opăriţi de caniculă, 
lăsaseră pancartele jos sau se sprijineau în cozile steagurilor. 
Cei care nu aveau nici pancarte, nici portretele celor doi con- 
ducători şi nici steaguri, se aşezaseră pe bordura trotuaru- 
lui, aşteptînd răbdători acordarea clauzei naţiunii celei mai 
favorizate. Nixon se uita la ei cu compasiune și admiraţie. 
Oamenii ăștia au plecat de la serviciu, şi-au părăsit locul de 
muncă, riscînd să fie concediaţi, ca să-mi ureze bun-venit. 
Aş ieşi în balcon, să le spun cîteva cuvinte, mai adăugă. 

— Nu-ţi recomand. Există riscul să fii împuşcat, căci po- 
porul român urăște imperialismul american, îl preveni Ceau- 
şescu. 

— Zău? Aşa a păţit, la noi, E deşi poporul ame- 
rican iubește imperialismul american.. 

— În al doilea rînd, trebuie să ştii că în economia socialis- 
tă oamenii nu sunt concediaţi. De aceea, rata şomajului este, 
practic, zero. Avem şi o lege specială împotriva parazitismului 
social. Ceauşescu zîmbi șiret. În Statele Unite, rata şomajului 
e într-o continuă creştere, din cîte mi s-a spus, iar numărul 
paraziţilor sociali îl întrece pe acela al muncitorilor cinstiți... 
adăugă apoi cu un anumit subînţeles. 


NIXON: — Hai să fim serioşi! Nu am zburat cu avionul atî- 
tea mii de kilometri pentru a lua cunoştinţă de realizările eco- 
nomiei voastre socialiste. Problema e să rezolvăm pe cale 
amiabilă, dacă se poate, statutul insulei Roland. În caz contrar, 
mă voi vedea nevoit să recurg la forță. 

CEAUȘESCU: — Dacă ai chef, poţi să încerci. E de-ajuns să-i 
spun lui Brejnev că am o insulă în Pacific... 

NIXON: (mirat) — Cum adică, Brejnev nu ştie ? 

CEAUȘESCU: — Bineînţeles că nu. Dacă ar fi ştiut, Armata 
Roșie ar fi fost de multă vreme acolo. Degeaba lupt eu pentru 
respectul reciproc al independenței ; și suveranității 

NIXON: — Nici să nu-i spui! Te rog din tot sufletul. Îți dau 
clauza națiunii celei mai favorizate şi aranjez pentru un împru- 
mut la FMI. Pe de altă parte... (scurtă ezitare) Știu că-ţi dorești 
foarte mult bomba atomică şi-ţi promit că te voi ajuta s-o ai cît 
mai curînd. 

CEAUȘESCU (în gînd): Sper că omul ăsta ştie ce spune, pare 
un om destul de serios. (Cu voce tare): Mi-o trimiti de pe vreun 
submarin, sau îi dai drumul direct din avion ? 

NIXON: — Vorbesc serios, experţii mei îți vor oferi asistența 
tehnică necesară. Cu condiția ca armata americană să rămînă 
pe insula Roland. 

CEAUȘESCU: — Ce interese aveţi voi acolo ? 

NIXON: — E o chestiune de prestigiu național şi, dacă vrei, 
personal. Americanii nu mi-ar ierta niciodată dacă aș ceda de 

bunăvoie una din insulele strategice ale Pacificului de Sud unei 
țări atît de neînsemnate ca România. 

CEAUȘESCU: — Modul în care pui dumneata problema este 
principial greșit. În primul rînd, că România e o țară foarte 
avansată. Ne aflăm pe drumul construirii societății socialiste mul- 
tilateral dezvoltate, un drum pe care voi nu veţi păși poate nici- 
odată. Și nu uita că sîntem urmaşii lui Burebista! În al doilea 
rînd, insula aparține unui cetățean român şi deci României, con- 
form dreptului internațional. A fost cumpărată cu acte în regu- 
lă, iar eu am de gînd să mă retrag acolo, cînd voi ieși la pensie. 

NIXON: — Am citit undeva că liderii comuniști nu ies nici- 
odată la pensie, sunt otrăviți, sau împușcați, după care li se or- 
ganizează funeralii naţionale, iar poporul ține o săptămînă de 
doliu... Ah, mi-am dorit dintotdeauna să fiu un lider comunist. 

CEAUȘESCU: Și eu citesc anumite cărţi interesante, mă per- 
fecționez continuu. Lecturile mele preferate sunt din Marx, En- 
gels, Lenin și Adrian Păunescu. Asta le zice bine îmburgbeziţilor 
de prin ministere. Şi pe mine mă laudă destul de frumos, totuşi 
cel mai mult mi-a plăcut poezia lubiţi-vă pe tunuri. Apropo, am 
informaţii că CIA deja pregătește o acțiune pentru recuperarea 
documentelor. Spune-le să nu-și mai piardă vremea degeaba. 
Documentele sunt la cel mai bun ofiter al nostru... Omul meu 
de încredere, Ion Mihai Pacepa. 

NIXON (dumirit): Aha! 


Aranjamente secrete 


Chiar dacă restul înregistrării s-a pierdut, pot fi reconsti- 
tuite, pe baza unor fragmente şi mărturii, principalele con- 
cluzii ale discuţiei. Evenimente derulate ulterior confirmă 
presupunerea că aranjamentele puse la cale atunci vizau, pe 
de o parte, evitarea unui conflict direct între cele două sta- 
te, iar pe de altă parte, protejarea intereselor fiecărei părți în 
zona Pacificului de Sud. De altfel, imediat după vizita lui Ni- 
xon în România, Fondul Monetar Internaţional a aprobat cre- 
dite de miliarde de dolari pentru guvernul de la București, 
iar Statele Unite au acordat României clauza naţiunii celei 

mai favorizate, practic fără condiţii şi fără întrerupere, pînă 
spre sfîrşitul anilor *80. În schimb, deşi insula urma să aibă 
un guvernator numit de Ceaușescu, armata americană ră- 
mînea în continuare pe insulă. Nixon a insistat să se organize- 
ze alegeri libere la fiecare patru ani, sub control internaţional, 
propunere respinsă de Ceaușescu, deoarece ar fi pus în pe- 
ricol orînduirea socialistă multilateral dezvoltată pe care avea 
de gînd să o edifice acolo. Este foarte posibil ca, în anii care 
au urmat, Securitatea să-şi fi infiltrat pe insulă proprii agenţi, 
cu nume americanizate, ca specialişti și funcţionari civili la 
bazele militare americane. După cum este de presupus că, în- 
tr-o fază iniţială, specialiștii români și americani au conlucrat 
la Experimentul Armaggedon, pînă cînd americanii şi-au dat 
seama ce urmărea în realitate acest experiment. Documente 
ulterioare evenimentelor din Decembrie 1989 indică totuşi 
că, după abandonarea oficială a Experimentului, cîţiva savanţi 
fanatici de la Universitatea Princeton au continuat să colabo- 
reze în secret cu românii. În 1994, un avion Boeing al compa- 
niei Swissair, care efectua cursa între Canberra şi Boston, s-a 
prăbușit în preajma insulei Roland, iar corpurile a nu mai puţin 
de cincisprezece pasageri, printre care opt biologi de renume, 
care se întorceau de la un congres, n-au putut fi niciodată 
găsite — există bănuiala că, în realitate, ei nici n-ar fi murit... 
Uimitor este însă faptul că, în afara celor cincisprezece, doar 
două persoane şi-au pierdut viaţa, restul de treizeci supra- 
vieţuind impactului cu apele oceanului şi fiind recuperaţi de 
vasele pazei de coastă. Mai mult decît atât, agenţii FBI care 
au anchetat circumstanţele accidentului au ajuns la concluzia 
că acesta a fost provocat în mod deliberat de către stewarde- 
sa aparatului (şi ea dispărută!), care a simulat o criză de 
epilepsie. Încît e foarte posibil ca măcar o parte din pasa- 
gerii ale căror trupuri n-au fost găsite să fi scăpat cu viață 
şi să se fi refugiat pe insula Roland. Senatorul de Massa- 
chussets, Brian Mooley, a făcut în 1999, în plin scandal Clin- 
ton — Lewinski, o interpelare în Congresul Statelor Unite, 

referitoare la informaţia potrivit căreia traficanţi cambod- 
gieni de organe ar fi fost implicaţi în deturnarea avionului și 
în simularea accidentului. Nimeni nu a încercat să-i ofere un 
răspuns, deoarece în acel moment onorabilii congresmani 
americani erau preocupaţi de problema dacă Monica Lewinski 
a făcut sau nu sex oral cu Bill Clinton. Cîteva săptămîni mai 
tîrziu, un tînăr savant australian, care a dorit să-și păstreze 
anonimatul, declara că la despărțirea de colegii americani 
„aceştia l-au prevenit că s-ar putea să nu se mai întâlnească 
niciodată“ și că „vorbeau între ei despre viitoarea baie în Paci- 
fic“. Oricare ar fi gradul de credibilitate al acestor informaţii, 
un lucru e limpede: avionul companiei Swissair s-a prăbuşit 
în împrejurări suficient de tulburi pentru a trezi suspiciuni! 

Revenind la tratatul secret româno-american, să mai adău- 
găm că, la douăzeci de ani după încheierea acestuia, cînd Cea- 
ușescu a pierdut puterea, noile autorităţi nu mai deţineau 
practic nici un document și nici o informaţie directă referitoa- 
re la clauzele lui. Șeful guvernului era preocupat în special 
de reformele economice, prima dintre ele fiind ca statul să 
se retragă din economie, dar întreprinderile să rămînă ale sta- 
tului. În primăvara ; anului 1990, au circulat numeroase zvo- 
nuri potrivit cărora în realitate Ceaușescu n-ar fi fost împușcat 
(ceea ce s-a transmis la televiziune fiind doar o înscenare), 
ci s-ar fi refugiat în Cuba sau pe o insulă din Pacific (!), împre- 
ună cu un grup de fideli. Acolo l-au urmat mai tîrziu securiştii 
şi nomenclaturiştii din umbră, aşa-zişii „teroriști“, de a căror 
urmă nimeni n-a reușit să mai dea vreodată. Se pare că, după 
alegerile din 1996, câțiva dintre oamenii lui Iliescu, temîndu-se 
că ar putea fi arestați, s-au refugiat temporar tot pe insula Ro- 
land, pînă cînd s-au convins că se pot întoarce în ţară fără 
nici un risc (unii au ajuns ulterior miniștri) — dar această ipo- 
teză nu a putut fi pînă în prezent confirmată. 

Aşa cum arătam, pe fondul schimbării de regim și a vidu- 
lui de putere de la Bucureşti, insula Roland și-a declarat, în 
martie 1990, independenţa, conducătorii locali reușind astfel 

să-şi conserve puterea, privilegiile și... secretele! Despre acest 
lucru n-au ştiut, bineînţeles, decât autorităţile de pe insulă. 
Nici Ion Iliescu, nici Emil Constantinescu şi nici cei șase 
prim-miniștri, care s-au perindat pînă la începutul anului 2001 
la conducerea guvernului, n-au aflat că au pierdut insula Ro- 
land — din cauză că nu ştiuseră că o aveau. Americanii au 
avertizat abia în 1999 autorităţile de la București că România 
nu va fi admisă în NATO decât după rezolvarea diferendului 
legat de statutul insulei Roland. Potrivit surselor Departamen- 
tului de Stat, exista pericolul ca organizaţii teroriste sau crimi- 
nale să se fi infiltrat pe insulă pentru a crea pe cont propriu, 
prin manipulări genetice, meta-omul ceaușist, lucru cu atît 
mai grav cu cât între timp savanții americani, studiind harta 
genomului uman, descoperiseră numeroase greşeli în pro- 
iectul iniţial al Experimentului. Deşi a refuzat consecvent orice 
comentariu public pe această temă, premierul din acea perioa- 
dă mi-a spus, într-o discuţie particulară, că în cursul vizitei 
oficiale efectuate în Israel, ocazie cu care și-a reparat şi dan- 
tura, a fost contactat de o delegaţie rolandă care i-a cerut să 
nu retrocedeze insula americanilor, iar el a promis că va anali- 
za mai tîrziu problema. Acest lucru a rămas însă fără conse- 
cinţe, deoarece la puţină vreme, Emil Constantinescu a decis 
demiterea lui din fruntea guvernului. 

În mod cu totul inexplicabil, cîteva luni mai târziu, ace- 
lași Emil Constantinescu anunţa subit că renunță să mai can- 
dideze pentru un al doilea mandat. Era în toiul verii anului 
2000. La aceeași dată, pe insula Roland, aflată la antipozi, apă- 
reau primele indicii ale prezenţei extratereştrilor... 

Din acel moment începe şi relatarea noastră propriu-zisă. 


Partea întîi 
CHRISTINA DOMESTICA 


Toţi cretanii sunt mincinoşi 


Cînd avea lucruri importante de discutat cu soţul ei, 
Christina își punea mai întâi șorţul de bucătărie. Acest acce- 
soriu vestimentar aparent banal îi oferea un sentiment de 
siguranță: i se părea că o apără ca un scut — deşi altminteri 
Christina gătea mediocru; respecta întocmai rețetele, dar une- 
ori neglija cîte un mic amănunt care deturna gustul mîncării 
spre domenii mult mai complexe. La fel făcu şi acum; își puse 
mai întîi pavăza de gospodină, apoi veni după el în camera 
de zi. Căci, după ce Vic îi spusese, din neatenţie, că întîrziase 
la frizerie, voia să afle mai multe amănunte despre fata care 
îl tunsese. 

— Au adus şi fete acum la frizeria aceea? se interesă ea 
într-o doară. 

— Au şi coafor, lucrează acolo de mai mult timp, răspunse 
din fotoliu Vic, prefăcîndu-se ocupat cu citirea unui ziar pe 
care îl mai citise şi la birou. 

— Deci, ai mai văzut-o şi înainte. Și cum ziceai că o cheamă? 

— Lenutza. 

— Mda, un nume destul de nostim. E măritată? 

Dacă el ar fi răspuns afirmativ, Christina s-ar mai fi liniş- 
tit întrucâtva. Ea însăşi dorea din tot sufletul un astfel de răs- 
puns, şi poate că discuţia s-ar fi oprit aici — cel puţin pentru 
o vreme. Vic socoti însă că, pentru a pune capăt unei discu- 
ţii care nu-i convenea deloc, era mai potrivit să contraatace. 

— Ce e cu tine? Eşti geloasă pe ea? 

— Cine răspunde la o întrebare cu altă întrebare are ceva 
de ascuns. Tu ai răspuns cu două întrebări. 

— Chiar crezi că am timp să mă ocup de toate frizeriţele 
din oraşul ăsta? 

— Poftim, încă o întrebare! Nu e vorba de toate frizerițele, 
îl corectă soţia lui, ci de una anume, care lucrează de mai multă 
vreme acolo şi pe care o cheamă Lenutza! Chiar tu mi-ai spus. 
Ah, dacă nu te-aș cunoaşte!... Rostind aceste din urmă cuvin- 
te, Christina îi smulse ziarul din mînă. ÎI privi de foarte aproa- 
pe şi observă, neplăcut surprinsă: ţi-a tuşinat mustaţa! 

Vic se lăsă instinctiv pe spate, pentru a evita, atât cât se putea, 
observaţii mai amănunțite asupra mustăţii sale proaspăt tuşi- 
nate. Acum Christina domina în întregime situaţia, dar nu 
ştia cum să profite mai bine de ea. Gîndul că o altă femeie 
se apropiase atît de mult de mustaţa lui o excita și în aceeaşi 
măsură îi răscolea urâte sentimente de răzbunare. Rămase cîte- 
va momente în cumpănă, căci încă nu se hotărâse dacă să-l 
strîngă de gât, sau numai să-l muște de gură. Buzele lui per- 
fect desenate i se păreau dintr-o dată foarte senzuale. 

Atunci sună telefonul. La primul apel încremeniră, aștep- 
tîndu-l încordaţi pe al doilea. La al doilea apel, Vic îşi redo- 
bîndi autoritatea de ofiţer al armatei americane. O împinse 
ușor înapoi, apăsînd-o ca din întîmplare pe sîni, și se ridică. 
Învinsă, umilită de întorsătura nefavorabilă a evenimentelor, 
Christina plecă spre bucătărie. Desfăcu şorţul de la gât și-l 
aruncă la întîmplare pe un taburet. Fusese într-adevăr ridicolă. 
Pentru a se pedepsi, începu să taie mărunt ceapă, fără vreun 
scop explicit. Oricum, ceapa tocată merge aproape la orice 

mîncare. Dar în același timp, se gîndea că mai bine ar pre- 
găti o plăcintă cu mere. 

— Alo? auzi vocea lui Vic. 

Apoi, o tăcere prelungită, plină de suspans. Apoi, recepto- 
rul lăsat încet în furcă. După alte cîteva minute, cînd el apăru 
în prag, îmbrăcat în uniforma de ofiţer şi pregătit de plecare, 
îl întrebă îngrijorată: 

— S-a întîmplat ceva? 

— Mai nimic. Un soldat din corpul de pază şi-a pierdut 
capul. 

— Şi pentru atâta lucru trebuia să te sune acasă, la ora asta? 

— M-au sunat deoarece sunt şeful depozitului de carbu- 
ranți, iar soldatul acela păzea depozitul de carburanţi. L-au 
găsit fără cap. În rest, e ca și cum nu s-ar fi întîmplat nimic, 
o asigură încă o dată Vic. 

Ochii Christinei străluciră luminaţi brusc de o nouă pers- 
pectivă, de această dată profesională. 

— Nu ţi-au spus și cum îl chema? 

Vic întinse degetul arătător spre ea, ca şi cum ar fi vrut 
să o împuște. 

— N-ai voie să te amesteci în afacerea asta! Nu ai voie să 
dai nimic la radio! După cum ştii, toate informaţiile cu carac- 
ter militar sunt strict secrete. Nu cumva să-mi trimiţi vreun 
reporter acolo, că-i rup picioarele! 

Îşi terminase muniţia. Lăsă degetul în jos, îl adăugă celor- 
lalte, acolo unde îi era de fapt locul. Apoi o îmbrățișă, lipindu-și 
pentru scurtă vreme obrazul aspru de obrazul ei îmbujorat 
şi un pic fierbinte. Nu cumva făcuse iar febră? 

În urma lui, Christina puse ceapa tocată la prăjit, nu pentru 
că ar fi intenționat să gătească ceva anume, ci i fiindcă era sigu- 
ră că mirosul de ceapă îi va face bine, o va relaxa. Sau poate 
că era vorba de un ritual ocult, cu fumigaţii, descîntece și alte 
asemenea practici, menite să alunge vreun duh rău ? Posibil — 
dacă ţinem cont că, la un moment dat, după ce luă tigaia de 
pe aragaz şi o puse deoparte, se opri câteva clipe în mijlocul 

bucătăriei, rămînînd pe gînduri. Apoi rosti pentru sine, dar 
cu voce tare, hotărâtă şi în același timp convinsă: 
— Nu mi-l va lua nimeni! 


Locuiau în capitala Baakho, iar depozitul de carburanţi 
se afla la o distanţă de aproape treizeci de mile, în capătul 
vestic al insulei, la marginea orășelului Moyntown. Una din 
laturile perimetrului se întindea de-a lungul țărmului, la numai 
cîțiva yards de digul de stabilopozi. De la rampa de descăr- 
care, situată cu o milă și jumătate mai la sud, în micul golf 
care asigura intrarea maritimă în oraș, conductele urcau sus- 
ţinute pe niște estacade metalice, pînă pe terasa pe care se aflau 
instalaţiile de pompare, rezervoarele de stoc sau de serviciu 
şi rampa de încărcare a autocisternelor. Rolul corpului de pază 
era acela de a supraveghea perimetrul depozitului și traseul 
conductelor din port pînă la intrarea în depozit. Chiar și aşa, 
băștinașii reușeau nu de puţine ori să dea câte o spărtură în- 
tr-o conductă sau alta şi, pînă să apară soldaţii, să-şi umple 
canistrele sau butoaiele cu benzină sau cu motorină, după cum 
nimereau. De cele mai multe ori veneau cu bărcile, noaptea, 
înarmaţi cu burghie speciale pentru găurit pereţii conductelor 
şi cu topoare sau cuțite, pentru a se lupta, dacă era cazul, cu 
soldaţii din corpul de pază. Somaţiile şi focurile de avertis- 
ment nu reușeau să-i sperie prea tare; a-l împuşca pur şi sim- 
plu ar fi însemnat noi conflicte cu guvernul local, cu care 
relaţiile nu erau nici așa prea grozave. Ori de cîte ori doreau 
o majorare a chiriei, autorităţile rolande făceau aluzie la nemul- 
ţumirea populaţiei față de prezenţa bazelor militare pe insu- 
lă — deşi majoritatea rolanzilor trăia din veniturile provenite 
pe o cale sau alta de la aceste baze. Sau poate tocmai de aceea. 
Peste tot pe unde americanii şi-au construit baze militare, sen- 
timentele antiamericane sunt generate nu atît de prezenţa pro- 
priu-zisă a bazelor, cât de faptul că ei au mereu mai mulți bani 
decât localnicii. Acest lucru e demonstrat și de faptul că desfi- 

ințarea bazelor respective produce de regulă o înteţire a senti- 
mentelor antiamericane iar nu dispariţia lor, cum ar fi logic. 

Cînd jeep-ul frână în faţa biroului şefului de depozit, solda- 
tul fără cap se afla deja învelit într-o pătură şi întins pe o targă. 
Trupul încă îi era cald. Vic află mai întâi că pe soldatul acela 
îl chema, sau îl chemase, Khapsek. De altfel, un amănunt lip- 
sit de semnificaţie, în primă instanţă. Dădu la o parte un colț 
al păturii și privi fără curiozitate tăietura perfectă. Părea făcu- 
tă cu o lamă, de o mînă exersată, obișnuită cu lucrul minuţios, 
sau mai degrabă cu un laser. Secţiunea ilustra complet toate 
detaliile unui desen din manualul de anatomie. Se vedeau clar 
vertebra cervicală, măduva, cele două aorte, tubul traheic şi 
alte asemenea mărunţișuri; peste tăietură fusese aplicată o peli- 
culă transparentă, cu o asemenea precizie, încât nici o picătură 
de sînge nu-i murdărise gulerul, ca şi cum trupul ar fi fost în 
prealabil congelat. Alte observaţii Vic nu mai avu timp să facă, 
deoarece în momentul imediat următor sună telefonul — și toţi 
cel prezenţi tresăriră. 

Era Christina. 

— Bună, ce faci? întrebă ea. 

— De ce m-ai sunat? întrebă el. 

— Cineva a venit la ușă și m-a întrebat dacă nu vreau o 
pisică siameză. Este exact ca aceea pe care altcineva a vrut să 
ne-o vîndă săptămîna trecută. Ce zici, să o cumpăr? 

— Mă spionezi, zise el. 

Ceilalţi ieşiră din birou, pentru a nu asista la o conver- 
saţie pe care nu o înțelegeau. Rămase doar doctorul Thomas 
care, în calitatea lui de vechi camarad şi vecin de apartament, 
era întrucîtva obişnuit cu asemenea discuţii. 

— Te iubesc, spuse Christina. 

— De ce mă iubeşti ? întrebă Vic nedumerit. 

— Fiindcă nu eşti chel. Dacă aveai chelie nu te-aş fi putut 
iubi. 

— Oamenii cu chelie vor constitui o asociaţie şi vor protesta. 

— Ah, tu nu înţelegi nimic, prostule! — și închise. Căci 
urma să plece, în cîteva minute, la studioul de radio. Avea 
întîlnire cu un misionar american care susținuse în sălile de 
cinema din Baakho și din alte cîteva orașe o serie de conferin- 
te pe teme religioase, fără prea mare succes. Conferinţa lui 
se intitula „Și tu poţi găsi fericirea“, dar rolanzii considerau 
pesemne că o găsiseră deja. 

Vic se întoarse către doctorul Thomas și îl privi întrebă- 
tor. Dar doctorul nu ştia la ce anume se referă întrebarea lui, 
aşa că ridică din umeri. Apoi spuse, oftînd: 

— S-a întîmplat pe la ora șase. 

Vic își privi instinctiv ceasul. Trecuse, de atunci, mai bine 
de o oră şi jumătate. 

— Mda. Trebuie dus de urgenţă la spital. După aceea, mai 
vedem noi... Soldat! strigă la urmă. 

Doi soldaţi intrară imediat în birou și luară poziţia de 
drepţi, în semn de respect. 

— Scoateţi targa de aici! De ce n-aţi lăsat-o în club? 

— Acolo era programat un campionat de ping-pong, răs- 
punse în locul lor doctorul. 

— Doctore, mă văd nevoit să-ţi explic că moartea unui 
soldat american e mai importantă decît un campionat de 
ping-pong. 

Doctorul înclină din cap, aprobînd spusele șefului de de- 
pozit, dar imediat după aceea se răzgîndi şi obiectă, ridicînd 
un deget în aer: 

— Depinde la ce nivel e organizat. 


Camaradul său susţinea, destul convins, că așa ar fi tre- 
buit să stea lucrurile: soldatul Khapsek avusese o presimţire. 
Consemnul era să se deplaseze pe țărm, de-a lungul estacadei, 
menţinînd permanent o distanţă de treizeci de yards între ei. 
Uneori această distanţă se reducea la zero, atunci cînd Khapsek, 
care mergea înainte, se oprea să-și aprindă ţigara de la Tuffo. 
Deși, în principiu, nu aveau voie să fumeze, căci în preajma 

rezervoarelor şi a conductelor de carburanţi exista pericolul 
de incendiu, acest lucru era trecut cu vederea atât de soldaţii 
înșiși, cît şi de superiorii lor. 

Iuffo spuse mai întîi despre camaradul său că era de loc 
din Maryland. Tatăl lui plecase din Uniunea Sovietică îna- 
inte de război, lucrase un timp la o uzină metalurgică, apoi 
deschisese o mică prăvălioară de ciorapi şi papetărie, care cu 
vremea devenise un magazin în toată regula, unde mai găseai 
uneori şi pantofi. Khapsek mai avea doi fraţi, ambii angajaţi 
în marina comercială, și se gîndea ca, după lăsarea la vatră, 
să le urmeze exemplul. Probabil că magazinul avea să rămînă 
surorii sale Jessica, acum în vârstă de abia șaptesprezece ani, 
dar care lucra deja la magazin ca vînzătoare. 

— Băiete, îl rugă Vic pe un ton cât se poate de calm şi înţe- 
legător, vorbeşte-mi de presimţirea aceea. Ce anume a pre- 
simţit? 

— A presimţit că-i umbla cineva prin buzunare, răspunse 
luffo. 

— Cum a presimțit asta? se miră Vic. 

— Păi... Cînd ne apropiam de postul N2, mai aveam doar 
cîţiva paşi pînă acolo, s-a întors spre mine și a strigat: hei, 
Iuffo, naiba ştie ce se întîmplă, am impresia că mă pipăie ci- 
neva, îmi umblă prin buzunare! 

— Băiete, fii atent, asta nu înseamnă că a presimţit..., încer- 
că Vic să-l corecteze. 

— Ba a presimţit! susținu soldatul cu încăpăţinare. Fiindcă 
s-a întîmplat mai înainte. 

Nu putea fi contrazis, deoarece văzuse cu ochii lui. Gră- 
bise pasul spre Khapsek, dar în clipa următoare se oprise 
brusc — mai degrabă ar fi avut chef s-o ia la fugă înapoi. Căci, 
în timp ce se apropia, văzu cu ochii lni cum capul acestuia a 
dispărut dintr-o dată, şters din peisaj, aşa cum ai șterge de 
pe tablă partea greșită a unui desen făcut cu creta; fără să fi 
zburat sau să fi căzut undeva. Căzu, în schimb, trupul, cum 
e şi normal să se întîmple cu orice trup rămas fără cap. 

Vic se gîndi, o fracțiune de secundă, că era undeva o con- 
tradicție logică. Nu poţi vedea ceva care a dispărut. Desigur, 
o simplă speculație de uz personal, pe care Iuffo n-ar fi în- 
ţeles-o nici în ruptul capului. 

Pentru astfel de situaţii, regulamentele nu prevăd mare lu- 
cru. Totuşi, Iuffo se descurcase destul de bine. Făcîndu-și sin- 
gur curaj şi spunîndu-și că de fapt era exclus să i se întîmple 
şi lui același lucru, trase mai întâi piedica pistolului automat 
şi se apropie cu pași prudenţi de trupul fără cap şi neînsufleţit 
al lui Khapsek. După aceea, îi mai veni o idee și anunţă prin 
staţia radio, oarecum în şoaptă, că la postul N2 s-a întîmplat 
un incident care face necesară intervenţia imediată a grupei 
speciale. 

În mai puţin de un sfert de oră, cazul fusese preluat de 
grupa specială, condusă de sergentul Pumpkin. Cei nouă sol- 
daţi comandaţi de sergent veniră în pas alergător, aducînd cu 
ei, pentru orice eventualitate, şi o targă. Făcură imediat cerc 
în jurul lui Khapsek și luară poziţie de luptă. Faptul că aveau 
feţele acoperite cu măşti negre, dintr-un material tricotat, le 
conferea un aer hotărât şi sumbru, care pe Iuffo îl intimidă 
din prima clipă. În schimb, sergentul nu purta mască şi se 
vedea pe faţa lui cât era de nehotărât. 

— M-a întrebat: ce naiba să facem cu el? Iar eu i-am răs- 
puns: să-l ducem la infirmerie, îşi aminti Iuffo. 

— La care infirmerie ? întrebă Vic. 

— Păi, tocmai asta era problema! exclamă luffo, bucuros 
că ofițerul înţelegea în sfîrșit dificultăţile cu care ei înșiși se 
confruntaseră. N-avem infirmerie la depozit. Ar fi trebuit să 
mergem cu el la spital. 

Deocamdată se opriseră şi sergentul privea tăcut în lungul 
țărmului, aşteptînd să-i vină o idee salvatoare. Pînă atunci, 
întrebă cum s-a întîmplat, iar luffo începu să-i povestească 
aceleaşi lucruri pe care, o oră mai târziu, le va povesti lui Vic. 
Deodată sergentul ridică palma, oprindu-l. Cînd Iuffo se în- 
toarse și privi în aceeași direcţie, văzu ceva asemănător unei 

meduze mari, luminoase, care plutea la mică înălțime dea- 
supra apei, deplasîndu-se lent spre faleză, ca și cum ar fi fost 
trasă cu o sfoară invizibilă de cineva ascuns îndărătul stînci- 
lor; un zmeu ciudat, făcut dintr-un material aproape trans- 
parent, ale cărui mișcări semănau perfect cu ale unei meduze 
care înoată. La un moment dat se oprise și parcă... îi aştepta. 


Christina ieși din casă nemulțumită. Totuși, pentru even- 
tualitatea că s-ar fi întâlnit cu cineva cunoscut, arbora un surîs 
bine dozat, fiindcă așa cere buna-cuviinţă. În definitiv, chiar 
aşa şi era! Dacă Vic nu-i dăduse voie să cumpere puiul de 
pisică, însemna că avea motive bine întemeiate; bunăoară, 
atunci cînd plecau amîndoi de acasă, pisica s-ar fi putut urca 
pe masă, răsturnînd vaza cu flori, sau ar fi făcut caca pe covor. 
Iar dacă ar fi lăsat-o afară, s-ar fi întâlnit cu alte pisici din ve- 
cini şi ar fi luat purici. În plus, l-ar fi umplut de păr pe băiat 
cînd, la sfîrşitul săptămînii, Marychka l-ar fi adus acasă. Ca 
orice copil inteligent, micuțul Christian n-ar fi rezistat tenta- 
tiei de a se distra cu ea trăgînd-o de coadă — și e aproape la 
fel de sigur că pisica l-ar fi zgâriat. 

Se îndrepta nemulțumită, dar surîzătoare, către studioul 
de radio. O blondă din linii subţiri; o femeie încă tînără, cu 
o privire precaută, căutînd nesigură ceva, ochii albaștri, tenul 
palid, pomeţii un pic proeminenţi, obrajii un pic supți şi un 
gît lung și subțire, puţin aplecat înainte, care accentua im- 
presia de vulnerabilitate. Costumul din taior şi fustă de o cu- 
loare între verde şi negru îi vine corect, dar nu se potriveşte 
tocmai bine coafurii de păpușă Barbie, iar pantofii cu tocuri 
potrivit de înalte sunt de fapt cam incomozi. Și un surâs uşor 
crispat pe chipul nu neapărat frumos — simpatic. Uşor absen- 
tă, poate prea absorbită de propriile gînduri, pășea ferm, dar 
la întîmplare, ca și cum nu ar fi ştiut în ce direcţie să apuce. De 
aceea, poate şi ușor confuză. O provincială conformistă pînă 
în măduva unghiilor din așa-zisa specie Domestica. 

Încă nu se hotărâse să ia un taxi. Fiindcă nu se grăbea, întâl- 
nirea cu misionarul american era programată abia peste o oră 
şi jumătate, iar vremea plăcută îndemna la plimbare. Uneori 
e bine să mergi pe jos, măcar pentru a trage aer în piept şi a 
te gîndi în voie la tot felul de lucruri indiferente. Numai că, 
în cazul Christinei, apărea o problemă: pentru ea nu existau 
lucruri indiferente. Astfel, ceea ce iniţial promitea să fie o 
plimbare lejeră, fără scop, deveni pe nesimţite căutarea a ceva 
precis determinat de două coordonate. Prima coordonată: 
locul — trebuia să fie un salon de coafură şi frizerie. Existau 
în apropiere trei asemenea locuri. Numai unul dintre ele înde- 
plinea însă şi cea de-a doua condiţie: acolo trebuia să lucre- 
ze o anumită domnişoară pe care o chema Lenutza. Intuiţia 
o conduse fără efort şi fără greş exact în locul pe care îl căuta. 
Mai mult decât atât, ştiuse care dintre fete era Lenutza încă 
înainte de a intra în salon, aruncînd doar o privire de pe tro- 
tuar. La ora aceea, vitrinele magazinelor străluceau lumina- 
te pe dinafară de ultimele raze ale asfinţitului şi pe dinăuntru 
de lămpile electrice cu neon, încît vitrina salonului părea ecra- 
nul imens al unui televizor care transmitea în direct un repor- 
taj pe teme de actualitate. Nu rămînea decît să pîndească 
momentul cînd Lenutza va termina cu clienta căreia tocmai 
îi usca părul, să intre şi să ocupe fotoliul din faţa oglinzii, în 
locul aceleia. Totul a durat cam zece minute. 

— Cum doriţi să vi-l fac? întrebă fata oarecum surprinsă. 

Înainte de a răspunde, Christina privi cu atenţie ecusonul 
pe care scria clar, cu litere suficient de mari: LENUTZA — și atât. 

— Nu ştiu, îmi trebuie ceva rapid, peste jumătate de oră 
am o întâlnire importantă, răspunse. 

Ar fi dorit dintr-o dată — şi fără nici un motiv — să o im- 
presioneze făcînd-o, de exemplu, să creadă că e vorba de o 
întâlnire de afaceri. Deși n-avea talent la afaceri și-i dispreţuia 
pe cei care se îndeletniceau cu așa ceva. 

— ÎI tapăm şi îl fixăm un pic, da? 

Era bunăvoința întruchipată, în halatul ei alb, scurt pînă 
deasupra genunchilor, şi cu nişte ochelari nostimi pe nas. Însă 
ochelarii o dezamăgiră pe Christina. Tînăra coafeză era într-a- 
devăr mioapă. De aceea se apropiase atît de mult de mustaţa 
lui Vic, biata de ea. Lenutza se întoarse cîteva momente cu 
spatele, pentru a-şi pregăti peria de păr, spray-ul cu fixativ 
şi celelalte accesorii necesare operaţiilor pe care urma să le 
efectueze. În cele cîteva momente de răgaz, Christina reuși 
să schiţeze liniile generale ale unei strategii care nu avea cum 
să dea greș. Începutul va consta în întrebări cu caracter gene- 
ral din domeniul profesional. 

— Lucrezi de multă vreme aici? Mi se pare că nu te-am 
mai văzut... 

— De câteva săptămîni, răspunse fata. 

— Şi câştigi bine? se interesă Christina pe un ton cât mai 
neutru, deşi cam precipitat. 

Lenutza zîmbi încurcată, ridicînd numai dintr-un umăr. 
Asta însemna: relativ. Nu îndrăznea să-i spună adevărul, mai 
ales că exista riscul ca vreuna dintre colege să audă, fie şi 
întîmplător, ce discutau. După aceea, dacă ar fi aflat patro- 
nul, s-ar fi făcut foc. Dar Christinei îi era de-ajuns şi atât. 
Oricum, între timp îi venise o nouă idee. Încă înainte de a 
şi-o clarifica, renunţînd la strategia iniţială, luă o hotărîre 
eroică şi, la drept vorbind, cam hazardată. Fără să mai fie 
nevoie să o coafeze, Lenutza va intra imediat sub protec- 
ţia ei! Îşi privi ceasul, se ridică din fotoliu și-i strecură doi 
dolari în buzunarul halatului. 

— Scuză-mă, cred că deja am întârziat la întâlnire. Rămîne 
pentru altădată, da? Dă-mi numărul tău de telefon, ca să te 
sun dacă am nevoie.. 

Cînd ajunse din nou în stradă, respiră o dată adînc. În defi- 
nitiv, nu promisese nimic, nimănui. 'Totuși, simţea o nouă 
responsabilitate apăsîndu-i conștiința. Trebuia să-i caute un 
alt loc de muncă Lenutzei, mai bine plătit, fără să ştie măcar 
ce salariu primea aici. Și bineînţeles că nu avea idee unde ar 

putea găsi un asemenea loc de muncă. Deocamdată ştia cu 
precizie doar un singur lucru: în alt cartier! 


— Iuffo, ce-o fi aia? întrebă sergentul Pumpkin. 

— Nu ştiu, domnule sergent, răspunse Iuffo, străduindu-se 
să pară cît mai sincer. În viaţa mea n-am mai văzut așa ceva. 

— Oh, Doamne, seamănă cu o meduză! remarcă inutil 
Pumpkin. E ca un sandvis argintiu. Seamănă cu un castrave- 
te pipernicit... 

— Şi totuşi, nu e nimic din toate astea. 

— Ai dreptate, luffo. Cum naiba faci tu de ai mereu drep- 
tate? 

Iuffo se gîndi apoi că semăna mai degrabă cu o calotă de 
craniu. Sau cu o lentilă de apă plutind în văzduh. Sau cu orice 
altceva rotund şi, eventual, transparent. Oftând, Pumpkin făcu 
semn unuia din soldaţii cu cagulă să-l urmeze. Din proprie 
iniţiativă, Iuffo veni după ei. Înaintară prudent de-a lungul 
plajei. Soldatul mascat îşi fixase pistolul automat în poziţie 
de tragere şi mergea mult aplecat, aşa cum învățase la şedinţele 
de instrucţie tactică. Dar meduza, sau craniul, sandvișul ar- 
gintiu, castravetele sau, în fine, calota sferică le ghici din vreme 
intențiile, încă înainte ca ei înșiși să fi ştiut că le au. Împotri- 
va oricărei logici, se lăsă mai întâi în jos, pînă aproape de sol, 
ca şi cum s-ar fi predat de bunăvoie celor trei reprezentanţi 
ai armatei americane, iar cînd ei se apropiară la mai puţin de 
douăzeci de yards, o zbughi pe neaşteptate în apă. Soldatul 
slobozi din proprie iniţiativă o rafală de pistol automat pe 
urmele ei, apoi o luă la fugă şi se adăposti după nişte tufi- 
şuri, aşa cum învățase la ședințele de instrucție tactică. Iuffo 
şi sergentul Pumpkin se aruncară şi ei la pămînt, speriaţi. 
Pumpkin ridică doar puţin capul, pentru a întreba: 

— Unde ești? 

— Aici, gemu soldatul iţindu-se de după mărăcini. 

— Măi boule, cine ţi-a dat ordin să tragi? 

Nu avea dreptate, se aflau în misiune de luptă. La şedinţele 
de instrucţie tactică li se spusese clar că, în anumite situaţii 
de pericol iminent, pot deschide foc fără a primi ordin, iar 
a judeca iminenţa unui pericol rămînea, desigur, la latitudinea 
fiecăruia. 

Soldatul se ridică, se scutură de nisip şi duse palma dreap- 
tă la ureche, acolo unde ar fi trebuit să fie marginea chipiului. 

— Domnule sergent, permiteţi să raportez... 

— Am să te bag trei zile la arest. Cum te cheamă? întrebă 
Pumpkin ridicîndu-se și scuturîndu-se, la rîndul său, de nisip. 

Soldatul ar fi putut spune orice nume, deoarece purta ca- 
gulă. Dar, dintr-un motiv oarecare, preferă să spună doar: 

— Bush. 

— Bine, luaţi cadavrul și duceţi-l în curtea depozitului, ho- 
tărî sergentul Pumpkin. 

Era prima oară cînd luffo auzea spunîndu-se despre cama- 
radul său Khapsek că e un cadavru, ceea ce păru să-l impresio- 
neze în mod deosebit. 

Mai târziu, analizînd acţiunile şi iniţiativele sergentului, 
superiorii săi ajunseră la concluzia că avea el însuși un coe- 
ficient de inteligenţă cu totul nesatisfăcător. Primul care trase 
această concluzie fu Vic, în timp ce-l interoga. Dincolo de 
toate contradicţiile ei, relatarea lui Pumpkin punea clar în 
evidență faptul că sergentul ignorase mai multe reguli elemen- 
tare. Era aproape uimitor cât de bine se pricepea să se înfunde 
sigur, oferind de pe acum dovezi împotriva sa pe care, în faţa 
Tribunalului Militar, unde avea să ajungă fără îndoială, nu 
le-ar mai fi putut combate nici cel mai abil avocat. Iată doar 
cîteva, alese la întîmplare: nu-și anunţase imediat superiorii 
despre existenţa cadavrului; jignise fără motiv un grad infe- 
rior, făcîndu-l „bou“; ordonase ridicarea cadavrului înainte 
de prelevarea probelor și efectuarea măsurătorilor de către 
criminalişti; întrebase care este numele unui luptător mas- 
cat, uitînd că purta cagulă tocmai pentru a-şi ascunde iden- 
titatea etc. 

Dar în timp ce trecea în revistă aceste greșeli, şi pe măsu- 
ră ce se încurca tot mai mult în declaraţiile martorilor ocu- 
lari, adesea contradictorii, Vic îşi dădu seama că el însuși se 
amestecase cam fără rost în toată afacerea. În definitiv nu era 
treaba unui simplu şef de depozit să ancheteze moartea solda- 
ilor din corpul de pază. Atribuţiile lui se reduceau la aprovi- 
zionarea cu carburanţi a depozitului și distribuirea acestora 
către bazele de aprovizionare ale subunităţilor staționate pe 
insulă. Restul îi privea pe comandanții trupelor care asigurau 
securitatea, transportul şi logistica, sau pe cei de la contra- 
informaţii. Marja lui de iniţiativă era delimitată cu precizie. 
De exemplu, dacă stocurile erau suficiente, putea vinde une- 
le cantităţi benzinăriilor particulare de pe insulă, însă numai 
cu acordul scris al colonelului Pruritanal. În treacăt fie spus, 
acest comerţ clandestin era încurajat tacit prin supra-apro- 
vizionarea sistematică a depozitului. Dar nici măcar în aceas- 
tă privinţă Vic nu avea vreun cuvînt de spus. Afacerea era a 
altora. El doar făcea comenzile de carburanţi şi justifica după 
aceea consumul, pe baza actelor de confirmare primite de la 
subunități. Decontările către compania furnizoare erau sem- 
nate de colonel. Ce-i drept, colonelul Pruritanal era mai tot 
timpul obosit, din cauza unor hemoroizi care nu-l lăsau să 
doarmă, dar astfel de amănunte n-ar fi putut fi nicidecum in- 
vocate vreodată în apărarea şefului de depozit. 

Se vedea obligat să ia o decizie importantă, aşa încât hotă- 
rî să-l sune pe maiorul Smith, de la manutanţă. 

— De ce nu-l suni pe căpitanul Jegg ? se interesă într-o doa- 
ră doctorul Thomas. Doar el e comandantul trupelor de pază. 

— Fiindcă mi-e nesuferit, explică Vic. 


Misionarul american avea un nume obișnuit, îl chema 
John. Ajunse la studioul de radio cu jumătate de oră întîr- 
ziere, astfel încît Christinei îi rămase destul timp să stea la o 
cafea cu şefa şi prietena ei și să discute despre saloanele de 
coafură din oraş, deși Naggie Waks ar fi preferat să discute 

despre spiritism, dragoste, noutăţile din magazine şi despre 
moartea unchiului său din Chicago. 

— Am aflat prea târziu, n-aveam bilete reţinute la avion, 
aşa că am sunat-o pe mătușa Sarah şi i-am exprimat condo- 
leante. Ah, am plîns la telefon de treizeci de dolari !... 

Chotano contrazise, din cel puțin două motive. În 
primul rînd. Naggie era soția controversatului om de afaceri 
Bill Waks, totodată patron al postului de radio Galaxy, ale 
cărui relații s-ar fi putut dovedi utile pentru găsirea unui nou 
loc de muncă Lenutzei. În al doilea rînd, Naggie nici măcar 
nu spusese ceva care să poată fi contrazis. Din fericire, Naggie 
nu suporta să vorbească despre unul și acelaşi lucru mai mult 
de două minute, aşa că schimbă tot ea vorba. 

— Bill mi-a dat bani să-mi cumpăr o perucă. Acum mă 
vrea brunetă, i se pare că aş fi mai apetisantă aşa. Mă tratează 
ca pe o curvă, se lăudă ea la urmă. 

Christina rată însă ocazia de a aduce vorba despre saloa- 
nele de coafură. Întrebă la întîmplare: 

— Cât ţi-a dat? 

— Doar ştii cât e de zgârcit, nu-mi dă niciodată mai mult 
de o sută de dolari. De data asta însă i-am smuls două sute, 
căci peruca e pentru plăcerea lui. 

— Plăcerea e un animal oribil. Numai bucuria e cu ade- 
vărat demnă de prețuirea noastră. 

O reflecţie pe care ar fi făcut mai bine să o păstreze pen- 
tru emisiunea în direct Întâlnire cu Fericirea. 

— Într-adevăr, cîteodată Bill guiță ca porcul, cînd facem 
dragoste. 

— Naggie, lucrurile astea trebuie să rămînă numai între 
voi doi! o certă Christina, frisonată de dezvăluirea unui de- 
taliu atât de intim. 

— Ah, Christina, tu eşti o idealistă, zău!... 

Deşi Naggie avea dreptate, n-ar fi fost capabilă s să găsească 
explicația acestei stări de lucruri. Christina știa însă că de- 
venise idealistă datorită unor traume psihice din copilărie. 

Ziua ei de naștere fiind la începutul lunii iulie, cădea de fie- 
care dată după terminarea anului şcolar, ceea ce o făcea să 
sufere îngrozitor. Toţi colegii de clasă aveau o zi a lor, cînd 
aduceau bomboane și prăjituri la școală, numai ea, nu. Cînd 
în sfîrşit venea ziua ei, se termina anul şcolar și rămânea singu- 
ră. Uneori înclina să creadă că din același motiv se temea şi 
de biciclete. Cum era şi normal, cele două prietene discutară 
apoi, în legătură cu emisiunea care urma, despre unele proble- 
me sufleteşti şi intime. Atunci cînd Naggie simţea nevoia de 
a-şi redobîndi încrederea în forţele proprii, frecventa un cerc 
de spiritism la care mai veneau avocaţi, profesori, chiar și me- 
dici, atrași de acest domeniu misterios. Înainte de a-i povesti 
cum îl cunoscuse acolo pe misionarul John Godbread, evan- 
ghelist și totodată un foarte competent medium spiritist, o 
rugă pe Christina să-i facă un pic de masaj la frunte, fiindcă 
avea o migrenă datorată perioadei ciclice; de fiecare dată cînd 
Christina îi făcea masaj, migrena depa ca prin minune. 

Primul element care îi atrăsese atenția la John era numele 
predestinat, de fapt un pseudonim. Numele adevărat era ceva 
mai banal, în viaţa de toate zilele îl chema John Johnson. 
Omul acesta înzestrat cu însușiri deosebite reușise, în numai 
zece minute, să obţină de la spirite lovituri ale mesei deosebit 
de energice și, la puţină vreme după aceea, primise mesaje 
scrise de spiritul scriitorului Ernest Hemingway, de la care 
Naggie ar fi vrut să afle în principal două lucruri: unu — de 
ce s-a sinucis; doi — dacă nu s-ar fi sinucis, ce romane avea 
de gînd să mai scrie. La urmă, i-a cerut un autograf. Despre 
romanul Pentru cine bat clopotele, Naggie scrisese cîndva un 
foarte reușit eseu, înainte de a se mărita, mai precis, pe vre- 
mea cînd frecventa cursurile colegiului din orașul natal. 

— Naggie, am să-ţi spun ceva, dar să nu te superi. Eu nu 
cred în spiritism, mărturisi Christina un pic stînjenită. 

— Dacă ai participa şi tu măcar o dată, ţi-ai da seama cît 
e de interesant. O adevărată hrană sufletească! Și nu costă 
decât zece dolari şedinţa. John ne-a făcut legătura cu niște fiinţe 

extraordinare de pe Sirius, care sunt mult mai bune decît pă- 
mîntenii, stăpînesc arta comunicării prin gînd şi pot depăşi 
bezna spaţiului și a timpului... 

Entuziasmul lui Naggie era totuși un pic forţat. Ea însăși 
n-ar fi ajuns să frecventeze şedinţele acelea dacă n-ar fi fost 
o cititoare pasionată a revistei Întîmplări adevărate, unde, 
alături de un fragment despre amorul conjugal, se afla o re- 
clamă la Cartea spiritelor a lui Allan Kardec, care împreună 
cu Cartea mediumilor constituie veritabilul „catehism“ al ce- 
lor interesaţi de spiritism. Cel puţin așa scria acolo. 

Christina ar fi preferat să discute despre altceva şi de aceea 
tăcu, apoi oftă. 

— Ai obosit? o întrebă Naggie. 

— Mă gîndeam la Kiki. Mi-e groază cînd mă gîndesc că tre- 
buie să-l iau acasă, la sfîrșitul săptămînii, deși mi-e atît de dor 
de el. Cum îl laşi un pic singur, cum provoacă un nou dezas- 
tru. Acum urlă întruna să i-l aduc pe bunicul din Detroit. 

— Cît costă avionul? 

— Nu e vorba numai de bani. Tatăl meu meu pune me- 
reu tot felul de condiţii, caută pretexte — pur şi simplu nu 
vrea să vină. Am impresia că se teme de ceva... Ultima oară 
ne-a spus la telefon că nu vine decît dacă-i găsim o doamnă 
cu care să se însoare. Fiindcă e văduv, știi? 

— De ce nu dai un anunţ în ziar? 

— Da, ar fi o soluţie, acceptă Christina. 

În momentul următor, o voce de la regia tehnică anunţă 
prin interfon că misionarul american tocmai sosise la studio. 
Cele două prietene se ridicară, schimbînd priviri încurajatoa- 
re şi arătîndu-şi aproape simultan degetul mare îndreptat în 
sus: O.K. 

— Dar interesează-te şi cît costă avionul, insistă Naggie 
înainte de a se despărți de prietena sa. 

— Oh, Naggie, nu-ți face probleme, te rog! o imploră 
Christina. Dacă vrei, poţi să mă ajuţi altfel. Am o prietenă, 
coafeză, care nu-şi găseşte de lucru. 

— Asta nu e o problemă. Trimite-o la mine pe fată. Cum 
o cheamă? 

— Lenutza. 

— Numele îmi pare cunoscut... Am să-i fac legătura cu 
patronul unui salon de coafură şi frizerie care frecventează 
cercul nostru de spiritism. 


În cele din urmă, Vic vorbi cu însuși colonelul Prurita- 
nal, comandantul trupelor de infanterie marină staționate pe 
insula Roland. 

— Domnule colonel, sunt căpitanul Vic, de la depozitul 
de carburanţi din Moyntown. Permiteţi să raportez. La ora 
locală 18.00, soldatul Khapsek, din corpul de pază, a rămas 
fără cap. 

— O.K., răspunse Pruritanal. Continuaţi cercetările, iar 
pe toţi cei care nu se pot deplasa, trimiteţi-i la Bază. 

Câteva clipe Vic tăcu nedumerit. Colonelul părea să ştie 
deja despre ce e vorba. 

— Dar a murit. E mort de-a binelea! preciză. 

— Bineînţeles, deoarece i-au luat capul, confirmă Pruritanal. 

Cuvintele colonelului îl descumpăniră pe Vic. 

— Domnule colonel! strigă. Noi ce facem? 

— Dacă vreţi, vă trimit întăriri de pe portavionul Caroline. 
Deocamdată, luaţi toate măsurile de siguranţă regulamentare 
şi staţi liniștiți pe poziţie, căpitane. Sau... — colonelului îi veni 
o idee mai bună. Ştii ceva? Trimite cadavrul la morgă şi vino 
încoace. Am convocat un consiliu de Stat-major. Poate e bine 
să fii şi tu pe-aproape. Adu-l și pe doctorul Thomas. 

Lucrurile erau mult mai grave decît credea sau numai 
bănuia Vic. În urmă cu jumătate de oră, colonelul Prurita- 
nal îi comunicase lui Freyer, comandantul portavionului Ca- 
roline, că a pierdut opt oameni într-o săptămînă. Șapte dintre 
ei se aflau la infirmerie cu o ciudată boală de ochi, iar al optu- 
lea căpătase o blenoragie. Acum se văzu nevoit să-l sune din 

nou, pentru a a-i vorbi despre al nouălea, care își pierduse 
capul. 

— Ei drăcie! Vorbeşti serios? se miră Freyer. 

— Nicidecum. Pur și simplu, asta e realitatea. 

— Vrei să-ţi trimit cîteva elicoptere? 

— Trimite-mi, dar spune-mi mai întâi ce să fac cu ele. 

— Păi, așa... Ca să vă ridice moralul! 

— Ascultă, Freyer, cu moralul stăm excelent, cum dracu 
de nu-ţi dai seama? Aici nu e vorba de a ne întări moralul. 
Aici e vorba de ALTCEVA, pricepi? 

— Nu. 

— E vorba de nişte meduze mari cât ligheanul care se plim- 
bă pe insulă și fac ce vor ele. În schimb, noi nu le putem face 
nimic. 

— Pot să-ţi trimit cîteva avioane şi elicoptere, insistă Fre- 
yer, în jumătate de oră le ai acolo. Dacă ţii neapărat, pot bom- 
barda insula, în mai puţin de două ore ţi-o arunc în aer... În 
rest, nu ştiu cum te-aș mai putea ajuta. 

În momentul cînd, după unele ezitări, Vic se hotăra să te- 
lefoneze la Bază, colonelul Pruritanal convocase deja Sta- 
tul-major, pentru o analiză serioasă a situaţiei. Dar ofiţerii 
adunaţi în anticameră aveau să mai aștepte, căci abia termi- 
naserconvorbirea-cù Vic, cînd telefonul lui Pruritanal sună 
din nou. 

— Am onoarea să vă salut, domnule colonel! 

Pruritanal recunoscu vocea Împăratului. Tonul lui mie- 
ros nu anunța nimic bun. 

— Onoarea e de partea mea, reuși Pruritanal să spună. 

— Domnule colonel, știți că autoritățile rolande fac per- 
manent eforturi pentru rezolvarea problemelor ridicate de 
cetățeni. 

— Acest lucru îmi este bine cunoscut. 

— Campania noastră, pentru a accede în Organizația Țărilor 
Exportatoare de Petrol, OPEC, un mai vechi vis al rolanzilor, 

riscă să fie compromisă de prezența și acţiunile armatei ame- 
ricane..., continuă Împăratul. 

— Atâta doar că pe insula Roland nu se extrage petrol. 

— Asta nu are importanţă, trebuie să fim în rînd cu ţările 
civilizate. Acţiunile armatei americane vin în contradicţie cu 
acordul secret semnat de România și Statele Unite în anul 
1969. Trei cartiere din capitala Baakho au rămas fără curent 
electric, întrerupt în mod abuziv. 

— Vă asigur că centrala noastră livrează în continuare cu- 
rent oraşului Baakho. Din informaţiile pe care le deţin rezul- 
tă că rolanzii au furat uleiul de la transformatorul electric din 
zonă. Lipsit de ulei, transformatorul s-a supraîncălzit şi, în 
cele din urmă, a luat foc. 

— Ce-ar putea face cu uleiul de transformator cetăţenii 
noștri ? vru să afle Împăratul. 

— Asta numai Dumnezeu știe. 

— Tocmai de aceea v-am sunat, reveni Împăratul. Cred 
că o soluţie ar fi să reduceţi numărul soldaţilor care suprave- 
ghează conductele de carburanţi. Astfel, interesul rolanzilor 
care doresc să-și procure gratuit unele produse petroliere se 
va orienta din nou către aceste conducte, iar transformatoare- 
le electrice, care aparţin poporului roland, vor rămîne neatinse 
şi vor funcţiona la parametrii normali. 

— Tocmai m-a sunat căpitanul Vic, şeful depozitului nos- 
tru din Moyntown. În urmă cu două ore, unul din soldaţii 
corpului de pază a fost găsit cu gâtul tăiat, Majestate. Acest 
lucru demonstrează că paza conductelor de carburanţi nu e 
perfectă. 

— Dacă nu găsim o soluţie pe cale amiabilă, va trebui să 
re-negociem statutul prezenţei militare pe insulă, domnule 
colonel. 

— Daţi-ne mînă liberă să-i arestăm pe hoţii de carburanţi. 

— Asta e treaba poliţiei rolande, nu vă supăraţi. Trăim în- 
tr-o democraţie care respectă separaţia puterilor în stat. 

— Sunt de acord, dar deocamdată dispar oamenii mei. 

— Am onoarea, domnule colonel. 
— Cu deosebită stimă, Majestate. 


Christina începu emisiunea destul de neinspirat, cu o 
întrebare care-i venise spontan în minte — în bună măsură 
stupidă: 

— John, ce culoare au amintirile? 

Luat prin surprindere, John răspunse: 

— Nu ştiu, dar de ce mă întrebi? 

— Mă gîndeam că... 

Christina făcu un efort supraomenesc pentru a se gîndi 
la ce se gîndea. Așa păţea de fiecare dată cînd ţinea morţiș să 
fie spontană. Nu se gîndea la nimic, pornea la drum cu ochii 
închiși și deodată se trezea în faţa unui zid, se izbea de el, 
fără cuvinte, mută. O secundă, două... Trebuia să spună ceva, 
orice, Doamne, erau în direct! 

— Mă gîndeam că amintirile tale... trebuie să fie deosebite 
de ale celorlalți oameni, avînd în vedere că eşti un veritabil 
expert în Dumnezeu. 

Oftă abia perceptibil. John își mîngñie satisfăcut bărbuța 
bine îngrijită, confirmînd printr-o uşoară înclinare a capului 
că într-adevăr aşa stăteau lucrurile. Dar nu spuse nimic. Încît 
Christina se văzu nevoită să continue, adresîndu-se ascultăto- 
rilor și luîndu-i ca martori. 

— Da, dragi prieteni, ascultători fideli ai emisiunii Întîlni- 
re cu Fericirea, invitatul nostru din această seară este un căută- 
tor neobosit al Fericirii şi un luptător neobosit pentru Fericirea 
semenilor săi. Adică, pentru Adevărata Fericire! Este bine- 
cunoscutul misionar evanghelic John Godbread, din Mary- 
land, care s-a aflat pe insula Roland în ultimele două săptămîni, 
a străbătut-o de la un capăt la altul, s-a întâlnit cu sute şi mii 
de oameni, le-a vorbit despre fericire. De altfel, conferințele 
sale au un nume cât se poate de sugestiv: $i tu poți găsi Fericirea. 
Aşa este, John? 

— Aşa e, confirmă John. Dar mai întâi, dă-mi voie să le 
spun bună seara și bun găsit tuturor ascultătorilor noştri. Sunt 
fericit, în primul rînd, pentru faptul că ne întâlnim pe calea 
undelor hertziene... Și, iată, cît de simplu e să fii fericit! 

— Fericirea e un lucru simplu şi în același timp compli- 
cat, completă Christina. 

După aceea, auzind în memorie ecoul propriilor banalități, 
deveni ea însăși nefericită. Noroc că între timp John își intra- 
se în mînă. 

— Am să-ţi dau un exemplu care are să confirme din plin 
cele spuse de tine. Fiindcă m-ai întrebat, la început, ce culoa- 
re au amintirile. Pot spune că amintirile mele au şi vor avea 
pentru totdeauna culoarea nisipului din deşert, după experien- 
ţa extraordinară pe care am trăit-o cîndva în Sahara. 

— Te rog să ne povesteșşti această experienţă fascinantă, 
John! 

— Călătoream de la Tripoli la Oran, cu un avion charter 
de douăzeci de locuri. În Libia conferințele mele nu avuseseră 
mare succes, din cauza oamenilor lui Kaddafi, care umpleau 
sălile nelăsînd pe nimeni altcineva să intre, şi tăceau tot timpul, 
complet inerţi la cuvintele mele. Avionul a decolat seara pe 
la ora şapte, urma să ajungă pe malul Atlanticului după cinci 
ore. Dar, în plin deşert, din motive necunoscute, a început 
să piardă din înălțime. Preveniţi de echipaj, ne-am pus cen- 
turile şi am aşteptat cu resemnare deznodămîntul care nu 
putea fi decît prăbuşirea avionului sau deturnarea lui de către 
vreun comando terorist. În cele din urmă s-a dovedit că era 
vorba de un simplu act de sabotaj. Echipa care ar fi trebuit 
să umple cu kerosen rezervoarele aeronavei, „uitase“ să-și 
facă treaba, aşa încît, graţie abilității piloților am putut ateri- 
za fără incidente deosebite, dar... în plin deșert! La mii de 
kilometri de orice așezare omenească. Lipsiţi de orice posibi- 
litate de a comunica. Iar după alte cîteva zile, lipsiţi de hrană 
şi cu rezervele de apă pe terminate. Îţi imaginezi starea noas- 
tră de spirit. Eram, abia acum ne dădeam seama, treisprezece 

pasageri, plus membrii echipajului, cei doi piloţi şi o stewar- 
desă. 

În fotoliul ei, Christina se făcuse mică de emoție și tre- 
mura toată. Reuși doar să îngaime: 

— Îngrozitor!... 

— Încă nu, deocamdată. Îngrozitor a devenit abia după 
ce am terminat ultimele rezerve de hrană şi apă. Ziua, tempe- 
raturile se ridicau la peste o sută de grade Farenheit. Degeaba 
ne ascundeam noi în carlingă, iar unii își săpaseră gropi în 
nisip, sperînd că vor da de răcoare. La amiază, nisipul se în- 
cingea atât de tare, încât ardea ca jăratecul. Noaptea, în schimb, 
îngheţam de frig. Nu are nici un rost să explic ascultători- 
lor noștri în detaliu toate chinurile la care am fost supuși, timp 
de cinci zile. Scopul acestei evocări este cu totul altul. În a 
şasea zi, dis-de-dimineaţă, trezindu-ne, am găsit rezemat de 
carlingă un tînăr care, după toate aparențele, venea dinspre 
Mediterana. Fusese trimis, cel puţin așa susţinea el, în mod 
special pentru a ne ajuta să rezistăm pînă cînd vom fi găsiţi 
de vreun echipaj de salvare. Lucru curios însă, nu avea asupra 
lui nimic de mîncare şi nici măcar vreun bidon cu apă. Și atunci, 
cum să ne ajute? l-am întrebat pe bună dreptate. Veţi vedea 
la momentul potrivit, ne-a răspuns el. Numai că trecură alte 
trei zile şi momentul potrivit tot nu apărea. Întrebările noas- 
tre deveneau tot mai insistente. Cînd a văzut că eram com- 
plet deshidrataţi, iar cîțiva dintre noi se aflau pe punctul de 
a-şi da duhul, ne-a destăinuit că de fapt nu era om, ci extra- 
terestru. 

— Mă scuzi pentru întrerupere, John, o statistică recen- 
tă arată că nouăzeci la sută din americanii cu drept de vot 
cred că însuși Dumnezeu este ceva în genul unui Extrateres- 
tru-Șef. 

— Ajungem îndată şi acolo. Deocamdată, vă rog să reţi- 
neţi că fusese trimis la noi cu misiunea precisă de a ne servi 
drept hrană, conceput adică anume în acest scop. Corpul lui 
conţinea proteine, lipide, glucide și apă, în proporţiile cele 

mai convenabile. Rămînea doar să-l tăiem și să-l împărţim 
frăţeşte între noi. 

— Deci, iată, dragi ascultători, nu toţi extratereștrii vin la 
noi cu gînduri ostile, de a ne cuceri planeta sau de a ne distru- 
ge civilizaţia. Dar, scuză-mă, în ce limbă se exprima, totuși. 

— Bineînţeles, în limba engleză. După cum știi, toţi ex- 
tratereştrii vorbesc engleza la perfecție, la fel cum Dumne- 
zeu şi îngerii vorbesc numai în ebraică, așa cum scrie şi în 
Talmud! Dacă, de exemplu, un american ar întâlni un extrate- 
restru care ar vorbi rusește, adică o limbă total necunoscută 
lui, ar scoate de îndată pistolul şi l-ar împușca. 


La cartierul general al trupelor americane, consiliul de 
stat-major era în plină desfășurare. Doctorul Thomas tocmai 
terminase de prezentat raportul asupra modului cel mai pro- 
babil în care capul lui Khapsek fusese decupat de restul cor- 
pului său. Rămînea doar să tragă concluzia — simplă ca un 
pahar cu apă. 

— Autopsia indică faptul că a murit asfixiat. 

— Evident, de vreme ce i-au astupat gâtul, comentă Pru- 
ritanal. 

Într-adevăr, analizele de laborator indicau faptul că gâtul 
lui Khapsek fusese acoperit cu o peliculă impermeabilă, cam 
în același fel în care foile de celofan acoperă borcanele cu za- 
cuscă, bine întinse şi legate apoi strîns cu o sfoară. Chiar şi 
analizele ADN confirmau același lucru. Asupra compoziţiei 
propriu-zise a peliculei, doctorul încă ezita să se pronunţe. 
Se limită doar să spună: 

— Nu am primit rezultatele complete ale investigaţiilor. 

Căpitanul Jegg era de părere că lucrurile complicate pot 
fi înțelese cu ajutorul celor simple — şi viceversa. Fiindcă există 
întotdeauna un „şi viceversa“. De aceea lansă o ipoteză mai 
îndrăzneață decît intenţionase. 

— Poate că l-au omorît rolanzii, ca să-i fure solda. Iar poli- 
ţia, neputând găsi criminalul, dă vina pe extratereștri. 

— Ori de câte ori nu poate rezolva un caz, poliţia dă vina 
pe extratereștri, confirmă Pruritanal. 

— În cazul de faţă, înclin să cred că poliţia are dreptate, 
interveni Vic, fără să mai aștepte să-i vină rîndul. 

Surpriza fu atît de neînsemnată, încît nimeni nu se osteni 
să comenteze. Cu atât mai mult cu cît poliţia rolandă încă nu 
se implicase în elucidarea acestui caz. Vic se văzu obligat să 
continue, pentru a justifica în vreun fel entuziasmul indife- 
rent al celorlalți — ceea ce demonstra că se gîndiseră deja la 
asta. Dacă ar fi fost de faţă şi Christina, l-ar fi consolat cu 
observaţia că tăcerea e caracteristică numai celor care pot 
vorbi; cine nu poate vorbi nu poate nici să tacă. 

— Martorii oculari descriu un obiect de formă semisfe- 
rică sau elipsoidală, cu dimensiunile de aproximativ cincizeci, 
cel mult o sută de inches, care a planat câtva timp în apro- 
pierea zonei unde s-a produs incidentul... Sergentul Pumpkin 
afirmă că un soldat a deschis focul asupra lui, fără nici un 
efect. 

— Probabil a tras pe alături, opină Jegg. 

Cei prezenți păstrară cîteva momente de reculegere, în- 
cercînd să testeze mental posibilitatea evocată de căpitanul 
Jegg şi consecinţele ei. În cele din urmă, vorbi totuşi Smith, 
un bărbat de vreo patruzeci şi cinci de ani, mărunţel, cu ochii 
mici ca niște grăunțe, ascunși în fundul capului, un tip deloc 
simpatic, despre care toţi cei prezenţi ştiau că este agent CIA. 
În plus, era omul de încredere al colonelului, de care acesta 
se temea cel mai mult. El însă lucra la serviciul de manutanţă. 

— Dacă-mi permiteţi, arhiva Proiectului Blue Book a în- 
registrat 12000 de cazuri asemănătoare. 

— Proiectul Blue Book a fost desfiinţat după publicarea 
Raportului Condon, îl contrazise căpitanul Jegg din simpla 
plăcere de a contrazice pe cineva. 

— Păi, asta e bine, nu? 

— În celebra sa carte Experienţa OZN, ]. Allen Hynek 
afirmă că, din 41 de persoane care au raportat fenomene OZN 

sub forma unor lumini nocturne, 2 erau negustori de antichi- 
tăţi. În schimb, din 60 de persoane care au raportat OZN-uri 
văzute în timpul zilei, aşa zise discuri diurne, 12 erau artile- 
rişti stagiari şi numai 4 erau gospodine. Sunt aici cîteva coin- 
cidenţe care ar trebui să ne dea de gîndit. 

— Despre ce tot vorbiţi? se interesă Pruritanal. 

— Din modul cum aţi formulat întrebarea, rezultă că nu 
sunteţi la curent cu problemele OZN, observă Vic. 

— Bineînţeles că nu. Eu cred numai în Dumnezeu. 

— Nici eu nu sunt expert, dar am reţinut că mesajele lor 
sunt de obicei adresate întregii omeniri, cerîndu-i să fie bună, 
să pună capăt războaielor, să trăiască în iubire și frăţie, să in- 
terzică bombele atomice, să nu mai polueze atmosfera. De 
aceea, mulți oameni ar dori ca extratereștrii să existe în nu- 
măr cît mai mare. 

— Propunerile mi se par foarte judicioase. E de mirare că 
nu li se acordă nici o atenţie. Dar ce mă miră și mai mult este 
că aceşti domni atât de bine intenţionaţi au început prin a re- 
teza capetele și alte organe ale soldaţilor de sub comanda mea. 

— Poate fi o simplă mișcare tactică. Ne studiază reacții- 
le, presupuse maiorul Smith. 

În acel moment, colonelul Pruritanal hotărî să se ridice 
de pe scaun. Din cauza hemoroizilor, şezutul său dădea tot 
mai frecvente semne de nervozitate. Făcu cinci paşi mari de-a 
latul încăperii, pînă la fereastră, de unde, privind în curtea 
cazărmii, văzu autocarul clubului de fotbal F.C. Walt, care 
tocmai intra pe poartă. Colonelul se întoarse cu o întrebare 
mută pe buze către camarazii săi. Nimeni nu îndrăzni să-i 
răspundă. Arătau surmenaţi şi i se făcu milă de ei. Dintr-o 
dată îşi dădu seama că harta insulei, aflată pe peretele de la 
spatele său, nu folosise pînă atunci la nimic. Luă în mînă in- 
dicatorul și arătă celor prezenţi niște steguleţe înfipte în di- 
ferite puncte. 

— Să recapitulăm principalele elemente ale discuţiei de pînă 
acum, iar după aceea vom lua o binemeritată pauză. În ultima 

perioadă, evenimente bizare au tulburat liniştea insulei Roland. 
S-au raportat atacuri asupra mai multor poziţii deţinute de 
forțele noastre, care au fost ţinute secrete, din motive lesne 
de înţeles. Dar astăzi la orele 18.00, în preajma depozitului 
de carburanţi Moyntown, unui soldat din corpul de pază i 
s-a decupat capul în întregime. Dacă i s-ar fi luat numai cre- 
ierul, probabil că nimeni n-ar fi observat. În calitatea noas- 
tră de comandanţi militari, suntem însă obligaţi să ne întrebăm: 
de ce toate astea? Vă răspund cît pot de sincer: habar n-am. 

— Dacă-mi permiteți, eu aş avea o explicaţie, spuse Smith 
după ce colonelul tăcuse și era clar că nu mai avea de gînd 
să adauge nimic semnificativ. Admiţînd că e vorba de niște 
fiinţe extraterestre, presupun că ne investighează, caută ceva... 

Presupunerea lui Smith îl puse în încurcătură pe Prurita- 
nal. Trebuia să ţină cont că ea venea din partea unei persoane 
bine informate. În al doilea rînd, venea din partea unei per- 
soane profund antipatice. În sfârşit, adică în primul rînd, Smith 
era tocmai persoana care trimitea la Washington rapoarte se- 
crete despre activitatea militarilor de pe insulă. Chiar dacă 
nu putea fi sigur că acele rapoarte interesau pe cineva, posi- 
bilitatea ca ele să fie citite de vreun maniac nu era cu totul 
exclusă. Viaţa îl învățase pe colonel că, în astfel de împreju- 
rări, trebuie acţionat cu maximă prudență. Spuse: 

— Într-adevăr, luăm o pauză şi mai discutăm după aceea. 


— Şi l-aţi mîncat?! 

— Bineînţeles. Altfel, n-am mai fi ajuns să stăm acum îm- 
preună de vorbă. Dar înainte de asta, ne-am cerut scuze și 
i-am promis că-i vom fi recunoscători toată viaţa. 

— Fair-play-ul american nu se dezminte! exclamă Chris- 
tina cu admiraţie. 

— Să ştii că n-a fost deloc simplu. Cineva trebuia să-şi asu- 
me responsabilitatea primului gest. Înţelegi, e destul de dure- 
ros să bagi cuțitul într-un prieten. Apar anumite mustrări de 
conştiinţă. Personal, am spus răspicat că prefer să mor de foame, 

mai ales că mă atașasem din primele zile de el... Am uitat să-ţi 
spun: de fapt, sunt homosexual. Ceilalţi nu erau însă de aceeași 
părere. Comandantul aeronavei ne-a chemat deoparte, ca să 
ne sfătuim cum e mai bine să procedăm. Pînă la urmă, s-a 
tras la sorţi. Din fericire, sorții au căzut pe stewardesă. În si- 
tuaţii limită, femeile dovedesc mai mult sînge rece decât bărba- 
ţii. Ne-a spus că are acasă copii de crescut, soțul o părăsise 
de doi ani, aşa că nu-și poate permite să moară ca proasta, 
mai ales cînd i se oferă șansa de a trăi. Am rugat-o să facă ce 
trebuia făcut într-un loc mai ferit, ca să nu ne șocheze emoţio- 
nal. N-am să-ţi pot spune cu precizie ce a făcut, cum a pro- 
cedat concret, pentru că n-am fost de faţă. S-au retras amîndoi 
într-un loc mai ferit, iar noi, ceilalți, aşteptam rezultatul, destul 
de încordaţi, recunosc. După un timp, ea a revenit transpira- 
tă, nervoasă și ne-a spus: nu vrea, nu mă lasă — se opune! 
Cum adică, se opune? Doar el s-a oferit! se miră unul din- 
tre pasageri, un francez, dacă-mi aduc bine aminte. Copilotu- 
lui i-a venit atunci o idee, pe care am dezavuat-o cu toţii: ce-ar 
fi să încercăm cu un glonte! N-am fost de acord, ni s-a părut 
că ar fi o metodă obscenă şi lașă, deși copilotul ne asigura că 
e mai puţin dureroasă, iar pe de altă parte, la aşa ceva nu te 
poţi opune prea mult. Trebuia să stăm încă o dată de vorbă 
cu el, să-l convingem să accepte, l-am chemat înapoi, am vor- 
bit pe rînd, într-un mod calm, organizat. La rîndul său, ex- 
traterestrul a manifestat multă înţelegere, ne-a asigurat că e 
gata la orice sacrificiu. Problema era doar aceea că un mize- 
rabil reflex de apărare îl împiedica să stea nemișcat, atunci 
cînd stewardesa încerca să-i taie gâtul. Pentru că, din motive 
pe care nu le-am înţeles, ea ţinea morțiș să-i taie mai întâi gâtul. 
După această discuţie, am hotărît să încercăm din nou. În plus, 
am hotărît să aşteptăm pînă cînd se înnoptează. A fost ideea 
mea. Înţelegi, pe întuneric anumite lucruri se fac mai lesne 
decît pe lumină. Copilotul s-a oferit, din proprie iniţiativă, 
să-i dea o mînă de ajutor stewardesei. La ora stabilită, am auzit 
doar un mic behăit, ca de miel. După cîteva minute, care ni 

s-au părut ani, cei doi au venit și ne-au anunţat: săvîrşitu-s-a! 
Îți spun cu toată sinceritatea că nu ne-am bucurat deloc. 

Între timp, în organismul Christinei intervenise o nedori- 
tă complicaţie fiziologică: îi venise să facă pipi. Deşi aparent 
neînsemnată, această complicaţie avea consecinţe destul de 
serioase. Christina îl urmărea cu maximă atenţie pe misio- 
nar, înclina din cap, uneori adăuga: da, desigur, da, da, în- 
teleg, sau completa cu vreun alt cuvânt, dar în realitate nu 
auzea nimic din ce spunea el — şi era conştientă de acest lu- 
cru. Ba chiar se mira ea însăşi cum e posibil să-l asculte cu 
atîta atenţie şi totuși să nu audă ce spune. Ca să se poată con- 
centra, ar fi trebuit mai întâi să urineze, dar întârzia să se ridi- 
ce, căci în acest stadiu senzaţia îi provoca o ușoară excitație 
sexuală. Poate că tocmai această senzaţie o împiedica să-l audă 
pe John. În schimb, îl vedea pe Vic în pat cu Lenutza, sub o 
plapumă roşie, pradă voluptăţilor adulterului în braţele ei fra- 
gile şi reci, îi vedea apoi îmbrăţișaţi sau goi, în poziţii dintre 
cele mai obscene, și din cînd în cînd coapsele i se încordau 
de o dureroasă plăcere, pînă în pragul orgasmului. Un mic 
contact cu prezentul, un moment de luciditate îi fură suficien- 
te pentru a-şi trezi din nou conștiința morală: 

— John, eşti sigur, era cu adevărat un extraterestru, sau 
poate că era totuși un om? Poate era unul dintre pasageri, 
care şi-a dăruit viața pentru a-i salva pe ceilalți. 

— Mi-am pus şi eu această întrebare. Înclin să cred, totuși, 
că era un extraterestru, deși semăna aproape perfect cu noi, 
oamenii. Ţi-am spus deja că purta un costum maro cu dungi. 
Dar carnea lui fragedă avea un gust ciudat, de salam cu soia. 
În plus, sîngele, pe care cei doi reușiseră să-l adune în nişte 
pungi de plastic — lucraseră metodic —, era uşor decolorat, 
părea făcut cu emulgatori sintetici. Deși, trebuie să recunosc, 
ne-a ţinut de sete cîteva zile! De fapt, ne-a salvat viaţa! A 
fost complet nevinovat. Îi vom păstra de-a pururi o vie re- 
cunoştinţă. 

— Într-adevăr, dragi ascultători o experienţă stranie, in- 
credibilă, cutremurătoare, o experienţă traumatizantă, spu- 
se Christina, luîndu-și în gînd rămas bun de la cei doi 
îndrăgostiți. Dar, John, mărturisesc, sunt puţin nedumerită. 
În timp ce povestea, mă întrebam dacă această vărsare de sîn- 
ge nevinovat, deși e vorba, bineînţeles, de niște emulgatori, 
n-ar fi putut fi evitată. De exemplu, pentru a vă salva şi pen- 
tru a se salva și pe sine, acel mesager, sau cum să-i spunem, 
pe care voi l-aţi mîncat, desigur, din motive obiective, ar fi 
putut să vă aducă în niște bidoane o cantitate suficientă de 
apă, sau poate chiar de kerosen, cu care avionul să zboare 
mai departe, spre Oran. Greșesc? 

— Nu, nu greșeşti defel, admise John, după care rămase 
tăcut pe gînduri. 

— Şi atunci ?... insistă Christina. 

Sdad oserei o civilizația lor n-a descoperit încă me- 
todele de rafinare a petrolului. Poate că pe planeta de pe care 
ei vin nici nu există petrol, sursele de energie de acolo fiind 
cu totul diferite de ale noastre. E o simplă ipoteză, desigur. 
Poate că tocmai în acest scop au venit, pentru a ne studia sur- 
sele de energie, într-un schimb de experiență, ca să zic aşa, 
nu? Ha, ha. 

— Într-adevăr, mi se pare o explicație corectă. Vom re- 
lua discuția noastră după o scurtă pauză în care vă propu- 
nem cîteva minute de muzică şi în care aşteptăm întrebările 
şi comentariile dumneavoastră, dragi ascultători, la numărul 
de telefon binecunoscut... trei-doi-nouă-nouă-doi-cinci . 

Mda- Ec numarul de telefonal coafezei 

Au trecut trei zile. A venit sfîrșitul săptămînii. În rest, nu 
s-a mai întîmplat aproape nimic. Vineri după-amiază, Ma- 
rychka, fata rolandă care-l îngrijea pe Kiki, l-a adus acasă. 
Îndată ce Marychka a plecat, băieţelul s-a aruncat în brațele 
Christinei şi a întrebat-o: 

— Mami, tu eşti o vită încăltată? 

— Vai, Kiki, nu-i frumos să vorbeşti așa, cine ţi-a spus aces- 
te cuvinte oribile? 

— Foarte urât, foarte urît!... mormăi Vic excesiv de îngă- 
duitor. 

— Marychka a făcut-o pe mama ei vită încălţată... Ba nu, 
mama ei a făcut-o pe ea! 

— Haidem, să te spăl, zise Christina. 

— Cînd mai vine Bow-Bow la noi? întrebă Kiki, sărind 
într-un picior. 

Așa îl poreclise pe bunicul Como, care nu mai voia să vină 
să se joace împreună la calculatorul lui Vic. Kiki era prea mic, 
pentru a înțelege cât de mare e distanţa dintre America și insula 

Roland și de ce îi era atît de greu bunicului Como să vină 
de acolo în fiecare zi. Dar atunci cînd venise, în vacanţa din 
vara trecută, se certaseră tot timpul. Pentru că bunicul Como 
era un nesuferit, închidea televizorul la Cartoon Network. 
Și la Animal Planet. Şi la Discovery. Iar uneori, cînd se în- 
furia, îl lovea cu papucul la fund. Ca să se răzbune, Kiki îl 
poreclise Bow-Bow. Papucul era moale şi ușor, nu-l durea 
prea tare, dar Kiki nu voia ca bunicul să ştie asta şi de aceea 
tipa ca din gură de șarpe. Como se înfuria mai ales cînd ră- 
mîneau singuri acasă şi Kiki nu-l lăsa să navigheze pe Inter- 
net, unde vedea o mulțime de fete care se pregăteau să facă 
baie. Cîteva săptămîni la rînd, după ce Como s-a întors acasă 
la el, Vic a primit prin poşta electronică invitaţii de a vizita 
site-uri porno. Odată, cînd se plimbau prin oraş, Como i-a 
cumpărat lui Kiki o duzină de cutii de chibrituri. Pe fiecare 
cutie era poza unei alte fete goale, într-o poziţie ademenitoa- 
re, deasupra căreia scria, cu litere roșii: VINO CU NOI IN 
LUMEA DESFRÎULUI!... — și, dedesubt, un număr de tele- 
fon. Deşi nu știa încă să citească, Kiki observase că fata aceea 
cu sînii goi poartă ochelari de soare și-l întrebase de ce îi ţine 
deasupra frunţii, iar Como îi răspunsese că din cauza nori- 
lor. Seamănă cu Marychka, atunci cînd face baie, observase 
Kiki. Probabil o văzuse pe Marychka prin gaura cheii. Era 
un copil deosebit de inteligent şi foarte curios, punea mii de 
întrebări, la care Como găsea de fiecare dată un răspuns 
aproape satisfăcător. De aceea se împrieteniseră. Ştia o mulți- 
me de lucruri interesante bunicul Como şi mesteca tot timpul 
gumă cu nicotină, din care îi dădea uneori și lui Kiki, ca să 
vadă cum e. În schimb, dacă îi întreba ceva pe Christina sau 
Vic, îl certau sau îi răspundeau invariabil: o să afli cînd o să 
fii mare. Kiki bănuia că pînă atunci va mai trece cumplit de 
mult timp. Iar el se grăbea, căci era un produs al erei post- 
moderne. 

Christina oftă, ca orice mamă cu suflet sensibil. Deși anun- 
tul matrimonial apăruse cu două zile în urmă în The Baakho 

Monitor, nici o persoană interesată nu telefonase pentru a-și 
oferi serviciile sau măcar pentru a cere amănunte. Ce-i drept, 
condiţiile puse erau destul de severe. Como pretindea să se 
însoare cu o femeie sub 35 de ani, suplă, veselă și cu poftă 
de viaţă, avînd garantată independenţa materială — în paran- 
teză, locuinţă proprie. Unei astfel de persoane Christina urma 
să-i spună într-o bună zi, cu teamă şi respect: mamă. Pînă 
atunci, însă, trebuia să o găsească prin mica publicitate. Ast- 
fel de persoane erau oricum puţine pe insula Roland şi, cîte 
erau, n-ar fi avut prea multe motive să se mărite cu un băr- 
bat de vîrstă neprecizată, „intelectual cu mari disponibilităţi“, 
şi ele neprecizate, căci prezenţa militarilor americani pe insulă 
rezolva, dacă nu problemele de securitate al Statelor Unite, 
măcar unele probleme sentimentale ale femeilor suple, vese- 
le și cu poftă de viaţă, sub 35 de ani. Ca să nu mai punem la 
socoteală faptul binecunoscut că independenţa materială le 
face pe femei mult mai exigente. 

Din fericire, după ce-l spălă pe Kiki și ieşiră din baie, gîn- 
durile Christinei se îndreptară în altă direcţie. Sau, mai degra- 
bă, din nefericire. Îşi aminti mai întîi că săptămîna trecută, 
cînd ieşiseră la iarbă verde, Kiki scăpase la un moment dat 
o băşinuţă atât de împuţită, încât Vic era cît pe ce să intre cu 
maşina în şanţ. Apoi, fără nici o legătură cu asta, se întrebă 
dacă ar putea avea încredere în fătuca aceea, Lenutza, căreia 
ar fi vrut să-i facă atît de mult bine... Cu singura condiţie ca 
ea să accepte schimbarea locului de muncă. Nu cumva, bă- 
nuindu-i intenţiile, o va pîrî lui Vic? Care apoi o va ironiza 
şi va rîde de ea? Va spune: iar ai devenit suspicioasă, iar nu 
ţi-ai luat doza de calciu! Christina nu suporta să fie conside- 
rată suspicioasă, fiindcă citise într-o carte că „suspiciunile re- 
prezintă semnul omului care se simte inferior“. Nu se simţea 
cu nimic inferioară unei frizerițe, dar se temea pentru viitorul 
lui Vic. Încă şi mai mult, se temea pentru viitorul lui Kiki. 
Erau amîndoi slabi de caracter, vulnerabili, ușor de păcălit. 

Se gîndea cu spaimă la lipsa lor de viitor, fără ea. La fel cum 
o îngrozea gîndul că, fără emisiunile ei despre adevărata fe- 
ricire, radioascultătorii ar fi căzut pradă manipulărilor ide- 
ologice de tot felul, şi-ar fi pierdut simţul valorilor — şi în 
cele din urmă ar fi luat-o razna. Vic observase cîndva că ea 
se temea chiar şi de întîmplări dintre cele mai mărunte, în 
principiu inofensive, cum ar fi, de exemplu, faptul că mer- 
geau cu maşina în urma unui camion încărcat cu sticle de bere. 
Îşi imagina cu prea mare ușurință cum o sticlă ar sări din ladă, 
peste oblonul camionului, și ar lovi parbrizul mașinii în care 
se aflau. Desigur, consecinţele unei astfel de eventualități nu 
puteau fi decît dezastruoase. El încerca uneori să o ajute. Fie 
că-i recomanda mărirea dozei de calciu, ştiut fiind că lipsa 
ionilor de calciu în organism determină o anumită irascibili- 
tate anxioasă, fie că o îndemna să-şi stimuleze gîndirea raţio- 
nală prin argumente logice. 

— Christina, fii un pic lucidă, dacă poţi: o sticlă cu bere 
nu poate sări pur şi simplu din camion numai din cauză că 
noi mergem în urma lui. 

Christina era însă convinsă că poate, atunci cînd camionul 
nimereşte vreo groapă în asfalt. Bine, să acceptăm, insista calm 
Vic, dar nu e obligatoriu ca sticla aceea să cadă pe mașina 
noastră. Nici Christina nu susţinuse că ar fi obligatoriu, ci 
numai că ar fi posibil. Şi asta, fiindcă citise în The Baakho 
Monitor despre o întîmplare asemănătoare, în urma căreia 
maşina din spatele camionului a intrat într-un stîlp — condu- 
cătorul auto a murit pe loc, iar ceilalți pasageri au ajuns la 
spital, în stare deosebit de gravă. 

În cele din urmă, Vic înţelese: de fapt, ea se temea de sfîr- 
şitul lumii — toate celelalte spaime, temeri şi coşmaruri erau 
subsumate acesteia. Oricât ar fi asigurat-o că totul e în regu- 
lă, nu-i putea oferi garanţii pe termen lung. Iar dacă insista 
să ia mai mult calciu, Christina îi răspundea: degeaba mă crezi 
nebună, ştii prea bine că am dreptate. 

Fotografie de familie. În timp ce Vic lucrează ceva la cal- 
culator, iar în cealaltă cameră Kiki încearcă să monteze un 
joc cu pompieri, sau poate că deja a adormit, Christina tre- 
băluieşte prin bucătărie. Ea trebuie să aibă grijă ca, în nici 
un caz, să nu producă vreun zgomot care să-i deranjeze. De 
aceea, dacă spală vasele, sau încearcă să gătească ceva, se mișcă 
cu maximă precauţie, ceea ce o obligă să-și ţină toţi mușchii 
încordaţi, pînă cînd încordarea îi slăbeşte involuntar, obosea- 
la, gîndurile care îi zboară aiurea, sau un moment de neatenţie 
făcînd ca vreun muşchi al braţului să se relaxeze, şi atunci 
scapă din mînă un obiect oarecare, un pahar, o cană, o farfu- 
rie sau un vas metalic, obiectul cade cu zgomot infernal, iar 
dacă nu se sparge, se rostogolește zornăind pe pardoseala 
bucătăriei. Vic vine într-un tîrziu şi spune cu voce calmă, clo- 
cotind de nervi: şi doar te-am rugat să faci mai puţin zgomot! 

Cîteva minute mai tîrziu, sunetul strident al soneriei de 
la intrare o va face să tresară din nou. 

Doctorul Thomas considera de la sine înţeles faptul că 
poate veni oricînd în vizită, fără să se anunţe. Doar venea la 
vecinul şi colegul său cel mai apropiat. De cele mai multe ori, 
nici nu venea cu vreo treabă anume, ci doar ca să mai stea 
de vorbă, ori să joace şah, căci îi era urât singur acasă. Urca 
în grabă cele două etaje ale imobilului și ajungea la ușa lor 
suflînd din greu; avea plămânii cam mici, în pofida faptului 
că, în studenţie, cîntase și într-o formaţie rock, pe care o pără- 
sise fiindcă făcuse o ciupercă în gât și răguşise. Cealaltă proble- 
mă era că transpira prea mult şi urina prea des. Aproape că 
nu se întîmpla niciodată dată să vină în vizită şi să nu meargă 
imediat la toaletă, ca să facă pipi. Neapărat pe colacul close- 
tului. Defectul său cel mai supărător era însă altul: suna lung, 
se sprijinea cu degetul pe butonul soneriei şi uita să şi-l mai 
ia de acolo, chiar și după ce i se deschidea ușa. Se întîmpla 
că uneori Christina abia îl adormise pe Kiki. 

— Bună, măi copii, zise. Ce mai faceţi voi? 

Într-adevăr, îi trata ca pe frăţiorii săi mai mici şi simţea 
adeseori nevoia să-și asume un rol protector în relaţia cu ei, 
însă de această dată motivul nemărturisit al vizitei consta în 
speranţa unei supe fierbinţi. 

— Kiki doarme, îl preveni Christina în şoaptă, conducîn- 
du-l la bucătărie. 

— Zău? Trebuie să fi fost tare obosit, micuțul. Voi ce aveţi 
de mîncare? 

— Să-ţi dau o votcă. 

— E bună şi asta. Am mîncat la popotă nişte cîrnaţi cu fa- 
sole și m-am cam balonat, se confesă Thomas. Vic unde e? 

— În camera lui, navighează pe Internet. Te rog, vorbeşte 
mai încet, să nu-l trezim pe Kiki. 

Oricum, între timp Kiki se trezise, sau poate că nu dormi- 
se decît un minut. De cele mai multe ori se prefăcea că doar- 
me numai ca să-i demonstreze mamei sale cât e de ascultător 
şi cît de mult o iubeşte. Apăru în prag, frecîndu-se demon- 
strativ la ochi. 

— Mami, e adevărat că în orașul nostru au apărut 
OZN-uri? 

— Nu e adevărat. E un secret militar, îl anunţă Christina. 
Să nu mai spui la nimeni asemenea prostii. 

— Tot oraşul vorbeşte, o contrazise Thomas. Autorităţi- 
le au anunţat un plan de măsuri. 

— Ce măsuri? se alarmă Christina. Ah, şi cînd mă gîn- 
desc că Vic mi-a interzis să dau vreo ştire despre asta la ra- 
dio!... Mă duc chiar acum să-l întreb de ce se poartă atît de 
urît cu mine. 

Dar Vic apăru din proprie iniţiativă, venind din camera 
lui, pentru a le aduce la cunoştinţă noutăţile de pe Internet. 

— La San Francisco a avut loc congresul internaţional al 
celor care își obţin plăcerea sexuală masturbîndu-se. Vor so- 
licita guvernului american recunoașterea ca minoritate. 

— Vic, e şi copilul aici! strigă Christina, aproape disperată. 

— Hm, credeam că doarme. Oricum, el nu ştie ce înseam- 
nă masturbare, o linişti Vic. 

— Ce înseamnă masturbare ? întrebă Kiki. 

— Vei afla cînd vei împlini paisprezece ani. Pînă atunci, 
marș în camera ta! 

— Am s-o întreb pe Marychka, promise Kiki, fără să acor- 
de vreo atenţie ordinului primit. Totuşi, pentru mai multă 
siguranță, se apropie de Christina şi o trase de poala halatu- 
lui. Mami, cînd vine Como? 

— Copilul ăsta e traumatizat, observă Thomas. Nu cumva 
li se dă serotonină la grădiniță? Am auzit că li se pun astfel 
de substanţe în ceai, ca să stea liniștiți. 

— Cum să nu fie traumatizat, dacă vorbiţi despre extrate- 
reştri în prezenţa lui! se revoltă Christina. Iar Vic se poartă 
foarte brutal cu el. 

— Păi, dacă iubim aceeași femeie!... se justifică Vic. 

— Marychka mi-a spus că extratereștrii au mîncat capul 
unui soldat, dezvălui Kiki. 

— Totul e o minciună. Să nu-i crezi, toţi sunt nişte min- 
cinoşi. Nu există extratereștri, deoarece, dacă ar exista..., 
atunci... n-ar mai exista Dumnezeu! 

Ezitase, făcuse două pauze lungi, asemănătoare celor din 
emisiunile „Întâlnire cu Fericirea“, dar în cele din urmă gă- 
sise o ieșire cât se poate de onorabilă din încurcătura pe care 
singură şi-o provocase. După aceea, oftă. 

— Interesant, comentă Vic, nici colonelul Pruritanal nu 
crede în extratereștri, din același motiv. 

— Ipoteza ar merita totuşi luată în consideraţie, remarcă 
Thomas cu gravitatea lui obişnuită. 

— Ia staţi puţin!... Abia acum încep să înţeleg... — dar se 
opri brusc, dîndu-și seama că nu se cuvine ca lucruri atât de 
importante să fie discutate în prezenţa unui copil. Kiki, tu 
mergi în camera ta, să faci nani, da ? Te roagă mami, da? Noi 
avem puţină treabă, da? Ştii bine că te iubesc, da? 

— Da, zise băiatul. O să stau şi eu cu voi cînd o să fiu mare. 

Pentru mai multă siguranţă, Christina îl conduse, împin- 
gîndu-l ușor de la spate pînă în dormitor, și îi deschise tele- 
vizorul pe Cartoon Network, canalul lui favorit. Între timp, 
cei doi bărbaţi se mutaseră în camera de zi, continuînd discu- 
ţia despre extratereștri, OZN-uri și consecinţe posibile, ast- 
fel că, atunci cînd Christina se întoarse, pentru a le spune ce 
începuse ea să înțeleagă abia acum, ajunseseră deja la conclu- 
zia că guvernul este incompetent și complet depăşit de situație. 

— Băieți, ştiţi voi oare că am fost complice involuntar la 
toată mascarada asta? Acum cîteva zile, la emisiunea mea a 
participat un misionar evanghelic, John Godbread, care susți- 
nea că a avut o întîlnire cu extratereștri, în deșertul Sahara. 

— Şi ce dacă? E meritul lui! replică Thomas. 

— El spunea că a mîncat, împreună cu ceilalți pasageri ai 
avionului, un extraterestru... Se opri, aşteptă ca ei să zică ceva. 
Nu vedeţi legătura? întrebă dezamăgită. 

— Cred că însuşi John Godbread era extraterestru. Regu- 
la e că ăștia spun întotdeauna despre alții că ar fi ceea ce ei 
înșiși sunt. 

— Marychka a spus că un extraterestru a mîncat capul unui 
soldat! exclamă Christina. 

— Vrei să spui că... 

Thomas se opri, lăsînd-o pe ea să continue, dar Christina 
refuză să explice ce voise să spună. Doar ridică din umeri şi-i 
coborî la loc. Vic şi Thomas rămaseră apoi tăcuţi pe gînduri, 
încercînd fiecare în felul lui să înțeleagă ce anume înţelesese 
ea înaintea lor. În cele din urmă, vorbi Vic. 

— Vezi-ţi de treabă, nimeni nu ascultă emisiunile tale, o 
linişti el. 


În ediția de sîmbătă dimineaţa, The Baakho Monitor pu- 
blica pe prima pagină o notiţă nesemnată, din care cititorii 
aflau cu totul altceva. Era, de fapt, un comunicat al guvernu- 
lui local. Se afirma, printre altele, că, în urma tratativelor purta- 
te cu comandamentul trupelor staționate pe insulă, s-a convenit 

declanșarea unei anchete referitoare la autorii atacului asu- 
pra unor militari americani aflaţi în misiune. De prisos a mai 
face precizarea că astfel de tratative nu avuseseră loc. 

Totuşi, colonelul Pruritanal întoarse ziarul pe partea cea- 
laltă, căutînd continuarea articolului, deoarece nu înţelegea 
nimic. Acolo era un poem în onoarea Împăratului, al cărui 
nume urma să fie atribuit stadionului din Baakho și, impli- 
cit, echipei sale de fotbal. Numele Împăratului nu era însă 
pomenit nicăieri. Încît colonelul se văzu nevoit să-l sune pe 
Împărat, deşi nu-i făcea nici o plăcere. 

— Am onoarea și deosebita plăcere să vă salut, Majestate. 
Vă felicit cu ocazia... ăăă..., stadionului și, ăăă..., ştiţi dumnea- 
voastră. Ce-i cu tîmpenia aia publicată în The Baakho Moni- 
tor? Cînd a purtat tratative guvernul dumneavoastră cu noi? 

— Poate că e numai o figură de stil tipic gazetărească, dom- 
nule colonel. Ştiţi bine că presa noastră este independentă. 
Sau poate că nu vă convine acest lucru ? Nu înţeleg de ce v-aţi 
supărat. Tocmai am convocat celula de criză a guvernului, 
pentru a analiza situaţia. Nu putem lăsa lucrurile așa, la voia 
întîmplări. 

— Bine, bine, dar nu era normal să ne fi anunţat şi pe noi 
că am purtat blestematele acelea de tratative ? Deşi, sincer vor- 
bind, nu văd la ce ar fi folosit. 

Împăratul lăsă o pauză înainte de a răspunde. Apoi, cînd 
vorbi din nou, vocea lui exprima un profund regret. 

— Vedeţi, încă nu aţi înţeles mecanismele democraţiei. Orice 
democraţie se bazează pe compromis, domnule colonel. În- 
cercăm să rezolvăm problema invaziei OZN-urilor, fără să 
fie nevoie să instaurăm dictatura. Lumea e sătulă de tirani. 

— Aha! exclamă Pruritanal fără să vrea. Dar trebuie să re- 
cunoaşteţi măcar adevărul evident că n-am purtat nici un fel 
de tratative. 

— Recunosc că s-ar putea să aveţi dreptate, cu condiţia 
ca dumneavoastră să recunoaşteți că nu aveți. Într-o democra- 
ţie veritabilă, cam așa stau lucrurile. Adevărul nu contează, 

pentru că toate deciziile importante se iau prin vot, domnule 
colonel. Pînă în prezent, specialiștii noștri au determinat că 
toate victimele aveau ochii roşii, de la o epidemie de conjunc- 
tivită — se pare că o bacterie i-a atacat pe cei care au făcut 
baie vara trecută pe Plaja Purpurie. 

— În schimb, specialiştii noştri au determinat că soldatul 
Khapsek a fost strangulat, înainte de i se tăia capul. Iar cele- 
bra peliculă, țesutul epitelial care-i acoperea gâtul, este din 
albuş de ou. În aceste condiţii, faptul că avea sau nu conjunc- 
tivită mi se pare complet irelevant. 

— Asta nu înseamnă nimic altceva decît că tot noi avem 
dreptate. Plaja Purpurie a fost frecventată cu precădere de 
soldaţii americani. De unde rezultă că extratereștrii îi pre- 
feră pe ei, cu totul întîmplător. Ne-am aştepta ca extratereștrii 
să aibă dimensiuni comparabile cu ale noastre, dar s-ar putea 
foarte bine ca ei să aibă dimensiunile unor microorganisme. 

— Vreţi să spuneţi că se folosesc de arma biologică? 

— Mai mult decît atât, ei înșiși sunt arma biologică! 

Logica fără fisuri a Împăratului îl zăpăci cu totul pe Pru- 
ritanal. În sinea lui, colonelul recunoștea că extratereștrii nu 
trebuie neapărat să vină în farfurii zburătoare. Asta e o pre- 
judecată tipic americană — că trebuie să fie niște omule verzi, 
să vină în zbor, să aibă nişte antene şi alte dispozitive elec- 
trice etc. Ei pot avea o înfăţişare cu totul banală, iar dimen- 
siunile lor vor fi fiind, de asemenea, neînsemnate în raport 
cu ale noastre, încât să trecem pe lîngă ei fără să-i vedem, ba 
chiar să lucrăm alături, sau să-i mîncăm din greşeală, ceea ce 
le-ar leza sentimentul demnităţii și i-ar determina să se răz- 
bune. Dar, pe de altă parte, experienţa militară şi bunul-simţ 
îi şopteau insistent că nişte bacterii n-ar putea să taie gâtul 
unui soldat american, decît dacă ar fi ajutate de oameni dotați 
cu instrumente adecvate acestui scop. Într-o ultimă tentativă 
de a imprima un curs rezonabil discuţiei, colonelul Pruritanal 
întrebă: 

— Majestate, credeţi că aceşti extratereștri au vreun scop 
clar definit? Vreau să spun: sunt cumva ostili Statelor Unite? 

— Nicidecum, domnule colonel. Specialiștii noștri au de- 
terminat că ei caută ceva ce nu vor găsi niciodată: vor să afle 
unde e localizat sufletul omului. Dar specialiștii noștri au de- 
terminat, de asemenea, că sufletul nu e localizat într-un loc 
anume, ceea ce eu nu prea înțeleg, căci dacă nu e nicăieri, în- 
seamnă că nu există. În fine, specialiştii noștri susțin totuși 
că sufletul e în formă, „întrucît — spune Toma d Aquino 5 
forma conferă ființă materiei; și de aceea este cu neputinţă 
ca materia să ființeze fără vreo formă anumită; totuși nu este 
imposibil ca o anume formă să füințeze fără materie“. Din 
acest motiv nu am mai considerat necesar să vă convoc pen- 
tru tratative. 

— Ceea ce spun specialiştii dumneavoastră are darul să mă 
tulbure, Majestate, mai ales că printre ei se numără și Toma 
d' Aquino. În cazul ăsta, nu credeţi că extratereștrii vor deci- 
ma toată populaţia insulei, în căutarea a ceva ce nu se găsește 
nicăieri? 

— Este o ipoteză demnă de luat în consideraţie. Tocmai 
de aceea am convocat celula de criză a guvernului, domnule 
colonel. Voi solicita opinia specialiştilor noştri în această ches- 
tiune. Pînă atunci, daţi-mi voie să vă întreb dacă n- -ați putea 
să ne mai sponsorizaţi cu câţiva litri de motorină. După cum 
ştiţi, mîine dimineaţă echipa noastră de suflet se deplasează 
la Komatown pentru un meci foarte important, aş putea 
spune chiar decisiv în configuraţia finală a clasamentului. Cu 
ce să se deplaseze, dacă dumneavoastră refuzaţi să ne ajutaţi? 
Insist şi vă rog din suflet! În momentul cînd specialiștii noştri 
vor descoperi bogatul zăcământ de petrol pe care-l caută în 
prezent, vă vom înapoia de zece ori mai mult. De altfel, după 
cum ştiţi, obiectivul nostru strategic este de a fi admiși cît mai 
curînd în Organizaţia Ţărilor Exportatoare de Petrol, OPEC. 

— Sunt un suporter convins al echipei dumneavoastră de 
suflet, Majestate. Singura mea rugăminte, dacă se poate, este 

ca specialiștii dumneavoastră să nu mai caute acel bogat zăcă- 
mînt în conductele de carburanţi ale armatei americane. 

— Vă promit că vom lua toate măsurile ce se impun. 

— Am onoarea, Majestate. 

— Plăcerea a fost de partea mea, domnule colonel. 


Aparent, lucrurile reintraseră pe făgașul lor în normal. 
Numai că, în anticamera colonelului Pruritanal, aștepta ma- 
iorul Smith, de la manutanţă, care aducea o nouă serie de in- 
formaţii contradictorii. Pînă cînd colonelul avea să termine 
convorbirea telefonică, Smith își exersă abilităţile persuasive 
cu secretara acestuia, o rolandă de vreo treizeci de ani, cu sînii 
mari și părul castaniu. Mai pe şleau spus, o trase de limbă, 
încercînd să afle dacă se culcase cu colonelul şi, în caz con- 
trar, dacă ar fi dispusă să se culce cu Smith însuși. Din nefe- 
ricire pentru el, exact aceleași lucruri încercase să le afle, cu 
o săptămînă în urmă, căpitanul Jegg — şi s-ar părea că reuşi- 
se. Acum domnişoara Florychka era atît de dezamăgită de 
lipsa de caracter a ofițerilor americani, încât îl întrebă direct 
pe Smith: 

— Nu cumva vrei şi tu să te culci cu mine? 

— M-ai înţeles greșit, m-ai înţeles greșit, protestă Smith, 
deși ești oarecum pe aproape. Misiunea mea este de a culege 
cît mai multe informaţii despre anumiţi oameni, pe care tre- 
buie de fapt să-i protejez. 

— Am o informaţie care o să te lase cu gura căscată. Infir- 
miera şi asistenta medicală s-au certat groaznic, ieri, de la un 
supozitor antihemoroidal. 

Smith se prefăcu că își drege glasul și duse discret mîna 
la rever, unde se afla ascuns, sub stofa hainei, butonul de por- 
nire al microcasetofonului. Era un model mai vechi, fără dis- 
pozitiv de pornire automată. 

— Ghm, ghm, nu prea înţeleg, fii te rog mai explicită. De 
ce să se certe tocmai de la un supozitor şi nu din cauza vre- 
unui lucru mai serios? 

— Deoarece domnul colonel e prea gras şi nu şi-l poate 
introduce singur. Trebuie să-l ajute cineva. A chemat-o pe 
infirmieră, dar imediat după aceea a venit şi asistenta, care a 
făcut-o scroafă pe infirmieră. La rîndul ei, infirmiera a afir- 
mat despre asistentă că e curvă, lucru pe care îl pot confir- 
ma și eu. 

În acest moment, secretara se opri şi se aplecă mult sub 
birou, ca să-și sufle nasul. Căci era o persoană foarte manie- 
rată. 

— Nu mi se pare o informaţie relevantă pentru securitatea 
militară a Statelor Unite, cugetă Smith cu voce tare. 

— De ce nu mă întrebi ce s-a mai întîmplat după aceea? 
îl întrebă secretara. Văzînd ce scandal s-a produs din cauza 
asta, domnul colonel a decis că de fapt eu eram cea mai po- 
trivită persoană să-i bag supozitorul. L-am luat din mîna asis- 
tentei şi... — domnişoara Florychka se opri anume, pentru a 
crea cîteva momente suplimentare de suspans. 

— Şi ? întrebă Smith fără nici o curiozitate, perspectiva de 
a se culca cu secretara colonelului părîndu-i-se din ce în ce 
mai îndepărtată. 

— Sub stratul de unguent era ascuns un microfon! Cred 
că era un microfon, se corectă ea. 

— De ce crezi asta? 

— Fiindcă era ceva tare. 

— Poate era o grenadă. Nu ai verificat? 

— N-am avut timp. Am luat celălalt supozitor, de la infir- 
mieră, și i l-am introdus domnului colonel în locul cuvenit. 
Cînd m-am întors, asistenta şi supozitorul ei dispăruseră. 

— Din cele spuse de tine rezultă că asistenta ar putea fi 
agentul secret al unei puteri străine. 

— Exact! confirmă cu satisfacţie secretara. La fel m-am 
gîndit şi eu. Am mai observat că în ultima vreme îi face curte 
căpitanului Jegg, care va deveni următoarea ei victimă. Mi-a 
spus cineva că i-a văzut împreună la un restaurant. 

Smith înclină resemnat din cap, fără a mai cere amănun- 
te suplimentare. Ar fi fost în stare să parieze că acel cineva 
care-i văzuse pe Jegg şi pe asistenta medicală împreună la un 
restaurant era însăşi infirmiera — și într-adevăr, ar fi cîștigat 
pariul. Îşi drese glasul, duse mîna la rever şi apăsă din nou 
pe butonul ascuns al microcasetofonului, de data asta pen- 
tru a-l închide. Ştia de pe acum că, în raportul pe care-l va 
întocmi, pentru a-l trimite apoi șefilor săi de la Washington, 
va folosi cîteva formule împrumutate din psihanaliză, res- 
pectiv: „confabulaţie“, „frustrare extrapunitivă“, „comple- 
xul outsider-ului“ şi altele de același fel. 

Ceea ce nu ştia Smith era că, de cele mai multe ori, rapoar- 
tele sale nu ajungeau la destinaţie, deoarece agentul de legă- 
tură se implicase în traficul de pisici către Taiwan şi era mereu 
ocupat. În afară de asta, mai avea și o afacere cu pui de găină 
congelaţi, injectaţi cu apă. Nişte pui mari cât curcile, cu car- 
nea pufoasă și mirosind mai degrabă a peşte. O parte din aceşti 
pui ajungea pe insula Roland, după ce mai întâi erau expor- 
taţi în Singapore. Cînd primea un nou lot de pui congelaţi, 
Smith, care lucra oficial la serviciul de manutanţă, se bucura, 
crezînd că acesta reprezintă confirmarea faptului că ultimul 
său raport ajunsese la destinaţie. Probabil că și colonelul Pru- 
ritanal credea ceva asemănător. În orice caz, erau amîndoi 
mulţumiţi că puii continuau să sosească, iar trupele staţiona- 
te pe insulă aveau cu ce se hrăni. Trebuie totuși menţionat 
că soldaţilor nu prea le plăcea carnea acestor pui şi de aceea 
Smith îi revindea printr-un intermediar comercianților de pe 
insulă, ca să mai reducă din cheltuielile administrative. 


Smith intră în biroul colonelului dregîndu-și vocea, deşi 
nu mai era nevoie; instalase mai de mult două microfoane, 
unul chiar în priza telefonului, care îi ofereau plăcuta ocazie 
de a înregistra automat tot ce se discuta în această încăpere. 

— Ghm, am onoarea să vă salut, domnule colonel. 

— Ia loc, Smith, şi spune-mi, te rog, la ce naiba a mai fost 
inventat Iadul, de vreme ce există hemoroizi ? Toată noap- 
tea m-au torturat. Aţi făcut reconstituirea ? 

— Da, şi merge perfect! Ipoteza mea se confirmă sută la 
sută. Singura condiţie e ca vremea să fie un pic noroasă, iar 
vîntul să nu bată prea tare. 

Smith scoase din buzunarul interior al hainei câteva fo- 
tografii color care înfățișau OZN-uri în diferite poziţii, la ţăr- 
mul oceanului, și le înșiră pe birou. 

— Eşti dat dracului! exclamă admirativ colonelul. Cum 
le-ai făcut? 

— Eh, o nimica toată! răspunse cu falsă modestie maiorul. 
M-am inspirat din cartea lui J. Allen Hynek, Fenomenul 
OZN. Important e să găseşti unghiul potrivit. Elicopterul a 
zburat la o altitudine suficient de mare, ca să nu atragă atenția. 
Machetele, făcute din carton şi umplute cu nisip, au fost lă- 
sate discret în jos, cu nişte fire de undiţă. Sergentul Pumpkin 
se jura că-s cele pe care le-a văzut acum trei zile lîngă depo- 
zitul de carburanţi. A fost bine că le-a el văzut primul, eu 
m-am putut arăta surprins şi sceptic. Îl luasem cu mine în 
jeep, prefăcîndu-mă că am trecut pe acolo din întîmplare. Bie- 
tul băiat s-a speriat aşa de tare, încât a sărit din mașină și cău- 
ta un adăpost... A trebuit să fac la fel, pentru a nu-l dezamăgi. 

— Mă mir că n-a auzit zgomotul elicopterului. 

— Ba l-a auzit, dar îl considera un fenomen acustic datorat 
apariţiei OZN-urilor. Este ceea ce eu am numit „efectul de 
scală radio“. Atunci cînd cauţi un post de radio pe scala aces- 
tuia, ai impresia că sunetele vin de la acul indicator, nu de la 
difuzor. 

— De unde știi chestia asta ? se miră colonelul. Într-adevăr, 
şi au am aceeași impresie, cînd mă uit la televizor şi văd vreun 
film sexy. Uit cu totul că are difuzoare, tranzistori, circuite 
integrate şi alte asemenea mărunţişuri. 

Smith nu dădu nici o explicaţie, ci doar confirmă înclinînd 
puţin capul şi lăsînd privirea în jos. Ştia prea bine că e tipul 

cel mai capabil din armata Statelor Unite, însă mai ştia încă 
un lucru în plus: că nimeni nu e dispus să recunoască asta. 
Dimpotrivă, fiindcă era atât de deștept, le devenise antipatic 
tuturor — care îl urau sau se temeau de el. 

Colonelul rămase o vreme tăcut, cu privirea dusă undeva 
dincolo de fereastră. Ca să facă totuși ceva, învîrtea un pix 
între degete. Se vedea bine că-l preocupă un anumit gînd, de- 
spre care nu se putea hotărî, deocamdată, să vorbească direct 
cu Smith. Se străduia să se gîndească simultan la OZN-uri şi 
la filmele sexy, ceea ce, din punct de vedere psihologic, e 
aproape imposibil. A te gîndi la două lucruri în același timp 
e la fel de dificil cu a le privi simultan; oamenii cu experien- 
tă ştiu însă că, dacă vrei să observi două lucruri simultan, tre- 
buie să nu priveşti la niciunul dintre ele. Aşa încât, abia cînd 
reuşi să nu se mai gîndească la nimic, colonelul descoperi că 
de fapt se gîndea la Iuffo. 

— Ştii, mă gîndesc la soldatul acela... Iuffo parcă ziceai că 
îl cheamă. Poate că ar fi bine să stăm de vorbă cu el. 

Smith tresări, cuvintele superiorului său luîndu-l prin sur- 
prindere. Ca să mai cîştige timp, trebui să simuleze o tuse 
de circumstanţă, care îi reuși aşa de bine încât se înecă cu sa- 
livă şi pînă la urmă tuşi de-a binelea. 

— Soldatul Iuffo a făcut febră şi se află internat la clinica 
de psihiatrie, sub o foarte atentă supraveghere, reuși să spu- 
nă în cele din urmă. 

— A făcut febră ? întrebă alarmat colonelul, amintindu-și 
probabil de ceea ce-i spusese Împăratul. Îi spusese că extra- 
tereștrii ar putea fi nişte microorganisme. Deși nu-l crezu- 
se, undeva în subconştientul lui bacteriile acelea rămăseseră, 
cu un mare semn de întrebare atîrnînd deasupra lor. 

— Sunt sigur că se preface, î linişti Smith. O să-l lăsăm 
cîteva zile acolo, ca să nu-i trezim bănuielile, apoi îl luăm la 
întrebări. 

Vorbise cu maximă siguranţă, ca şi cum el ar fi trebuit să 
decidă, în locul colonelului, ce anume trebuia făcut şi obligîn- 

du-l pe acesta să îndeplinească simpla formalitate de a-şi da 
acordul, ceea ce colonelul se încăpăţină să nu facă. 

— Nu e bine, zise. 

— De ce nu e bine? 

— Ştiu eu de ce nu e bine. 

Habar nu avea! Dacă ar fi fost conectat la un detector de 
minciuni, s-ar fi văzut imediat că de fapt, nu numai că nu ştia 
de ce nu e bine, dar nici măcar nu avea vreun alt motiv sufi- 
cient de plauzibil să-l contrazică pe maiorul Smith. Totuși, 
ca orice om normal, colonelul Pruritanal nutrea convingerea 
sinceră că are dreptate, întrebîndu-se el însuşi, mirat, de unde-i 
venea această convingere şi mirîndu-se că maiorul Smith nu 
înţelege niște lucruri atât de evidente. Se temea că, între timp, 
bacteriile despre care-i vorbise Împăratul își vor face efectul 
asupra lui Iuffo şi că îi vor ataca, de exemplu, memoria? Sau 
poate bănuia că guvernanţii pregătesc o nouă manifestaţie an- 
tiguvernamentală, care va fi atribuită opoziţiei, pentru a con- 
firma funcţionarea normală a democraţiei pluri-partide ? Nu, 
această idee îi va veni în cursul după-amiezii. Mai simplu şi 
mai la îndemînă ar fi să spunem că fusese o intuiţie sau o vagă 
presimţire. Presimţirea nu se poate demonstra şi nu trebuie 
explicată. Tocmai de aceea explică atît de multe lucruri şi e 
atît de greu de combătut. 

Abia luni dimineaţă, colonelul Pruritanal va afla de ce-l 
contrazisese fără motiv pe maiorul Smith, cînd va primi anun- 
ţul că soldatul Iuffo evadase din spital şi încercase să se refu- 
gieze pe o insulă din apropiere, cu un elicopter al armatei 
americane; atunci colonelul își va aminti că presimţise asta. 
Dar pînă atunci, se vor întâmpla multe alte lucruri aproape 
la fel de interesante, iar colonelul nu avea cum să le presimtă 
chiar pe toate. 


O oră mai tîrziu, sau poate mai puţin, la unul din etajele 
palatului administrativ din centrul capitalei Baakho, avea loc 
întrunirea celulei de criză a guvernului roland, prezidată de 

însuși Împăratul Roland I. Bineînţeles că era o întrunire se- 
cretă, la care accesul presei fusese interzis. De aceea, nu s-a 
putut afla cu precizie cine a participat la ea. În schimb, așa 
cum se obișnuiește în astfel de împrejurări, câțiva ziariști au 
reușit să obţină, din surse care au dorit să-şi păstreze anoni- 
matul, informaţii detaliate despre dezbaterile care au avut loc 
şi să le prezinte ca atare opiniei publice. 

Celor prezenţi li se aduse mai întâi la cunoștință faptul că 
insula Roland a fost aleasă de o civilizaţie extraterestră pen- 
tru instalarea unei baze de observaţie. Un expert în probleme 
de Obiecte Zburătoare Neidentificate, care scrisese cîndva 
şi un roman SF pe această temă, le spuse că, după toate proba- 
bilităile, extratereștrii nu au intenţii ostile. Dimpotrivă, sunt 
dispuși la dialog și colaborare. Singura problemă o consti- 
tuie amănuntul că ei se întreţin cu energie psihică, celelalte 
forme de energie existente în universul nostru fiindu-le inac- 
cesibile şi, în definitiv, neinteresîndu-i. De aici decurg cîteva 
inconveniente, dintre care faptul că ei ne pot „citi“ gîndurile 
este cel mai mic. Dacă ne vom strădui să gîndim pozitiv, adică 
numai ce trebuie și cum trebuie, nu vor avea nici un motiv 
să se supere pe noi. Probleme ceva mai serioase ar putea apărea 
abia în momentul cînd extratereștrii vor trece la constituirea 
unor stocuri de energie, pentru următoarele lor călătorii in- 
terplanetare. 

În acest moment, expertul se gîndi că ar fi potrivit să dea 
un exemplu. 

— Am să vă dau doar un singur exemplu, promise el. Pro- 
babil aţi aflat că, zilele trecute, cîţiva soldaţi americani au sufe- 
rit mici accidente, iar unuia dintre ei i-a fost luat capul cu 
totul. V-am dat acest exemplu, pentru a înțelege cît de impor- 
tant este să „gândiţi pozitiv. 

Mai era încă un expert de faţă, care luă și el cuvîntul, pen- 
tru a explica în detaliu cum stau lucrurile; căci, să recunoaștem, 
primul nu spusese decît nişte generalităţi. Al doilea vorbea 
punînd cîte un punct apăsat şi lăsînd o scurtă pauză după 

fiecare frază, ca unul care vrea să încheie discuția şi nu e lăsat 
să o facă, ceea ce producea impresia unui remarcabil spirit 
de precizie şi competență — practic, te obliga să-l asculți. 

— Vă rog să-mi urmăriți raționamentul cu cea mai mare 
atenție, ca să nu trebuiască să spun de două ori acelaşi lucru. 
Ştiţi probabil că cei din vechime sacrificau animale în cinstea 
zeilor. În acest fel, ei le ofereau drept hrană un suflet de ani- 
mal în locul unuia de om. Ca să înţelegeţi mai bine: e ca și 
cum, în loc de friptură ai mînca, să zicem, ciorbă de legume. 
Strămoșii noştri nu făceau, în definitiv, decât să se conforme- 
ze unei legi universale. Plantele există ca să le mănînce anima- 
lele; animalele există ca să le mănînce oamenii; iar oamenii 
există ca să-i mănînce zeii, sau mai ştiinţific spus, fiinţele extra- 
terestre. Există chiar teoria potrivit căreia oamenii nu sunt 
decât niște roboţi programaţi de o civilizaţie extraterestră pen- 
tru a produce materia psihică necesară în același scop. 

— Dacă-mi daţi voie, interveni primul expert, limbajul şti- 
inţific conceptualizat nu poate fi înţeles de toată lumea. Dar 
eu am să vă explic mai pe înţeles cum stau lucrurile. Încă din 
cele mai vechi timpuri, oamenii au crescut pe lîngă casa lor 
diferite animale, bunăoară găini. Poate vă veţi pune întrebarea: 


în ce scop? Căci viaţa lipsită de un scop clar definit e obosi- 


toare. Răspunsul nu poate fi decât unul singur: în scopul de 
a le mînca. Dar nu numai atât! Unele găini fac mai multe ouă, 
altele mai puţine, iar bunul gospodar știe pe care dintre ele 
să le taie şi pe care să le păstreze. 

— Nu trebuie să ne speriem sau să intrăm în panică, reveni 
al doilea expert. Şi așa, insula Roland exportă anual cîteva 
mii de copii, sub forma adopţiilor internaţionale. Într-un anu- 
mit sens, evenimentele din ultimele zile ne-au dezvăluit că 
avem un ţel grandios, pe care nu-l putem evita: acela de a 
lupta cu extratereștrii sau, eventual, de a coopera cu ei. Tacti- 
ca noastră va trebui să fie aceea de a lupta şi a coopera în ace- 
laşi timp. Acum, dacă aveţi întrebări, vă stăm la dispoziție... 

Al doilea expert terminase ce avea de spus şi se așeză dis- 
ciplinat pe scaunul său, împletindu-și apoi degetele ambelor 
mâini sub bărbie şi rotindu-și cu iuţeală capul într-o parte și 
în cealaltă, ca să vadă dacă printre cei prezenţi este cineva care 
îndrăzneşte să-i pună vreo întrebare. Nu era nimeni. Urmă 
o jumătate de minut de liniște introspectivă, la capătul căre- 
ia Împăratul socoti că trebuiau punctate anumite concluzii, 
pentru ca toată lumea să fie lămurită. 

— Vă rog să reţineţi următoarele, spuse. Este o cinste şi 
o mare onoare pentru noi faptul că insula a fost invadată de 
nişte ființe atît de evoluate, care ne pot citi gîndurile și mai 
pot face o mulţime de alte lucruri uimitoare. Întrebarea e: 
cum să scăpăm de ele? Iar răspunsul nu poate fi decît unul 
singur. Fiecare să-și îndeplinească datoria la locul său de mun- 
că, fără a pretinde mită sau alte avantaje necuvenite. Aș face 
şi eu, cu acest prilej, o comparaţie cât se poate de sugestivă. 
Gloria porcului este moartea de cuţit — orice altfel de moarte 
e rușinoasă pentru el, în sensul că e nefirească. Dacă aceşti 
domni extratereștri, sau cum să le spun, vor considera ne- 
cesar, va trebui să le punem la dispoziţie cantităţile de mate- 
rie psihică pe care ei le solicită şi tot ce mai vor, ca să ne lase 
în pace. Însă aici mai apare un aspect. Așa cum nouă nu ne 
plac ouăle clocite, sau carnea care miroase a DDT, nici lor 
nu le place să ne vadă umblînd beţi sau drogaţi. De aceea vă 
spun prieteneşte: gîndiţi-vă bine cînd vreţi să faceţi ceva rău! 
Sper că înțelegeţi ce vreau să spun... 

Aici, vocea îi tremură un pic, oarecum nesigură. Deodată 
privirea i se lumină de un gînd nou, ale cărui consecinţe înde- 
părtate trimiteau către el nenumărate semne de exclamare. 

— Din cele spuse pînă acum de specialiștii noştri, un sin- 
gur lucru reiese cu claritate: poate că ar fi momentul potri- 
vit să declanşăm o nouă campanie anticorupţie. 


În cele din urmă, Christina înţelese singură cum stau lu- 
crurile şi îşi asumă o importantă decizie pe cont propriu. 

Despre care, în primă instanţă, nu-i vorbi nici măcar lui Vic 
— căruia altminteri nu-i ascundea niciodată nimic. Avea însă 
de gînd să-i vorbească de îndată ce va ajunge acasă. Căci, în 
momentul cînd luase decizia, se afla pe stradă şi căuta adresa 
unei femei rolande care, în sfîrșit, sunase pentru a se intere- 
sa de anunţul acela matrimonial. Christina spera ca acea feme- 
ie să-l facă fericit pe Como, pentru ca acesta să-l facă fericit 
pe Kiki, deoarece Vic era pe deplin fericit numai atunci cînd 
Kiki era şi el fericit, iar ea însăşi era fericită numai atunci cînd 
Kiki, Vic, Como şi toţi ceilalți oameni de pe planetă erau feri- 
ciţi. În acest scop, era pregătită sufletește să-i spună femeii acele- 
ia mamă, încă din prima zi după ce se va fi căsătorit cu Como. 

În mod normal, căutarea unei adrese într-un oraș de mări- 
mea oraşului Baakho nu pune nici un fel de probleme. Cu 
condiţia ca persoana care caută să aibă o minimă orientare 
în spaţiul urban, iar numele străzii să nu se fi schimbat între 
timp. Aceste două condiţii sunt deja prea multe. Pentru 
Christina, o asemenea aventură căpăta de cele mai multe ori 
proporţii dramatice. Cîteodată se putea rătăci chiar și stînd 
pe loc; atunci cînd gîndurile care o frămîntau și imaginile care 
le însoțeau erau atât de vii și de puternice, încît transfigurau 
spaţiul exterior şi-i atribuiau însușiri care-l făceau de nerecu- 
noscut. Traversa o intersecţie și nu mai știa încotro s-o ia. 
Imediat după asta, nu mai ştia nici încotro ar dori să meargă 
şi nici nu mai dorea să meargă undeva anume. Locul i se pă- 
rea de pe altă lume, straniu, fără nici un reper, ca în vis. In- 
tra în panică, inima începea să-i bată tot mai tare, o apuca 
un fel de ameţeală, ceva asemănător răului de înălțime, și atun- 
ci trebuia să caute un telefon, ca să-l sune pe Vic. 

— Vic, unde eşti? îl întreba. 

— La birou, bineînţeles, răspundea el de obicei. Ce-ai pățit, 
de ce m-ai sunat? Nu cumva te-a călcat iar vreo bicicletă? 

Întrebările lui o speriau și mai tare. Firește că răspunsul 
cel mai sincer ar fi fost tot o întrebare: știi cumva unde mă 
aflu? — dar era sigură că un astfel de răspuns l-ar fi enervat. 

— Te rog să nu te enervezi... Nu m-a călcat nici o bici- 
cletă, îl asigura. 

Încerca să cîştige timp. Nu putea spune de-a dreptul că 
s-a rătăcit, dar nici n-ar fi vrut să-l mintă. Temerile lui legate 
de accidentul de bicicletă erau desigur justificate, căci se în- 
tîmplase de cîteva ori să fie lovită de biciclişti. Îi vedea de la 
distanţă, ştia ce urmează și accepta resemnată că, în continua- 
re, destinul nu-și va face decît datoria. În spaţii oricât de largi 
sau pe alei înguste, veneau spre ea ca hipnotizaţi — probabil 
în atrăgea ca un magnet tocmai frica ei. Cînd ajungeau în apro- 
piere, deveneau nesiguri, își pierdeau echilibrul, nu ştiau pe 
care parte s-o ocolească... Într-o zi, după ce i-a relatat lui Vic 
o asemenea întîmplare ridicolă și il aci el i-a profeţit 
că va muri într-un accident de bicicletă. Într-adevăr, atunci 
s-au certat. 

În timp ce-și căuta cuvintele, privirea ei descoperea o clădi- 
re cunoscută în peisaj, recunoștea firma unui magazin, un 
chioșc de ziare sau alt reper care o readucea într-un spaţiu 
oarecum familiar şi-i restituia încrederea în forţele proprii. 

— Mă aflu pe strada Democraţiei şi... nu ştiu ce stradă e 
asta, am impresia că n-am mai fost niciodată pe aici. Trebuie 
să ajung pe strada Pacific. 

— Ah, fireşte că te-ai rătăcit! exclama Vic aproape vesel. 
Nu-ţi face probleme. Oricine, în locul tău, ar fi păţit la fel. 
Fiindcă tîmpiţii ăștia au schimbat iar denumirile străzilor. De 
cîte ori se schimbă guvernul, se schimbă şi denumirile stră- 
zilor mai importante, pentru a nu se observa că guvernanţii 
sunt aceiaşi. De fapt, te afli pe fosta stradă a Arsenalului şi 
cauţi strada care acum se numește Bulevardul Roland. 

Cuvintele lui, siguranţa cu care le rostea o linişteau ca prin 
farmec. Lucrurile deveneau dintr-o dată cât se poate de sim- 
ple și prietenoase, explicabile prin legătura de tip cauză-efect. 
Rațiunea își redobîndea ca prin minune autoritatea asupra 
realităţii. 

De această dată Christina nu se rătăcise încă, deși se afla 
într-o zonă a orașului în care nu mai fusese niciodată. Era 
un cartier cu blocuri de locuinţe construite în anii socialismu- 
lui, cînd insula se aflase sub administraţie românească, şi de 
aceea semăna perfect cu orice cartier de periferie bucureştean, 
iar toate străzile, deşi noroioase sau pline de praf, în funcţie 
de starea vremii, aveau nume de flori. Ea căuta strada Panse- 
lelor unde, la etajul patru al unui bloc de patru etaje, locuia 
cea căreia hotărâse să-i spună cît mai curînd mamă. În vede- 
rea unei prime întâlniri cît mai reușite, cumpărase chiar și un 
buchet de garoafe. Ar fi fost minunat dacă viitoarea sa mamă 
ar fi locuit, să zicem, pe strada Garoafelor. Deoarece Chris- 
tina, cu buchetul de garoafe în mînă, ajunsese pe această stra- 
dă și nu știa în ce direcție să meargă mai departe. Ar fi trebuit 
să dea un telefon, dar nu se zărea prin apropiere nici o ca- 
bină telefonică. Coti la întîmplare pe strada Viorelelor; se în- 
toarse apoi pe Trandafirilor; în sfârșit, ajunse în faţa unui 
dispensar medical de cartier, pe uşa căruia ieşi o bătrînă care 
se opri şi-i puse o întrebare neașteptată: 

— Cît aveţi ora, dacă nu vă supăraţi? 

Zîmbind înduioșată, Christina vru să-şi privească ceasul, 
dar constată că nu-l avea la mînă. Bătrîna dădu din mînă a 
lehamite, fiindcă răspunsul n-o mai interesa, totuşi rămase 
pe loc. 

— Nu vă supăraţi, ştiţi vreo cabină telefonică în apropiere? 
o întrebă la rîndul său Christina. 

Abia după aceea observă că aparatul telefonic era agăţat 
de perete, chiar lîngă ușa de la intrarea în dispensar; mai pre- 
cis, după ce, arătîndu-i-l cu mîna, bătrîna plecase mai departe 
bombănind nemulțumită. 

Formă numărul cu mare atenţie, pentru a fi sigură că nu-l 
greşește. 

— Alo, bună ziua, sunt persoana care a dat anunţul și... 

— Ce persoană? Ce anunţ? se răsti la ea cineva de la ce- 
lălalt capăt al firului — și închise. 

— ... Aş fi vrut să ne întâlnim, mai spuse Christina, după 
ce venise deja tonul. 

Greşise oare numărul? De cele mai multe ori, tocmai din 
cauza atenţiei prea mari greşea. Sau din cauza încordării. Re- 
zemă florile de perete, scoase agenda din poșetă, o deschise, 
prinse receptorul între ureche şi umăr, citi cu voce tare şi formă 
pe discul aparatului fiecare cifră în parte. 

— Alo? 

— Ah, da, bună ziua, doamnă, mă scuzaţi, era mama, ea 
nu ştie despre ce e vorba... Unde vă aflaţi? Cobor imediat. 


Se cuvine să spunem cîteva cuvinte și despre poporul ro- 
land. Le merită din plin. 

La întrebarea absolut legitimă: ce sunt rolanzii? — un răs- 
puns direct e foarte dificil, dacă nu imposibil, de dat. Orice 
încercare de a răspunde se loveşte, din capul locului, de o serie 
de condiţionări care îi anulează caracterul de definiţie. De 
aceea, s-ar putea dovedi mai nimerit să apelăm la metode indi- 
recte, cum ar fi evocarea unei discuţii provocate întîmplător 
de Kiki. Ca orice copil inteligent și curios, Kiki punea cîteo- 
dată întrebări dintre cele mai surprinzătoare. Într-o seară, plic- 
tisit de desenele animate, a venit în bucătărie și a întrebat-o 
pe mama sa: 

— Mami, e adevărat că rolanzii sunt şi ei oameni? 

— Vai, Kiki, cum poţi să întrebi aşa ceva ? îl certă Christi- 
na, evident revoltată. 

— E adevărat, confirmă Vic. Sunt şi ei tot un fel de oameni, 
aproape la fel ca noi, mai ales atunci cînd au bani. 

Deşi răspunsul lui Vic poate să pară cinic, el conţine o mare 
doză de adevăr. Clima de pe insula Roland îndemna la lene. 
Deoarece un om este o ființă vie, iar ca să fie viu, el trebuie 
să trăiască din ceva, cei mai mulţi dintre rolanzi preferau să 
fie consideraţi handicapaţi, ca să primească ajutor social. Unii 
mai întreprinzători cultivau canabis, cîțiva își pierdeau vremea 
încercînd să pescuiască, și numai o mică parte se îndeletnicea 

cu furtișagurile sau prostituţia, restul fiind ocupați în alte acti- 
vităţi, cum ar fi așa-zisele adopţii internaţionale. Uneori, copi- 
ii erau vînduţi încă înainte de a se naşte. După o vreme, unii 
dintre ei se întorceau pe insulă mestecînd gumă, ca pușcași 
marini americani, fără să ştie că sunt născuţi aici, sau că au 
aici părinți și bunici încă în viaţă, cu care se întâlneau poate 
în fiecare zi. De altfel, cînd citim în ziare sau vedem la tele- 
vizor că pușcașii marini americani au debarcat în Irak sau în 
altă parte — pentru că ei debarcă mereu undeva —, e bine să 
ştim că nu e adevărat. În realitate ăia nu sunt americani. Ade- 
văraţii americani stau acasă şi se uită la televizor, ca să vadă 
cum debarcă pușcașii marini americani, sau consumă droguri, 
sau fac filme sexy la Hollywood, armata care îi păzeşte fiind 
alcătuită din chinezi, polonezi, români, negri, turci, ruși, și 
doar pe ici pe colo, cîte un american mai necăjit pus să-i co- 
mande pe ăștia, fiindcă n-a găsit nimic de lucru la New-York. 
Fireşte, astfel de lucruri nu vor putea fi niciodată dovedite, 
cum nu s-ar putea dovedi, bunăoară, că forma capului sala- 
mandrei este trapezoidală — dar fără îndoială că așa este, de 
vreme ce nimeni nu a văzut vreodată o salamandră cu altfel 
de cap. 

Însăși limba indigenilor de pe insulă prezenta câteva parti- 
cularităţi uluitoare. Spre deosebire de limbile tuturor celor- 
lalte populaţii din Pacific, avea sonorități latine mai mult decît 
evidente. De altfel, în perioada cât insula se aflase sub ocupaţie 
românească, fusese vizitată de un grup de savanţi tracologi 
care ajunseseră fără nici un efort la concluzia că limba ro- 
lanzilor derivă din antica limbă traco-dacică. Mai tîrziu, aceas- 
tă teorie a fost numită protocronism, iar ulterior, pe baza ei, 
un mare istoric american de origine română a declarat că nu 
românii sunt urmaşii Romei, ci invers; la un congres de da- 
cologie, desfăşurat în anul 2001 la Bucureşti, el a demonstrat 
că toate limbile indo-europene nu sunt altceva decît versiuni 
mai mult sau mai puţin reușite ale limbii vechilor daci, care 
se numeau însă pelasgi. Chiar dacă toate aceste descoperiri 

nu au îmbunătăţit cu nimic situaţia actuală românilor, şi cu 
atît mai puţin pe aceea a rolanzilor, e bine să fie cunoscute. 
Cine ştie, poate că într-o bună zi vor folosi la ceva. 

Acum înțelegem mirarea şi dezamăgirea femeii aceleia ro- 
lande, cînd și-a dat seama ce dorește cu adevărat Christina. 
În primul rînd, i s-a părut complet ridicol faptul că venise 
la întâlnire cu un buchet de garoafe inutile. Mai potrivit ar fi 
fost să aducă un baton de salam, sau un pachet de cafea; sau 
măcar cîţiva dolari ascunși într-un plic. Christina, la rîndul 
ei, a fost contrariată de vârsta femeii, probabil sub douăzeci 
de ani, o fetişcană. A știut din prima clipă că îi va veni destul 
de greu să-i spună mamă şi s-a gîndit, cu strângere de inimă, 
că o asemenea parteneră i s-ar potrivi mai degrabă lui Vic. 
Adusese cu ea şi o fotografie mai veche a lui Como (de pe 
vremea cînd avea sub şaizeci de ani), pe care i-o arătă fetei. 

— Hm, e cam bătrîn, remarcă aceasta. Ceva bani are? 

— Nu foarte mulţi... 

— Tubeşte copiii? 

— ÎI iubeşte foarte mult pe Christian, băiatul meu. Noi 
îi spunem Kiki... — mai simţi nevoia să adauge. 

Siguranţa tinerei femei o intimida. Tînără, dar ştia să nego- 
cieze! Christina se simţea în faţa ei aşa cum s-ar fi simţit la 
o secţie de poliţie, dacă ar fi fost vreodată acolo. Oricine pășeş- 
te pe ușa unei secții de poliţie ştie de la bun început că nu 
este complet nevinovat şi că un anchetator cât de cît priceput 
ar putea afla asta. 

Viitoarea mamă rămase pe gînduri, destul de nehotărâtă. 

— Are să mai dureze, sunt abia în luna a patra, zise. lar 
domnul e cam bătrîn. Dacă între timp moare, cine va îngriji 
copilul? 

La auzul acestor cuvinte, Christina simţi cum i se înfige 
un cuţit în inimă. Începea să înțeleagă câte ceva, dar încă nu 
îndeajuns de mult pentru a recunoaşte că se încadrase pe o 
bandă de circulaţie greșită; la fel ca atunci cînd se rătăcea stînd 
pe loc, se simţea complet dezorientată, într-o lume care-şi 

schimbase pe neașteptate reperele, devenind dintr-o dată os- 
tilă şi de neînțeles. 

— Staţi puţin... Despre ce copil vorbiţi ? întrebă. 

— Despre copilul meu, evident! 

— Aveţi un copil? 

— Doar v-am spus că sunt însărcinată în luna a patra! Nu 
pentru copil m-aţi chemat? Nu vreți să-l luaţi? 

— Bine, dar eu am dat un anunţ matrimonial și mă aştep- 
tam să vorbim despre o căsătorie!... 

— Ştiu, aşa încep toate discuţiile, mi-a explicat o prietenă 
de-a mea care a rezolvat treaba în același fel. Dar asta e nu- 
mai o şmecherie, ca să nu ne prindă poliţia. 


Vic rămăsese acasă, pentru a-l supraveghea pe Kiki; în 
sensul că lucra ceva la calculator, sau poate doar juca șah, în 
timp ce Kiki adormise cu televizorul deschis. La puţin timp 
după plecarea Christinei, îşi făcu apariţia Thomas, copleşit 
de o mulțime de idei noi, despre care nu ştia dacă au vreo 
valoare sau sunt simple bazaconii care-i trec numai lui prin 
cap. Dorea o confirmare. 

— Vic, uite ce m-am gîndit. Băiatul acela, Khapsek, n-o 
fi fost el însuși extraterestru ? Ar trebui să înaintăm colone- 
lului Pruritanal această ipoteză, ce zici? 

— Înainteaz-o tu. 

— Dar, Vic, gîndeşte-te! Poate că ei deja lucrează la ur- 
mătorul atac asupra trupelor americane! 

— Dacă e așa, au înregistrat deja primele pierderi: l-au pier- 
dut pe Khapsek. 

Doctorul Thomas se întrebă cum poate trăi Christina cu 
un om atât de insensibil. Pe el, îl frămâîntaseră gîndurile toată 
noaptea, iar Vic nici măcar nu-și întrerupea jocul de șah, ca 
să poată discuta serios pe această temă. 

— Am câteva argumente imbatabile, care ar trebui să-ţi ofere 
motive de reflecţie, promise doctorul. Numai să-ţi faci un 
pic de timp şi să mă asculţi. Imaginează-ţi că ar exista o 

persoană cu însuşiri paranormale atît de puternice, încât să 
poată intra în contact telepatic cu alte persoane pe care nici 
nu le cunoaște, nici nu le-a întîlnit vreodată. Un astfel de ins 
ar putea servi, de exemplu, spionajului rusesc, pentru a afla 
cele mai sever păzite secrete ale armatei americane. Mai mult 
decât atât, el ar putea influenţa, prin aceleași mijloace, deci- 
ziile şi modul de gîndire al ofiţerilor şi soldaţilor noștri... 

— Cunoşti întîmplător o asemenea persoană? 

— Tocmai asta e problema: nu e nevoie să o cunosc! Ea 
poate să se afle în acest moment undeva la Kremlin, de unde 
ne citește gîndurile. 

— Dacă ar fi așa, prima ei grijă ar fi să nu te lase să faci 
presupuneri atât de curajoase. După părerea mea, problema 
e cu totul alta. Cele mai sever păzite secrete ale armatei ame- 
ricane nu au ce căuta pe insula Roland. Nu văd de ce per- 
soana aceea cu însuşiri paranormale atît de performante și-ar 
pierde vremea cu noi şi nu s-ar orienta, bunăoară, către cei 
de la Pentagon. 

— Da? întrebă Thomas plin de ciudă. Atunci, află că pe 
această insulă se desfăşoară cercetări ultrasecrete care con- 
stau în testarea posibilităţilor de transmitere a gîndurilor la 
distanţă şi influențarea comportamentului uman! 

— Dă-mi voie să te anunţ că transmiterea la distanţă a gîn- 
durilor se face foarte simplu prin telefon. Uneori, chiar şi 
comportamentul indivizilor este influenţat în același fel. Nu 
înţeleg de ce ar mai trebui cheltuite fondurile cu cercetări ul- 
trasecrete pentru așa ceva. 

— Nu e acelaşi lucru! aproape că strigă Thomas, riscînd 
astfel să-l trezească pe Kiki. Înțelegerea ta e foarte limitată. 
Și asta, fiindcă faci parte din acea categorie de oameni care 
acceptă cu ușurință că imaginea se poate transmite între două 
sisteme relativ rudimentare, cum ar fi un post de televiziune 
şi un televizor, dar le vine greu să accepte că ea s-ar putea 
transmite între două sisteme infinit mai complexe, și anume 
între două creiere umane. Și asta numai din cauză că nu știi 

pe ce buton să apeşi. Pentru unul ca tine, transmiterea la dis- 
tanţă a unei pietre este aruncarea el. 

— Exact! Văd că ai început să înţelegi. 

— Dar eu mă refer la cu totul altceva. Mă refer la o armă 
secretă! E vorba de un aparat capabil să înregistreze bio-cîm- 
puri afective şi voliţionale, pe care să le decodifice apoi, trans- 
formîndu-le în imagini sau în cuvinte. Ai auzit de cipul 
Delgado? Prin anii '60, psihiatrul spaniol José Delgado a rea- 
lizat un dispozitiv electronic miniaturizat care, implantat sub 
pielea capului, permitea înregistrări telemetrice, fiind totoda- 
tă capabil să provoace diferite emoţii şi sentimente, prin ra- 
dio-stimulare intracerebrală. 

— Doctore, tu eşti primul care ar trebui să ştie că organis- 
mul uman nu funcţionează chiar așa, ca o bobină de inducţie. 
Toate aceste idei nu-ţi aparţin și nici nu le-ai primit prin te- 
lepatie. Spune drept, de unde le ai? 

— De la cafenea. Am tras cu urechea la un tip care le vor- 
bea altora despre toate astea, recunoscu Thomas. Discutau 
despre un telepatigraf, un aparat pentru citirea gîndurilor la 
distanţă. Deocamdată nu prinde decît la distanţe mici. Ei vor 
să-l facă interactiv şi să mute gîndurile dintr-un cap în altul. 
Vorbeau în engleză, fără accent roland! Eram îmbrăcat în 
civil, astfel încât nu și-au dat seama că sunt ofițer american. 

— Păi, nici nu ești. Medicii au grad de ofiţer numai pen- 
tru a nu fi puși de caporali să facă flotări. 

— Ah, ţie îţi arde de glumă, dar problema e foarte serioasă. 

Thomas făcu o grimasă, pentru a-și exprima dezamăgirea. 
În primii ani de carieră, lucrase el însuși într-un laborator de 
cercetări, dar renunţase la munca de cercetare în ziua cînd 
descoperise că ştiinţa nu va răspunde niciodată la întrebarea 
simplă: de ce fac copacii frunze ? Ea se limitează la a descrie 
modul în care copacii fac frunze, vorbindu-ne despre vase 
capilare, muguri, cromozomi etc., și consideră că această de- 
scriere reprezintă răspunsul la intrebare: Chiar daci ar shini 
ba, prin manipulare genetică, forma sau culoarea frunzelor, 


95 


petru cimpoeşu 


răspunsul rămîne nesatisfăcător. De fapt, pericolul e că poate 
face astfel de lucruri fără să fi răspuns mai întâi întrebării ace- 
leia simple. 

Vic părea şi el dezamăgit, dar din cu totul alte motive — pier- 
duse partida, deşi avusese permanent un avantaj poziţional. 
Iar pentru ca lucrurile să se complice și mai mult, apăru în- 
tre ei şi Kiki, frecîndu-se supărat la ochi. 

— Tati, ce înseamnă MSAMDR ? întrebă Kiki. 

— Nu ştiu. De unde ţi-a venit în cap o întrebare așa de 
stupidă? 

— De la Marychka, spuse băiatul. Vorbea cu mama ei de- 
spre MSAMDR și se certau. 

— Cînd cineva spune MSAMDR, se gîndeşte la un lucru 
anume, iar noi nu știm la ce, și el spune asta. De fapt, MSAM- 
DR înseamnă chiar MSAMDR, îi explică Thomas. 

Kiki îl privi cu atenţie cîteva clipe, pînă cînd își dădu sea- 
ma că nu înţelege nimic, apoi spuse: 

— MSAMDR nu poate să însemne tot MSAMDR. Fieca- 
re cuvînt înseamnă întotdeauna altceva. 

În definitiv, avea dreptate, lucru pe care doctorul îl înţele- 
se însă mai tîrziu. Un cuvânt nu se poate referi la el însuși. 
Dacă s-ar întîmpla la fel cu toate cuvintele, atunci nimeni n-ar 
mai înţelege nimic şi oamenii şi-ar lua lumea în cap. 

— Ia să nu mai întrebi asemenea prostii! îl certă Vic. Hai, 
du-te în camera ta. Are să-ţi explice maică-ta, cînd se va în- 
toarce din oraş. 

După ce copilul plecă în camera lui, mai supărat decât ve- 
nise — de supărat ce era, închise televizorul și se întinse pe 
pat cu faţa în sus, ca un om mare —, Thomas îi spuse în şoap- 
tă lui Vic: 

— Să ştii că aceeași întrebare mi-am pus-o și eu. Cei de 
la cafenea spuneau că trebuie să existe o legătură între extra- 
tereștri și MSAMDR. 

— Al face bine să nu te mai duci la cafeneaua aia nicio- 
dată. Văd că, de la o vreme, îţi trec prin cap numai prostii, 
îi răspunse Vic. 


Îşi asumase o importantă decizie pe cont propriu, despre 
care venise acum momentul să-i vorbească și lui Vic, căci ajun- 
sese în sfîrşit acasă, după ce evitase în ultimul moment să 
cumpere de la un tînăr roland un tub de spray deodorant, la 
jumătate de preţ. Pentru că, dintr-un simţ al onoarei ușor exa- 
gerat, ea îşi asuma integral consecinţele propriilor acte. Pre- 
ocupată în permanenţă de lucrurile cu adevărat importante, 
lua totul prea în serios; iar prea serios înseamnă comic. Pe 
deasupra, mai avea şi un înalt simţ al responsabilităţii, care-i 
provoca numeroase neplăceri. Sau, cum bine spunea Vic, era 
o femeie ridicolă. Odată cumpărase pe stradă un tub de spray 
after-shave la jumătate de preţ, care, cînd ajunse cu el acasă, 
se dovedi că fusese umplut cu apă, lucru cu atît mai umilitor, 
cu cît dorise să-i facă o surpriză lui Vic. Acum hotărtse să 
discute la Cercul Ascultătorilor Fideli problema extratereştri- 
lor. Din nefericire, după plecarea doctorului Thomas, Vic se 
apucase să repare aspiratorul. Fiindcă atingea undeva fulia 
ventilatorului, aspiratorul avea un cârîit. Într-adevăr, după ce 
Vic îl repară, aspiratorul nu mai cîrîi. Dar nici nu mai mer- 
gea. Se străduia să-l facă să cârîie din nou, cînd Christina toc- 
mai intră pe ușă. 

— Vic, eu am luat o hotărtre! spuse Christina. 

— Foarte bine, dar de ce numai una? Faptul că te-ai hotă- 
rît să iei o hotărâre e deja o hotărâre foarte înțeleaptă, ceea ce 
înseamnă că de fapt ai luat două. 

— Te rog, vreau să vorbim serios. Am comis o enormă 
greşeală față de ascultătorii mei, pe care trebuie s-o repar, pen- 
tru a nu-i dezamăgi. 

— Cred că, pentru a nu-i dezamăgi pe ascultătorii tăi, 
această enormă greșeală trebuie cît mai curînd reparată, re- 


petă Vic. 

Cînd urmărea să o tachineze, Vic repeta cu mici variaţiuni 
cuvintele ei. Era, de altfel, o ironie cît se poate de binevoitoa- 
re, deşi împrejurarea îl găsise niţel cam nervos, din cauza aspi- 
ratorului. De această dată, însă, Christina părea hotărîtă să-şi 
apere cu orice preţ poziţia. Chiar dacă Vic s-ar fi supărat. 

— Astăzi ironiile tale sunt de calitatea a doua, remarcă ea 
cu o asprime neașteptată în glas, care-l obligă pe Vic să tacă 
minute în şir după aceea, astfel încît Christina trebui să con- 
state că nu mai avea cu cine vorbi. 

Nu dorise să-l jignească. Dorise numai să fie ascultată cu 
oarecare atenţie — şi cu respect faţă de ascultătorii emisiunii 
Întâlnire cu Fericirea. Lucrurile se potriviseră însă deandoase- 
lea. Și asta numai din cauza ei. Și din cauză că, înainte de a 
pleca în oraș, chiar se mirase cît de bine se înțelegeau în ulti- 
ma vreme — nu se mai certaseră de cîteva săptămîni. Cînd ob- 
serva cît de bine merge un lucru, Christina ştia că, în cel mai 
scurt timp, va descoperi cât de prost mergea de fapt. Se ascun- 
se în bucătărie, aşezîndu-se pe un taburet, cu inima ticăin- 
du-i de o emoție neplăcută; uneori, emoția e un pas în gol. 
Dar nu avea chef de nimic. Altădată ar fi folosit expresia ei 
favorită: ah, am atît de multă treabă de făcut, încât îmi vine 
să nu fac nimic! Acum, însă, nu avea nimic de făcut şi, în plus, 
nu-i venea să facă nimic. Adică, se simţea de prisos. Nici mă- 
car calitățile magice ale șorţului de bucătărie nu o mai ajutau. 

O scoase din încurcătură Kiki. Trezindu-se după încă o 
oră de somn, el auzise glasul mamei sale şi, mînat de instinc- 
tul sigur al puiului, veni în preajma ei, căutînd protecţie. 
Christina îl luă în braţe şi îl sărută recunoscătoare, fără motiv, 
ceea ce îl făcu pe băiat să se strîmbe de neplăcere. Căci, afla- 
tă în impas, ea însăși avea nevoie de protecţie — și, ținîndu-și 
băieţelul în braţe, se simţea cumva protejată. Încuraj at de do- 
vezile de afecţiune ale mamei sale, Kiki o întrebă: 

— Mami, ce înseamnă MSAMDR ? 

— MSAMDR ... 

Întrebarea copilului îi produse un ecou dureros în suflet; 
n-ar fi putut spune din ce motiv. Christina rămase pe gînduri, 
fără ca acest lucru s-o ajute prea mult. În vreme ce, în came- 
ra lui, Vic continua îndîrjit să repare blestematul acela de as- 
pirator, ea se gîndea că, fără o supraveghere atentă, exista riscul 
ca Vic să se electrocuteze. Astfel încît Kiki aştepta zadarnic 
un răspuns. 

— Cred că mai bine ar fi să-l întrebăm pe tati, răspunse 
Christina într-un târziu. 

Era în răspunsul ei şi un nevinovat şiretlic, căci spera ca, 
prin intermediul întrebării lui Kiki, să restabilească cu Vic 
un dialog normal, lipsit de orice resentimente, așa cum se 
obișnuiește într-o familie unită. 

— L-am întrebat şi nu știe, o preveni băiatul. 

Cînd Vic era bosumflat, colţurile gurii îi cădeau nu știu 
cum, într-un fel care Christinei i se părea foarte interesant. 
Simţea atunci nevoia să-l sărute, pentru a-l împăca, dar o timi- 
ditate inexplicabilă o obliga să-și reţină acest impuls. Cei doi 
intrară ţinîndu-se de mînă în camera lui Vic, pe care-l găsi- 
ră aşezat direct pe mochetă și înconjurat de tot felul de pie- 
se cu forme ciudate. ÎI priviră în tăcere un timp îndelungat, 
admirîndu-i îndemânarea cu care învîrtea o şurubelniţă. Apoi, 
Christina îl strînse discret de mînă pe Kiki, pentru a-i da mai 
mult curaj. De emoție, nu-și mai putea înghiţi saliva, care se 
adunase în gură, amenințînd să o înece. După aceea, cînd în 
sfîrşit înghiţi, chiar se înecă, şi începu să tuşească. 

— Tati, ce înseamnă MSAMDR ? întrebă Kiki. 

— MSAMDR.... Vic rămase câteva pe gînduri. MSAMDR... 
Păi, ia să vedem. Ce ar putea să însemne? Hm. De fapt, ni- 
meni nu ştie ce înseamnă MSAMDR. Poate tocmai din cauză 
că nu înseamnă nimic. E la fel ca atunci cînd spui „tra-la-la“. 

Kiki o privi nedumerit pe maică-sa, iar ea îi întoarse o pri- 
vire la fel de nedumerită. 

— Dar „tra-la-la“ ce înseamnă? întrebă băiatul. 

— „Tra-la-la“ înseamnă exact ceea ce simţi atunci cînd spui 
„tra-la-la“. Simţi tu ceva cînd spui „tra-la-la“ ? 

— Nimic. 

— Dar părul din cap cum ţi-l simţi? 

— Nu-l simt. 

— Păi vezi, tocmai asta era problema! 


Partea bună a lucrurilor 


Luni dimineaţă, cînd asistenta de serviciu a intrat în re- 
zerva lui Iuffo, pentru a-i completa fişa medicală, nu l-a găsit 
în pat. Totuși, trebuia să-i facă injecţia și să-i pună termo- 
metrul! Deocamdată, ea presupuse că soldatul era plecat la 
toaletă și, pînă să se întoarcă, întrucît luffo întârzia, se aşeză 
pe un scaun și începu să răsfoiască ziarul din acea diminea- 
tă, pe a cărui primă pagină era publicat noul decret imperial 
pentru combaterea corupţiei. Într-un tîrziu, în cadrul uşii ră- 
mase deschisă, apăru silueta înaltă și deşirată a pacientului 
Pablo, de la salonul opt. 

— Bună dimineaţa, tovarășă Elena! spuse el cu un aer exi- 
gent care ascundea totuși o tandreţe secretă. 

Ar trebui poate menţionat că pe asistentă o chema, de fapt 
Agneta. Dar Pablo îi spunea tovarășa Elena din simplul motiv 
că el se credea, atunci cînd era calm şi avea o conduită co- 
rectă, tovarășul Nicolae Ceaușescu. Cînd era nervos sau agi- 
tat, devenea însă Distrugătorul Eldridge. 

— Bună dimineaţa, Pablo, răspunse Agneta. 

El acceptă cu un surâs îngăduitor acest apelativ, convins 
fiind că adevăratul său nume mic era, pentru cei apropiaţi, 
Nicu. Însă personalul din clinică îi spune Pablo dintr-un fel 
de lene intelectuală. Sau poate fiindcă se obişnuiseră astfel. 
Ca unul din cei mai experimentați pacienţi ai clinicii și, se 
poate afirma, dintre cei mai îndrăgiţi, înţelegea că metodele 
terapeutice luau uneori forme bizare, cum ar fi, bunăoară, 
schimbarea numelui. Obsesia lui Pablo — și ocupaţia princi- 
pală de fiecare zi — era să scrie memoriile tovarășului Nicolae 
Ceauşescu, pe care acesta i le dicta prin telepatie din Cuba, 
unde se refugiase după nefericitele evenimente din decem- 
brie, 1989. Nu e nici o contradicţie aici. Pablo devenea uneori 
Nicolae Ceauşescu însuși, alteori rămînea doar intermedia- 
rul mediumnic al acestuia, purtătorul lui de cuvînt, ca să spu- 
nem așa. Sentimentele sale față de asistenta Agneta erau dintre 
cele mai nobile și nimeni n-ar trebui să înţeleagă că dacă, sub 
numele de tovarășa Elena, o considera tovarăşa sa de viaţă, 
ar fi existat între ei vreo complicitate de natură conjugală. O 
iubea şi o aprecia într-un spirit pur tovărășesc, așa cum se 
cuvine unui revoluţionar de profesie. La rîndul său, Agne- 
ta aprecia la Pablo mai ales blîndeţea privirii şi faptul că nu-l 
vizita nimeni la sfîrșitul săptămînii. 

Ca de obicei, Pablo ducea sub braţ caietul de format mare 
(„studenţesc“) în care își nota principalele idei şi amintirile 
din perioada tinereţii sale revoluţionare. Nimeni în afară de 
asistentă nu avea voie să se uite în acest caiet. În ea, însă, avînd 
deplină încredere, îi citea diferite pasaje care o impresionau 
întotdeauna plăcut, iar câteodată îi dădeau și lacrimile, atunci 
cînd murmura înduioșată: ce om deosebit, vai, ce om deose- 
bit!... De altfel, asistenta Agneta făcea parte din categoria 
acelor femei cu evidente înclinații materne care n-au născut 
şi nu vor naşte niciodată şi despre care obişnuim, din acest 
motiv, să spunem că au un suflet bun. Era voinică, avea o faţă 
lată, cu gura mare, buzele groase şi nişte ochi bulbucaţi; vor- 
bea tare şi părea tot timpul veselă, iar firea ei sentimentală o 

îndemna să urmărească cu cel mai mare interes emisiunile ra- 
diofonice Întilnire cu Fericirea, în nopţile cînd făcea de gardă. 
În plus, de cîteva săptămîni, devenise membră a Cercului As- 
cultătorilor Fideli, amănunt pe care îl ţinea oarecum secret. 
Despre pacientul Pablo ştia doar că fusese adus aici de la un 
sanatoriu din munţi. Ca majoritatea bolnavilor aduși de acolo, 
era foarte slăbit, prezenta echimoze și arsuri la încheieturile 
mâinilor şi pe spate, în dreptul omoplaţilor, iar în fișa lui clini- 
că, pe lîngă câteva însemnări destul de vagi privind evoluţia 
bolii, erau consemnate trei tentative de suicid. De altfel, medi- 
cii nu-i dăduseră mai mult de două săptămîni de supravieţuire, 
dar, ca prin miracol, după cîteva zile în care nu a mai refu- 
zat mîncarea, Pablo începuse să-şi revină, cel puţin din punct 
de vedere fizic. Psihic, prezenta în continuare un sindrom 
amnezic retrograd, cu episoade afazice regresive și tulburări 
de identitate, în cursul cărora se izola pentru a-și scrie acele 
aşa-zise memorii. Agneta, care pînă în 1990 fusese membră 
a Partidului Comunist Roland, îl urâse din toată inima pe Cea- 
ușescu, fără să ştie prea multe despre el (căci se născuse pe 
insulă), în schimb, citindu-i memoriile, începuse să-l judece 
din perspectivă istorică și să-l aprecieze drept un mare om 
politic ş şi strălucit strateg. Aceasta și din cauză că Pablo îi oferi- 
se, în semn de afecţiune, numele (sau, mă rog, porecla) de „to- 
varășa Elena “, care constituia pentru ea un motiv de mîndrie. 

— Tona Elena, vreau doar să vă citesc ce am scris 
azi-dimineață, în legătură cu procesul de la Tîrgovişte, despre 
care aţi văzut desigur și la televizor. Toată lumea a putut să 
vadă că a fost o măgărie. Dar nu toată lumea ştie ce a urmat 
după aceea. Este o pagină dramatică din istoria universală con- 
temporană. 

— După ce-i fac injecţia lui Iuffo, vin la tine în salon și ai 
să-mi citeşti, propuse Agneta. 

— Cine ştie dacă omul ăsta se mai întoarce vreodată! cuge- 
tă Pablo. Zilele acestea mi-am amintit cum, în aprilie 1978, 


în timpul dineului pe care mi l-a oferit la Casa Albă, Jimmy 

Carter mi-a promis că-mi va face cunoștință cu Howard Good- 
man, preşedintele Corporaţiei sud-americane a pantofarilor, 
care — întîmplător? — nici nu fusese inclus pe lista de invitaţi. 

— Și mai departe? se arătă curioasă Agneta. 

— Nimic, asta a fost tot. După aceea, Congresul a acor- 
dat României clauza naţiunii celei mai favorizate. 

— Ai suferit mult în viaţă, remarcă asistenta. 

— Adevărul e că am fost o victimă. Ţin minte că i-am spus 
asta şi preşedintelui afgan, cu ocazia vizitei oficiale pe care 
a efectuat-o la București pe 22 septembrie 1989, după ce, cu 
numai două zile mai devreme, primisem o delegaţie chineză. 
I-am spus atunci că toţi liderii politici sunt victime sacrificate 
pe altarul istoriei — și am avut dreptate... Chiar nu vrei să-ţi 
citesc? Totul e consemnat aici, în cele mai mici amănunte. 

Pablo arătă spre caietul pe care-l purta sub braț. Agneta 
ridică nehotărâtă din umeri. 

— Bine, dacă ţii cu tot dinadinsul, citeşte-mi, acceptă ea. 
Dar, iartă-mă că te întreb, de ce scrii tu toate astea, crezi cum- 
va că ai mai putea schimba cursul istoriei? 

Pe faţa tulbure, străbătută de numeroase riduri şi nebărbie- 
rită de mai multe zile, ochii lui decoloraţi se deschiseră de- 
odată mari, ca şi cum îndărătul lor s-ar fi aprins, pentru cîteva 
secunde, lumina unei revelații, după care expresia ù redeveni 
neputincioasă şi tristă, ceea ce o făcu pe Agneta să regrete 
întrebarea. 

— Nu ştiu, acum nu ştiu, răspunse el într-un tîrziu. Dar 
voi supune această problemă dezbaterii Biroului Politic şi am 
să-ţi spun la ce concluzie s-a ajuns. 

— Hai, citeşte-mi! încercă ea să-l încurajeze. Poţi să intri, 
să stai colea pe pat şi să-mi citeşti cît vrei tu, pînă cînd vine 
Iuffo. 


Pablo intră, se aşeză pe marginea patului şi deschise caie- 
tul. Căută îndelung un anumit pasaj, răsfoind caietul într-o 
parte și în alta, cu degetele tremurîndu-i grăbite pe marginea 

foilor, iar cînd îl găsi, trase mult aer în piept și figura i se lăţi, 
plină de o mulţumire asemănătoare triumfului. 

— Cu şase luni înaintea atentatului de la 13 mai 1981 asu- 
pra papei, am avertizat Vaticanul şi serviciile italiene de secu- 
ritate, prin intermediul lui Licio Gelli, dar nimeni nu a luat 
în seamă avertismentul meu. Abia mai tîrziu, cînd am reu- 
şit să dejoc planul de evadare din închisoare a lui Mehmet 
Ali Ac&a, şi-au dat seama de importanţa informaţiilor pe care 
le deţineam... Se opri din citit şi ridică întrebător ochii spre 
asistentă. Nu e oare cam curent aici ? 

Agneta privi, la rîndul ei, în jur. 

— Da, e un pic de curent, zise şi, observînd că fereastra 
nu era bine închisă, se ridică să o închidă. 

Abia atunci văzu capătul cearșafului înnodat pe ţeava ca- 
loriferului. Scoase un scurt țipăt şi își duse repede palma la 
gură, înăbuşindu-l. 

— Ce e, ce s-a întîmplat ? se alarmă Pablo 

— A fugit, a evadat ! strigă Agneta şi, repetînd aceste cu- 
vinte, o luă la fugă către capătul holului, unde cei doi soldați 
care asigurau paza lui Iuffo jucau table. 

Ei săriră îndată de pe scaune, își luară armele și se repezi- 
ră către rezerva lui Iuffo, apoi la fereastra rămasă deschisă... 
Era deja prea târziu. La acea oră, trupul lui Iuffo se legăna 
nepăsător pe valurile Pacificului de Sud, în vreme ce sufle- 
tul lui îşi făcea desigur intrarea în Iad. Astfel, presimţirea colo- 
nelului Pruritanal se verifica sută la sută, deşi nu fusese 
niciodată exprimată. Din păcate, odată cu Iuffo, în apele Paci- 
ficului îşi găsise sfîrșitul și un elicopter Apache al armatei ame- 
ricane, destul de scump, cu care luffo încercase să ajungă pe 
o insulă din apropiere, probabil fără să ştie că în apropiere 
nu se afla nici o insulă. Accidentul se produsese în mod firesc, 
urmare a întâlnirii cu o rachetă Stinger, trasă de paza de coastă, 
după mai multe somaţii prin radio cărora luffo nu binevoise 
a le acorda atenţia cuvenită. 

Primind de la căpitanul Jegg informaţiile despre toate aces- 
te evenimente, colonelul Pruritanal murmură pentru sine: 

— Idiotul! 

Ceea ce, în opinia lui Jegg, nu rezolva cîtuşi de puţin pro- 
blema, în cel mai bun caz o complica. Dacă Iuffo ar fi fost 
într-adevăr idiot, n-ar fi reuşit să-i păcălească pe toţi în ase- 
menea hal, decît cu condiţia ca ei să fi fost şi mai idioţi. Or, 
acest lucru nu era posibil din motivul că termenul „idiot“ nu 
prea suportă grade de comparaţie. Ar fi trebuit, dimpotrivă, 
ca luffo să fie mai isteţ decât ei toţi — ceea ce s-ar fi putut 
dovedi în cele din urmă adevărat, dacă Iuffo n-ar fi murit. 
Căci pentru a muri nu-i necesar să fii inteligent. Iar Iuffo mu- 
rise chiar ca un prost. După ce șalupa îl adusese la țărm şi 
soldaţii din paza de coastă îl aşezaseră cu burta în sus, Jegg 
îl apăsase cu vîrful pantofului în burtă, din simpla curiozita- 
te de a vedea ce se întîmplă. Ei bine, Iuffo scoase limba afară 
şi începu să verse pe gură și pe nas apă amestecată cu alge, 
ca şi cum asta ar fi fost tot ce mai avea de spus. Atunci docto- 
rul Thomas, sosit și el de puţină vreme la faţa locului, între- 
base fără nici un sens: crezi că e cazul să-i mai facem autopsia ? 
De aceea se afla acum Jegg în faţa colonelului Pruritanal. Veni- 
se pentru a-l întreba dacă mai era necesară măcelărirea ca- 
davrului sau îl puteau arunca în ocean, pentru a servi ca hrană 
peştilor așa cum era, recuperînd numai uniforma militară. 

— Dar cum de a reuşit să ia elicopterul? se miră Prurita- 
nal. L-o fi ajutat cineva ?... 

Înainte de a răspunde, Jegg reflectă cu grijă la răspunsul 
cel mai convenabil pe care colonelul îl aștepta de la el. În cele 
din urmă, se hotărî şi spuse: 

— Nu ştiu. 

— Măcar, în cazul ăsta, un lucru e clar, se consolă colone- 
lul. Nu mai putem da vina pe rolanzi. E afacerea noastră sută 
la sută. Mă gîndesc că ar fi bine ca ei nici să nu afle de această 
întîmplare. Dacă ne întreabă cineva, o să spunem că l-am tri- 
mis în permisie. 

— Cu tot cu elicopter? 

— În privinţa elicopterului, va trebui să recunoaştem că 
a fost o greşeală de pilotaj. Am să fac un raport despre asta. 

Pentru oricine altcineva în afară de colonel, acest mod de 
a potrivi lucrurile conţinea o contradicţie evidentă. Dar, din 
respect faţă de superiorul său şi faţă de vîrsta acestuia, Jegg 
n-o luă în seamă. El știa că Pruritanal era funciarmente un 
om bun, pasionat de romanele lordului Edward Bulwer Lytton. 
Îşi alesese cariera militară cu totul întîmplător, pentru a se 
răzbuna pe iubita lui, care se îndrăgostise de Keny Rogers 
şi în cele din urmă se căsătorise cu patronul unei mici beră- 
rii. Ce rost are să mai răscolim trecutul? Acum era și ea o 
băbuţă de treabă, pe undeva prin Pennsylvania. 

— Înseamnă că nu mai e cazul să-i facem autopsia, crezu 
Jegg. 

— Ba nu, îl vom înhuma cu toate onorurile militare, pen- 
tru a nu-i demoraliza pe camarazii săi. Mă gîndesc că ar fi bine 
să-i dau şi o decorație post-mortem. În realitate, Iuffo a fu- 
git din spital pentru a se lupta cu OZN-urile deasupra Ocea- 
nului Pacific, aşa cum visa încă din copilărie — și, din păcate, 
a fost doborit. 


În aceeaşi dimineaţă, Marychka veni pentru a-l lua pe Kiki, 
urmînd să-i poarte de grijă pînă vineri după-amiază. [adat 
ririle ei erau relativ simple: în cursul săptămînii, îl ducea în 
fiecare zi pe băiețel la o grădiniță cu orar redus, iar seara îl 
culca acasă la ea, deoarece Christina avea sau pregătea emi- 
siuni la radio, iar Vic întîrzia deseori la depozit pînă noaptea 
tîrziu. 

Trebuie spus că, în fiecare luni dimineață, atmosfera din 
această familie era marcată de confuzie şi o tensiune moc- 
nită, aproape de isterie, din cauză că, ridicându-se prea tîrziu 
din pat, mai precis în momentul cînd o auzeau pe Marych- 
ka sunînd la ușă, fiecare era nemulțumit de toţi ceilalți. De 
exemplu, se grăbeau în acelaşi moment la toaletă, ceea ce le 

oferea prilejul să constate că sunt prea mulţi. Vic ajungea în- 
totdeauna primul. Mai întâi, Vic îşi făcea duş; apoi Vic se băr- 
bierea timp de un sfert de oră; pe urmă, Vic îşi făcea gimnastica 
de înviorare. Încît nu mai încăpeai de el în toată casa. În plus, 
mai avea şi mania de a se spăla îndelung pe dinţi. Îi freca cu 
periuţa minute în şir, parcă anume pentru a-i face în ciudă 
Christinei, care venea din zece în zece secunde și întreba din- 
dărătul uşii, pe un ton pe cât posibil drăgălaș: eşti gata, Vic? 
— ceea ce pe Vic îl deranja enorm. Știa că, dacă apucă să iasă, 
cu greu va mai reuşi să-şi reia tabietul de acolo de unde-l lă- 
sase. Cînd se întorcea, fie că găsea prosopul umed, în urma 
Christinei, fie că mirosul groaznic răspîndit de căcăcelul lui 
Kiki îi tăia orice chef de a mai deschide gura. 

În acest timp, Marychka stătea pe un taburet în bucătărie 
şi răsfoia imperturbabilă ziarul The Baakho Monitor, adus 
tot de ea. Părea că nu-i pasă de nimic din ce se întîmpla în 
jur, deşi Kiki scîncea şi behăia fără motiv la fiecare două minu- 
te. De această dată, pe pagina a treia era publicat un articol 
nesemnat, dar cu un conţinut filosofic foarte profund, despre: 
Depersonalizarea prin personalizare. Ce ar fi putut înţelege 
Marychka dintr-un asemenea articol, e greu de spus. Totuși, 
citea cu înverșunare și înţelegea ce voia ea. De fapt, era vorba 
despre depersonalizarea relaţiilor publice. Unul din motivele 
majore ale corupţiei în domeniul public este personalizarea 
relaţiilor dintre funcționari şi cetățeni. Stabilirea unei relaţii 
personale constituie primul pas în iniţierea unei complicităţi 
care scapă controlului social și poate conduce ulterior la tot 
felul de aranjamente menite să submineze autoritatea insti- 
tuţiilor statului. De exemplu, numai în transportul comun 
din oraşul Baakho se produc pe această cale pierderi lunare 
echivalente preţului unui autobuz nou-nouţ. Aceasta, deoa- 
rece unii călători, înainte de a coborî din autobuz, așează 
într-un mod oarecum discret, totuşi nu prea discret, dar cu 
aerul că ar face acest lucru cît mai discret cu putinţă, bile- 
tul „consumat“ pe pupitrul taxatoarei, care îl înșfacă imediat 

şi-l ascunde undeva dedesubt, într-un loc secret. Statisticile 
arată că în medie fac treaba asta cam trei-patru pasageri în 
fiecare staţie. Alţi trei-patru oferă biletul „consumat“ nu ta- 
xatoarei, ci direct celor care urcă — așa, ca o mică dovadă de 
simpatie. Psihologii au stabilit că persoanele respective, mai 
ales femei, au sentimentul că au făcut o faptă bună, iar după 
aceea se simt mult mai utile societăţii. Măsura angajării unui 
număr sporit de controlori de traseu nu a dat rezultatele scon- 
tate, deoarece, după puţină vreme, aceştia s-au împrietenit 
cu taxatoarele, iar unii s-au şi căsătorit, cu acest prilej găsin- 
du-și perechea potrivită. Încît soluţia cea mai eficientă care 
se întrevede este ca taxatoarelor să li se aplice pe faţă o mas- 
că, făcîndu-le de nerecunoscut atît pentru pasageri, cât şi pen- 
tru controlorii de traseu. Masca trebuie să aibă aspectul 
simpatic, politicos, dar exigent, al unei femei în jur de trei- 
zeci de ani, și să fie identică pentru toate taxatoarele. De ase- 
menea, controlorilor de traseu li se va aplica pe faţă masca 
simpatică, politicoasă şi exigentă (incoruptibilă) a unui băr- 
bat de circa treizeci şi cinci de ani, care să-i facă de nerecunos- 
cut atât pentru taxatoare — dintre care unele sunt propriile 
lor soţii — cît și pentru pasagerii autobuzului. În acest fel, 
măştile vor putea comunica între ele, fără ca persoanele dindă- 
rătul lor să ştie propriu-zis cu cine stau de vorbă, deoarece 
toate taxatoarele de pe autobuzele transportului urban vor 
fi la fel de simpatice și politicoase, dar exigente. Și toţi contro- 
lorii de traseu, așijderea. Ulterior, metoda se poate extinde 
la funcţionarii de la fisc (mască prietenoasă, dar neputincioa- 
să), la poliţişti (severitate îmbinată cu politeţe şi hotărîre), 
medici (compasiune plus siguranţă de sine), magistrați (căro- 
ra li se va aplica o mască fără ochi) și la toate celelalte catego- 
rii de funcţionari supuși riscului de mituire și altor tentaţii 
la fel de plăcute. 

Cînd Marychka puse, în sfârșit, ziarul deoparte, chipul ei 
exprima o satisfacţie uşor nedumerită. Era ea însăși una din 
persoanele cu inimă bună despre care vorbeau statisticile şi 

psihologii aceia; deseori, la coborîrea din autobuz, lăsa bile- 
tul de taxatoarei, ca să-l mai vîndă o dată. Dar nedumerirea 
ei provenea din altă parte. Nu înţelesese argumentul final al 
autorului anonim, potrivit căruia, în limba latină, persona în- 
seamnă mască şi, prin urmare, măsura de aplicare a măștilor 
ar fi una de personalizare a funcţiilor, care va duce la deper- 
sonalizarea funcționarilor, întrucît vor fi toți una și aceeași 
persoană. În rest, celelalte lucruri îi erau destul de clare. Îi 
plăcuse mai ales faptul că poliţiştilor li se vor confecţiona niște 
măști cu aspect sever şi hotărît — deoarece Marychka visa în 
secret să se mărite cîndva cu un poliţist. Habar nu avea că, 
la câteva minute după plecarea ei, Christina şi Vic îi vor proiec- 
ta un cu totul alt viitor. 

Într-adevăr, după ce Kiki fu în sfîrşit împachetat pentru 
expediere şi, cu un aer resemnat, îşi luă rămas-bun de la părin- 
ţii săi, și după ce Marychka îi asigură încă o dată că va avea 
grijă de el ca de ochii din cap, odată cei doi plecați, confuzia 
şi tensiunea mocnită de pînă atunci dispăru ca prin farmec, 
în locul lor făcîndu-și loc armonia și buna înţelegere. Dure- 
ros pentru Christina era să constate că asta se datora în pri- 
mul rînd absenței lui Kiki. Într-un elan generat de sentimente 
contradictorii, îl îmbrăţişă pe Vic ca pe propriul ei copil. 

— Ah, Vic, ce bine ar fi dacă ar veni şi Como pe insulă!... 
S-ar mai ocupa şi el de copil. 

— De ce nu-l însori cu Marychka? Ce-i drept, nu-i nici 
prea suplă, nici tocmai veselă, dar are sub treizeci și cinci de 
ani şi O situaţie materială stabilă, deoarece o plătim noi. 

Christina se încruntă şi, pentru a vedea mai bine dacă Vic 
vorbeşte serios, se îndepărtă puţin de el. 

— Cum adică, să-i spun Marychkăi mamă?! 

— Dar cine te obligă să-i spui mamă? întrebă Vic. Poţi la 
fel de bine să-i spui în continuare Marychka. 


Într-o formă uşor modificată, însoţite de numeroase ex- 
plicaţii şi comentarii ale unor analiști politici, pentru a le face 

mai bine înţelese de popor, dezbaterile şi hotărîrile luate în 
ultima şedinţă de guvern au fost publicate, de asemenea, în 
ziarele de luni dimineaţă. Numai că, așa cum se întîmplă de 
obicei, în pofida eforturilor întregii elite intelectuale, rolanzii 
au înţeles mesajul autorităţilor taman deandoaselea. Nu-i de- 
loc exclus ca tocmai asta să se fi urmărit. Dacă ar fi fost în- 
demnaţi să bea şi să chefuiască pe săturate, fiindcă nu mai au 
mult de trăit, probabil că ar fi trecut din proprie iniţiativă la 
măsuri de austeritate, și-ar fi făcut provizii de apă şi hrană, 
s-ar fi ascuns fiecare în casa lui și ar fi privit cu înfrigurare 
la televizor, să vadă ce mai urmează. Aşa însă, în momentul 
cînd au aflat că extratereștrilor nu le plac merele viermănoase, 
ouăle clocite sau carnea împuţită, ei au tras concluzia că me- 
toda cea mai simplă de salvare era să se asemene cît mai mult 
alimentelor alterate, pentru a nu le fi mîncat sufletul de fiin- 
ţele ciudate care invadaseră insula. Din comunicatul oficial 
rezulta destul de clar că energia psihică de proastă calitate 
nu prezintă interes pentru fiinţele acelea, deoarece nu are un 
gust destul de bun pentru ele, ceea ce însemna că numai per- 
soanele cu studii superioare sau cu funcţii sociale importante 
şi cu o conștiință fără pată erau în pericol. O părere asemănă- 
toare exprimase, cu cîteva mii de ani în urmă, filosoful Platon, 
atunci cînd afirmase în dialogul Timaios, că potopul ceresc 
îi cruță numai pe cei inculți şi lipsiţi de harul Muzelor. Totuși, 
pentru a fi mai siguri că nu vor deveni, fie şi întîmplător, țin- 
ta atacului vreunui extraterestru mai puţin pretenţios, cei mai 
mulți dintre rolanzii de rînd se grăbiră să umple cîrciumile, 
ca să fumeze marijuana şi să-și umple burta cu bere, ştiut fiind 
că mirosul unuia care fumează mult şi bea multă bere sau ţuică 
este din cale afară de neplăcut chiar și pentru pământeni, dar- 
mite pentru extratereștri ! 

Localul frecventat de doctorul Thomas, despre care îi spu- 
sese lui Vic că ar fi o cafenea, era de fapt o berărie, care se um- 
pluse de lume din primele ore ale dimineţii. Se numea Mzoritza. 
După ce însoţi cadavrul lui Iuffo pînă la morgă şi-l împachetă 

în cloroform, doctorul hotărî să-și dezinfecteze la Mioriiza 
propriile intestine cu puţină votcă. În plus, era curios să afle 
noutăţi despre arma secretă capabilă să citească și să înregistre- 
ze gîndurile de la distanţă. Bănuia — şi dorea să-şi verifice 
bănuiala — că ar exista o legătură directă între această armă 
şi aşa-zisa invazie a extratereştrilor. 

Unul din principiile muncii de culegere a informaţiilor este 
că, pentru a afla un secret, trebuie să faci impresia că deja îl 
ştii. Doctorul învățase acest principiu de la maiorul Smith. 
Cumpără The Baakbo Monitor de la primul chioșc de ziare 
întîlnit în cale şi, cu el sub braţ, îşi făcu intrarea în local cu 
aerul unui om cît se poate de preocupat. Îi descoperi dintr-o 
ochire pe cei doi tipi, pe care-i auzise vorbind zilele trecute de- 
spre 'Telepatigraf, şi din aceeaşi ochire alese masa din apro- 
pierea lor la care să se aşeze — mai era un scaun liber acolo. 
În trecere către bar, își aruncă ziarul şi pardesiul pe scaun, 
pentru a nu fi ocupat de altcineva între timp, apoi comandă 
o votcă şi se aşeză. De partea cealaltă a mesei stătea un băr- 
bat mohorît ţinîndu-și bărbia în podul palmei și cotul spriji- 
nit de tăblia mesei. Privea în gol. După ce doctorul deschise 
foile ziarului, bărbatul mohorît privi involuntar către titluri- 
le de pe prima pagină. Ştia oricum despre ce e vorba, dar simţi 
nevoia să-l întrebe pe doctor: 

— Ce zice? 

— Minciuni, răspunse Thomas. Ăștia-s nişte imbecili. Acum, 
vor să pună măşti pe fețele funcţionarilor, ca să nu mai ia şpagă. 

Folosise anume cîteva cuvinte mai tari, pentru a da im- 
presia că e un roland de rînd, ca și celălalt. 

— Aşa e la noi. Cînd campania anticorupţie ia amploare, 
înseamnă că deja corupția a luat o amploare şi mai mare. 

— Dar soluţia e în altă parte, spuse doctorul — şi se opri, 
deoarece venise fata de la bar să-i aducă votca. Apoi, după 
ce luă o înghiţitură, continuă: Soluţia e în altă parte, iar ei ştiu 
foarte bine acest lucru. 

— Pe insula asta clima îndeamnă la lene, aşa că muncesc 
numai proști, cugetă cu tristeţe celălalt. Iar după ce tristeţea 
îi mai trecu, întrebă: sunteţi cumva român? 

— Nu. Sunt roland, minţi doctorul. 

— Domnule, eu sunt român, mărturisi omul. Ştiţi ce mi-a 
spus tata, cînd am plecat de acasă? Mi-a spus că, oriunde voi 
ajunge pe lumea asta, să mă feresc de români ca de dracu! 
Vă spun toate astea ca să înţelegeţi de ce nu mă tem de extra- 
tereștri. Numai de români mă tem. 

— Nici eu nu mă tem că extratereștrii mi-ar putea vîna su- 
fletul, spuse doctorul cu voce tare, ca să fie sigur că e auzit 
şi la masa vecină. Mai degrabă cred că ei au intenţii cât se poate 
de binevoitoare, pe care noi nu suntem capabili să le înţele- 
gem. De exemplu, e ar putea lichida corupţia la nivel înalt 
prin telepatie. De asta se tem guvernanţii! 

— Zău? se miră românul. Credeţi că ar fi posibil așa ceva? 

— Bineînţeles! Păi, domnule dragă, cel mai simplu mod 
de a afla dacă un funcţionar este sau nu corupt e să cotrobăi 
puţin prin gîndurile lui. Personal, am făcut cîteva experimen- 
te în acest sens, iar acum lucrez la un dispozitiv cu cristale 
lichide care va rezolva definitiv problema. 

Vorbise cu atâta siguranţă, încît se umplu el însuşi de ad- 
miraţie faţă de sine. Desigur, nu-i scăpă amănuntul că cei de 
la masa vecină deveniseră și ei mai atenţi. Bărbatul mohorît 
îşi ridică halba de bere şi, înainte de a bea, se uită prin ea ca 
printr-o lupă. 

— Şi... care-i concluzia? 

— Vezi dumneata, întrebărilor simple nu li se pot da întot- 
deauna răspunsuri la fel de simple. Un surdomut, noaptea, 
nu aude lătrătura câinelui şi nici nu îl vede. Doar simte muş- 
cătura lui — pentru el, realitatea cùnelui e mușcătura. Ca să 
ne-o reprezentăm, ar trebui să ne imaginăm ce își imaginează 
el, în cazul ăsta. Înțelegi ? 

— Nu prea. 


113 


petru cimpoeşu 


— Păi, să presupunem că, în loc de cîine, îl muşcă un om. 
El va numi mușcătura aceea tot cîine... 


Maiorul Smith era convins că se pune ceva la cale, dar 
deocamdată nu știa ce. Pentru a afla, se gîndi că ar fi potri- 
vit să monteze un dispozitiv de ascultare în cabinetul docto- 
rului Thomas. Informaţiile obținute de la secretara colonelului 
îi aprinseseră imaginaţia, cu toate că şansele de a se culca vre- 
odată cu ea erau practic nule. Ce-i drept, în primul moment 
nu le acordase atenţia cuvenită, presupunînd pe bună drepta- 
te că secretara nu urmărea decât să se răzbune pe asistenta 
doctorului Thomas. Dar după fuga lui Iuffo şi tot ce mai ur- 
mase, lucrurile luau o nouă turnură și orice indicii, aparent 
oricît de neînsemnate, trebuiau avute în vedere. În sinea lui, 
maiorul se simţea răspunzător pentru faptul că amînase inte- 
rogarea lui Iuffo (şi doar colonelul îl prevenise că nu e bine!); 
între timp luffo îşi luase zborul şi, tot între timp, zborul lui 
fusese întrerupt de o rachetă Stinger a pazei de coastă. Odată 
cu elicopterul, armata americană pierdea în imensitatea Paci- 
ficului ultima șansă de a dezlega enigma morţii lui Khapsek. 
De aceea, Smith evita deocamdată să dea ochii cu colonelul 
Pruritanal. Preferă să stea ascuns pînă după-amiază în pro- 
pria locuinţă şi să joace singur biliard. Îi plăcea biliardul (însă 
evita partenerii, temîndu-se că l-ar pune într-o situaţie de in- 
ferioritate) şi de aceea îşi cumpărase o masă de biliard pe care 
o montase în camera de zi, tot acolo unde își ţinea la îndemî- 
nă bicicleta, binoclul, aparatul de fotografiat şi alte elemente 
logistice nelipsite din recuzita oricărui spion competent. Jocul 
de biliard nu numai că îl relaxa, dar în timp ce juca, îi veneau 
tot felul de idei neaşteptate, cu deosebire atunci cînd îi reu- 
şea vreo lovitură mai deosebită. De această dată, îi veni ideea 
să o spioneze pe Daisy, asistenta doctorului Thomas, pentru 
a verifica informaţiile primite de la secretara Florychka. Avea 
un dispozitiv de ascultare mai vechi și destul de rudimentar, 
dar care funcționa încă foarte bine, un aparat micuţ şi foarte 

simpatic, semănînd oarecum cu un nasture de palton, numai 
că în locul găurilor era o antenă de emisie radio. Din acest 
motiv, semăna mai degrabă cu un gîndac de bucătărie. Totuşi, 
în jargonul iniţiaţilor i se spunea „rădașcă“ ; ea urma să destăi- 
nuie toate intimităţile asistentei, înlăturînd astfel pericolele 
care amenințau viaţa colonelului Pruritanal şi salvînd pe aceas- 
tă cale armata americană de la o ruşinoasă înfrîngere în Paci- 
ficul de Sud. Ca o consecinţă firească, maiorul Smith urma 
să fie chemat la Washington pentru a i se încredința condu- 
cerea unui departament de importanţă strategică al CIA, după 
ce va fi fost în prealabil decorat de însuși Preşedintele State- 
lor Unite. Pînă atunci, însă, trebuia să se gîndească la moda- 
litatea cea mai sigură şi mai discretă de a planta „rădaşca“ în 
cabinetul doctorului Thomas, care se afla în aceeași clădire 
şi la acelaşi etaj cu biroul colonelului Pruritanal; colonelul 
dorise să-l aibă cît mai aproape, din cauza frecventelor cri- 
ze de hemoroizi. 

Smith își făcu apariţia în curtea garnizoanei cu puţină vreme 
înainte de ora de închidere a birourilor. Pentru a nu atrage 
atenţia asupra sa, lăsă mașina în stradă. Intră în clădirea co- 
mandamentului pe ușa de serviciu, folosită numai de grade- 
le inferioare, și urcă pe vârfuri, cât putu de repede, pînă la etajul 
întâi. Se temea ca, între timp, asistenta să nu încuie și să plece, 
ieşind pe ușa principală; dacă l-ar fi întâlnit și pe doctor, lucru- 
rile s-ar fi complicat cu atît mai mult, dar din fericire, aşa cum 
ştim, doctorul plecase de la morgă direct la cafenea, astfel că 
Smith o găsi pe asistentă singură, pregătindu-se de plecare. 
Tocmai își aduna în poşetă pachetul de țigări, rujul, trusa cos- 
metică şi celelalte mărunțișuri femeiești pe care le folosise cu 
puţin mai devreme, în speranţa că, la ieşire, se va întilni ca 
din întîmplare cu căpitanul Jegg. În acel moment, însă, ușa 
se deschise pe neaşteptate și în cabinetul medical intră însuşi 
maiorul Smith, al cărui chip zugrăvea o cumplită suferinţă. 

— Doctorul e aici? întrebă maiorul. 

— Nu, dar ce aţi păţit? Pot să vă ajut cu ceva? 

Părea un pic speriată, ca şi cum ar fi fost surprinsă făcînd 
un lucru nepermis. Pentru că în astfel de situaţii e mai bine 
să nu spui nimic, Smith se lăsă în primul fotoliu care-i ieși 
în cale, ţinîndu-se de burtă şi lăsînd-o pe asistentă să ghicească 
singură ce boală are. 

— Ulcer! ghici asistenta. 

În locul ei, doctorul Thomas ar fi pierdut mai mult de ju- 
mătate de oră pînă să pună același diagnostic. Şi, lucrul cel 
mai supărător, l-ar fi silit mai întîi pe maior să se dezbrace 
pînă la brâu. 

— Mă tem să nu fie cancer. 

— Cancerul gastric nu doare, decît în faza finală. 

— Păi atunci, toţi cei pe care nu-i doare nimic au cancer? 
se miră Smith. Mai bine, fă-mi un ceai. 

— Nu vreţi să vă dau măcar o ranitidină? 

— Dacă nu provoacă diaree, dă-mi o ranitidină, dar mai 
întâi fă-mi un ceai, insistă Smith. 

Din întâlnirea „ca din întîmplare“ cu căpitanul Jegg ră- 
măseseră numai cioburile unui vis spulberat. Ca orice femeie 
care, după ce se culcă prima oară cu un bărbat, este cuprin- 
să de îndoieli şi devine anxioasă, asistenta ar fi dorit să vadă, 
măcar cîteva clipe, chipul lui Jegg, pentru a-și da seama dacă 
el va mai dori şi o a doua întâlnire, sau totul va rămîne doar 
ceea ce fusese în weekend, fără să fi fost propriu-zis ceva ne- 
maipomenit. Dar în loc de asta, se văzu nevoită să treacă în 
camera alăturată, pentru a prepara ceaiul maiorului, care era 
prea scund pentru ea și un pic crăcănat, în timp ce căpitanul 
Jegg cobora poate scările comandamentului la braţ cu secreta- 
ra Florychka — cel puţin așa şi-i închipuia, oftînd, Daisy. De- 
ocamdată nu vedea nici un mijloc de a se răzbuna, decît, 
eventual, să-i pună pe ascuns căpitanului bromură în ceai. 

— Cu zahăr, sau fără ? întrebă ea de acolo. 

Maiorul Smith tresări, deoarece în acel moment, profitînd 
de lipsa din încăpere a asistentei, tocmai încerca să fixeze „ră- 
dașca“ pe marginea inferioară a unui dulap cu medicamente. 

Socoti rapid că, pentru a pune şi zahăr, ea va mai pierde cî- 
teva secunde şi de aceea optă pentru varianta dulce. Dar ţinu 
să precizeze: 

— Numai puţin. 

Abia după aceea se gîndi ce s-ar întîmpla dacă că vreun 
şobolan i-ar lua dispozitivul drept gîndac adevărat şi l-ar înghiţi; 
clădirea era plină de şobolani. Că să controleze în permanen- 
tă poziţia asistentei, trebuia s-o determine să vorbească tot 
timpul. 

— Spune-mi, ce părere ai, secretara asta a colonelului... 

— Nu-mi inspiră deloc încredere! se grăbi să-l anunţe asis- 
tenta. 

— Nu ştiu de ce domnul colonel a preferat să-și angajeze 
o secretară rolandă, o încurajă Smith. 

— Sunt sigură că-l spionează. Acum cîteva zile, am sur- 
prins-o în timp ce încerca să-i bage un supozitor în fund. Ştiţi 
ce era ascuns în supozitor? 

— Un microfon, încercă Smith să ghicească, fără însă a reuşi. 

— De fapt, era un somnifer! Noroc că domnul colonel a 
preferat să-i bag eu supozitorul. Cînd l-am studiat cu mai 
multă atenţie, am constatat că era ceva cu totul contraindi- 
cat afecțiunii de care suferă dumnealui. 

Spunînd acestea, asistenta reveni în salonul de consultaţii 
purtînd cu multă atenție pe o farfurioară, ca pe un mic trofeu, 
ceașca plină cu ceai, ceea ce nu o împiedică să observe îngri- 
Jorată: 

— Vai! Aţi căzut cumva? Sunteţi plin de praf pe genun- 


chi... 


Pentru Naggie Waks săptămîna începu, de asemenea, cu 
o mare surpriză. Scotocind prin sertarele lui Bill, în căutarea 
vreunei bancnote rătăcite, dădu peste o carte pe ale cărei co- 
perte roşii spre mov, titlul era scris cu litere galbene, groase 
şi consta din următoarea întrebare: Ce face un sexolog în pat ? 
Primul răspuns care-i veni automat în minte: doarme — nu 

o satisfăcu. Așa încît deschise cartea şi începu să o răsfoiască. 
Era un manual destinat în principiu cuplurilor, dar, cum de 
altfel autorul însuși prevăzuse, cumpărat în proporţie de 
nouăzeci la sută de bărbaţi, deoarece, „în ciuda pretinsei revo- 
luţii sexuale de la sfirsitul secolului XX, cea mai mare parte 
a femeilor continuă să arunce un văl pudic peste tot ce are 
legătură cu sexualitatea“. În treacăt fie spus, nu era cazul cu 
Naggie. Cu ea, totul pornise de la o greşeală a funcţionarului 
stării civile, căci în realitate ar fi trebuit să o cheme Maggie. 
Dar fie că individul acela nu auzea prea bine, fie că nu fuse- 
se destul de atent, scrisese Naggie — și așa rămăsese pentru 
totdeauna. Numele îi purtase oarecum noroc. În primii lor ani 
de căsnicie, Bill îi mărturisise că, dacă ar fi chemat-o Maggie, 
nu s-ar fi căsătorit niciodată cu ea, deoarece Maggie era nu- 
mele unei mătuși a lui pe care n-o putea suferi. Mai tîrziu, 
Bill descoperi că fusese nepotul favorit al mătușii sale; cînd 
mătuşa Maggie muri, îi lăsă moştenire ferma sa de struţi din 
Brazilia, pe care Bill o vîndu îndată, pentru a se lansa în co- 
merţul clandestin cu carne de pui. Așa ajunseseră mai tîrziu 
pe insula Roland, fugind de ochii excesiv de vigilenți ai fis- 
cului american. 

Acum însă pe Naggie o interesa cu totul altceva. Dorea 
să afle de ce, atunci cînd făcea dragoste cu Bill, stingea lumi- 
na şi îşi imagina că face dragoste cu Marlon Brando; fără să 
ştie că foarte multe alte femei își imaginează cam același lucru, 
numai că rolul lui Marlon Brando e preluat, să zicem, de Tra- 
ian Băsescu. După aceea, cînd aprindea lumina și își dădea 
seama că făcuse totuşi dragoste cu Bill Waks, îi venea să plîn- 
gă. Pe de altă parte, se simţea vinovată faţă de bietul Bill, care 
n-avea nici o vină că nu e Marlon Brando. Pentru a pune capăt 
acestui conflict interior, ştiindu-l foarte zgârcit, se gîndise să-i 
propună să facă dragoste pe bani, iar el o întrebase prompt: 

— Cît? 

— O sută de dolari. 

— Avînd în vedere că eşti soţia mea, preţul mi se pare ușor 
exagerat, comentase Bill, dar în cele din urmă acceptă pro- 
punerea, cu condiţia ca ea să-și pună pe cap de fiecare dată 
o perucă din păr brunet şi aspru ca de metis. Şi-i explicase 
şi de ce: din respect faţă de valorile familiei. 

Astfel că acum Naggie cheltuia banii cu conștiința datoriei 
împlinite; adică, deplin încredinţată că-i merită. După o vre- 
me, însă, tot ea se supără. Se simţea exploatată și ofensată mai 
ales atunci cînd Bill, lăsîndu-se pradă entuziasmului, îi smul- 
gea peruca de pe cap şi își descărca jetul seminal în părul ei 
ca de metis. Probabil că şi din acest motiv, după o vreme, 
părul perucii începu să se rărească. 

— Mă tratezi ca pe o curvă! observa „Naggie uneori. 

— Dacă n-ai fi curvă, nu te-aş iubi, îi răspundea Bill. 

În cartea Ce face un sexolog în pat nu scria nimic despre 
toate acestea. În schimb, exista observaţia justă că, pentru 
mulți bărbaţi, impresia de uşurare care urmează actului sexu- 
al se datorează faptului că-și golesc sexul așa cum și-ar goli 
vezica urinară. Şi mai existau o mulțime de alte observaţii cel 
puţin la fel de juste, alături de tot felul de recomandări in- 
teresante, în majoritatea lor inutile, dar care cel puţin con- 
tribuiau la plăcerea lecturii. Naggie află, cu această ocazie, 
de unde ştia Bill chestiile acelea cam bizare pe care i le cerea 
tot mai frecvent în ultima vreme. Faptul de a şti dintr-o dată 
atît de multe lucruri uimitoare producea în Naggie însăși un 
sentiment nou, de superioritate expertă în raport cu celelal- 
te femei, care nu ştiau despre sex decât cel mult ce învăţaseră 
din experienţa lor de fiecare zi, sau mai rar. 

Ardea de nerăbdare să-i vorbească Christinei despre des- 
coperirea sa. De îndată ce ajunse la studioul de radio, o căută 
şi o chemă la dînsa în birou, sub pretextul unui masaj la tîm- 
ple. În calitate de soție a patronului, Naggie avea o funcție 
oarecum echivalentă aceleia de redactor- şef, deşi nu şi-o luase 
vreodată în serios. Nici nu o interesa prea mult ce ar trebui 
să facă în această calitate. Trecea pe la studio doar ca să fumeze, 

să bea o cafea şi să mai flecărească niţel cu Christina; din fe- 
ricire, căci dacă şi-ar fi luat rolul în serios, cu siguranță că ar 
fi stricat totul. Deocamdată studioul mergea oarecum de la 
sine, ca mai toate celelalte lucruri de pe insula Roland. 

În ziua aceea, Christina era redactor de serviciu la ştiri și 
avea destul de mult de lucru. Tocmai descoperise pe fluxul 
unei agenții de presă o ştire care îi atrăsese în mod deosebit 
atenţia, referitoare la deplasarea polilor magnetici ai Pămîntu- 
lui. Se gîndea cu îngrijorare la posibilele ei consecințe și își 
propuse să-l întrebe cît mai curînd pe Vic ce ar trebui făcut 
pentru a evita o catastrofă la nivel planetar, cînd Naggie o 
chemă prin interfon la ea în birou. Christina presimţi ceva 
neplăcut; cel puţin neplăcut. Mai întîi, bănui că îi scăpase vreo 
greșeală de exprimare în ultimul buletin de știri. După care 
se temu că Naggie primise iar vreo scrisoare de la un ascul- 
tător nemulţumit de calitatea emisiunilor ei despre fericire. 
În urma dialogului cu John Godbread, despre extratereștrii 
aceia comestibili, se aştepta în fiecare zi la o avalanșă de scri- 
sori de protest din partea ecologiştilor sau a asociaţiilor de 
protecţie a animalelor, care deocamdată întârziau. Nici măcar 
Naggie nu-i făcuse vreun reproş; dar probabil că nu asculta- 
se emisiunea. Pe scurt, în timp ce se îndrepta spre biroul re- 
dactorului-șef, Christina se aştepta la tot ce e mai rău — iar 
aşteptările-sale aveau să se dovedească, în bună măsură, în- 
dreptăţite, deşi nu în sensul prevăzut de ea. Naggie ţinea în 
mînă o carte cu coperte roșii spre mov, pe care, după intrarea 
în birou a Christinei, o aşeză pe masă și o deschise la capito- 
lul dedicat celor şase mijloace de a obţine orgasmul. 

— a citeşte aici, spuse Naggie, și-i arătă cu degetul para- 
graful care o interesa cel mai mult. 

Era vorba despre cunilingus: un cuvînt nou pentru Chris- 
tina și cam dificil de pronunţat. Autorul susţinea că „folosi- 
rea tubului de lapte condensat este clasică; se unge interiorul 
labiilor şi apoi este sorbit cu limba, de jos în sus. Unele femei, 
a căror sensibilitate clitoridiană s-a atenuat într-o oarecare 

măsură, preferă să înlocuiască laptele cu dulceată de mure sau 
de coacăze...“ 

— Ei, ce părere ai? întrebă Naggie, după ce Christina își 
ridicase privirea de pe carte, fixîndu-și-o ca hipnotizată un- 
deva în gol. 

Cu numai cîteva zile în urmă, cînd cele două prietene fu- 
seseră împreună la magazin, Christina cumpărase un borcan 
de dulceaţă de mure, care îi plăcea foarte mult lui Kiki. Închi- 
se ochii şi-i strînse puternic. Auzea în urechi bubuiturile 
pulsului propriu, însoţite de cuvintele „ale căror bobiţe stimu- 
lează în mod plăcut labiile şi clitorisul“, ultimele din acel pa- 
ragraf. Limba îi înţepenise în gură, încît nu reușea să spună 
nimic. Naggie o văzu înroşindu-se toată, pe urmă roșeaţa 
obrajilor viră cumva spre violet, o culoare care semăna foarte 
mult cu a copertelor acelei cărți. Mai tîrziu, Christina îi va 
mărturisi că simţise un mare gol în abdomen, însoţit de o sen- 
zaţie de slăbiciune — și se temuse că va leşina. Ceea ce, din 
fericire nu se întîmplă. Atunci cînd simţea că urmează să leși- 
ne, Christina îşi repeta în gînd fraza pe care o citise în copi- 
Jărie într-un roman intitulat Eroii nu mor niciodată şi care i 
se întipărise bine în minte: chiar dacă uneori mai şi mor, eroii 
adevăraţi în nici un caz nu leșină! Între timp, congestia obra- 
jilor i se schimbase într-o paloare morbidă, verzuie. Chris- 
tina se îndreptă cu repeziciune spre ușă, ca și cum s-ar fi grăbit 
undeva să vomite, acolo se opri, se întoarse o clipă spre Nag- 
gie — pesemne voind să-i spună ceva, dar nereușind să arti- 
culeze vreun cuvînt — apoi ieși lăsînd ușa larg deschisă. Naggie 
se ridică să-i vină în ajutor, fără însă a reuși s-o mai ajungă. 

— Vai, Christina, scuză-mă, cred că te-am jignit... Dar e 
ceva foarte normal, dragă, toate facem asta! strigă în urma ei. 


Pînă la urmă, prostia îndărătnică a românului reuşi să-l 
enerveze. Nu înţelegea chiar nimic! Doctorul Thomas încer- 
case zadarnic să-i explice cum e cu realitatea. Între timp, mai 
băuse încă două pahare de votcă. 

— Domnule, dumneata eşti de fapt proiecția în spaţiul tri- 
dimensional a unei entităţi mult mai complexe. Realitatea du- 
mitale, ceea ce eu numesc astfel, este proiecția instantanee în 
acest loc, în acest moment, a acelei entităţi despre care nu ştiu 
decât ceea pot constata empiric. Poate că eu numesc oameni 
obiectele pe care dumneata le numeşti scaune sau cîini. Eu 
văd un om și spun: om, dar dumneata auzi: câine. Dumneata 
vezi un câine și spui: câine — dar eu aud: om. Consecvenţa 
în eroare face să ne înţelegem sau să credem asta. 

— Ba nu ne înţelegem deloc! Vrei să spui că sala asta e 
plină de cîini? Asta vedem noi acum? 

— Ceea ce vezi acum este fie fostul, fie viitorul obiect, 
fiindcă acum e ceva invizibil chiar şi atunci cînd nu există — 
ca tamponul pentru femei Always. Acum e un moment cu 
durata zero. Trecutul e vis, viitorul e vis, iar prezentul nu e ni- 
mic. Acum nu există nimic, deoarece acum e deja trecut şi 
ceea ce ar fi trebuit să existe în acel acum deja a dispărut. 

— Dar acum a rămas tot acum! contestă românul, cu un 
fel de vehemenţă domoală în glas. 

Ce rost avea să-l mai contrazică? Ca să-l faci pe cineva 
să înţeleagă ce e acela un reflex, cea mai simplă metodă e să-l 
lași să pună mîna pe plita încinsă. Conversaţia încâlcită, la care 
se adăugau cele cîteva pahare de votcă, îl obosise teribil pe 
doctor. Între timp, i se făcuse foame și, din această cauză, îl 
durea capul — sau poate din cauza fumului ţigărilor cu ma- 
rijuana care plutea deasupra meselor. Nu-i mai păsa nici de 
extratereștri, nici de transmiterea la distanţă a gîndurilor; se 
întreba cu toată sinceritatea de ce naiba intrase în acest local 
infect şi își alesese drept interlocutor acest român imbecil. 
Votca i se evaporase din stomac, lăsînd în urmă, prin efec- 
tul de cavitaţie, un fel de vacuum uleios care i se ridica une- 
ori pînă în gît, provocîndu-i o senzaţie de vomă. Îi venea să-și 
scoată limba și să se uite la ea. În loc de asta, se ridică de la 
masă și, fără a spune un cuvînt, se îndreptă, clătinîndu-se, spre 
toaletă. Unul din tipii de la masa vecină îl urmă. După ce uri- 

nase, în timp ce-și clătea faţa cu apă rece, ca să-şi mai vină 
în fire, doctorul îl auzi vorbind. 

— Am ascultat fără să vreau discuţia dumneavoastră. Aveţi 
dreptate. 

— Bineînţeles că am dreptate, confirmă doctorul, iar după 
ce-şi tamponă faţa cu hîrtie igienică, explică şi de ce. E clar 
că, odată cu îmbătrînirea speciei umane şi cu epuizarea resur- 
selor ei biologice, se vor căuta soluţii pentru depozitarea spi- 
ritului prin transfer genetic într-o altă specie, mai viguroasă 
biologic. Tot aşa se poate să fi apărut și noi cîndva. Suntem 
produsul genetic al unei specii superioare epuizate biologic, 
altoită prin transferul pe o maimuţă, care a dobîndit astfel 
unele caracteristici de spiritualitate. Fenomenele de telepatie 
constituie o dovadă în acest sens. 

Vorbea și gesticula patetic, pentru a fi cît mai convingător. 
După o vreme, mirosul înțepător al dezinfectanților făcu să-i 
dea și lacrimile. 

— Din păcate, lucrurile astea nu le poate înţelege oricine, 
comentă celălalt cu regret. Mă scuzaţi că vă întreb, ce pro- 
fesie aveţi? 

— Sunt... autodidact. 

Titlul pe care și-l acordase singur îi sună, în cele din urmă, 
cît se poate de convenabil. Fusese tentat să-i dezvăluie ce- 
luilalt că e medic militar, dar se răzgîndise la timp. Sentimen- 
tele antiamericane ale locuitorilor insulei ar fi putut complica 
inutil lucrurile. 

— Vă invit la masa mea, să bem o cafea împreună. 

— Domnule, cred că o cafea mi-ar face foarte bine. 

Pe tip îl chema Feder — îi află numele după ce se întoarse- 
ră împreună în salon. Iar celălalt se numea, nu se ştie de ce, 
Nut. Numele românului nu mai reuşi să-l afle, deoarece în- 
tre timp acesta plecase. Cu atît mai bine. Thomas îi invită pe 
noii prieteni la masa lui şi-i întrebă ce-ar dori să bea. 

— Noi nu bem decît sucuri de fructe! anunţă Feder pe 
un ton vădit superior. 

— Nici măcar o bere? Plătesc eu! se oferi doctorul. 

— Nu despre bani e vorba, ci despre anumite principii, îl 
lămuri Nut. Dacă privim mai bine în jur, vedem că toată 
lumea bea bere. Or, noi tocmai de aceea nu bem bere, deoare- 
ce ei o beau. 

Doctorul nu reţinu decît prima afirmaţie, aceea despre 
principii. Între timp, după cîteva sorbituri de cafea, se mai 
înviorase un pic, îi revenise buna dispoziție şi pofta de a dis- 
cuta despre lucruri cu adevărat serioase. 

— Cînd e vorba de principii, jos pălăria! Din păcate, cei 
mai mulţi oameni nu le acordă atenţia necesară. Să luăm chiar 
problema extratereştrilor, care ne preocupă atît de mult în 
acest moment. Sunt unii care nici nu cred că așa ceva există. 
Pentru ei, nu există decât ceea ce pot înțelege pe cale raţională. 

— Asta din cauză că adevărul e o problemă de credinţă, 
completă Feder. 

— Domnule, una-i una şi două-s mai multe! Nu uitaţi că, 
printre altele, pe mine mă cheamă Thomas! Cel care nu a cre- 
zut decît după ce a văzut cu ochii lui și a pipăit cu mîna lui. 
Vreau să spun, sunt înclinat în mod natural și, dacă vreţi, pro- 
videnţial, spre o anumită circumspecţie. Totuşi, în proble- 
ma extratereștrilor, consider că lucrurile trebuie tratate altfel. 
Dacă mă întrebaţi de ce cred că există extratereștri, vă răs- 
pund: deoarece există radical din doi! Un număr irațional, 
adică imposibil de înţeles cu mintea, a cărui descoperire a fost 
plătită cu viaţa de Hypasos, unul din discipolii lui Pitagora. 
Dat fiind că numerele iraționale tulburau frumuseţea univer- 
sului pitagoreic, Pitagora a dispus ca elevul său să fie omorît 
prin înecare. Pitagora nu ştia că orice număr, în afară de 1, 
este o relaţie de numere, deci un obiect abstract, care nu in- 
tră în datele imediate ale conştiinţei. 

— Lucrul ăsta nu-l pricepe oricine, confirmă Nut. 

— De la Pitagora am alte pretenţii. El ar fi trebuit să-l pri- 
ceapă! 

l-ar fi plăcut ca Vic să aibă o nouă pasiune, iar aceasta 
să fie mineralogia. Cuvinte ca: brecia sării, caustobiolit, con- 
creţiune calcaroasă, sau şist bituminos o intimidau şi toto- 
dată îi făceau plăcere. Primele semne apăruseră vara trecută, 
cînd fuseseră împreună pe muntele 'Tashbuga. După aceea, 
Vic îşi cumpărase cîteva cărţi, albume şi hărți, pentru a se do- 
cumenta, le ţinea la îndemînă, pe biroul din camera lui — dar 
abia dacă apucase să le deschidă. În unele zile, le lua cu el la 
depozit, degeaba, dacă nu ţinem cont de faptul că noua lui pa- 
siune o impresionase plăcut pe Christina. Uneori, cînd îl cău- 
ta la telefon şi nu-l găsea — și nimeni nu ştia unde plecase — 
ea ştia că plecase pe munte, să exploreze. Sau măcar așa își 
imagina. De mult timp îşi dorise ca soţul ei să aibă o preo- 
cupare deosebită de preocupările tuturor celorlalți bărbaţi de 
pe insulă. Discutaseră despre asta în urmă cu câteva zile, atun- 
ci cînd Vic, supărat că nu reuşise să repare aspiratorul, recu- 
noscuse că e un tip mediocru. Bineînţeles, Christina îl 
contrazisese. Ba chiar simţise nevoia să-l încurajeze, oricât 
de puţin. 

— Şi eu sunt mediocră, Vic. Dar împreună, suntem geniali ! 
Am citit în Zohar. 

Pentru ea, Vic era un erou. Deşi el nu-i oferise nici un mo- 
tiv să creadă asta, spera că are o ocupaţie secretă, care într-o 
bună zi, cînd va ieşi la iveală, îl va ridica deasupra tuturor 
bărbaţilor din lume. De exemplu, faptul că el pierdea ore în 
şir jucîndu-se la calculator o făcu să creadă că scrie în secret 
un roman. Această presupunere nu numai că-l reabilitase în 
ochii ei, dar îi şi stimulase imaginaţia. Din nefericire, ori de 
cîte ori îi era stimulată imaginaţia, Christina sfîrşea prin a de- 
veni de o gelozie feroce, ceea ce o întrista. Se gîndea că, dacă 
el e un tip aşa deosebit, care scrie romane, toate femeile îl 
vor rîvni, iar una dintre ele i l-ar putea fura. Astfel că, după 
ce îi vorbise atât de frumos despre ce scrie în Zohar, se întoar- 
se în camera lui, pentru a-l preveni: 

— Vic, să nu cumva să mă minţi vreodată! Ştii că minciu- 
na ucide sufletul! Dacă unul din noi spune celuilalt chiar și 
cea mai mică minciună, n-o să ne mai întîlnim pe lumea cea- 
laltă! 

Apoi Vic plecase pe neaşteptate de acasă, iar Christina se 
apucă să deretice în camera lui. Uneori îi plăcea să atingă 
obiectele pe care le folosea el și, ca să-și ofere un prilej, în- 
cepea să-i calce lenjeria sau facă ordine şi curăţenie, mai în- 
tîi în camera lui Kiki, apoi în bucătărie, apoi în camera lui 
Vic, care era şi cea mai dezordonată. Naggie ar fi putut-o bă- 
nui de o formă de fetișism bine disimulat. Era mai degrabă 
un ritual la care recurgea în momentele de îndoială. În timp 
ce ştergea praful de pe tastatura calculatorului, sau atunci cînd 
îi aranja manualele de mineralogie și celelalte hirtii pe masa 
de lucru — chiar dacă Vic îi spusese de mai multe ori să le lase 
aşa cum le găseşte — se simţea părtaşa misterioase lui ocu- 
paţii, ceea ce, într-un fel, îi reda încrederea în sine. Căci, cu 
aceeaşi ocazie, îl şi verifica. Răsfoia cărțile, citea câte o hîrtiu- 
tă găsită din întîmplare, căuta în buzunarele hainelor și în ser- 
tare, numai calculatorul nu-l deschidea, fiindcă nu știa parola. 

Astfel descoperise fotografia aceea din sertarul biroului, 
jumătatea aceea de fotografie — şi atunci inima începu să-i 
bată cu putere. Cineva o tăiase în două. Clasica fotografie 
alb-negru din semi-profil, pe care tinerii şi-o fac în ultimele 
săptămîni ale stagiului militar, ca să aibă o amintire. Se vedeau 
nasturii uniformei, jumătate de nas, jumătate de gură împre- 
ună cu jumătatea unui surîs de comandă, un ochi, un umăr, 
jumătate din bonetă. Era desigur o fotografie veche, cu margi- 
nile îngălbenite, pe spatele căreia cineva scrisese localitatea 
şi anul în care fusese făcută. Din numele localităţii rămăsese- 
ră numai ultimele trei litere: son, în schimb era vizibil întreg 
numele statului: Arizona, şi se putea determina cu uşurinţă 
anul: 965. 

Inima Christinei începu să bată cu putere abia atunci cînd 
îşi dădu seama că soldatul acela ar fi putut fi chiar Vic — înain- 

te de a se fi cunoscut. Desigur că, în egală măsură, ar fi putut 
fi oricine altcineva. Dar ei i se păru că recunoaște conturul 
gurii lui și o anumită fermitate a privirii, deşi bărbia îi era to- 
tuși prea ascuţită, iar fruntea, sau atât cît putu vedea din ea, 
părea un pic prea bombată. Era sau nu era Vic?... Ce proas- 
tă! În 1965 Vic abia se născuse. 

Temîndu-se că, prin descoperirea ei, frauda o enigmă, pre- 
simțind în această descoperire ceva interzis, primejdios, sim- 
ţea totodată o mare neliniște care izvora din sentimentul că, 
în continuare, orice e posibil. De aceea puse fotografia la loc, 
în sertarul uitat descuiat, străduindu-se să o așeze exact în 
poziţia în care o găsise. Ceea ce părea să nu-i fi reușit prea 
bine, căci la puţină vreme după ce se întoarse, Vic veni în bu- 
cătărie, unde Christina se ascunsese ca într-un birlog — singu- 
rul loc din casă unde se simţea oarecum stăpînă pe sine — 
şi-i ceru ceva de mîncare. Dar pentru cine îl cunoştea bine 
era clar că nu de mîncare avea chef. Christina observă de la 
început că mînca prea lacom. Îl privea cu coada ochiului — 
străduindu-se să-şi găsească ceva de lucru, începu să curețe 
aragazul — și căuta în gînd modul cel mai potrivit de a-i i vorbi 
despre descoperirea ei, fără să lase impresia că ar interesa-o 
prea mult. Dar cel care vorbi primul fu Vic. 

— Ca să ne întâlnim pe lumea cealaltă, nu e de-ajuns să 
nu minţim. Mai trebuie să avem și deplină încredere unul în 
celălalt. Eu am o mare încredere în tine, Christina, și te rog 
să nu mă dezamăgești. 

Vorbise pe un ton neutru, calm, aproape indiferent, dar 
care-i produse Christinei, tocmai de aceea, teribile mustrări 
de conștiință; îşi adună umerii şi se făcu mică pe un taburet, 
ca şi cum ar fi fost cuprinsă deodată de frisoane de frig. Despre 
fotografia descoperită în sertar n-au mai discutat niciodată 
după aceea. Iar Christina ştia că nu va mai găsi niciodată ser- 
tarul acela descuiat — dar acest lucru nu o deranja defel, cum 
nu o deranja nici parola pusă pe computer. Se mulţumise cu 
presupunerea că Vic nu era un simplu ofiţer de rang inferior, 

şef al unui depozit de carburanţi. Nu îndrăznea să meargă 
cu gîndul mai departe și presimţea că nu are voie să ştie mai 
mult. Iar începînd din săptămîna următoare, era hotărâtă să 
nu-l mai sîcîie nici cu telefoanele la depozit. 

Totuși, de această dată apăruse o problemă urgentă şi tre- 
buia să-l consulte neapărat, pentru a stabili împreună ce au 
de făcut. Așa cum, de altfel, se întîmpla de fiecare dată cînd 
trebuia să-l sune. Mai întîi, își pregătea o mică strategie şi o 
stare de spirit corespunzătoare, pentru a răspunde cît mai co- 
rect la întrebarea lui, mereu aceeași: de ce m-ai sunat? Căci 
motivul pentru care îl suna nu putea fi decît foarte impor- 
tant, de vreme ce îl suna la depozit şi îi ocupa cîteva minute 
preţioase din timpul lui de lucru, deşi de cele mai multe ori 
motivul real (dar ascuns) era că dorea doar să-i audă vocea. 
Numai că acum se întîmplă cu totul altceva sau ceva cu totul 
neaşteptat: cel care sună primul fu Vic. 

— De ce nu mă suni? o întrebă nerăbdător și ușor iritat. 

— Sunt de serviciu la ştiri, Vic, şi am o mulțime de treburi 
de rezolvat. Tocmai mă pregăteam să te sun! Am primit adi- 
neauri o ştire despre deplasarea polilor Pămîntului. Polul 
Nord lunecă spre sud, iar Polul Sud a luat-o spre nord. Savan- 
ţii au calculat că, în cîteva mii de ani, şi-ar putea inversa locul. 

— Foarte bine, spuse Vic. 

— Cum poţi vorbi aşa ? Nu-ţi dai seama ? S-ar putea pro- 
duce tot felul de catastrofe. Antarctica e foarte aproape de 
noi, alunecă spre insula noastră, Vic! 

— Las-o să vină. Pînă ajunge aici, noi vom fi de mult pe 
lumea cealaltă, unde polii Pămîntului nu mai au ce să ne facă. 

— Bine, dar gîndește-te la Kiki! 

— Şi Kiki va fi pe undeva pe acolo. 

— Ah, ce simplu rezolvi tu totul! exclamă Christina cu 
ciudă. Dar să ştii lucrurile sunt foarte serioase. Va trebui să 
pun în discuţie această problemă la Cercul Ascultătorilor Fi- 
deli... Să-mi asculți emisiunea diseară, vei afla o mulţime de 
lucruri îngrozitoare! 

O altă convorbire telefonică, cel puţin la fel de intere- 
santă, avea loc, la aproximativ aceeași oră, între Împărat şi 
colonelul Pruritanal. După ce așteptase zadarnic toată dimi- 
neaţa telefonul colonelului, Împăratul decise să-l sune el în- 
suşi, deşi era conștient că, din punct de vedere diplomatic, 
iniţiativa sa constituia o extravaganţă. De altfel, prima lui grijă 
a fost să-l prevină pe colonel că va vorbi foarte puţin. 

— De azi, aplicăm măsuri stricte de austeritate, domnule 
colonel. Suntem o democraţie cu venituri bugetare mici, stau 
foarte prost cu banii, iar telefonul e scump, așa că... sss-sss! 
vă rog să mă sunaţi dumneavoastră. E mai indicat şi din punct 
de vedere diplomatic. 

Avea vocea schimbată, un pic răguşită, iar după fiecare 
cîteva cuvinte rostite se oprea să-și tragă mucii pe nas. Atunci 
colonelul auzea în receptor un sîsîit prelung şi aspru, ca şi 
cum cineva ar fi frecat pereţii cu o hîrtie uscată. 

— Dar cărei fericite întîmplări îi datorez interesul Majes- 
tăţii Voastre pentru neînsemnata mea persoană? 

— Vai, unei nefericite întîmplări, domnule colonel. Am 
luat gripă şi nu pot ieşi din casă. Stau de două ore cu picioare- 
le într-un lighean cu apă fierbinte. Tocmai ssss! am fost anun- 
ţat că aţi pierdut un elicopter şi un soldat în imensitatea 
Oceanului Pacific. E adevărat? Ssssss! Mai bine mă sunaţi 
dumneavoastră şi-mi relatați pe larg despre această grea pier- 
dere. Sper că n-o să-mi spuneți iar că tot bieţii mei concetă- 
ţeni, rolanzii, sunt de vină. 

— Elicopterul într-adevăr l-am pierdut, dar pe soldat l-am 
recuperat, chiar dacă e mort, îl asigură colonelul. 

— Cu atît mai bine. Sunaţi-mă imediat, sunt curios să aflu 
amănunte. 

După aceste cuvinte, uitînd să-și mai ia rămas-bun, Împă- 
ratul se grăbi să închidă telefonul, pentru a face economie 
de impulsuri telefonice și a-i oferi colonelului Pruritanal feri- 
cita ocazie de a prelua iniţiativa. Înainte de a forma numărul, 
colonelul se ridică și făcu câțiva pași prin încăpere, deoarece 

doctorul îi spusese că mersul pe jos combate hemoroizii. Se 
opri la fereastră şi, cînd privi afară, îl văzu Jos în curte pe ma- 
iorul Smith ieşind împreună cu asistenta doctorului Thomas. 
Ia te uită — exclamă colonelul, fără a rosti propriu-zis vreun 
cuvînt — maiorul Smith a fost aici, dar n-a îndrăznit să treacă 
pe la mine! E totuşi un băiat cu bun-simţ. Apoi formă numă- 
rul Împăratului, pe firul scurt. 

— Domnule colonel, am o mulţime de lucruri importan- 
te să vă spun. Mai întâi, daţi-mi voie sss-sss! să vă exprim încă 
o dată profunda mea compasiune pentru greaua pierdere su- 
ferită. Dar cum s-a întîmplat? 

— L-au doborât OZN-urile, spuse colonelul. 

— Totuşi, bietul băiat abia ieşise din spital, din câte am 
aflat... 

— Păi, Majestate, aici e tot chichirezul. Ca să-l poată dobo- 
rî, extratereștrii i-au întins o cursă. I-au trimis prin telepatie 
mesajul că trebuie să părăsească imediat spitalul, deoarece îl 
aşteaptă o misiune de maximă importanţă, a cărei îndeplini- 
re nu suferă amînare. Omul meu i-a crezut pe cuvînt. Se pare 
că ei infiltraseră în capul soldatului ideea că ar deţine infor- 
maţii despre conturile secrete ale lui Ceauşescu, de care pînă 
atunci nu fusese conştient. Avea neapărată nevoie de bani, 
aşa că s-a urcat în primul elicopter ieşit în cale, cu gîndul să 
ajungă la o bancă din Elveţia. Din păcate, de această dată paza 
de coastă a fost vigilentă şi a doborât la timp elicopterul. 

— Mi se pare o explicaţie cât se poate de corectă, chiar dacă 
Elveţia se află la o distanţă considerabilă față de insula noas- 
tră... Sssrrr! Înseamnă că şi în creierele soldaţilor din paza 
de coastă s-au infiltrat deja extratereștrii. Daţi-mi voie să vă 
exprim încă o dată cele mai... sssss! sincere condoleanţe, dom- 
nule colonel. Mă miră doar faptul că serviciile dumneavoas- 
tră de contrainformaţii nu au reușit să prevadă și să prevină 
acest regretabil incident. 

— Îmi face deosebită plăcere să vă anunţ că l-au prevăzut, 
dar fără succes. Cu câteva zile înainte, am discutat în detaliu 


130 


christina domestica şi vînătorii de suflete 


toate variantele posibile cu maiorul Smith. M-aș mira să nu 
ştiţi că maiorul Smith este agent secret al CIA... 

— Toată lumea o ştie. 

— El mi-a atras atenţia că următoarea acţiune a extratereş- 
trilor va fi surprinzătoare, iar urmările ei vor fi cât se poate 
de neplăcute. Ceea ce, după cum vedeţi, s-a adeverit. 

Împăratul tăcu indecis cîteva momente, lăsîndu-l pe colo- 
nel să creadă că nu mai avea nimic de spus. Probabil pusese 
receptorul deoparte şi scosese batista, să-şi sufle mai bine na- 
sul. În cele din urmă oftă, înainte de a-i mărturisi: 

— Şi serviciile noastre de informaţii m-au prevenit că va 
urma o epidemie de gripă, determinată de răcirea accentuată 
a vremii, dar nu le-am crezut. 

— Sunteţi ironic! remarcă Pruritanal. 

— Nicidecum. Voiam doar să spun că mai mult de atîta 
nu-s în stare să afle. În schimb — mă scuzaţi: ssssrrrrssss! — 
consumă o mulțime de bani de la buget. Acum anchetează 
condiţiile în care dispar capacele de canal, pentru a reapărea 
apoi, sparte, în depozitele de fier vechi. 

— Mi se pare un caz evident de teleportare. 

— Nicidecum, domnule colonel. Le cară noaptea cu căru- 
tele. În acelaşi mod, recent a dispărut o porţiune de cale fera- 
tă. A fost de-ajuns ca unul să reuşească să desprindă o şină, 
pentru ca în cîteva zile să dispară un kilometru din calea fera- 
tă dintre Moyntown și Baakho. Ancheta demarată de autori- 
tăţi a stabilit atunci că un şef de staţie îi ajutase pe hoţi, sub 
pretextul că salariul era prea mic şi nu-i ajungea. Un caz tipic 
de corupţie, dar cum să lupţi împotriva corupţiei cu nişte oa- 
meni care n-au ce mînca? 

— Poate că a fost doar o formă de protest faţă de prezenţa 
pe insulă a extratereștrilor, presupuse colonelul. 

— Ha, hal... — din cauză că nu ştia ce să răspundă, Împă- 
ratul începu să rîdă în hohote. Apoi î îşi fornăi de cîteva ori 
nasul. Domnule colonel, să ne înţelegem. Problema corupţiei 
e una, iar problema extratereștrilor e cu totul altceva. Deşi 

o tratăm cu toată seriozitatea, ea prezintă și anumite aspecte 
pozitive, contribuie la rezolvarea unor neajunsuri sociale. 
Oamenii au acum alte preocupări. E de preferat să stea aca- 
să şi să privească la televizor. Pot să vă aduc la cunoştinţă şi 
un alt fapt îmbucurător. Este, ca să spunem așa, partea bună 
a lucrurilor. S-a constatat că, din punct de vedere psihologic, 
corupţii sunt cei mai înverșunaţi dușmani ai corupției și-i 
urăsc din tot sufletul pe ceilalţi corupți, deşi aparent au relaţii 
de prietenie şi colaborare cu ei. Dar, apropo de extratereștri, 
îmi daţi voie să vă rog ceva? 

— Orice, numai să nu-mi cereţi motorină. 

— E vorba mai curînd de o recomandare. Consider că rela- 
ţia noastră mă obligă să vă previn: dacă vi se oferă ocazia de 
a cumpăra o pisică siameză, e preferabil să refuzaţi. Chiar şi 
dacă vi se oferă gratis. Mai multe nu vă pot spune, pentru că 
nu ştiu nici eu. 

— Voi ţine cont de recomandarea Majestății Voastre, pro- 
mise colonelul. Apreciez că este o recomandare deosebit de 
prețioasă. 

— Din păcate, n-are să vă folosească la nimic. 


La un moment dat, doctorul simţi că raţionamentele sale 
o luau razna. Totuşi, continua să raţioneze în virtutea inerţiei, 
ca nu cumva cei doi să creadă că au de a face cu un fraier. 
Trebuia să-şi consolideze faţă de ei poziţia de expert în tele- 
patia ştiinţifică. Nu mai era vorba de practici oculte sau cine 
ştie ce coincidenţe miraculoase, ci de punerea sub control a 
fenomenului. Deocamdată ei nu-l contraziceau. Se uita cînd 
la unul, cînd la celălalt, pînă cînd descoperi că nu semănau 
deloc, deşi aveau amîndoi urechile micuţe, iar ochii le luceau 
într-un mod cam ciudat. 

— Ca să mă înţelegeţi mai bine, ar trebui să aveţi cunoştin- 
te elementare de informatică. Să vă dau un exemplu. Dacă 
deţineţi o casetă video pe care e înregistrat un film sexy, dar 
nu aveţi un video-player, n-o să vedeţi niciodată filmul acela, 

deși presupun că tare v-ar mai plăcea, he, he... Puteţi avea pla- 
yer-ul, dar vă lipseşte un simplu cablu de legătură la televizor. 
Sau să zicem că s-a întrerupt curentul electric. Mai vedem 
ceva? Același raţionament e valabil şi pentru televizorul în- 
suşi, care fără curent și fără antenă face cît o cutie de pus cloșca 
pe ouă. Iar dacă are antenă, dar în zona în care vă aflaţi nu 
există semnal TV, tot nu vedeţi nimic. Și aşa mai departe. 
Acum, gîndiţi-vă la pietre. Gîndiţi-vă că pietrele sunt niște 
casete sau discuri pe care Cineva a imprimat anumite in- 
formaţii. Singura problemă e că nu deţinem cunoștințele și 
logistica necesare pentru a le decodifica. Dar nu trebuie să 
ajungem pînă la pietre. Creierul este el însuşi un fel de com- 
pact-disc, în care unităţile de memorie sunt moleculele de 
ADN. Cine va şti să citească acest CD va avea soluţia tutu- 
ror problemelor. Asta e tot. 

— Nu ne interesează filmele sexy, afirmă Feder. 

— Eh, desigur, am dat numai un exemplu. Sper că nu v-aţi 
supărat. 

Chiar în momentul cînd spuse aceste ultime cuvinte, doc- 
torul avu revelaţia că extratereștrii luaseră capul soldatului 
Khapsek pentru a verifica informaţia stocată în creierul lui. 
Probabil că deţineau tehnologia cu ajutorul căreia o puteau 
decodifica. Era însă prematur să le dezvăluie celor doi noua 
sa descoperire. Nu ştia câtă încredere poate avea în ei și mai 
exista şi riscul de a-și deconspira astfel statutul de ofițer ame- 
rican. 

— În general, e bine să ştii că glumele de acest fel nu sunt 
pentru noi, îl avertiză Nut. Preferăm discuţiile serioase, cu 
oameni serioşi. 

— Dar teoria dumitale ne interesează, completă Feder cu 
aerul că l-ar contrazice pe Nut. Noi înșine avem anumite pre- 
ocupări în acest domeniu. 

În loc de orice comentariu, doctorul rîse puțin, cu modes- 
tie. Ar mai fi cerut o votcă de A bar, a cincea, însă ezită, temîn- 
du-se că o astfel de exagerare le-ar fi făcut o proastă impresie 
celor doi, care pînă atunci nu băuseră decât juice. 

— Pasiunea mea pentru fenomenele paranormale e mai 
veche, dar am ţinut-o secretă pînă acum, mărturisi. Poate că 
eu însumi am anumite calităţi paranormale, ceea ce mă ajută 
să înţeleg din interior fenomenul... 

În cele din urmă, după un schimb de priviri cu Nut, Feder 
rosti cuvintele pe care doctorul aştepta de mult să le audă. 

— Ne interesează oamenii cu calităţi paranormale, capabili 
şi pasionaţi. Avem nevoie de astfel de oameni pentru Progra- 
mul nostru. Dumneata ai putea fi unul dintre ei. 

— Vă pun la dispoziţie tot timpul meu liber, se grăbi doc- 
torul să-l asigure. 

— Poate va fi nevoie de mai mult decât atît, spuse Nut, 
după care rămaseră tustrei un pic pe gînduri. 

Abia atunci doctorul se întrebă dacă nu cumva se cam pri- 
pise. Nu-i cunoştea pe cei doi, nu ştia propriu-zis cu ce se 
ocupă. Şi mai ales, îl intriga faptul că refuzau să bea măcar 
o bere. Erau ciudaţi, dinspre ei venea un curent telepatic cam 
rece. De fapt, erau antipatici, dar evitase să recunoască de la 
început asta, la fel cum evitase să observe că aveau nişte mutre 
moi şi jilave, ca de cîrtiță. Pînă atunci, prezenţa lor îi provo- 
case doar o mică, neînsemnată repulsie, pe care și-o reprima- 
se de la bun început. S-ar putea spune că avusese, în privința 
lor, o mare dorinţă de a fi optimist, care în cele din urmă se 
epuizase. 

La toate acestea se mai adăugă, înainte de a pleca, şi inci- 
dentul penibil cu portofelul. Trebuia să plătească votca, dar 
nu-și găsea portofelul, fiindcă nu-și mai găsea nici pardesiul, 
ceea ce-i provocă un moment de neîncredere şi derută — de 
fapt, i se făcu efectiv greață de sine. Îşi amintea vag că-l lăsa- 
se pe spătarul scaunului, dar pe nici un spătar al vreunui scaun 
din local nu era nici un pardesiu. Doctorul se ridică şi trecu 
de mai multe ori printre mese, pînă la bar, privindu-i -i cu aten- 
ţie şi un fel de curtoazie curioasă pe clienţi, în speranţa deşar- 
tă că vreunul dintre ei se îmbrăcase, din greșeală, cu pardesiul 
său. Dar cei mai mulți purtau hanorace și scurte canadiene 

care cu greu ar fi putut fi confundate cu vreun pardesiu. Cînd, 
în cele din urmă, înţeleseră ce anume caută, noii să-i prieteni 
încercară să-l ajute. 

— Păi, bărbatul care stătea cu dumneata la masă a plecat 
cu un pardesiu pe braţ, își aminti Nut. Cred erai la toaletă 
atunci. 

Doctorul Thomas se lăsă încet pe scaun, ţinîndu-și ochii 
întredeschişi, de parcă ar fi încercat să-şi amintească ceva pe- 
trecut cu foarte mult timp în urmă. 

— Da, da!... Domnilor, bine ar fi făcut tata dacă mi-ar fi 
spus şi mie să mă feresc de români ca de dracu!... După care 
clătină de mai multe ori din cap, a pagubă, acceptîndu-şi cu 
resemnare destinul. Deh, aşa-mi trebuie, dacă mă încred în 
necunoscuţi! N-aţi putea să-mi împrumutaţi vreo douăze- 
ci de dolari pînă mîine? 


Persistă prejudecata că oamenii graşi sunt oameni buni. 
Probabil din cauză că respiră greu şi se mişcă mai încet, ei 
lasă impresia că nu au, faţă de provocările vieţii, o reacţie sufi- 
cient de rapidă, asociată de obicei cu capacitatea de a face rău 
celor din jur. Această prejudecată era în orice caz valabilă pen- 
tru colonelul Pruritanal şi pentru soţia sa, doamna Delilah, 
de asemenea grasă. Bunătatea colonelului se exprima mai cu 
seamă prin ușurința cu care accepta cererile de orice fel ale 
Împăratului. Odată îi trimisese printr-un curier smoking-ul 
său, pentru a putea participa la recepţia anuală a corpului di- 
plomatic acreditat la Baakho, deși știa că Împăratul, al cărui 
fizic era mai degrabă plăpînd, nu ar fi putut îmbrăca într-o 
asemenea ocazie. În schimb, bunătatea doamnei Delilah se 
exprima cel mai bine în cadrul şedinţelor săptămânale ale Cer- 
culni de Ascultători Fideli ai emisiunii Întilnire cu Fericirea. 
Trebuie de asemenea menţionat că ea iubea animalele, deoare- 
ce oamenii buni iubesc animalele, iar animalele iubesc, la rîndul 
lor, oamenii buni — cel puţin așa se presupune. Din întîmpla- 
re, doamna Delilah nu avea hemoroizi, îndreptăţind statisticile 

care susţin că această suferinţă este de două ori mai frecven- 
tă la bărbaţi decât la femei. 

Într-adevăr, numai un suflet caritabil şi înzestrat cu multă 
răbdare ar fi putut suporta problematica şedinţelor Cercului 
de Ascultători Fideli, fiindcă altminteri, o persoană normală 
n-avea ce căuta la o asemenea reuniune, la care participau mai 
ales femei din cartierele mărginaşe ale orașului, unele divorța- 
te, altele bătute zilnic de soţii lor, bătrâne ieşite de multișor 
la pensie, rareori cîte una mai tînără care-şi pierduse recent 
locul de muncă deoarece refuzase că facă amor cu patronul 
(din simplă curiozitate, la aceste întâlniri participa uneori și 
Naggie, care promitea că va vorbi cu Bill pentru a ajuta cu 
o sută de dolari vreo nenorocită). La rîndul ei, moderatoarea 
întâlnirilor, şi totodată realizatoarea emisiunii Întâlnire cu Feri- 
cirea, încerca din răsputeri să ofere acestor făpturi, în egală 
măsură nefericite şi neinteresante, nu doar cele mai potrivite 
răspunsuri la întrebările pe care propria lor viață le punea atît 
de brutal, ci și o perspectivă superioară asupra aceloraşi ches- 
tiuni, căutînd să le extragă din orizontul îngust al interesului 
egoist și să le dezvolte, pe cît posibil, responsabilitatea față 
de destinul umanităţii în întregul ei. Le îndemna, de exemplu, 
ca atunci cînd rămîneau însărcinate, ceea ce din păcate se în- 
tîmpla destul de frecvent, să vadă partea bună a acestei întîm- 
plări şi să nu-şi mai provoace avort, deoarece copiii sunt sursa 
adevăratei fericiri în viaţă. Dacă vreuna încerca să replice timid 
că nu are cu ce să-i hrănească, sau vreo bătrînă aducea drept 
contraexemplu faptul că taman cu o săptămînă în urmă fecio- 
rul ei o bătuse și-i furase pensia, Christina se îmbujora de 
indignare şi improviza un discurs în care făcea apel la respon- 
sabilitatea lor socială și la conștiința datoriei faţă de generaţi- 
ile viitoare, lucruri de care bietele femei erau sătule. 

— Chiar dacă eu aş vrea să-l ţin, bărbatul meu nu e de 
acord! — argumenta alta cu o umflătură vînătă sub ochi, dova- 
dă că ştia prea bine despre ce vorbeşte. Zice că mai bine să-l 
vindem. 

— Această optică greşită trebuie radical schimbată, spu- 
nea Christina. Noi, ca mame, trebuie să învăţăm valoarea sa- 
crificiului. O mamă se sacrifică pentru copilul ei. Chiar şi la 
animale se întîmplă la fel. Căprioara iese înaintea lupului și 

se lasă mîncată de el, pentru a-și salva puiul. 

În principiu, avea dreptate, dar acest principiu nu func- 
ţiona şi pe insula Roland, unde nu mai existau de multă vreme 
căprioare — dacă existaseră vreodată. Ca alternativă, le-ar fi 
putut recomanda să ia pilule anticoncepţionale, dar atunci 
ele i-ar fi răspuns că pilulele, după ce că-s scumpe, mai şi în- 
grașă. În plus, Christina ignora amănuntul că cele mai multe 
dintre membrele Cercului ascultau cu fidelitate emisiunile de 
la radio numai din cauză că nu avuseseră destui bani ca să-și 
cumpere televizor, iar prezenţa lor la reuniunile săptămânale 
se datora mai degrabă faptului că găseau aici fursecuri, cafea 
şi coca-cola gratis. În schimbul acestora, ele se angajaseră față 
de propria conștiință să urmărească cu cea mai mare atenţie 
toate emisiunile Întilire cu Fericirea şi să telefoneze la redac- 
ţie sau să participe la concursurile de cultură generală, dotate 
cu premii, de fiecare dată cînd realizatoarea emisiunii soli- 
cita de la microfon acest lucru. 

Atunci cînd participa la dezbaterile Cercului, inima doam- 
nei Delilah se umplea de duioşie. Din păcate, mai mult de 
atît nu putea nici ea să facă, în afara faptului că uneori con- 
tribuia la cheltuielile de protocol. Se atașase de un bărbat in- 
firm, singurul reprezentant al sexului tare la aceste reuniuni 
şi cel mai consecvent membru al Cercului, căruia îi dăruia 
pe furiș mici sume de bani, sperînd fără nici un temei că în 
acest fel l-ar ajuta să meargă. 

Însă, dincolo de toate neajunsurile sale, Cercul Ascultăto- 
rilor Fideli dezvoltase, în timp, o formă de solidaritate şi com- 
pasiune reciprocă printre membrii săi, ceva foarte asemănător 
afecțiunii, cu diferenţa că, în afara cadrului organizat al şedin- 
telor, acest sentiment se evapora ca prin farmec. Dacă, să pre- 
supunem, doamna Delilah ar fi zărit pe stradă căruţul de 

infirm în care se afla favoritul ei, ar fi făcut tot ce e posibil 
pentru a evita să-l întâlnească, iar dacă totuși l-ar fi întâlnit, 
s-ar fi uitat în altă parte, prefăcîndu-se că nu- -l vede. Cu men- 
ţiunea obligatorie că reciproca era, de asemenea, adevăra- 
tă. Nici lui nu i-ar fi convenit să fie văzut sau să se întâlnească 
faţă în faţă cu doamna Delilah (şi la fel cu oricare altă doam- 
nă, membră a Cercului), iar dacă, din diverse motive, în- 
tîlnirea n-ar mai fi putut fi evitată, ar fi închis ochii și s-ar 
fi prefăcut că doarme. Deoarece infirmilor li se întîmplă ade- 
sea să adoarmă în căruţul lor. 

Pe infirm îl chema Maximov. Într-o zi, contrar obiceiului 
său, cînd a zărit-o pe doamna Delilah, Maximov nu s-a mai 
prefăcut că doarme, ci i-a făcut de la distanţă semne amicale 
cu mîna. Mai întâi, dînsa preferă să se uite în altă direcție şi 
să traverseze strada. Dar Maximov traversă şi el şi o urmări 
împingând repede roţile căruţului de infirm, cu o îndemînare 
de-a dreptul uimitoare. Pînă să o ajungă, ea intră într-un mic 
magazin de îmbrăcăminte second hand. Mai precis, se ascunse, 
presimţind poate ceva neplăcut sau periculos în insistența lui, 
se băgă printre mormanele de haine la kilogram și probă la 
repezeală rochii care, după ce că nu i se potriveau deloc, mai 
şi miroseau nu știu cum. De altfel, după ce probase o bluză 
roşie cu decolteu, începu să o mănînce pielea. Pragul înalt al 
magazinului, pînă la care de pe trotuar urcau două trepte, nu-i 
permitea lui Maximov să intre înăuntru cu căruciorul său. 
Dar nici ea nu putea rămîne prea multă vreme ascunsă acolo. 
Exista posibilitatea ca oricînd vreo persoană binevoitoare să-l 
ajute să urce treptele, și atunci nu se ştie ce ar mai fi urmat. 
Gîndindu-se la o asemenea posibilitate, inima doamnei Deli- 
lah se înduioșă şi mai mult. Poate că bietul om avea într-ade- 
văr nevoie de ajutor, poate că se afla într-o situaţie disperată! 
Altă explicaţie nu se întrevedea. Doamna Delilah își numără 
pe furiș mărunţișul din buzunare, trase mult aer în piept şi 
hotăr să iasă din magazin cu orice risc. Între timp, cumpărase 
şi o rochie, pe care avea de gînd să i-o dăruiască lui Maximov 


138 


christina domestica şi vînătorii de suflete 


pentru soţia lui, în eventualitatea că ar fi fost căsătorit. Dar 
Maximov o întîmpină la ieșirea din magazin cu figura vese- 
lă şi prietenoasă a unuia lipsit de orice griji. 

— Bună ziua, doamnă Delilah, ce bine îmi pare că vă în- 
tîlnesc! zise. 

— Bună ziua, domnule Maximov. Vai, ce surpriză! Nu 
mă aşteptam să vă întîlnesc tocmai aici. Ce mai faceţi? 

— Mulţumesc de întrebare. V-am văzut cînd aţi traver- 
sat şi m-am gîndit să schimbăm cîteva cuvinte. Știind că aveţi 
un suflet bun şi că iubiţi animalele, aș dori să vă fac un mic 
cadou. 

Cadoul era un pisoi siamez de numai cîteva săptămîni, cu 
un aspect complet inofensiv, pe care pînă atunci îl ţinuse în- 
tr-o sacoşă atîrnînd de spătarul căruciorului. 

— Vai, dar e o comoară! se bucură Delilah luîndu-l în bra- 
te. Vai cît e de frumos!... Are o privire atât de umană!... Cum 
îl cheamă? 

— Puteţi să-i puneţi orice nume doriţi, răspunse Maximov. 
E foarte inteligent, aproape că înţelege tot ce-i spui. 


Acum însă este vorba despre altceva. Christina luase ho- 
tărîrea de a lupta pe cont propriu contra zvonurilor lansate 
de guvern privind o așa-zisă invazie a extratereştrilor, din cau- 
ză că anunţata lor invazie venea în contradicţie cu propriile 
convingeri. Pe de altă parte, populaţia trebuia prevenită asupra 
pericolului real, reprezentat de deplasarea polilor Pămîntului. 
De aceea convocase o întîlnire extraordinară a Cercului As- 
cultătorilor Fideli. Ştia că se poate bizui pe ei în momentele 
cu adevărat dificile. Deocamdată nu știa însă ce ar trebui să 
le ceară sau să le dea. După ce predicatorul John Godbread 
o păcălise, vorbindu-le ascultătorilor — chiar în emisiunea ei! 
— despre niște extratereștri comestibili, devenise mult mai cir- 
cumspectă. În plus, la ultima emisiune, un ascultător tele- 
fonase pentru a o întreba dacă e adevărat că blondele sunt cam 
prostuţe. Domnule, vă rog, și eu sunt blondă! exclamase 

indignată Christina, după care îşi dădu seama că ar fi fost mult 
mai bine dacă ar fi tăcut. Însă adevărul e că, din cînd în cînd, 
e obligatoriu vorbeşti, indiferent ce ai spune, mai ales atunci 
cînd realizezi emisiuni radiofonice. Cuvintele ordonă realita- 
tea, iar uneori chiar o creează. De exemplu, ce ar fi fost oxige- 
nul, dacă n-ar fi existat cuvântul oxigen ? La această întrebare, 
un ascultător fidel și inteligent ar răspunde desigur: un alt 
cuvînt. Atunci Christina l-ar întreba: dar, să ne gîndim, dacă 
n-ar exista nici un cuvînt, adică lumea ar fi complet lipsită 
de cuvinte, oare ce ar fi atunci oxigenul? Oricât de fidel şi 
de inteligent ar fi acel ascultător, e mai mult ca sigur că n-ar 
şti ce să mai spună. lată de ce, pentru Christina era foarte 
important ca ascultătorii să înţeleagă corect mesajul emisiuni- 
lor sale, chiar și atunci cînd acel mesaj îi era ei înseși neclar, 
sau îi depășea întîmplător capacitatea de exprimare. Avea faţă 
de ei aceleaşi sentimente de responsabilitate şi de compasiune 
pe care probabil că le-ar fi avut faţă de elevii celei mai slabe 
clase dintr-o şcoală de cartier, dacă ar fi fost profesoară. Du- 
cînd mai departe comparaţia noastră, în această clasă exis- 
tau totuşi cîţiva elevi fruntași, iar aceștia erau reprezentaţi 
desigur de membrii Cercului Ascultătorilor Fideli. 

Era improbabil ca ei (mai precis, ele — căci Maximov nu 
venise) să înţeleagă despre ce e vorba, fără o minimă pregăti- 
re prealabilă pe care, în carnetul său de notițe, Christina o 
denumise Introducere. Aceasta consta din informaţii genera- 
le despre mișcarea scoarței terestre și principalele ipoteze ştiin- 
ţifice privind modificările de climă ale planetei. Ar fi trebuit 
să le vorbească mai întâi despre continentul Mu, din Pacific, 
dispărut în urmă cu vreo cincizeci de mii de ani. Într-o carte 
pe care o consultase în grabă la bibliotecă, mai găsise aluzii 
la un alt ipotetic continent, inventat de zoologul englez P.L. 
Sclater şi situat undeva între coasta de sud a Asiei și arhipela- 
gul malaiezian. Se numea Lemuria, deoarece acolo trăiseră 
predecesorii atlanţilor, lemurii, socotiți de Madame Blavatsky 
drept cea de-a treia rasă străbună, care arătau ca niște maimuțe 

gigantice şi comunicau telepatic. Desigur, aceste continente 
aveau o legătură directă, chiar dacă nu pe deplin elucidată, 
cu Atlantida lui Platon, despre care domnii și doamnele care 
le inventaseră susțineau cu toată convingerea că ştiu unde se 
află. Iar din faptul că mai demult au existat nişte continente 
care acum nu mai există, urmează să deducem că actualele 
continente vor dispărea şi ele într-o bună zi, sau mai puţin 
bună. Despre asta era vorba. Și despre faptul că mişcarea Polu- 
lui Sud spre nord ar putea cauza răcirea bruscă a climei din 
Pacific, cu consecinţe uşor de prevăzut. Deoarece axa interioa- 
ră a Pămîntului nu coincide întotdeauna cu axa lui exterioară 
— cel puţin aşa susţin autorii cărții Planul Atlantida. Uneori 
se îndepărtează atît de mult una de alta, încât se creează „o 
atracție copleșitoare“ care pune în mișcare continentele. 
Atunci, cele două axe se reunesc brusc și catastrofic. 

Înainte de a le comunica toate aceste veşti proaste, Christi- 
na ar fi dorit să le spună cîteva cuvinte de încurajare. Privin- 
du-le, i se strîngea inima de durere la gîndul că nişte fiinţe 
atît de nevinovate vor îngheţa de frig într-un viitor nu prea 
îndepărtat. Regula de aur a Cercului Ascultătorilor Fideli sta- 
bilea că trebuie evidenţiată întotdeauna și pusă în valoare partea 
bună a lucrurilor. Numai că, de data asta, nu se întrevedea 
nici cea mai mică șansă de a dibui așa ceva. Și atunci, ce rost 
ar mai fi avut să le spună că se mişcă polii? În definitiv, cu ce 
le-ar fi de folos încă o veste proastă? Se afla într-o cumplită 
dilemă, iar Introducerea pe care şi-o pregătise la studio nu-i 
mai folosea la nimic. Făcu un efort de voinţă pentru a le privi 
direct în ochi pe doamnele care se așezaseră în primul rînd 
de scaune. 

— Insula Roland şi omenirea întreagă se află într-o mare 
primejdie! spuse. 

Doamnele așteptară binevoitoare ca ea să continue. Chris- 
tina însăși aştepta oarecum lucrul acesta, dar cuvintele care 
urmau la rînd întîrziau să-i vină în minte. Totuşi, tăcerea era 
din ce în ce mai limpede și din secundele ei cobora parcă un 

înţeles adînc pentru întreaga adunare, care le umplea suflete- 
le de mulțumire. Ca şi cum cele cîteva cuvinte ar fi dezvelit 
dintr-o dată prin ele însele un adevăr cuprinzător, pe care pînă 
atunci îl presimţiseră numai — adevărul întregii lor vieţi. Chris- 
tina nu-și mai amintea ce anume spusese. Dar simţ cum sca- 
unul pe care se afla se ridică și pluteşte legănîndu-se ușor la 
cîțiva centimetri deasupra podelei, în timp ce fața și părul din 
cap păreau cuprinse de flăcări. De teamă, închise ochii şi se 
prinse cu mîinile strîns de genunchi. Era o emoție ciudată, 
un amestec de bucurie, uimire și spaimă, ca atunci cînd pă- 
rinţii o duseseră la munte şi o dăduseră prima oară cu sania 
şi cînd prima atingere a zăpezii i se păruse fierbinte... 

— Vai, doamna Christina, ce se întîmplă cu dumneavoas- 
tră? 

Vedeau toate ce se întîmpla, dar poate nu le venea încă să 
creadă şi, pînă să se dumirească, o femeie mai energică din 
primul rînd se repezi să tragă scaunul înapoi la locul lui. 

— Nu se întîmplă nimic, spuse Christina cu o voce cît se 
poate de normală şi, ridicîndu-se de pe scaun, făcu câțiva paşi 
prin încăpere, ca și cum ar fi probat o pereche de pantofi noi. 

— V-aţi albit toată ca un neon ! 

— Am avut o mică ameţeală, poate din cauza asta... 


În filmele americane, atunci cînd un domn doreşte să 
obţină bunăvoința unei doamne, o invită mai întâi să ia masa 
împreună la restaurant. Cu acest prilej, ei discută despre diver- 
se chestiuni care li se par interesante, apoi el o conduce acasă, 
iar ea îl invită înăuntru, să bea o cafea sau un ceai. Pînă aici, 
maiorul Smith procedase exact ca în filmele americane. Cu 
minima deosebire că băuse ceaiul mai devreme, la cabinetul 
doctorului Thomas. Se prea poate ca tocmai acest neînsem- 
nat detaliu să fi influenţat de o manieră dezagreabilă epilo- 
gul iniţiativei sale. Într-adevăr, Daisy, asistenta doctorului 
Thomas, a acceptat bucuroasă invitaţia la restaurant, socotind 
în gînd că i se oferea un bun prilej de a face şi o mică economie 

la coșul zilnic. În plus, spera să-l întâlnească pe căpitanul Jegg, 
pentru a-i demonstra că nu suferă deloc din cauza trădării 
lui. Iar dacă, „întîmplător“, căpitanul ar fi fost însoţit de secre- 
tara Florychka, s-ar fi comportat faţă de ei cu acea politeţe 
rece şi distantă care dovedește de fiecare dată o admirabilă 
tărie de caracter. Maiorul Smith o invitase la restaurantul unui 
motel situat la ieșirea spre Bohoosh, unde mîncarea era iefti- 
nă şi destul de bună, dar pe care Jegg nu-l frecventa. Cu atât 
mai bine. Asistenta ar fi suferit groaznic dacă l-ar fi întâlnit 
pe Jegg împreună cu secretara, iar aceștia s-ar fi prefăcut că 
nici nu o văd. Multă vreme, conversaţia s-a purtat în jurul de- 
numirii oarecum neobişnuite a motelului: Calea Luminoasă. 

— Ce nume ciudat! exclamă din primul moment Daisy. 
Nu mă aşteptam la așa ceva, zău! 

— Nu e chiar atât de ciudat pe cît pare la prima vedere, 
crezu Smith. 'Trebuie doar să observi că motelul se află pe 
singura şosea prevăzută cu felinare electrice care iese din Ba- 
akho. Iar pe de altă parte, patronul ei simpatizează încă din 
tinereţe cu Kim Ir Sen, deşi altminteri e cunoscut ca un adept 
convins al lui Sabbatai Zevi. 

— Despre Kim Ir Sen cred că am citit pe undeva. Nu e 
unul care şi-a dat foc în piaţa Tien Anmen? 

— Într-un fel, s-ar putea să ai dreptate, concedă Smith pe 
o voce domoală, ca să nu-l audă chelnerii. Unii istorici sus- 
ţin că era un pasionat colecționar de timbre. A mai fost, timp 
de cîteva decenii, ŞI dictatorul Coreei comuniste. 

— Aha! Ştiam eu ceva, dar nu eram prea sigură. Înseam- 
nă că celălalt..., cum ziceai că-l cheamă? 

— Sabbatai Zevi a fost un evreu mistic din Smirna care, 
în 1666, s-a autoproclamat Mesia. 

— De ce? se miră cu toată sinceritatea Daisy. 

— Fiindcă 666 este numărul Fiarei din Apocalipsă. 

— Asta chiar că n-o mai știam! Și după aceea? 

Întrebările repetate și cam stupide ale asistentei ar fi putut 
să-l sîcùe, dar Smith se simţea, dimpotrivă, foarte relaxat şi 

cît se poate de răbdător. Pesemne ceaiul băut mai devreme 
îşi făcea abia acum efectul. În definitiv, candoarea ei în ast- 
fel de probleme avea ceva simpatic, mai ales că-i oferea plăcu- 
ta ocazie de a-și pune în valoare cunoștințele de cultură 
generală, de care era foarte mîndru. 

— După aceea, s-a însurat cu o prostituată, și-a declarat 
ziua de naștere drept cea mai mare sărbătoare a tuturor evrei- 
lor, i-a numit pe Nathan și pe alți cîţiva prieteni judecători 
peste cele douăsprezece seminţii ale lui Israel și a început să 
proorocească sfîrşitul lumii. În scurtă vreme, a fost acceptat 
de aproape toată evreimea din diaspora, iar sultanul Turciei 
i-a oferit un castel lîngă strîmtoarea Dardanele, unde Sab- 
batai își primea oaspeţii de pretutindeni. Dar într-o zi, a fost 
vizitat de un rabin polonez care a declarat apoi că Sabbatai 
Zevi este un impostor, ceea ce l-a supărat foarte tare pe sul- 
tan. Acesta a pus douăzeci şi patru de arcași să tragă în Sabba- 
tai cu săgeți de la distanţa de douăzeci şi patru de metri, 
bizuindu-se desigur pe presupunerea că, dacă el era adevăra- 
tul Mesia, ar fi putut să le oprească la timp. Sabbatai însă a 
preferat să evite proba și să treacă la mahomedanism, de- 
venind în cele din urmă un funcționar de nădejde al Imperiu- 
lui Otoman. Totuși, mai tîrziu, şi-a făcut din nou curaj ş şi a 
spus adepților săi că, dacă ar fi stat în calea săgeților, în mod 
sigur le-ar fi putut opri, sau măcar le-ar fi deviat traiectoria. 

— Vai, ce deștept eşti! Ce frumos povesteşti tu!... sus- 
pină Daisy. 

Maiorul Smith consimţi înclinînd uşor din cap. Tocmai 
li se serviseră niște spaghete milaneze, pe care se străduia să 
le învârtă cât mai elegant cu furculița pe fundul linguri, ceea 
ce făcu ca mai multe picături de sos să se împrăștie în jurul 
farfuriei. Dacă ar fi ţinut cu adevărat să o impresioneze — dar 
din motive neelucidate acest lucru îl interesa din ce în ce mai 
puţin — i-ar fi vorbit şi despre Joanna-Jeni, pe care o urmărea 
de mai multe săptămîni... 

De fapt, Smith nu alesese întîmplător acest local, ci cu 
un scop profesional bine definit. Ştia că patronul motelului 
Calea Luminoasă, de altfel un binecunoscut agent al servici- 
ilor secrete ruseşti, găzduia ocazional adepţi ai lui Sabbatai, 
printre care și pe Joanna-]Jeni cu bărbatul ei, Valerian. Joanna 
era o bioenergoterapeută din Republica Moldova, discipolă, 
înainte de 1990, a celebrei Djuna. În 1992, trecuse Podul de 
Flori în România, unde se stabilise pentru o vreme în staţiu- 
nea Bălțătești, din judeţul Neamţ, pentru a vindeca bolnavii 
de gută şi astm. Aici îl cunoscuse pe Valerian, pe atunci mais- 
tru mecanic recent disponibilizat de la combinatul Siderca 
din Călăraşi, de care se îndrăgosti și împreună cu care hotă- 
rî să plece îndată în Statele Unite, pentru a face un copil. Dar 
cînd ajunseră pe aeroportul din Chicago, vameșşii constatară 
cu regret că aveau pașapoarte false. Norocul lor că, în avion, 
cunoscuseră nişte sabbatişti americani, care le-au sugerat că 
pe insula Roland există o rezervaţie de sabbatişti şi că acolo 
nu ar avea nevoie de paşaport. Fără să ştie nimic despre sab- 
batişti, Joanna-Jeni adoptă de îndată această credinţă, pen- 
tru a ajunge cît mai repede pe insula Roland, unde găsi de 
lucru ca ajutoare de bucătăreasă la Calea Luminoasă! În 
schimb, Valerian se înscrise în secta ranterilor, care socoteau 
că Dumnezeu sălăşuiește şi în păcat, şi prin urmare, a te îmbă- 
ta sau a fura pot fi socotite lucruri sfinte, atunci cînd sunt 
făcute cu multă cucernicie. 

Smith își propusese să determine dacă Joanna-Jeni și Vale- 
rian erau sau nu agenţi ai serviciilor secrete ruseşti, ocupîn- 
du-se ocazional cu traficul de droguri (dacă nu cumva asta 
constituia principala lor ocupaţie) şi dacă da, să găsească cele 
mai potrivite metode de a-i anihila, împreună cu întreaga reţea 
din care făceau parte. Spera că, după aceea, va fi chemat de 
urgenţă la Washington, pentru a i se oferi un post în condu- 
cerea superioară a CIA, care să-i solicite la maximum inteli- 
genţa și perspicacitatea. 

După ce o impresionase în mod atît de plăcut pe Daisy, 
maiorul plăti consumaţia, lăsînd chelnerului un bacșiș mes- 
chin, sub pretextul că oricum încărcase nota de plată, apoi 
se oferi să o conducă pe Daisy acasă, iar ea acceptă cu multă 
bunăvoință. Ba, mai mult decît atât, cînd ajunseră în faţa lo- 
cuinţei, îl invită înăuntru, aşa cum cereau bunele maniere din 
fimele americane, pentru a bea împreună o cafea sau un ceai, 
iar el acceptă, precizînd: 

— Numai un ceai mic! Nu vreau să deranjez. 

— Dar nu e nici un deranj! protestă Daisy. 

Poate ghicise că e un pic timid cu femeile, deoarece la vîr- 
sta pubertăţii, în loc să citească romane pornografice, ca toţi 
băieţii de seama lui, el încerca să descifreze Stiinta logicii de 
Hegel. De altfel, taică-său îi prezisese de pe atunci: mă, dacă 
mai citeşti cărți așa groase, o să ajungi un onanist! Pentru 
Daisy, asta putea constitui un avantaj; e unanim recunoscut 
faptul că bărbaţii timizi au succes la femeile serioase tocmai 
din cauză că le înduioşează şi par ușor de manevrat. Abia mai 
tîrziu ele îşi dau seama că lucrul acesta e cam plictisitor. Lucru 
de care asistenta îşi dădu seama în aceeaşi seară, după ce ajun- 
seseră împreună în acelaşi pat și constată că, oricâtă bunăvoin- 
tă i-ar fi arătat, maiorul rămânea într-o expectativă prelungită, 
aparent inexplicabilă. Mai precis, simţea o ciudată liniște în 
tot organismul, care persistă şi deveni chiar mai cuprinză- 
toare cu trecerea timpului. 

— Simt o ciudată linişte în tot organismul, explică el la 
un moment dat. 

— Ar fi cazul să nu mai fii așa de liniștit, fiindcă acum ne 
aflăm în pat. Vrei poate să te ajut? 

— Nu ştiu dacă ar folosi la ceva. 

Era un răspuns corect, dar inutil. De fapt, în acel moment, 
pe maior îl preocupa cu totul altceva. Dacă ar fi știut că e 
atît de simplu să ajungă în casa asistentei, și-ar fi pregătit 
din timp o a doua „rădaşcă“, pentru a o planta sub tăblia 
măsuţei pe care se afla telefonul. În acest fel, ar fi aflat cu 

cine se întâlneşte în timpul liber, ce vorbeşte, ce face, poate 
chiar şi ce gîndeşte asistenta în aproape fiecare moment al 
zilei. Presupunînd că Joanna-Jeni era agent al serviciilor se- 
crete ruseşti, cu siguranță că, mai devreme sau mai tîrziu, 
ar fi luat legătura cu Daisy, pentru a ajunge, prin ea, la colo- 
nelul Pruritanal. Dacă nu cumva o contactase deja, iar pen- 
tru a-i ascunde acest lucru, Daisy întrebase cu prefăcută 
naivitate nu ştiu ce despre Kim Ir Sen.. 

În acelaşi timp, contrariată și profund ia Daisy 
căuta zadarnic să-şi explice motivele pentru care maiorul nu-i 
acorda importanţa cuvenită unei doamne în astfel de momen- 
te. Sincer vorbind, Daisy nu era o tipă prea deşteaptă, dar 
cele cîteva lucruri pe care știa să le facă, le făcea bine. Știa să-ţi 
facă injecție fără să te doară; se pricepea de minune să introdu- 
că supozitorul în fundul colonelului, aproape fără ca acesta 
să simtă; gătea acceptabil şi mai ştia, de asemenea, să facă dra- 
goste fără prea multe nazuri. Totuși, de această dată comise- 
se o greşeală și nu-și dădea seama care anume. Cîteva secunde, 
prin mintea ei se perindară mai multe epitete jignitoare la 
adresa maiorului, printre care și acela de „impotent“. Pe urmă, 
însă, ca orice femeie grijulie, se gîndi că vina nu era în între- 
gime a lui. Mai întâi bănui că poate îi mirosea neplăcut gura, 
deoarece la Calea Luminoasă mîncase pește la grătar și nu 
se putuse abţine să-i pună un pic de usturoi. Dar şi după ce 
se spălă pe dinţi, constată că maiorul rămînea la fel de imper- 
turbabil, preocupat de lucruri cu mult superioare unui simplu 
act sexual. Ce-i drept, la un moment dat o mîngñie politicos 
pe sîni, numai că, în continuare, iniţiativa lui se limită la a o 
întreba ce pastă de dinți foloseşte. Apoi, ca să mai treacă timpul, 
dar şi pentru a nu se observa cât e de nervoasă, Daisy deschi- 
se televizorul şi începu să zapeze, în căutarea vreunui film. 
O dezamăgire în plus. La ora aceea, toate canalele transmiteau 
talk-show-uri. Numai pe Discovery era un reportaj despre 
diabetul zaharat. Altminteri, foarte interesant! Între altele, 
se susținea teoria că excesul de zahăr în sînge provoacă, în 

anumite cazuri, o diminuare a libido-ului. În bunătatea ei fun- 
ciară, Daisy era pregătită să accepte chiar și această explicaţie, 
deși cantitatea de zahăr pe care i-o pusese maiorului în ceai 
n-ar fi putut în nici un caz constitui explicaţia pe care o aştep- 
ta. Doar dacă nu cumva, din neatenţie... Cînd Daisy ajunse 
cu raţionamentele sale aici, inima i se făcu mică, mică de tot 
şi se ascunse undeva pe lîngă şira spinării. Aproape că nu mai 
bătea, ca să nu facă zgomot. Dacă cineva i-ar fi pus atunci 
stetoscopul, n-ar fi auzit decât un foșnet rușinat și plin de re- 
mușcări. Cu o expresie populară, încurcase borcanele! Din 
cauza blestematului de Jegg! Emisiunea de pe canalul Dis- 
covery o ajutase să-și provoace singură anamneza. Abia acum 
Daisy îşi aminti, şi văzu, revăzu cu ochii minţii că pe flaco- 
nul din care luase zahăr pentru ceai nu scria Zahăr, ci Bro- 
mură de... Praful acela din care punea dimineaţa o linguriţă 
în ceaiul soldaţilor. Cuvîntul care urma nu și-l mai aminti, 
în schimb îşi aminti că în psihanaliză acest lucru se numește 
„act ratat“ ; probabil că şi în sexologie are un nume asemă- 
nător. Era oricum mai mult decât ar fi trebuit. 


Spre mirarea Christinei, unele membre ale Cercului As- 
cultătorilor Fideli nu numai că erau la curent cu deplasarea 
scoarţei terestre, dar luaseră și anumite măsuri, în cadrul pro- 
gramului de prevenire şi combatere a acestei anomalii, la care 
ea abia atunci începea să se gîndească. Doctorul Thomas ar 
fi numit asta „Coincidenţă Telepatică“ sau „sincronicitate“. 
De altfel, cele mai multe dintre ele erau membre a numeroase 
cluburi, cercuri și asociaţii cu caracter public sau privat, de 
unde primeau, cu ocazia întîlnirilor săptămânale sau a altor 
diverse manifestări, sandvișuri, fursecuri, coca-cola sau măcar 
o cafea, singura lor grijă fiind ca ziua și ora unei întâlniri să nu 
se suprapună cu ale alteia. Astfel stînd lucrurile, rezolvarea 
problemei care o preocupa se dovedea cât se poate de simplă. 
Doamna Tamara o cunoscuse personal pe Joanna-Jeni, ale 

cărei însuşiri paranormale s-ar fi putut dovedi de folos. Nu- 
mai că, pentru asta, ar fi trebuit ajutată un pic. 

— Mi-a spus mie Joanna-Jeni ce trebuie făcut. Trebuie să 
organizăm Marea Spirală, anunţă doamna Tamara. 

Deocamdată Christina nu ştia cine este Joanna-]Jeni şi în 
primul moment se entuziasmă în stilul ei imprudent, ca de 
obicei: 

— Poate ar fi bine să o chemăm și pe ea la Cercul nostru. 

— Să nu mi-o luaţi în nume de rău, ea nu participă la ase- 
menea lucruri, o contrazise doamna Tamara. E prea ocupată. 

— Dar ce anume face? întrebă Christina. 

— Vindecă bolnavii de cancer sau de alte boli incurabile, 
ghiceşte viitorul, desface farmece, o mulțime de lucruri. Unui 
domn care avea piatră la rinichi, numai cît i-a pus un pic mîna 
pe spate, i-a şi sfărîmat-o! 

În faţa oamenilor siguri de ei, Christina devenea timidă, 
deoarece ea însăşi nu era niciodată sigură de nimic. În schimb, 
doamna Tamara, deși nu prea reuşise în viaţă — iar dovada 
o constituia însuși faptul că frecventa Cercul Ascultătorilor 
Fideli — ştiuse întotdeauna cu precizie ce vrea. Era, aşadar, 
o persoană cu simţ practic, sigură și stăpînă pe sine. Ar mai 
trebui poate adăugat că se considera o femeie cu principii. 
Cu cîteva luni în urmă fusese principala animatoare a acţiu- 
nii „Mîndria de a fi roland“, iniţiată de Christina și care s-ar 
fi bucurat de un enorm succes, dacă s-ar fi găsit măcar cîțiva 
rolanzi mîndri de asta. Iniţiativa consta în formarea unor echi- 
pe ce urmau să supravegheze comportamentul cetățenilor pe 
stradă. Atunci cînd un trecător arunca, fie şi din neatenţie, vreo 
hîrtie, vreun muc de ţigară, vreun ambalaj de biscuiţi sau chiar 
un simplu scuipat, membrii echipei se apropiau, recuperau în- 
dată acel obiect (fireşte, dacă mai putea fi recuperat) şi i-l îna- 
poiau individului respectiv cu observaţia politicoasă: 

— V-a căzut ceva! 

Dacă el recunoștea nepăsător că îl aruncase din proprie 
iniţiativă, îl întrebau, pe un ton la fel de politicos: 

— Ne daţi voie să depunem acest obiect la coşul de gunoi? 

Sau, dacă acela scuipase sau își suflase mucii direct pe tro- 
tuar, lucru care se întîmpla de altfel frecvent, îi ofereau ime- 
diat o batistă. Așadar, premise cît se poate de favorabile, care 
ar fi trebuit să conducă la conştientizarea cetăţenilor asupra 
necesităţii unui comportament civilizat în familie şi societate. 
A condus însă la conştientizarea membrilor Cercului Ascul- 
tătorilor Fideli asupra riscurilor pe care le comportă astfel 
de inițiative. Doamna Tamara, cel puţin, se alesese cu un ochi 
vînăt şi câteva şuturi în fund. 

Celelalte membre ale Cercului susţinută, la rîndul lor, con- 
vingerea că Joanna-]Jeni ar putea anula, prin concentrarea bio- 
energiilor unui număr cît mai mare de oameni, tendința 
primejdioasă de deplasare a Polului Sud către insula Roland. 
Cît privește situaţia celuilalt pol, deocamdată era mai puţin 
importantă, deoarece acela se afla la o distanţă incomparabil 
mai mare. De altfel, multe dintre ele auzeau pentru prima dată 
vorbindu-se despre aşa ceva şi îşi exprimau opiniile în funcţie 
de ce presupuneau că i-ar fi plăcut Christinei să audă. Ţineau 
atît de mult la ea, încît n-ar fi vrut nici în ruptul capului s-o 
dezamăgească. Sau poate că se grăbeau să vorbească despre 
deplasarea polilor, pentru a face cât mai repede uitat episodul 
ușor penibil al ridicării scaunului de pe podea. Sau măcar pen- 
tru a se preface că uitaseră. Oricum ar fi fost, erau hotărâte 
să aplice măsuri hotărâte, ceea ce în primă instanţă părea un 
lucru foarte simplu. Ar trebui însă înţeles bine și alt lucru, 
la fel de simplu: întotdeauna lucrurile aparent simple sunt 
de fapt foarte complicate. Christina, cel puţin, ştia asta din 
proprie experiență. 

Cînd era clar că vorbeau toate deodată, încît nu se mai 
înţelegea nimic, doamna Tamara ridică vocea și spuse: 

— Este necesară schiţarea unui plan de acţiune bine gîn- 
dit. Căci amploarea fenomenului o impune. 

După aceste cuvinte, se făcu bineînţeles liniște, şi anume, 
o linişte plină de respect. Poate își dăduseră seama că eveni- 

mentul la care urmau să participe dobîndea, încă de pe acum, 
dimensiuni cosmice. Cu numai câteva zile mai devreme, profe- 
tul Hâncu din Galaţi anunţase la Televiziunea Română că 
va urma un nou cutremur catastrofal. Asta nu făcea decât să 
confirme o dată în plus teoriile despre deplasarea polilor şi 
temerile legate de ele. 

Uitaseră de şedinţă. Se ridicaseră toate în picioare, cu sim- 
ţurile agitate de o îngrijorare entuziastă, şi aşteptau de la 
Christina cuvîntul magic care să le arunce în marea aventu- 
ră a vieţii lor. În definitiv, în momentele acelea adresau o pro- 
vocare destinului însuși. 

— Da, spuse Christina. Da, da, mai întâi va trebui să luăm 
legătura cu Joanna-Jeni. 

Ceea ce declanșă o nouă competiţie de idei și propuneri 
bogat gesticulate. Urmau să decidă locul ŞI data acţiunii, să 
stabilească responsabilităţi şi să împartă atribuţii. O vreme, 
doamna Tamara reuşi să se menţină în prim plan lansînd o 
nouă temă de reflecţie: modul în care vor fi mobilizați parti- 
cipanții și cum trebuie să se îmbrace fiecare pentru acest eveni- 
ment. Dar, la un moment dat, doamna Vera, care mai era 
membră şi a Grupului de Canalizare prin Cristal, afiliat Ordi- 
nului Cristalelor, presupuse, pe un ton de o fermitate ușor 
exagerată, că fiecare va trebui să poarte un talisman de cristal 
la gît, deoarece însuşirile miraculoase ale cristalelor au fost 
demonstrate științific de un grup de cercetători americani în 
frunte cu DaEl Walker. Nici opinia ei nu putea fi neglijată, 
deoarece inițiase cîndva acțiunea de împletire a căciulițelor 
şi fularelor pentru copiii denumiți generic „aurolaci“ și parti- 
cipase activ la plantarea de arbori pe marginea străzii. 

— Să ştiţi de la mine! Chiar și în Atlantida se foloseau cris- 
tale care concentrau energia telurică și o transformau în elec- 
tricitate. Aşa s-au construit piramidele! 

Intervenţia ei avu darul de a crea o nedorită tensiune în 
rîndul celorlalte membre ale Cercului. Doamna Tamara ridică 
din umeri, neîncrezătoare şi vădit nemulțumită. 


151 


petru cimpoeşu 


— Mă rog, în măsura în care consideraţi necesar... Deşi 
nu văd la ce ar folosi. Din câte ştiu eu, Joanna-Jeni nu are ne- 
voie de așa ceva, ea lucrează cu alte metode. Și apoi, de unde 
să luăm dintr-o dată atâtea cristale ? 

— Fără cristale nu vom obţine rezultatul dorit! insistă 
doamna Vera. Ele focalizează energia exact acolo unde dorim. 
Știu eu un magazin de unde se pot cumpăra cantităţi oricât 
de mari. Nimic nu le lipsea pentru a fi fericiti 

— Poate ne va ajuta Naggie cu ceva bani, interveni Christi- 
na. E clar că o acţiune de asemenea anvergură presupune unele 
cheltuieli. Dar despre asta vom avea timp să mai vorbim. 


Vic ajungea acasă tot mai tîrziu, cîteodată după miezul 
nopţii, dar Christina nu îndrăznea să-l întrebe pe unde umbla- 
se. Venea obosit, mînca ceva în grabă, se culca și adormea 
imediat. După ce el adormea, ea îi mirosea hainele, ca să se 
convingă că nu fusese la vreo femeie. Apoi se certa singură 
pentru cât era de proastă. Miroseau mai degrabă a mucegai, 
sau chiar a găinaţ, iar uneori mai erau şi murdare de pămînt 
umed. Pe tălpile bocancilor găsea urme de melci și de frun- 
ze uscate. Vic urca tot mai des pe muntele Tashbuga, căuta 
cu îndârjire ceva, mînat pesemne de pasiunea lui pentru mine- 
ralogie. Christina îşi repeta cu atît mai insistent această expli- 
caţie cu cât credea tot mai puţin în ea. Fiindcă nu îndrăznea 
să se gîndească la altă explicaţie. Din ziua cînd descoperise 
în sertarul lui fotografia acelui tînăr, jumătatea aceea de foto- 
grafie, ştiuse că viaţa lor are să se schimbe; avea acum dova- 
da că Vic era complet deosebit de toți ceilalți bărbați și, în afară 
de faptul că asta o făcea să-l iubească şi mai mult, îi strecura 
în suflet teama cumplită că l-ar putea pierde. Ceva ca o pungă 

cu gheaţă care îi atîrna permanent undeva în adîncul piep- 
tului. Acum nu se mai gîndea însă la o altă femeie (își amintea, 
copleșită de ridicol, cum se dusese cîndva la salonul de coafu- 
ră, pentru a o cunoaşte pe fata aceea, Lenutza...), ci la alți 
oameni care urmăreau să-i facă rău. Pentru ea, Vic fusese din- 
totdeauna un erou, chiar dacă nu făcea nimic altceva decât 
să plece în fiecare dimineaţă la serviciu şi să se întoarcă seara, 
mai devreme sau mai tîrziu, de acolo. Chiar și atunci cînd el 
juca singur şah la calculator sau naviga pe internet, Christina 
atribuia acestor ocupaţii aparent distractive un coeficient de 
risc şi de mister care în cele din urmă îi satisfăcea nevoia de 
a-l admira. Poate că, atunci cînd ea pleca de lîngă el, nu se mai 
juca, ci făcea altceva, fără ca ea să ştie vreodată ce, fără să aibă 
măcar voie să-și imagineze. De fapt, dacă ar fi încercat să afle, 
ar fi fost îndată pusă la punct, cu una din remarcile acelea 
tăioase care-i provoca de fiecare dată un sentiment de culpa- 
bilitate. Preţ de cîteva minute doar, atunci îl ura cu intensi- 
tate şi, oricât s-ar fi străduit, în minutele acelea nu-și amintea 
nici unul din motivele pentru care îl iubise cîndva; la fel cum, 
după aceea, cînd îl iubea din nou, uita cu totul motivele pen- 
tru care îl urîse vreodată. Ultima oară, acest lucru se întîmpla- 
se cînd încercase să-i vorbească despre viitoarea ei emisiune, 
intitulată: Dacă Dumnezeu este imanent, există sau nu extra- 
tereștri ? Dorea să invite la acea emisiune o poetă rolandă, care 
să le vorbească ascultătorilor despre concepția lui Kant şi Hegel, 
doi titani ai gîndirii filosofice. Vic pariase că nimeni nu va 
înţelege nimic din emisiunea ei. 

— Oamenii nu-și văd capul de treburi. Cînd să se gîndească 
ei dacă Dumnezeu este sau nu imanent? 

— Vic, tu nu înţelegi problemele astea metafizice, recu- 
noaşte că te depășesc! schiţă Christina un contraatac. Ce ştii 
despre argumentul ontologic? 

— Oricum, sunt sigur că e ceva foarte amuzant. Și o să mă 
amuz cu atît mai mult ascultînd două pupeze care fac filozofie. 

Continuau să se contrazică, să se înţepe cu ironii mai mult 
sau mai puţin izbutite și, pe măsură ce disputa lor se prelun- 
gea, Christina simţea cum alunecă într-o stare asemănătoare 
panicii, un tremur tot mai fierbinte îi cuprindea întreg corpul, 
însoţit de o îndîrjire la început difuză, apoi tot mai ascuţită 
şi care se alimenta singură, pînă cînd ajungea un fel de exalta- 
re nevrotică, o beţie autodistructivă. Atunci suferea cumplit 
şi voia să sufere şi mai mult. O dureau nu atît cuvintele lui 
nedrepte, cît mai ales tonul rece, neprietenos cu care le pro- 
nunţa, judecăţile lui lipsite de orice sentiment. În astfel de 
situaţii, replica finală pe care ar fi putut-o spune era una sin- 
gură: vorbeşti astfel deoarece nu mă mai iubeşti! Însă, după 
ce ar fi spus-o, mai mult ca sigur că ar fi izbucnit în plîns. 
De cele mai multe ori, chiar așa se şi întîmpla. 

De această dată, nu numai că nu încercă să afle nimic, dar 
se strădui din răsputeri ca el să nu-și dea seama cât era de îngri- 
jorată. Făcea eforturi eroice pentru a-i arăta în permanență cât 
e de relaxată și bine dispusă. El îi ascundea ceva, partea întu- 
necată a vieții lui, dar acum Christina știa că nu o minte — toc- 
mai fiindcă nu dorea să afle ceea ce el nu dorea să-i spună — 
şi că în ziua cînd el va găsi ce căuta, viaţa lor va reintra pe 
un făgaş normal. 


La raionul de confecţii pentru femei al supermarket-ului 
La Fayette, angajaseră de puţină vreme un roland brunet de 
vreo douăzeci și cinci de ani. Naggie îl văzuse prima oară 
atunci cînd intrase să cumpere un cadou pentru apropiata ani- 
versare a căsătoriei cu Bill, căci la același etaj se afla și un mic 
stand de cadouri pentru bărbaţi. Îi cumpărase lui Bill încă o 
cravată — dacă ar fi uitat vreodată de câți ani trecuseră de cînd 
se însurase, Bill n-ar fi trebuit decît să-şi numere cravatele 
şi ar fi aflat îndată — după care, dînd curs obișnuitei curiozi- 
tăți feminine, trecu să vadă ce noutăţi vestimentare mai apăru- 
seră. Nu găsi nimic interesant. Dar tocmai pe cînd dădea să 
plece, îl remarcă pe noul supraveghetor al raionului și se văzu 

nevoită să recunoască din prima clipă că avea leit nasul lui 
Marlon Brando. Doar că era cu mult mai tînăr. Ca să-l poată 
studia mai pe îndelete, Naggie se prefăcu interesată de cîteva 
costume cu taior şi fustă. Nu avea destui bani la ea, pentru 
a-şi permite să cumpere ceva, dar în definitiv, nu oricine intră 
într-un magazin e obligat să cumpere. Tînărul se apropie în- 
tr-un târziu; avea mâinile cam groase. 

— Doriţi să probaţi? întrebă. 

— Nu ştiu... Ghm! Nu știu, să mă mai gîndesc... 

De emoție, Naggie răguşise brusc. Chiar și vocea vînzăto- 
rului semăna aproape perfect cu aceea a lui Marlon Brando. 
Noroc că între timp el se îndepărtase — păşind rar, apăsat, 
ca un stăpîn — altfel cine știe ce s-ar fi putut întîmpla. Naggie 
simţea cum încep să-i tremure genunchii. Ăsta da, bărbat! 
Îi plăcuse pînă şi i parfumul lui, deși, dacă Bill ar fi folosit ace- 
lași parfum, l-ar fi găsit poate cam dulceag. Dar Naggie era 
o femeie cu capul pe umeri. Adică, știa nu numai ce vrea, ci 
şi ce anume se poate — și, mai ales, ce nu. Deocamdată. Pe 
de altă parte, ar fi dorit să aibă o confirmare din partea unei 
persoane de încredere și competente. De aceea, nu insistă. 
După ce dădu un ocol şi pe la raionul de încălțăminte, porni 
spre ușa de la ieşire. Îi plăcea să se simtă privită, chiar și cu 
vaga bănuială că interesul tînarului pentru ea era mai degrabă 
unul profesional — o urmărea cu privirea, ca nu cumva să şter- 
pelească ceva de pe acolo. 

Plecă fără să arunce măcar o privire înapoi. Iar Christinei 
nu-i spuse nimic. Îi pregătea o surpriză. Trei zile la rînd, îl 
provocă în așa fel pe Bill, încît reuși să facă rost de cinci sute 
de dolari. Bineînţeles că, după ce stingea lumina, nu-l mai 
vedea pe ecranul minţii decît pe „Noul Marlon“ (numele pro- 
vizoriu al vînzătorului de la Morning Star). Bill era de-a drep- 
tul uimit, căci pasiunea soţiei sale, după ce dăduse oarecari 
semne de oboseală în ultimele săptămîni, renăscuse din pro- 
pria-i cenuşă ca pasărea Phoenix, cum obişnuiesc să spună 
poeţii. Naggie hotărâse, încă din prima zi a căsniciei lor, că 

nu-l va înșela niciodată pe Bill cu alt bărbat şi încă nu-și schim- 
base această hotărâre. Dar simţea o tot mai apăsătoare presiu- 
ne a rutinei asupra relaţiei lor şi dorea să o combată măcar 
prin nevinovate evadări imaginare. Am mai vorbit despre asta. 
Între timp, peruca din păr de metis și celelalte artificii își cam 
pierduseră însuşirile magice, astfel că „Noul Marlon“ apăru- 
se într-un moment cât se poate de potrivit. De fapt, îl chema 
Khosmyn, un nume mai rar întâlnit chiar și printre rolanzi. 

Nu se ştie de ce, Naggie hotărî că persoana pe a cărei com- 
petenţă se putea bizui era Christina. Ar fi dorit să aibă de la 
ea confirmarea deplină a tuturor presupunerilor sale și, în 
acest scop, îi ceru chiar a doua zi să o însoţească la magazin, 
sub pretextul că vrea să-i cumpere lui Bill un cadou pentru 
aniversarea căsătoriei. Deși îi cumpărase deja unul — obiş- 
nuita cravată. Pentru ca scopul investigaţiei lor să fie nu doar 
legitim, ci şi cît mai atractiv, îi mai adăugă ş ŞI vaga promisiune 
că după aceea vor mînca împreună o pizza, „să mai stăm şi 
noi la o şuetă“. Christina spera că se va ivi prilejul de a-i vorbi 
prietenei sale despre combaterea deplasării polilor magne- 
tici şi despre fondurile necesare organizării și desfășurării 
Marii Spirale. Între timp, Joanna-Jeni îi trimisese vorbă prin 
doamna Tamara că schimbarea direcției de deplasare a Polul 
Sud ar putea costa în jur de zece mii de dolari. În primul mo- 
ment se mirase: nu e totuşi prea mult? La care Joanna -Jeni 
îi trimisese prin doamna Tamara noul ei punct de vedere: vreți 
să vă mut Polul Sud gratis? Credeţi oare că e o treabă chiar 
atât de simplă? Și, în definitiv, avea dreptate. 

Naggie şi Christina urcară la etajul cu produse pentru fe- 
mei, conduse de i intuiţia că acolo vor găsi ce căutau, deşi în 
mod normal ar fi trebuit să caute în altă parte. Înainte de a 
se hotărî asupra cadoului, intrară ca din întîmplare la raionul 
de confecţii. Khosmyn era la post, urmărind vigilent cele cîte- 
va cliente care se tot fîţiiau printre rîndurile de haine. Naggie 
se opri să cerceteze un costum cu taior și fustă, de culoare bej. 
Întorcea mecanic, pe o parte și pe alta, reverele hainei. Chipul 

ei încremenise într-un surîs ușor crispat. Vorbi cu voce joasă, 
conspirativă. 

— Tipul de acolo... Nu te întoarce! E în colț, la capătul 
rîndului de pardesie... Nu ţi se pare că-l cunoşti de undeva? 

Contrar recomandări primite, Christina se întoarse brusc 
spre locul indicat şi-l văzu pe Khosmyn stînd cu braţele în- 
crucişate, ca un arendaş care își supraveghează lucrătorii. 

— Nnnu, răspunse destul de nesigură. 

Nu i-ar fi dat prin cap că semăna perfect cu Marlon Bran- 
do, cînd era mai tînăr, fiindcă ea îl văzuse numai în filme în 
care era destul de bătrîn și se mai şi îngrășase. 

— Cum, n-ai văzut „Ultimul tango la Paris“ ? se miră Naggie. 

— Am auzit vorbindu-se despre filmul acesta, dar Vic n-a 
fost de acord să mergem să-l vedem, se scuză Christina. 

— Ah, acest Vic al tău! exclamă Naggie nemulțumită şi 
porni spre ieșire, dar în ultimul moment se întoarse la stan- 
dul de cadouri pentru bărbaţi. Cît pe ce să uite că pentru asta 
venise. Ca să nu se trădeze faţă de Christina, mai cumpără 
încă o cravată. De acum încolo, dacă, pentru a afla de câți ani 
se căsătorise, Bill și-ar fi numărat cravatele, cu siguranță că 
ar fi fost indus în eroare. 


Dr. Thomas era încredinţat că făcuse o impresie deose- 
bită noilor sale cunoştinţe. Visul său de a lucra la construirea 
Telepatigrafului începea să prindă contur. Feder şi prietenul 
său Nut îl căutau aproape zilnic la telefon, pentru a-i cere 
noi amănunte sau pentru a-i da întâlnire în cele mai neaștepta- 
te locuri, silindu-l de cîteva ori să străbată mai mulți kilometri 
în afara oraşului. În cele din urmă, primi vestea cea mare. La 
sfîrşitul săptămînii, după îndeplinirea unei misiuni de probă, 
urma să completeze chestionarul şi să susțină un interviu, pen- 
tru a fi integrat în colectivul de cercetători ai MSAMDR. În 
mod normal, dr. Thomas ar fi trebuit să păstreze un secret 
deplin asupra acestor lucruri, așa cum de altfel le promisese 
celor doi. Era hotărât să nu vorbească nimănui, nici măcar 

prin vreo aluzie oricât de vagă, despre noile sale preocupări. 
Dar entuziasmul care-l cuprinsese trebuia cheltuit în vreun 
fel. Se gîndea deja la o soluţie cristalină protoplasmatică, culti- 
vată într-un mediu organic, sau mai precis biologic, de exem- 
plu o suspensie de amibe care ar putea fi folosită ca interfață 
între materia vie și cea ne-vie. În cazul că MSAMDR ar fi avut 
un laborator destul de bine pus la punct, prevedea că, în doar 
cîţiva ani, cercetările ar permite joncţiunea Telepatigrafului 
la acea soluţie cristalină, rezultînd un fel de creier imens, în 
care se putea stoca o cantitate de informaţie oricât de mare... 

Poate că o discuţie pe această temă cu Vic și Christina l-ar 
fi ajutat să-şi sistematizeze mai bine ideile. Cu ei discuta nu- 
mai în contradictoriu, ceea ce, în definitiv, îi stimula gîndirea. 

— Ce faceţi voi, măi copii ? întrebă îndată după ce intrase 
şi își agăţase haina în cuierul dindărătul ușii, un pardesiu nou, 
aproape aidoma celui pe care i-l furase românul de la cârciumă. 

Era întrebarea lui obișnuită, numai că de data asta nimeri- 
se cam prost. Amîndoi lucrau. Vic, în camera lui, la calcula- 
tor, iar Christina, la masa din bucătărie, unde încerca să 
deseneze la scară, pe o hartă a orașului, Marea Spirală. Căci 
urma ca a doua zi să o întâlnească pe Joanna-Jeni și dorea să 
fie bine pregătită. 

— Tom, tu ştii să faci o spirală? 

— Orice linie care nu e nici dreaptă şi nici circulară e, în 
felul ei, o spirală. 

— Dar eu aş vrea o spirală perfectă! 

— Ei, din păcate, nici o spirală reală nu-i perfectă. Figurile 
geometrice sunt perfecte numai în concept. 

Auzindu-i vorbind, Vic închise calculatorul și veni să-l 
salute pe dr. Thomas. 

— Bună, Tom. Ce noutăţi mai ai despre citirea gîndurilor? 

Era exact întrebarea pe care o aştepta dr. Thomas. Ceea 
ce face plauzibilă presupunerea că Vic îi citise deja gînduri- 
le. Pentru început, doctorul încercă o eschivă. 

— Mda, ironic, ca de obicei... 

— Nicidecum, îl contrazise Vic. Mi-ai spus chiar tu, în urmă 
cu cîteva săptămîni, că ai auzit doi tipi discutînd la cârciumă 
despre asta. 

Thomas clipi de mai multe ori, încurcat, părînd că nu-și 
aminteşte despre ce e vorba. N-ar fi vrut să-i dezvăluie lui Vic 
chiar tot ce se întîmplase între timp. Dar nici să fie luat de 
fraier nu-i venea la îndemînă. 

— E posibil să ai o surpriză în viitorul apropiat! Invenţia 
mea s-ar putea să fie brevetată mai devreme decît am sperat. 
Mai multe nu pot să-ţi spun, deocamdată. 

— Zău? Ai făcut o invenţie ? se interesă Vic pe un ton des- 
tul de sceptic. 

— Nu încă... Dar am de gînd să o fac! 

Vic avea nesuferitul obicei de a-l lua întotdeauna cam de 
sus, ceea ce stimula dorinţa de revanșă a doctorului. Și-apoi, 
părea că nimic nu-l poate uimi. Uneori Thomas ar fi fost în 
stare să-1 spună o minciună oricît de gogonată, numai ca să-l 
vadă cum rămîne cu gura căscată sau fluieră admirativ. De 
data asta se pomeni vorbind despre un proiect vizînd îmbună- 
tăţirea rasei umane. Evident, prin clonare. Prinsese din zbor 
cîteva aluzii, într-o discuţie cu Feder și Nut, și ca să-l impre- 
sioneze pe Vic, se pomeni lăudîndu-se că lucra deja la ultime- 
le detalii ale primei clonări umane. 

— Ştiţi că majoritatea oamenilor de ştiinţă se opun, din 
motive așa-zis etice, dar adevărul e că sunt cu toţii nişte ipo- 
criţi. Dacă ar putea, ar face-o ei primii! Într-un studiu al lui 
Michel Djerzinski se arată că, peste mai puţin de cincizeci 
de ani, planeta noastră va fi locuită de o altă specie, superioară 
omului. Iar oameni se vor mai întîlni numai în rezervaţii spe- 
ciale, sau la grădina zoologică. 

— O idee foarte interesantă, îl încurajă Vic. Cred că am mai 
auzit vorbindu-se despre ea. 

— Tom, e oribil ce spui! protestă Christina. Gîndește-te 
la Kiki! 

— Trebuie să ne obișnuim cu ideea că omenirea nu este 
neapărat scopul ultim al creaţiei. Un lucru despre care se dis- 
cută încă din Evul Mediu, de la Maimonide şi Campanela în- 
coace. De altfel, există supoziţia că omul însuşi a fost creat 
prin clonare, de o civilizaţie extraterestră... 

Se opri, poate un pic cam târziu. 

— Chestuile astea le ştii de la tipii cu care te-ai întâlnit la 
cîrciumă ? întrebă Vic. 

— Nu, nu, nicidecum! Am studiat pe cont propriu. 

Vic se mulţumi să consimtă clătinînd din cap, ca şi cum 
l-ar fi contrazis. 

— Se spune că diavolul inventează în fiecare zi lucruri noi, 
dar nu prea ştie ce-ar putea face cu ele, zise. 


Începea încă o zi mediocră. Maiorul Smith se ridică din 
pat, merse căscînd pînă la fereastră și trase perdeaua într-o 
parte. Culoarea cenușie a cerului semăna întrucîtva cu man- 
taua unui soldat plictisit de prea multe ore petrecute în post. 
Celelalte case din „Colonia americană“, cum era cunoscut 
cartierul în care locuiau ofiţerii şi personalul civil al bazei mili- 
tare, aveau de asemenea un aspect previzibil și anost. Totuși, 
după ce se bărbieri, în timp ce-şi prepara cafeaua, maiorul 
începu să fredoneze o melodie veselă, poate în căutarea unei 
oricît de firave consolări. Cînta fals, dar cu plăcere. Căci, să 
ne înțelegem, există și plăcerea de a cînta fals, de a contra- 
zice melodia, de a sfida regulile armonice şi de a da cu tifla 
aşa-zisei urechi muzicale; una din puţinele plăceri ale oame- 
nilor obişnuiţi să trăiască în singurătate. 

Maiorul Smith trăia singur într-un apartament din „colo- 
nie“ şi trebuie spus că trăia bine, în sensul că nu-l bătea nimeni 
la cap. Acasă la el era genial. Dezordinea din bucătărie și din 
dormitor constituia o chestiune strict privată; spăla vasele 
doar atunci cînd nu mai încăpeau în chiuvetă. Masa de bi- 
liard ocupa mijlocul camerei de zi, unde în rest nu-l mai în- 
curcau decât două fotolii, despărțite dea măsuţă ovală. Într-un 

dulăpior suspendat, care masca un mic seif secret încastrat 
în perete, își ținea felurite dispozitive profesionale și casetele 
înregistrate, iar îndărătul ușii era bicicleta, pe care o cumpărase 
pentru a face plimbări seara în satele din împrejurimi. În- 
tr-adevăr, dacă ar fi avut chef de o plimbare romantică, s-ar 
fi îmbrăcat în haine civile, și-ar fi pus o perucă şi mustăţi false, 
eventual şi nişte falși ochelari de vedere, ca să lase impresia 
că e un artist excentric în căutare de inspiraţie, ar fi urcat pe 
bicicletă şi ar fi pornit într-o direcţie oarecare. Atîta doar că, 
după ce își cumpărase bicicleta, nu avusese niciodată chef de 
o asemenea plimbare. Acasă la el făcea numai ce avea chef să 
facă, iar ce nu avea chef, nu făcea nici în ruptul capului. Une- 
ori, avea chef să joace biliard. În așa-numitele pauze de gîndi- 
re, în care gîndurile îl gîndeau pe el, se dezvoltau singure, se 
cristalizau în diferite direcţii, el doar le asculta zumzetul, ca 
al unor voci străine. Juca singur, fiindcă nu-i plăcea să piardă. 
Și fiindcă era un om corect şi cinstit cu sine însuşi. Ştia că e 
un prost jucător de biliard. Cînd joci singur, chiar dacă pierzi, 
nu dai nimănui socoteală. Totuşi, întrucît, cel puţin la nivelul 
aparenţelor, biliardul e un joc de competiţie, prelua pe rînd 
rolurile celor doi adversari, unul fiind el însuși, iar celălalt 
Jegg, sau colonelul Pruritanal, pe care dorea din toată inima 
să-i învingă; totuşi, din spirit de fair-play, lovea cu atît mai 
atent bilele atunci cînd juca rolul adversarului. Ca să nu spună 
după aceea nu ştiu cine nu ştiu ce. 

Dar în dimineaţa aceea nu avea chef de biliard. Ce-i drept, 
nu avea chef nici să asculte banda înregistrată de „rădașca“ 
de la cabinetul doctorului Thomas, pe care în cele din urmă 
trebui să o asculte, deși nu se aştepta la cine ştie ce des- 
coperiri senzaţionale. O simplă activitate de rutină, care s-ar 
fi potrivit mai degrabă unui individ mediocru. De vreme 
ce montase „rădaşca“, trebuia să întocmească un raport, aşa 
cereau uzanțele. Zile în şir, nu aflase decît că Daisy s-a mai 
culcat încă o dată cu Jegg, pe urmă, că s-a împăcat (provi- 
zoriu) cu secretara colonelului, sau că uneori, atunci cînd 

rămînea singură în cabinet, se apuca și ea de cîntat — şi cînta 
îngrozitor de fals. Între timp, amintirea serii ratate de la Calea 
Luminoasă se estompase cu destulă uşurinţă şi, ce e mai cu- 
rios, Daisy se purtase după aceea fără nici un pic de ranchiu- 
nă, ba chiar îi arăta parcă un plus de simpatie maiorului. Cînd 
se întâlneau, îi zîmbea extraordinar de amabil, deși cu un aer 
ușor echivoc. Fireşte, nu se punea problema să mai încerce 
şi o a doua aventură împreună. Ce se întîmplase atunci, acolo, 
rămînea o amintire cam penibilă şi un secret al lor, neștiut 
de nimeni altcineva — cel puţin pînă în dimineaţa aceea medio- 
cră, cînd banda înregistrată de „rădașcă“ îi oferi maiorului 
două mari surprize. Prima dintre ele se referea chiar la Daisy, 
căreia Jegg îi făcuse o scenă de gelozie, nemernicul. Intrase 
în cabinet și începuse să strige: 

— Ai fost cu maiorul Smith la Calea Luminoasă, acum 
două săptămîni! Mi-a spus mie cineva! Aţi închiriat și o came- 
ră la motel — am verificat! — dar pînă la urmă l-ai dus la tine 
acasă... 

În tot acest timp, „rădaşca“ își făcea conştiincioasă datoria. 
Vocea tunătoare a căpitanului era din cînd în cînd întreruptă 
de cea a asistentei, care îl implora să vorbească mai încet, ca 
să nu se audă pe hol, încerca să explice cum că n-a fost ni- 
mic serios etc. În timp ce asculta înregistrarea, maiorul era 
aproape mulţumit de portretul pe care i-l făcea Daisy. 

— M-a invitat să cinăm împreună, atîta tot! Nu l-am putut 
refuza, fiindcă e un om foarte capabil. Mi-a vorbit chiar și 
despre Kim Ir Sen, dictatorul Coreei comuniste! 

— Kim Ir Sen, zici? Dar ce a căutat la tine în casă? 

— Ce să caute? A intrat doar ca să bea un ceai, îl durea 
stomacul. 

Aici, banda înregistră o scurtă pauză de reflecţie, în care 
căpitanul Jegg își punea, pesemne, perspicacitatea la lucru. 

— Hm. De ce nu i-ai dat un ceai la cabinet? întrebă apoi, 
cu voce mai domoală, totuşi încă neîncrezătoare 

— Tocmai, că i-am dat. Și, din neatenţie, i-am pus în loc de 
zahăr, bromură. Așa că, chiar dacă ar fi vrut să-mi facă ceva, 
nu ar fi putut. 

— Ei, bravo! strigă Jegg. Dar dacă ar fi putut? — moment 
în care maiorul Smith opri casetofonul şi rămase pe gînduri. 

Fata asta, atît de nostimă, nu cumva era tîmpită? Maiorul 
nu prea înțelegea cum de reuşise ea să confunde o zaharniţă 
cu flaconul de bromură. Și-apoi, de ce trebuise să-i vorbească 
lui Jegg despre acel incident? Ar fi putut găsi orice altă expli- 
caţie, căci în definitiv, chiar și așa, nu-i spusese decît adevăruri 
parţiale. Iar adevărul parțial e, de multe ori, mai i perfid şi mai 
periculos decît o minciună cinstită. Înţelegea acum ce ascun- 
dea zîmbetul atât de amabil şi totuși echivoc al asistentei, dar, 
deşi obținuse o informaţie foarte prețioasă şi care îl privea di- 
rect, nu o putea utiliza în nici un fel, fiindcă pentru asta ar fi 
trebuit să explice de unde ştie. Or, potrivit atît propriei ima- 
gini despre sine, cît şi opiniei generale, maiorul Smith era agent 
secret, despre activitatea lui nimeni nu trebuia să afle nimic. 
Tocmai de aceea ocupa acel post fictiv de la manutanță. Încît 
n-avea de ales. Urma să se mulțumească cu simplul fapt de a 
şti şi să facă în continuare pe neştiutorul. 


Cealaltă surpriză veni din partea dr. Thomas însuşi. Care 
intră valvîrtej în cabinet, probabil în timp ce Daisy și Jegg 
se sărutau, căci spuse mai întîi: Pardon! Sau poate că se lovise 
de vreun scaun. Din păcate, maiorul Smith nu putea stabili 
cu precizie şi momentul înregistrării; „rădașca“ avea un dispo- 
zitiv Voice Activated Recording care întrerupea înregistrarea 
atunci cînd în încăpere nu se produceau sunete sau vreun alt 
zgomot. Doctorul ceru să bea un pahar de sifon, după care 
o întrebă pe asistentă ce pacienţi mai veniseră între timp. 

— În afară de domnul căpitan Jegg...., spuse ea, încercînd 
să-şi amintească, staţi să mă uit în registru! 

— Lasă, lasă, ştiu și eu să citesc. Vezi că, mi se pare, a între- 
bat domnul colonel de tine. Poate are nevoie de ajutor. 


164 


christina domestica şi vînătorii de suflete 


— Dar i-am pus supozitorul abia în urmă cu o oră! protes- 
tă Daisy. 

Aluziile nu prindeau deloc la fata asta, astfel încît docto- 
rul se văzut nevoit s-o expedieze direct. 

— Bine, bine, lasă-mă cîteva minute singur. Am un pic de 
treabă. 

— Am să mă duc să-mi cumpăr nişte napolitane, promise 
Daisy. 

Îndată ce asistenta ieși, dr. Thomas formă un număr de 
telefon. La celălalt capăt al firului, cineva ridică receptorul 
şi pronunţă un nume. Banda nu reda decît niște pîcîituri care 
se repetau într-un anumit ritm. 

— Bună, Nut! salută doctorul. Sunt Tom. Ştii, în legătură 
cu pisicile, mi-a mai venit o idee. Ce-ar fi să le implantăm cîtor- 
va dintre ele nişte microcipuri în creier, ca să le putem înre- 
gistra activitatea cerebrală ? Mă gîndesc la cipurile Delgado. 
În acest mod, am putea afla dacă telepatia e posibilă și la 
pisici. E o idee bună, nu? 

Răspunsul lui Nut fu probabil unul scurt, negativ, căci 
doctorul insistă, însă mai nesigur: 

— Dar gîndeşte-te..., vom avea sub control întregul proces 
telepatic! Iar după aceea, am putea testa și pe oameni. Desi- 
gur, dacă vom găsi cîţiva fraieri pe care să-i folosim ca volun- 
tari... Mă gîndesc ca, în perspectivă, să trecem la stocarea de 
aoma ultrasecrete în creierele unor indivizi umani, infor- 
maţii pe care ei, bineînţeles, nu vor fi conștienți că le deţin... 

Celălalt, însă, nu era de acord. Urmă un răspuns mai lung, 
ale cărui argumente maiorul Smith le deduse parţial din tonul 
umil cu care dr. Thomas le acceptă; la urmă vocea îi tremura 
speriată şi laşă: 

— Înţeleg că aveţi alte priorităţi... Dar ideea merită reți- 
nută, zău!.. Bine, Nut, mai vorbim vineri după-amiază, da? 
Te caut îndată ce termin programul... 

Puse receptorul în furcă şi trase o înjurătură. Potrivit 
teoriilor lui Smith, înjurătura era o formulă de exorcizare 

a demonului propriu. Păcat că nu apucase să-i vorbească 
asistentei despre asta. Ar fi făcut ochii mari și ar fi exclamat: 
vai, ce deștept eşti! 

Restul benzii înregistrate aproape că nu mai conta. În mo- 
mentul cînd casetofonul reda zgomotele produse de întoarce- 
rea asistentei, Smith îl închise și începu să-și frece satisfăcut 
palmele. Prinsese un peşte mare! Acum trebuia să fie cu bă- 
gare de seamă, să-l scoată cu bine din apă. I se păru cel puţin 
curios faptul că, înainte de a vorbi la telefon, dr. Thomas se 
debarasase de asistentă. Însemna că avea ceva de ascuns. Tre- 
buia să afle cine era cel cu care vorbise, unde se întîlneau, despre 
ce pisici era vorba... Cu un pic de noroc, în cîteva săptămîni, 
dosarul cazului avea să ajungă pe biroul directorului CIA, 
şi nu oricum, ci gata rezolvat! 

Maiorul luă o foaie de hîrtie şi începu să deseneze pe ea, 
cu pixul, tot felul de linii. La capătul unora dintre ele se găsea 
cîte o cifră, încercuită sau într-un pătrat, sau o steluță, sau o 
săgeată în sus, sau în jos. Unele linii erau curbe, altele drepte, 
unele mergeau paralel, altele se intersectau. Un desen care, 
în cele din urmă, arăta ca un ghem încîlcit sau ca o mandala. 
Nimeni, în afară de Smith, n-ar fi înțeles ce reprezenta. Cînd 
termină, merse la fereastră, o deschise şi trase mult aer în piept. 
Se ridică pe vîrfuri, apoi lovi de mai multe ori cu călctiele în 
parchet. De la etajul imobilului în care locuia, celelalte case 
ale „Coloniei americane“ i se păreau acum mici şi neînsem- 
nate. 

— Prima urgenţă: să-i agăţăm doctorului o drăguță de „ră- 
dașcă“, propuse Smith, iar maiorul aprobă rîzînd sarcastic: 
he, he, o să-i agăţăm! O să i-o punem taman sub căptuşeala 
pardesiului!... 


O discuţie serioasă despre suflet poate începe oricum. Im- 
portant e să ajungă acolo unde trebuie. Copleşită de avalanșa 
evenimentelor imprevizibile din ultimele săptămîni, Christina 
amînase o discuţie serioasă cu Marychka pe această temă. Așa 

se întîmpla de fiecare dată. Dorinţele şi nevoile ei personale, 
sau ale celor din imediata apropiere, rămîneau mereu la urmă. 
Como n-avea decât să aştepte mult și bine. După eşecul tenta- 
tivei de a-i găsi o soţie potrivită prin mica publicitate, și descu- 
rajată oarecum de acel eșec, Christina își îndreptase atenţia 
spre pericolul deplasării polilor, socotind pesemne că, pen- 
tru un om de vîrsta lui, căsătoria nu mai constituia chiar prima 
urgenţă — dar uitînd că în definitiv urgenţa nu era a lui Como, 
ci a lui Kiki, care-l voia pe Como. Ce-i drept, nici Kiki nu 
mai dăduse prea multe semne de nerăbdare în ultima vreme. 
Ca orice copil, uita repede; de fapt, dorinţele copiilor au, în 
general, un termen de valabilitate foarte redus. 

Totuși, în toiul pregătirilor pentru Marea Spirală, se ivi 
ocazia să stea de vorbă cu Marychka și despre problemele 
aşa-zicînd sensibile, adică ale sufletului. Mai întâi, o sună de 
la studio, pentru a-i cere să se pregătească şi să-l pregătească 
şi pe Kiki. Căci avea nevoie de cît mai mulți participanţi. Po- 
trivit previziunilor Joannei-Jeni, ziua cea mai potrivită ar fi 
fost într-o sîmbătă, nu degeaba indicată de astrologi drept 
ziua lui Saturn, cînd energia gîndurilor se modulează, iar un- 
dele theta şi delta iau unele forme armonioase. Trebuie men- 
ţionat aici un detaliu pe care Joanna-Jeni însăşi a ţinut să-l 
menţioneze: gîndurile nu sunt nimic altceva decît niște forme 
de energie, iar undele theta provin din cîmpul energetic al 
creierului. Forma armonioasă a gîndurilor va antrena o modi- 
ficare a frecvenţelor undelor cerebrale, între care undele theta 
reprezintă stările cele mai profunde și — lucru care merită re- 
ţinut — nivelul de început pentru psibokinezie ! ! Tocmai de aceea, 
trebuie să li se acorde o importanță deosebită. Din motive im- 
posibil de deslușit, Joanna-Jeni era convinsă, reuşind să trans- 
mită această convingere şi Christinei, că în fiecare zi de sîmbătă 
intensitatea undelor theta este maximă, ceea ce însemna că 
Marea Spirală trebuia neapărat programată în această zi. Poate 
nu e lipsit de importanţă nici faptul că, sîmbăta, patronul de 
la Calea Luminoasă îi dădea Joannei-Jeni liber. 

Odată ziua stabilită, rămînea să fie rezolvată convocarea 
participanţilor; toate doamnele membre ale Cercului Ascultă- 
torilor Fideli primiră însărcinarea de a întocmi liste cu rudele, 
vecinii, prietenii sau simple cunoștințe, în baza cărora Christi- 
na estimă că putea conta pe prezenţa cîtorva zeci de persoane. 
Ea însăşi întocmi o asemenea listă, din păcate foarte restrîn- 
să, căci în afară de dr. Thomas, nu mai putea conta decât pe 
cîteva colege de la studioul de radio, pe Kiki, pe Marychka 
şi eventual pe mama acesteia. Chiar și cu Marychka erau unele 
probleme, îndărătnicia ei fiindu-i bine cunoscută. Ca să n-o 
sperie prea tare, Christina se gîndi că ar fi bine să preceadă 
convocarea de un mic instructaj. Adevărul e că, deși Mary- 
chka avea capul mare, mintea îi era totuşi cam greoaie, însă 
odată ce înţelegea bine un lucru, nimic nu o mai putea opri 
de a-l pune în practică. De fapt, lucrul cel mai dificil era toc- 
mai de a o face să înţeleagă ceva. Trebuia să ştii cum s-o iei. De 
aceea, Christina socoti potrivit să-i vorbească mai întâi despre 
responsabilitatea deosebită a femeilor faţă de viitorul omeni- 
rii. Este cunoscut că, de-a lungul istoriei, femeile au fost în 
permanenţă exploatate, marginalizate, nu de puţine ori bruta- 
lizate şi umilite de bărbaţi. Mai grav e că au fost manipulate 
în așa fel încât să-și accepte situaţia de inferioritate ca naturală. 
O situaţie intolerabilă şi care nu mai poate continua. De aceea, 
femeile trebuie să acţioneze solidar și inteligent. Să fim însă 
cu băgare de seamă. Cele mai multe fundaţii care se revendi- 
că de la mișcarea feministă sunt interesate mai curînd de sub- 
venţii, decît de problemele reale ale femeii contemporane, 
deviza lor fiind: „nu vă lăsaţi manipulaţi de Ei, veniți să vă 
manipulăm Noi“ 

— Da, așa e, bărbaţii sunt nişte porci, reflectă cu voce tare 
Marychka. 

Ştia ea ce spune. Polițistul de sector, cu care visa să se mări- 
te, îi dăduse de cîteva ori întâlnire, iar după ce obținuse ce 
voia de la ea, dispăruse fără urmă. 

— Să ne imaginăm pentru o clipă că lumea ar fi guverna- 
tă de femei, propuse Christina. 

— Ei, ce bine ar fi! acceptă Marychka suspinînd. 

— În acest caz, n-ar mai exista războaie, deoarece firea fe- 
meilor e blîndă, ele au oroare de violență, în general de schim- 
bare, sunt conservatoare, apără tradiţiile şi ierarhia. Ce-i drept, 
stau mai prost cu logica, dar ca putere spirituală sunt superioa- 
re bărbaţilor, iar viaţa lor tinde spre un centru organic, nu 
spre dezvoltarea liniară şi aventuristă. 

Nu făcea decît să repete nişte idei preluate dintr-o carte 
intitulată Gnoza de la Princeton, dar le preluase atât de bine, 
încât i se părea că-i aparţin de cînd lumea. 

— Uneori se mai bat şi femeile. Am văzut la televizor două 
tipe care făceau box, spuse Marychka. Îşi dădeau la pumni!... 

— Mă rog, boxul e un fel de sport. Și poate că fetele ace- 
lea erau niște adepte ale mișcării feministe, excitate de ideea 
egalităţii sexelor. Ele cred că trebuie să adopte moravurile şi 
obiceiurile brutale ale bărbaţilor, pentru a le dovedi acestora 
că nu sunt cu nimic mai prejos decît ei. Dar nu la ele mă re- 
feream. 

— Bineînţeles, spuse Marychka. O făceau numai pentru 
bani. Aveau niște mănuși mari și moi, cred că nici nu le durea 
prea tare. 

— Mai e şi altceva, adăugă Christina. Inteligența femeilor, 
înclinată mai curînd spre lucrurile concrete, gîndirea lor abs- 
tractă fiind mai puţin dezvoltată... 

— Ba nu, eu am o gîndire abstractă foarte dezvoltată, con- 
trazise Marychka. 

— Bine, mai sunt şi excepţii, dar am vrut să spun că noi 
avem oroare de ideologiile care stau la originea războaielor 
şi revoluțiilor, de sisteme filosofice sau, cum se spune acum, 
de „metanaraţiuni“. Nimeni nu mai crede azi în sistemul lui 
Hegel, de exemplu, nici măcar bărbaţii. 

— Hegel a fost un mare filosof, decretă Marychka. Și Kant, 
de asemenea. Mi-a spus mie cineva. 

Se referea probabil la polițistul care o părăsise. Îngrijoră- 
tor era însă altceva: aproape că nu pierduse nici o ocazie de 
a o contrazice pe Christina. 


Discuţia cu Marychka îi întări Christinei convingerea 
că emisiunea aceea filosofică, avînd ca invitată o poetă, trebu- 
ia neapărat făcută, numai că în loc de Dumnezeu ar fi fost 
mai bine să discute despre problemele femeii. Într-adevăr, 
în emisiunile ei nu se discutaseră niciodată problemele femeii, 
privite dintr-o perspectivă intelectuală superioară. Și acest lucru 
nu se întîmplase deoarece Christina considera, în mod greșit, 
că nu ar fi capabilă să conducă o dezbatere atât de pretenţioa- 
să, mai ales în prezenţa unei poete. Chiar şi simplul cuvînt 
„poetă“ o intimida un pic. Pe urmă, nu era deloc sigură că 
pe insula Roland existau persoane feminine cu astfel de preo- 
cupări. În mod tradiţional, cu scrierea poeziilor se ocupă băr- 
baţii, ei sunt, cum s-ar spune, mai competenți în materia 
respectivă. Femeia care scrie poezii nu poate fi decît o nefe- 
ricită şi complexată, avidă de bărbaţi, dar pe care aceștia o 
ocolesc cu prudenţă, poate și din cauză că-i cam urîtă. Din 
același motiv, astfel de femei sunt deştepte, dar și foarte peri- 
culoase. Convingerea secretă a Christinei era că o femeie serioa- 
să n-ar fi niciodată în stare de așa ceva, însă nu îndrăznea să 
vorbească nimănui despre asta, temîndu-se că ar fi socotită 
anacronică şi reacționară. Deşi, la drept vorbind, i-ar fi plăcut 
să scrie şi ea cîte o poezie, măcar din cînd în cînd, în timpul 
liber. Numai că era prea ocupată, sacrificîndu-se în permanen- 
tă pentru câte ceva; pentru fericirea lui Kiki, pentru ca lui Vic 
să nu i se întîmple nimic rău, pentru menţinerea unei atitu- 
dini optimiste în cadrul Cercului Ascultătorilor Fideli — şi 
pentru atâtea altele. Acum, bunăoară, trebuia să se ocupe de 
căsătoria lui Como şi de organizarea Marii Spirale. Se strădu- 
ia s-o convingă pe Marychka, dar, oricât încercase să conducă 
discuţia într-o direcţie convenabilă, nu reușea. Deci, se văzu 
nevoită să riște. 

— Marychka, ascultă, ar trebui să te măriţi! Îţi găsesc eu 
pe cineva! exclamă pe neaşteptate. Și adăugă drept argument: 
Ştii, în Zohar se spune că numai femeia şi bărbatul împreu- 
nă alcătuiesc un om întreg. 

Fata făcu ochii mari. 

— Să ştiţi că așa e! Dar, are şi ceva bani? întrebă. 

— E o persoană foarte serioasă, asigură Christina. 

— Cât câștigă pe lună? insistă Marychka. 

— Păi, cum să-ţi spun... De fapt, e pensionar. 

Răspunsul nu o satisfăcu. Marychka își umplu gura cu mult 
aer, pînă cînd obrajii i se umflară, gata să plesnească, apoi îl 
suflă cu putere afară. Asta nu însemna nimic altceva decât că 
era dezamăgită. Negă scurt, dar hotărît: 

— Ny! 

— Stai puţin, de ce te pripeşti ? Căsătoria e un lucru cât se 
poate de serios. 

— Cu un boşorog? 

— Dar nu e boșorog! protestă Christina, aproape ţipînd. 
Arată foarte bine, are o sănătate perfectă, e un domn foarte 
stilat şi, în definitiv, e tatăl meu! 

La auzul ultimelor cuvinte, Marychka rămase cu gura căs- 
cată. 

— Aşa!..., îngăimă. Ei, atunci vă rog să mă scuzaţi. Dacă 
e tatăl dumneavoastră, se schimbă problema. Unde este dîn- 
sul acum? 

— În Statele Unite. 

Marychka rămase cîteva momente pe gînduri. Începea 
oare să înțeleagă? 

— Dacă-mi asigură cazare şi masă, mă mut acolo, zise. Am 
auzit că în America se trăiește foarte bine. Problema e că nu 
ştiu ce-o să faceţi cu Kiki, trebuie să vă găsiţi altă fată pen- 
tru el. 

— N-ai înţeles! Nu pleci tu acolo, ci vine el aici. Și o să 
staţi împreună cu Kiki. Vei fi... bunica lui! 

Marychka încuviință din cap, cu aerul omului nehotărât 
şi care de fapt nu-i deloc de acord cu ceea ce încuviinţează. 
Apoi în ochi i se ivi licărirea unei idei şirete. 

— Mai bine aranjăm cu mama, propuse. Ea e mult mai po- 
trivită ca bunică. Iar eu o să am în continuare grijă de Kiki. 

Era rîndul Christinei să rămînă pe gînduri. Atâta doar că, 
în momentele decisive, mintea ei refuza să se gîndească la ce 
ar fi trebuit, pentru a o scoate din încurcătură. Gîndurile îi 
zburau aiurea. Unde o fi Vic acum? se întrebă. Ar fi vrut să 
se consulte cu el. În ultimele zile, ori de cîte ori suna la depo- 
zit, i se spunea că Vic tocmai plecase cu jeep-ul. Unde ? între- 
ba ea. Nu a spus, i se răspundea. Seara, Vic ajungea tot mai 
tîrziu acasă, iar ea nu îndrăznea să-l întrebe ce făcuse, unde 
întîrziase. Nu fiindcă s-ar fi temut de el, ci fiindcă se temea 
de răspunsul pe care l-ar fi primit. Se temea că răspunsul acela 
i-ar fi pus apoi lui Vic viaţa în pericol. 

Telefonul sună tocmai în momentul cînd ar fi trebuit să-i 
spună Marychkăi că, deși mama ei e o femeie drăguță şi foarte 
de treabă, Como nu va fi de acord să se căsătorească cu ea, 
deoarece nu-i plac doamnele în vârstă. El nici măcar nu le con- 
sidera doamne în vîrstă, ci babe. Și va întreba, pe bună drep- 
tate: ce să fac eu cu o babă? 

Telefonul sună la momentul potrivit, iar Christina tresări, 
sperînd că e Vic. Mai ştii, poate că Tom avea dreptate, cu teo- 
riile lui despre telepatie. Poate că, fără să-și dea seama, îi trans- 
misese gîndurile ei lui Vic, care acum o suna, pentru a o scoate 
din încurcătură... Dar nu era Vic. 

— Hei, Christina, eşti acolo? Ce faci, fetiţo! 

— Bună, tati! Vai, ce bine îmi pare că te aud! Tocmai dis- 
cutam cu cineva despre tine!... E Como! şopti către Mary- 
chka. Apoi, din nou cu voce tare: Cînd vii la noi? Kiki abia 
aşteaptă să te vadă. 

— Păi... nu prea curînd, răspunse Como. Am cîteva afa- 
ceri de rezolvat pe aici. 

— Ce afaceri? se alarmă Christina. Nu cumva ai făcut 
vreun împrumut la bancă? 

— Nu te speria, e vorba de o afacere matrimonială. Am găsit 
o persoană drăguță, româncă, are aproape douăzeci şi unu 
de ani, fără copii... O cheamă Vioryka! 

— Tati, dar e prea tînără pentru tine! protestă Christina. 

— Te asigur că e o doamnă serioasă şi distinsă, cu o bună 
educaţie. Am cunoscut-o pe internet. 


De ce geme cel pe care-l doare ceva? Pentru că gemetele 
îi alină durerea. Nu e doar o impresie subiectivă, cum s-ar 
crede la prima vedere, chiar aşa se întîmplă — efectiv! Colo- 
nelul era singur în cabinetul său şi gemea; cu cît gemea mai 
tare, cu atât îl durea mai puţin. Dacă ar fi putut tipa, probabil 
că nu l-ar mai fi durut deloc — dar nu-și putea permite, pen- 
tru că l-ar fi auzit secretara şi cine ştie ce şi-ar fi închipuit! 
În schimb, Împăratului îi trecuse răceala şi de aceea se gîndi 
că venise vremea să-i dea un telefon colonelului, deși se aflau, 
din punct de vedere politic, pe poziţii diametral opuse. Sau 
poate din cu totul alte motive. Vocea îi era bine dispusă, iar 
tonul aproape triumfător. 

— Domnule colonel, îmi permit să vă anunţ că savanții 
noștri au localizat recent ceea ce savanții dumneavoastră doar 
au presupus că există. 

Aflat deja în toiul crizei de hemoroizi, complicată de o 
constipaţie de cîteva zile, colonelul mîrîi sceptic printre dinți: 

— Serios? Şi ce anume au localizat? 

— Punctul lui Dumnezeu! 

— Habar n-am la ce vă referiţi, Majestate și, la drept vor- 
bind, nu înţeleg la ce i-ar folosi lui Dumnezeu un asemenea 
Punct mărturisi colonelul; în același timp, apăsă pe buton so- 
neriei, pentru a chema secretara. 

— Înseamnă că n-aţi citit cartea doctorului Morse, un ame- 
rican aproape la fel de simpatic ca şi dumneavoastră. 

— Nu-l cunosc pe acest domn simpatic. Părerea mea sin- 
ceră e că nu există americani simpatici. 

— Este un savant care se bucură de o largă recunoaştere 
internaţională, explică împăratul. Cărţile lui au fost traduse 
în mai multe limbi străine. 

— Ei, dacă-i aşa, înseamnă că-l cunosc, dar probabil am 
uitat cum îl cheamă. Morse şi mai cum? 

— Melvin. Melvin Morse, domnule colonel. Numele figu- 
rează și în celebrul dicţionar Best Doctors în America! 

— Tot ce e posibil. În dicţionarul acela figurează cîteva 
zeci de mii de nume, nu le pot ţ ţine minte chiar pe toate. 

Între timp, secretara intrase în cabinet și aştepta lîngă ușă. 
Colonelul Pruritanal încercă să-i transmită prin semne de ce 
anume o chemase; dorea să vină împreună cu asistenta, pen- 
tru a-i pune un nou supozitor. Ea însă, înţelegînd cu totul 
altceva, făcu ochii mari, dar nu comentă nimic, pentru a nu 
deranja convorbirea telefonică. 

— Acest domn, explică Împăratul, a arătat că o anumită 
zonă a creierului uman este conectată direct la Dumnezeu. 
Hai să vedem dacă ghiciţi care anume! 

Colonelul făcu o pauză înainte de a răspunde, atît cît să 
lase impresia că se gîndeşte. 

— Păi... să zicem, creierul mic! Mi se pare cel mai potri- 
vit pentru așa ceva, fiindcă în rest acolo nu se întîmplă mare 
lucru. 

— Ati raţionat corect, dar răspunsul este greșit, spuse Îm- 
păratul. În realitate, e vorba de lobul temporal drept care, într-a- 
devăr, nu prea ştim cu ce se ocupă. Lobul stîng găzduieşte 
funcția vorbirii, a raţionalităţii, a logicii, în vreme ce drep- 
tul cam trage chiulul, cum s-ar spune... Ei bine, nu e deloc 
aşa! Acolo își au sediul intuiţia, emoţiile și telepatia. De aceea 
îmi permit să afirm că răspunsul dumneavoastră a fost gîn- 
dit cu lobul drept. 

— N-am simţit nimic special, mărturisi colonelul suspi- 
nînd. 

— Nici nu era nevoie. Să vă explic: gîndirea există indepen- 
dent de creier. S-a demonstrat că energia pe care o degajăm 
sub formă de gînduri nu dispare, ci se depozitează în așa-zisa 
Memorie Universală. Iar lobul temporal drept este un fel de 
interfață, un decodor care permite creierului să comunice cu 
„baza de date“, adică cu ceea ce numim îndeobşte lumea de 
dincolo... 

Nu mai auzi continuarea; în acel moment o văzu pe 
secretară intrînd cu două cafele pe o tavă şi se gîndi că fata 
asta avea lobul drept complet atrofiat, iar lobul stîng îi lipsea 
cu desăvîrşire. Nici măcar creierul mic nu-i folosea cîtuşi 
de puţin. Dacă i-ar fi spus că e tîmpită, probabil că ar fi jig- 
nit-o inutil. În vreme ce Împăratul continua să-i explice cum 
stau lucrurile cu lumea de dincolo, colonelul depărtă re- 
ceptorul de la ureche, acoperi microfonul cu mîna și spuse 
secretarei, deschizînd gura mare, ca şi cum s-ar fi sufocat, 
dar vorbind oarecum în şoaptă: 

— ASISTENTA! Te-am rugat să vii cu ASISTENTA! 

Acum era, în sfîrșit, clar; ea se înclină cu deferentă com- 
pasiune, lăsă cele două cafele pe biroul colonelului și ieși. În- 
tre timp, Împăratul îi îi dezvăluise unde anume se află Punctul 
lui Dumnezeu; mai mult, oamenii de ştiinţă rolanzi, nu nu- 
mai că localizaseră Punctul, dar reușiseră chiar să-l stimuleze 
prin şocuri electrice, după metoda cercetătorului canadian 
Michael Persinger, stabilind astfel legătura directă cu Trans- 
cendenţa. 

Cînd colonelul duse din nou receptorul la ureche, fu cât 
se poate de surprins să audă următoarele: 

— Domnule colonel, vă rog să mă credeţi, te simţi ca în 
Rai! Cel puţin așa susțin persoanele care au fost supuse expe- 
rimentului. 

— Eu unul mă simt ca în Iad, mărturisi colonelul, fără a 
da mai multe detalii, căci în anumite privinţe suferinţa sa consti- 
tuia un secret militar. 

— Să ştiţi că s-a înregistrat totul pe bandă video, se va trans- 
mite la televiziune! Cu această ocazie, poporul roland va afla 

în direct ce anume vrea Energia de la noi. De fapt, pot să vă 
dezvălui că e vorba tot de nişte extratereștri, dar de o natură 
ceva mai complicată. 

Colonelul îşi desfăcu bretelele pantalonilor, iar după ce 
descheie și nasturii prohabului, se aplecă mult în față, spriji- 
nindu-și resemnat coatele pe birou, în așteptarea intervenției 
asistentei, care între timp intrase în cabinet, urmată de se- 
cretară. Cele două se apropiară prudent, păşind pe vârfuri, 
ca şi cum ar fi pregătit o ambuscadă. 

— Nici nu mă aşteptam să fie altceva, Majestate. De fapt, 
savanții dumneavoastră au găsit exact ceea ce căutau, la fel 
cum li se întîmplă dintotdeauna savanților de pretutindeni. 
De aceea, merită cu prisosinţă toate felicitările, spuse. 

Nu termină bine de vorbit, că secretara, trăgîndu-i cu înde- 
mînare pantalonii în jos, îi dezveli fundul imens şi depărtă, 
atât cît se putea, cele două fese moi, împovărate de prea multe 
straturi adipoase. 

— Vă rog, vă rog, scepticismul dumneavoastră nu e jus- 
tificat! protestă Împăratul. 

— Dacă nu sunt indiscret, persoanele care au fost în Rai 
s-au întors cu vreun mesaj de acolo? 

Abia acum Împăratul oftă, într-un mod care-i trăda oare- 
cum neliniștea și îngrijorarea. În momentul imediat următor, 
oftă și colonelul, dar dintr-un motiv complet diferit; asisten- 
ta şi secretara terminaseră cu succes delicata operaţie. 

— Tocmai aici e problema, domnule colonel. Suntem un 
pic nedumeriţi. Energiile au ridicat anumite pretenţii. Desi- 
gur, cu cele mai multe dintre ele suntem de acord, deoarece 
se referă la măsuri suplimentare de protecţie socială. Zilele 
următoare voi proclama un nou Decret Imperial de subven- 
ţionare a apei calde și căldurii, pentru cei care nu pot sau nu 
vor să plătească. De asemenea, preţul benzinei va fi diferenţi- 
at, în funcție de salariul fiecărui cumpărător. Dar Ei au cerut, 
în plus, să consumăm cel puţin patru litri de apă zilnic. Aici, 
chiar că nu mai înţeleg nimic! Ce rost are să bei atîta apă? 

În afară de cazul, să zicem, că îţi ocupă permanent stomacul 
şi din cauza asta nu mai îţi este foame... 


Un cerc mai mic este mai rotund decît unul mai mare. 
Această, s-ar putea spune, axiomă neformulată a geometriei 
euclidiene nu era însă acceptată şi de Christina, care susținea 
că toate cercurile sunt la fel de rotunde, din simplul motiv 
că sunt cercuri. Atunci, dr. Thomas adusese argumentul ur- 
mător: 

— Ascultă, surioară, noţiunea de „rază de curbură“ toc- 
mai la asta se referă. Pentru unghiuri la centru egale, lungimea 
circumferinței dintre laturile lor diferă, ceea ce înseamnă că... 

— Şi ce-mi pasă mie de asta? replicase ea. 

— Imaginează-ţi un cerc cu raza egală cu zero. Este el oare 
ceva rotund? 

— Bineînţeles, de vreme ce e cerc! E ceva rotund care nu 
există. Ceea ce e rotund nu are nevoie de vreo dimensiune 
pentru a fi astfel. 

Dr. Thomas fu atât de uimit de răspunsul ei, încât uită ce 
voise să spună. Strigă aproape exasperat: 

— Aha, tu eşti o idealistă! 

— Ba nu-s idealistă deloc. Spun ce gîndesc. 

De fapt, pe ea o preocupa spirala, nu cercul. Numai că, 
printr-un şiretlic propriu formei sale neterminate, spirala se 
dovedea a fii în cele din urmă, tot un cerc, și anume, un cerc 
imposibil, cu raza mereu crescătoare şi care se închidea în 
afara universului fizic. Se gîndea probabil la o a patra dimen- 
siune, compactă şi impenetrabilă, cea în care trăiesc îngerii, 
numită de un filosof spisitudine, deşi s-ar fi putut numi oricum 
altfel. Poate că dr. Thomas avea dreptate; Christina nutrea 
convingerea că, într-un fel sau altul, cuvintele înființează rea- 
litatea. 

— Şi totuşi, un cerc cu raza infinită este mai puțin rotund 
decît un cerc cu raza de un metru, din simplul motiv că primul 
este o linie dreaptă, interveni Vic în dispută. Nu e deloc sigur 

că ea va fi înţeles acest nou argument, însă faptul că venea 
din partea lui Vic era suficient pentru a-l accepta ca pe o evi- 
denţă. 

Discuţia cu Christina și cu Vic îi mai dăduse doctorului 
şi alte idei, aproape la fel de clare şi distincte. Iar una din afir- 
maţiile care îi plăceau cel mai mult, provenind pe căi ocolite 
de la Descartes, era că: în măsura în care ideile noastre sunt 
clare şi distincte, ele coincid cu ale lui Dumnezeu. Desigur, 
pentru a face pe grozavul, doctorul era oricînd în stare să fle- 
cărească vrute şi nevrute despre Dumnezeu, clonare, eugenie, 
telepatie şi orice altceva, idei preluate din lecturi vagi sau nu- 
mai din auzite. Dar, de această dată, nu dorinţa de a epata îi 
susţinuse apetitul polemic, ci intuiţia unui adevăr nou cu pri- 
vire la scopul final al omenirii şi la rolul ce îi revenea lui în 
atingerea acestui scop. Dumnezeu îl crease pe om anume pen- 
tru ca omul să-l re-creeze, la rîndul său, pe Dumnezeu. Primul 
exemplu în acest sens îl dăduse chiar Iisus. Dacă toţi oamenii 
s-ar naște, ar trăi şi ar gîndi asemenea Lui, atunci ar deveni 
posibilă instituirea Împărăției aici, pe pămînt. Iar clonarea 
constituia primul pas în sensul acestei evoluţii. Ea oferea posi- 
bilitatea unui număr incalculabil de fecioare să zămislească, 
fără sămînţă bărbătească, un număr incalculabil de cristoși, 
abolind astfel blestemul păcatului originar; învierea prin clo- 
nare dăruia viaţa veşnică în trup, era poate chiar Pomul vie- 
ţii, din care Adam nu apucase să guste în grădina Edenului. 
Căci perfecționarea procedeelor făcea posibilă nu doar crearea 
în laborator a vieţii, ci, prin intermediul telepatiei totale, copie- 
rea şi transmiterea către noua clonă a memoriei și personali- 
tății — iar în final, făurirea Meta-omului. 

Cînd aflase de la Nut şi Feder că MSAMDR desfășura cer- 
cetări şi experimente în același sens, urmărind obiective oare- 
cum asemănătoare, i se confirmase, o dată în plus, justeţea 


previziunilor sale. Știința a demonstrat că lumea progresează 


către scopul ei, iar omenirea trebuie considerată capabilă de 
perfectiune. 

Ajuns la capătul acestui şir de gînduri, uită de unde ple- 
case, dar nici nu mai era nevoie să-și amintească. Dintr-o dată, 
dr. Thomas avu în faţa ochilor perspectiva clară şi distinctă 
a modului în care acest obiectiv putea fi atins. Vedea limpede, 
pentru prima oară, întregul parcurs al drumului, cu toate eta- 
pele intermediare, pînă la capătul lui... 

Întâlnirea, din după-amiaza aceleiași zile, cu Feder şi Nut, 
a fost, la drept vorbind, dezamăgitoare. L-au dus într-o ma- 
gazie din curtea unui fost depozit de cherestea şi i-au arătat 
mai multe pisici, despre care susțineau că fuseseră obţinute 
prin clonare. Cînd doctorul a vrut să ia una în braţe, nu l-au 
lăsat, atrăgîndu-i atenţia că ar putea deveni agresivă. De fapt, 
erau închise în nişte cuşti metalice şi, la prima vedere, păreau 
nu doar blînde, ci chiar lipsite de orice chef. Poate şi din cauză 
că nu mai fuseseră hrănite de mult timp. Se înviorară un pic 
abia după ce Feder le dădu nişte oase de pește şi le turnă apă 
în farfurioarele de plastic. Abia acum află dr. Thomas în ce 
consta prima lui misiune: urma să vină periodic aici, să aducă 
hrană şi apă acelor pisici şi să le curețe murdăria. Faţă de aştep- 
tările sale, era cam puţin, ar fi fost îndreptăţit să se simtă ofen- 
sat, dar înțelegînd că nu aveau deocamdată destulă încredere 
în el, acceptă că era o etapă necesară, un fel de examen de 
admitere: îi testau ataşamentul și tenacitatea. Iar el era hotărît 
să le câştige încrederea. 


Acum știm ce a urmat. Buna doamnă Delilah a luat pi- 
soiul dăruit de Maximov şi l-a dus acasă. Un minunat pisoi 
siamez, alb ca neaua și care a primit, în consecință, numele 
Boule-de-neige. Poate nici nu e corect să-l numim pisoi, căci 
nu avea sex. Acest lucru ea îl descoperi cu oarecare nedume- 
rire ceva mai tîrziu, cînd colonelul o întrebă dacă e fată sau 
băiat. Nu era singura lui (ei) ciudățenie. Aproape la fel de 
ciudat era faptul că se dezvolta foarte repede, indiferent ce 
ar fi mîncat — şi mînca orice, fără prea multe nazuri. Îi plăceau 
mai ales peştii mici și aripile de la puii de găină. În schimb, 

laptele nu-i priia defel, după ce bea un pic, făcea diaree sau 
îl vomita. 

Cînd spunem cuvântul „pisică“, cei mai mulţi dintre noi 
ne reprezentăm o femelă. Cînd spunem „pisoi“, sau „motan“, 
ne reprezentăm desigur un mascul. Totuşi, ce cuvînt vom fo- 
losi pentru a desemna un motan care nu e mascul sau o pisică 
lipsită de atributele esenţiale ale femelei ? Colonelul Pruritanal 
era într-o mare tensiune dilematică, dar dilema lui încă nu 
se exprima în termeni foarte preciși. De fapt, incapacitatea 
de a-i atribui un sex definitiv îi provoca o anumită nesiguran- 
tă de sine, însoţită de o anxietate crescîndă care, la rîndul ei, 
îi agrava constipaţia. Mintea sa riguroasă de militar, ordona- 
tă aproape geometric, nu putea concepe un obiect atât de am- 
biguu. De aceea mormăia nemulțumit prin casă şi, ori de cîte 
ori îi ieşea în cale Boule-de-neige, simţea nevoia să-i ardă un 
şut în burtă, pe care şi-o reprima cu un mare efort de voinţă. 
O formă de agresivitate iraţională, care de fapt nu-l caracte- 
riza, provocată de echivocul acelei mici fiinţe, în definitiv atît 
de drăgălașe; doamna Delilah începuse a o îndrăgi încă din 
prima zi, deși nu ştia nici ea ce sex are, dacă are sex, sau măcar 
pe unde face pipi. 

În câteva săptămîni, Boule-de-neige a ajuns motan în toată 
regula. Sau pisică. Era melancolic(ă) şi avea o privire ciudată. 
Nu mieuna niciodată, nu se juca deloc cu şoricelul de cau- 
ciuc pe care i-l cumpărase stăpîna sa. Uneori se privea minu- 
te în şir în oglindă. Cum s-ar zice, ducea o existenţă foarte 
discretă. Oricum ar fi fost, doamna Delilah se ataşase afec- 
tiv de el (ea) foarte mult. Nu e deloc exagerat să afirmăm că 
îl (o) iubea — şi asta, din simplul motiv că, aşa cum am mai 
arătat, doamna Delilah, fiind o femeie grasă, iubea toate ani- 
malele, fără deosebire de sex. Pentru a-i face viaţa cît mai plă- 
cută, îi cumpărase încă din primele zile un coşuleţ împletit, 
în care îi pusese şi o pernuță frumos brodată. 

În ziua cînd Boule-de- -neige împlinea trei săptămîni, mai 
bine zis, cînd se împlineau trei săptămîni de cînd îl (o) primise 

de la Maximov, doamna Delilah îi legă o fundă roşie la gît, 
după care se dedică celorlalte pregătiri pentru a ieși în oraş. 
Alături de alte cumpărături, dorea să-i cumpere un nou coşu- 
leţ împletit, mai mare, căci între timp crescuse atît de mult 
încât aproape că nu mai încăpea în coșulețul cumpărat în pri- 
mele zile. Cu puţine zile în urmă, îi mărturisise colonelului 
că şi-ar fi dorit foarte mult ca Boule-de-neige să fie pisică şi 
să nască cinci pui, toţi albi. 

— Cum să facă pui, de vreme ce nu are sex! o contrazise- 
se Pruritanal, destul de nervos. Pisica asta... Hm! Nici n-ar 
fi trebuit să o aduci acasă. 

Cuvintele lui o răniseră, deși nu le spusese cu vreo intenţie 
rea. Pur și simplu, dorea să o scape de acel mic monstru, a 
cărui privire umană îl neliniştea, mai ales după ultima convor- 
bire telefonică cu Împăratul. 

— Să nu cumva să-i faci vreun rău! Are un suflet nevi- 
novat, argumentase doamna Delilah. 

— Din cauza ei..., lui, nu mai pot dormi noaptea! Cotro- 
băie prin toată casa, de parcă ar fi pus-o..., l-ar fi pus cineva 
să mă spioneze... 

Observînd el însuși că începuse să se bilbiie, tăcu nemulţu- 
mit. Dintr-o dată, îi veni ideea că pisoiul sau pisica aceea nu 
era chiar atît de inocent(ă) pe cât lăsa impresia, avea intenţii 
ascunse, iar el știuse asta de la bun început! Rămînea doar 
s-o mai convingă şi pe soţia sa, invocînd anumite prevederi 
ale regulamentelor militare. Poţi găsi în ele aproape orice in- 
terdicție doreşti. Trebuie doar un pic de perseverenţă. Bună- 
oară, un articol care interzice comandanților să ţină animale 
de casă, mai ales pe acelea cu un sex incert. Iar dacă un aseme- 
nea articol nu exista încă, avea să-l inventeze el cît de curînd. 

Dar ziua aceea trecuse, venise altă zi la rînd, se făcuse amia- 
ză, apoi trecu și amiaza, iar câteva ore mai tîrziu, doamna Deli- 
lah ieşi la plimbare cu coșul în care se afla Boule-de-neige. 
O minune de pisică! Sau de motan, ceea ce e aproape totuna. 

Colonelul simţi o mare ușurare cînd, doamna Delilah întor- 
cîndu-se din oraş, nu mai avea nici coșul, nici pe Boule-de-ne- 
ige. Sufletul ei bun mai făcuse încă o faptă bună, sau chiar 
două. Dăruise animalul doamnei Agneta şi totodată îi făcuse 
pe plac colonelului. De fapt, oamenii cu un suflet bun pot 
face orice faptă bună fără nici un efort şi fără nici un regret. 
Aşa, bunăoară, cum ar bea apă. 


Marea Spirală 


Fusese cîndva un teren de fotbal; pe partea dinspre stradă 
erau blocuri muncitoreşti cu patru etaje, iar de cealaltă parte, 
locul se învecina cu un fost depozit de cherestea. În spatele 
blocurilor se aflau garaje, dincolo de care, pe marginea terenu- 
lui de fotbal, se ridicau mormane de gunoi menajer. La unul 
dintre capete, acolo unde fusese poarta de fotbal, rămăsese 
înfiptă în pămînt aproape jumătate de stîlp. Câţiva metri mai 
departe, printre bălării, se zărea o fundaţie de beton, semn 
că, mai demult, cineva încercase să construiască ceva, dar se 
răzgîndise. Între timp, bălăriile invadaseră și curtea depozitu- 
lui, atât de înalte, încît gardul de sîrmă împletită abia se mai 
zărea. 

Aici urma să se desfășoare Marea Spirală. Întîlnirea fu- 
sese programată la ora douăsprezece, dar primele grupuri 
sosiră încă de la zece şi jumătate. De fapt, primul grup era 
condus de doamna Agneta, membră a comitetului de organi- 
zare. Ea veni însoţită de câţiva pacienți ai clinicii de boli ner- 
voase, unde lucra ca infirmieră, îmbrăcaţi în uniforme de 

trening vechi şi purtînd pe cap nişte bonete tricotate, care în- 
tîmplător le acopereau și urechile. Ca să fie sigură că nu-i vor 
crea probleme, de dimineaţă le pusese în ceai o doză dublă 
de Xanax. Cînd se opriră la marginea terenului, şi doamna 
Agneta observă că pacienţii se priveau cu neliniște, începu 
să-i numere cu voce tare, ceea ce îi amuză dintr-o dată. 

— Ia să vedem, zise ea, nu cumva s-a rătăcit careva pe drum? 
Opt, şapte, şase, cinci, patru, trei, doi, unu. Bravo, sunteți 
toţi! Staţi liniștiți, pînă apare doamna doctor, apoi să faceţi 
ce vă spune ea. 

Cu aceeași ocazie, îi şi aliniase, iar pacienţii rămaseră ali- 
niaţi în colţul de teren pe care-l ocupaseră de la început, pînă 
la apariţia Joannei-Jeni. Ce-i drept, pentru a le menţine mo- 
ralul ridicat, doamna Agneta îi mai număra din cînd în cînd 
cu voce tare, apăsîndu-l anume pe fiecare cu degetul în piept. 

Un sfert de oră mai tîrziu, își făcu apariţia microbuzul care 
aducea grupul de reprezentante ale Fundaţiei Femeilor Trimi- 
se, în frunte cu doamna Prophyra, urmat la scurt timp de 
adeptele Fraţilor Spiritului Liber, conduse de doamna Man- 
freda, pe care în realitate o chema Elvyra; îşi schimbase însă 
numele, în memoria Manfredei da Pirovano, care s-a procla- 
mat papă femeiesc în 1300 şi la puţină vreme după aceea a 
fost arsă pe rug. Pentru cine nu ştie, Manfreda da Pirovano 
a fost una din ucenicele Guglielmei Boema, moartă și asta 
pe la 1280, despre care adeptele ei credeau că este o ființă divi- 
nă, membră a Sfintei Treimi și întruparea însăşi a Sfîntului 
Duh. 

Doamnele Elvyra, Prophyra şi Agneta se salutară deosebit 
de amabil, iar membrii şi membrele celor trei grupuri făcură 
la fel. 

Sosiră după aceea, pe rînd, doamna Tamara, împreună cu 
grupul ei de sabbatişti, doamna Vera, lidera Grupului de Ca- 
nalizare prin Cristal, un grup de admiratori ai lui Rudolf 
Steiner, condus de doamna Letitzia, care lucra ca educatoare 
la o grădiniță Waldorf, cîteva reprezentante ale Societăţii 

Experimentale Findhorn, care sperau să recruteze cu această 
ocazie noi cotizanţi, în sfîrșit, activiste ale mișcărilor feminis- 
te sau de vindecare spirituală, homosexuali, cerșetori, vînză- 
tori ambulanți, nelipsiţii hoţi de buzunare, ba chiar și cîţiva 
locatari ai blocurilor din preajmă, nedumeriţi şi doritori să 
afle despre ce e vorba, astfel încît, în apropierea orei anunța- 
te oficial, pe terenul de fotbal se adunaseră aproape o sută 
de persoane, majoritatea femei. Printre toți aceştia, rătăceau 
dr. Thomas, căutîndu-i din priviri pe Feder şi Nut, cu care-şi 
fixase întâlnire, Marychka tîrîndu-l de mînă pe Kiki, care se 
învârtea fericit printre picioarele oamenilor şi, de fiecare dată 
cînd întîlneau un vînzător ambulant, cerea să-i cumpere vată 
de zahăr, câțiva polițiști apatici, poate şi niscai reporteri de 
la ziare, de la televiziunea rolandă, inclusiv de la radio Gala- 
xy... (şi totuşi, cum vom vedea, despre Marea Spirală n-a apă- 
rut nici o știre, nicăieri), în fine, maiorul Smith, deghizat 
într-un artist excentric aflat în căutare de inspiraţie, după ce 
aflase de la „rădaşca“ ascunsă sub căptușeala pardesiului doc- 
torului că acesta urma să întîlnească doi extratereștri. 

Din motive imposibil de elucidat, mulțimea era tăcută. Cei 
care aveau ceva de spus vorbeau încet, aproape în şoaptă. Cei- 
lalţi se îngrămădeau unii în alții, ca niște pui de găină cărora 
le e frig şi caută să le fie cald, pentru a asculta, cu auzul încor- 
dat, îndrumările şi indicaţiile menite să asigure desfăşurarea 
ordonată a acţiunii. O anumită preocupare se putea citi pe 
chipurile multora, sau poate un efort de concentrare, aştepta- 
rea febrilă a momentului decisiv cînd, așa cum scria pe bile- 
telele distribuite de comitetul de organizare, voinţa și întreaga 
lor energie mentală trebuiau focalizate în centrul Marii Spi- 
rale, pentru a iniţia Vortexul Energetic necesar compensării 
tendinţelor dezordonate ale polilor planetei. 

Sosirea Christinei trecu aproape neobservată. Surprin- 
să şi aproape speriată, rămase deoparte, împreună cu alte 
cîteva membre ale comitetului de organizare, pentru a dez- 
bate problema dacă este sau nu necesar să fie adusă o staţie 

de amplificare — şi dacă da, de unde ar putea face rost de așa 
ceva. Fiindcă trebuia ca masa aceea de oameni să asculte co- 
menzile şi să se deplaseze într-o anumită ordine, conform 
cerinţelor Joannei-Jeni. De cum o văzu, Kiki veni la ea, ți- 
nînd-o o vreme de mînă, după care se plictisi şi începu să alerge 
în jurul grupului, jucîndu-se de-a v-aţi ascunselea cu Marychka. 
Dr. Thomas trecu şi el prin apropiere şi, ridicînd mîna cu două 
degete întinse, ca la şcoală, îi strigă: sunt aici! am venit! — 
după care se pierdu în mulţime, urmărit discret de la distanță 
de maiorul Smith. Christina confirmă absentă, cu un surîs 
trist şi îngrijorat, privindu-și apoi ceasul. Poate că nici nu-l 
auzise propriu-zis. Se întreba dacă Joanna-Jeni va veni, totuşi 
(căci în cele din urmă nu-i putuse oferi decât trei mii de do- 
lari), şi ce se va întîmpla dacă nu va veni, fără a îndrăzni să-şi 
exprime cu voce tare temerile, pentru a nu le demoraliza pe 
membrele comitetului de organizare; nici Naggie nu apăruse 
încă, nici doamna Delilah. Pe lîngă toate acestea, se încălțase 
cu niște pantofi noi, cu toc înalt, care o strîngeau şi-i făcuse- 
ră deja cîteva bătături. Cînd te strîng pantofii, întreg trupul 
e prins ca într-o menghină, un fel de înțepenire se instalează 
în toate membrele, de jos în sus, pînă la respiraţie, și nici măcar 
gîndurile nu se mai mișcă în largul lor. Din cauza asta, Christi- 
na se simţea izolată de restul lumii, dezorientată şi neputin- 
cioasă, motiv pentru care nu mai voia nimic, decât să ajungă 
mai repede acasă. Şi poate din același motiv, i se părea că tot 
ce avea să urmeze scăpa de sub autoritatea raţiunii, revărsîn- 
du-se într-un delir de întîmplări fără sens, o învălmășeală de 
magie, confuzie şi hazard. 


Temerile Christinei se dovediră exagerate. În cele din urmă, 
Joanna-Jeni îşi făcu apariţia, ce-i drept, cu o întârziere de vreo 
douăzeci de minute faţă de ora stabilită. Coborî pe neaștepta- 
te dintr-o maşină Dacia-papuc cam veche, condusă de Vale- 
rian. Surpriza produsă de apariţia ei se manifestă, în primă 
instanță, printr-un simplu murmur aprobator. Numai pacienții 

doamnei Agneta se agitară un pic; arătau bucuroși cu degetul 
şi își dădeau coate. Era îmbrăcată într-o robă albă, lungă pînă 
la pămînt, care, dacă n-ar fi fost atât de largă, ar fi semănat 
destul de bine cu o rochie de mireasă, iar la gît purta o eșarfă 
roşie, cu unul din capete aruncat peste umăr. Cei aflaţi în ca- 
lea ei se traseră la o parte, lăsînd la mijloc un culoar a cărui 
direcție se schimba pe neaşteptate. Cu mişcări sigure, exersa- 
te în prealabil, Joanna -Jeni se îndreptă mai întîi spre centrul 
terenului de fotbal, în apropierea căruia se opri, scrutîndu-i 
pe cei din preajmă ca şi cum ar fi căutat ceva anume pe chipul 
lor. În realitate, evalua potențialul energetic al locului. Doam- 
na Tamara făcu doi pași în față, pentru a-i ura bun venit, dar, 
înainte de a fi pronunţat vreun cuvînt, Joanna-Jeni porni spre 
unul din capetele terenului, oprindu-se lîngă punctul de la 
unsprezece metri, de unde altădată fotbaliştii executau lovitu- 
rile de pedeapsă dictate de arbitru. Aici, descrise cu privirea 
un cerc vag peste capetele tuturor celor prezenți. Întreaga adu- 
nare încremeni. Joanna-Jeni era mică de statură şi cam pli- 
nuţă, însă în acele momente, datorită în bună măsură și rochiei 
sau pelerinei sale lungi, părea mult mai înaltă, statura ei avea 
ceva solemn şi impunător. Ridică o mînă deasupra capului. 
Nimeni nu ştia ce înseamnă asta, în afară de Valerian, care 
apăru îndată din spatele grupului anarhist-comunist şi-i puse 
în mînă un megafon. Figura lui i se păru cunoscută doctoru- 
lui Thomas. Abia mai târziu își dădu seama că nu era altcine- 
va decît românul care-i furase pardesiul la cârciumă, şi o luă 
îndată pe urmele lui. Joanna-Jeni duse megafonul la gură, dar 
nu vorbi imediat. Se făcu o linişte perfectă. Vocea amplifica- 
tă a Joannei-Jeni, groasă şi niţel răgușită, din cauza excesu- 
lui de tutun, răsună autoritar pînă la ferestrele blocurilor din 
preajmă, de unde locatarii curioşi urmăreau evenimentul. 

— Atenţie la mine, spuse (oricum, mulţimea era numai 
ochi și urechi). Cine are asupra sa chei, monede sau alte obiec- 
te metalice, să le pună deoparte. Se vede însă că recomandarea 
era pur formală, de vreme ce continuă, fără să mai aștepte 

îndeplinirea ei de către cei vizaţi. Vom începe cu un exerci- 
tiu ușor și plăcut. Ridicaţi mîna dreaptă şi spuneţi odată cu 

a ajuti mută megafonul în mîna stîngă, pentru a ri- 
dica ea însăşi mîna dreaptă, purtînd-o lateral, cu oarecare ele- 
ganţă, ca o profesoară de gimnastică. Câţiva, mai ales dintre 
cei din primele rînduri, se conformară, însă sunetul scos nu 
era destul de convingător. Nemulţumită, Joanna-Jeni făcu trei 
paşi mai la dreapta şi se opri. 

— Sunetul i se adresează creierului, ochilor şi urechilor, 
ia ea. Număraţi în gînd pînă la şapte. Mai facem o dată: 


— Da, e ma bine. Acum încrucișăm mâinile la piept şi spu- 
nem: Eeeeee! Acesta este sunetul gîtului și al plămînilor. 

Corul o imită din ce în ce mai convins. 

— Eeeeee! 

— În continuare, va trebui să faceţi cu mîinile un cerc, ca 
şi cum aţi îmbrăţișa pe cineva. Fiindcă sunetul O se adresează 
inimii. 0oooooo! Şapte secunde! 

— Oooooo! 

— Uuuuuu! 

— Uuunuuu |! 

— Aaaaaaa! 

— Aaaaaaa! 

— Urmează etapa cea mai importantă. Vom pronunţa mai 
întîi sunetul Sch, care se adresează întregului trup, apoi sune- 
tul L, care activează energia corpului eteric. Pentru sunetul 
Sch, lăsaţi braţele jos şi vă îndoiţi ușor înainte, iar pentru sune- 
tul L , ridicaţi ambele braţe deasupra capului şi bateţi din pal- 
me. Deci: schschschschsch! 

— Schschschschsch! 

— LINII]! 

— LINII]! 

Astfel, participanţii executaseră, fără să ştie, un tratament 
euritmic, adică faza preliminară, de purificare a energiei pulsa- 
tile a cîmpului eteric. Urma activarea celor şapte chakras-uri, 
un fel de orificii invizibile prin care energia cosmică pătrunde 
în corpul eteric; alţii le-au asemănat cu nişte roţi de lumină 
care se învîrtesc necontenit (în sanscrită, chakras înseamnă 
roată). Pentru aceasta, trebuia folosită ca intermediar ener- 
gia Reiky, sau aşa-numita energie odică, pe care, deşi toţi o 
posedă, puţini o pot dirija în mod eficient. Dar Joanna-Jeni 
avea o metodă personală, învățată din cartea Energia care vin- 
decă, a renumitului bioterapeut Viorel Olivian, din Pașcani, 
judeţul Iași. Graţie acestei metode, energia odică găsea cu uşu- 
rință calea către chakras-ul coroană, de altfel cel mai impor- 
tant, deoarece este centrul intuiţiei pure, amplasat pe creştet, 
şi prin el pătrunde energia care influențează partea de sus a 
creierului, ochiul drept ş şi hipofiza. De fapt, metoda era cât 
se poate de simplă şi consta în recitarea unei mici poezii, pre- 
luată de la Mikao Usui. Iat-o: 


Tocmai azi să nu fii supărat 

Tocmai azi să nu fii îngrijorat 

Stimează-ţi maeştrii, părinții şi pe cei vârstnici 
Cîştigă-ți pîinea cinstit 

Fii mulţumit cu tot ce ţi se-întîmplă. 


Așa cum cu justeţe remarcă, la un moment dat, însuși 
autorul cărţii Energia care vindecă, nu oricine poate îndepli- 
ni aceste condiţii şi principii, deoarece ele pretind o serie de 
renunțări la care nu toţi sunt dispuși. În orice caz, dr. Thomas 
era una din persoanele asupra cărora energia Reiky nu avea 
nici un efect. În privinţa lui, Joanna-Jeni şi toţi ceilalți care 
behăiau patetic, sau recitau versuri în cor, îşi pierdeau vremea 
de pomană. Christina nu era decît victima unor impostori, da- 
că-şi imagina că poate mișca polii Pămîntului cu asemenea im- 
provizaţii, lipsite de orice fundament ştiinţific, și ar fi trebuit 

să o prevină, dar deocamdată avea treburi mult mai urgente, 
iar prima dintre ele era să ajungă în preajma lui Valerian, pen- 
tru a-l întreba de pardesiu. ÎI pierduse, între timp, din ochi. 
Se prea poate ca Valerian, conştient de riscurile expunerii în 
public, să se fi pitit anume undeva în rîndurile din spate, profi- 
tînd de învălmășeala produsă atunci cînd Joanna-Jeni ceruse 
mulțimii să formeze cercuri concentrice, în vederea trecerii 
la procedurile de vizualizare. Era etapa preliminară cosmiciză- 
rii, adică revigorării energiei cosmice, care pătrunde prin chak- 
ras-ul coroană în trup și-l umple ca pe un pahar cu energie 
aurie, aproape lichidă. În etapa următoare, numită telurgiza- 
re, energia brună va fi expulzată cu o expirație prin chakras-ul 
frunţii în atmosferă sau, prin picioare, în pămînt. În situaţia 
cînd chakras-urile se aflau închise, datorită unui deficit de 
energie, trebuia aplicată mai întîi o procedură de deschidere 
a lor. Nu s-ar putea spune că toți înţeleseseră despre ce e vorba. 
În orice caz, urmînd comenzilor Joannei-Jeni, cei mai mulți 
inspirau şi expirau din răsputeri, cu feţele congestionate şi 
transpirînd din belșug, iar ameţeala pe care le-o provoca exer- 
ciţiul de respiraţie forţată semăna îndeajuns de bine cu ener- 
gia aceea aproape lichidă care ar fi trebuit să li se scurgă prin 
creştet în trup, adunîndu-se ca într-un pahar. Singurul risc era 
ca, acumulînd prea multă energie cosmică, vreuna din doam- 
nele mai corpolente să leșine, lucru care, din fericire, nu se 
întîmplă. În schimb, în grupul doamnei Agneta, lucrurile nu 
mergeau deloc bine; la drept vorbind nu mergeau deloc. So- 
cotind probabil că erau oricum plini de energie cosmică, pa- 
cienţii executau tot felul de mișcări dezordonate, ca și cum 
ar fi ironizat efortul celorlalți participanţi de a-şi deschide 
chakras-urile sau de a-şi fortifica şi pune sub control propriul 
corp astral. În sectorul situat de cealaltă parte a careului de 
şaisprezece metri (care, în realitate, e un dreptunghi avînd una 
din laturi de treizeci şi doi de metri), dr. Thomas se apropie 
tiptil de Valerian, pe la spate, şi-l întrebă în șoaptă, vorbin- 
du-i foarte aproape de ureche: 


190 


christina domestica şi vînătorii de suflete 


— Domnule, unde este pardesiul meu? 

În primă instanță, Valerian se prefăcu că nu a auzit. Atâta 
doar, că deveni şi mai preocupat de exercițiul prin care se um- 
plea de energie cosmică. 

— E vorba, totuşi, de pardesiul meu! insistă doctorul, de 
această dată cu o voce mai decisă, ba chiar uşor indignată. 
Trebuie să mi-l dai înapoi. 

— L-am vîndut! spuse Valerian fără să se întoarcă, ceea 
ce arată că ştia cu cine vorbeşte, chiar și fără să-l fi văzut. 

Doctorul se retrase uimit pentru o clipă, fiindcă nu se aș- 
teptase la un răspuns atât de îndrăzneţ. Nu ştia ce să mai în- 
trebe. Totuşi, pentru a nu pierde ascendentul moral pe care-l 
are întotdeauna cel care pune întrebările faţă de cel care răs- 
punde, întrebă la întîmplare: 

— De ce? 

Valerian oftă, un alt mod de a spune că inspiră profund 
energia aurie şi o expiră pe cea brună, aşa cum de altfel fă- 
ceau și ceilalți din preajmă, cu excepţia doctorului. 

— Aveam nevoie de bani, recunoscu în cele din urmă. 

Spre norocul lui, în acelaşi moment, Joanna-Jeni hotărî să 
verifice dacă acumularea de energie era sau nu suficientă pen- 
tru a trece la faza următoare. În acest scop, avea nevoie de Au- 
rametrul Cameron, şi-i făcu semn lui Valerian să i-l aducă de 
la Dacia-papuc, parcată la marginea terenului de fotbal. De- 
scrierea aparatului și numeroasele lui aplicaţii sunt detaliate în 
lucrarea lui DaEl Walker, Cristalul, această fiinţă vie: 


„Aurametrul Cameron, construit de renumitul Vern Came- 
ron, este alcătuit dintr-un tub de metal laminat de 7 cm, avînd 
la un capăt o coardă de pian de aproximativ 22 cm. Coarda este 
întinsă pe o lungime de 5 cm, apoi are 6 spire înfășurate în sens 
invers acelor de ceasornic. Sîrma urmează o linie dreaptă pe o 
lungime de încă 15 cm şi are la capăt o bară metalică lungă de 
5 cm cu vîrf ascuțit. Anrametrul este ţinut uşor cu degetul mare 
și următoarele două degete de tubul de metal mai gros. Capătul 
metalic ascuţit este îndreptat spre sursa de energie. “ 

Pentru ziua aniversară a căsătoriei, Naggie își promise- 
se o surpriză cît mai plăcută. Bill, care plecase în ajun în Singa- 
pore, ca să vîndă sau să cumpere niște pui de pisică, îi comunică 
prin telefon locul unde ascunsese banii puşi anume deoparte 
pentru această ocazie specială. Ar fi dorit să-i facă el însuşi 
o surpriză, dar deoarece chinezii cu care negocia se dovedeau 
încăpăţinaţi şi nu lăsau din preţ, se resemnă cu gîndul că va 
trebui să-şi petreacă sfîrșitul de săptămînă acolo. Cerîndu-şi 
scuze de la soţia lui, o sfătui să-și cumpere orice şi-ar dori 
ea, desigur în limita sumei prestabilite, zece bancnote a câte 
o sută de dolari, ascunse într-un borcan pe care Bill îl camu- 
flase într-un ziar vechi și-l pitise în spatele coșului de rufe 
murdare; Naggie îl descoperi fără nici o dificultate, mirîn- 
du-se că nu-i venise mai devreme ideea de a-l căuta acolo. 

Cu o mie de dolari poţi să cumperi multe şi mai nimic. 
Deşi suma poate părea mare celor cu venituri mici, ba chiar 
colosală pentru locuitorii micii insule Roland, unde salariul 
mediu era de cincizeci de dolari pe lună, Naggie o găsi, la 
drept vorbind, meschină. Totuși, suficientă pentru a-și cum- 
păra un nou costum cu taior și fustă, de culoare crem. Sau 
poate o rochie, nu prea decoltată, cu fermoar la spate. În acest 
din urmă caz, i-ar mai fi rămas ceva şi pentru a contribui la 
cheta organizată de Christina, cu ocazia Marii Spirale. Îi părea 
destul de rău pentru biata Christina și, înțelegînd că suferea 
de un fel de nevroză domestică, datorită căreia vedea peste 
tot pericole, fie la adresa lui Vic, fie la a lui Kiki, ar fi dorit 
să o ajute, dar fără să renunţe la „mica ei nebunie“, în defi- 
nitiv tot un fel de nevroză. Căci, cum se exprimase odată Bill, 
în lumea de azi, pentru a fi normal, trebuie să suferi de ceva; 
cine nu are măcar o nevroză banală, ar trebui să-și pună serios 
problema de a consulta un psihiatru. Nevroza Marlon (cum 
o denumise ea însăşi), de care suferea Naggie, se manifesta 
prin cumplite fantasme erotice provocate de o persoană de 
vîrsta a treia, fost actor de succes, despre care nici nu era sigură 
dacă se mai află sau nu în viață. În acest din urmă caz, se gîndise 

la o soluţie compensatorie cât se poate de convenabilă, iar în- 
tîmplarea jucase în favoarea ei: i-l scosese în cale pe vînzăto- 
rul acela. În raport cu Marlon Brando, Noul Marlon prezenta 
cel puţin două avantaje: era mult mai tînăr și locuia pe insu- 
la Roland, ceea ce înseamnă că era, cel puţin teoretic, mult 
mai accesibil. 

Naggie dorea doar să verifice, nimic mai mult. Magazinul 
se numea La Fayette, fără nici o legătură cu magazinul cu 
acelaşi nume din Paris, desigur cu excepţia numelui, iar Noul 
Marlon (îl vom denumi în continuare mai simplu: Marlon) 
lucra la etajul trei. Pentru a sta de vorbă cu el, Naggie n-avea 
decât să urce pînă la acel etaj și să probeze cîteva costume, 
sau o rochie nu prea decoltată. Fiindcă rochiile prea decolta- 
te au din capul locului ceva exagerat în ele, mai precis, o inten- 
ţie prea explicită, deși destul de ambiguă, totuși. 

Ghinionul ar fi fost ca Marlon să nu lucreze în tura de 
dimineaţă. În acest caz, Naggie ar fi participat, în prima parte 
a zilei, la Marea Spirală, ar fii inspirat energie aurie și ar fi expi- 
rat-o pe cea telurică, iar după-amiază ar fi revenit la magazin, 
însă era de presupus că după-amiază aglomeraţia din magazin 
ar fi împiedicat-o să facă observaţiile mai amănunțite pe care 
le plănuise. Cînd ajunse la etaj, el tocmai stătea de vorbă cu 
una din fete, probabil o colegă. Naggie se tulbură imaginîn- 
du-şi că aceea era chiar prietena lui. Apoi, căpătînd curaj, înce- 
pu să probeze la întîmplare tot felul de haine, aproape fără 
să le privească. În cele din urmă găsi ce căuta, o fustă scurtă 
ŞI strâmtă. 

— Băiete, vreau să probez fusta asta, poţi să mă ajuţi un pic? 

Întrebarea era precisă, eficientă, părea spontană şi exclu- 
dea iniţiativa vînzătoarei cu care el stătea de vorbă, sau a ori- 
cărei alte vînzătoare. De prisos să mai adăugăm că Naggie o 
pregătise de acasă. Marlon se întoarse către interlocutoarea 
sa de pînă atunci, surîzînd cam încurcat. Cel puţin așa văzu 
Naggie, care porni spre cabina de probă, fără să mai privească 

în urmă, intră şi trase în urma ei cortina de catifea vişinie, 
explicînd încă o dată: 

— Vreau să probez fusta asta. 

Băiatul rămase, bineînţeles, afară. Poate şi din cauză că nu 
ştia cum ar putea să o ajute. După cîteva minute, Naggie scoa- 
se dindărătul cortinei numai mîna, în care atîrna fusta, şi-i 
ceru: 

— Adu-mi te rog o mărime mai mare. 

După ce privi cu luare aminte obiectul vestimentar ce-i 
fusese încredinţat, Marlon porni printre rînduri, păşind rar 
şi cu băgare de seamă, pentru a găsi ceva asemănător. După 
cîteva minute, găsi ce căuta şi, revenind, trase numai puţin 
cortina, oferindu-i pentru probă noul produs. Naggie rămă- 
sese între timp numai în furou, fiindcă n-ar fi avut nici un 
rost să se îmbrace de fiecare dată cu hainele ei, iar pe de altă 
parte, se simţea mai bine aşa. Întîrzie numai puţin, foarte pu- 
ţin, să ia fusta din mîinile lui, apoi trase la loc cortina, cu un 
gest nervos. Această a doua fustă avea însă un fermoar prea 
scurt sau care nu se închidea perfect. Marlon ar fi trebuit să 
o ajute. Ezită îndelung înainte de a-l chema înăuntru. 

— Vino puţin, zise. 

În definitiv, asta era îndatorirea lui, nu ? Să ajute clienţii. 
Îi arătă ce trebuia să facă, un lucru la urma urmei simplu, dar 
mîinile tînărului se mișcau nefiresc, aveau un ușor tremur ca- 
re-l împiedica să rezolve corect sarcina primită, mai ales că 
fusta stătea, şi de data asta, prea strîmt pe corp. Gesturile îi 
erau precipitate și cumva temătoare. 

— Ah, cât ești de neîndemînatic! exclamă nemulțumită 
Naggie. Ar fi vrut să-l chinuie un pic. Cînd se întoarse, văzu 
că băiatul transpirase — și i se făcu milă. Ce-ai transpirat în halul 
ăsta ? la ține un pic!... 

Spre surprinderea ei, însă, de data asta Marlon ştia ce are 
de făcut. Îi luă încruntat fusta din mîini şi o agăţă în cuier, 
apoi o apucă pe Naggie de mijloc $ şi o întoarse cu faţa la oglin- 
dă. În clipa următoare, îi trase în jos chiloţii cu o mișcare rapidă 

şi sigură, punîndu-i simultan mîna acolo unde trebuia. Naggie 
îl văzu în oglindă, la spatele ei și, simţindu-i cealaltă mînă 
care o apăsa pe omoplat, se aplecă supusă, închizînd ochii. 
Poate că n-ar fi vrut să se ajungă pînă aici (de undeva din adîn- 
cimea oglinzii, Bill o privea surîzînd amar şi murmurînd deza- 
măgit ceva), dar nu mai putea da înapoi și, pentru a-şi găsi 
totuși un alibi, îşi spuse că nu mai avea de ales. Parfumul acela 
un pic dulceag era amestecat acum cu mirosul de transpiraţie. 

— Salariul meu este mic, îi șopti Marlon la ureche. Mi-ai 
putea împrumuta o sută de dolari? 

Naggie confirmă oftînd resemnată. Abia după aceea, ac- 
tul lor clandestin se consumă în liniște. 


Este cunoscut faptul că una din proprietăţile metafizice 
ale cristalului constă în realizarea unui coridor între dimensiu- 
nea fizică şi cea mentală, permiţînd proiectarea energiei la dis- 
tanţe de mii de mile, ceea ce permite gîndurilor să influenţeze 
materia într-un mod mai eficient. Tocmai acest lucru îl aveau 
de făcut. Energia acumulată urma să fie focalizată, cu ajuto- 
rul cristalelor de cuarţ, într-un singur punct, mai precis, în 
centrul Marii Spirale. Cum însă nu dispuneau de suficiente 
cristale, trebuiau să-și transmită energia din aproape în aproa- 
pe, pînă la persoana care avea asupra sa cristalul de cuarţ adus 
special de Joanna-Jeni. De aceea, Joanna-Jeni le porunci parti- 
cipanților să se aşeze mai întîi în şir indian și fiecare să apese 
cu mîna dreaptă pe creștetul celui din faţa sa, adică taman în 
punctul unde se afla chakras-ul coroană. În acest fel, ener- 
gia gîndurilor fiecăruia interacționa în cristal cu energia cosmi- 
că şi cu cea telurică, iar gîndurile respective se modulau şi 
luau forme armonioase. Pînă cînd toate acestea aveau să se 
întîmple, de doctor se apropiară Nut şi Feder, care-l căutau 
de mai multă vreme. 

— Hei, Tom, ce faci aici? 

— Omor timpul înainte de a mă omorî el pe mine, cită dr. 
Thomas. Vă aştept de aproape o oră, pe unde umblați? 

Pe urmă, începu să le explice de ce se adunaseră atît de mulți 
oameni acolo. La câțiva metri distanţă, maiorul Smith înregis- 
tră cu satisfacţie amănuntul că, deşi ambii erau înalți de peste 
un metru optzeci şi cu trupul la fel de bine legat, unul din- 
tre extratereștri, cel pe care-l chema Nut, avea obrajii pudraţi 
şi sprîncenele smulse, în vreme ce al doilea, dimpotrivă, purta 
o frumoasă mustață, ceea ce ajuta să fie deosebiți cu uşurinţă. 
Profitînd de împrejurare, Valerian abandonă Aurametrul în 
mîinile Joannei-Jeni și se făcu nevăzut. Probabil că se ascunse- 
se în cabina Daciei sale, pe care Kiki, scăpat de sub suprave- 
gherea Marychkăi, tocmai o studia curios, fiindcă nu mai 
văzuse pînă atunci o asemenea mașină. După o vreme, însă, 
înţelese că nu prea avea ce să vadă și se întoarse la băltoaca 
pe care o descoperise între bălăriile de pe marginea terenului, 
unde spera să prindă, în cele din urmă, o broscuţă verde. Abia 
în momentul cînd, intrînd în şirul indian, Marychka își aşeză 
mîna dreaptă pe chakras-ul coroană al mamei sale, aflată în 
faţă, îşi dădu seama că-l pierduse pe Kiki. Exerciţiile de eurit- 
mie, cosmicizare şi telurgizare îi tulburaseră mintea și îi ames- 
tecaseră în așa hal gîndurile, încît Marychka uitase cu totul 
de principala sa îndatorire, aceea de a-l supraveghea pe Kiki, 
de care îşi aminti abia acum, cînd probabil că gîndurile Chris- 
tinei, aflată undeva mai în spate, i se transmiseră sub forma 
unei îngrijorări crescînde, aparent fără obiect. Era ca şi cum 
i s-ar fi ridicat o ceaţă de pe creier, ca și cum s-ar fi trezit 
atunci din somn. 

— Mamă, unde e Kiki? întrebă deodată Marychka. 

— Dobitoaco, pe mine mă întrebi? răspunse maică-sa. 
Ce-ai păzit pînă acum? 

Fără să mai spună o vorbă, Marychka se desprinse din şir 
şi o luă fugă, neștiind precis nici încotro aleargă, nici cu ce 
scop. Descria cercuri din ce în ce mai largi, adică tot un fel 
de spirală, iar uneori se oprea nehotărâtă și privea cînd într-o 
parte, cînd în alta, cu ochii bulbucaţi, de parcă ar fi fost hăitui- 
tă. Trupul ei robust devenise greoi, respira grăbit şi sacadat, 

se încinsese, iar sudoarea îi curgea şiroaie pe la subsuori, nu 
atît de căldură, cît de spaimă. Copilul nu se zărea nicăieri. 
Crezînd că alergarea haotică a Marychkăi făcea parte din rețe- 
ta acumulării energetice, sau poate din cu totul alte motive, 
unul din pacienţii doamnei Agneta începu să alerge după ea, 
încercînd să-i aţină calea. Doamna Agneta însăşi se văzu 
nevoită să-şi părăsească locul pentru a-l readuce pe pacient 
în rînd cu ceilalți, deoarece astfel de iniţiative, odată scăpate 
de sub control, riscau să genereze dezordine şi să compromi- 
tă întreaga acțiune. Joanna: -Jeni înregistră însă evenimentul 
capeun incident minor şi îşi continuă netulburată programul. 

În toată această vînzoleală, Christina devenise un personaj 
secundar cu totul neînsemnat. Era unul din puţinii participanţi 
care nu realizau ce se întîmplase de fapt. N-o văzuse pe Ma- 
rychka alergînd, pentru că se afla de cealaltă parte a terenului. 
În plus, pentru a combate disconfortul produs de pantofi, 
care continuau să o umilească, și pentru a-și canaliza gînduri- 
le corespunzător directivelor Joannei-Jeni, închisese ochii — 
dar nu se putea gîndi decît la Vic şi la ce-i spusese înainte de 
a pleca. Îi spusese că va lipsi mai multe zile şi îi ceruse să nu 
vorbească nimănui despre asta. Apoi făcuse o glumă, amin- 
tindu-i ceva de astă-vară, cînd plecaseră în excursie pe munte. 
„Mai ţii minte cum te-ai speriat cînd mergeam în urma ca- 
mionului cu ambalaje de bere?... Te-ai speriat că mergeam 
prea aproape şi ar putea sări din el o sticlă goală peste ma- 
şina noastră ?...“ Ca din întîmplare, în timp ce vorbeau, aple- 
caţi peste masa din bucătărie, degetul lui arătător începu să 
deseneze, pe învelișul de mușama, o linie cu multe curbe, un 
fel de hartă, dar fără nici un reper, iar Christina, urmărindu-i 
mișcarea degetului, știa că vede drumul pe care el va merge. 
Zîmbind trist, făcînd efortul să zîmbească, ea acceptă în cele 
din urmă jocul, îi prinse degetul și continuă să deseneze trase- 
ul apăsîndu-i unghia în tăblia mesei și scriind cu ea un X (acolo, 
lîngă peretele calcaros, în preajma unei mici cascade, unde 
se scăldaseră și făcuseră apoi dragoste). Ceea ce însemna că 

înţelesese — şi-a dat seama după felul în care el a lăsat să-i cadă 
fruntea, fără nici un cuvînt, în palmele ei. Era îngrijorată, cu 
o seară înainte visase cutremur, care înseamnă schimbare, iar 
îngrijorarea i se transmise și lui, fiindcă de fapt nici el nu ştia 
dacă se va mai întoarce, dacă vor mai fi vreodată împreună. 

Cînd, într-un tîrziu, deschise din nou ochii, o văzu pe Ma- 
rychka roșie în obraji şi transpirată, trăgîndu-l furioasă după 
ea pe Kiki, care i se împotrivea bosumflat şi totodată resem- 
nat. Ceea ce nu însemna altceva decât că lucrurile reintraseră 
oarecum pe făgașul lor normal. 

Între timp, folosindu-se de Aurametru, Joanna-Jeni înce- 
puse examinarea cîmpului auroral al participanților, cu sco- 
pul de a alege persoana căreia să-i încredințeze misiunea cea 
mai dificilă: aceea de a ține cristalul în mînă, deasupra capu- 
lui, cu vîrful îndreptat spre centru Pămîntului, în așa fel încît 
energia întregii Spirale să i se scurgă prin chakras-ul coroa- 
nă în corp, iar de acolo, traversînd glanda pineală şi pe cea 
pituitară, interacţiunea cărora activează al Treilea Ochi, să 
ajungă la chakras-ul splenic situat undeva între zona genita- 
lă şi ombilic. Mai departe, prin telurgizare, ea urma să fie 
transmisă în sol şi orientată către Polul Sud Magnetic. 


Dr. Thomas şi cei doi părăsiră discret terenul de fotbal, 
lăsîndu-l pe maiorul Smith într-o neplăcută dilemă, tocmai 
în momentele cînd Joanna-Jeni pregătea trecerea la a treia fază, 
din cele cinci prevăzute în manualele de specialitate. În primă 
instanţă, maiorul intenţionase să rămînă, pentru a o vedea la 
lucru pe Joanna. După aceea, însă, pentru a menţine dispozi- 
tivul de înregistrare în raza de acţiune a emiţătorului radio 
ascuns în căptuşeala hainei doctorului, decise să aștepte pînă 
cînd ei se vor îndepărta, apoi să-i urmărească de la distanţă, 
în așa fel încît să nu fie remarcat. Era foarte important ca „ră- 
dașca“ să-și facă în continuare treaba, furnizîndu-i elemente 
de maximă importanță pentru securitatea Statelor Unite. Într-un 
interval de numai câteva zile, aflase, cu ajutorul ei, o mulțime 

de lucruri noi, unele atît de neașteptate, încît maiorul se în- 
treba cu toată seriozitatea dacă n-ar trebui să telefoneze direct 
la Casa Albă, pentru a informa despre ce se punea la cale. 
Nu mai avea încredere nici în colonelul Pruritanal, complet 
depăşit de situaţie, nici în birocraţii de la Divizia Pacific a 
CIA., care-i aruncau rapoartele la coş înainte de a le citi. Dacă 
nu telefonase încă, asta se datora probabil faptului că nu știa 
numărul direct al Preşedintelui SUA. Al doilea motiv era că, 
deocamdată, nici n-ar fi putut spune ce anume se punea la cale. 
Flerul său de copoi bătrîn îl asigura însă că această situaţie 
nu va dura la nesfârșit. Cu atît mai mult cu cît, după ascul- 
tarea convorbirilor doctorului, maiorul ajunsese la convin- 
gerea că întilnirile conspirative ale acestuia aveau un obiectiv 
precis, deşi nedeterminat încă. Aparent, era vorba de niște 
pisici siameze care trebuiau hrănite la anumite ore. Ar fi fost 
tentat să facă legătura cu MSAMDR, însă cei doi nu aveau cî- 
tuși de puţin aerul unor savanţi ; dacă lucrau cumva pentru 
MSAMDR, erau cel mult grădinari sau instalatori pe acolo. 
Cum Bill Waks se ocupa de exportul unor asemenea pisici, 
ar fi trebuit să existe o legătură între Nut şi Feder, pe de o 
parte, şi afacerea lui Bill, pe de alta. Probabil că ei scoteau 
pe furiș pisicile de la MSAMDR şi i le vindeau lui. Pe de altă 
parte, era de neînțeles cum intrase dr. Thomas în legătură cu 
cei doi, ce scopuri urmărea şi, mai ales, ce urmăreau ei. Inten- 
ţionau oare să ajungă, cu ajutorul doctorului, la informațiile 
clasificate ale armatei americane ? Dar doctorul nu avea acces 
la astfel de informaţii! Aici, bucla logică se închidea erme- 
tic şi devenea dintr-o dată opacă, încât maiorul se vedea nevoit 
să deschidă o alta, care pleca de la amănuntul că, în urmă cu 
cîtva timp, soţia colonelului Pruritanal primise cadou o pisi- 
că siameză. Informaţia îi fusese furnizată, desigur involuntar, 
de colonelul însuși, dar după ce o primise, maiorul descoperi 
cu neplăcere că n-avea ce face cu ea. Cel care-i dăduse pisica 
doamnei Delilah era membru al Cercului Ascultătorilor Fideli 
şi totodată, în mod oarecum paradoxal, al sectei sabbatiştilor. 

Joanna-Jeni însăși era membră a acelei secte, însă despre ea 
maiorul știa că poate fi simultan orice, teosofistă, sabbatistă, 
adeptă a Sectei Albe, sau a Energiei Cristalelor — sau un ames- 
tec nu prea bine definit al tuturor acestora —, cu condiţia ca 
din asta să iasă ceva bani. 

Ceea ce maiorul nu bănuia însă, cu toată perspicacitatea 
lui, era că pe doctor îl plictisea la culme sarcina primită de 
la Nut şi Feder, de a le hrăni pisicile. I se părea sub demnitatea 
lui și mult prea departe de ambițiile ştiinţifice cu care porni- 
se la drum. Perspectiva realizării telepatiei totale şi a trans- 
ferului de memorie se îndepărta cu fiecare nouă zi în care 
trebuia să le ducă sacoşele cu resturi de alimente, sustrase de 
la bucătăria popotei. În plus, de la o vreme, Nut și Feder, îl 
luau cam de sus, se purtau cu el ca nişte șefi, ceea ce docto- 
rului începuse să nu-i mai convină. Se prefăcea că nu observă, 
pentru a nu-și periclita şansele de a fi admis la MSAMDR, dar 
nu putea totuși să nu se întrebe de ce amînau mereu, sub di- 
ferite pretexte, să-l pună în legătură cu şefii lor. Și apoi, nici 
măcar nu erau punctuali la întâlnirile pe care ei singuri le fixau. 

Din simplă curiozitate, maiorul Smith îi lăsă pe cei trei 
să se îndepărteze şi intră într-o cabină telefonică, pentru a 
asculta puţinele minute înregistrate pînă atunci pe casetă. Era 
şi un bun prilej de a verifica dacă sistemul funcţionează şi 
a-l regla la parametrii optimi. 

— Apropo, l-am întâlnit pe tipul care mi-a furat pardesiul! 
spunea doctorul. 

— Lasă-l dracului de tip, ce treabă mai ai cu el? 

— Ba nu, l-am avertizat foarte serios că e dator să mi-l 
înapoieze. De fapt, el susţinea că l-a vîndut, dar cred că spunea 
asta numai fiindcă n-avea încotro. ÎL încolţisem bine!.. 


Șirul indian, pînă atunci de o formă mai curînd aleatorie, 
se arcui spre punctul de la unsprezece metri, acolo unde Joan- 
na-Jeni hotărâse că va fi centrul și totodată originea Marii Spi- 
rale. Examinarea consta din trei etape: preselecția, selecţia și 

selecţia finală. Un fel de concurs, în urma căruia trebuia să 
cîştige cel mai bun dintre cei mai buni. Joanna-Jeni prinse în 
mînă tubul mai gros al Aprametrului și, îndreptînd capătul 
ascuţit al barei metalice către cei pe care- i examina, îl punea 
întâi la cap, apoi îl plimba în sus și în jos, de-a lungul corpu- 
lui, ca pe un detector de radiaţii. Din cînd în cînd, probabil 
atunci cînd simţea în tub o vibraţie mai puternică, făcea un 
semn cu degetul, iar cel vizat înţelegea de îndată că trebuie 
să iasă din rînd şi să aştepte etapa a doua. Dacă cineva ar fi 
prevăzut că operaţiile vor dura mult timp, dat fiind numărul 
mare al participanților, şi-ar fi dat repede seama că se înșela- 
se, căci după ce verificase mai puţin de un sfert din cei pre- 
zenţi, Jeni schimbă pe neaşteptate metoda; renunțind la 
examinarea individuală, ea porni de-a lungul șirului, într-un 
fel de inspecţie de front, ţinînd totuşi Aurametrul orientat 
către cei pe lîngă care trecea. Cînd ajunse în dreptul Chris- 
tinei, se opri şi o privi cu luare aminte. 

— Dumneata, spuse, dumneata... — rămase o clipă pe gîn- 
duri. Cîţi ani ai? 

— Treizeci şi trei! răspunse prompt Christina, ca şi cum 
s-ar fi temut că, întîrziind cu răspunsul, ar fi riscat să spună 
un număr greșit. 

Joanna-Jeni lăsă Aprametrul în grija uneia dintre doamne- 
le membre ale comitetului de organizare, apoi, apropiindu- -se 
de Christina, începu să-i pipăie fruntea cu ambele mâini. 

— Aici e un beculeţ aprins! spuse apăsînd cu degetul în- 
tr-un loc. Și mai e unul dincoace... O mulţime de beculeţe! 

Nimeni nu înțelegea nimic, dar, din politețe, cei aflaţi în 
preajmă se înclinară și clipiră aprobator, prefăcîndu-se că ştiu 
despre ce e vorba. Joanna -Jeni continuă să-i pipăie fruntea, 
pe urmă gâtul, umerii, mâinile și părți inferioare ale corpului, 
murmurînd ceva cu ochii închiși. Deodată se opri şi se întoar- 
se către doamnele care urmăreau, ţinîndu-și respiraţia, acest 
nou ritual. 

— Ea va sta în centrul Marii Spirale, spuse. 

Apoi, luînd-o de mînă pe Christina, o conduse spre locul 
ales mai devreme. Păşea rar, îngîndurată, cu pleoapele lăsate, 
murmurînd în continuare cuvinte nedeslușite. Peste întrea- 
ga adunare se lăsă o liniște solemnă, încordată şi totodată lim- 
pede. Cînd Joanna -Jeni ş şi Christina ajunseră lîngă punctul 
de executare a penalty- urilor, din rîndurile de la spate, mai 
precis din grupul doamnei Agneta, izbucni ca un viscol din 
senin larma produsă de unul dintre pacienți — şi toate pri- 
virile se întoarseră contrariate într-acolo. 

— Şi eu am beculețe! Sunt plin de beculeţe! Luminez ca 
o galaxie! De aceea văd perfect totul! striga un bărbat înalt, 
nebărbierit, îmbrăcat în trening, cu părul vîlvoi şi privirea lu- 
minată de o convingere fanatică. 

Pînă în acel moment, fusese unul din pacienţii cei mai liniş- 
tiţi ai grupului — sau poate se prefăcuse a fi. În crizele obişnui- 
te, el se credea Distrugătorul Eldridge, dar de această dată 
ceva se dereglase în însăși obsesia lui, astfel că metodele aplica- 
te pînă atunci nu mai dădeau nici un rezultat; de altfel, toate 
eforturile doamnei Agneta de a-l domoli se dovediră zadar- 
nice. 

Sargaselor, împreună cu [co aid ele Roae cazu dn ce Dei 
mesc energia direct din Constelaţia Orion. Trebuie să vă co- 
munic lucruri foarte importante. 

Cei mai mulți se străduiră să neglijeze incidentul; cîţiva 
zîmbeau stînjeniţi, oarecum compătimitor, crezînd poate că 
astfel i-ar minimaliza consecinţele. Omul continua să vocife- 
reze, gesticula agitat, ducîndu-şi din cînd în cînd mîinile la 
cap, pentru a arăta locurile în care se aflau beculețele, sau îşi 
lovea cu putere coapsele, pentru a produce zgomote care să 
atragă atenţia. Se desprinsese din grupul său și alerga ţopăind 
în cerc, apropiindu-se cînd de unul cînd de altul dintre cei 
cărora li se adresa. 

— Ascultaţi ce vă spun: extratereștrii sunt printre noi, au luat 
totul în stăpînire! dezvălui el. Deşi nimeni nu-l contrazise, 

după o scurtă pauză, ca și cum ar fi fost contrazis, el reluă 
cu vehemenţă: Ba da, ba da, ei sunt noii stăpîni ai insulei, au 
pus mîna pe fabrici, poate nu ştiţi, au pătruns în spitale şi în 
ministere, au cumpărat cu bani furaţi băncile, ziarele sunt ale 
lor, televiziunea, vapoarele, ploaia şi peștii din ocean, totul, 
totul...! 

— Pablo, te rog linişteşte-te, îl imploră doamna Agneta, 
copleșită de penibilul situației. 

— Lucrează pe furiș, ucid pe tăcute, stau la pîndă în întu- 
neric și conspiră împotriva celor sărmani, şi-au pus averile 
la adăposti în conturi din străinătate, la urmă vor pleca și vor 
arunca insula în aer — şi atunci va fi SFÎRȘITUL LUMII! aver- 
tiză Pablo cu glas dramatic, în vreme ce mulțimea îl privea 
fără nici o reacţie, ca hipnotizată. 

Dezordinea provocată de nefericitul episod risca să pună 
în pericol reuşita întregii acţiuni, încît Joanna-Jeni hotărî să 
intervină, pînă cînd nu era prea tîrziu. Fa se apropie fără grabă, 
dar și fără să ezite, oprindu-se la cîţiva metri de nebun. Vă- 
zînd-o, acesta tăcu brusc și rămase cîteva momente în cum- 
pănă, ca şi cum ar fi trebuit să facă față unui atac dintr-o 
direcție neașteptată. Asculta ceva; își aplecă într-o parte capul, 
pentru ca sunetul acela, care venea din adîncul pămîntului 
sau poate din înaltul cerului, să-i pătrundă mai uşor în ure- 
che. Deodată întinse mîna spre ea și o arătă cu degetul. 

— Tu ești femeia înveșmântată în soare şi vei da naştere 
fiului numit Silo! spuse. Unde e copilul tău? 

Joanna-Jeni încuviinţă cu o îngăduinţă ușor obosită. 

— Șilo trăieşte ! proclamă ea pe neașteptate. Cînd va fi sufi- 
cient de bătrin, se va întoarce. Își va face apariția la Londra, 
pe data de 14 octombrie. Atunci va începe Armaggedonul. 
Pregătiţi-vă să vă jucaţi rolul. Cei care acum nu au un ban 
vor fi stăpînii pămîntului. Nu se vor mai plăti chirii. Nici taxe 
pentru scrisori. Sau pentru drumuri. Nici impozite. Un galon 
de bere neagră va fi jumătate de penny. La fel şi berea blondă. 

Răspunsul ei păru să-l fi învins pe omul tulburat, care lăsă 
încet privirea în pămînt. Fusese doar un scurt episod jenant, 
acum depăşit, ca gafa unui spectator care începe să aplaude 
în scurta pauză dintre două părți ale aceluiași concert. Se vădi 
abia acum că toată agitația lui nu exprimase altceva decît o 
mare îndoială de sine. 

— Urmează-mă şi fă întocmai ce-ţi voi cere! porunci Joan- 
na-Jeni, apoi se întoarse şi porni către punctul de la unspreze- 
ce metri, fiind sigură că Pablo va veni cuminte pe urmele ei. 


Se apropia momentul intitulat Meditatia Ordonată. Ni- 
meni în afară de Joanna -Jeni n-ar fi putut spune ce înseam- 
nă asta — şi poate că ea însăși era cam nesigură, sperînd totuși 
ca, în cele din urmă, lucrurile să se potrivească singure. Este 
însă un fapt recunoscut, încă din Antichitate, că forma circu- 
lară produce un efect cumulativ asupra eului, ca gestionar al 
fenomenelor sufleteşti generate de energia spirituală, asigurînd 
concentrarea acesteia sub forma unei forțe latente. Forma de 
spirală e cu atît mai indicată, cu cât spirala, în calitatea ei de 
cerc cu rază variabilă, orientează energia de orice fel către 
Apex-ul focal, datorită liniilor de cîmp care imită, în anumite 
privinţe, liniile Vortexului Galactic. 

Desigur că astfel de lucruri, destul de abstracte, ar fi fost 
greu de explicat dintr-o dată unei mulțimi atât de mari de oa- 
meni. Nici nu se știe câţi dintre ei ar fi înțeles ceva. De aceea, 
Joanna-Jeni alese mai întîi un exercițiu simplu, folosit în unele 
şcoli americane influențate de ideologia New Age. Profesorul 
le cere elevilor: „Imaginaţi- vă că faceţi ceva perfect“, fără să 
le spună ce anume și fără să se preocupe de înțelegerea de 
către ei conceptului de perfecţiune; oricum, orice om trăiește 
cu convingerea că ştie ce este perfecțiunea, și asta e suficient. 
Modul cum şi-o reprezintă e o cu totul altă chestiune, cu atît 
mai mult cu cît nu există pentru ea o definiţie categorică. Din 
bun-simţ, atunci cînd își reprezintă ceva perfect, majoritatea 
oamenilor se reprezintă pe sine în anumite situaţii şi în raport 

cu anumite lucruri. Prin urmare, oricât ar părea de curios, ele- 
vii aceia reuşesc, fiecare în felul lui, să-și imagineze cu destu- 
lă ușurință că fac ceva perfect și, în definitiv, asta îi umple 
de mulţumire. 

Acum, să vedem cum au decurs practic lucrurile în cazul 
nostru. În centru Marii Spiralei se afla Christina. Ea ţinea în 
mînă cristalul de cuarţ în formă de piramidă, primit de la Joan- 
na-Jeni, şi anume, cu vîrful piramidei îndreptat spre Polul 
Sud. Între timp, problemelor cauzate de pantofii prea strâmți 
li se adăugase și o migrenă, nu foarte puternică, dar care îi 
provoca oarecare ameţeală însoţită de febră, și o făcea să ţină 
ochii mai mult închiși. La spatele ei, Joanna-Jeni alesese să 
stea Pablo, în speranţa că energia lui debordantă s-ar fi putut 
dovedi folositoare. Palma mîinii drepte a lui Pablo, întinsă 
şi perfect orizontală, apăsa uşor pe creştetul Christinei, mai 
precis pe chakras-ul ei coroană. Pe cât de agitat şi dezordonat 
fusese cu puţine minute mai devreme, pe atît de disciplinat 
şi hotărît era acum. Îl urma, oarecum surprinzător, soţul 
doamnei Eftimia, bătrânul acela chel. Chel este un concept 
vag, cum a demonstrat cîndva filosoful matematician Ber- 
trand Russel, care a observat că unii oameni sunt cheli, alții 
nu sunt cheli, iar despre alţii nu se poate spune nimic în această 
privinţă. În tinereţe, bătrînul domn căzuse de pe o scară. Pînă 
atunci, el avusese un păr destul de bogat, dar după aceea, de-a 
lungul anilor, firele îi căzuseră unul cîte unul şi părul i se tot 
rărise (rar este, de asemenea, un concept vag), iar într-o bună 
zi îi căzu tocmai acel fir fără de care putea fi numit, de acum 
încolo, chel. După el veneau două doamne îmbrăcate în uni- 
forma neagră a Federaţiei Anarhisto-Comuniste, urmate de 
alte două doamne, afișînd un surîs enigmatic și complice care 
le trăda îngrijorarea, membre ale organizaţiei Femeile Trimise. 
Nimeni nu știa ce se ascunde îndărătul acestui nume, poate 
că nu se ascundea nimic; de fapt, sunt o mulțime de cuvinte 
despre care nu știm ce înseamnă și o altă mulțime de lucruri 
al căror nume nu-l cunoaștem, numai că acele cuvinte nu denu- 

mesc neapărat acele lucruri. Mama Marychkăi ocupa, spre 
onoarea ei, un loc în primii zece. Aurametrul Joannei-Jeni 
detectase la ea un potenţial energetic remarcabil. În schimb, 
Marychka se afla undeva aproape de coada şirului, preocupa- 
tă mai puţin de Marea Spirală şi mai mult să nu-l scape din 
ochi pe Kiki. Cît despre celelalte doamne, unele dintre ele 
membre ale comitetului de organizare, ocupaseră locuri inter- 
mediare decente. De altfel, însăși forma de spirală se constitui- 
se aproape spontan, oamenii lăsîndu-se conduşi de o intuiţie 
nu neapărat miraculoasă, cît mai curînd bine intenţionată. 


Rămînea acum ca Joanna-Jeni să lanseze semnalul pen- 
tru consacrarea Cercului Haosului. Probabil că, dată fiind sla- 
ba competenţă a majorităţii celor prezenţi, orice semnal ar 
fi fost, pentru ei, la fel de eficient. Totuşi, Joanna-Jeni încer- 
că să respecte, atât cât îi permiteau împrejurările, regulile pre- 
scrise ale ritualului. Mai întâi, amintindu-și în ultima clipă că 
în ceremoniile magice oficiantul trebuie să poarte pălărie, îm- 
prumută de la doamna Eftimia pălăriuţa cu dantelă a aces- 
teia, care i se potrivea destul de bine, şi şi-o puse pe cap. Apoi 
descrise cu Aprametrul, la mică distanţă de centrul Marii Spi- 
rale, un cerc invizibil destul de larg, din interiorul căruia urma 
să conducă sau să comande operaţiile ulterioare. În mijlocul 
lui, Joanna desenă litera T, care rămase de asemenea un sim- 
plu gest. Acum se dovedi rolul foarte important pe care-l 
aveau de îndeplinit Femeile Trimise. Cîteva dintre ele îl ajuta- 
ră pe Valerian să aducă de la Dacia-papuc sticluţa cu ulei, sacii 
de plastic şi cele trei boluri, unul cu apă, unul cu sare şi unul 
gol, iar altele o înconjurară pe Joanna-Jeni, pentru a-i fi de 
ajutor în caz de nevoie. După ce-și unse mîinile cu uleiul din 
sticluță, numit Doza Eroică, Joanna -Jeni o înapoie Femeilor 
Trimise, pentru a se unge şi ele, care apoi o transmiseră mai 
departe celor doritori să facă la fel. În sfîrșit, Joanna-Jeni luă 
vasul cu apă şi pe cel cu sare în cîte o mînă și, întorcîndu-se 
către centrul Marii Spirale, le ridică deasupra capului, rostind: 

— THANATEROS! 

Femeile Trimise, rămase pe marginea cercului imaginar 
trasat mai devreme, îi răspunseră în cor: 

— THANATEROS! 

Joanna-Jeni se apropie de cea care ţinea în mîini vasul gol, 
pentru a turna acolo sarea, apoi apa, operaţie prin care pro- 
clama nașterea dualității cu numele de THANATEROS. Astfel, 
Cercul Haosului era consacrat: cunoaşterea, cunoscutul și 
procesul de cunoaștere erau unificate prin super-simetrie în- 
tr-un singur cîmp cu o singură structură autoreferenţială — 
iar de acum încolo, orice devenea posibil. Femeile Trimise 
îşi muiară degetele în apa sărată şi aruncară picături unele 
asupra altora, apoi înspre cele patru puncte cardinale, rotin- 
du-se pe loc şi bolborosind cuvinte fără sens, sau al căror sens 
nu-l ştia nimeni. 

Ar fi trebuit să urmeze momentul propriu-zis de meditaţie 
ordonată, dar întîrziaseră deja prea mult cu celelalte preparati- 
ve, astfel că Joanna-Jeni hotărî să treacă direct la invocarea 
lui Abraxas, cel cu cap de cocoș, avînd doi șerpi în loc de pi- 
cioare — în care scop începu să cînte pe neașteptate o melodie 
monotonă, cu un singur vers: 

— Pentru a crea o lume, trebuie mai întâi distrusă o lume... 
Pentru a crea o lume, trebuie mai întîi distrusă o lume... Pen- 
tru a crea o lume, trebuie mai întîi distrusă o lume... 

Repetă acest vers de mai multe ori, pînă cînd Femeile Tri- 
mise adunate în jurul ei reușiră să se bage şi să se ghemuias- 
că în sacii de plastic, pe marginea aceluiași presupus cerc, 
străduindu-se să imite, atât cât era posibil, forma de ou. De- 
odată Joanna-Jeni tresări, părînd că-şi revine dintr-o stare hip- 
notică, ridică vocea, iar cîntecul monoton de pînă atunci se 
transformă într-un recitativ aproape isteric: 


Păsările vor rupe cochilia 
Păsările vor zbura spre Soare 
Soarele este un Zeu 

Numele zeului este Abraxas... 

Atunci ele se ridicară în picioare, desfăcură braţele și ie- 
şiră din sacii de plastic strigînd: 

— Aaaa... Aaaabraaa... Aaabraaaxaaas... care uneşti lu- 
mina cu întunericul şi binele cu răul... — ceea ce nu însem- 
na altceva decît că păsările se eliberaseră într-adevăr din 
cochilie şi ieşiseră din ou. 

Cu asta, Proiectul Abraxas nu era nicidecum încheiat, căci 
pentru crearea Lumii Noi trebuia să se manifeste mai întâi 
Haosul, Eterul, Lumina şi Umbra, apoi Focul şi Apa, apoi 
Apa şi Pămîntul, în sfîrșit, să se deschidă şi să se manifeste 
Vortexul prin care opera Haosului se va desăvârși în imanen- 
tizarea Eschatonului. La prima vedere, am fi tentaţi să cre- 
dem că e ceva complicat, dar în practică sunt suficiente doar 
cîteva cuvinte alese cu grijă. Mai întâi, Joanna-Jeni bătu cu 
piciorul în pămînt și strigă: 

— HUT! 

Apoi uni degetele arătătoare de la fiecare mînă și, ținîn- 
du-le strîns lipite unul de altul, spuse: 

— QUIXAL UDINKAK! — adică să se manifeste Haosul. 

După aceea și le despărți brusc, rostind cuvintele: 

— XIQUAL UZARFE, D'KIENG. 

Iniţiaţii știu că aceste cuvinte sunt în strînsă legătură cu 
constanta lui Plank şi au însuşirea de a provoca manifestarea 
Eterului. Manifestarea Vortexului fu declanșată de cuvintele 
XIQUAL ONGATHA WAS, însoţite de un gest al mâinii stîn- 
gi care sugera punerea în mișcare a unei roți. Probabil că a 
mai spus şi alte asemenea cuvinte bizare şi dificil de repro- 
dus după care hotărî dintr-o dată să încheie pronunțînd cuvîn- 
tul final, de închidere a Vortexului: 

— AEPALIZAGE! 

Nimeni din cei prezenţi nu-şi dădu seama că ritualul se 
terminase. Aşteptau în continuare nemișcaţi, așa cum stătuse- 
ră şi pînă atunci, respirînd adînc și concentrîndu-se pentru 
a absorbi cît mai multă energie cosmică și a o dirija spre Polul 

Sud. Încît Joanna-Jeni, un pic încurcată, se văzu nevoită să 
precizeze: 

— Gata, s-a terminat, Polul Sud s-a întors înapoi la locul 
lui. Acum puteţi pleca acasă, mai anunţă ea și porni imediat 
către Dacia-papuc, cu o grabă suspectă, de parcă s-ar fi temut 
să nu i se ceară dovezi. 

Mulțimea aştepta în continuare încremenită, neluîndu-i 
în seamă ultimele cuvinte, sau poate, zăpăciţi de atîtea formu- 
le neobișnuite auzite pînă atunci, crezuseră că şi acestea din 
urmă făceau parte din ritual, încă nu ajunseseră la înţelesul 
lor, încă aşteptau să-şi producă efectul magic... 


Poate că totul a fost doar o iluzie, un delir consumat în 
numai cîteva momente. Mai tîrziu, unii dintre ei își vor aminti, 
sau doar vor crede că-și amintesc, că la început au simţit nişte 
înţepături plăcute şi o dogoare ciudată în buricele degetelor, 
unda unui flux coborând din creștet pe gât și pe umeri, în așa 
fel încît musculatura li s-a relaxat spontan și, vreme de cîte- 
va minute, aproape că n-au mai respirat — fiindcă nici nu mai 
era nevoie. Lumina din jurul lor, devenită nefiresc de com- 
pactă, îi învelea într-un abur încărcat cu miresme amărui de 
fructe arse, moale, cald, consolator, ca sînul mamei eterne. 
Un nou flux, venind de data asta de jos, dinspre tălpile picioa- 
relor, îi făcu pe câţiva să se ridice pe vârfuri, cu ochii închiși. 
Cînd cele două fluxuri se întâlniră în centrul pieptului, fură 
cuprinși de un turbion febril, sau o cascadă circulară de aer 
care curgea în sus, împins spre margini de forţa centrifu- 
gă. Părea că timpul se bifurcase, se despărţise de el însuşi, 
abandonîndu-i la hotarul a două lumi de egală putere, pe 
muchia incertă dintre două realităţi; nu mai erau decît o po- 
sibilitate vagă, starea intermediară dintre substanţă şi feno- 
men. Se simțeau mai uşori, atrași în sus de rotirea aceea calmă, 
ale cărei geometrii multiple, disimetrice, infirmau spaţiul. 
Unii se legănau pe picioare, alţii căzură de-a binelea şi răma- 

seră pe brânci, uimiţi de ce li se întîmplă. Numai cei de la 
coada spiralei se desprinseră cu oarecare greutate din rînd 
şi plecară care încotro, tulburaţi de o emoție confuză. Alţii 
mai sprinteni o luară însă la fugă. 

Se auzi mai întâi un strigăt scurt, subţire, ca un guiţat de 
purcel. 

— Doamne, Dumnezeule, ce-i asta?! mumură una din fe- 
meile anarhisto-comuniste, făcîndu-și cruce. 

— Doamne, Dumnezeule, Doamne Dumnezeule! repeta- 
ră mai multe voci. 

Bărbaţii de pe balcoanele blocurilor din preajmă începură 
să fluiere amuzaţi, iar femeile începură să ţipe. Priveliştea era 
într-adevăr caraghioasă şi în același timp stranie. Cine a pu- 
tut privi, a văzut în clipele acelea — sau a crezut că vede — cum 
Pablo o ridicase cu o singură mînă pe Christina, care atîrna 
în aer, la aproape jumătate de metru deasupra pămîntului; 
părea că o ţine fără nici un efort de creştet sau de păr, dar 
palma mîinii lui abia dacă o atingea şi nici măcar nu era în- 
chisă. Și atunci — cum o ţinea? Ea scăpase cristalul din mînă, 
iar pantofii îi căzuseră din picioare; trupul fragil, eliberat de 
propria povară, se legăna ușor ca o foaie de hîrtie, totuși faţa, 
îmbujorată şi fierbinte, îi era veselă, sau în orice caz zîmbea; 
de fapt își zîmbea sieși, ca un copil care se joacă, fără să ştie 
că e privit. În schimb, Pablo rămăsese la fel de serios şi hotă- 
rît cum fusese tot timpul, neluînd defel în seamă ce se întîm- 
pla în jurul lor. 'Ţinea mîna perfect întinsă, cu podul palmei 
pe chakras-ul coroană al Christinei şi se străduia în continua- 
re să se concentreze, aşa cum îi ceruse Joanna-Jeni, fără a se 
gîndi la nimic altceva, alungînd din minte orice imagine care 
i-ar fi putut corupe potenţialul de energie Kundalini, sau Pu- 
terea Vieţii, despre care se presupune că şi-ar avea centrul în 
şira spinării. Cei cîțiva care se adunaseră în jurul lor nu aveau 
nici o reacţie; doar priveau, fără să se mire, fără să înțeleagă 
şi probabil fără să se întrebe ce văd, pentru a înţelege. Sau, 

poate, un simţ tainic îi încredința că înțeleg totul, dincolo de 
orice cuvinte, numai atâta vreme cât nu vor destrăma, prin 
vreo curiozitate trivială, vraja unică a acelui miracol căruia 
ei înșiși îi erau parte — dacă miracol ar putea fi numit. Mira- 
colul e situat întotdeauna la limita haosului și de aceea produ- 
ce stupoare sau teamă, dar cei care se speriaseră fugiseră de 
la început, se ascunseseră, acum pîndeau de la distanţă şi poate 
că nici nu vedeau prea bine ce se întîmplă. Fugise şi Marychka, 
o luase la goană cu Kiki în braţe, dar în timp ce alerga ob- 
servă că locul către care se îndrepta, pentru a-l adăposti pe 
Kiki, era în direcţia contrară celui în care se afla Christina, 
aşa încît încetă să mai alerge, apoi se opri de-a binelea și privi 
în urmă. Din panica de la început mai rămăsese doar o uşoa- 
ră nedumerire. 

— Vrei să stăm cu mama, vrei să ne întoarcem la ea? îl în- 
trebă pe Kiki. 

— Da, răspunse el, vreau cu mami. 

ÎI lăsă jos din braţe și, luîndu-l de mînă, porniră încet înapoi. 

Cei rămași în preajma Christinei, bătrînul chel, doamna 
Agneta, doamna Tamara, două din femeile anarhisto-comu- 
niste și alți cîţiva, nu se temeau, aproape că nici nu se mirau, 
doar priveau, ca și cum ceea ce vedeau ar fi intrat în ordinea 
obişnuită, previzibilă a lucrurilor; un fapt lipsit de consecinţe. 
Contemplau spectacolul acela întrucîtva neobişnuit, cu dorin- 
ţa nemărturisită ca el să nu se termine niciodată. Pînă la urmă, 
se lăsă liniştea. 'Tăcuseră şi cei din balcoane. Nu mai bătea nici 
vântul. O linişte atât de adîncă, încât se auzeau paşii prin iarbă 
ai Marychkăi, care se apropia cu Kiki de mînă. Cînd ajunse- 
ră foarte aproape, Kiki se desprinse de lîngă Marychka, aler- 
gă la Christina şi o trase de marginea fustei în jos. 

— Mami, mami, unde pleci? 

— Kiki, unde ai fost? întrebă Christina, îngrijorată. 

— Doamnă, v-au căzut pantofii, observă Marychka. 

— Da, da, mă strîngeau cam tare. Mi-i pun imediat. 

Și deodată începu să plouă, iar cineva spuse la întîmplare: 
asta e ultima ploaie. Apoi se risipiră care încotro, tăcuţi, 
grăbiţi, mînaţi de o teamă tulbure; treptat, terenul se goli de 
lume. 

— Ce caut eu aici? întrebă Pablo într-un târziu, dar nu-l 
mai auzi nimeni. 


INTERLUDIU 


Fragmente din Memoriile tovarăşului 
Nicolae Ceaușescu 


În a doua jumătate a deceniului opt, situaţia internaţio- 
nală devenise deosebit de complexă. Criza economică mon- 
dială se adîncea cu fiecare zi, iar contradicţia dintre forțele 
progresiste şi cele reacționare, imperialiste devenea tot mai 
acută. Se punea problema unor schimbări fundamentale, revo- 
luţionare în relaţiile economice şi politice internaţionale, a 
unei noi ordini economice şi politice mondiale, bazată pe ega- 
litate, echitate, respectul independenței şi suveranităţii na- 
tionale, neamestecul în treburile interne, renunţarea la forță 
sau la ameninţarea cu forţa etc. Cursa înarmării luase propor- 
ţii uriașe, cheltuielile militare atingînd valoarea record de 600 
miliarde de dolari. Pe plan mondial, rata şomajului era în per- 
manentă creştere, la fel și rata inflaţiei. Omenirea străbătea 
o epocă foarte agitată, fiind zguduită de cutremure, furtuni 
şi uragane, care puneau popoarele la grele încercări, provocîn- 
du-le mari pagube și suferinţe. În aceste împrejurări grele, 
înfruntînd valurile istoriei, trebuia să navigăm cu mare atenţie 
pentru a asigura înaintarea neabătută a patriei noastre spre 

noi culmi de civilizaţie şi progres. De aceea, în aprilie 1978, 
am discutat cu preşedintele Carter multe din problemele care 
mă preocupau, cu ocazia vizitei oficiale efectuate în SUA. La 
dineul oferit de Casa Albă au participat peste 130 de persoane, 
printre care am remarcat numeroşi agenţi KGB. Cîteva luni 
mai tîrziu am discutat aceleaşi probleme şi cu Margaret 
Thatcher, în cursul vizitei oficiale efectuate în Marea Britanie, 
unde am avut un deosebit succes. Cred că i-am făcut o impre- 
sie deosebită, prin înţelegerea profundă a problemelor majo- 
re ale omenirii. Regina mi-a acordat cea mai înaltă decorație 
a ţării lor, iar liderul Partidului Laburist, David Steel, mi-a 
dăruit un pui de labrador, căruia i-am dat numele de Corbu, 

fiindcă era negru. După ce generalul Pacepa a fugit în SUA, 

am înţeles că nu mai pot avea încredere în nimeni și m-am 
atașat foarte mult de acest cîine care, într-adevăr, nu m-a tră- 
dat niciodată. Despre Pacepa şi ceilalți trădători voi scrie mai 
pe larg cu altă ocazie. În schimb, Corbu, cu cît creștea, cu 
atît devenea mai inteligent — și avea un suflet atît de bun!... 
Noaptea dormeam cu el în pat, iar ziua îl lăsam să zburde 
pe aleile de la Vila 12A. Ambasadorul la Londra al Republi- 
cii Socialiste România a primit ordin să-i cumpere în fiecare 
săptămînă biscuiţi de la supermagazinul Sainsbury’s, pe care 
îi trimitea apoi la Bucureşti cu poşta diplomatică. Cînd a îm- 
plinit vârsta deplinei maturităţi, Corbu a fost înaintat la gradul 
de colonel al Armatei Române şi trebuie să mărturisesc că, 
spre deosebire de mulți alţi colonei și generali, el şi-a îndepli- 
nit cu cinste și devotament datoria, pînă la ultima suflare. 


În Raportul la Conferinţa Naţională a P.C.R., din de- 
cembrie 1982, am arătat că este necesar să combatem cu hotă- 
rîre şi să demascăm toate mentalităţile retrograde, mistice, să 
desfășurăm o luptă ascuţită împotriva influențelor burgheze 
în conştiinţa şi viaţa oamenilor, să luăm atitudine hotărită 
împotriva oricăror încercări de înjosire a omului, ca mani- 
festări ale forţelor reacționare care apelează la metodele şi 

practicile vechi pentru a slăbi coeziunea și unitatea forţelor 
progresiste, a maselor populare, în lupta împotriva imperialis- 
mului şi colonialismului. Bineînţeles că m-au aplaudat, scan- 
dîndu-mi numele, dar unii dintre ei îşi botezau copiii pe 
ascuns, iar nevestele lor mergeau la mănăstire, să se spove- 
dească. Înainte de război, pe vremea cînd eram deţinut în la- 
gărul de la Tîrgu Jiu, majoritatea tovarășilor îşi făceau cruce 
şi spuneau Tatăl Nostru, dimineaţa, de îndată ce se trezeau, 
şi seara, la culcare, deși erau membri în ilegalitate ai parti- 
dului comunist. Eu însă n-am spus niciodată Tatăl Nostru, 
iar cînd auzeam cuvinte ca Dumnezeu, sau lisus Hristos, mi 
se făcea negru înaintea ochilor, deoarece veneau în flagran- 
tă contradicție cu principiile materialismului ştiinţific. Ţin 
minte că, în timpul vizitei oficiale efectuate în Venezuela, am 
fost cazat într-o vilă superbă, situată pe malul mării — dacă 
nu mă înşel, Oceanul Pacific. Deși, după cît de multe vizite 
oficiale am efectuat, nu mai sunt chiar sigur dacă Venezuela 
are sau nu ieşire la ocean. Dar, în orice caz, eram pe malul 
unei ape mari. Se poate să fi fost doar un lac mai întins. Am 
stat seara pînă tîrziu pe terasă, jucînd șah cu mai mulți membri 
ai delegaţiei noastre, pe care i-am bătut fără să mă întrebuin- 
tez prea mult. Jucau anume prost și mutau aiurea, știind că, 
dacă pierd, mă enervez şi-mi creşte glicemia. Numai Corne- 
liu Mănescu s-a găsit să facă pe deșteptul, folosea anumite 
expresii în limba franceză şi scotea mereu remiză, fie că juca 
cu piesele albe, fie că avea negrele. După cinci remize conse- 
cutive, am plecat în camera mea, destul de nemulţumit de 
modul în care Mănescu promova politica noastră externă, dar 
fără să comentez nimic. În gîndul meu, însă, îi pusesem cruce! 
De îndată ce vom fi ajuns înapoi, la Bucureşti, intenţionam 
să convoc o Plenară a Comitetului Central și să-l schimb din 
funcţie, trimiţîndu-l ambasador în Ungaria. Cum stăteam în- 
tins în pat şi mă gîndeam la toate acestea, am văzut deodată 
un crucifix enorm care atîrna pe perete, deasupra capului meu, 

şi am sărit ca ars în picioare. Avea aspectul unei mitraliere 
cu ţeava îndreptată spre mine. 

— Cine a pus asta aici ? am strigat. Cine mi-a pus crucea 
la cap? 

Au intrat în dormitor mai întîi cei din garda personală, 
apoi membrii Biroului Politic, apoi ceilalți membri ai delega- 
tiei. Se uitau la mine, cuprinși de teamă, dar nimeni nu îndrăz- 
nea să spună ceva şi nici să se atingă de lucrul acela. Pînă la 
urmă, a apărut şi tovarășa Elena, pe care o sculaseră atunci 
din somn, pentru a calma lucrurile. Cred că o și preveniseră 
în legătură cu motivul furiei mele, căci a venit însoţită de un 
cadru guvernamental venezuelian care, fără a scoate vreun 
cuvînt, a luat crucifixul şi, ducîndu-l pe braţe, a ieşit cu el 
din cameră. 

Altădată, în timpul vizitei în SUA, la prânzul oficial dat 
în onoarea mea de un grup de afaceriști din New Orleans, 
am părăsit sala, cînd au adus un cardinal care a început să bi- 
necuvânteze mîncarea. Imediat după aceea, cînd m-am întors 
în ţară, l-am demis pe Vasile Pungan, consilierul pentru pro- 
bleme americane, fiindcă nu mă prevenise asupra a ceea ce 
urma să se întîmple. 

Trebuie totuși să recunosc, mirosul de tămîie îmi plăcea, 
iar în copilărie am vrut să mă călugăresc, ca să nu mai am grija 
mâncării. 


Pe la începutul anilor 1970, după vizita oficială efectu- 
ată în Republica Populară Chineză, am descoperit că pot 
manipula oamenii şi-i pot domina foarte ușor spunîndu-le 
că s-au îngrăşat. Deveneau dintr-o dată temători şi supuși. 
I-am atras atenţia mai întâi tovarăşului Emil Bobu, a cărui 
burtă creştea într-adevăr de la o zi la alta. A lăsat ochii în jos, 
ca şi cum ar fi fost vinovat de ceva. Ca şi cum l-aș fi surprins, 
de exemplu, scobindu-se în nas în timpul vreunei plenare. 
Dar şi ceilalți tovarăși începeau să se îngraşe, de cum erau nu- 
miţi într-o funcţie mai importantă. Le-am atras atenţia că este 

un aspect negativ în activitatea lor şi care va trebui combătut 
printr-o alimentaţie raţională, iar tovarășa Elena a primit sar- 
cina să se ocupe de acest aspect. Mai tîrziu, pornind de aici, 
mi-a venit ideea rotației cadrelor. 

Eu am propria mea teorie în acest sens. Majoritatea tova- 
răşilor din Comitetul Central provenea din rîndurile clasei 
muncitoare şi ale țărănimii sărace. Au suferit multe lipsuri 
în trecut, s-au confruntat cu probleme deosebit de dificile. De 
asemenea, părinţii și rudele lor au făcut parte din categorii- 
le sociale oprimate generaţii la rînd de clasele exploatatoare. 
Aici ar mai trebui să fac o menţiune. Se afirmă, nu fără un 
anumit temei, că poporul român ar fi cam leneș. Dar s-a între- 
bat oare cineva de ce sunt leneși românii ? Explicaţia acestei 
situaţii, în consens cu învăţătura materialismului istoric, este 
următoarea: de-a lungul secolelor, românii au fost permanent 
sub stăpînirea unora şi altora, care au căutat să le fure roade- 
le muncii. Și atunci, s-au gîndit că, decât să muncească degea- 
ba, mai bine stau degeaba, situaţie care se perpetuează pînă 
în zilele noastre. În consecinţă, pentru acești oameni, hrana 
a constituit întotdeauna o problemă, aș putea spune, dureroa- 
să. Din momentul cînd au ajuns în funcții de răspundere, pri- 
ma lor grijă a fost să mănînce pe săturate. O dovadă în acest 
sens o constituie însuși faptul că tovarășul Corneliu Mănescu, 
care provenea dintr-o familie de intelectuali burghezi, nu se 
îngrășa deloc, orice ar fi mîncat. Iar tovarășul Ion Gheorghe 
Maurer nu s-a îngrăşat decît foarte puţin, apoi a slăbit, după 
ce n-a mai fost prim-ministru. 

Pe această bază, am putut să o promovez pe tovarășa Elena 
în funcţia de prim-vice-prim-ministru. Mai întîi însă i-am 
acordat prin decret Steaua Republicii Socialiste România. După 
aceea, cînd am supus la vot propunerea, toţi au votat pen- 
tru. Fiindcă mai înainte de asta, le atrăsesem atenția că s-au 
îngrăşat peste măsură, ceea ce însemna că nu aplicaseră mă- 
surile stabilite de partid pentru o alimentaţie raţională. 

Deci, şi în societatea socialistă, se manifestă anumite con- 
tradicții dialectice, care, prin natura lor, contribuie la dez- 
voltarea forţelor de producţie, fiind un factor de progres. 
Societatea capitalistă este însă caracterizată de numeroase con- 
tradicții antagoniste, pe care am avut ocazia să le remarc şi 
în discuţia cu ministrul de externe al Australiei. În această 
ţară, cu o industrie și o agricultură bine dezvoltate, se mani- 
festa, la sfârșitul anilor 70, o contradicție puternică între forțele 
de producţie și relaţiile de producție. Voiau să extindă reţeaua 
de căi ferate, dar nu aveau mînă de lucru. În urma discuții- 
lor purtate, am acceptat ca zece mii de muncitori români să 
fie trimişi acolo, pentru a-i ajuta. S-ar putea pune întrebarea: 
cum adică, poporul român, constructor al societăţii socialiste 
multilateral dezvoltate, să contribuie la acumularea de capital 
şi bunăstarea unei ţări capitaliste ? Aparent, ar contrazice teza 
luptei de clasă. În realitate, cei mai mulţi erau deţinuţi de drept 
comun, cu pedepse de pînă la cinci ani, graţiaţi cu această oca- 
zie, precum și tineri de la orfelinate, care împliniseră vîrsta ma- 
joratului. În schimbul lor, guvernul australian a trimis în 
România mai multe transporturi de minereu, necesare dezvol- 
tării industriei siderurgice. Ulterior mi s-a raportat că oamenii 
noștri au avut realizări deosebite acolo, iar la mijlocul ani- 
lor *80, cu ocazia primei vizite oficiale efectuate pe pămînt 
australian, am constatat că unii dintre ei ajunseseră să se ocupe 
de afaceri foarte prospere. Însuși fostul primar al orașului 
Melbourne, Rod Atkinson, se asociase cu un român, împreu- 
nă cu care deschisese un hotel și un restaurant. Am primit 
cu satisfacție invitaţia de a lua masa la Restaurantul Bucureşti, 
aparţinînd celor doi, după ce generalul Pleşiţă m-a asigurat 
că proprietarul român al acestuia era cadru sub acoperire al 
serviciilor noastre secrete. În acest fel, am avut ocazia de a 
mă adresa unui numeros grup de patrioţi, îndemnîndu-i ca 
prin eforturile lor să facă cunoscute în întreaga lume hărnicia 
şi talentul poporului român, cultura și tradiţiile lui milenare. 
Interesîndu-mă însă mai îndeaproape, am înţeles că şi aici se 

manifesta una din contradicţiile specifice capitalismului. Profi- 
tul afacerii nu venea propriu-zis din activitatea de alimentaţie 
publică, ci din jocurile de barbut și din ședințele clandestine 
de spiritism, organizate la subsolul hotelului. Încă o dovadă 
că goana după profit, caracteristică societăţii capitaliste, duce 
la dezumanizare şi manifestări mistice. 


Tovarășa Elena m-a întrebat într-o zi de ce scriu aceste 
Memorii, cui se adresează ele şi dacă, în general, ar putea 
schimba cursul istoriei. Este, trebuie să recunosc, o întrebare 
înţeleaptă şi de bun-simţ, la care nu mă aşteptam. Istoria o 
făuresc desigur masele largi populare, dar este necesar să acor- 
dăm o importanţă deosebită rolului personalităţii în istorie, 
care acţionează ca un catalizator în momentele ei cruciale. 
Personal, am pus întotdeauna în centrul preocupărilor mele 
omul, cu năzuinţele şi idealurile lui. Deşi mi-am însuşit încă 
de tînăr filosofia marxistă, materialist-dialectică, aş putea 
spune că de fapt am fost un idealist. Am știut întotdeauna 
că sensul vieţii este să ne bucurăm de valorile spirituale, să 
ne îmbogăţim cunoştinţele despre lumea înconjurătoare şi să 
contribuim la progresul omenirii. Acest lucru l-a înţeles cel 
mai bine preşedintele Richard Nixon, care avea faţă de mine 
o consideraţie deosebită. În 1984, cînd ieșise de mult la pen- 
sie, mi-a scris o scrisoare plină de afecţiune, pentru a interveni 


în favoarea colonelului John Brennan şi a lui John Mitchel, 


doi foşti colaboratori ai săi la Casa Albă, asociaţi la compania 
Pan East-International, care doreau să fabrice în România uni- 
forme militare şi bocanci pentru armata americană. După 
aceea, am aflat că bocancii au fost exportaţi în Irak. Îmi revi- 
ne, de asemenea, în memorie plăcuta întîlnire pe care am 
avut-o cu secretarul de stat Henry Kissinger, la Blair House, 


în toamna anului 1970. Agenda întrevederii s-a referit în prin- 


cipal la războiul din Vietnam și la relaţiile SUA cu China. 
Preşedintele Nixon ţinea cu tot dinadinsul să viziteze această 
ţară, pentru a vedea Marele Zid. Pînă la urmă, am reuşit să-i 

fac legătura cu tovarășii chinezi, dar nu a fost deloc ușor. La 
sfîrşitul convorbirilor, în afara discuţiei protocolare, l-am în- 
trebat pe Kissinger, mai în glumă, mai în serios, de ce nu sim- 
plifică ei situaţia din Indochina, lăsînd pur şi simplu 
poporul vietnamez să-și hotărască singur soarta. Răspunsul 
lui a fost, ca de obicei, foarte inteligent. 

— Domnule Ceauşescu, personal m-am ghidat întotdeau- 
na după următorul principiu: ca să-mi simplific viaţa mea, 
trebuie să o complic pe a altora. Acum, acest principiu îl aplic 
cu bune rezultate în politica externă a SUA. 

— Noi acţionăm pe baza principiilor neamestecului în tre- 
burile interne, respectului suveranității şi independenţei și al 
avantajului reciproc, i-am replicat. Mi se pare mult mai sim- 
plu așa. 

— Cel mai complicat lucru e să demonstrezi că lucrurile 
simple sunt cu adevărat simple, de exemplu că unu și cu unu 
fac doi. Savantul german Frege a muncit toată viaţa, a scris 
şi un tratat despre asta, iar la urmă și-a dat seama că greşise 
definițiile. 

— Datorită entropiei, totul se transformă în praf, i-am răs- 
puns. Dar dumneavoastră personal credeţi în extratereștri ? 

Kissinger a oftat şi a dat din mîini, ca și cum întrebarea mea 
l-ar fi pus într-o mare dificultate. De fapt, dificultatea lui de 
a înțelege se datora ideologiei de dreapta, filosofiei sale idea- 
liste şi educaţiei burgheze pe care o primise. 


În anul 1975, tovarăşa Elena a fost numită director al 
Institutului de Cercetări Chimice, ICECHIM. Felicitînd-o cu 
acest prilej, am întrebat-o dacă nu s-ar putea ca făurirea omu- 
lui nou, constructor al societăţii socialiste multilateral dez- 
voltate, să poată fi accelerată prin mijloace ştiinţifice, în 
concordanţă cu tezele materialismului dialectic şi istoric, iar 
ea mi-a răspuns că se va gîndi. Ţin minte foarte bine aceas- 
tă discuţie deoarece, cîteva luni mai târziu, mai precis la în- 
ceputul anului următor, cu prilejul aniversării zilei mele de 

naștere, fostul preşedinte american Nixon mi-a dăruit un au- 
tomobil Buick Electra, cu opt cilindri in V, o maşină deose- 
bită, dar care consuma cam mult. Nu mică mi-a fost mirarea 
cînd, la puţină vreme după aceea, tovarăşa Elena m-a anun- 
tat că problema omului nou era ca și rezolvată. Însă, în acest 
scop, era necesară colaborarea cu oamenii de știință ameri- 
cani. Unul dintre ei tocmai efectua o vizită de documentare 
în țara noastră. De fapt, venise cu o recomandare din partea 
preşedintelui SUA, anume pentru a mă întâlni și a-mi pro- 
pune colaborarea României la unul din programele secrete 
americane. Ulterior, am aflat că era şi agent al CIA sub aco- 
perire. Deocamdată susţinea că este specialist în domeniul 
biotehnologiilor și că ar putea rezolva problema omului nou 
fără să mai fi nevoie de activitatea politico-ideologică și lup- 
ta de clasă. Argumentele lui mi s-au părut interesante, mai 
ales că tovarășa Elena înclina să-i dea și ea dreptate. Mai în- 
tîi, se pune problema: ce este omul nou? Omul nou ar pu- 
tea fi cu adevărat nou numai dacă ar fi altfel de om decît cel 
vechi, pe care îl cunoaștem în prezent. 

— Nici nu mai e vorba propriu-zis de om, ci de ceva aflat 
după om pe scara evoluției, adică despre meta-om, zise. Gra- 
ţie progreselor actuale ale ştiinţei, el poate fi obţinut în con- 
diții de laborator, din linii embrionare stem-line. 

Această afirmaţie a făcut să-mi treacă mai întîi un fior rece 
prin şira spinării, după care îmi veni să fac pipi. Am spus la 
întîmplare, mai mult din dorinţa de a câștiga timp: 

— Important e să nu trădeze idealurile revoluţiei. 

— Nicidecum, mă asigură savantul. În primul rînd, aces- 
te idealuri vor fi imprimate de la bun început în formula lui 
genetică, împreună cu toate concepţiile înaintate despre lume 
şi viață. lar din punct de vedere fizic, va avea dimensiunile 
unei pisici și capul cît o portocală, fiind proiectat anume așa, 
pentru a nu consuma prea multe din resursele planetei. În al 
doilea rînd, va fi cu mult mai inteligent decît orice om, rezol- 
vînd în minte orice ecuaţie diferenţială. În sfîrşit, meta-oamenii 

nu vor mai folosi limbajul articulat al oamenilor, ci vor comu- 
nica direct prin telepatie. Iar în rest, vor mieuna ca pisicile. 

Aici a intervenit în discuţie și tovarăşa Elena, care a pre- 
cizat că, faţă de oamenii muncii din prezent, proprietari, pro- 
ducători și beneficiari ai mijloacelor de producţie, cărora nu 
le place alimentaţia raţională, meta-oamenii s-ar putea hrăni 
numai cu salam de soia. 

— Fără îndoială! a exclamat savantul. Meta-omul va fi, faţă 
de om, cam ceea ce e omul actual faţă de maimuţă. Nu nu- 
mai că va prefera salamul de soia, dar în general va socoti con- 
sumul cărnii o formă de canibalism şi se va hrăni cu plante 
sau chiar cu deșeurile produse de oameni, cum ar fi, de exem- 
plu, bidoanele și pungile din plastic. Cu toate acestea, meta-oa- 
menii vor avea o viaţă spirituală deosebit de elevată. Vor fi 
lipsiţi de instinct sexual, reproducîndu-se prin clonare, și vor 
munci douăsprezece ore pe zi fără să pretindă salariu. Pro- 
babil că, într-un viitor nu prea îndepărtat, ei vor deveni ade- 
văraţii stăpîni ai planetei. 

— Şi cu actualii oameni ai muncii ce se va întîmpla? l-am 
întrebat. 

— Nu se va întîmpla nimic. Fiindcă nu se poate întîmpla 
nimic cu ceva care nu există. O vreme, meta-oamenii vor munci 
în locul lor, pentru a le asigura cele necesare unui trai îm- 
belşugat. Oamenii vechi vor locui confortabil în rezervaţii 
special amenajate, unde vor avea hrană din belșug, bere la dis- 
creţie şi posibilitatea de a face sex toată ziua, dar numai cu 
prezervativ. 

— Ei, asta nu e chiar atât de rău. Înseamnă că fiecare va 
avea parte de fericirea pe care o merită. După, aceea, gîndin- 
du-mă mai bine, am adăugat: Totuși, poate că ar trebui lăsaţi 
cîțiva şi fără prezervativ, măcar din cînd în cînd. 

— Ny! Prezervativul are rolul foarte important de a-i pro- 
teja pe oameni împotriva înmulțirii excesive, care ar complica 
inutil lucrurile. Cu cât vor dispărea mai repede, cu atît mai bine 
pentru ei. Important e că vor dispărea în culmea fericirii. În 

schimb, meta-oamenii vor popula treptat planeta şi vor con- 
strui adevăratul comunism, aşa cum l-au visat Marx, Engels 
şi Lenin. Fiindcă adevăratul comunism n-a putut fi realizat 
tocmai din cauza oamenilor! 

Deşi aveam unele îndoieli şi aș fi putut formula o serie 
de obiecţii, am preferat să reflectez în tăcere. Însemna oare 
că previziunile mele privind viitorul de aur al omenirii, cînd 
toate nevoile materiale şi spirituale ale omului vor fi satisfă- 
cute după necesităţile fiecăruia, nu mai erau valabile ? Nicide- 
cum. Prin dezvoltarea forțelor de producție, prin mecanizarea 
şi chimizarea agriculturii, creşterea productivității muncii, in- 
troducerea automatizării şi robotizării, precum şi trecerea la 
o etapă superioară în exploatarea şi valorificarea materiilor 
prime, rămînea în continuare posibilă atingerea tuturor obiec- 
tivelor propuse. Numai că, datorită progreselor ştiinţei, toa- 
te acestea urmau să fie înfăptuite de altcineva, situație în care 
oamenii muncii deveneau de prisos. 

În definitiv, modul cum acest savant punea și apoi rezol- 
va cele mai dificile probleme ale umanităţii a caracterizat din- 
totdeauna gîndirea oamenilor de ştiinţă serioşi care, chiar şi 
atunci cînd provoacă în deplină cunoştinţă de cauză anumite 
neajunsuri de moment, acţionează în vederea unui bine ce 
urmează a fi definit mai tîrziu. 


Problema ideologiei de dreapta sau de stînga a fost admi- 
rabil sintetizată într-o convorbire particulară cu preşedintele 
Gerald Ford. Cînd ne-am întâlnit la Sinaia, după Conferinţa 
de la Helsinki din 1975, pentru a semna protocolul secret pri- 
vind insula Roland, el m-a întrebat: 

— Dacă o persoană este capabilă să vadă într-o oglindă 
mîna sa dreaptă în partea stîngă şi mîna sa stîngă în partea 
dreaptă, cum de nu vedem, de asemenea, capul în locul picioa- 
relor şi invers? Un sondaj de opinie a arătat că numai doi la 
sută din cetăţenii americani consultaţi au fost capabili să explice 
satisfăcător acest lucru. 

I-am răspuns cu un alt citat, dintr-un gînditor american 
materialist: 

— Cum poţi dovedi că ceva nu este altceva, cînd nici alt- 
ceva nu este un alt lucru? 

Răspunsul meu l-a pus pe gînduri, dar şi întrebarea lui 
mi-a dat de gîndit. Probabil a vrut să insinueze că socialis- 
mul și capitalismul sunt unul şi acelaşi lucru văzut în oglindă, 
fiecare crezînd că el este real, iar celălalt reprezintă imaginea 

sa răsturnată. Adică, depinde de unde priveşti. Într-adevăr, 
după acea întâlnire, serviciile noastre secrete au început să con- 
lucreze foarte bine şi eram mulțumit de rapoartele pe care 
le primeam de la Washington. Am acceptat ca baza lor mili- 
tară să rămînă pe insula noastră, numai pentru că în acest fel 
îi tineam pe ruși la distanţă. Dacă ruşii ar fi aflat că insula 
aparţine de fapt României, aş fi fost obligat să le ofer acces 
la instalaţiile ei portuare. Mai tîrziu mi-am dat seama că insu- 
la Roland era, într-un fel, oglinda aceea la care se referise Ge- 
rald Ford. Noi stăteam de o parte, iar americanii de cealaltă 
parte — şi ne uitam cu atenţie unii la alții, dar niciunul nu 
ştia ce meşterea celălalt pe la spate. Ceea ce nu ne împiedi- 
ca să colaborăm, pe baza avantajului reciproc. Cînd au aflat 
de existenţa proiectului de creare a omului nou, cu o con- 
ştiinţă superioară omului obișnuit, au insistat şi au făcut chiar 
presiuni să aibă acces la rezultatele cercetărilor noastre, dar 
noi am rezistat presiunilor, pînă cînd trădătorul Pacepa a fugit 
în Germania cu o parte a documentaţiei și de acolo a trecut 
la americani. Atunci ne-am văzut nevoiţi să ne așezăm la masa 
tratativelor, pe baza respectului suveranităţii şi independenţei. 


De-a lungul timpului, diferiţi filosofi au încercat, fiecare 
în felul lui, să dea o definiţie a libertăţii. De exemplu, filoso- 
ful şi scriitorul francez Sartre afirmă că libertatea este o pova- 
ră, lucru cu care, în sinea mea, am fost întotdeauna de acord. 
Bineînţeles că în capitalism libertatea e o povară. Pur şi simplu, 
nu ştii ce să faci cu ea! În socialism însă, așa cum arată definiţia 

dată de Marx, libertatea este necesitatea înțeleasă. Ce vreau 
să spun cu asta? Marx a arătat că în comunism, atunci cînd 
vor avea tot ce le trebuie, oamenii vor merge la pescuit, unii 
vor citi romane sau vor asculta concerte de Mozart și Bach, 
alții vor merge la teatru etc. În viaţa de zi cu zi, constatăm însă 
că, atunci cînd au timp liber şi ceva bani, oamenii muncii în- 
fundă cârciumile. Deoarece pentru ei libertatea este o povară, 
aşa cum spune Sartre. Dacă însă sunt mobilizați la culesul 
porumbului sau al sfeclei de zahăr şi înţeleg această necesita- 
te, devin cu adevărat liberi, aşa cum arată Marx. lată motivul 
pentru care, într-o primă fază a făuririi societăţii socialiste 
multilateral dezvoltate, dictatura proletariatului este necesară. 
Pe baza acestor principii, în perioada cînd lucram la comi- 
tetul de partid al regiunii Constanţa, am reuşit să obţin rezul- 
tate deosebit de bune pe linia activităţii de colectivizare, fără 
să oblig pe nimeni şi fără a trebui să aplic prea des metodele 
luptei de clasă. Ca să-i conving pe săteni să se înscrie, îi în- 
trebam: 

— Vreţi să nu mai munciţi pămîntul, să staţi acasă, să vă 
uitaţi toată ziua la televizor şi să primiţi recolta de-a gata la 
poartă? 

— Da! 

— Atunci, înscrieţi-vă în Gospodăria Agricolă Colectivă! 

Este uimitor cât de mare impact avea acest îndemn, deși 
pe atunci nici unul dintre ei nu avea televizor. Regiunea Con- 
stanţa a fost prima din ţară care a raportat încheierea colec- 
tivizării. De aceea, contactul nemijlocit cu oamenii simpli, 
din care și eu provin, mi-a dat întotdeauna o mare încredere 
în viitor. 


Visez rar, dar cu o mare intensitate. Nici n-ar avea rost 
să visez prea des. Marii vizionari visează cu ochii deschişi, 
n-au nevoie să doarmă. Într-o anumită perioadă, cu puţin îna- 
intea evenimentelor din Cehoslovacia, aveam un vis care mă 
cam pusese pe gînduri, tocmai din motivul că se repeta cam 

des. Îl visam pe ţarul Petru cel Mare arătînd cu degetul în jos. 
Eram sigur că e ţarul Petru cel Mare, chiar dacă semăna destul 
de mult cu tovarășul Brejnev. Deşi nu cred în vise şi în cele- 
alte superstiții care vin în contradicţie cu tezele materialismu- 
lui dialectic, l-am întrebat odată pe tovarășul Leonte Răutu 
ce ar putea să însemne acest vis, care se repetă. 

— Lumina vine de la Răsărit. Şi Revoluţia tot de acolo a 
venit, mi-a răspuns el. În orice caz, cred că e vorba despre 
nişte trădători, fiindcă Răsăritul Răsăritului e Apusul. 

Un răspuns echivoc, care nu prea mi-a plăcut. Nici n-am 
înţeles bine ce anume voia să spună. Bineînţeles că Marea Re- 
voluţie din Octombrie m-a ajutat și pe mine să ajung șeful 
statului, întrucît, fără ajutorul frăţesc al Uniunii Sovietice, Ro- 
mânia ar fi fost condusă pe veci de reprezentanţii claselor 
exploatatoare. Numai că, din păcate, conducătorii Uniunii 
Sovietice doreau să ne acorde ajutorul lor frăţesc şi după ce 
clasele exploatatoare fuseseră înlăturate de multă vreme de 
la putere. Am înţeles acest lucru încă din 1965, cînd tovară- 
şul Brejnev, proaspăt ales în fruntea C.C. al P.C.U.S., a efec- 
tuat o vizită de prietenie în România, cu ocazia Congresului 
al IV-lea al P.M.R., devenit apoi Congresul al IX-lea al P.C.R. 
Cu acest prilej, tovarășul Brejnev mi-a spus că recolta de ce- 
reale în Uniunea Sovietică a fost neaşteptat de proastă, adău- 
gînd imediat că ar trebui să ne ajutăm reciproc. M-a întrebat 
după aceea dacă n-aș putea să-i dau cîteva perechi de fazani 
şi nişte căprioare pentru vila sa personală. Apoi, pentru a 
destinde atmosfera, a dat-o pe glumă, exprimîndu-şi dorin- 
ţa de a veni în concediu la o vînătoare de urși în România. 
În schimb, m-a invitat în U.R.S.S. pentru o vînatoare de rațe 
la Zavidovo, lîngă Moscova. Cereale, fazani, căprioare, urși — 
la schimb cu nişte rațe sălbatice! Iar tovarășul Egorîcev se 
văita tot timpul că nivelul de trai al poporului sovietic este 
mai scăzut decât nivelul de trai al poporului român. Păi, să 
muncească mai mult, să mărească productivitatea, nu să aștep- 
te de la alţii! Insistenţele tovarășilor sovietici mi-au sugerat 

ideea de a strînge legăturile cu Republica Populară Chineză 
şi chiar cu unele ţări capitaliste, ceea ce mai târziu s-a dovedit 
a fi o mișcare strategică deosebit de inteligentă. În august 1968, 

cînd tancurile sovietice au intrat în Praga, l-am sunat pe Brej- 
nev pe firul roșu şi i-am spus: 

— Tovarăşe Brejnev, eşti un dobitoc! Ai întinat idealuri- 
le internaţionalismului socialist! Cine te crezi? 

După care am închis, fără să mai aştept răspunsul lui. De 
aceea, visul cu Petru cel Mare care arăta cu degetul în jos mă 
cam punea pe gînduri. Altădată visam că zbor cu un elicopter, 
iar dedesubt numeroși oameni ai muncii strigau lozinci mobi- 
lizatoare şi îmi făceau semne cu mîna. Firește, eram mulţumit 
că populația ieşise într-un număr atît de mare pe străzi, dar 
parcă erau totuși prea mulţi și prea entuziasmați, iar cînd mă 
uitam mai bine, vedeam că de fapt îmi arătau pumnul. Și despre 
acest vis, tovarășul Răutu mi-a spus că înseamnă trădare. De 
altfel, orice vis i-aș fi povestit, mi-ar fi spus același lucru, pen- 
tru a-mi intra în voie. Ştia că cel mai tare mă tem de trădători. 

La un moment dat, corespondentul la Washington al agen- 
tiei Agerpres a anunţat la radio Vocea Americii că „a ales liber- 
tatea“. Ceea ce însemna că se vînduse imperialismului american 
pentru un pumn de dolari şi nu mai voia să se întoarcă în 
ţară. Ce nu a avut omul acesta? Ce nu i-a oferit Partidul și îi 
ofereau americanii ? Mai mult decât atît, pusesem şi un om pe 
urmele lui, pentru a-l supraveghea. Dar l-au cumpărat şi pe 
acela. Şi pe celălalt, care îl ţinea din scurt pe primul. Nu m-aș 
fi mirat să aflu că mai mult de jumătate din aparatul Securită- 
ţii ar fi făcut la fel. De parcă singurul scop al vieţii lor era să 
ajungă într-o ţară din Occident. Cînd se vedeau ajunși acolo, 
uitau de clasa muncitoare, de idealurile pentru care fuseseră 
pregătiți, iar întreaga activitate politico- ideologică se dovedea 
neputincioasă în faţa mărfurilor etalate în vitrinele maga- 
zinelor de lux. Fiindcă sunt nişte materialişti, lipsiţi de ideal. 
Vor numai bani și nimic altceva. Am observat același lucru 
şi la unii din tovarășii care mă însoțeau în vizitele efectuate în 

străinătate. Văzîndu-i cum e sticlesc ochii după mărfuri străi- 
ne, îi spuneam tovarășei Elena: ticăloşii ăștia mă vor vinde, 
într-o bună zi, pentru un pachet de ţigări Kent. Pentru ei, 
lupta de clasă e numai un pretext, își bat joc de ea. Și atunci, 
cu cine să mai făureşti omul nou? 


Uneori, atunci cînd sunt profund dezamăgit de modul 
în care oamenii muncii din țara noastră înțeleg să se pună în 
slujba idealurilor socialismului, citesc anumite cărți, cu scopul 
de a-mi restabili optimismul și spiritul vizionar. Într-adevăr, 
nimeni nu iubește mai mult ca mine poporul român. Și to- 
tuși, nu m-aș fi gîndit niciodată că românii sunt cel mai deş- 
tept popor de pe planetă, dacă n-aş fi citit cartea Revansa 
Daciei, din care am aflat o serie de lucruri uimitoare despre 
istoria noastră multimilenară. De exemplu, din cei optzeci 
de împărați ai Romei, patruzeci şi doi au fost traco-daci! Am 
uitat cum se numește autorul, dar argumentele sale mi se par 
deosebit de valoroase. Reiese foarte clar faptul că, în contex- 
tul Noii Ordini mondiale, locul României trebuie să fie unul 
de frunte, alături de celelalte forţe ale progresului şi civiliza- 
tiei. Asemenea lucrări ar trebui să fie studiate în învățămîn- 
tul primar și gimnazial, ca adevărate manuale de patriotism, 
deoarece ele arată că toate realizările ştiinţei şi tehnologiei 
actuale au fost descoperite cu mult timp înainte de poporul 
nostru, numai că, datorită vitregiilor i istoriei, nu le-a putut 
pune în practică. Și poate că în acest fel vor înţelege și sta- 
tele capitaliste dezvoltate să ne trateze cu mai mult respect. 
De la o vreme, insistența cu care Fondul Monetar Internaţio- 
nal ne cerea achitarea datoriei externe începuse să mă cam 
enerveze. Mi-am dat seama, cu această ocazie, că FMI nu slu- 
jeşte decât interesele marii finanţe internaţionale și ale imperia- 
lismului american. 


În definitiv, ce este capitalismul? O formă de exploatare 
a omului de către om. Acest lucru încă nu e bine înţeles de 

oamenii muncii din ţara noastră. Mulţi dintre ei cad victime 
agenturilor de propagandă occidentale şi cred că, dacă ar trăi 
în capitalism, gata, ar fi și ei capitalişti. Dar s-ar putea ca toc- 
mai aceia să fie doar proletari, mînă de lucru ieftină pentru 
profitorii şi speculanţii care le-ar fura nu doar munca, ci şi 
sufletul, prin intermediul muzicii rock, televiziunii şi filmelor 
care fac apologia crimei şi a violenţei. Iată de ce era necesară 
o abordare nouă a activităţii politico-ideologice și, în acest 
sens, am trasat sarcini concrete Secţiei de Propagandă, pen- 
tru a combate concepțiile perimate, nesănătoase care își fac 
uneori loc în conștiința nu numai a oamenilor de rînd, dar 
chiar şi a membrilor de partid. Datorită unor astfel de concep- 
ţii, din cele patruzeci de autobuze trimise în Republica Bu- 
rundi, abia zece au rămas în stare de funcţionare, după mai 
puţin de trei ani, restul fiind date la casat, ceea ce a făcut ca 
rezultatele vizitei efectuate de mine în această ţară să nu fie 
pe deplin satisfăcătoare. De asemenea, au apărut unele proble- 
me şi în relaţiile cu Africa Centrală, după ce Gabriela, soţia 
de origine română a Împăratului Bokassa, şi-a umplut vali- 
zele cu bijuterii și a fugit la Paris. În acest fel, concesiunea 
asupra zăcămintelor de diamante, pe care o negociasem cu 
guvernul centrafrican, a revenit unui cetăţean israelian, care 
a oferit un comision de treizeci la sută, fată de zece la sută, 
cît oferise guvernul român. 


Omul nou — cât de minunat este acest cuvînt! De fapt, 
dacă mă gîndesc mai bine, sunt chiar două. Ideea omului nou, 
constructor al socialismului și comunismului mi-a venit după 
lectura unei cărți scrise de Teilhard de Chardin, al cărei titlu 
l-am uitat, din cauză că nu prea mi-a plăcut. Dar ideea merita 
reținută. Astăzi multă lume vorbeşte despre „omul nou“, este 
o expresie oarecum la modă, totuși puţini cunosc propriu-zis 
conţinutul acestei noţiuni. În cuvîntarea rostită la întrunirea 
cadrelor operative din Departamentul Securităţii, și care nu a 
fost publicată din motive lesne de înţeles, am afirmat că viitorul 

aparţine omului nou, constructor al socialismului și comu- 
nismului, deplin conştient de misiunea sa istorică. M-am refe- 
rit atât la întărirea muncii politico-ideologice, cât şi la creșterea 
natalității, în condiţiile în care numeroase rapoarte ale Mi- 
nisterului de Interne indicau, dimpotrivă, o creştere îngrijo- 
rătoare a ratei avorturilor provocate. Dar, în primul rînd, era 
necesară accelerarea cercetării ştiinţifice pentru crearea pro- 
priu-zisă a omului nou, o sarcină deosebită în acest sens re- 
venind colectivului de savanţi condus de tovarășa Elena 
Ceauşescu, care tocmai primise titlul de Doctor Honoris Ca- 
usa al Universităţii din Londra, pentru cercetări în domeniul 
polimerilor. Desigur că şi polimerii macromoleculari au ro- 
lul lor, însă mult mai important era ca, pe baza informații- 
lor obţinute de la diverse institute din străinătate, să trecem 
la aplicarea în practică a proiectului nostru principal. Am relu- 
at această idee și în cadrul întrevederii cu savantul George 
Emil Palade, laureat al Premiului Nobel, care din păcate tră- 
ieşte în America, solicitîndu-i să ne sprijine, dar am impre- 
sia că el nu a înţeles exact ce doream să obţinem — sau s-a 
prefăcut că nu înţelege. Atunci, am schimbat tactica şi i-am 
propus să accepte, în colectivul lui de cercetători de la Uni- 
versitatea Yale, un tînăr cercetător român de perspectivă, in- 
struit special pentru astfel de misiuni. Palade mi-a promis că 
are să se mai gîndească la propunerea mea. La rîndul meu, 
i-am promis că, dacă va muri, Liceul agroindustrial din co- 
muna Podul Turcului, judeţul Bacău, va purta numele lui, 
dar nu s-a arătat prea încîntat. Totuși, peste numai trei luni, 
Universitatea din Yale a acordat o bursă pentru un student 
român, nu ştiu dacă la intervenţia lui Palade sau ca urmare 
a demersurilor ambasadorului nostru la Washington, și bine- 
înţeles că l-am trimis pe omul pregătit special în acest scop. 
Era un tînăr cadru de perspectivă, provenind dintr-o fami- 
lie cu vechi tradiţii revoluţionare, nepot, pe linie maternă, al 
tovarăşului Leonte Răutu. În afara studiilor de biologie, fuse- 
se prelucrat pentru culegerea de informaţii necesare proiec- 

tului nostru, legătura operativă cu centrala DIE fiind asigura- 
tă prin ataşatul comercial al ambasadei. La puţină vreme după 
ce a ajuns în Statele Unite şi a fost admis la universitate, s-a 
autodenunţat ca agent al Securităţii, ceea ce făcea parte, de 
fapt, din planul nostru de acţiune. A trimis apoi mai multe 
scrisori deschise la Radio Europa Liberă şi Vocea Americii, 
în care critica realizările istorice ale poporului român, sub 
conducerea înţeleaptă a partidului, iar despre mine spunea 
că sunt un dictator sîngeros, demn urmaș al vampirului Dra- 
cula. Cîtă vreme primeam informaţiile de care aveam nevo- 
ie, acest lucru nu mă deranja prea mult, deşi n-aş putea spune 
nici că-mi convenea. Dar, la începutul anului 1987, un raport 
al DIE mă anunţa că sursa noastră din Yale s-a „defectat“. 
Ce se întîmplase? „Studentul“ se căsătorise, între timp, cu 
fiica unui agent FBI și obținuse cetăţenia americană. Acesta 
era un lucru bun. Numai că, după încheierea studiilor la Yale, 


în loc să rămînă în apropierea profesorului Palade, el s-a an- 


gajat la CIA, profitînd de relaţiile socrului său. Ceea ce nu 
ştia „studentul“ ştia Departamentul de Informaţii Externe: 
că, în realitate, așa-zisul agent FBI era omul nostru! 


Partea a doua 
VÎNĂTORII DE SUFLETE 


Nu s-a întîmplat nimic 


Mulţi dintre ei au susţinut, după aceea, că nu-și mai 
amintesc propriu-zis ce se întîmplase. Ziarele nu au consem- 
nat nici ele nimic, practic evenimentul trecînd neobservat de 
mass-media. Poate şi din cauză că, a doua zi fiind duminică, 
oamenii aveau cu totul alte preocupări. E o simplă presupune- 
re. În ediţia sa de luni, ziarul The Baakbo Monitor se deschi- 
dea cu o ştire despre mărirea pensiilor. Surse autorizate 
afirmau că acest lucru ar fi posibil în semestrul doi al anu- 
lui următor, cu condiţia, altminteri imposibil de îndeplinit, 
ca pînă atunci să se înregistreze o creştere economică de mini- 
mumn trei la sută şi reducerea cu cinci procente a ratei inflaţiei. 
Undeva la rubrica faptului divers, cititorii aflau despre inven- 
tarea, în Germania, a spovedaniei electronice. Pentru a-şi măr- 
turisi păcatele, credincioșii nu mai trebuiau să-și piardă timpul 
la biserică, ci doar completau pe internet un formular online, 
pe care se afla lista tuturor păcatelor, iar în dreptul fiecăruia 
o căsuţă pe care o bifai, dacă ştiai că ai săvârşit păcatul respec- 
tiv. După care dădeai un simplu click pe butonul Enter şi îți 

vedeai de celelalte treburi. La scurt timp după aceea, primeai 
un mesaj e-mail cu următorul conţinut: Felicitări, Dumne- 
zeu ţi-a iertat toate păcatele ! Pe viitor, să fii mai atent! 

În fine, dar în definitiv în primul rînd, se relata despre un 
asteroid uriaş care ameninţa viaţa pe Terra. Asteroidul se în- 
drepta vertiginos spre planeta noastră, iar astronomii ameri- 
cani calculaseră că cele două corpuri cerești ar putea intra în 
coliziune în anul 2023, sau chiar mai devreme. 

În ale condiţii, această din urmă ştire ar fi alarmat-o pe 
Christina şi i-ar fi mobilizat întreaga energie, determinînd-o 
la tot felul de iniţiative nesăbuite pentru a evita, combate sau 
preveni, atît cît era omenește cu putinţă, catastrofa aparent 
inevitabilă anunţată de savanții americani. Dar luni dimineaţă, 
după ce ascultase revista presei la postul de radio la care ea 
însăşi lucra, Christina închise aparatul şi hotărî să rămînă aca- 
să toată ziua. Telefonă la studio, pentru a anunţa că are mici 
probleme de sănătate, după care, timp de o oră, în apartament 
nu se mai înregistră nici un zgomot. În cele din urmă, sună 
la ușă Marychka, venită ca de obicei să-l ia pe Kiki. Înainte 
de a se despărţi de copil, Christina îl prinse în braţe, sărutîn- 
du-l lacom de mai multe ori și umplîndu-i obrajii de salivă. 
Era clar că n-ar fi vrut să i-l lase, dar nici n-avea curajul să-i 
spună asta Marychkăi. 

Despre zvonurile care începuseră să circule în Baakho încă 
nu aflase nimic. Zvon poate să fie, în acest cadru, un cuvînt 
cam nepotrivit. Mai potrivit ar fi să vorbim de o emoție popu- 
lară nu prea bine definită, bazată pe ipoteze aparţinînd cu 
deosebire unora care nu fuseseră de faţă (cei care fuseseră nu 
ştiau ce să spună sau preferau să tacă, din motive numai de 
ei cunoscute). Se discuta în taină și numai între persoane de 
maximă încredere, de obicei rude apropiate, care aveau la rîn- 
dul lor alte rude apropiate, în așa fel încât misterul se răspîn- 
dea cu iuţeală, devenind pe nesimţite un bun public. Iar 
misterul consta, în ultimă instanţă, în faptul că ceea ce unii 
numeau iepure, alţii numeau rață. Cam în felul următor: 

rață iepure 


De altfel, psihologii au observat de mai multă vreme că 
percepţia e condiţionată de reprezentare, iar unul dintre ei 
recunoaşte deschis că „o imagine nu exprimă decît proprietă- 
tile metaforice la care face referire“ (Goodman), aşa încât orice 
reprezentare nu este decît ipoteză de interpretare și atribuire 
de sens. De unde rezultă fără nici o dificultate că reprezenta- 
rea este, în definitiv, o funcţie a imaginarului, astfel încît oame- 
nii aud sau văd efectiv mai degrabă ceea ce doresc, decât ceea 
ce se petrece în realitatea așa-zis obiectivă. Dacă faţă de un sim- 
plu desen, cum e cel de mai sus („desenul lui Jastrow“), pot 
exista două opinii divergente şi totodată la fel de juste, cu atît 
mai mult obiecte, evenimente sau fenomene mai complexe pot 
genera o multitudine de opinii care, fără să se excludă reciproc, 
sunt în egală măsură contradictorii și juste, în funcție de sem- 
nificaţia pe care le-o atribuie participanţii sau martorii lor. În 
ultimă instanţă: depinde cum priveşti lucrurile. 

De aici plecau cele mai multe neînţelegeri şi cam toată con- 
fuzia. Nici măcar locul întîmplărilor nu mai era stabilit cu 
suficientă rigoare. Terenul de fotbal din preajma fabricii de 
cherestea dovedindu-se neîncăpător şi prea puţin cunoscut, 
întreaga poveste a fost mutată pe Stadionul Municipal, fiind- 
că publicul avea nevoie de un spaţiu cât mai amplu, în care 
să-şi poată manifesta plenar setea de ficţiune, calitativ destul 
de convenţională totuși, destul de monotonă şi putînd fi cu 

ușurință sistematizată în trei sau patru categorii, dacă cineva 
ar fi găsit timp să se ocupe de asta. 

Erau mai întâi cei care susțineau pur și simplu varianta gu- 
vernamentală, modestă şi pe înţelesul tuturor, dar încă nea- 
sumată oficial. Un OZN aterizase pe stadion imediat după 
meci, iar din el coborîseră mai mulți extratereștri care îi ataca- 
seră pe cei prezenţi folosind arme cu laser. Datorită interven- 
tiei prompte a forțelor de ordine, nimeni nu fusese rănit sau 
răpit, ci dimpotrivă, câţiva oameni de bine reușiseră să captu- 
reze un extraterestru de sex femeiesc, predîndu-l apoi forțe- 
lor de ordine — și în continuare, nu se știe ce s-a mai întîmplat. 
Totuşi, unii martori văzuseră cu ochii lor cum, în timp ce 
poliţiştii o escortau pe extraterestră ţinînd-o strîns de braţe, 
aceasta s-a ridicat de la pămînt şi a început să zboare, luîn- 
du-i cu ea şi pe cei doi polițiști, care în cele din urmă au scă- 
pat-o din mâini şi au căzut de la oarecare înălţime, fără alte 
consecinţe. 

O variantă mai elaborată, care avea şi acordul tacit al unora 
dintre participanţii la eveniment, era aceea lansată de servici- 
ile secrete. Mulțimea se adunase pe stadion crezînd că se dis- 
tribuie ajutoare alimentare. În loc de asta, „extratereștrii“ (în 
realitate, agenţi ai unei puteri străine) le dăduseră oamenilor 
să bea un lichid halucinogen datorită căruia începuse a li se 
năzări că unii dintre ei zboară. Operaţiunea făcea parte din- 
tr-un plan mai amplu care urmărea destabilizarea insulei Ro- 
land şi răsturnarea guvernului ales democratic. Versiunea B 
a aceleiași variante susţinea că oamenii nu băuseră propriu-zis 
nimic, ci fuseseră unși pe mini cu o substanţă radioactivă care, 
în plus, mirosea destul de urât. 

Existau însă și explicaţii ştiinţifice complet dezinteresate, 
cu o bază teoretică solidă, provenind din surse competente 
şi care admiteau că mulțimea adunată acolo (indiferent unde) 
venise de bunăvoie și cu un scop bine determinat, cunoscut 
de altfel tuturor. Dovada o constituia însuși faptul că parti- 
cipanţii se ordonaseră instinctiv, fără a fi constrînși de cineva, 

formînd o mare spirală, pentru ca în acest fel scopul lor să 
poată fi atins cu mai multă precizie. Pînă aici, pare să fie destul 
de clar. Mai departe, însă, lucrurile se complică enorm, deoa- 
rece, pe măsură ce progresele în studiul realităţii se adîncesc, 
limbajul ştiinţei devine tot mai imprecis, semănînd tot mai 
mult cu limbajul misticilor. Deși susţin că pentru ceea ce vor 
ei să spună încă nu există concepte adecvate, savanții se stră- 
duiesc totuși să explice. Să admitem premisa că materia se ex- 
primă în cuante. Forma de spirală este proiecția în plan a unui 
vortex. Cercetări recente au demonstrat că efectul de vortex 
produce o extraordinară concentraţie de energie, iar un savant 
sirian, pe nume Daruish al Khoos a inventat chiar o instala- 
ţie, denumită Messiah- Machine („ Maşina lui Mesia“, inspi- 
rată de Coran) capabilă să-l utilizeze pentru producerea 
curentului electric. Acolo, „vidul fluctuează în mod aleatoriu 
între fiinţă şi neființă“ (v. teoria Heinz Pagels), determinînd 
apariţia bruscă a perechilor de particule-antiparticule, care 
se anihilează reciproc, cu o puternică emisie de energie. Polari- 
zarea vidului astfel creat produce așa-zisul efect Biefeld-Brown, 
adică o migrațiune autoindusă a electronilor, rezultînd un pu- 
ternic cîmp electromagnetic antigravitațional. În termeni mai 
pe înţelesul nostru, ar fi vorba de nişte fenomene stranii la 
nivel microfizic, consecinţe secundare ale efectului de vor- 
tex, pe care nimeni nu le putuse prevedea și care scăpaseră 
finalmente de sub control, aşa încât persoana aflată întîmplă- 
tor în centrul spiralei fusese săltată de un flux de electroni şi 
azvîrlită în sus. 

În sfîrşit, mai trebuie adăugat că, în pofida acestor mul- 
tiple explicaţii, oamenii de rînd înclinau să creadă că la mij- 
loc nu era decît o şmecherie pe care unii şi alții încercau să 
le-o bage pe gît, crezîndu-i proști. Iar ei se încăpățînau să 
nu se lase prostiți, deşi păreau totuşi dispuşi la anumite con- 
cesii. Convingerea majoritară era că guvernul pregătește o 
nouă serie de scumpiri, sau vreo lege care să interzică avortu- 
rile, fără ca asta să vină în contradicție cu celelalte posibilităţi 

discutate aici. Totuși, dacă s-ar fi supus la vot, e mai mult ca 
sigur că ar fi ieşit cîștigătoare varianta guvernului, iar asta nu 
neapărat din cauză că ar fi fost cea adevărată, ci din nevoia 
firească de securitate şi de simplificare a propriei vieţi, pe care 
fiecare om o resimte și o exprimă în felul lui (dar se prea poate 
să mai existe şi alte cauze). Merită reținut și faptul că, în zilele 
următoare, nişte femei cucernice de la blocurile din preajmă 
au venit şi au aprins câteva lumînări acolo unde presupuneau 
că fusese centrul propriu-zis al Marii Spirale, adică lîngă punc- 
tul cu var de la unsprezece metri, de unde fotbaliştii executau 
altădată loviturile de pedeapsă. 


Colonelul Pruritanal primi scrisoarea aproape de orele 
prînzului, direct din mîinile curierului diplomatic, care avea 
dispoziţie să i-o înmîneze personal. Se înclină politicos în faţa 
omului aceluia mărunt și cu privirea niţel speriată, luă plicul, 
după care îl eliberă cu un gest de curtoazie ceva mai distant, 
aşa cum se cuvenea unui musafir de rang inferior. Desfăcu 
apoi sigiliul guvernamental și citi cu surprindere următoarele: 


Ne face deosebită plăcere să vă aducem la cunoștință că, în- 
cepînd cu data de... am declanșat operaţiunea de combatere şi 
lichidare a extratereștrilor de pe insula Roland. În acest sens, 
vă rugăm a ne furniza toate datele şi informaţiile necesare, pen- 
tru ca operaţiunea să fie încununată de succes. 

Primiti, vă rugăm, asigurarea deosebitei noastre considera- 
tii s.c.l. 


Între timp, curierul părăsise clădirea; îi comunică acest lu- 
cru secretara, căreia colonelul îi ceruse prin interfon să-l reţi- 
nă, dacă se mai putea. Astfel, colonelul se văzu nevoit să 
utilizeze linia telefonică directă. 

— Alo, am deosebita onoare să vă salut, Majestate. 

— Ca de obicei, mă bucură privilegiul de a conversa cu 
un om superior, aşa cum sunteţi dumneavoastră, domnule 
colonel. 

— Pe hîrtia aceea, notificarea pe care mi-aţi trimis-o prin 
curier, aţi uitat să completaţi data declanșării operaţiunii 
anti-extratereștri. Sunt numai niște puncte. 

— Vai, nu se poate, aţi interpretat greşit! În realitate, fie 
că data declanșării este secretă, fie că Guvernul nu s-a hotă- 
rît încă asupra datei. Alt motiv nu cred să fi existat. 

— Dar e semnată de Majestatea Voastră și are antetul Gu- 
vernului! 

— Bineînţeles. 

Colonelul făcu o pauză, pentru a-şi odihni capacitatea lo- 
gică. Profitînd de tăcerea lui, Împăratul preluă inițiativa. 

— Domnule colonel, daţi-mi voie să vă amintesc discuţia 
noastră mai veche despre extratereștri. Ce concluzie am tras 
atunci ? N-are nici o importanţă. Între timp, realitatea a de- 
monstrat exact contrariul. La ora actuală, problema nu mai 
e dacă există sau nu extratereștri în general, problema e dacă 
ei sunt prezenţi pe insula noastră. Or, din acest punct de vede- 
re, pot să vă asigur că lucrurile sunt ca și rezolvate. Deoarece, 
deşi nimeni nu crede propriu-zis în prezenţa extratereștri- 
lor, toţi se comportă ca și cum extratereștrii ar fi aici. În ter- 
meni de psihologie socială, asta se numeşte persuasiune. Iar 
consecinţele nu vor întîrzia să apară. 

— La ce consecinţe vă gîndiţi? 

— După lansarea campaniei de demascare şi combatere a 
lor, veţi înțelege mai bine. Mai întâi, vom instrui populaţia pen- 
tru a-i recunoaște. Cum recunoaștem un extraterestru ? Foarte 
simplu, pe baza unor criterii. În primul rînd, nici un extra- 
terestru nu va recunoaște vreodată că ar fi ceea ce este. Dim- 
potrivă, primul lucru pe care se străduieşte să-l demonstreze 
este nu doar acela că de fapt el nu este extraterestru, ci mai 
ales că a fost urmărit şi persecutat de extratereștri. Vă rog să 
mai reţineți şi amănuntul că iniţiativa campaniei aparţine ex- 
tratereştrilor înşişi, ceea ce îi garantează din start succesul. 

Pentru a înţelege mai bine, colonelul mută receptorul de 
la o ureche la cealaltă. Modul în care Împăratul prezenta 

lucrurile îi lăsa de fiecare dată impresia unei energii nedu- 
merite, care se exprima în structuri turbionare, generatoare 
de abis. Oricât s-ar fi străduit, nu reușea să reziste asaltului 
continuu al frazelor sale contradictorii, imprevizibile, soli- 
citîndu-i un permanent efort de adaptare care se transforma 
treptat într-un soi de ameţeală. 

— Mi se pare destul de clar, Majestate, deşi într-o foarte 
mică măsură. Înseamnă că, în principiu, oricine poate fi ex- 
traterestru, cu condiţia să nu recunoască acest lucru și toc- 
mai din cauză că nu recunoaşte. 

— Raționamentul dumneavoastră este deosebit de inte- 
resant. 

— Şi atunci, la ce a mai folosit toată propaganda de pînă 
acum? 

— Prima campanie a avut un rol de captatio benevolentiae. 
Trebuia să le facem o bună impresie, avînd în vedere că ei 
doreau binele întregii umanități. Aceea a fost etapa clarifi- 
cărilor, preciză Împăratul. Ne lipsea aparatul conceptual, iar 
dacă nu există conceptul unui obiect, acel obiect nu poate fi 
recunoscut. În a doua etapă, s-a constatat totuşi că extratereş- 
trii nu au intenţii destul de bune, iar acum am ajuns la consta- 
tarea deprimantă că trebuie lichidaţi prin orice mijloace. 
Desigur, concluzia finală va fi că extratereștrii nu există, ceea 
ce va facilita combaterea lor, dar pînă atunci vom avea de lup- 
tat cu vechile mentalități. Oricum, e bine ca poporul să ştie; 
vom apela la conştiinţa civică a fiecăruia. 

— În legătură cu conceptul, vă dau dreptate, și mie mi s-a 
întîmplat ceva asemănător. În urmă cu cîteva săptămîni, soţia 
mea a adus acasă un obiect fără sex și despre care nu știam 
dacă e pisică sau motan. Din cauză că nu exista conceptul, 
bănuiesc, simțeam mereu nevoia de a-i trage un glonte în cap. 

— N-am făcut decît să-l citez pe un om de ştiinţă francez, 
răspunse cu modestie Împăratul. Dumneavoastră, americanii, 
aveţi o predispoziție înnăscută de a privi simplist lucrurile 
şi de aceea le complicaţi inutil. Doar v-am prevenit că nu e 

bine să faceţi asta. Pisicile aduc numai necazuri, mai ales după 
ce ajung la o anumită vârstă. 

— Am scăpat de ea, soţia mea a dat-o unei prietene, măr- 
turisi ruşinat colonelul. 

— Dumnezeu să binecuvînteze America, domnule colonel. 
Aţi scăpat de o mare belea. 


„Potrivit teoremei lui Gödel un sistem de axiome suficient 
de bogat conduce inevitabil la rezultate fie indecise, fie con- 
tradictorii. 

Dintr-un motiv neînsemnat, maiorul Smith își începuse 
noul raport cu această frază. Motivul era că dorea să-i uimeas- 
că pe superiorii săi de la Washington. Deşi ambiguă, fraza 
producea o impresie de rigoare și impunea de la bun început 
un nivel ridicat analizei pe care urma să o întreprindă. Dar 
mai exista și un alt inconvenient. Citind-o de mai multe ori, 
înainte de a trece mai departe, maiorul ajunse la concluzia 
un pic ciudată că spusese tot ce avusese de spus. Îi satisfăcea 
într-o asemenea măsură înclinația spre rigoare, încât, orice 
ar fi adăugat, i s-ar fi părut de prisos. Pe de altă parte, ea nu 
avea nici o legătură cu conţinutul propriu-zis al raportului, 
aşa cum îl gîndise înainte de a se aşeza la masa de scris. Trebu- 
ia să informeze despre un anumit medic-ofiţer al armatei ame- 
ricane, care intrase în legătură cu membrii unei organizaţii 
ostile SUA. Pe scurt, se punea ceva la cale. Aici nu mai era 
vorba de presupuneri sau deducții abstracte, exista dovada 
concretă, înregistrarea convorbiri dintre doctorul Thomas 
şi cei doi presupuși agenţi ai MSAMDR. Aparent, discuţia 
lor avea un caracter ştiinţific care nu punea în pericol secu- 
ritatea Statelor Unite. În realitate, lucrurile stăteau exact in- 
vers, iar maiorul Smith urma să demonstreze asta în raportul 
său. Dar întrucât orice demonstraţie se bizuie obligatoriu 
pe niște premise şi axiome, ajunsese, fără să ştie nici el prea 
bine cum, la teorema lui Gödel. Probabil că cei de la Washing- 
ton nici nu auziseră de Gödel, ceea ce produse maiorului 

un amar sentiment de compasiune şi decepție. CIA însăși pă- 
rea guvernată de un sistem excesiv axiomatic, ale cărui rezul- 
tate, frecvent indecise şi contradictorii, se datorau faptului 
că avansările nu se făceau după criterii de competenţă. Căci 
în mod normal, locul lui era într-un centru de decizie din 
capitala americană, nu pe această insulă de la marginea lumii. 

Pentru a se consola, maiorul Smith hotărî să asculte încă 
o dată caseta. O analiză suplimentară a situaţiei s-ar fi putut 
dovedi utilă. Între timp, apa se evaporase în întregime din 
ceainicul uitat pe aragaz, iar dinspre bucătărie venea un miros 
de găinaţ ars. Nu-i plăcea deloc să intre în bucătărie, unde 
întîlnea mereu aceleași farfurii nespălate de mai multe zile, 
aceleași furculiţe aruncate la întîmplare, printre șerveţele folo- 
site şi coji de portocale sau de cartofi, aceleaşi pahare şi cești 
pe fundul cărora fostele băuturi lăsaseră un fel de crustă lu- 
cioasă — pe scurt, aceeaşi dezordine tristă. Dar n-avea încotro. 
Luă de pe arzător ceainicul, aşteptă să se răcească un pic, după 
care puse din nou apă la încălzit. Chiar și această întîmplare 
avea un tâlc, pe care inteligenţa lui mereu activă îl aduse în 
prim-planul conştiinţei, căci printr-o asociere surprinzătoa- 
re de idei, îi aminti de proverbul „nu-ţi băga nasul unde nu-ţi 
fierbe oala“. Într-adevăr, pentru el, lucrurile erau cât se poate 
de clare. Dar pentru ei? Oare nu prezentase, cu altă ocazie, 
dovezi evidente că insula Roland era un cap de pod al trafi- 
cului de droguri din Pacific? Descoperise nu numai cum 
funcţiona filiera, dar și faptul mult mai grav al implicării au- 
torităţilor locale, în complicitate cu aşa-zişii „controversaţi 
oameni de afaceri“. La început se prefăcuseră că nu cred sau 
că nu înţeleg, ceruseră noi şi noi dovezi, iar în cele din urmă 
maiorul primi de la Washington un răspuns scurt şi nervos, 
de genul „nu-ţi băga nasul unde nu-ţi fierbe oala“ ! Una din 
axiomele pe care maiorul Smith își bizuise pînă atunci întrea- 
ga activitate se dovedise greşită. CIA nu era preocupată de 
depistarea şi anihilarea rețelelor de droguri, ci de controlul 
acestora şi eventualul profit ce ar rezulta dintr-un astfel de 

control. Ulterior, cînd raportase despre implicarea autorități- 
lor în adopţiunile ilegale de copii, pe care anumite „organiza- 
ţii de binefacere“ îi cumpărau pentru traficul de organe, se 
lovise, iarăși, de acelaşi avertisment. În sfârşit, trimisese mai 
multe rapoarte despre „extratereștrii“ care puseseră sau ur- 
mau să pună în scurt timp stăpînire pe insulă. De la birocra- 
ţii din Washington, nici un răspuns! Sau mai bine zis, o tăcere 
plină de înţelesuri. 

Poate că acesta era adevăratul motiv pentru care maiorul 
nu găsise deocamdată continuarea frazei. Teorema lui Gödel 
se referea în primul rînd la el însuși, la propria activitate de 
agent secret, la numărul exagerat de mare de axiome pe care 
se bizuise. Ştia atît de multe lucruri care ar fi putut decide 
viitorul Americii şi care nu foloseau, totuși, la nimic! Chiar 
şi descoperirea lui cea mai recentă părea sortită din capul locu- 
lui unui destin ridicol. Fără nici o autorizaţie, doctorul Thomas 
intrase în legătură cu agenţi ai MSAMDR. Sau cu niște sim- 
pli salariaţi ai acelei instituţii, ce nu era totuşi deloc simplă 
şi nici instituţie propriu-zisă. Mai curînd, o organizaţie ul- 
trasecretă. De fapt, nimeni nu știa ce este, unde se află, cui 
aparţine şi cu ce se ocupă. Deocamdată, Nut şi Feder îi încre- 
dinţaseră doctorului un rol umil — acela de a îngriji crescăto- 
ria de pisici clonate, aflată într-un anumit loc de la marginea 
oraşului, pe care maiorul încă nu reuşise să-l determine cu 
precizie. Mai târziu, cînd ajungeau la maturitate, ele erau pre- 
gătite pentru export, în sensul că erau îndopate cu săculeți 
din plastic în care se afla heroină pură, în afacere fiind impli- 
cat, printre alții, Bill Waks. De aici provenea şi ezitarea ma- 
iorului Smith, căci pentru a întocmi un raport complet despre 
racolarea dr. Thomas, ar fi trebuit să se refere la traficul de 
droguri, despre care i se spusese clar şi răspicat că nu e trea- 
ba lui. În plus, ultimele înregistrări sugerau că ar putea afla, 
în viitorul apropiat, lucruri mult mai importante şi de aceea 
era bine să nu se grăbească. 

Raţionamentele sale ajunseseră, cum s-ar spune, într-o in- 
tersecţie, iar pentru a le cîntări cît mai bine, maiorul porni 
încă o dată casetofonul şi deschise ziarul din dimineaţa aceea, 
căutînd ştirea despre Marea Spirală. Avea nevoie de un pic 
de relaxare. În plus, era curios să afle ce se mai întîmplase 
acolo după plecarea lui, dacă se întîmplase cu adevărat ceva. 
Probabil că nu se întîmplase nimic, în ziar evenimentul nu 
era consemnat nici măcar la faptul divers. Pentru a doua oară 
în decursul unei jumătăţi de oră, maiorul simţi în nări miro- 
sul înțepător de găinaţ ars — uitase iar de ceainic. Cînd se în- 
toarse din bucătărie, auzi la casetofon următoarea discuţie. 

Vocea unuia din cei doi: Faceţi cunoştinţă, el e Maximov. 

Vocea dr. Thomas: Sunteţi cumva român? 

Vocea celuilalt din cei doi: De ce n-ai hrănit pisicile aseară ? 

Vocea dr. Thomas: Am studiat numerele eidetice ale lui 
Platon, care trec prin toate ideile, generîndu-le ordinea și în- 
lănţuirea. După aceea, s-a făcut prea tîrziu şi n-am mai pu- 
tut ieși. 


Pablo se întorsese la spital cu microbuzul şi își reluase 
locul în salonul său, urmînd aparent riguros, împreună cu cei- 
lalţi pacienţi ai secției, tratamentul şi procedurile prescrise 
de medici. Ca și cum nu s-ar fi întîmplat nimic. Dar în zilele 
următoare, doamna Agneta nu putu să nu observe unele mo- 
dificări în comportamentul pacientului său preferat, cu efec- 
te nedorite asupra relaţiei dintre ei. Lăsînd deoparte zilele de 
la sfirșitul săptămînii, cînd doamna Agneta se dedica treburilor 
din propria gospodărie, și cu deosebire lui Boule-de-neige, 
ale cărui nevoi și pretenţii îi ocupau acum cea mai mare parte 
a timpului liber, în orele petrecute la clinică se obișnuise cu 
prezenţa lui Pablo, iar reflecțiile lui asupra celor mai diverse 
aspecte ale lumii contemporane îi stimulau respectul de sine 
şi-i confirmau importanţa propriei persoane. Faptul că el se 
credea Nicolae Ceauşescu nu o mai deranja de multă vreme. 
Dimpotrivă, se îngrijora ori de cîte ori apăreau semne că se 

îndepărtează de această falsă identitate, căci ele anunțau cri- 
zele violente în care se credea Distrugătorul Eldridge. Atunci 
trebuia să ia măsuri rapide, conform schemei de urgență, pen- 
tru a-l lega și a-i băga perfuzii cu haloperidol; căci în astfel 
de situaţii, numai perfuzia îl mai liniștea. 

Deşi se apropia vertiginos de vârsta de cincizeci de ani, sau 
tocmai de aceea, doamna Agneta avea o inimă plină de sen- 
sibilitate. Încrederea deplină și atenţia specială pe care i le acor- 
da Pablo, chiar și atunci cînd, apropiindu-se crizele Eldridge, 
începea să se neliniștească şi să se agite, nu rămăseseră fără 
ecou în sufletul ei. Mai ales că trăia de aproape zece ani sin- 
gură, după ce soţul îi murise într-o stupidă încăierare cu poli- 
ţia, căci bietul om, pentru a-i ajuta pe unii concetățeni, le 
procura pașapoarte false. Așadar, rămase neplăcut surprin- 
să în dimineaţa cînd Pablo apăru la uşa cabinetului, bărbie- 
rit şi într-o ţinută mai îngrijită decît de obicei. Ar trebui 
adăugat că, de obicei, pacienţii se bărbiereau, mai precis erau 
bărbieriţi, o dată la trei, patru zile, atunci cînd frizerul spi- 
talului îşi amintea să treacă prin saloanele lor. Cît despre îm- 
brăcăminte, cînd nu stăteau în pijamale, cînd trebuia, de 
exemplu, să-şi facă plimbarea zilnică prin curte, se îmbrăcau 
în nişte costume de trening vechi, decolorate şi prea largi, care 
le accentuau aerul melancolic şi defetist. Pablo era însă proas- 
păt bărbierit — pesemne se bărbierise singur, căci pe faţa lui 
se vedeau cîteva tăieturi făcute cu lama — și purta un sacou 
de vară în carouri, ce-i drept, cam ponosit, pe care nu se știe 
de unde şi-l procurase. 

— Bună dimineaţa, doamnă Agneta, spuse la fel de bine- 
voitor ca întotdeauna. Ce mai faceţi? 

Înainte de a-i răspunde, asistenta îl privi mirată, fără să ştie 
cu precizie ce anume o mira mai mult. Tonul degajat al vo- 
cii, ţinuta vestimentară neobișnuită, în contrast cu anotimpul, 
faptul că era proaspăt bărbierit şi mirosea a spirt ?... Mai de- 
grabă altceva! La auzul propriului ei nume, parcă simţise o 
tresărire neplăcută în inimă. 

— Bine, mulţumesc de întrebare, răspunse politicos, în vir- 
tutea obișnuinţei, apoi reluă completarea rubricilor din fișa 
de tratament la care tocmai lucra. 

Și dintr-o dată se opri, uşor dezamăgită, aproape că răma- 
se cu gura deschisă, cu privirea ţintuită întîmplător pe calenda- 
rul de perete: Pablo nu i se mai adresase cu atât de familiarul 
apelativ „tovarăşa Elena“, care începuse să-i placă și ei de la 
o vreme. Ceea ce însemna că nici el nu se mai considera Nico- 
lae Ceaușescu. Dar nici un alt indiciu din conduita sa nu jus- 
tifica bănuiala că s-ar afla în pragul unei noi crize. 

— Pablo, ce se întîmplă cu tine? De unde ai sacoul aces- 
ta? Nu cumva l-ai furat? îl chestionă sever doamna Agneta. 

— Mi l-a dăruit o infirmieră, explică Pablo, după care veni 
lîngă asistentă și se aplecă, pentru a-i vorbi în şoaptă. Doamnă 
Agneta, am să vă spun un secret: de fapt eu nu sunt Nicolae 
Ceaușescu. Sunt altcineva!, dar încă nu știu cine... Se opri, 
merse pînă la ușă, pentru a se asigura că nu se apropie nimeni 
pe hol, apoi veni din nou lîngă asistentă. Pot să am deplină 
încredere în dumneavoastră? 

— Da, da, răspunse aproape involuntar asistenta şi subli- 
nie febril cu pixul ceva pe fişă, pentru a-și face de lucru. 

— De trei zile, arunc pastilele la closet. Nu mai sunt nebun, 
dezvălui Pablo. Mi-am dat seama acolo, la stadion... Se opri, 
merse din nou la ușă, pentru a verifica dacă nu-i ascultă ci- 
neva, reveni. Voi pleca din spital chiar azi. Trebuie să o gă- 
sesc pe femeia aceea. 

— Să nu faci o asemenea nebunie! protestă neputincioa- 
să Agneta. 

— Nu mai sunt nebun, repetă Pablo. Acum ştiu ce am de 
făcut. 

— Te vor prinde şi te vor băga la „peretele de aramă“! 

Aşa-zisul perete de aramă consta în tratamentul cu şocuri 
electro-convulsive. Totuşi, Pablo schiţă o grimasă de nepăsare. 

— Trebuie să mă ajuţi, trebuie să ajung la femeia aceea!... 

Tăcu brusc, ascultă. Apoi se îndepărtă repede, pe vîrful 
picioarelor, și se sprijini de tocul ușii, așa cum stătea de obi- 
cei, fiindcă auzise pe hol paşii unui sanitar care se apropia. 
La rîndul ei, doamna Agneta se grăbi să reia completarea for- 
mularelor, dar degetele î îi tremurau neputincioase, iar pixul 
îi aluneca mereu din mînă. 

Cînd sanitarul ajunse lîngă intrarea în cabinet, Pablo toc- 
mai evoca una din întâlnirile sale cu Leonid Brejnev. 

— Fac și tovarășii sovietici lucruri bune, să ştii, atîta doar 
că ruginesc mai i repede. La Yalta, în august 1976, covarășul Brej- 
nev mi-a dăruit o pușcă de vînătoare bock MT 7- 09, de ca- 
libru 9 milimetri, și pot să spun că la urși era mult mai precisă 
decît Holland&Holland-ul primit cadou de la regina Marii 


Britanii. 


Ce bine e să fii ticălos ! Grija de a fi recunoscător, teama de 
a nu-i supăra cu ceva pe ceilalți, preocuparea permanentă de 
a le face pe plac au pînă la urmă efectul unui stres psihic con- 
tinuu. Din momentul cînd te hotărăşti să devii ticălos, te eli- 
berezi de toate aceste obligaţii, iar stresul dispare şi el ca prin 
minune. Singurul risc e să nu fii îndeajuns de consecvent. Un 
ticălos care nu e consecvent e un ticălos melancolic şi nefe- 
ricit, cu mustrări de conştiinţă. 

Doctorul Thomas respira din nou liber, cu sufletul ușurat, 
era mai sigur de sine şi simţea cum îi revine pofta de viaţă. 
Nu le va mai da mîncare pisicilor, din partea lui n-au decât 
să crape de foame! Nu le va mai pune nici praful primit de 
la Nut şi Feder. Desigur că, în acest fel, își asuma niște riscuri, 
iar primul, şi cel mai mic dintre ele, era să nu mai fie primit 
la MSAMDR. Dar, dacă ar fi vrut cu adevărat să-l recruteze, 
l-ar mai fi ţinut atîta vreme la ușă? Doctorul devenise con- 
ştient că valoarea ştiinţifică a ideilor sale i-ar fi dat dreptul 
la mai mult. Ce-i drept, deocamdată avea numai ideile, iar 
pînă la aplicaţiile practice trebuia străbătut un drum destul 
de lung. Dar în definitiv, ideile sunt puţin lucru ? Poate crede 

una ca asta numai cineva care nu le are. În general, oameni- 
lor fără idei li se pare că ideile ar fi o nimica toată şi de aceea 
nu prea se arată dispuși să scoată bani din buzunar pentru ele. 
Însă asta e o mare greșeală, căci de la idee începe totul. Daţi-mi 
o idee şi voi începe să gîndesc! a spus Arhimede. Sau cam 
aşa ceva... 

ÎI revolta mai ales umilinţa pe care trebuise să o îndure, 
de-a lungul ultimelor săptămîni, din partea unor inși mediocri 
care era clar că nu-s capabili să-i aprecieze ideile la justa lor 
valoare. Probabil că nu transmiseseră mai departe nici măcar 
conţinutul lor sumar, în așa fel încât cei de la MSAMDR să le 
poată evalua efectele în cunoştinţă de cauză. Preferaseră să-l 
exploateze pe post de femeie de serviciu. Cine ştie cum mi- 
roase rahatul unei pisici, să-și imagineze mirosul rahatului 
cîtorva zeci de pisici, pe care trebuie să le rânești zilnic. Asta 
găsiseră ei să-i dea de făcut: curăţenia şi hrana pisicilor! Însă 
lucrul cel mai supărător era că se purtau ca niște șefi, îi dădeau 
ordine și îl priveau de sus. Iar el, dintr-un fel de gingăşie sufle- 
tească, nu-i pusese la punct de la început și nu le spusese ce 
gîndea cu adevărat despre ei, pentru a nu-şi rata şansele de 
a fi admis, dar și din cauză că, dacă le-ar fi dezvăluit adevăra- 
ta sa identitate, şi-ar complicat situaţia şi s-ar fi expus unor 
pericole mult mai mari. Era clar că cei de la MSAMDR îi urau 
de moarte pe americani şi i-ar fi fost deosebit de dificil să le 
demonstreze că el însuşi nutrește o ură sinceră şi dezintere- 
sată faţă de America. Mai ales că era nu doar cetăţean ame- 
rican, ci şi în serviciul armatei americane. Cum să-i convingă 
că o ura tocmai în calitate de cetăţean american ? Dacă ar fi 
fost, de exemplu, cetăţean român, ca individul care-i furase 
pardesiul, i-ar fi păsat prea puţin de America. Probabil că şi 
acela ura, la rîndul lui, România, din motive oarecum asemă- 
nătoare. Dar e sigur că ura, de asemenea America, la fel cum 
o urăsc de altfel toţi cei care nu-s americani — cu un fel de in- 
diferenţă generoasă. Deosebirea era că ura doctorului Thomas 
se îndrepta numai împotriva Americii, neavînd nimic de a face 

cu cetăţenii americani; pe cînd străinii care urăsc America îi 
urăsc deopotrivă şi pe americanii obișnuiți. 

Din aluziile lui Nut şi Feder putuse deduce că printre cei 
care lucrau la MSAMDR se numărau și destui americani, care 
deţineau, ca de obicei, poziţiile de comandă. Șeful proiectului, 
de exemplu, lucrase cîndva la Princeton University. Doctorul 
Thomas sperase că, dacă va ajunge la el, îl va convinge să in- 
troducă în studiul experimental ideile sale curajoase despre 
transferul telepatic al memoriei prin rezonanţă. Dar Nut şi 
Feder, care după accent păreau să fie mai degrabă albanezi 
sau români (poate chiar complici ai celui care îi furase parde- 
siul, cum de nu-i venise mai demult ideea asta ?...), îl tot du- 
seseră cu vorba, cerîndu-i noi şi noi amănunte, ca şi cum n-ar 
fi avut încredere, practic îi blocaseră destinul. 

Acum însă doctorul hotărâse să-și ia destinul în propri- 
ile mīni — și trebuia să se grăbească, fiindcă noile idei îi veneau 
în avalanșă! Primul pas fusese deja făcut. În momentul cînd 
ieşise pe poarta fostei fabrici de cherestea, ştia că nu se va mai 
întoarce niciodată acolo. Era hotărît, în schimb, să-şi încerce 
norocul direct la MSAMDR, deşi nu ştia unde se află sediul 
acestuia şi nici nu ştia pe nimeni care să ştie; spera ca, în cele 
din urmă, să afle. Poate trecea chiar în momentele acelea pe 
lîngă el, o clădire cenușie ca multe altele, cu cinci etaje și fără 
nici o firmă la intrare — nu putea fi bloc de locuinţe, fiind- 
că nu avea balcoane şi nici rufe puse la uscat — în schimb, 
imediat alături lumina felinarul intrării unui bar de noapte 
care se numea Blue Sky. Doctorul Thomas descoperi abia 
atunci cât era de obosit şi de stresat, după orele petrecute toată 
după-amiaza la depozitul de cherestea, şi socoti că un mic 
răgaz și o mică votcă i s-ar fi potrivit de minune, i-ar fi ordo- 
nat ideile. Mulțumit că, pînă la urmă, hoinăreala lui fără scop 
ajunsese la un final convenabil, căci găsise totuși ceva, dădu 
să intre, însă avu o primă surpriză: barul era cu intrare plăti- 
tă şi bine păzită de un vlăjgan roland cu jumătate de metru 
mai înalt decât el — ceea ce îi procură neplăcuta presimţire că 

aici preţurile erau exagerat de mari. Abia cînd duse mîna la 
buzunar, doctorul Thomas descoperi, mirîndu-se, că nu avea 
portmoneul la el, fiindcă îl uitase cu tot cu pardesiu la de- 
pozit. Iar asta era abia a doua surpriză. 

A treia surpriză din ziua aceea a fost că, întorcîndu-se la 
depozit, ca să-și ia pardesiul, doctorul îi găsi acolo pe Nut 
şi Feder... 


Totul pornise de la interviul cu acel așa-zis misionar 
evanghelic, care susţinea că extratereștrii sunt buni; el însuşi 
mîncase unul şi de aceea îşi permitea să depună mărturie. Fi- 
reşte, Christina îl crezuse numai din amabilitate. Politeţea, 
buna-cuviinţă şi celelalte lucruri care ţineau de educaţia ei o 
împiedicau să pună la îndoială orice minciună, oricît de gogo- 
nată. Cu atât mai mult cu cât emisiunea se transmitea în direct! 
Abia mai târziu se întrebase, de fapt prea tîrziu, dacă nu cumva 
așa-zisul misionar avusese în realitate altă misiune. Inciden- 
tul cu soldatul acela fără cap o pusese pe gînduri. Ar fi trebuit 
să facă legătura — şi nu o făcuse la timp. Ceea ce era ca și cum 
nu ar fi făcut-o deloc. Nu mai avea rost să explice după aceea 
că fusese o întîmplare nefericită și că ea nu știuse ce vrea de 
fapt John Godbread, fiindcă nici Naggie, nici altcineva nu-i 
ceruse astfel de explicaţii, şi pînă la urmă lucrurile rămăse- 
seră aşa cum se nimerise. Ce urmase ţinea de logica ironică 
a vieţii. Aparent, cursul propriei vieţi depindea de hotărârile 
pe care ea singură le lua, dar de fapt ştia sau presimţea că intră 
de fiecare dată în jocul forţelor iraționale care o dominau din- 
totdeauna și că nu putea lua decât decizia cea mai imprudentă. 
Se livra naivă împrejurărilor, cu un fel de eroism superstiţios, 
dacă nu cumva inconștient, mizînd pe impulsurile inimii, îm- 
potriva evidenţelor oricărui argument raţional, și asumîndu-și 
consecinţe dintre cele mai neplăcute, către care se îndrepta 
însă cu toată încrederea. Ceea ce un spirit răuvoitor sau doar 
maliţios ar fi putut pune pe seama unor crize hormonale. 

— Bineînţeles că nu există extratereștri, sau dacă există, 
sunt altceva, îi explicase odată Naggie, în timp ce Christina 
îi făcea obişnuitul masaj la ceafă. Totuşi cîndva, să ştii că au 
existat. Ne supravegheau permanent, ne ascultau telefoanele, 
ne citeau gîndurile, ştiau aproape totul despre noi. Mi-a spus 
mie Bill. 

Probabil că ştia ce spune, fiindcă Bill făcea de mai multă 
vreme afaceri cu guvernul insulei şi aflase multe lucruri ascun- 
se opiniei publice. Christina însă nu-şi putea imagina extrate- 
reştrii altfel decît în farfurii zburătoare, o greşeală de care era 
de altfel conștientă. Problemele ei ţineau de reprezentare; de 
obicei, își imagina altceva decât ar fi trebuit. Dacă, să zicem, 
cineva îi cerea o broască Yale, ea se gîndea în primul rînd că 
va trebui să meargă în ţinutul Yale din Anglia şi să prindă o 
broască în vreunul din rîurile sau lacurile acelui ţinut, pen- 
tru a i-o aduce, neimaginîndu-și nicidecum că acela îi ceruse 
o broască de ușă. Și, în felul ei, avea dreptate, căci nu există 
vreun motiv raţional pentru ca încuietoarea ușii să se numeas- 
că broască. Faptul că majoritatea oamenilor o numesc astfel 
este o minciună stranie, compusă dintr-un singur cuvînt. Şi 
la fel se întîmplă cu celelalte cuvinte echivoce, cu mai multe 
înţelesuri, sau chiar fără nici un înţeles. Căci oamenii vorbesc 
adesea nu pentru că ar avea ceva de spus, ci dintr-o dureroasă 
nevoie de afecţiune. În mod normal, într-o lume raţională, 
fiecare cuvînt ar trebui să aibă un singur înţeles și numai unul, 
ca în matematică. Atunci, prin cuvîntul „extraterestru“ s-ar 
înţelege ceva precis determinat şi n-ar mai exista motive de 
confuzie şi afirmaţii contradictorii, lumea însăși ar fi mai bine 
structurată, mai puţin complicată şi mai sigură. Într-o astfel 
de lume, Christina n-ar mai fi fost nevoită să facă permanent 
efortul de a ghici sensurile unor jocuri de cuvinte care dis- 
imulau, de cele mai multe ori, intenţii sau atitudini înșelătoare. 
Un efort la capătul căruia își simţea sufletul obosit şi dez- 
orientat. 

Cînd citise ştirea despre deplasarea polilor magnetici, nu 
bănuise nici o clipă că ar putea fi doar rezultatul inspiraţiei 
de moment a vreunui reporter mai leneș, care se sculase prea 
tîrziu în dimineaţa aceea, sau n-avea chef să iasă din casă, şi 

constatînd că nu are despre ce scrie, inventase un eveniment 
planetar, ca să-şi poată lua totuși leafa întreagă. Cu atît mai 
puţin i-ar fi trecut prin minte că exista undeva un grup de 
oameni a căror principală ocupaţie era de a lansa permanent 
ştiri de presă alarmante, care să ofere o mereu nouă preocu- 
pare maselor, fie şi pentru a le ajuta să mai uite de grijile co- 
tidiene, pentru a le provoca noi emoții şi a le satisface întrucâtva 
nevoia de fabulaţie; la o adică, nimic condamnabil — un mod 
de a întreţine igiena spaţiului social. În sfîrşit, era de necon- 
ceput pentru ea ca acel grup de oameni să aibă vreo legătu- 
ră cu extratereştrii despre care îi vorbise John Godbread şi 
despre care se zvonea că ar intenționa să invadeze insula, dacă 
nu cumva o făcuseră deja, dar în secret. 

Într-adevăr, evenimentele decurseseră, pînă la un moment 
dat, oarecum logic, deşi conduse de o logică oarecum ciuda- 
tă. Persoane instruite şi care acționau ca membri anonimi ai 
unor organizaţii filantropice se vor fi infiltrat şi printre mem- 
brii Cercului Ascultătorilor Fideli — de mirare ar fi fost să nu 
o fi făcut — ceea ce explica satisfăcător turnura imprevizibilă 
a evenimentelor care au condus în final la organizarea Marii 
Spirale. Christina nu se gîndise nici o clipă că deplasarea poli- 
lor ar putea fi combătută, sau măcar întârziată, printr-o mani- 
festaţie de protest, fie ea şi în formă de spirală. Dar, din 
moment ce adunarea generală aprobase propunerea și con- 
stituise imediat un comitet de organizare, nu avea nici un rost 
să se opună, căci ar fi însemnat să nu respecte voința majori- 
tăţii și prevederile statutare! Dimpotrivă, îşi însușise iniţiati- 
va şi se străduise să creeze toate condiţiile pentru reuşita ei. 

Între timp, guvernul decretase că extratereștrii au în gene- 
ral intenţii binevoitoare, cu condiţia ca oamenii să respecte 
legile în vigoare şi să-și îndeplinească corect obligaţiile sociale. 

Faptul că printre acestea figura şi obligaţia de a consuma zil- 
nic patru litri de apă era doar un element de coloratură. Bine- 
înţeles că nimeni nu-l luase în serios, dar pentru autorităţi 
asta avea mai puţină importanţă, de vreme ce prezenţa extra- 
tereștrilor pe insulă fusese astfel dovedită o dată în plus; în 
cele din urmă avea să fie acceptată de întreaga populaţie, măcar 
din lehamite. Ocazia Marii Spirale ar fi trebuit să fie folosi- 
tă în același scop, numai că se întîmplase ceva neașteptat şi 
cei prezenţi pe terenul de fotbal o luaseră la goană care înco- 
tro, împrăștiindu-se înainte de apariţia programată a OZN-u- 
rilor. De fapt, nimeni n-ar fi putut spune ce se întîmplase în 
realitate, şi cu atît mai puţin Christina, care nimerise întîmplă- 
tor în chiar miezul acelei realități. Astfel încît cea mai înțeleap- 
tă atitudine pare a fi fost însăși poziţia oficială a guvernului, 
care nu a luat nici o poziţie oficială. Ceea ce, în alți termeni, 
putea însemna că de fapt nu se întîmplase nimic. 


Doamna Agneta nici măcar nu observase că Boule-de- 
neige n-avea sex, fiindcă acest lucru n-o mai preocupa de multă 
vreme. Oricum, nu se îndoise nici o clipă că e motan, din sim- 
plul motiv că îşi dorise un motan. Sau poate că nu-și dorise 
neapărat un motan, dar măcar o ființă mică, afectuoasă, prefe- 
rabil de sex masculin şi, pe cât posibil, liniștită, căreia să-i poată 
vorbi, atunci cînd liniştea din casă devenea prea apăsătoare. 
Căci, de la moartea soţului, trăia singură într-o garsonieră 
modestă dintr-un cartier mărginaș, unde se mutase după ce 
vînduse apartamentul de trei camere, pentru a plăti mai puţin 
la întreţinere. La vîrsta deplinei menopauze, sentimentele ei 
materne simțeau într-adevăr nevoia de a se revărsa asupra 
unei fiinţe capabile la rîndul ei de afecţiune, cu atît mai mult 
cu cît nu se putuseră exprima la vremea potrivită în direcţia 
unei odrasle proprii, pîntecul doamnei Agneta dovedindu-se, 
din păcate, neroditor. De aceea, binecuvânta coincidenţa fe- 
ricită, sau cum să-i spunem, din ziua cînd destinul i-o sco- 
sese în cale pe doamna Delilah, ieșită la plimbare împreună 

cu Boule-de-neige, şi de asemenea, binecuvânta bunătatea deja 
proverbială a doamnei Delilah, care acceptase să i-l dăruias- 
că fără a pretinde nimic în schimb, ci punînd doar condiţia 
să aibă mare grijă de el, fiindcă altminteri are o fire foarte sen- 
sibilă. 

Ceea ce o umplea de mulţumire era faptul că, de cînd îl 
adusese pe Boule-de- -neige, nu mai vorbea singură. Avea un 
partener de dialog cu care îşi permitea să converseze despre 
orice, fără nici o reţinere, și care, în plus, nu o contrazicea 
niciodată, chiar dacă din când în cînd mai făcea câte o mică 
boroboaţă. Probabil că, din acelaşi motiv, compania unui ani- 
mal este dintotdeauna preferabilă companiei oamenilor, situa- 
ţie din care au rezultat pînă la urmă nenumărate magazine, 
farmacii, clinici, hoteluri şi cimitire specializate, mai ales în 
ţările şi locurile unde oamenii sunt dezamăgiţi de ceilalți oa- 
meni. Boule-de-neige îi alina singurătatea orelor petrecute 
acasă, aşa cum Pablo i-o alina, cu poveştile lui despre Ceau- 
şescu, în orele petrecute la spital. Comentau împreună dife- 
rite aspecte ale vieţii cotidiene, sau ascultau, pînă seara tîrziu, 
emisiunile radio, îndeosebi La microfon melodia preferată 
şi Întâlnire cu Fericirea, care din păcate se difuza numai o dată 
pe săptămînă. Cînd se întorcea de la spital, doamna Agneta 
verifica mai întîi dacă Bople-de-neige făcuse caca acolo unde 
trebuia sau în altă parte. 

— Iar ai fost obraznic! Iar ai făcut pe covor, deşi ţi-am lă- 
sat anume uşa deschisă la baie și am schimbat și nisipul! ob- 
serva un pic nemulțumită, după care îi turna lapte într-o 
farfurioară, sau îi punea cîteva resturi de carne aduse de la 
spital. 

Boule-de-neige nu numai că nu replica acestor reproşuri, 
dar părea că nici nu le ia în seamă. Se ridica din culcușul lui, 
se întindea cât era de luuung și căsca satisfăcut, așa cum nu- 
mai pisicile ştiu să o facă, apoi se culca la loc, prefăcîndu-se 
că doarme. 

— Nu trebuie să-ţi fie teamă, n-am de gînd să te pedepsesc, 
continua ea. Am vrut doar să-ţi atrag atenţia că nu e frumos 
să-ţi faci nevoile pe unde se nimereşte. Dar unde s-a mai po- 
menit așa ceva? Și fiindcă Boule-de-neige abia deschidea ochii, 
privind-o oarecum printre gene, adăuga: Ei, poftim! Te-ai 
supărat degeaba! 

Ceea ce, evident, nu era adevărat. De altfel, în prezenţa 
noii sale stăpîne, Boule-de-neige era foarte liniştit. Ce se în- 
tîmpla după plecarea ei de acasă ştia numai el. Poate că nu 
se întîmpla nimic. Într-un tîrziu, doamna Agneta descoperea, 
totuşi, fie că perdeaua fusese zgîriată, fie că vreo cutie cu orez 
uitată pe masă fusese răsturnată, iar conţinutul ei împrăștiat 
prin toată bucătăria. Sau găsea cioburile de la o ceaşcă spartă 
ascunse sub dulap. Alteori, cuvertura de pe canapea era trasă 
pînă în mijlocul dormitorului. Întîmplări simpatice și hazlii... 

Dar, cînd s-a întors acasă de la Marea Spirală, nu l-a mai 
găsit. L-a strigat pe nume, i-a pus aripi de pui, mîncarea lui pre- 
ferată, în farfurie, l-a căutat peste tot, zadarnic. Mai să o po- 
didească plinsul. Atunci a sunat-o pe doamna Delilah, i-a spus 
ce se întîmplase, i-a cerut sfatul. Buna doamnă Delilah a în- 
cercat să o consoleze, pe cât se putea, și a încurajat-o cu pre- 
supunerea obișnuită în astfel de situaţii: să sperăm că se va 
întoarce singur. 

— Nu înţeleg pe unde a putut să plece, insistă Agneta, doar 
am lăsat fereastra închisă! 

— Aţi închis-o şi pe cea de la baie? se interesă Delilah în- 
tr-o doară. 

— Vai de mine, aşteptaţi un pic, să verific!... Să fi sărit 
oare de la etaj? 

Într-adevăr, fereastra de la baie rămăsese deschisă, ceea 
ce însemna că Boule-de-neige putuse ieşi pe acolo. Teoretic. 
Practic, acest lucru ar fi trebuit să fie imposibil, căci ușa din- 
tre sufragerie şi baie fusese tot timpul închisă, lucru pe care, 
datorită stării emoţionale din acele momente, doamna Agneta 
îl neglijă. Astfel, explicaţia sugerată de doamna Delilah deveni 

plauzibilă, iar doamna Agneta o acceptă cu resemnare şi du- 
rere în suflet. 

Totuşi, nu-şi pierdu orice speranţă. Poate că se ascunsese 
pe undeva prin casă. Ori, dacă plecase, poate că avea să se 
întoarcă în curînd, după ce, dînd piept cu dificultățile vieţii 
în libertate, se va convinge singur că tot mai bine să rămînă 
sub protecţia unei persoane blînde şi iubitoare. Însă această 
oricât de mică speranță provocă, la rîndul ei, o mare şi drama- 
tică dilemă. Dacă într-adevăr Boule-de-neige plecase, ar fi tre- 
buit să-i lase mereu deschisă posibilitatea de a se întoarce, 
ceea ce ar fi însemnat să lase deschisă tot timpul măcar una 
din ferestre. Dar dacă el nu plecase? În această situaţie ar fi 
trebuit, dimpotrivă, să ţină toate ferestrele închise, pentru ca 
nu cumva el să iasă între timp... O soluţie de compromis ar 
fi fost aceea ca doamna Agneta să deschidă o singură fereas- 
tră, pe care să o ţină sub strictă observaţie. Era, de altfel, şi 
soluţia cea mai inteligentă — și trebuie remarcat că doamna 
Agneta ajunsese singură la ea. Trei zile la rînd ea deschise fe- 
reastra, cîte două ore pe zi, de obicei după-amiaza, şi, din- 
tr-un fotoliu așezat la loc potrivit, urmărea tot ce se întîmplă 
în imediata vecinătate a pervazului. Chiar dacă nu se întîm- 
pla nimic, veghea o ajuta să-și aline suferința şi, într-un anume 
sens, îi reînvia de fiecare dată speranţele. În acest timp, pen- 
tru a nu se plictisi, citea dintr-un roman numai paginile cu 
dialoguri. Dar în a patra zi, la amiază, era un soare atît de 
îmbietor, încît doamna Agneta adormi în fotoliu. Poate că 
şi visă ceva. Poate îl (o) visă pe Boule-de-neige; cu puţine 
zile în urmă, îi mărturisise lui Pablo că şi-ar fi dorit foarte 
mult ca Boule-de-neige să fie pisică şi să nască cinci pui, toţi 
albi. Adormi în fotoliu, cu două degete băgate între filele căr- 
ţii, la pagina 124, unde coincidenţa face să se fi aflat următo- 
rul dialog: 

— Iubitule, trebuie să înţelegi, altceva aştept eu de la viată. 

— Da, iubito, desigur, şi eu la fel. 

Probabil că şi în cazul în care ar fi fost un alt dialog, ur- 
marea ar fi fost aceeaşi. Mai tîrziu, se va spune că a fost un 
miracol cum cartea a rămas neatinsă, cu cele două degete bă- 
gate între filele ei. Mîngiiată de razele blînde ale soarelui du- 
pă-amiezii, doamna Agneta alunecă pe nesimţite într-un somn 
uşor și lin, din care n-avea să se mai trezească niciodată. Dar 
să nu anticipăm. 


În zorii zilei următoare, cînd încă nu se luminase bine 
de ziuă, Pablo ajunse în sfîrşit la ușa apartamentului Chris- 
tinei. Era îmbrăcat în acelaşi costum de vară, iar într-o mînă 
ţinea sacoşa în care pusese caietul cu memoriile tovarăşului 
Nicolae Ceaușescu şi alte cîteva hîrtii mai puţin importante. 
Sună de mai multe ori, nerăbdător, ca unul care se grăbea, 
sau poate dîndu-şi seama că întîrziase nepermis de mult. Ea 
îi deschise destul de repede, fiindcă nu dormea — de altfel, 
nu dormise deloc, nici în noaptea aceea, nici în cea dinain- 
tea el. 

— De trei zile te caut! exclamă Pablo de cum intră. Tre- 
buie să discutăm o problemă importantă! 

— Am crezut că e Vic, spuse Christina dezamăgită. Toc- 
mai visam că s-a întors acasă. Dumneata cine eşti? 

— Nu ştiu, şi de aceea am venit. Pînă în urmă cu cîteva 
zile mă credeam tovarășul Nicolae Ceaușescu. 

— "Ţi-au dat fotografia la televizor, te caută poliţia. Sau 
numai am visat. 

— Ce treabă au cu mine? 

— Spuneau că ai omorît o asistentă și ai fugit din spital. 
Eşti nebun? 

— Nu, răspunse Pablo destul de nesigur. Dar nu-mi amin- 
tesc să fi omorât pe cineva. 

— Înseamnă că am visat. Pesemne că şi acum visez. 

Christina îi întoarse spatele și plecă spre bucătărie, lăsînd 
deocamdată musafirul să aştepte pe hol. Era tunsă chilug, ca 
pușcăriaşii, arăta palidă şi slăbise foarte mult, fiindcă în ultimele 

zile nu mîncase aproape nimic. Se așeză acolo pe un taburet 
şi, aplecată deasupra mesei, se gîndea la ceva anume: proba- 
bil la Vic. După o vreme, Pablo, care crezuse că ea are vreo 
treabă urgentă şi așteptase să o termine, își dădu seama ar fi 
mai bine să întrebe ceva. 

— Cît mă mai ţii aici? 

Ea se ridică, veni din nou pe hol și îl privi mirată că-l ve- 
de acolo. 

— Nu ştiu ce să cred, spuse. Nici dumneata nu arăţi prea 
bine. Vrei să-ţi fac un ceai? 

— Mi-e frig. Hainele astea sunt prea subţiri pentru vre- 
mea de afară, explică Pablo. Mai bine fă-mi un ceai. 

— Poate că totuși nu visez, spuse Christina. Sau, dacă vi- 
sez, voi visa că-ţi fac un ceai. 

De data asta, Pablo o urmă pînă în bucătărie, unde era mai 
cald. Mai întâi, însă, cu un gest aproape curtenitor, își luă de 
pe cap pălăria ieftină şi cu boruri largi, datorită căreia chipul 
lui avusese pînă atunci un aer foarte hotărât. Christina aprin- 
se aragazul şi turnă apă într-un ibric. Se mișca încet, cu pru- 
denţă faţă de propriile mișcări, ca un om bolnav. După ce 
aşeză ibricul pe foc, rămase să privească fascinată de jocul flă- 
cărilor mici de sub el, care răspîndeau o lumină albăstrie cal- 
mă, cu miros ciudat. Apoi, cînd se întoarse din nou către 
Pablo, surîse cu un anumit înţeles. 

— Nu mi-e frică, spuse, m-am obișnuit. Ştiam că ești tot 
aici, deşi aș fi putut face să dispari. Dacă vreau, pot să fac să 
dispari oricînd. 

Dintr-o dată, îşi dădu seama că omul acela nu venise de- 
geaba. Privindu-l cu mai multă atenţie, observă că rămăsese 
în picioare, măcar că arăta și el foarte obosit. Era un bărbat 
de vreo cincizeci și cinci de ani, înalt și slab, cu părul sur, căru- 
ia ţepii rari ai bărbii îi dădeau un aer serios şi nefericit. 

— Dar ia loc, ia loc! se grăbi să-l îndemne. Ceaiul va fi gata 
îndată şi îi voi pune un pic de rom, ca să te învioreze. 

Pablo se lăsă pe un taburet, de partea cealaltă a mesei, zîm- 
bind cît se poate de recunoscător. Își ţinea în continuare pălă- 
ria în mâini, rotind-o neîncetat, pentru a-i verifica marginile. 

— Totuși, de ce ai venit? îl întrebă. 

— Eram lîngă dumneata cînd te-ai ridicat şi ai plutit, în 
timp ce eu îţi ţineam palma lipită de creştet, răspunse Pablo. 
După aceea, toţi au fugit, iar eu m-am trezit singur şi nu ştiam 
ce caut acolo. După aceea, mi-am dat seama și am venit să-ţi 
spun. 

— Ştiam asta. Înseamnă că vii din visul meu, spuse tristă 
Christina. 

Pablo încuviinţă înclinînd politicos din cap, dar după cîte- 
va clipe cuvintele lui o contraziseră. 

— N-a fost vis! Fiindcă abia atunci s-a terminat visul și 
mi-am dat seama că nu sunt tovarășul Nicolae Ceaușescu, 
ci altcineva. 

— Ştiu cum se întîmplă. Ți se pare că totul e aievea, nu? 

Apa din ibric începuse între timp să fiarbă cu zgomot. 
Christina se ridică, puse plicul de ceai şi acoperi vasul, iar 
după ce stinse focul, rămase cu mîna pe butonul aragazului, 
căutînd ceva ce se rătăcise în amintirile ei. Dincolo de fereas- 
tră, lumina roșiatică a zorilor desena tot mai precis contu- 
rurile caselor și arborilor, printre care licăreau fragil lumini 
depărtate. 

— Poate că am visat amîndoi acelaşi vis, deşi eu nu înţeleg 
şi nu-mi amintesc nimic din ce spui dumneata. Cum te cheamă? 

— Tocmai asta e problema mea. Nu ştiu propriu-zis cum 
mă cheamă, dar voi afla, răspunse el cu un fel de hotărâre li- 
niştită în glas. La spital mă strigau Pablo. Numele meu adevă- 
rat e însă altul, atîta doar că nu mi-l mai amintesc. 

— Vezi?... 

Christina surâse cu un fel de îngăduință faţă de siguranţa 
naivă a vorbelor lui, fiindcă Pablo părea într-adevăr hotărît 
să rezolve toate enigmele care-i ieşiseră în cale. Apoi, privindu-l 

nestingherită minute în şir, în timp ce el îşi bea preocupat 
ceaiul, se gîndi la altceva. 

— Dacă într-adevăr nu visez, ajută-mă să-l găsesc pe Vic, 
spuse. 

— Cine e Vic? 

— Este soţul meu. Cred că l-au răpit extratereștrii. L-au 
dus acolo la ei, fiindcă vor să-i scoată sufletul. Iar dacă nu 
va mai avea suflet, nu mă va mai iubi. A fost un om deosebit 

— Nu există extratereștri, spuse Pablo. Dar cred că ştiu 
unde e bărbatul dumitale. 

— De unde ştii? 

— Îmi spune capul, cînd vrea el. Îmi vine câte o idee în cap 
şi după aceea se dezvoltă în altă parte. Nu ştiu dacă înţelegi... 

— Nu înţeleg. Aș vrea doar să mă ajuţi să-l găsesc pe Vic. 
Dacă nu e vis, înseamnă că-l vom găsi. 

— Iar dacă visăm, ne va fi cu atît mai uşor, făcu Pablo o 


glumă — de care după aceea se simţi mîndru. îi 000 Da ed d i a = 
: În imaginile transmise seara următoare de televiziunea 


rolandă, ceea ce impresiona în mod deosebit era cantitatea 
imensă de sînge. Gros-plan-urile detaliau minuțios, cu o se- 
cretă voluptate, dar şi evidentă satisfacție profesională, nu doar 
beregata ruptă a doamnei Agneta, în care se deschidea o gau- 
ră de carne întunecată, cu marginile ferfeniţite, ci şi şuvoaie- 
le de sînge amintind de viitura unui fluviu ieșit din matcă, 
iar traveling-urile urmăreau insistent dîrele lucioase, uscate, 
pînă în cele mai ascunse cotloane ale încăperii, sub canapea 
sau strecurîndu-se pe sub ușă, pe hol şi mai departe. O pere- 
che de pantofi se încleiase, de asemenea, în balta de sînge în- 
chegat din jurul ei, în timp ce vocea expertă a comentatorului 
explica pe un ton însufleţit că aceia erau chiar pantofii victi- 
mei. Era aproape incredibil ca dintr-un singur corp omenesc 
să fi curs atâta sînge. Și totuși, imaginile, oricît de crude, nu 
puteau fi contestate. Ele multiplicau la nesfârșit dimensiunile 
tragediei, susținute din off de comentariul precis şi competent 
care îi detalia cu fineţe împrejurările, adăugînd amănunte 

emoţionante, menite să înduioşeze şi, în egală măsură, să in- 
digneze opinia publică. De exemplu, cartea pe care victima 
o citea în momentul atacului îi rămăsese în poală, bineînţeles 
cu filele înecate în sînge, iar pe degetul băgat între filele ei se 
vedea un inel gros, din aur. Din păcate, titlul cărții nu putea 
fi citit, căci coperta fusese de asemenea acoperită de jetul de 
sînge care ţişnise, cel mai probabil, din artera aortă, scurgîn- 
du-se apoi pe piept, în poala rochiei şi de acolo pe picioare. 
Cealaltă mînă atârna inertă pe lîngă fotoliu, în timp ce capul 
rămăsese întors nefiresc pe o parte, sprijinit de speteaza fo- 
toliului și cu coafura aproape intactă. 

Erau chestionaţi apoi vecinii, nişte oameni cu feţe cenușii 
şi privirea excitată, care habar nu aveau ce și cum se întîmpla- 
se, dar le plăcea să-şi dea cu părerea, fiindcă așa se obișnuise- 
ră. Nelipsita vecină de palier, grasă şi cu ochelari, care ştie 
întotdeauna tot ce se petrece într-un bloc de locuinţe, vorbea 
mai ales despre emoția ei și despre ce i se întîmplase în seara 
precedentă, totuşi nu uită să menţioneze că doamna Agneta 
îşi pierduse de cîteva zile pisica. Un bărbat în maiou și cu mus- 
taţă, de la etajul inferior, susținea că, în după-amiaza prece- 
dentă, văzuse urcînd scările un individ suspect, de vreo şaizeci 
de ani, ducînd o sacoşă în mînă şi îmbrăcat cu niște haine prea 
largi, nepotrivite cu vremea de afară, individ care ar fi putut 
fi chiar autorul crimei. Polițistul de sector, emoţionat și vizi- 
bil depăşit de importanţa misiunii sale, dădea asigurări timi- 
de că făptaşul va fi prins în cel mai scurt timp posibil. În final, 
comentatorul preciza, cu o formulă obișnuită în astfel de si- 
tuaţii, că cercetările continuă, pentru stabilirea împrejurări- 
lor în care a avut loc evenimentul. Un lucru era de pe acum 
clar — mobilul crimei nu fusese jaful, căci banii și celelalte 
valori din casă rămăseseră la locul lor. Măcar, în privinţa asta, 
puteau răsufla cu toţii ușuraţi. 

Evenimentul a fost comentat şi de posturile de radio, desi- 
gur cu un impact considerabil mai mic, toate strădaniile repor- 
terilor de a impresiona opinia publică limitîndu-se de fapt 

la ridicarea la cote dramatice a vocii și la cîteva amănunte pe 
care, în lipsa imaginilor, nimeni nu le-ar fi putut contesta. 
Se afirma, între altele, că fuseseră descoperite, alături de urme 
neconcludente de pisică, amprentele de o formă neobișnui- 
tă ale unei persoane, sau mai precis fiinţe, care nu părea să 
facă parte propriu-zis din specia umană. În plus, redactorii 
descoperiseră că, în urmă cu numai cîteva zile, victima par- 
ticipase la reuniunea unei secte oculte, care se încheiase cu 
venerarea lui Satan şi zborul pe coada măturii al unora din- 
tre participanți. 

În schimb, ziarele, deşi oarecum dezavantajate de întârzie- 
rea cu care furnizau ştirea, avuseseră timp să documenteze 
mai bine cazul și să dezvolte variante bogate în speculaţii, spre 
deliciul şi spaima cititorilor. 

Toate bănuielile se îndreptau în direcţia bolnavului care 
părăsise clinica de psihiatrie în după-amiaza aceleiași zile şi 
nu mai fusese găsit. De altfel, alături de fotografia victimei, 
era publicat portretul robot al prezumtivului asasin care, nu 
mai e nevoie să o spunem, semăna izbitor de bine cu Pablo, 
atîta doar că, dintr-un motiv de neînțeles, avea părul roșcat. 
Articolul din The Baakho Monitor aducea ca element nou 
presupunerea că asasinul avusese complici şi că în spatele cri- 
mei s-ar ascunde anumite interese, pe care promitea că le va 
dezvălui într-o ediţie viitoare. De prisos să mai adăugăm pre- 
cizarea că următoarele ediţii ale ziarului nu au dezvăluit nimic. 


În tot cursul zilei, Pablo a umblat nestingherit prin oraș, 
trimis de Christina după diverse cumpărături, fără să-l între- 
be nimeni dacă el o ucisese pe asistentă, sau altcineva. Abia 
spre seară, cînd Marychka l-a adus pe Kiki acasă, s-a uitat 
bănuitor la Pablo şi, trăgînd-o deoparte, în dormitor, a între- 
bat-o în şoaptă pe Christina cine e omul acela. Christina i-a 
răspuns tot în şoaptă, niţel încurcată, că e un domn pe care 
l-a cunoscut la Marea Spirală, venit pe neașteptate în vizită. 

— Doamnă, dar ştiţi că i-am văzut poza în ziar! A ucis o 
femeie nevinovată! o preveni în şoaptă Marychka. 

— N-a ucis-o el, o linişti Christina. 

— Dar cine? 

Întrebarea Marychkăi rămase fără răspuns şi de aceea, îna- 
inte de a pleca, fata se socoti datoare să scoată din poşetă zia- 
rul, lăsîndu-l ca din neatenţie pe masa din bucătărie. Pablo îl 
răsfoi mai tîrziu, cînd Christina îl chemă în bucătărie să-i dea 
ceva de mîncare, și citi cu interes toate articolele de acolo, in- 
clusiv pe cele care se refereau la moartea tragică a prietenei sale. 

— Păcat de ea. A fost o femeie de toată isprava, îi spuse 
Christinei la urmă. Pe vremea cînd mă credeam tovarășul Ni- 
colae Ceaușescu, îi atribuisem, în semn de preţuire, rolul tova- 
răşei Elena și i-am dedicat poezia Să urce națiunea spre 
comunism în zbor! 

— Am cunoscut-o bine. A fost o membră activă a Cer- 
cului Ascultătorilor Fideli. 

— Dar dumneata parcă nu ai ieşit azi din casă! Cînd ai 
cumpărat ziarul? 

— Nu l-am cumpărat, l-a adus Marychka, răspunse Chris- 
tina, fără să înţeleagă sensul întrebării. 

— Şi azi dimineaţă mi-ai spus că ai văzut fotografia în ziar, 
deși ziarul încă nu apăruse. 

— Aşa e, confirmă Christina. Înseamnă că am văzut-o în 
altă parte. 

Pablo rămase un timp cu privirea fixată undeva pe pagi- 
na de ziar, poate chiar pe cele două portrete, ale victimei şi 
asasinului prezumtiv, puse în mod sugestiv unul lîngă altul, 
imediat sub frontispiciu. 

— Ceva e în neregulă aici. Nu puteai s-o vezi în altă par- 
te, fiindcă n-ai ieşit din casă. 

— Poate că doar am visat. 

— Ce spui dumneata mă face să simt un fel de ameţeală, 
parcă mi-ar fi capul o găleată care se învârte și apa din ea dă 
pe-afară, iar înăuntru e goală. 

Afirmaţie care introducea dintr-o dată un principiu de re- 
lativitate. Ideea fizicianului Mach, despre care Christina desi- 
gur nu auzise, este că atunci cînd o găleată cu apă se roteşte 
uniform şi se creează o forță centrifugă, nu se creează de fapt 
nimic, ci doar se constată o inerție determinată de ansam- 
blul tuturor obiectelor din cosmos. Încît mai curînd univer- 
sul însuși este acela care, învîrtindu-se în jurul găleţii, atrage 
apa înspre pereţii acesteia. Totuși, din răspunsul Christinei 
rezulta oarecum că ar ști despre ce e vorba. 

— Şi mie mi se întîmplă la fel, de la o vreme. Dar am im- 
presia că găleata stă pe loc și numai apa se rotește, după ce 
a băgat cineva mîna și a culburat-o. 

— Aha, înseamnă că am rămas amîndoi aşa de la Marea 
Spirală. Atunci s-au învârtit toate în capul meu, pînă cînd nu 
am mai știut unde mă aflu. 

Această explicaţie banală şi fără nici un fundament ştiinţi- 
fic reuși să-i satisfacă îndeajuns, pentru a se ocupa apoi de 
pregătirile de drum. Trebuiau să plece cît mai curînd din oraș, 
deoarece, în pofida asigurărilor Christinei că Marychka e o 
fată cinstită şi deosebit de conștiincioasă, Pablo se temea că 
se va grăbi să-l denunțe la poliţie, tocmai din cauză că era 
cinstită şi deosebit de conștiincioasă. Cum nu aveau un plan 
precis, adunară în două valize haine groase, alimente și obiecte 
de folosinţă personală, şi abia la urmă, cînd bagajele erau 
aproape gata, Christina descoperi existenţa unei probleme 
destul de complicate: Kiki. 

— Dar cu ce vom pleca? întrebă. 

— Luăm un taxi și după aceea mai vedem noi, hotărî Pablo 
fără să ezite. 

Totuşi, cîteva măsuri de minimă precauţie se impuneau. 
Christina aduse dintr-un şifonier uniforma de camuflaj a lui 
Vic şi, după ce îi scoase tresele de ofiţer, i-o dădu lui Pablo 
să se îmbrace, iar ea însăși îşi puse un pardesiu mai vechi şi 
îşi acoperi capul cu un batic roșu cu buline. Pentru a se asigu- 
ra că nu va fi recunoscută, mai adăugă și nişte ochelari de soare 

cu rame mari, care îi acopereau aproape jumătate din figură. 
În aşa fel încât, dacă cineva i-ar fi văzut împreună, ar fi pre- 
supus desigur că sunt o pereche de turişti excentrici. Pablo 
însă era de altă părere, cel puţin în privința Christinei. 

— Parcă eşti Brigitte Bardot, cînd a bătut-o bărbatu-său. 

La urmă, îl treziră şi pe Kiki care, somnoros şi nedumerit 
întrebă: 

— Mami, cine e moșul ăsta ? Seamănă cu Bow-Bow. 

Christina nu-i răspunse imediat, ci mai întâi îl ridică în bra- 
te, îl strînse la piept, apoi se descheie şi îl acoperi cu pardesiul, 
ca să nu-i fie frig. 

— Acest domn în vîrstă, îl corectă ea, este un prieten al 
bunicului Como. De fapt, cred că ar putea fi chiar fratele lui, 
dacă ar vrea. De aceea îi seamănă atît de bine. Și, după un 
timp oarecare de reflecţie, mai adăugă: el ne va ajuta să-l găsim 
pe tati. 


Plictisit, maiorul Smith opri casetofonul. Ascultase mai 
bine de jumătate din caseta înregistrată, fără a întrezări nici 
un sens. Ca de fiecare dată, bazaconiile cu care Împăratul și 
colonelul se gratulau reciproc, gîndite parcă anume pentru 
ca nimeni să nu înțeleagă nimic, îl obosiseră teribil. N-ar fi 
avut nici un rost să continue, dacă n-ar fi fost, tocmai aces- 
ta, singurul motiv serios pentru a continua. Căci, din împre- 
jurarea că nu înţelegea nimic, se văzu obligat să tragă concluzia 
Că exact asta urmăriseră şi ei: ca nimeni să nu înţeleagă despre 
ce vorbesc. Ceea ce însemna că era ceva de înţeles. Dar ce 
anume? Poate ar fi trebuit să asculte încă o dată înregistra- 
rea. Plictisit, maiorul Smith porni din nou casetofonul şi as- 
cultă din nou, cu toată atenţia de care un om plictisit e în stare. 

La solicitarea extratereştrilor, guvernul roland hotărtse să 
privatizeze Oceanul Pacific. În acest scop, trebuia însă mai 
întîi naționalizat, adică atribuit în întregime Imperiului Ro- 
land, operaţie care în limbajul complicat al juriştilor se numeş- 
te restitutio in integrum. Numai că, deocamdată, Imperiul 

Roland nu exista oficial; în harababura care urmase evenimen- 
telor de la începutul anului 1990, cei care elaboraseră proiec- 
tul noii Constituţii uitaseră să menţioneze în mod expres acest 
lucru, deși altminteri textul preciza că insula Roland este o 
monarhie constituţională condusă de un Împărat ales în mod 
democratic, pe viață. Aşa încît trebuia votat un mic amenda- 
ment la Constituţie, a cărui importanţă publicul larg, oricît 
i s-ar fi explicat, tot nu ar fi înţeles-o. Cel puţin așa rezulta 
din ultima discuţie a Împăratului cu colonelul Pruritanal. Mo- 
dificarea Constituţiei nu se putea face decît prin referendum, 
fiindcă așa prevedea Constituţia însăși. Dar sondajele de opi- 
nie indicau clar că publicul larg nu e deloc dispus să parti- 
cipe la un nou referendum. Fiindcă, din păcate, publicul larg 
nu-și dă seama întotdeauna ce e bine pentru el şi ce nu. De 
aceea s-a apelat la fotbalişti, analiști politici, lideri şi formatori 
de opinie, vedete de muzică ușoară, intelectuali de prestigiu 
etc., dar în primul rînd, la ceea ce înțelegem îndeobşte BETA 
dă. Prin public larg îi înțelegem pe toți ceilalți. Mai ales prin 
intermediul televiziunii, cei enumeraţi mai sus au avut posi- 
bilitatea să comunice publicului larg, desigur contracost, argu- 
mentele în favoarea referendumului şi alte idei care le veneau 
în cap. Totuşi, publicul larg se dovedea în continuare îndărăt- 
nic, într-un mod care sfida orice teorie sociologică. Și asta 
numai din cauză că, pînă atunci, de fiecare dată cînd guver- 
nul anunţase măsuri pentru dublarea pensiilor, preţurile se 
triplaseră. De fapt, publicul larg dorea un singur lucru: să 
lucreze cît mai puţin şi să cîştige cît mai mult. De teamă că 
i se întinde o cursă şi că va fi încă o dată păcălit, acum refu- 
za să se pronunţe în legătură cu Amendamentul. Pentru a ieşi 
din încurcătură, autorităţile au dat publicităţii un sondaj de 
opinie a cărui concluzie majoră era că rolanzii sunt cel mai 
fericit popor de pe planetă și au cea mai mare încredere în 
viitor. Totuși, în discuţiile sale cu colonelul, Împăratul se arăta 
destul de îngrijorat și, la un moment dat, îşi manifestă chiar 
disponibilitatea de a-și prezenta demisia, în cazul unui eşec. 

— Domnule colonel, nimic nu se obţine fără sacrificii, nu-i 
aşa? Întotdeauna marii conducători au știut că se sacrifice 
pe altarul istoriei. Iată, și eu sunt dispus să mă sacrific spre 
binele poporului roland. 

— Majestate, să nu exagerăm. La ce ar folosi demisia Ma- 
Jestăţii voastre? 

— Stați puţin. Să nu mă înțelegeţi greşit. Eu îmi exprim aceas- 
tă disponibilitate numai în eventualitatea că eșecul referen- 
dumului ar putea fi astfel evitat. Adică, sper ca poporul roland 
să merite acest sacrificiu și să-şi dea seama că nu merită să-l 
fac. În caz contrar, îmi rezerv dreptul de a mai reflecta. 

— În acest caz, nimic nu vă mai reţine să vă transpuneţi 
gîndul în faptă, opină colonelul. 

— Vreţi să fiu sincer? Singurul lucru care mă încurcă este 
atitudinea echivocă a Statelor Unite, ca să nu o numesc du- 
plicitară. După cum probabil ştiţi, statutul internaţional al 
insulei este în litigiu, iar autorităţile americane susţin că vor 
să evite un conflict diplomatic cu România, care tocmai şi-a 
exprimat dorinţa de a fi primită în NATO. Din câte îmi dau 
seama, sunt la mijloc interese strategice în zona central și 
est-europeană. 

— Pînă aici, nu văd nici o contradicţie. Statele Unite au 
interese strategice și în Pacificul de Sud. 

— Oh, domnule colonel, dar unde nu au Statele Unite inte- 
rese strategice ? Problema e alta. Am impresia că Oceanul Pa- 
cific a mai fost privatizat odată, imediat după al Doilea Război 
Mondial. Desigur, în favoarea companiilor americane... 

— Am o idee şi sper să fiţi de acord cu ea! exclamă colo- 
nelul. Soluţia cea mai simplă, şi care se impune de la sine, este 
ca insula Roland să devină al cincizecişiunulea stat al SUA. 
În acest fel, răspundeţi solicitării extratereştrilor şi totodată 
evitaţi un conflict cu cea mai mare putere mondială. 

— Domnule colonel, văd că dumneavoastră vreți să-mi dis- 
trugeţi cariera politică! În cazul că devenim stat american, 
ei vor insista să alegem un guvernator prin vot direct şi secret. 

— Probabil că aşa prevede Constituţia americană. 

— Şi cu mine cum rămîne? 

— Presupun că va fi doar o schimbare de titulatură, în loc 
de Împărat, veţi deveni Guvernator. La drept vorbind, dife- 
renţa nu e atât de mare pe cât pare la prima vedere. 

— Diferenţa este enormă. Gîndiţi-vă numai la faptul că 
un astfel de vot se repetă la fiecare patru ani, iar rezultatul 
lui nu poate fi prevăzut de nimeni. 

Colonelul rămase cîteva momente pe gînduri. La prima 
vedere, argumentul Împăratului era puternic şi greu de com- 
bătut. Pe de altă parte, exerciţiul democratic din propria lui 
ţară îi sugera că s-ar putea găsi totuşi soluţii alternative. 

— Majestate, să nu uităm că mai există şi sondajele de opi- 
nie. Dacă sunt făcute cu inteligență şi profesionalism, ele pot 
conduce electoratul către alegerea cea mai înțeleaptă. În SUA, 
alegerile aproape că nu mai sunt necesare, deoarece, cu mult 
timp înainte, sondajele de opinie arată cine va cîştiga şi cine 
va pierde. 

— Acest lucru se întîmplă deoarece trăiţi într-o democraţie 
avansată, unde cetăţenii au conștiința datoriei lor civice, obiec- 
tă Împăratul. La noi, însă, electoratul este incult și imprevizi- 
bil. Pe de o parte, declară că e fericit şi are încredere în viitor, 
iar pe de altă parte, poftim, refuză să se prezinte la urne. La 
drept vorbind, mi-am amintit abia acum că pentru altceva 
vă sunasem. Ştiţi, e vorba de echipa mea favorită de fotbal. 
Iar au rămas fără motorină pentru autocar, nenorociţii. Poate 
ne mai ajutaţi şi de această dată, cu generozitatea care vă ca- 
racterizează. 

— Mda. Situaţia e un pic complicată, din cauza manevrelor 
militare. Dar, în fine, să vedem ce putem face... 


Cu o apăsare fermă a clapei, maiorul Smith opri caseto- 
fonul. Nu mai era nici plictisit, nici obosit. Dimpotrivă, era 
bine dispus și se simţea într-o formă de zile mari. Fiindcă îi 

venise, în sfîrșit, ideea pe care o așteptase atîta vreme. Ince- 
puse să înţeleagă... 


Rămasă singură acasă, după ce Bill plecase trîntind ner- 
vos ușa, Naggie răsfoia absentă revista / Întimplări adevărate, 
ale cărei pagini o ademeneau cu titluri dintre cele mai pro- 
mițătoare. Ca de obicei, titlurile, împreună cu cele cîteva expli- 
caţii de sub ele, spuneau aproape tot ce era de spus, încât 
textele care urmau atîrnau ca niște lucruri de prisos. Prietena 
m-a înșelat cu tata. Mi-am mințit iubitul pentru a nu-l pier- 
de... M-a părăsit după ce i-am alinat durerea (e am fost ală- 
turi de Nelu după ce soția lui plecase cu copilul lor e am făcut 
totul pentru a-l ajuta să-şi ia viaţa de la început şi să fie feri- 
cit e credeam că mă iubește, dar mă înșelam amarnic *). Un 
complot iscat de gelozia dintre surori. Pecetea iubirii în adin- 
cul pădurii (* ca într-un pelerinaj al sentimentelor, un cuplu 
şi-a căutat trecutul è în mijlocul pădurii, pe scoarţa unui 
copac, se afla semnul tinereţii şi iubirii lor e). Eun îi sunt logod- 
nică, dar el tînjeşte după alta (e sunt logodită cu bărbatul pe 
care îl iubesc și nu mai e mult pînă ne vom căsători e dar, 
căci întotdeauna apare un „dar“, o umbră din trecutul lui îmi 
ameninţă fericirea: fosta lui iubită, o femeie cu zece ani mai 
mare decât el e). Renuntarea, pretul suprem al iubirii (e el a plâns 
ca un prost, iar ea şi-a văzut de nuntă, de soţul ei... e şi tim- 
pula trecut... e). Înstinctul mi-a spus că sunt trădată. Dezle- 
garea cu foc viu mi-a salvat căsnicia (e Mama Lucica vă ajută e). 
Nora, cuscra, amorul. Amantul m-a distrus... Alături de fo- 
tografii intens colorate, se găseau acolo tot felul de relatări 
ale unor experienţe de viaţă, izbitor de asemănătoare între 
ele, care s-ar fi putut dovedi folositoare şi altora. Femei de 
vârste şi stări sociale dintre cele mai diferite, totuși nu foarte 
diferite, povesteau cum fac dragoste, ce simt şi cât de mult 
le preocupă acest lucru. Dar adevărul e că pe Naggie toate 
aceste poveşti nu o mai interesau la fel de mult ca altădată, 
le găsea previzibile, prea siropoase şi triviale. Felul cum niște 

fiinţe mediocre încercau să se remarce, exhibîndu-și sentimen- 
cele şi amănuntele vieţii lor erotice, i se părea impudic ș şi vul- 
gar, o formă de promiscuitate — ca şi cum și-ar fi expus 
lenjeria intimă (şi nu tocmai curată) în public. Propria ei expe- 
riență era cu mult mai palpitantă, avea un conţinut cu adevă- 
rat dramatic şi, dacă ar fi fost să o scrie vreodată, ar fi stors 
rîuri de lacrimi cititorilor... 

Din păcate, nu avea timp pentru așa ceva, fiindcă, după 
întoarcerea lui Bill din Singapore (sau Taiwan? — cine să mai 
ştie), lucrurile luaseră o turnură din ce în ce mai neplăcută 
pentru amândoi. În primele zile, Naggie i se dăruise cu o nouă 
fervoare, încercînd să şteargă astfel urmele infidelităţii con- 
jugale, pe care acum o regreta sincer. Cu un mic efort de ima- 
ginaţie, nici nu i se mai părea așa gras. Preluase oarecum din 
stilul revistelor pe care le citise și își spunea cu însuflețire: 
l-am înşelat pentru a-l iubi mai mult. Totuşi, ceva nu se potri- 
vea, nici Bill nu mai avea cheful de altădată. Cu băiatul de la 
magazin nu se mai întîlnise decît de două ori și, după fiecare 
întâlnire, socotea cu tristeţe dacă n-ar fi putut face altceva mai 
bun cu banii cu care încerca să-l răsplătească pentru efortul 
depus. O umilea mirosul lui de transpirație, iar parfumul greoi 
cu care el încerca să și-l acopere o făcea să se simtă ea însăși 
murdară. Bill încă nu bănuia nimic. Oricum, în ultima vreme 
devenise mai tăcut, poate şi din cauză că afacerile nu-i mai 
mergeau la fel de bine ca înainte. Devenise tăcut, misterios 
şi un pic cam nervos, primea telefoane după miezul nopții 
şi pleca în zori, fără să-i explice unde și cu ce scop. Degeaba 
căutase Naggie o soluţie miraculoasă în revista Întâmplări ade- 
părate. Acolo era vorba despre altceva. Nici în Povestea mea 
nu găsise vreun exemplu care să se asemene cu al ei. În cele 
din urmă îşi dădu seama că tot ce scria în revistele acelea erau 
nişte fantezii juvenile însăilate de redactorii lor, foarte asemă- 
nătoare între ele și făcute anume ca să-i păcălească pe naivi. 
Întîmplări care, de obicei, începeau şi se terminau cu o parti- 
dă de sex. Se mai schimbau, ici şi colo, cadrul, profesia sau 

vârsta personajelor, așa, de dragul variaţiei. Dragoste — și după 
aceea copii pe care mamele îi abandonează prin tomberoane. 
Bineînţeles, despre asta nu se spunea nimic nici în Povestea 
mea, nici în Í Întîmplări adevărate, ca nu cumva cititorii şi citi- 
toarele să se simtă ofensaţi. Li se prezenta numai latura plăcu- 
tă a lucrurilor, chiar şi atunci cînd era vorba de suferinţă. Căci 
suferinţa în dragoste este, din punct de vedere filosofic, ceva 
plăcut. O astfel de suferință căutase Naggie, dar găsise cu totul 
altceva. Ar fi vrut să-i vorbească despre toate astea prietenei 
sale Christina, să-i ceară părerea, desigur fără a-i dezvălui chiar 
toate amănuntele nefericitei sale aventuri, încercase de mai 
multe ori să o sune, dar Christina își luase pe neaşteptate un 
concediu şi plecase de acasă. Fără nici o altă explicaţie, decât 
că nu se simţea prea bine. 

Naggie răsfoia ultimul număr al revistei Întîmplări ade- 
vărate şi vedea titlurile ca prin vis. Adunase între timp o veri- 
tabilă şi inutilă colecție, acum abandonată pe unul din rafturile 
din debara. Chiar în dimineaţa aceea Bill îi spusese că vor 
trebui să se despartă. În primul moment, asta îi aminti de arti- 
colul „Ne-am plictisit căsătoriți, ne-am iubit divorțaţi“, citit 
mai demult. Însă Bill venise imediat cu o explicaţie: rcii 
să ne protejăm sănătatea, spusese, iar Naggie crezuse că se 
referea la afacerile lui. În articolul-confesiune „Fără să ştiu, 
m-am măritat cu un traficant“, bărbatul îi spusese iubitei lui 
ceva asemănător, în sensul că, pentru a o feri de atacurile unei 
bande rivale, sau de riscul de a fi răpită şi violată, trebuia să 
divorțeze de ea. În cele din urmă, Naggie înțelese că în cazul 
ei lucrurile stăteau puţin diferit. Bill descoperise de câteva zile 
că avea blenoragie. La drept vorbind, o boală venerică banală, 
destul de răspîndită pe insula Roland. Mai grav ar fi fost dacă 
era vorba de sifilis sau HIV. Ar fi preferat să-l facă să creadă 
că o luase în Singapore, dar Bill era de altă părere. El susţi- 
nea că nici înainte de a se căsători, nici după aceea, nu se culca- 
se cu nici o altă femeie, în afară de Naggie. Desigur că nimic 
n-o obliga să-l creadă, şi chiar nu-l crezu și-i spuse asta cu 

toată hotărîrea, deşi un pic încurcată, ceea ce avu darul să-l 
enerveze pe Bill, care plecase trîntind ușa. Ceea ce nu mai 
făcuse niciodată pînă atunci. 


În zilele următoare, presa a avut voie să scrie, iar popu- 
laţia a putut afla aproape totul, din surse bine informate, dar 
care au dorit să-şi păstreze anonimatul. 

Doamnele Adelyna, Mhadhalyna, Elvyra, Amelya, My- 
rella, Nikhulyna, Myoara, Doyna, Delya, Viorykha, Pulkherya 
(care în limba latină înseamnă frumuseţe), Lookretzya $ ŞI ce- 
lelalte membre ale Cercului au fost chemate pe rînd și puse 
să declare sub semnătură că nu zburase nimeni, ci că li se pă- 
ruse numai, din cauză că li se dăduse să bea un drog care pro- 
voacă halucinaţii vizuale şi auditive. Cîteva zile mai târziu, 
au fost convocate din nou şi au declarat sub semnătură că 
dimpotrivă, a zburat. În plus, doamna Myrella a dezvăluit 
că, în cadrul unora din ședințele Cercului, analizaseră posibi- 
litatea de a lua legătura cu nişte extratereștri ostili extratereş- 
trilor aflați deja pe insulă, fiindcă se ştie că extratereștrii sunt 
de mai multe feluri. De altfel, mai existaseră și alte iniţiative, 
cum ar fi plantarea unor pomi fructiferi pe marginea trotuare- 
lor, împletirea de fulare și căciulițe pentru copiii săraci, pen- 
tru a-i atrage în Cerc, sau acea acţiune, totuși fără consecinţe, 
cunoscută sub numele perfid și ironic „Mîndria de a fi ro- 
land“, care urmărea supravegherea îndeaproape a comporta- 
mentului cetăţenilor pe stradă, sub pretextul de a le da o 
educaţie mai bună. 

La rîndul său, Joanna-Jeni a declarat că, pe vremea cînd 
se afla în România, devenise pentru scurtă vreme prietena inti- 
mă a lui Gregorian Bivolaru şi membră activă a Mișcării de 
Integrare Spirituală în Absolut (MISA), care organiza perio- 
dic spirale umane, cu scopul de a concentra energia spiritua- 
lă a participanţilor în diferite direcții. Învăţase de la el nu numai 
postări de Tantra-Yoga şi tehnicile rafinate ale orgasmului 
(care, la drept vorbind, nu sunt nici ele puţin lucru), ci şi o 


275 


petru cimpoeșu 


mulţime de alte lucruri interesante despre rezonanţa cosmică, 
revelarea Eu-lui suprem, sau însușirile afrodisiace ale busuio- 
cului dulce. Şi mai ales, observase în ce fel pot fi conduși oa- 
menii cu ajutorul cuvintelor şi gesturilor solemne. Apoi a 
recunoscut că Marea Spirală fusese o mică păcăleală, nu po- 
seda nici un fel de capacităţi paranormale, deci nu avea cum 
să mute Polul Sud, dar fiindcă intrase în criză de bani, s-a 
gîndit că ar putea totuşi încerca. 

La întrebarea dacă a dat celor prezenţi să bea o băutură 
care conţinea droguri, a negat, arătînd că soluţia aceea fusese 
preparată de ea însăși, din urină cu zahăr, busuioc şi un pic 
de parfum. 

La întrebarea dacă o anumită persoană din grup s-a ridi- 
cat și a plutit în aer, a răspuns afirmativ, adăugând că acest 
miracol s-a produs datorită rezonanţei cosmice, deoarece tot 
ce există are aceeași sursă, care în limba sanscrită se numeşte 
PARAMATMAN. Probabil că energia vibratorie a fluidului 
vital akasha a intrat în rezonanţă cu microcosmul acelei femei, 
transferîndu-i o parte din energia subtilă, din care a derivat 
manifestarea locală a forţei vitale universale în formă de vor- 
tex, denumită prana, chi sau ki şi utilizată frecvent de yoghi- 
ni în tehnica levitaţiei. De altfel, orice miracol are la bază 
fenomene de sincronicitate. De exemplu, asasinarea lui Abra- 
ham Lincoln şi a lui J.F. Kennedy prezintă o serie de coin- 
cidenţe stranii, inexplicabile, după cum urmează: Abraham 
Lincoln a fost ales preşedinte al Statelor Unite în 1860; J.F. 
Kennedy a fost ales președinte al Statelor Unite în 1960. Abra- 
ham Lincoln a fost asasinat, în preajma soţiei sale, la fel ca 
şi Kennedy. Amîndoi au fost asasinați într-o zi de vineri. Gar- 
da de corp a lui Lincoln se numea Kennedy. Garda de corp 
a lui Kennedy se numea Lincoln. Secretara lui Kennedy se 
numea, de asemenea, Lincoln şi l-a sfătuit să nu se ducă la 
Dallas. Secretara lui Lincoln se numea Kennedy și l-a sfătu- 
it să nu se ducă la teatrul unde avea să fie asasinat. Amîndoi 
preşedinţii au fost împuşcaţi în cap, de la spate. Teatrul unde 

a fost asasinat Lincoln se numea Ford. Mașina în care a fost 
asasinat Kennedy era un Lincoln fabricat la uzinele Ford. 
După ce l-au împușcat, cei doi asasini prezumtivi ai lui Lin- 
coln s-au ascuns într-un depozit. După ce l-a împușcat, din- 
tr-un depozit, Oswald, asasinul prezumtiv al lui Kennedy 
s-a ascuns într-un teatru. Şi asasinii lui Lincoln şi cei ai lui 
Kennedy au fost la rîndul lor împușcați înainte de a fi judecaţi. 
Ambii asasini prezumtivi ai lui Lincoln s-au născut în 1839. 
Oswald, asasinul prezumtiv al lui Kennedy s-a născut în 1939. 
Ambii succesori ai celor doi preşedinţi asasinați se numeau 
Johnson. Succesorul lui Lincoln, Andrew Johnson, s-a năs- 
cut în 1808 şi a decedat la exact zece ani după moartea lui 
Lincoln. Succesorul lui Kennedy, Lyndon Johnson, s-a năs- 
cut în 1908 şi a decedat exact la zece ani după moartea lui 
Kennedy. Cele două victime, cei doi asasini şi cei doi succe- 
sori au acelaşi număr de litere în numele lor. Se mai pot da 
şi alte exemple. Din toate aceste exemple, altminteri cunoscu- 
te de multă lume și acceptate ca atare, nu rezultă cîtuși de 
puţin de ce ar fi trebuit să leviteze Christina, totuși, pentru 
Joanna-Jeni legătura era foarte clară. 

A negat că ar fi cunoscut-o sau întâlnit-o mai înainte pe 
acea femeie, afirmînd că nici măcar nu ştie cum o cheamă și 
că, pentru Marea Spirală, fusese contactată de o membră a 
Cercului Ascultătorilor Fideli, prin intermediul căreia negocia- 
se prețul şi stabilise amănuntele organizatorice. 

În sfârșit, a spus, fără să precizeze la cine anume se referă, 
că, după părerea ei, oamenii care poartă barbă sunt timizi; 
de fapt, ei se ascund îndărătul bărbii, își ascund chipul. 

Marychka a fost săltată noaptea. A fost şi violată, dar nu- 
mai un pic, în maşina care o ducea la secţia de poliţie. Acolo 
a declarat că a întâlnit în locuinţa Christinei, atunci cînd i-a 
dus băiatul, un bărbat în vârstă, care avea urme de sînge pe 
haine şi pe mâini. Fa l-a văzut spălîndu-se la baie și după aceea, 
cînd s-a schimbat de haine, a văzut că avea un cuţit mare. 
Cînd i s-a arătat fotografia, l-a recunoscut fără dificultate. 

La întrebarea dacă la Marea Spirală a constatat ceva deose- 
bit, a răspuns că da, a văzut-o pe Christina plutind în aer, 
ceea ce, după părerea ei, a fost numai o nălucire, din cauză 
că îi venise ciclul menstrual și, de fiecare dată cînd îi vine 
ciclul, îi produce niște vijtieli î în cap. 

îi calea urmă, tuturor persoanelor anchetate li s-a dat 
cîte o amendă mai degrabă simbolică, pentru participarea la 
un miting neautorizat. Alte măsuri nu s-au luat împotriva 
lor, deocamdată. 


La comandamentul trupelor americane era însă liniște. 
Colonelul Pruritanal se pregătea pentru perioada febrilă a ma- 
nevrelor de primăvară, care în Pacificul de Sud se nimereau 
toamna, din motive lesne de înţeles. Manevrele aveau acelaşi 
nume de cod de anul trecut, altminteri cât se poate de suges- 
tiv: Spring Time Journey, ceea ce reuşea, ca de fiecare dată, 
să zăpăcească serviciile de spionaj străine, care se așteptaseră 
la cu totul altceva. Căpitanul Jegg fusese trimis, încă în urmă 
cu două săptămîni, ca ofiţer de legătură pe portavionul Caro- 
line, din care cauză secretara Florychka ofta des, cu privirea 
înceţoșată melancolic, și făcea numeroase greşeli de dactilo- 
grafiere, atunci cînd trebuia să scrie vreo adresă sau vreun 
nou ordin operativ. lată însă că, miercuri la prînz, telefonul 
sună insistent pe firul scurt, tocmai în timp ce colonelul dese- 
na cu creioanele colorate niște săgeți pe o hartă. Pentru situa- 
tiile neprevăzute în care se plictisea de hartă, avea alături o 
revistă de integrame şi o carte de Edward Bulwer Lytton, 
scriitorul său favorit. Cînd se plictisea şi de lectură, visa la 
casa pe care avea de gînd să şi-o construiască în Harbin Hot 
Springs, după ce va ieşi la pensie. Dar telefonul îl trezise bru- 
tal din această visare şi-i întrerupsese toate celelalte preocu- 
pări. La celălalt capăt al firului era, bineînţeles, Împăratul. 

— Domnule colonel, mă văd silit să vă aduc la cunoştinţă, 
deocamdată în mod neoficial, că guvernul roland este foarte 
supărat pe guvernul Statelor Unite. 

— Sunt dezolat, Majestate, şi vă asigur că este ultimul lucru 
pe care guvernul Statelor Unite şi-l doreşte. Dar care este cau- 
za supărării guvernului Majestății Voastre ? Din câte ştiu, suma 
restantă pentru plata staţionării bazei militare pe insulă a fost 
plătită încă de săptămîna trecută. 

— Am să vă explic. De data asta nu e vorba de bani. E 
vorba de ceva mult mai serios, de onoarea statului roland. 

— Sunt sigur că guvernul american regretă cele întîmplate. 
Vom da cît mai urgent posibil o dezminţire. Totuşi, despre 
ce e vorba? 

Înainte de a răspunde propriu-zis la întrebare, Împăratul 
oftă din tot sufletul. 

— Întrebarea dumneavoastră atît de sinceră îmi ușurează, 
într-un fel, misiunea, spuse. Nu știam cum să vă abordez pen- 
tru a nu vă leza demnitatea de militar. Totuși, un cetăţean 
american a fost implicat în crima oribilă despre care vorbesc 
toate ziarele, posturile de radio şi televiziunea. Este vorba, 
din cîte mi s-a spus, chiar de soţia unuia dintre ofiţerii aflaţi 
sub comanda dumneavoastră. 

Colonelul tăcu cîteva clipe, privind fără speranţă spre fe- 
reastră, apoi i făcu un mic semn pe una din foile pe care le mîz- 
gălise pînă atunci. 

— Mă surprinde ce-mi spuneţi. Voi ordona o anchetă. 

— Nu e nevoie, ştim totul, cu maximă precizie. Am vrut 
numai să ştiţi şi dumneavoastră, pentru a nu fi luat prin sur- 
prindere, dacă veţi afla că a fost arestată. 

— Conform convenției secrete încheiate între România 
şi SUA în 1969, autorităţile insulei Roland nu au dreptul de 
a ancheta sau aresta cetăţeni americani, decât cu acordul re- 
prezentantului american, care deocamdată sunt eu. 

— Chiar pentru asta v-am sunat. Există temeiuri suficiente 
pentru a afirma că persoana în cauză are legături cu anumiţi 
extratereștri. Se spune că a fost văzută zburînd ea însăși. 

— Păi, asta e bine, nu? Ţin minte că, în urmă cu cîteva 
săptămîni, eraţi de acord cu extratereștrii, fiindcă aduceau 

din cosmos mesaje de prietenie şi doreau să facă bine în- 
tregii omeniri. 

— Staţi puţin, cred că m-aţi înţeles greşit. Atunci era vorba 
de extratereștrii noștri. Ei nu interveneau propriu-zis în or- 
dinea actuală a insulei, iar dacă aveau totuşi anumite preten- 
ţii, se arătau dispuși să negocieze. Acum, de curînd, au apărut 
ceilalți, ale căror bune intenții nu sunt deloc clare, ci dim- 
potrivă, s-ar părea că urmăresc răsturnarea ordinii de drept, 
precum și generalizarea haosului și anarhiei pe insulă, situa- 
ţie care ne obligă la măsuri dintre cele mai severe. 

— Ia te uită! se miră colonelul. Mi-a venit chiar acum o 
idee. Ce-ar fi să-i punem să se lupte extratereștrii între ei, să 
vedem care sunt mai puternici ? Nouă, pămîntenilor, nu ne-ar 
rămîne decât să fim de partea celor care vor învinge. Cu alte 
cuvinte, de partea forțelor binelui, ca de obicei. 

— Ideea mi se pare bună, cu o singură condiţie — să nu-mi 
cereţi bani pe ea. Dar să revenim la supărarea guvernului ro- 
land, vă rog frumos. Vreau să vă mărturisesc că am avut o 
viziune. O viziune macroeconomică. Ceva în legătură cu pro- 
blemele globale ale omenirii... Aţi auzit cumva de un domn 
numit Zbignew Bzerzinski ? 

— Cred că e vorba despre fostul secretar de stat al State- 
lor Unite. Nu văd totuși ce legătură are cu supărarea Majes- 
tății Voastre. 

— Excelent! Actualmente el este membru al Trilateralei 
Bilderberg, grup considerat a fi un fel de super- guvern mon- 
dial. Aţi putea interveni să mă primească şi pe mine în acest 
super-guvern? 

— Promit că voi încerca, promise colonelul. 

— Să ştiţi că viziunea mea ar putea ajuta foarte mult la re- 
zolvarea crizei actuale a dolarului. 

— De cînd mă știu, dolarul e într-o perpetuă criză, spuse 
colonelul. 

— Tocmai de aceea, domnule colonel. Vă rog să vorbiţi 
cu Zbignew Bzerzinski. Spuneţi-i că nu sunt o persoană oare- 

care, doar mă cunoaşteţi. Cu același prilej am putea rezolva 
şi actualul conflict diplomatic, mă refer la supărarea guver- 
nului roland. 

— Desigur, Majestate. 

— Să ştiţi că am arestat deja mai multe persoane care au 
recunoscut că soţia ofițerului aceluia american le-a instigat 
la acte ostile statului roland. Mă refer în special la unii mem- 
bri ai Cercului Ascultătorilor Fideli, care au depus mărturie. 
Acolo se întîmplau niște lucruri incredibile, domnule colonel, 
vă rog să mă credeţi! Cu acelaşi prilej, organizaţia criminală 
Cercul Ascultătorilor Fideli a fost interzisă prin Decret Im- 
perial. 

— O măsură înţeleaptă. Totuşi, cum aţi ajuns la concluzia 
că ar fi vorba despre soţia unui ofiţer american? Mi se pare 
un lucru destul de serios pentru a lua eu însumi anumite mă- 
suri. 

— Am constatat că l-a adăpostit pe autorul crimei în casa 
ei, timp de două zile, după care au plecat împreună într-o 
direcție necunoscută. Ca să păcălească poliţia, l-a îmbrăcat 
în uniforma de ofiţer al armatei americane, spunînd că e soțul 
ei. Dar noi avem informaţii că soţul ei a părăsit insula în urmă 
cu o săptămînă sau chiar două, probabil trimis în vreo mi- 
siune specială. 

— Mda..., spuse colonelul oarecum pe gînduri, neîndrăz- 
nind să-l contrazică direct. Apoi se grăbi să promită încă o 
dată: Voi ordona o anchetă, Majestate. Vom lua cele mai seve- 
re măsuri faţă de persoanele vinovate. 

— Nu uitaţi să-i spuneţi domnului Zbignew Bzerzinski 
de problema aceea a mea, ştiţi dumneavoastră care... 

— Desigur, desigur... 


Printr-un curios joc al hazardului, maiorul Smith des- 
cifrase misterul convorbirilor dintre Împărat şi colonel, iar 
„rădașca“, destinată iniţial să o spioneze pe asistenta docto- 
rului Thomas, ajunsese să-i furnizeze informaţii de maximă 

importanţă despre rolul pisicilor în traficul de droguri din 
zona Pacificului. Cu perspicacitatea sa recunoscută şi invi- 
diată de superiori, înţelesese rapid că bietele animale erau fo- 
losite ca vehicul pentru săculeţii cu heroină îndesaţi cu forța 
pe gât. Asta însemna că exportul de pisici, cu care se înde- 
letnicea între alții Bill Waks, folosea doar ca paravan. Ce se 
afla îndărătul acestui paravan era de-a dreptul stupefiant, dacă 
se poate spune așa, căci pisicile părea să fi fost crescute spe- 
cial pentru un astfel de trafic și, mai mult, antrenate pentru 
a avea un gâtlej cît mai larg şi un stomac cît mai încăpător. 
Mai curios era că doctorul Thomas, în al cărui pardesiu se 
afla ascunsă (cel puţin teoretic) „rădașca“, nu participase la 
aceste discuţii, vocea lui nu se auzise nici o clipă pe banda 
înregistrată, element care mai întîi îl miră pe maior, apoi îl 
conduse la concluzia banală că doctorul, boem, distrat şi, la 
drept vorbind, cam prostănac, îşi lăsase pardesiul agăţat pe 
undeva, unde rămăseseră numai cei doi colaboratori ai săi. 
În momentul cînd înţelese acest lucru, maiorul se pomeni 
prins şi înghesuit între două posibilităţi. Avea suficiente do- 
vezi că doctorul însuşi fusese racolat de rețeaua traficanților 
de droguri, pentru a redacta un raport în acest sens, dar nu 
era deloc sigur că doctorul însuși ar fi fost conștient de acest 
lucru. În plus, înţelesese chiar mai mult decît ar fi dorit: că 
Bill Waks, la care duceau multe din firele acestei afaceri, era 
implicat și în dubioasele afaceri cu petrol din portul Moyn- 
town. Într-adevăr, o dată pe lună, de obicei cam pe la jumăta- 
tea ei, în portul Moyntown acosta un petrolier sub pavilion 
liberian, din care se descărcau carburanţi. Descărcarea produ- 
selor se făcea numai noaptea. De unde proveneau, cine le ex- 
pedia, cine le deconta, ce destinatar aveau, iată cîteva întrebări 
pe care nimeni nu și le punea, pentru a nu-și complica inutil 
existenţa. Oricum, unii marinari de pe vasul cu pricina vor- 
beau românește, iar la terminalul din port era prezent de fieca- 
re dată cunoscutul om de afaceri Bill Waks. Nici vama, nici 
poliţia portului nu se amestecau, nu verificau actele și nu puneau 

întrebări. Șefii lipseau, înlocuitorii lor nu prea ştiau despre 
ce e vorba şi, ca să nu se facă de rîs, se prefăceau că ştiu, Bill 
era salutat cu deosebit respect la intrarea în radă şi la plecare, 
mai ales că lăsa în urmă bacșișuri consistente. După el, ple- 
cau într-o direcţie necunoscută cisternele pline, însoţite de 
gărzi înarmate. Nici americanii nu se amestecaseră vreodată 
în această afacere, deşi paza de coastă ar fi putut intercepta 
vasul și verifica actele; teoretic, avea acest drept prin Conven- 
ţia româno-americană din 1969. 

Maiorul Smith ajunsese să investigheze pe cont propriu 
misterul petrolierelor liberiene după ce observase că, de fieca- 
re dată cînd Împăratul îl ruga pe colonelul Pruritanal să-l îm- 
prumute cu câţiva litri de motorină sau benzină, în larg își 
făcea apariţia încă un petrolier care aștepta intrarea în port. 
Nu raportase despre observaţiile sale, deoarece nu obținuse 
avizul pentru interceptarea convorbirilor telefonice ale co- 
lonelului (pe care totuși le intercepta, din curiozitate și pen- 
tru uzul strict personal). Pe de altă parte, întrezărea şi aici 
conjuraţia unor forţe ostile Statelor Unite, iar conștiința îi dic- 
ta să acţioneze cu orice risc, măcar în calitate de simplu ce- 
tățean şi patriot. Era un imperativ căruia nu i-ar fi rezistat nici 
cel mai indolent dintre indivizii care își merită pașaportul ame- 
rican. 

Ca de fiecare dată, totul se reducea la o problemă de her- 
meneutică. Era ca și cum s-ar fi aflat în faţa cutiei negre a lui 
Christopher Zeeman — un obiect analitic despre a cărui func- 
ţionare internă nu știa pentru început mai nimic, dar urma 
să afle analizînd corespondenţa dintre datele de intrare și cele 
de ieşire. Numele convenţional al acestui obiect enigmatic 
ar fi putut fi: MSAMDR. El punea într-o relaţie coerentă ele- 
mente aparent fără legătură între ele, de la așa-zișii extra- 
tereștri şi traficul de pisici, pînă la ambiția doctorului Thomas 
de a experimenta transferul telepatic al memoriei și, în final, 
migraţia controlată a sufletului. Poate chiar şi moartea tra- 
gică a femeii aceleia, despre care scriau ziarele și se spuneau 

vrute şi nevrute la televizor, avea o legătură subtilă cu 
MSAMDR. La capătul unui şir de raționamente viguroase, de 
o geometrie exemplară, maiorul Smith hotărî să-şi prezinte 
chiar în ziua aceea demisia din funcţiile pe care le avea în ar- 
mata americană şi în serviciile secrete. O idee nouă şi întrucît- 
va ciudată, care îi venise pe neașteptate, s-ar putea spune, 
într-un moment de inspiraţie, totuşi nu-l găsise complet ne- 
pregătit. Exista desigur riscul ca nici măcar demisia să nu-i 
fie luată în seamă, dar pentru maior asta deja nu mai avea nici 
o importanţă. Începînd din dimineaţa aceea, după ce asculta- 
se pînă la sfîrşit discul lui Compay Segundo, stimulat poate 
şi de melodiile acestuia, maiorul Smith devenise oricum un 
om liber. 


Un anumit detaliu din ultima discuţie a doctorului cu 
Nut și Feder l-a condus pe maiorul Smith la concluzia inge- 
nioasă că, în momentul înregistrării, cei trei se aflau undeva 
în preajma terenului de fotbal pe care, la sfârșitul săptămînii 
precedente, avusese loc evenimentul de-acum consacrat sub 
numele de Marea Spirală. Rămînea doar să facă o inspecţie 
la faţa locului. Desigur, nu mai spera să recupereze „rădașca“, 
dar măcar să afle ce se întîmplase cu doctorul Thomas care, 
de două zile, nu mai trecuse pe la cabinet. Avea o bănuială, 
îi veniseră anumite idei pe care dorea să le verifice în teren. 
Cu puţin înainte de întreruperea înregistrării, probabil atunci 
cînd descoperiseră „rădașca“ sub căptuşeala pardesiului, unul 
dintre ei întrebase: Ce-i asta ? — vocea părea să fie a lui Feder 
— după care se lăsase o liniște suspectă, cu atît mai suspectă 
cu cît ceva mai devreme își vorbiseră pe un ton ridicat și îşi 
adresaseră reciproc vehemente reproșuri. Nut și Feder se ară- 
tau nemulţumiţi de modul în care doctorul își îndeplinea obli- 
gaţiile de îngrijitor al pisicilor, care tocmai trebuiau livrate, 
în vreme ce acesta se arăta dezamăgit de misiunea pe care 1-0 
încredințaseră. Se întorsese acolo numai pentru a-și recupera 
pardesiul şi îi anunţă oarecum ostentativ că nu mai e dispus 

la nici o concesie. N-aveau decît să se descurce singuri. Ce- 
dase şi aşa prea mult.. Rezulta suficient de clar, din scurtele 
ezitări dintre fraze, că nu aştepta decît o nouă şi încurajatoare 
promisiune. Era demoralizat şi dorea un nou motiv de a se 
amăgi în continuare, căci îi venea greu să se despartă de iluzi- 
ile lui. Dar Nut și Feder nu aveau timp de subtilități psihologi- 
ce, fiindcă găsiseră pisicile leșinate de foame. Totuși, la un 
moment dat tăcură brusc, de parcă s-ar fi înţeles din priviri. 
Din acel moment, după care „rădaşca“ încetase să emită, ma- 
iorul Smith nu mai ştia ce se întîmplase. 

Era seară, iar el întîrziase în biroul de lucru de la comanda- 
ment, încercînd să-şi adune gîndurile și să le concentreze în- 
tr-o direcție convenabilă. 'Terminase de scris demisia, dar stilul 
ei şi mai ales conţinutul de idei încă nu-l mulţumeau. Pe alo- 
curi spuneau prea mult, alteori nu spuneau mai nimic. De 
fapt, demisia, cele cîteva foi simple de hîrtie pe care o scrise- 
se, ar fi trebuit să constituie nu doar un veritabil testament 
profesional, ci și verdictul său definitiv la adresa trecutului. 
De la viitor nu mai pretindea nimic, căci, după prea mulţi 
ani de așteptare sterilă, viitorul său intrase în criză de timp. 
Dar față de trecut avea de plătit unele poliţe, simţea nevoia 
unei revanșe, fără să știe cum şi-ar putea-o lua. Îi venea să 
deschidă fereastra şi să urle către lumea întreagă tot ce avea 
pe suflet, adică: TÎMPIŢILOR, MI-AȚŢI DISTRUS VIAȚA! Un 
gest desigur pueril. Or, tocmai despre asta nu se spunea nimic 
în demisia sa, ceea ce-i procura un sentiment de amară frus- 
trare. Stilul ei cursiv, reţinut, politicos, fără nici o nuanţă de 
patetism îi făcuse mai întîi o bună impresie despre sine. Dacă 
ar fi fost şeful vreunui departament al CIA și ar fi primit o 
astfel de demisie de la unul din subordonații săi, ar fi apre- 
ciat în mod deosebit onestitatea acelui om, civilitatea lui, și-ar 
fi dat seama imediat că e un om deosebit, pe a cărui loialita- 
te se poate conta — și ar fi făcut tot ce se putea pentru a-l de- 
termina să se răzgîndească. Eventual, i-ar fi acordat un mic 
spor la salariu, sau, în cazul în care ar fi refuzat, căci astfel 

de oameni nu se lasă cumpăraţi cu una cu două, l-ar fi avan- 
sat într-o funcţie importantă. Din păcate, în acel moment șeful 
departamentului era cu totul altcineva. Iar la o judecată mai 
riguroasă, propria sa demisie îi păru maiorului Smith pre- 
zumţioasă şi ridicolă, într-adevăr, un gest copilăresc. 
Frămâîntat de felurite gînduri, umbla de-a lungul și de-a 
latul biroului, nu agitat, ci mai degrabă nehotărât, în sensul 
că era hotărât să-și schimbe într-un fel viaţa, numai că nu știa 
deocamdată cum, cînd deodată, un alt maior Smith, mult mai 
inteligent, veni din urma lui, îl prinse de ceafă şi-i șopti: idio- 
tule, nu ai avansat pentru că nu ai ucis! Nu o făcuse pentru că, 
pur şi simplu, nu i se oferise ocazia. Oriunde în lumea asta, 
în serviciile secrete nu ajungi colonel dacă nu ucizi măcar un 
om. Era atât de simplu, elementar de simplu, încît maiorul 
se miră cum de nu-și dăduse seama pînă atunci. Ar fi vrut 
să discute cu cineva despre asta, însă nu avea cu cine; agenţii 
secreţi sunt întotdeauna singuri. Se opri uimit în dreptul feres- 
trei, dar în loc să o deschidă, pentru a striga întregii lumi tot 
ce avea pe suflet, așa cum intenţionase adineauri, îşi sprijini 
coatele de pervaz şi se mulțumi să privească pasiv peisajul. 
Descoperi abia acum că de fapt Baakho era un oraș foarte 
urât. Nici o casă mai acătării, doar blocuri paralelipipedice, 
un fel de barăci din beton cu vopseaua scorojită, din balcoane- 
le cărora femei obeze își supravegheau copiii tembeli care zgî- 
riau pe furiș vreo mașină parcată în preajmă — astfel protestau 
ei contra inechităţii sociale — acoperișuri cenușii, oameni mo- 
horâți cărînd ceva în sacoșe, trotuare asfaltate mărginite de 
vitrine din profile de oțel sudat, străzi murdare, pline de gropi, 
terenuri virane pe care se depozitau gunoaie, bîntuite după 
lăsarea serii de haite agresive de cîini... O imensă cazarmă, 
sau mai degrabă un imens ghetou, ca mai toate orașele ridica- 
te în timpul regimului comunist. Aici îl trimisese destinul în 
urmă cu aproape zece ani, într-o misiune pe care nu o înţele- 
sese niciodată. Practic, nu avea nimic de făcut, trebuia doar 
să aștepte un anumit emisar care să-i aducă un plic cu un 

semn, jumătate de fotografie — iar dacă jumătatea se potri- 
vea cu cea din plicul pe care îl ţinea încuiat într-un seif, tre- 
buia să facă exact ce îi ordona emisarul, chiar cu riscul propriei 
vieți. De atunci trecuseră aproape zece ani şi emisarul nu mai 
apăruse, probabil se înecase pe undeva în apele Pacificului. 
Între timp, maiorul Smith încercase să fie util Statelor Unite 
din modesta poziţie de ofiţer de manutanţă, care îi acoperea 
adevărata misiune. Făcuse treaba asta cu mult sîrg, pînă se 
plictisise. Căci, la un moment dat, se plictisise şi începuse să-și 
spioneze camarazii. Montase dispozitive de ascultare în mai 
toate birourile şi aflase o mulțime de lucruri interesante sau 
banale despre fiecare ofiţer din statul-major, despre soțiile şi 
copiii lor, ştia, de exemplu, că Vic fusese crescut la un orfe- 
linat, descoperise prin ce metode Jegg vindea carburanţi din 
rezervele armatei unor benzinării de pe insulă, ca să-și pro- 
cure bani de poker sau să-și mai achite din datorii, descope- 
rise că blîndul colonel Pruritanalî întreținea frecvente discuţii 
telefonice cu așa-zisul Împărat Roland I — şi așa mai depar- 
te. Ultima lui descoperire, de fapt şi cea mai bogată î în con- 
secinţe, era că doctorul Thomas încercase să intre în contact 
cu cei de la MSAMDR şi se părea că pînă la urmă reușise. Ar 
fi putut fi socotit acesta un caz de înaltă trădare, care punea 
în pericol securitatea Statelor Unite ? Desigur, dar se putea, 
la fel de bine, ca doctorul să fi primit, la rîndul său, o anumi- 
tă misiune de la un alt serviciu secret de informaţii, despre 
care maiorul Smith să nu fi ştiut nimic, la fel cum nici docto- 
rul nu ştia nimic despre adevărata misiune a maiorului. Ajuns 
aici cu raţionamentul, maiorul se pomeni copleșit de un gînd 
nou, care i se ivi mai întîi în tălpi, ca o presimţire neplăcută, 
şi urcă apoi pînă în creștet, sub forma unui leşin fierbinte cu 
furnicături, sau mai precis, ca atunci cînd descoperi brusc că 
ai comis o gafă de mari proporții. Dacă între timp doctorului 
i se întîmplase ceva rău — şi, judecînd după ultima lui discu- 
ţie cu Nut şi Feder, i s-ar fi putut întîmpla orice — maiorul 
Smith ar fi trebuit să-l aibă pe conștiință. 


287 


petru cimpoeșu 


Oricât de grozavă ar fi o ştire de presă, după cel mul: trei 
zile ea nu mai valorează nimic. Pentru orice ziarist care se ia 
în serios, moartea tragică nu numai a doamnei Agneta, ci și 
a oricărei alte persoane, nu înseamnă decît ocazia unei relatări 
cît mai şocante, supusă regulii de bază a profesiei, potrivit 
căreia importantă e noutatea, nu importanţa. Cîteodată i se 
mai adaugă un comentariu cu semnificaţie morală, dar de cele 
mai multe ori nu înseamnă nici măcar atît. Din acest punct 
de vedere, cazul era practic epuizat şi nu mai interesa deloc 
mass-media. Totuşi, în The Baakbo Monitor, în pagina de 
mică publicitate, la rubrica Decese, au putut fi citite două emo- 
ţionante anunţuri, unul în numele colegilor de la spital, iar 
celălalt din partea vecinilor de bloc, care deplîngeau dispari- 
ţia fulgerătoare a dispărutei, se refereau pe scurt la calităţile 
ei sufleteşti şi concluzionau în deplin acord că a fost un om 
deosebit. 

Aşa încât toată zarva provocată de moartea tragică a fos- 
tei doamne Agneta s-a stins ca la un semn. Trupul ei neînsu- 
fleţit a fost îngropat într-un deplin anonimat, în cursul unei 
ceremonii discrete, la care au participat doar câţiva dintre veci- 
nii de bloc, cîteva foste membre ale fostului Cerc al Ascultă- 
torilor Fideli şi doi poliţişti în civil, înarmaţi cu aparate de 
fotografiat. S-a presupus că ar fi fost chiar dorinţa defunc- 
tei, deși dorinţele unui om deja plecat din lumea noastră sunt 
totuşi dificil de estimat. Dar în definitiv, poate că tocmai asta 
ne oferă şansa de a vorbi în numele lui! Cineva spusese că 
ea şi-ar fi dorit cu siguranță ceva simplu şi auster, și fusese 
crezut, fără să i se mai ceară dovezi — ce rost ar fi avut? —, 
mai ales că, de obicei, ceea ce e simplu e şi ieftin. Cele două 
coroane, cumpărate probabil de la acelaşi magazin, semănau 
perfect între ele, împodobite fiind cu panglici albe de hîrtie 
cartonată pe care, printr-o regretabilă coincidenţă, era scris, 
cu același tuş negru, același text: Regrete eterne. Sicriul, pus 
la dispoziţie de Casa de Ajutor Reciproc a Pensionarilor 
(CARP), al cărei membru cotizant doamna Agneta fusese în 

ultimii cinci ani, era de asemenea simplu și auster. Celelalte 
lucruri, necesare în astfel de situaţii, fuseseră ori găsite prin 
casă, ori cumpărate cu banii găsiţi în casă. Un rol destul de 
important l-a avut şi de această dată Joanna-Jeni, spiritul ei 
practic şi decis contribuind la depășirea multora dintre pro- 
blemele delicate care se ivesc în astfel de situaţii. Cînd totul 
a fost gata, patru bărbaţi au coborit sicriul pe scări şi l-au în- 
cărcat în Dacia-papuc a lui Valerian, amenajată corespunzător. 
Alte cîteva taxiuri aşteptau în preajmă. Apoi, cortegiul a por- 
nit încet spre cimitirul Eternitatea. Pe străzi cu hopuri, măr- 
ginite de blocuri; pe lîngă care curgeau în zadar trotuare; şi 
magazine alimentare; sufletul ei auster şi supus, izbăvit de 
păcate, pluti lin către cer; se ridică tot mai sus, deasupra a 
tot şi a toate; unde zbuciumul lumii s-a stins, nici păsări nu 
zbor, nici vîntul nu bate; abia se zăresc printre nori, la mari 
depărtări, oraşe şi sate; nu vezi oameni nervoși, nici femei 
cu sacoșe de plastic î în mînă; pe care, spre un scop lipsit de 
temei, un demon grăbit și sarcastic îi mînă; nu mai sunt nici 
pofte trupești, nici ambiţii mărunte sau patimi meschine; căci, 
despărţit de cele lumești, sufletul se ascunde în cerul adînc 
şi e tot mai singur cu sine; din tot ce a sperat, nimic n-a ră- 
mas, ca duse de vînt, praf şi pulbere-s toate; obosit, timpul 
îşi caută şi el un popas, aciuîndu-se pe unde poate. Dar în 
albastrul imens, zămislind din lumină cristale de rouă; se pre- 
găteşte pentru cei de jos încă o dimineaţă senină şi nouă; cu 
botul ei umed, va paşte iar oaia, cu mielul alături, pe pajiştea 
udă; şi boul şi vaca vor rupe cu poftă din iarba jilavă, lucioasă 
şi cetidăs brutarul frământă din nou aluatul, la geam o copilă 
priveşte în zare, un bărbat taie lemne, mai încolo, un altul 
meştereşte ceva la un plug, să-l repare; pe mare, pescarul arun- 
că năvodul la peşte, pe străzi prăfuite gonesc camioane; un 
soare enorm se ridică și creşte în miros de grele miasme uma- 
ne; acolo jos e-un tumult confuz și bizar, vorbesc mult și fac 
gesturi degeaba, aleargă-n zadar — spre ce, nu se ştie; se-ntrec 
să ajungă degrabă în locuri în care nu au nici o treabă; undeva 

sau niciunde; un trist joc de-a nimica, o farsă deprimant de 
hazlie; pînă cînd firul zilelor pe furiș se subție; și anii se măsor 
în secunde. Adio, adio şi n-am cuvinte...; bună sau rea, viaţa 
merge-înainte; rămas-bun celor buni şi la fel celor răi, măci- 
naţi de păcate; încă un suflet smerit se ridică la cer; printre 
dealuri domoale şi văi cu pajişti curate; spre înverzite cîmpii 
cu rîuri de miere și lapte; unde nu-i întristare, nici supărare, 

şi toate suferinţele pier. Adio, adio și despre morţi numai bine; 
de mîine, sufletul ei fericit va petrece într-un tărîm de lumi- 
nă, alături de îngeri, împreună cu sfinţii cei din vechime, în 
lăcașul celor drepți și blajini din celesta grădină... Dar unde- 
va, în adîncul lui îngheţat, universul suspină. 

În rest, totul a decurs așa cum se cuvine. Au ajuns la cimi- 
tir, au pus sicriul pe marginea gropii și, înainte de a-l lăsa jos, 
pastorul a ţinut să aducă un ultim omagiu răposatei, rostind 
eventual cîteva cuvinte de bun-simţ, alese cu grijă. Un mic 
discurs, pe care-l ţinuse şi în alte ocazii asemănătoare, cu re- 
zultate de fiecare dată remarcabile. Nimeni n-ar fi putut spune 
cine anume îl chemase; părea venit de undeva de la ţară. Era 
un bărbat trecut de prima tinereţe, de statură mijlocie, cu o 
privire jovială, arăta bine hrănit şi avea şi un pic de burtică, 
peste care îşi împreună cu evlavie mîinile, înainte de a-și drege 
glasul. Purta pantaloni bufanţi şi o tunică scurtă, dintr-o stofă 
aspră, cu câteva discrete pete de mîncare pe poale. În treacăt 
fie spus, nu avea câtuși de puţin aspectul unui om curajos, 
sau care ar şti mai multe decât alții. Aşteptă să se facă linişte; 
dar era liniște, de cîteva minute bune. Probabil că, în acest 
timp, el repeta ceva în gînd — degetele mari ale celor două 
mâini se roteau repede unul după altul — deși se prea poate 
să fi fost doar un semn de nervozitate sau grabă. În sfîrșit, 
își drese glasul, lăsă mai întîi capul în jos, apoi îl ridică și privi 
întrebător către cer, cu ochii închişi. Începu prin a repeta con- 
statarea veche de cînd lumea că crupul omului e făcut din pă- 
mînt şi în pămînt se va întoarce; în acest sens, cită ceva din 
Vechiul 'Testament. Vocea îi era domoală, aproape plăcută. 

În privinţa sufletului, lucrurile stau însă cu totul altfel. Poate 
cineva să pretindă că sufletul e făcut din lut, ca lutul acesta ? 
— arătă spre pămîntul proaspăt scos din groapă, care mirosea 
a rîme, şi toţi priviră împreună cu el într-acolo. Nu, n-ar fi 
putut crede una ca asta — şi se pregăti să le explice de ce. Mai 
întâi oftă. Își mută greutatea corpului de pe un picior pe altul, 
privi în jur, ca şi cum s-ar fi temut că mai aud şi alții cuvin- 
tele importante pe care avea de gînd să le spună numai pen- 
tru urechile lor, apoi păru că s-a răzgîndit, spuse altceva. 

— A fost un om deosebit. Dumnezeu să o ierte! 

Era însă clar că nu mai ştia cum să continue. Ca să câști- 
ge timp, zise numai: da, da... Totuși, cei care îl ascultau pri- 
veau în tăcere sicriul cu trupul Agnetei şi păreau mulţumiţi. 
Căci trupul Agnetei urma să fie învelit în țărînă, dar sufletu- 
lui nu i se poate întîmpla așa ceva — după cum îi asigurase 
pastorul. 

A fost totuşi o înmormântare frumoasă; s-ar putea spune 
chiar, reuşită. Femeile au plîns pe săturate. După aceea, au 
mers cu toţii la un restaurant, unde au mîncat împreună și 
au cinstit un pahar de vin în memoria Agnetei — dar pastorul 
n-a vrut să vină cu ei; cine ştie, poate avea de oficiat o cere- 
monie asemănătoare în altă parte. 


Era un moment important din viaţa lui, un moment 
decisiv, şi de aceea și-ar fi dorit o discuţie ca între bărbaţi, 
dar colonelul avea de mai multe zile o constipaţie, din cauza 
căreia faţa i se învineţise şi îl durea capul. La originea tuturor 
acestor suferinţe se afla ceea ce în limba engleză se numeşte 
Irritable Bowles Syndrom (IBS), iar în limba română, colon 
iritabil, o boală ale cărei cauze nu sunt încă stabilite cu pre- 
cizie şi, drept urmare, nici tratamentul ei adecvat, dar care 
pare a fi în legătură cu prezenţa în organism a unui virus nu- 
mit Helycobacter pilori (HP). Între altele, se ştie despre acest 
virus că produce ulcerul gastric, însă e foarte posibil să fie 
răspunzător şi de alte boli digestive, sau chiar de unele alergii, 

la persoanele mai în sensibile. Doctorul Thomas, de exem- 
plu, el însuşi un vechi purtător de HP, fusese convins că din 
cauza lui își pierduse vocea, pe vremea cînd era tînăr şi visa 
să devină cîntăreţ rock. Atunci, un imbecil i-a spus că e sus- 
pect de cancer laringian şi că, dacă o să mai cînte, o să moară. 

Cînd maiorul Smith păși în birou, colonelul zăcea cu ca- 
pul pe masă, acoperindu-și fruntea cu palmele, ca s-o încăl- 
zească. Luase mai multe aspirine, care îi ameliorau pentru 
scurtă vreme starea, pînă cînd începuse să-l doară şi stoma- 
cul. O altă metodă, pe care o încerca uneori cu bune rezul- 
tate, era să-şi zdruncine cît mai violent corpul, în așa fel încît 
mușchii contractaţi spasmodic ai intestinelor să i se relaxe- 
ze întrucâtva, deblocînd tranzitul digestiv, însă de această dată 
se simţea prea obosit, epuizat fizic, pentru a recurge o meto- 
dă atât de dură. 

— Pe unde naiba umblă doctorul ăsta? Mă doare capul 
de-mi vine să vomit! se plînse maiorului. 

l-ar fi putut răspunde că nu ştie şi nici nu-l mai intere- 
sează, deoarece hotărâse oricum să-şi depună demisia chiar 
în acea zi. Tocmai în acest scop venise; o avea în buzunarul 
interior al hainei. Dar starea lui jalnică îl înduioșă. 

— Ştiu unde se află și sunt pregătit să vă spun, însă nu ştiu 
dacă sunteţi pregătit să mă ascultați, răspunse. 

Colonelul Pruritanal ridică abia acum capul de pe masă. 
În privi pe maior cu ochii întredeschiși, probabil că îl vedea 
ca prin ceaţă. 

— Cum adică? Crezi că nu mai am urechi? 

— N-aş vrea să vă doară capul şi mai tare, explică maiorul. 
Am două veşti proaste, pe care vreţi să v-o spun mai întîi? 

— Pe prima! 

— Doctorul Thomas e mort. 

— Mă rog, este într-adevăr o veste proastă, concedă colo- 
nelul, dar trebuie să recunoști că există şi veşti mai proaste 
decît asta. Cum a murit? 

— A fost ucis de agenţii MSAMDR. 

— Poftim! Tocmai mi-ai dat o veste şi mai proastă! excla- 
mă colonelul. Asta înseamnă că va trebui să facem anchetă. 

— Am însă şi o veste bună, cel puţin în ceea ce mă pri- 
veşte. Nu voi participa la anchetarea cazului, deoarece am 
hotărît să-mi depun chiar astăzi demisia. 

— De ce? întrebă colonelul, prefăcîndu-se nedumerit. 

— E mai bine aşa. 

Colonelul tăcu cîteva clipe, de parcă și-ar fi luat un mic 
concediu, pentru a evalua odihnit situaţia. 

— Tare prost mai ești! Mai bine aşteptai să-ţi spun şi eu 
ce veşti am. Tocmai am primit confirmarea avansării tale în 
grad. Începînd de miine, îmi vei fi, ca să zic așa, egal. Deo- 
camdată, neoficial. Înaintarea oficială în grad o vom face peste 
o săptămînă, într-un cadru solemn. 

Minţea, maiorul era sigur de asta, minţea fiindcă nu gă- 
sise răspunsul cel mai potrivit, totuşi simţi răspîndindu-1-se 
în întreg corpul o căldură plăcută şi moale, asemănătoare în- 
trucîtva leșinului. Preţ de cîteva secunde, trăi o bucurie inten- 
să, comparabilă cu un singur lucru: bucuria răzbunării. Știa 
ce are de făcut, dar amînă verdictul, tocmai pentru a-și savu- 
ra pe îndelete bucuria aceea, altminteri de nedescris. Apoi îşi 
puse problema dacă nu cumva colonelul într-adevăr minţise. 
Putea oricînd să-şi retragă cuvintele cu o formulă de bășcălie, 
ceva în genul „hai, mă, că am glumit“, deși nu ar fi fost totuși 
genul lui de glume. Și apoi, unui om constipat, pe care îl mai 
doare și capul, nu prea îi arde de glume. 

— Constat că, în armata americană, chestiunea înaintării 
în grad este o chestiune birocratică, rezolvată aproape auto- 
mat, odată cu înaintarea în vârstă, rosti cu glas rece şi precis. 
Rămîn la hotărîrea mea. 

Colonelul se ridică cu greu de pe scaun. Porni către maio- 
rul Smith, ca şi cum avea de gînd să-i înmîneze ceva personal, 
dar nu se opri, ci merse pînă la fereastră şi rămase acolo, cu 
spatele la el. 

— Ştii că şi eu m-am gîndit la asta? Am discutat şi cu ne- 
vastă-mea, dacă n-ar fi cazul să ne retragem în statul Colora- 
do, unde ea are nişte rude, să ne facem o căsuţă pe undeva 
pe acolo. 

Tăcură, pentru a se gîndi în liniște la lucrurile care îi pre- 
ocupau în acele momente. Colonelul se gîndea la casa din 
Harbin Hot Springs. Maiorul se gîndea la ordinul de avansa- 
re, pe care îl așteptase și îl visase ani de zile; dintr-o dată îşi 
dădu seama de ce abia acum: reuşise, în sfârșit, să ucidă un 
om! Doctorul Thomas era de fapt victima lui. Căci el îi puse- 
se emițătorul în căptușeala pardesiului. Din momentul cînd 
cei doi descoperiseră aşa-zisa „rădașcă“, suprimarea nu mai 
era decît o chestiune formală, în Es alora ca împrejură- 
rile. Ei îl crezuseră desigur spion, iar doctorul nu apucase să 
le explice şi nici nu se ştie dacă ar fi avut ce; şi chiar dacă le-ar 
fi explicat, nu l-ar fi crezut. 

— Unde se află acum? întrebă după o vreme colonelul, 
mai degrabă din politeţe decît din curiozitate. 

= În magazia a unui fost depozit de cherestea, unde fuse- 
se amenajată o crescătorie de pisici, sau cam așa ceva. Se pare 
că intrase într-o reţea de traficanţi de droguri ... (Minţi, „co- 
lonele“ ! strigă conştiinţa maiorului, minţi cu neruşinare, tică- 
losule, numai ca să-ţi găsești un alibi moral!). Simţea nevoia 
de a explica, de a adăuga cît mai multe detalii, îndărătul căro- 
ra să se poată ascunde, sau măcar de a spune ceva consolator, 
drept justificare, un fel de scuze post-mortem adresate bie- 
tului doctor Thomas, dar nu găsi nimic potrivit. În cele din 
urmă se mulțumi cu o scurtă formulă standard, un fel de con- 
cluzie abstractă care nu-l angaja cu nimic. 

— Doctorul Thomas a fost un om deosebit, spuse, căutînd 
să dea cuvintelor sale un ton ferm şi cît mai adecvat. 

— Da, aşa e, aprobă colonelul. Din păcate, asta e cam tot 
ce se poate spune despre el. 


Lovitura norocoasă 


Cînd, în vara anului 1759, Emmanuel Swedenborg, aflat 
în casa unor prieteni din Goteborg, a devenit dintr-o dată 
palid şi s-a retras pentru un timp în grădină, de unde s-a întors 
după o vreme cu ştirea că un mare incendiu izbucnise în Stock- 
holm, flăcările amenințând să-i cuprindă și propria casă, unii 
dintre prietenii cu care petrecea au zîmbit politicos şi ușor 
amuzaţi. Stockholm se afla la trei sute de mile distanță. Mai 
apoi, după câteva ore de zbucium, Swedenborg s-a liniştit pe 
neașteptate, mărturisind prietenilor şi mulţumindu-i totodată 
lui Dumnezeu că focul s-a stins la a treia casă de la casa lui, 
iar ei au ridicat încă o dată veseli paharele, făcîndu-şi com- 
plice din ochi. Abia a doua zi, cînd primiră prin curierul poştal 
vestea că la Stockholm fusese un mare incendiu, începură să 
se întrebe cum de văzuse el acel incendiu. 

Swedenborg nu era un oarecine, ci un remarcabil om de 
ştiinţă, autorul a paisprezece invenţii, printre care dispoziti- 
vul pentru transportul vapoarelor pe uscat, şi un ilustru me- 
dium şi teosof, ale cărui viziuni despre tainele cerului sau 

corespondențe dintre lumea materială și cea spirituală, mer- 
gînd pînă la analogii privind oasele, tegumentele ş şi firele de 
păr ale îngerilor și oamenilor, au fost reciclate mai apoi de 
Mesmer, în binecunoscuta sa teorie a magnetismului animal, 
iar mai târziu de fizicianul german Max Plank, în teoria cuan- 
telor de energie. Și totuși, celebrul său caz de clarviziune a 
produs, la vremea aceea, destulă nedumerire, iar astăzi mai 
e tratat doar cu scepticism. Se pierde însă din vedere un neîn- 
semnat amănunt: nimeni nu a putut verifica dacă Sweden- 
borg a văzut propriu-zis incendiul, sau doar l-a simțit în alt 
fel. Termenul vedere poate să fie, în acest caz, un simplu loc- 
ţiitor care încearcă după puterile lui, în lipsa celui legitim şi 
calificat, să-i îndeplinească atribuţiile. 

Pentru cineva complet lipsit de simţul mirosului este im- 
posibil să înțeleagă cum oamenii dotați cu miros pot simţi 
prezenţa sau urma unor obiecte fără să le vadă sau să le atingă, 
şi orice încercare de a-i explica e sortită eșecului, mai ales că 
mirosul e de obicei imprecis, neconturat și pare să vină din 
toate părțile, nu dintr-o direcţie anume. Tot astfel, Christina 
încercase zadarnic să-i explice lui Pablo ce văzuse (dacă väzu- 
se). Dacă ar fi văzut propriu-zis ceva, normal ar fi fost să vadă 
şi Pablo același lucru, dar Pablo nu-l vedea. Iar cînd Christi- 
na încerca să-i explice, îl apuca somnul. Dintr-un motiv greu 
de ghicit, Christina era însă convinsă că, în cele din urmă, îl 
va face să înțeleagă. Ba chiar desenase cu pixul pe o hîrtie locul 
în care trebuia să ajungă și drumul pînă acolo, pentru ca el 
să-și dea mai bine seama. Ceva ca un castel cu multe ferestre, 
împrejmuit de un zid înalt și cu un turn ca o ciupercă ală- 
turi, pe ușa căruia se intra într-o peșteră... — o aiureală. Pesem- 
ne că acolo îi spusese Vic cel din vis că o aşteaptă. Ar fi urcat 
ea însăși pe munte, să-i arate unde se află, dar în ultimele zile 
Kiki făcuse febră și trebui rămînă cu el pentru a-l îngriji, aşa 
încît lui Pablo nu-i rămânea decît să se descurce pe cont propriu. 

Satul avea un nume mai puţin obișnuit, totuși simpatic: 
se numea Valea Auzului, iar casa unde găsiseră adăpost se 

afla la marginea satului. Bărbatul gazdei plecase la vale cu che- 
restea, vînduse apoi calul şi căruţa, pentru a se angaja ca hamal 
în port, iar după aceea probabil că se urcase pe vreun vapor, 
căci, de cîteva luni, nu mai trimisese nici o veste. Femeia locu- 
ia, împreună cu fata ei, în bucătăria de vară, amenajată la capă- 
tul unui hambar, iar casa propriu-zisă o ţineau „de curat“, 
sau pentru musafiri. Așa că se bucuraseră, sperînd la un mic 
cîştig, în seara cînd au văzut nişte orășeni coborînd dintr-o 
căruţă la poarta lor, şi le dăduseră camerele cele mai bune. 
Orăşenii urcau rar pînă aici şi stăteau puţin, dar aceștia veni- 
seră pregătiţi să rămînă mai mult timp, deoarece se ocupau 
cu prospecţiunile geologice. 

Pablo se scula și pleca de acasă în zori, cînd încă nu se lumi- 
nase de ziuă, pentru a se întoarce seara târziu, doborât de obo- 
seală. Colinda prin pădure fără nici o ţintă, fără nici un reper 
şi fără să ştie dacă e pe drumul cel bun sau dimpotrivă, nime- 
rise într-o fundătură, căci Christina îi ceruse să nu întrebe 
nimic pe nimeni, ca să nu fie, la rîndul lui, întrebat. Nu avea 
nici hartă, nici busolă, nici vreo armă, ci numai rucsacul cu 
alimente și o pelerină de ploaie, încît, dacă ar fi fost descope- 
rit de cineva, să poată spune că se rătăcise și nu mai găsise 
drumul spre sat. Aduna în rucsac tot felul de pietricele, pe 
care le ducea seara Christinei şi lui Kiki, ca să se mire ce de 
pietre colorate sunt pe lumea asta; le ţinea cîteva zile înșira- 
te pe masă, apoi le strîngea și le arunca pe furiș într-o rîpă 
din spatele casei. Umbla la întîmplare pe cărările muntelui, 
prin desişuri și surpături, căuta fără să mai caute, ca unul care 
nu mai avea ce găsi. 

Deocamdată, nu văzuse nici un turn pe unde cutreierase. 
Întâlnise doar cîțiva munteni care îl priveau bănuitor. Nu prea 
avea figură de geolog. De aceea, dacă vreunul, după ce-i da 
bineţe, se interesa ce treburi îl mînaseră într-acolo, ridica mai 
degrabă din umeri. Caut ciuperci, zicea. Aha, înseamnă că 
totuși cauţi ceva! exclama celălalt și pleca mai departe aproape 
vesel. Dar, de cele mai multe ori, nu se întâlnea cu nimeni. 

Cînd auzea voci sau pași de oameni, părăsea cărarea, făcea 
un ocol, sau intra într-un desiş şi aştepta. După ce omul sau 
grupul de oameni se îndepărtau, se reîntorcea în cărare, își 
relua urcușul. Alteori, lăsa cu totul căile folosite de cei care 
urcau sau coborau, pentru a escalada versanţi abrupți și bolo- 
vănoşi sau pentru a rătăci prin locuri neumblate, unde pădu- 
rea se întuneca ameninţător, prin hăţişuri de mărăcini, prin 
rîpi pe fundul cărora clipocea un fir nevăzut de apă, şi pripoa- 
re lutoase, cu malurile brăzdate de torente. Drumeţiile înce- 
puseră să-i placă. Abia cînd se întorcea din nou acasă avea 
unele mustrări de conştiinţă. Se oprea în faţa porţii şi se uita 
îndărăt; decât să intre, ar fi preferat să se întoarcă în pădure. 
Christina se arăta însă de fiecare dată la fel de sigură și încre- 
zătoare, neclintită în hotărîrea ei, încât seara, cînd înşira din 
nou tăcut pietricele de felurite culori pe marginea mesei, lui 
Pablo i se strîngea inima, copleșită de o vină pe care nu îndrăz- 
nea să o mărturisească. 


Chiar din prima zi a manevrelor Spring Time Journey, 
un elicopter american a fost lovit accidental de o rachetă trasă 
de pe crucișătorul Challanger. Ceea ce nu era deloc în măsu- 
ră să ridice moralul trupelor. Ofițerii de pe Caroline, şi așa 
nervoși din alte motive, începură să-l înjure cu poftă pe co- 
mandantul de pe Challanger. Au văzut cu toţii cum racheta 
a trasat cu eleganţă o buclă circulară, ca într-un looping per- 
fect executat, lăsînd în urmă o dîră trandafirie de fum. După 
aceea, mulţi dintre ei au preferat să închidă ochii. Mai ales 
comandanții. Cei care i-au ţinut totuşi deschişi, au fost cît 
se poate de dezamăgiţi, deşi evenimentul în sine a fost de o 
rară frumuseţe. Racheta s-a dus, dacă se poate spune aşa, ca 
din puşcă, drept în burta elicopterului, care s-a dezintegrat 
în mii de ţăndări. Un imens glob ca de aur a strălucit preţ de 
cîteva secunde pe fondul cenuşiu al norilor, urmat la scurtă 
vreme de un tunet asurzitor. În urma lui a rămas un glob de 
fum, la fel de mare, dar, estetic vorbind, nu la fel de impre- 

sionant, care apoi s-a ovalizat, s-a aplecat într-o parte şi a în- 
ceput să scoată protuberanţe de diverse forme, degajînd î îm- 
prejur un miros de sulf și ridicîndu-se încet către plafonul 
noros. Planul exerciţiului prevedea cu totul altceva. Era vorba 
de simularea unei debarcări pe insulă, în condiţiile unui atac 
al aviaţiei inamice. Cîteva șalupe, încărcate cu pușcași ma- 
rini şi echipate corespunzător, porniseră deja către țărm, însă 
au primit ordin să se întoarcă și să caute eventuali supraviețui- 
tori. Pînă să ajungă ele acolo, apa şi aerul se liniștiseră com- 
plet, ca şi cum nu s-ar fi întâmplat nimic. În elicopter se 
aflaseră doi ofițeri și cinci soldați. La statul-major de pe Caro- 
line s-a rostit, într-un cadru solemn, numele fiecăruia şi a fost 
păstrat un moment de reculegere. Comandantul Freyer a afir- 
mat că incidentul nu va rămîne fără consecinţe, gîndindu-se 
probabil la anumite măsuri disciplinare, și avea dreptate. Tot 
atunci, colonelul Pruritanal și-a exprimat opinia că operațiuni- 
le de salvare a eventualilor supraviețuitori nu au nici un sens. 
Evenimentele ulterioare aveau să-i dea și lui dreptate. Nu s-au 
găsit nici măcar cadavrele celor din elicopter, ci doar mici peti- 
ce, arse pe margine, din stofa uniformelor unora dintre ei. 
Scafandrii au tot plonjat degeaba, pînă la lăsarea întunericului. 
În zilele următoare, experţii tehnici aveau să dea explicaţi- 

ile cele mai plauzibile cu putinţă. În esenţă, incidentul se dato- 
rase desigur unei greșeli făcute de computer, ceea ce oferea 
responsabililor cu securitatea o doză suplimentară de conso- 
lare. Însă, atunci cînd lucrurile sunt spuse atît de simplu şi 
direct, persistă oarecare insatisfacţie care generează numeroase 
suspiciuni. De aceea raportul trebuia să fie cît mai voluminos, 
iar explicaţiile cît mai alambicate şi agrementate cu numeroși 
termeni de specialitate, accesibili doar iniţiaţilor. În final, s-au 
adunat aproape două sute de pagini, dacă nu punem la so- 
coteală şi desenele cu traiectoria rachetei, poziția vaselor din 
preajmă și, desigur, a elicopterului, înainte și după impact etc. 
Începuseră cu stîngul. După o ședință de două ore a statu- 
lui-major, comandantul Freyer a ajuns la concluzia că debutul 

exerciţiilor poate fi amînat fără probleme cu câteva zile, poate 
chiar o săptămînă. Principalul avantaj al acestei decizii bine 
gîndite era că, în rapoartele către superiorii de la Pentagon, 
lovirea elicopterului devenea un accident oarecare, intervenit 
în cursul unor operaţiuni de rutină, nu unul petrecut în cadrul 
manevrelor Spring Time Journey, care în emisfera sudică se 
desfășoară toamna, din motive obiective şi lesne de înţeles. 
Colonelul Pruritanal îşi luă oamenii, vreo două sute de sol- 
daţi, plus cîţiva ofiţeri de rang inferior, și se întoarse pe insu- 
lă cu două fregate ale pazei de coastă. Fusese într-adevăr doar 
o scurtă plimbare; manevrele propriu-zise urmau să înceapă 
la începutul săptămînii următoare. Pentru a ridica moralul 
celor din preajma lui, căpitanul Jegg, în calitatea lui de ofiţer 
de legătură, se tot întreba în gura mare cum de fusese posi- 
bil așa ceva. Ideea lui era că, în momentul cînd fusese lovit, 
elicopterul ar fi trebuit să se afle în cu totul alt loc, ceea ce 
ar fi evitat cu siguranţă impactul. 

— Eşti stupid, dar mult, spuse colonelul, destul de supă- 
rat. Racheta aceea era teleghidată de computer, l-ar fi lovit 
şi dacă se afla pe fundul oceanului. Bine, măcar, că nu făcea 
parte din efectivele noastre. 

— De acord, atunci să vedem cine a teleghidat computerul. 
Merită analizat! nu se lăsă Jegg. Desigur, un operator. Dar 
pe el, cine l-a teleghidar? 

— Şi aşa mai departe, pînă cînd ajungem la adevărata cau- 
ză, care nu poate fi decît faptul că pe suprafaţa Pacificului 
mai plutesc și alte vase, în afară de cele americane, completă 
maiorul Smith. 

Făcuse remarca aproape întîmplător, fiindcă văzuse anco- 
rat, la o distanţă de vreo cincisprezece mile de portul Moyn- 
town, un vas de mărfuri care probabil aştepta intrarea în radă; 
semăna oarecum cu un petrolier. 

— Ce-ţi pasă, tu ţi-ai dat demisia! Eşti pe jumătate un re- 
zervist! își aminti colonelul. Rezerviştii mi-au purtat întot- 
deauna ghinion, data viitoare am să te las pe țărm. 


300 


christina domestica şi vînătorii de suflete 


Maiorul nu răspunse acestui reproş, poate din motivul că 
nici n-ar fi avut ce. În acel moment își regreta sincer demi- 
sia; cuvîntul „rezervist“ suna foarte neplăcut, mai ales atunci 
cînd îl pronunţa colonelul, pentru care cuvîntul „rezervist“ 
echivala cu „civil“, iar față de civili nutrise dintotdeauna un 
blînd și îngăduitor dispreţ. Deşi cererea nu-i fusese încă apro- 
bată de comandamentul zonal, era clar că nu mai aveau ne- 
voie de serviciile lui. Probabil că se și gîndiseră cu cine îl vor 
înlocui. Foarte probabil, acela era chiar căpitanul Jegg, care 
tocmai se lansa în noi consideraţii asupra cauzelor acciden- 
tului, bazate pe metode științifice. 

Cum naiba se face că inşi atât de insipizi, ca acest căpitan 
flecar şi fanfaron, au un succes atît de mare la femei? se în- 
trebă maiorul în gînd, nu fără o undă de amărăciune — o în- 
trebare pe care şi-o mai pusese, de altminteri, şi cu alte ocazii. 


Cisternele nu plecau direct spre Khomatown, cum cre- 
zuse iniţial, ci veneau mai întîi spre Baakho adică în direc- 
ţia contrară, manevră încadrată de maiorul Smith în strategia 
oblicităţii, despre care citise mai demult într-un ziar cana- 
dian. Din păcate, era singurul locuitor al insulei care auzise 
despre oblicitate. Pe scurt, lucrurile stau în felul următor: dis- 
tanţa cea mai scurtă dintre un scop şi realizarea lui nu este 
acţiunea directă, în linie dreaptă, cum s-ar putea crede la prima 
vedere, ci acţiunea în linie oblică; despre linia oblică nu se 
poate spune nici că ar fi dreaptă, nici că nu ar fi. Un exem- 
plu cît se poate de sugestiv în această privinţă îl oferă cele- 
brul fotbalist Beckham, care loveşte mingea ca și cum ar 
trimite-o în altă parte, totuşi ea se duce unde trebuie. La fel 
şi cisternele. Traseul lor ocolea capitala pe şoseaua de centu- 
ră şi se îndrepta apoi spre vest, pe drumul către zona monta- 
nă medie. Ținta finală era situată probabil tot în munţi, dar 
undeva mai la sud. 

Împrejurarea că își depusese recent demisia constituia 
mai degrabă un avantaj. Putea părăsi oricînd Baakho, fără 

să trebuiască să raporteze în ce direcție pleacă şi cu ce fel de 
probleme. De această dată, nu mai era nevoie să urmărească 
cisternele, şi-ar fi putut permite chiar luxul să se lase el ur- 
mărit de ele, dacă ar fi avut la dispoziţie o mașină. Cum însă, 
după ce își prezentase demisia, ar fi fost de prost gust să soli- 
cite colonelului Pruritanal o maşină pentru plimbări noctur- 
ne, plecă de seara cu o cursă locală pînă în satul din apropiere, 
de unde porni mai departe pe jos făcînd, chipurile, autosto- 

pul. Căderea nopţii îl găsi pe şosea, în plin cîmp, la vreo două- 
zeci de kilometri sud-vest de Baakho. După cîteva ore de 
aşteptare, văzînd că nu apare nici o cisternă, porni înapoi spre 
oraş. Se opri la un bufet sătesc, făcînd destul de inabil pe bea- 
tul, cheltuind ceva bani și încercînd, fără nici un succes, să-i 
tragă de limbă pe ţăranii care beau bere așezați la niște mese 
de tablă ruginite. Bieţii oameni ar fi fost în stare să jure că 
tot satul era plin de cisterne ca aceea de care întreba el, numai 
să le plătească încă un rînd. Era clar că nu văzuseră în viaţa 
lor vreo autocisternă pe acolo. Ceea ce însemna că trebuia 
să încerce aceeași figură în satul următor. Întîmplarea a făcut 
să nu mai fie nevoie. Pe tronsonul de șosea dintre cele două 
sate întâlni prima maşină. Văzu de la distanţă farurile aprin- 
se şi se feri din bătaia lor, ascunzîndu-se în șanț. Erau de fapt 
două, veneau una după alta. După ce trecură de locul în care 
se afla Smith, mai merseră cîteva sute de metri, apoi ieşiră 
din şosea şi cotiră la stînga, pe un drum de ţară nici măcar 
pietruit, care traversa șesul către poala pădurii. Urmări din 
priviri maşinile, pînă cînd ajunseseră destul de departe, după 
care porni spre oraș fluierînd o melodie plină de voie bună. 
Cu siguranţă că nu aveau să termine de cărat întreaga canti- 
tate în noaptea aceea, iar pentru noaptea următoare maiorul 
Smith ştia mult mai bine ce are de făcut. 


Spre seară, cînd umbrele copacilor prinseră a se lungi, 
iar printre ramurile lor aerul se vedea tot mai vînăt, Pablo 
porni înapoi către sat, cu rucsacul și buzunarele doldora de 

pietricele. Undeva, pe platoul îngust ca o prispă, acoperit pe 
jumătate cu tufe de ienupăr, cărarea se bifurca. Era locul unde, 
la urcare, se oprea de obicei să mănînce. Tot acolo își umplea 
dimineaţa bidonul cu apă, de la un şipot din apropiere. Acum, 
dinspre muntele din cealaltă parte a văii, bătea un vînt răcoros 
şi umed, care făcea a ploaie. Se zăreau în stînga, printre vîrfu- 
rile albicioase ale pinilor, casele mici, risipite pe valea mun- 
telui, iar de cealaltă parte, colinele împădurite, rînduite una 
după alta aproape paralel, pînă departe, ca valurile imense ale 
unei mări încremenite. Pînă în sat mai avea de mers cam două 
ceasuri, dar nu se grăbea. Înainte de a-şi continua drumul, 
făcu un mic ocol și coborî cărarea către şipot, să-şi împrospă- 
teze provizia de apă. N-ar fi avut ce căuta acolo, nu-i era sete, 
iar apa din bidonul de plastic nu i se terminase, dar o anumi- 
tă indiferenţă a naturii părea să-i fi inspirat şi lui un sentiment 
de împăcare cu sine sau măcar de resemnare, în virtutea că- 
ruia abaterea din drum nu însemna decât o confirmare în plus 
a confortului său interior. Dacă l-ar fi întrebat cineva de ce 
nu-şi urmează drumul obișnuit, probabil ar fi răspuns că vrea 
să tragă concluzia acelei zile, deși nu avea vreo concluzie de 
tras. Poate că dorea numai să stea cîteva minute acolo, așezat 
pe o piatră, şi să se odihnească privind fără nici un fel de gîn- 
duri micul izbuc ce ieșea de sub stîncă, dar nu-i exclus nici 
să fi urmărit să amîne astfel, cîtuși de puţin, întîlnirea cu 
Christina, care îl aștepta nerăbdătoare să audă noutăţile pe 
care el nu le avea. De fapt nimic nu-i condiţionase alegerea, 
o luase la dreapta, în loc s-o ia la stînga, asta e tot. E posibil 
ca, indiferent în ce direcţie ar fi luat-o, consecinţele să fi fost 
aceleași. 

În timp ce, aplecat peste şuvoiul de apă, ținea mîinile căuș, 
ca să-și dea pe faţă şi să-şi clătească obrajii, văzu umbra celui- 
lalt lîngă a lui. Nu mai avea cînd să se întoarcă. Mîinile îi încre- 
meniră, lăsînd apa să se strecoare printre degete, iar ceafa i 
se încinse brusc şi, odată cu ea, pielea întreagă a corpului, după 
care fierbinţeala pătrunse către stomac și intestine, arzînd totul 

în cale. Ţeava armei îl apăsa uşor între coaste, aproape gîdi- 
Iîndu-l. 

— Nu te întoarce, spuse celălalt. Cine eşti, pe cine cauţi? 

Ghemuit într-o poziţie ridicolă, Pablo nu putea face ori- 
cum nici o mișcare. Trebuie spus însă că, spre onoarea lui, 
dădu un răspuns demn şi curajos. 

— Dacă nu mă întorc, nu vei ști cine sunt, răspunse cât putu 
de calm, ceea ce nu constituia de fapt un răspuns. 

Apăsarea dintre coaste slăbi, dar Pablo rămase în conti- 
nuare nemișcat, așteptînd încuviințarea celuilalt. 

— Poţi să te ridici, îi auzi vocea joasă, pe jumătate deza- 
măgită. Pornești de-a lungul coastei la deal, fără să întorci 
capul, și faci numai mișcările pe care ţi le comand eu. Între 
timp, îmi spui cu ce treburi umbli pe aici. 

— Sunt geolog amator. Însoţesc o doamnă bogată care vrea 
să facă importante investiţii pe insula Roland, răspunse fără 
ezitare Pablo. Mai întâi, vrea să cumpere tot muntele acesta, 
dar nu e sigură dacă are dedesubt petrol. 

— Astea-s baliverne. 

— Ba nu, e chiar adevărul adevărat! îl contrazise Pablo 
cu mai mult curaj. Doamna are un copil pe care-l cheamă 
Christian, ea îi zice Kiki, îl iubește foarte mult și doreşte să-i 
asigure un viitor fericit. Din păcate, bietul copil, deşi în vîrstă 
de numai șase ani, deja e orfan de tată. Pe deasupra, tocmai 
s-a îmbolnăvit de rubeolă şi stă la pat. Soţul doamnei, fost 
ofiţer în armata Statelor Unite, după ce i-a dezvăluit secre- 
tul insulei, a părăsit-o fără motiv şi a dispărut fără urmă. Îl 
chema Victor, dar ea îl alinta Vic. Zilele trecute l-a visat în- 
tr-un castel cu un turn alături, înconjurat de foarte mulți duș- 
mani... 

— Opreşte-te! 

Pablo tăcu, dar continuă să meargă. 

— Ti-am spus să te oprești. 

— Am crezut că trebuie să mă opresc din vorbit. 

Ajunseseră într-un loc pietros, unde arborii se răreau, iar 
printre ei, bolovani mari de calcar reflectau nefiresc, ca niște 
lampioane, lumina tot mai slabă a înserării. 

— Unde e Christina? 

— Care Christina? întrebă la rîndul său Pablo. 

— Nu face pe prostul! Te urmăresc de mai multe zile, pe 
cine cauţi, cine te-a trimis? 

— Ca să răspund la toate aceste întrebări, îmi trebuie timp, 
fiindcă povestea e cam lungă. Și, la drept vorbind, stau destul 
de prost cu memoria. Totuși, dacă dumneata eşti o persoană 
onorabilă și promiţi că nu vei face nici un rău doamnei al cărei 
protector sunt, aș putea încerca. Dar, înainte de asta, aş dori 
să ne împrietenim, măcar un pic. Lasă arma deoparte, să dis- 
cutăm ca doi oameni cumsecade. 

Vorbea ca un automat, fără să ştie măcar cu cine stă de 
vorbă, căci nu îndrăznea să se întoarcă și să-l privească. Spera 
desigur să fie Vic, din cauză că pe el îl căuta, dar la fel de bine 
putea fi un jandarm sau vreun agent silvic. După zgomotul 
paşilor, părea că distanţa dintre ei devenise suficient de mare. 
Dacă s-ar fi trîntit la pămînt, pentru ca apoi, rostogolindu-se 
cu iuţeală, să se ascundă după unul din bolovanii de calcar... 
Dar după aceea? Urma să se mai gîndească. Încerca să câști- 
ge timp, trăncănea verzi şi uscate pentru a-şi domoli teama. 
Deocamdată nu avea nici posibilitatea de a-l verifica pe celă- 
lalt, nici pe aceea de a se lăsa verificat fără să riște. Nu avea 
decît o singură posibilitate: aceea de a alege între mai multe 
riscuri. Așa încît hotărî să nu riște nimic, lăsîndu-se oarecum 
în voia inspiraţiei de moment. Idee ce nu se dovedi tocmai 
fericită. 

— Dacă mă împuști, o să mă împuști degeaba. Sunt gata 
să mă predau autorităţilor, însă vreau să ştii că nu eu am omo- 
rît-o pe femeia aceea. Voi pleda nevinovat, zise. 

Ultimele cuvinte avură un efect cu totul neaşteptat. Ce- 
lălalt se năpusti peste el, îl încălecă și îl imobiliză la pămînt, 
după care, din două mișcări, îi legă mîinile la spate. Pablo îi 

văzu abia acum faţa, vopsită cu o culoare verde şi nebărbie- 
rită de mai multe zile. 

— Ai omorât-o, ticălosule! îi şuieră la ureche, ca şi cum 
i-ar fi şoptit un mare secret. Și mai spuneai că eşti protecto- 
rul ei! 

— Nu, domnule, stai puţin, tocmai asta spuneam ..., e vor- 
ba de două doamne diferite ..., reuși Pablo să îngăime. 

— O să-mi spui tot ce ştii — şi după ce voi verifica tot ce 
mi-ai spus, mă voi gîndi ce să fac cu tine. 


Dacă filosofii ar juca biliard, ar înţelege mai bine lumea — 
şi poate că şi lumea i-ar înțelege mai bine pe ei. Din păcate, 
filosofii sunt preocupați de cu totul alte probleme, dispre- 
ţuind acest joc din ale cărui reguli şi mai ales din ale cărui 
evenimente maiorul Smith învățase o mulţime de lucruri folo- 
sitoare. Învăţase în primul rînd că relaţia dintre cauză şi efect 
nu e cîtuşi de puţin una liniară și previzibilă, deşi jocul se ba- 
zează pe regulile mecanicii clasice iar legea conservării impul- 
sului funcţionează impecabil. Chiar şi în jocul cel mai simplu, 
cum e cel cu nouă bile, orice rezultat e posibil, astfel încât 
un mare campion poate fi învins oricînd de un novice, prin- 
tr-o lovitură norocoasă. În principiu, jucătorul urmărește să 
lovească în așa fel bila albă încît aceasta să lovească, la rîn- 
dul ei, bila cu cel mai mic număr de pe masă şi să o introdu- 
că în oricare dintre buzunare. În realitate, de foarte multe ori, 
jocul hazardului transformă o anumită intenţie în contrariul 
ei, sau dimpotrivă, poate să conducă la un rezultat întrecînd 
cu mult orice aşteptări; balanţa norocului se înclină cînd într-o 
parte, cînd în alta, însă nu cu totul întîmplător, îndreptăţind 
perfect proverbul potrivit căruia norocul și-l face omul cu 
mîna lui. De fapt, lucrul cel mai interesant este că hazardul 
utilizează ca intermediari eficienţi, ridiculizîndu-le, tocmai 
acele foarte precise legi ale mecanicii, speculate abil de jucă- 
tor prin folosirea loviturilor în unghi, a loviturilor cu efect 
sau a ricoşeurilor multiple din mantinelă. Se poate ca bila viza- 

tă să fie abia atinsă tangenţial, iar în buzunar să intre o altă 
bilă, lovită prin ricoșeu, pe care jucătorul nu o avusese în vede- 
re — ceea ce înseamnă totuşi punct cîștigat; uneori, deși bila 
vizată este introdusă, bila albă își continuă mișcarea şi um- 
blă ca ameţită încolo şi încoace, pînă nimereşte și ea într-un 
buzunar — ceea ce înseamnă fault, cu pierderea rîndului şi 
free-ball pentru adversar; alteori, mai multe bile își transmit 
succesiv mişcarea pe direcţii diferite, iar ultima se opreşte la 
un milimetru de intrare. Ca să nu mai spunem că se întîm- 
plă relativ frecvent ca unul din jucători să introducă primele 
opt bile, în afară de ultima, cea roșie, pe care o introduce ce- 
lălalt jucător, câştigînd astfel partida, sau ca lovitura de spar- 
gere să trimită bila roşie direct în buzunar, pur şi simplu 
printr-un capriciu al hazardului. În jocul cu opt bile, dim- 
potrivă, dacă introduci din greșeală ultima bilă, pe cea nea- 
gră, ai pierdut partida, şi la fel dacă o introduci în alt buzunar 
decât cel indicat — și aşa mai departe. 

Toate acestea, poate şi altele mai interesante, dar a căror 
descriere ar fi complicată ş şi plictisitoare, sunt bine cunoscute 
chiar și jucătorilor neexperimentați. Însă pentru maiorul 
Smith, el însuși un jucător mediocru, jocul de biliard prezenta 
o atracţie în plus. Deoarece el juca singur, ceea ce îl conducea 
finalmente la o curioasă formă de dedublare a personalită- 
ţii. Prelua pe rînd rolurile celor doi adversari — inclusiv psiho- 
logia lor de competiţie — care îşi transmiteau diverse ironii 
şi se persiflau reciproc sau intrau în conflict deschis aruncîn- 
du-şi cîteodată vorbe dintre cele mai grele. Rezultatul parti- 
dei, iar uneori al unei simple lovituri, era promis cu anticipație 
unei semnificaţii anume și interpretat apoi ca atare, pînă la 
ultimele sale consecințe, sau condiţiona superstițios o anu- 
mită decizie din viaţa reală. Fireşte că lucrurile nu ieșeau în- 
totdeauna aşa cum și-ar fi dorit, însă procedînd astfel obținea 
un fel de credit din partea destinului şi garanţia că, dînd curs 
rezultatului decis de o altă instanţă, nu era în întregime răs- 
punzător de ceea ce i s-ar fi întîmplat. La mijloc era nu doar 

miza banilor — căci întotdeauna juca pe bani, sau mai pre- 
cis, pe o anumită destinaţie a lor, de obicei femeile cu ora — ci 
şi o miză existenţială. 

Ajunsese acasă mult după miezul nopții. Dormi pînă tîr- 
ziu şi se ridică din pat abia la amiază. Dispozitivul pe care 
intenţiona să-l folosească era unul foarte simplu. În limbajul 
iniţiaţilor se numeşte caltrop. E un fel de ţepuşă multiplă, cu 
patru braţe, folosită încă din vechime pentru a opri cavalca- 
dele cavaleriei inamice. Fiindcă, oricum ar fi fost aruncate pe 
cîmpul de bătălie, una din cele patru ţepuşe rămânea cu vîr- 
ful în sus, distrugînd carele de luptă sau înfigîndu-se în picioa- 
rele cailor. Nici nu era nevoie de mai mult. Atâta doar că, de 
această dată, nu era vorba de cai, ci de pneurile maşinii. Pregăti 
totul cu minuţie, timp de cîteva ore, împachetă dispozitivul 
într-un sac de pînză, nu uită să adauge binoclul și aparatul 
de fotografiat, apoi se gîndi să-şi facă ceva de mîncare, obiş- 
nuitele paste cu brânză. Pînă atunci, însă, îi veni altă idee. Sim- 
tea în vîrful degetelor acea furnicătură plăcută, cunoscută 
numai jucătorilor cu palmares, şi care indică fără dubiu o for- 
mă deosebit de bună pentru o partidă de biliard; nu mai ju- 
case de cîteva zile, mai precis, din ajunul manevrelor Spring 
Time Journey. Cîteva bile rămăseseră împrăștiate pe masă. 
Ultima partidă se terminase într-adevăr prost; dacă ar fi in- 
terpretat corect rezultatul, ar fi putut anticipa încă de atunci 
catastrofa provocată de nătărăul acela de pe Challanger. Fiind- 
că, într-adevăr, atunci îi atribuise lui Jegg rolul de adversar. 
Nu putea fi doar o coincidență; cînd juca pentru Jegg, cele 
mai multe lovituri îi reușeau, cînd juca în nume propriu, bile- 
le se duceau numai aiurea. Fireşte, în cele din urmă câștigase 
Jegg, iar asta nu putea rămîne fără urmări. 

De această dată, provocarea îi era adresată direct colonelu- 
lui Pruritanal, împotriva căruia o victorie simbolică la biliard 
ar fi însemnat reuşita deplină a operaţiunii pe care, inspirat 
de titlul unei celebre nuvele a lui Diirrenmatt, maiorul o denu- 
mise „pana de automobil“ — desigur, o denumire de uz strict 

privat. În treacăt fie spus, maiorul bănuia că Pruritanal nu 
ţinuse vreodată un tac de biliard în mînă, totuși asta nu garan- 
ta cîtuși de puţin rezultatul final al partidei. Îşi reaminti cu 
ce acreală pronunţase cuvîntul „rezervist“, atunci cînd îi re- 
proşase maiorului că e pe jumătate rezervist. Aranjă bilele 
în formaţie de romb, aşa cum prevede regulamentul, cu bila 
1 în vîrf, bila 9 la mijloc şi celelalte dispuse la întîmplare, dar 
înainte de a efectua lovitura de spargere, își aminti că trebuie 
să pună apă la încălzit, pentru a fierbe pastele. Amînă, deci, 
lovitura, preţ de cîteva minute, atât cât îi trebui ca să aprindă 
aragazul, să umple oala cu apă şi să-i pună sare, apoi se întoar- 
se la masa de biliard. Luă tacul în mînă şi contemplă bilele 
fără nici un gînd precis. În acele momente, aproape că îi era 
egal dacă pierde sau cîștigă. Se aplecă peste masă, ținti prima 
bilă şi lovi fără să aprecieze atent nici tăria loviturii şi nici 
unghiul; lovi fără nici o speranţă. În clipa următoare, bilele 
se împrăștiară în toate părțile, ciripind ca niște păsărele alunga- 
te din cuibul lor. Bila albă se întoarse din ricoşeu, lovi manti- 
nela din stînga şi veni pe diagonală pînă aproape de buzunarul 
din dreapta liniei de spargere. O urmărise în mod special, 
deoarece se temuse că neglijenţa loviturii l-ar putea costa un 
fault, dar și pentru a şti dacă are sau nu dreptul la push-out 
pentru următoarea lovitură. Abia în momentul următor ob- 
servă că bila roşie lipsea! Sărise oare peste mantinelă, sau in- 
trase într-un buzunar, fără ca maiorul să-și fi dat seama? 
Înainte de a verifica, maiorul merse să vadă dacă apa pentru 
paste începuse sau nu să fiarbă. Apoi, în timp ce se îndrep- 
ta spre bucătărie, îi veni o nouă idee: să nu se mai întoarcă 
la masa de biliard şi să renunţe la joc. Poate că îl câștigase, 
poate că nu; depindea numai de locul unde se afla în acel mo- 
ment bila roșie — într-un buzunar al mesei de biliard, sau un- 
deva pe jos. 


După î încă o oră de mers, părăsiră cărarea ŞI începură să 
urce o coastă abruptă, printre copaci. Înaintau anevoie, cu 

paşi mici, răsuflînd din greu şi ţinîndu-se de tulpinile arbuş- 
tilor ieşiţi în cale, pentru a nu aluneca pe stratul de pietriș 
instabil cărat la vale de viitură. Acolo unde nu întâlneau pietre, 
solul era acoperit cu o mîzgă cafenie încă şi mai alunecoasă. 
Apoi, după ce trecură de coama acelei coline, umbra deasă 
a pădurii începu să se subțieze și în curînd ajunseră pe un 
platou lipsit de vegetaţie, a cărui margine opusă era străjuită 
de un perete stîncos tăiat vertical, asemănător unui balcon. 
Jos, lîngă perete, se deschidea albia unui pîrîu, pînă la care 
aveau de coborât cîteva sute de metri. 

Pentru a-și menţine moralul cît mai ridicat, Pablo decise 
că omul cu faţa verde era totuşi Vic, deşi se așteptase să arate 
cu totul altfel. Poate că tocmai vopseaua de pe chipul lui îl 
făcea să pară mai în vîrstă. Prin urmare, nu se mai temea de 
el; l-ar fi privit chiar cu simpatie, dacă ar fi avut ocazia. Deo- 
camdată, celălalt continua să-l mîne de la spate, mormăind 
nemulțumit cîte ceva, cînd trebuia să-i arate în ce direcţie să 
o ia, dar Pablo era aproape sigur că orice neînțelegere se va 
risipi în momentul cînd vor ajunge în locul către care se în- 
dreptau și despre care nu ştia deocamdată nimic. Merseră la 
deal pe valea îngustă a pîrîului pînă într-un loc unde toren- 
tele săpaseră în stîncă un fel de absidă care lărgea neașteptat 
albia. De partea cealaltă, aluviunile ridicaseră pe lîngă mal o 
fîşie îngustă de pămînt, acoperită cu tufe și bălării de o vigoa- 
re nefirească care camuflau gura peşterii, aflată chiar sub mal. 

Străbătură mai întîi o galerie în pantă, întunecată şi mo- 
cirloasă, cu miros iute de excrement. Ca să vadă pe unde calcă, 
omul cu faţa verde aprinsese o lanternă. Mergea în urma lui 
Pablo și numai îl împingea într-o parte sau alta, atunci cînd 
ajungeau într-un loc unde trebuia să schimbe direcţia. Cînd 
întâlneau cîte un prag înalt, pe care Pablo nu-l putea urca, se 
aşeza capră înaintea lui, apoi îl sălta şi îl î împingea de la spate. 
Urcară astfel pînă într-o sală cu bolta înaltă, în pereţii căreia 
se deschideau gurile întunecate ale cîtorva galerii, de unde, 
pătrunzând pe una dintre ele, ajunseră într-un găvan ceva mai 

uscat, cu paie sau fîn pe jos, un fel de culcuş. Într-un ungher 
îndepărtat al acestuia, pîlptiau anemic flăcările unui foc pe 
cale de a se stinge. Lîngă foc şedea, direct pe pămînt şi învelit 
cu o pătură, un bătrînel cu un fes tricotat pe cap. La prima 
vedere, nu părea să fie cine ştie ce de capul lui. Faţa ù era mică, 
încît, dacă n-ar fi fost zbîrciturile şi barba crescută în neo- 
rînduială, ai fi crezut că e a unui copil. Sprîncenele negre și 
stufoase ascundeau niște ochi suspicioşi, cărora lumina i inega- 
lä a flăcărilor le deforma conturul. După aceea, cînd se apropie 
şi îl privi mai pe îndelete, Pablo constată că avea şi cîteva vînă- 
tăi pe faţă. Deocamdată, se aplecă amabil către el. 

— Hello! zise. Ne cunoaștem de undeva? 

Celălalt se uită cu dispreţ la el. Aruncă pe foc cîteva vreas- 
curi dintr-o grămăjoară pe care o avea alături şi abia după 
aceea îi răspunse: 

— Tu cine dracu mai eşti? 

— Domnule, te rog să-mi vorbeşti politicos, așa cum ţi-am 
vorbit şi eu. 

— Ia te uită, ce obrăznicie! se miră bătrînelul, cu vocea 
piţigăiată de enervare. 

— Îl cheamă David, îi explică lui Pablo omul cu faţa verde. 
Ai grijă, că nu e în toate minţile. 

David rînji sfidător şi oarecum satisfăcut, vrînd parcă să 
lase impresia că vorbele aceluia îl înveseliseră. 

— Cînd voi ajunge la Washington, voi organiza o confe- 
rință de presă în care voi demasca faptul că m-ai jignit și m-ai 
persecutat din cauza orientării mele homosexuale. 

— Ascultă, savantule, dacă pot să te ajut realmente cu ceva, 
pot să te ajut cu un sfat: ţine-ţi gura. i-am mai explicat că 
am ordin să te capturez viu sau mort. În rest, chiar că nu am 
nimic personal cu tine. 

— Viu eu și mort tu, preciză David. De asemenea, voi men- 
ţiona condiţiile de detenţie și tratamentul inuman la care am 
fost supus. 

Omul cu faţa verde nu se mai osteni să-l contrazică. Of- 
tînd, aprinse un felinar cu carbid, îl agăţă cu o sîrmă de tavan, 
apoi se apucă să moşmonească într-un alt cotlon al grotei. 
Vorbi din nou abia după ce găsi ce căutase, un sac de dormit, 
pe care îl aruncă la picioarele lui Pablo. 

— S-ar putea să ai nevoie de el, zise. Eu voi lipsi cîteva ore. 

— Cum adică, vrei să pleci şi să-l laşi cu mine aici? strigă 
alarmat David. Dacă mă atacă? 

— N-o să-ţi facă nici un rău, are mîinile legate. 

— Dar prezenţa lui mi-a făcut deja rău, a făcut să-mi creas- 
că glicemia! Leagă-i și picioarele! 

Omul cu faţa verde părea grăbit şi, în același timp, încurcat. 
Se întoarse către Pablo, măsurîndu-l din priviri cîteva clipe. 

— Poate că ai dreptate. Geologule, lasă-te jos şi scoate-ţi 
cureaua de la pantaloni. 

— De ce? se miră Pablo. 

— Ca să-ţi leg picioarele cu ea. 

— Nu mi se pare deloc corect! protestă Pablo pur for- 
mal, conformîndu-se totuși pe jumătate ordinului primit şi 
aşezîndu-se jos. În primul rînd, nu port curea la pantaloni, 
iar în al doilea, chiar dacă aș purta, nu aș putea să o scot, deoa- 
rece, în primul rînd, mi-ai legat mîinile. În plus, nu am nici 
o vină că sunt antipatic acestui domn! 

— Ştii ceva? Lucrul cel mai plictisitor în toată afacerea e 
că nimeni nu are nici o vină. De fapt, toţi nu ne facem decît 
datoria. 

Pînă la urmă îi legă şi picioarele cu o funie făcută laţ, al 
cărei capăt îl fixă de un pinten din peretele grotei, la oarecare 
înălțime, în așa fel încît, atunci cînd Pablo se depărta de pere- 
te, funia îi trăgea picioarele în sus. Înainte de a pleca, adună 
cîteva din paiele de pe jos şi le făcu grămadă, sfătuindu-l pe 
Pablo să-şi înjghebe din ele o saltea, ca să nu-l tragă umezeala. 

— Degeaba! se lamentă Pablo. N-am să pot face nimic cu 
mîinile legate. 

— Măcar o să te străduiești, tot e ceva. Dacă mă caută cine- 
va, spuneţi-i să nu se apropie prea mult, fiindcă intrarea în 
peşteră e minată. Cînd o să vă cadă tavanul în cap, amintiţi-vă 
că v-am vrut numai binele, mai adăugă înainte de a ieși. 


Maiorul porni la drum de cu seară, înainte de asfinţitul 
soarelui. De data asta alesese să meargă cu bicicleta. Se pre- 
supune, sau mai precis el presupunea, că oamenii care merg 
cu bicicleta sunt inofensivi, mai ales dacă duc în spate şi un 
rucsac. Vremea era răcoroasă, iar vîntul serii bătea dinspre 
țărm. Atunci cînd şoseaua se încovoia spre stînga, vîntul îl 
împingea de la spate. Apoi, cînd, dimpotrivă, făcea o curbă 
la dreapta, avea vîntul în faţă. Pentru a-şi menţine echilibrul, 
trebuia să se lase fie într-o parte, fie în cealaltă, odată mai mult, 
altădată mai puţin, în funcţie de loc, de viteza bicicletei, de 
tăria vîntului şi aşa mai departe. Situaţii mereu noi din care, 
dacă le observi cu atenţie şi le tratezi cu seriozitate, ai de în- 
văţat o mulţime de lucruri interesante, deşi experienţa vieţii 
ne arată că, de cele mai multe ori, lucrurile interesante nu sunt 
neapărat şi utile. Dar pentru mintea iscoditoare a maiorului 
Smith, însuși faptul de a fi interesante era, la rîndul său, cît 
se poate util. ÎI ajuta, de exemplu, să mediteze la o definiţie 
cît mai completă a destinului, care începuse a-l preocupa din 
momentul cînd hotărâse să-și depună demisia. Sau poate de 
mai înainte, din momentul cînd începuse să joace singur bi- 
liard. Căci, în primă instanţă, nu destinul în general îl preo- 
cupase, ci destinul în cazul concret şi aproape meschin al unei 
bile aflate pe masa de biliard. Chestiunea, aparent frivolă, avea 
totuși un subtext, întrucât el însuși se considera uneori o ast- 
fel de bilă, aflată la discreţia hazardului. În teoria stărilor di- 
sipative, relaţiile stocastice se disting prin însușirea curioasă 
de a fi totodată deterministe şi imprevizibile, iar mișcarea bile- 
lor pe masa de biliard îl trimitea cu gîndul la acest paradox. 
Desigur, există cîteva elemente iniţiale pe care se poate conta. 
Forma geometrică a bilei, de altfel unanim acceptată, este dată 

prin construcție. Loviturile pe care le primește şi le transmi- 
te mai departe se supun, la rîndul lor, anumitor reguli ale me- 
canicii clasice, putînd fi reprezentate vectorial, iar traiectoria 
depinde în bună măsură de aceste lovituri. Rostogolirea ei 
într-o direcţie sau alta, oricît de indecisă și complicată, poate 
fi descrisă printr-o funcţie matematică. Și totuşi, undeva rămî- 
ne un rest cu care nimeni nu prea ştie ce să facă. Restul acela 
— de fapt, cuvîntul destin se referă chiar la el — poate schim- 
ba brusc configuraţia întregului cîmp de semnificaţii, produ- 
cînd finalmente ceva foarte asemănător haosului. Cîteodată 
e doar un fir de praf, neprevăzut de niciuna din ecuaţiile miş- 
cării; alteori, o mică, insesizabilă ezitare a jucătorului, sau un 
capriciu de ultim moment, numit de obicei inspiraţie. 

Și acum, iată ce au făcut niște oameni deştepţi: au numit 
toată treaba asta impredictibilitate. Un mod mai savant de a 
spune că diavolul stă ascuns în detalii. Traiectoria unui punct 
de pe roata bicicletei lui era impredictibilă pur și simplu din 
motivul că, pentru a-și menţine echilibrul, maiorul făcea in- 
stinctiv o serie de mișcări subite. Fie se apleca puţin înainte, 
cînd apăsa pedala, fie se trăgea înapoi, sau mişca ghidonul, 
ocolind o pietricică apărută în cale, sau se întorcea pentru a 
privi peisajul, sau urmărea cu gîndul un raţionament com- 
plicat, î în timp ce bicicleta cobora o pantă lină, şi abia într-un 
tîrziu observa că trebuie să frâneze. Însăși ţinta călătoriei sale, 
iniţial bine determinată, dobîndise între timp caractere di- 
fuze şi un sens mai degrabă metafizic. Străbătu cele cîteva sate 
întâlnite în cale cu o curiozitate de vilegiaturist de-a dreptul 
sincer. Casele vechi, cu geamuri mici şi prispe înguste, cu aco- 
perişul din paie sau carton bitumat, mărturiseau sărăcia ce- 
lor care locuiau în ele, dar totodată radiau o lumină plăcută, 
un fel de bucurie sfioasă care făcea aerul serii odihnitor şi curat. 
Curțile erau pline de verdeață. Dacă întâlnea vreun sătean tră- 
gînd de funie o vacă, cu care pesemne se întorcea de la păşu- 
nat, se salutau ca și cum ar fi fost vechi cunoştinţe. Uneori, 
mici grupuri de puștani, care pînă atunci se jucaseră în stradă, 

alergau după el cîteva zeci de metri, chiuind fioros şi încer- 
cînd să-l întreacă, făcînd din asta un fel de competiţie spor- 
tivă... 

Nimic nu anunţa ce urma să se întîmple. Şi, deocamdată, 
nici nu se întîmpla nimic. La fel ca în seara precedentă, mer- 
se mai la vale de intersecţie și aşteptă pînă cînd se lăsă întune- 
ricul. Iar plantarea propriu-zisă a caltrop-ului nu-i luă mai 
mult de cîteva minute. Nu trebui decât să sape cu lopăţica o 
scobitură, chiar în urma lăsată de roata cisternei pe drumul 
care ducea spre pădure, să pună acolo caltrop-ul, apoi să-l 
camufleze cu pietriș $ şi niscai praf, avînd grijă să arunce res- 
turile de pămînt cît mai departe, pe cîmp. După aceea se în- 
toarse în locul unde îşi ascunsese bicicleta şi pe care şi-l alesese 
drept punct de observaţie, undeva îndărătul unui desiș de că- 
tină, la cîteva sute de metri mai la vale de intersecţie. Îşi puse 
puloverul, fiindcă între timp aerul se făcuse rece, apoi scoase 
din rucsac binoclul și un sandviş. Șoseaua era puţin circulată, 
rar de tot treceau vreun tractor, sau vreo căruţă cu oameni 
care se întorceau de la muncă şi întîrziaseră la vreun birt, iar 
după încă vreo oră deveni pustie de-a binelea. Cele două cis- 
terne apărură, ca şi în noaptea precedentă, după ora zece şi 
jumătate, urmîndu-se îndeaproape. Prima dintre ele făcu vira- 
jul și probabil că șoferul evită în ultimul moment ca/trop-ul, 
căci maşina putu merge mai departe fără probleme. A doua 
însă nu avu același noroc. Veni în viteză și sigură de sine pînă 
aproape de intersecție, dar după viraj mai merse numai cîți- 
va metri, apoi se opri şi lăsă mult pe o parte, clătinîndu-se 
pe marginea șanțului, ca un om beat. Din locul unde se afla, 
maiorul nu auzea voci. Văzu numai cum cei trei gardieni înar- 
maţi năvăliră îndată afară din cabină și luară poziţie de luptă. 
Șoferul coborî mai tîrziu, scărpinîndu-se nedumerit în cap. 
Desigur, vorbeau ceva între ei, se certau sau numai îşi dădeau 
cu părerea. Unul își aprinse o ţigară. În acest timp, maiorul 
Smith privea prin binoclu, iar din cînd în cînd mai muşca din 
sandviș. Cîteva minute mai tîrziu, în partea cealaltă a șesului, 

peste rîu, apărură din buza pădurii luminile altor două ma- 
şini, probabil chemate prin radio de cei care rămăseseră în 
pană. 

— Deci, băieţii... — își auzi maiorul Smith propria voce 
comentînd, ca şi cum ar fi fost a altcuiva, şi fără a şti precis 
ce voise totuși să spună. 

Nu mai avu cînd să-și ducă gîndul pînă la capăt. Între timp 
se întîmplă ceva ce nici el nu prevăzuse, nici cei de acolo nu 
sesizaseră. E posibil ca la originea a tot ce avea să urmeze să 
fi stat o simplă neetanșeitate a capacului cisternei sau a vreunu- 
ia din robineţi. De la distanţa considerabilă la care se afla, de- 
taliile succesiunii de evenimente îi scăpară oricum maiorului. 
Poate că cel care fumase a aruncat la întîmplare mucul ţigă- 
rii, sau cineva a lovit din întîmplare un fier cu vreun alt fier, 
producînd o scânteie. Cînd mașinile de intervenţie ajunseră 
destul de aproape, apăru mai întâi o flacără mică, undeva pe 
la jumătatea cisternei, apoi focul se răspîndi cu iuţeală, cu- 
prinse maşina și, în cîteva clipe, jeturi de lumină ţâșniră în 
toate părțile, spintecînd văzduhul întunecat. Era numai în- 
ceputul. Urmă o bubuitură asurzitoare, care făcu să se cutre- 
mure pămîntul. Un imens glob de foc se ridică deasupra 
cîmpiei și se roti turbionar, ca o cometă sau ca un soare stra- 
niu ivit dintr-o dată de sub pămînt, topindu-se numaidecît 
după aceea în imensitatea nopţii și lăsînd în urmă un fel de 
pulbere luminiscentă, cu miros de cauciuc ars. În același timp, 
bucăţi înroșite de metal zburau în toate părțile, ca într-un joc 
de artificii, însoţite de un ţiuit sinistru, tăios. De teamă să nu 
fie lovit, maiorul se lipise cu burta de pămînt. Mai ridica din 
cînd în cînd capul, pentru a înregistra eventualele noutăţi 
în derularea evenimentului. Împins de suflul exploziei, aerul 
fierbinte ajunsese pînă în locul unde se adăpostise şi îi ardea 
obrajii. Cînd, după cîteva minute (sau mai puţin ? amploarea 
şi intensitatea evenimentului dilataseră timpul), se lăsă din 
nou liniștea, era atât de intensă încît îi ţiuiau urechile. Ca 

să verifice dacă nu asurzise, încercă să vorbească, să spună 
ceva, orice. Spuse: 
— Dumnezeule, parcă s-ar fi prăbuşit un ozeneu! 


Din poziţia în care se afla, Pablo nu-l mai vedea pe David. 
Erau doi sau trei metri între ei. Cu mîinile legate la spate, ar 
fi trebuit să-și răsucească trupul şi să stea pe burtă, ridicîn- 
du-şi cît mai mult capul, dar deocamdată nu avea motive să 
facă un efort atît de complicat. Stătu o vreme ghemuit pe o 
parte, cu faţa lipită de pămînt, pînă cînd îşi simţi braţul amor- 
tit, apoi se întoarse pe partea cealaltă. Mai tîrziu, rostogolin- 
du-se cîte puţin, reuşi să tragă sub el un colţ al sacului de 
dormit. Ar fi avut chef de conversaţie, fără să ştie despre ce 
anume ar fi putut vorbi. Dar, din partea cealaltă, David nu 
zicea nimic, deşi era clar că nici el nu dormea — Pablo auzea 
din cînd în cînd foșnetele cîrpelor în care era învelit, cînd mai 
punea câte un vreasc, să întreţină focul — iar el nu ştia cum 
să-l provoace, după ce nici măcar nu-i răspunsese la salut. 
În cele din urmă, pentru a spune totuși ceva, tuşi convingător. 
Bineînţeles, nu se așteptase la vreun răspuns, dar își crease 
singur ocazia de a observa că îi e sete. Urmă un șiretlic vechi 
de cînd lumea: ca să obţii bunăvoința unuia căruia nu ai ce 
să-i oferi, îi ceri ceva ce nu are nici el. 

— Nenea acesta n-a lăsat nici un pic de apă aici? întrebă. 

În sfîrşit, David catadicsi să vorbească. Spuse: 

— Ce-u pasă? 

— Mă tem că o să crăpăm de sete. 

Remarca lui nu avu prea mare succes, David nu o comentă 
în nici un fel, așa că trebui să caute repede altceva, cîtă vreme 
încă mai putea conta pe impresia că ar continua o discuţie 
deja începută. Din păcate, mintea refuza să-l ajute, nefiind 
atît de sprintenă pe cât o cereau împrejurările. Se scurse destul 
timp pînă cînd găsi întrebarea următoare, suficient banală şi 
pe care ar fi putut-o pune de la bun început. De această dată, 

în mod surprinzător, David preluă iniţiativa, deşi pe un ton 
destul de acru. 

— Cât o fi ora? întrebă Pablo. 

— Exact cât trebuie. Dar unde te grăbeşti? 

Nu răspunse imediat, ca să nu-i dea cumva impresia că 
ar fi căutat să-l iscodească. 

— Mă gîndeam la nenea ăla cu faţa verde. ÎI cunoşti cum- 
va, ştii cum îl cheamă? 

— Ba bine că nu! 

— De ce are faţa verde? 

— Fiindcă este extraterestru. N-ai auzit că extratereștrii 
sunt verzi? 

— Mda... Se spune că umblă mulți extratereștri pe insula 
asta, de toate felurile, care vînează sufletele oamenilor. Poate 
că ne-a luat deja ce avea de luat şi s-a întors pe planeta lui. 
Simt așa, că parcă aerul intră în mine ca într-un borcan. 

— Ia mai termină cu prostiile! Toată lumea ştie că extrate- 
reştrii nu-s decît un fel de securiști. Și, în orice caz, ăsta care 
te-a adus aici are ordin să nu ne facă nici un rău, îl asigură 
David. 

Vocea nu-i mai era iritată, ci domoală şi oarecum resem- 
nată. 

— Şi dacă nu se mai întoarce niciodată? 

— Are să se întoarcă repede, fii fără grijă. 

— Dar dacă între timp păţeşte ceva? N-o să ştie nimeni 
unde suntem! 

— Modul cum pui problema dovedeşte că eşti un tip destul 
de inteligent. Atunci într-adevăr o să crăpăm... Pe tine cum 
te-a prins? 

De vreme ce reuşise să-i dezlege cît de cît limba, Pablo, 
încercă să-i cîştige bunăvoința spunîndu-i o poveste cît mai 
îndrăzneață. 

— Cu tipul care m-a adus aici, m-am întâlnit absolut întîm- 
plător, zise. Nu-l cunosc şi nu mă cunoaşte, am impresia că 
m-a confundat cu altcineva... De fapt, lucrurile sunt mult 

mai complicate. Am fost trimis de o companie americană care 
a detectat din satelit importante zăcăminte de petrol pe aceas- 
tă insulă. În cursul prospecţiunilor, m-am certat cu tehnicia- 
nul meu, care m-a lovit cu o lopată în cap. De atunci, am 
mereu probleme cu memoria. N-am mai ştiut nici unde sunt 
zăcămintele, nici cum să ajung înapoi în oraș, am uitat cam 
tot ce trebuia să ţin minte și m-am rătăcit prin pădure. Îmi 
amintesc ca prin vis că, pînă la un moment dat, am fost în- 
soţit de fiica mea, pe care am lăsat-o, împreună cu băieţelul 
ei, într-un sat la poalele muntelui, dar nu mai știu dacă asta 
s-a întîmplat în urmă cu o săptămînă, sau în urmă cu cîțiva 
ani, aşa că satul acela poate la fel de bine să fie pe undeva pe 
aproape, sau în Australia... Nu mai ştia dacă să continue sau 
să tacă, avea vaga impresie, totuși foarte sîctitoare, că încur- 
case oarecum lucrurile. Pînă la urmă, alese să spună ceva ca 
să mai treacă timpul, încercînd totuşi o timidă diversiune. 
N-are rost să te mint, adăugă într-un tîrziu. De fapt, nu se 
ştie dacă vom mai ieși vreodată vii de aici. Dar dacă vom ieși, 
te rog să nu spui la nimeni despre zăcămintele acelea de pe- 
trol... E un secret pe care ar fi trebuit să-l păzesc cu străş- 
nicie. 

— Nu e nici un secret, îl linişti David. Pe insula asta nu 
există petrol. Povestea cu cel care ţi-a dat cu o lopată în cap 
poate fi adevărată. Dar dacă ai fost lovit în cap, de ce nu eşti 
lovit la cap? Cînd ai intrat şi te-ai apropiat de mine, te-am 
văzut bine şi nu aveai nici o rană! 

— Ei, am avut, dar s-a mai vindecat, explică Pablo. 

În loc să se supere, David începu să rîdă. 

— N-am mai întîlnit pînă acum nici un mincinos aşa de 
prost ca tine. 

— Dar n-am minţit, am spus ce cred! S-ar putea ca ceea 
ce cred eu să nu fie același lucru cu ceea ce s-a petrecut de 
fapt. Doar ţi-am spus că am uitat aproape tot! Îmi amintesc 
de ici și de colo cîte ceva care nu se leagă. De exemplu, chiar 
adineauri mi-am amintit că eram internat într-un spital şi păzit 

cu strășnicie de nişte indivizi în uniforme maro, totuși am 
reușit să evadez fără nici un efort. Altfel n-aş fi ajuns să stau 
de vorbă cu dumneata. Și totuși, într-un fel sau altul, am ajuns 
aici... 
Se simţea încolţit, iar ca să dea înapoi, era prea tîrziu. Aşa 
încît nu-i rămînea decît varianta contraatacului. 
— Dar în definitiv, dumneata cine ești? îl întrebă. , 
— Adevăratul meu nume este Michel, răspunse David cu Toate poveştile sunt adevărate 
deplină luciditate. David este numele celui care ar fi trebuit 
să se afle acum aici, în locul meu. 


Pablo n-ar fi aflat niciodată că are trei creieri, dacă nu 
l-ar fi întîlnit pe Michel. Pînă atunci, înclinase mai degrabă 
să creadă că nu are decît unul — și acela cu destule probleme. 
Pe măsură ce orele de așteptare se prelungeau, Michel deve- 
nea tot mai prietenos, căutînd să-și disimuleze neliniştea îndă- 
rătul asigurărilor vehemente că totul se va termina cu bine, 
destinate aparent lui Pablo, care, la rîndul său, le accepta cu 
o recunoştinţă întrucâtva resemnată. Era de altfel convins că 
Michel nu e un oarecine, de vreme ce Vic se ostenise să-l tîras- 
că pînă în grota aceea și i se adresase cu savantule, numai că 
acum îl frămîntau cu totul alte gînduri. Nu știa dacă Vic reu- 
şise să ajungă în sat şi ce le-ar rămîne de făcut în situaţia cînd 
nu s-ar mai întoarce la peşteră. Din această perspectivă, asi- 
gurările lui Michel sunau mai curînd ca niște previziuni sum- 
bre. În rest, argumentele lui, logice, raţionale și totodată de 
bun-simţ, erau construite în așa fel încît să poată fi înţelese 
de orice om cu o instrucție medie, sau incertă. Singura proble- 
mă era că Pablo nu înţelegea mai nimic. 

— Dacă am trei creieri, înseamnă că-s mai deştept decît 
alții, care au numai unul singur, se mîndri el. 

— Eşti mai deştept decît orice găină. Fiindcă numai pînă 
la nivelul reptilelor şi al păsărilor se poate vorbi de un sin- 
gur creier, numit diencefal. Mamiferele superioare mai au și 
un așa-zis creier paleomamalian, care e considerat sediul vieţii 
afective. Funcţiile cognitive își au sediul într-un al treilea cre- 
ier, un fel de învelitoare a celorlalte două, numit neomama- 
lian, sau scoarţa cerebrală, prezent numai la maimuțe şi la om. 

— Adică, și maimuța are tot trei creieri ? În acest caz, n-am 
făcut nimic! 

— Teoretic, psihismul uman se diferenţiază de cel al cim- 
panzeului printr-un surplus de ADN de numai doi la sută. 

Ştia o mulțime de lucruri Michel, era un om învăţat. Nor- 
mal, de vreme ce studiase la cele mai bune universităţi ameri- 
cane. Probabil că ar fi ajuns un mare savant, dacă n-ar fi 
nimerit — el spunea că fără să vrea — pe insula Roland. ÎI adu- 
seseră în urmă cu mai mulţi ani tipii de la CIA, iar acum tot 
ei voiau să-l scoată de aici, şi tot împotriva voinţei sale. Prin- 
tre altele, Pablo ar fi vrut să afle de la el dacă e adevărat că 
femeile care mănîncă mult peşte vor trăi mai puţin, în schimb, 
bărbaţii care mănîncă mult peşte sunt longevivi, așa cum citi- 
se într-un ziar. 

— Nu te-a obligat nimeni să citeşti asemenea bazaconii. 

— Le-am citit întâmplător, fiindcă erau lîngă buletinul me- 
teorologic, care se afla sub poza unei fete goale. Spunea că 
aşa au stabilit recent oamenii de ştiinţă norvegieni. Norve- 
gienii sunt oameni serioși, nu puteau să mintă! 

— Nu cumva ziaristul care a scris articolul era şi el nor- 
vegian? 

— La asta nu m-am gîndit, mărturisi Pablo, mulţumit to- 
tuși că reușise să-i dezlege limba lui Michel și să-i cîştige cît 
de cît bunăvoința. 

Era un bun prilej să-l întrebe ceva despre o cunoștință co- 
mună sau să-i dezvăluie anumite lucruri interesante din viaţa 

lui, care să le consolideze relația, numai că, în afară de Vic, 
nu aveau nici o altă cunoștință comună, iar despre Vic nu prea 
avea chef să vorbească, temîndu-se că Michel i-ar cere amă- 
nunte care l-ar pune din nou în încurcătură. Așa încât găsi 
mai nimerit să-i vorbească despre sine. 

— Ştii, de fapt şi eu sunt homosexual, zise. 

— Termină cu prostiile, parcă ziceai că ai o fiică. 

— Mda..., mă rog, aceea e altă problemă. 

— Oricum, cu mine nu ai nimerit-o, fiindcă eu nu sunt 
homosexual. 

— Păi, nu aşa i-ai zis omului cu faţa verde? 

— A fost o simplă stratagemă, pentru a-l intimida. În Ame- 
rica, cei care te persecută sau te jignesc pentru presupuse încli- 
naţii homosexuale nu pot fi decît fasciști, antisemiţi, reacţionari 
sau, în cel mai bun caz, niște inși cu o gîndire primitivă, iar 
opinia publică nu tolerează aşa ceva, fiindcă a citit în ziare 
că nu trebuie să tolereze. La fel cum ai citit și tu despre ches- 
tia aceea cu peștele. 

— Dar dumneata crezi în Dumnezeu ? întrebă pe neaş- 
teptate Pablo. 

Întrebarea era cam nelalocul ei, măcar din motivul că pînă 
atunci discutaseră despre cu totul altceva. Michel răspunse 


în așa fel încît Pablo să nu înţeleagă nimic. 


— Cînd eram foarte tînăr, în primii mei ani de liceu, profe- 
sorul de fizică ne-a spus într-o zi că Dumnezeu este Infor- 
maţia. Cine stăpîneşte toată informaţia, stăpîneşte lumea. Am 
fost atît de impresionat de acest lucru, încît m-am hotărât să 
devin securist. 

— Ai dreptate, numai că la întrebare tot nu mi-ai răspuns. 

— Ba ţi-am răspuns, dar nu ai înţeles. 

— În acest caz, sunt aproape sigur că mi-ai răspuns, accep- 
tă Pablo, fără să se supere. Ce-ar fi să-mi dezlegi picioarele, 
ca să stăm de vorbă în mod civilizat și să dezbatem în conti- 
nuare această problemă? 

Michel tăcu încurcat. Nici măcar nu se putea preface că 
n-a auzit. Ca să câștige timp, mai puse cîteva vreascuri pe foc. 
Felinarul pîlpîia tot mai anemic, dînd semne că acetilena e 
pe terminate; în curînd, aveau să rămînă pe întuneric. 

— Sunt rănit, nu mă pot mișca, pretextă. 

— Eşti un mincinos la fel de prost ca mine, conchise Pablo. 
Mai bine, hai să vorbim despre altceva. Povestește-mi despre 
cei trei creieri din capul meu. 


Abia după ce felinarul s-a stins de tot şi în peşteră s-a 
făcut întuneric, Pablo a putut vedea cu adevărat cum stau lu- 
crurile. Iar lucrurile nu stăteau deloc bine. Michel îi dezvă- 
lui că lumea e condusă de cei care îi inventează conceptele 
şi care, întîmplător sau nu, sunt complexaţi sexual. La drept 
vorbind, nici despre colegii săi de la MSAMDR Michel nu avea 
o impresie prea bună. Nişte onanişti! Bineînţeles, cu excepţia 
celor care sunt homosexuali. Se cred geniali, vor să creeze 
meta-omul şi să instaureze o nouă ordine mondială, dar n-au 
fost capabili să asigure cum trebuie paza cîtorva clădiri, ast- 
fel încît doi agenţi americani stupizi și brutali l-a putut extra- 
ge de acolo fără prea mari i probleme, pentru a-l duce cu forța 
în Statele Unite. 

Rezulta din ce în ce mai clar că Michel era un mare admi- 
rator al lui Ceauşescu și un dușman înverşunat al Americii. 
Ura deopotrivă băutura Coca-Cola, hamburgerii McDonald's, 
muzica country şi stupidele vedete hollywoodiene, țigările 
Marlboro şi în special scîrbosul whisky american, apoi ipocri- 
tul protestantism american, armata americană — dar în primul 
rînd serviciile secrete americane, din care el însuşi făcuse parte 
cîndva. Însă în cel mai înalt grad ura democraţia americană. 

— Personal, prefer tirania sau comunismul şi cred că cei 
care se bucură de căderea comunismului sunt niște idioţi. În- 
tr-o bună zi, va trebui într-adevăr restaurat, dar nu aşa cum 
a fost, ci aşa cum ar fi trebuit să fie. 


324 


christina domestica şi vînătorii de suflete 


Apoi îi povesti de ce îl admira pe Ceauşescu. Foarte simplu. 
Din cauză că Ceaușescu îl trimisese la studii în Statele Unite, 
după ce, aflînd că era un utecist sincer, îl făcuse membru de 
partid şi îl înaintase în grad. Așa încît simpatia pentru comu- 
nism a lui Michel decurgea firesc din dubla calitate de agent 
al serviciilor secrete românești şi om de ştiinţă american. 
Deoarece, îndată după sosirea în America, fusese racolat de 
CIA. Ghinionul a făcut ca, într-o bună zi, tipii de la CIA să 
descopere că era agent dublu. Cu atît mai bine! Mai târziu 
s-a dovedit că asta putea constitui un avantaj. 

După terminarea studiilor universitare, prima sa contribu- 
ţie ştiinţifică majoră a fost o comunicare despre felul cum 
dinţii participă la actul gîndirii. Experimental, constatase că 
o dantură proastă conduce inevitabil la o dicţie proastă, iar 
aceasta generează, la rîndul ei, nu doar inerente probleme de 
comunicare, ci și consecinţe de natură neuropsihică. Mintea 
devenind, ca să spunem așa, ea însăși sîsîită, actul de gîndire 
se vede obstrucționat. Ceea ce nu-i împiedică pe destui imbe- 
cili să aibă o dantură perfectă. Pablo se arătă un pic dezamăgit, 
crezuse că oamenii de ştiinţă se ocupă de treburi mai serioase, 
însă Michel insistă că observaţiile sale şi-au dovedit utilita- 
tea în explicarea anumitor forme de lapsus și au contribuit 
la cunoaşterea mecanismelor de procesare a informaţiei de 
către creier. Fiindcă lumea, mai precis ceea ce noi numim ast- 
fel, nu e decît rezultatul acestei procesări. 

În scurtă vreme, Michel deveni un reputat specialist în psi- 
hologie aplicată, domeniu căruia CIA îi acorda foarte mare 
atenţie în acei ani. A realizat printre primii conexiunea între 
teoriile psihologiei narative ale lui Jerome Bruner şi experi- 
mentele lui M.A. Persinger, ceea ce a condus la posibilitatea 
controlului stărilor emoţionale și al proceselor de gîndire, dez- 
voltînd ulterior o metodă originală de provocare a lor, cu efec- 
te predictibile. Mai târziu, după ce a fost cooptat în Proiectul 
Armaggedon şi trimis pe insula Roland, a descoperit fenome- 
nul cunoscut sub numele de efect icechim. Pe atunci, relaţiile 

dintre Ceauşescu şi MSAMDR erau încă foarte bune, aşa în- 
cât atribuirea denumirii icechim efectului descoperit de Michel 
şi dispozitivului corespunzător se dorea a fi un omagiu adus 
Elenei Ceaușescu, care era director la ICECHIM București. 
Mai tîrziu însă, pretenţiile şi insistența ei i-au iritat atît pe 
americani, cât şi pe cercetătorii MSAMDR, care au demarat 
în secret pregătirile pentru răsturnarea de la putere a cuplu- 
lui dictatorial. Lui Ceauşescu i s-a propus să utilizeze dispo- 
zitivul icechim pentru a induce întregii populaţii a României 
sentimentul unităţii de nezdruncinat în jurul Partidului, ceea 
ce ar fi condus la realegerea sa fără probleme în funcţia de 
secretar general la al XIV-lea Congres al PCR. În realitate, 
acesta fusese programat de serviciile secrete americane să func- 
ţioneze taman invers. Şi nu mai era vorba de un simplu dispo- 
zitiv, ci de o veritabilă reţea de icechim-uri, amplasate în locuri 
prestabilite, care trebuia să creeze, prin radiația de cîmpuri 
electromagnetice divergente, o stare de nervozitate și confu- 
zie emoţională însoţită de halucinaţii vizuale şi sonore. La 
reușita operaţiunii a contribuit în mod decisiv configurația 
geografică locală, mai precis arcul Munţilor Carpaţi, care a 
funcţionat ca o imensă oglindă concavă, amplificînd efectul 
emiţătoarelor. Pe baza unor calcule deosebit de laborioase, 
s-a constatat că punctul focal, în care radiaţia electromagneti- 
că se concentra la maxim, era situat în partea de vest a ţării, 
undeva în apropierea graniţei cu Iugoslavia. Într-o primă eta- 
pă, locuitorilor acelei zone li s-au provocat, mai multe zile 
la rînd, migrene şi insomnii însoţite de halucinaţii, în cursul 
cărora au fost programaţi să-și imagineze că îl asasinează pe 
Ceauşescu. Mărturii ulterioare ale subiecților vizaţi au con- 
firmat că îcechim-urile şi-a făcut bine treaba, numeroase per- 
soane, inclusiv de sex femeiesc, recunoscînd mai tîrziu că 
plănuiseră să-l lichideze fizic pe dictator, iar ziarele româneşti 
din anii “90 s-au întrecut în a dezvălui nenumărate complo- 
turi, reale sau imaginare, puse la cale în acelaşi scop. Intere- 
santă este mărturia unuia din participanţii la evenimentele de 

atunci, care, în 1994, cu ocazia aniversării a cinci ani de la 
Revoluție, răspunzînd întrebării puse de reporterul unui post 
local de radio, își amintea: „mă simțeam ca şi cum aș fi mîn- 
cat dintr-o dată prea multe măsline!“ 

Ca nu cumva să fie luat de fraier, Pablo dori să-l contra- 
zică, sau măcar să se arate neîncrezător. 

— Hai, că asta e prea de tot! Cum ar putea aşa de mulți 
oameni să vadă ceva ce nu este? 

— Ai înţeles greșit: ei văd ceva ce este, nu ceva ce nu este, 
răspunse Michel pe un ton ce s-ar fi vrut oarecum enigmatic. 
Ar putea, de exemplu, să vadă că afară plouă, deși pentru al- 
ţii cerul e senin, şi să se îmbrace cu pelerine de ploaie. În urmă 
cu vreo zece ani, dispozitivul inventat de mine a fost utilizat 
pentru a îmbrăca mai mulți oameni în pulovere şi a-i aduna 
într-un anumit loc. 

— Uite ce e, eu te-am respectat şi ţi-am vorbit frumos. Dacă 
îţi baţi joc de mine, nu mai vorbesc cu dumneata, prefer să 
dorm! 

— N-ai decât să citeşti orice ziar românesc apărut în ulti- 
mele zile ale anului 1989. Acolo vei vedea că toţi liderii așa-zi- 
sei revoluții din Decembrie purtau pulovere. 

— Poate că a fost o înţelegere prealabilă, ca să se recunoască 
între el... 

— Nu a fost nici o înţelegere. S-au îmbrăcat astfel fără să 
ştie de ce. De fapt, în noaptea precedentă visaseră că le e frig. 
Mai precis, dispozitivul meu le-a indus acea senzaţie de frig 
şi le-a menţinut-o în subconștient atîta timp cît a fost nevoie. 


Pentru orice observator lucid, este cel puţin straniu, și 
în orice caz inexplicabil, cum o neînsemnată măsură admi- 
nistrativă aplicată de autorităţi în cazul unui pastor reformat 
de etnie maghiară ar putea provoca ieşirea în stradă, ca la un 
semnal, a zeci de mii de oameni, de fapt simpli salariaţi, care 
nu au vreo legătură nici cu Biserica Reformată, nici cu mino- 
ritatea maghiară. Este exact ceea ce s-a întîmplat, la jumătatea 

lunii decembrie 1989, la Timișoara. Însă pentru cei care ştiu 
că emoția populară își are legile proprii, fenomenul, sau mai 
precis sindromul Timişoara devine perfect explicabil, la fel 
ca toate celelalte sindroame psihice. Ar fi suficient, de exem- 
plu, să remarcăm că, la un moment dat, unii dintre ei, cuprinși 
de exaltare, au început să spargă vitrinele magazinelor, sub 
pretextul că în rafturile acestora nu se găsea nimic de mînca- 
re. Specialiștilor care au analizat ulterior evenimentele nu le-a 
scăpat amănuntul că în realitate cele mai multe dintre maga- 
zinele respective erau profilate pe confecţii, aparatură elec- 
trocasnică sau produse cosmetice — deci nu comercializau 
produse alimentare! — încît pretenţia ca în rafturile lor să se 
găsească astfel de produse era un pic exagerată. Întrebarea 
legitimă care se pune este: dacă specialiștii s-ar fi aflat ei înşişi 
pe străzile Timişoarei în acele zile, ar fi sesizat acest amănunt? 
Probabil că nu. Ceea ce îndreptățește presupunerea că oame- 
nii aceia acționau sub impulsul unor forţe exterioare naturii 
lor. Intervenţia timorată a forţelor de ordine se înscrie, de 
asemenea, în logica aceluiași sindrom. Curios şi întrucâtva pa- 
radoxal este faptul că, la un moment dat, într-un elan de spon- 
taneitate, soldaţii au deschis focul asupra manifestanților, fără 
să fi primit vreun ordin în acest sens. Nici una din numeroa- 
sele anchete demarate de-a lungul a mai bine de zece ani după 
aceea nu a reuşit să stabilească existenţa unui asemenea ordin 
sau a comandatului militar care să-l fi dat. Încît, dacă nu accep- 
tăm ipoteza şi mai îndrăzneață că cei care au tras erau extrate- 
reştri, singura explicaţie valabilă constă în efectele reziduale 
ale radiaţiei electromagnetice la care și unii şi alții au fost 
supuși. 

Aceleași efecte s-au manifestat cu atît mai acut în zilele 
următoare, cînd numeroase icechim-uri au fost transportate 
clandestin la București şi instalate pe clădirile din preajma 
Comitetului Central. Din momentul cînd au fost puse în 
funcţiune, locuitorii din centrul capitalei a resimţit o extraor- 
dinară tensiune psihică, propagată rapid prin contagiune şi 

care a cuprins în scurt timp întreaga populație. Pe un fond 
de anxietate, însoțită, ca şi în cazul Timişoarei, de migrene 
şi diaree, bucureştenii au intrat curînd într-o stare de agi- 
taţie confuză asemănătoare în multe privinţe sindromului 
Tourette, pe care neurologul american Oliver Sacks l-a descris 
astfel în The Man Who Mistook His Wife for a Hat: „un ex- 
ces de energie nervoasă şi o mare bogăţie de mișcări şi com- 
portamente bizare — ticuri, smucituri, afectări, strimbături, 
zgomote, înjurături, imitații involuntare şi tot felul de ges- 
turi forţate...“ Mai mult, în cazul anumitor indivizi, tulbu- 
rările de percepţie au evoluat spre faze delirante, încât, pentru 
a-i readuce în simțiri, forțele de ordine s-au văzut nevoite să-i 
ude din cînd în cînd cu tulumba. Unii pretindeau că au pri- 
mit telefoane de la persoane care muriseră cu câtva timp în 
urmă. În alte cazuri s-au raportat așa-zise fenomene paranor- 
male, care se manifestau prin halucinaţii vizuale sau auditive, 
logoree şi accese de mania persecuției. Oameni cu privirea 
extatică, mai cu seamă poeţi, actori, regizori și în general ar- 
tişti, al căror sistem nervos este mai labil, umblau delirînd 
pe străzi, sau se cățărau în balcoanele unor instituții publice, 
pretinzînd că vor să adreseze anumite mesaje întregii ome- 
niri. Uzinele şi-au încetat şi ele brusc lucrul, iar cîteva ore 
mai tîrziu, mînate de un instinct tulbure, puhoaie de lucră- 
tori au invadat străzile, apoi s-au reunit pe principalele arte- 
re de circulaţie şi au pornit spre centrul capitalei. Iniţial, fără 
nici un scop precis... 


Icnind și mișcîndu-se cîte puţin, Pablo reuși să se întoar- 
că de pe o parte pe cealaltă, fiindcă îi amorţise braţul. Într-un 
fel, se simțea stăpîn pe situaţie, fără să-și dea seama de unde 
îi venea această impresie. Peretele de care îşi sprijinea unul 
din omoplaţi era rece şi un pic umed. Pînă atunci stătuse cu 
spatele la foc, iar dogoarea acestuia îi încălzise hainele, dar 
după ce se întorsese, începu să- -l ia cu frig la spate. Picioarele 
lipite unul de altul și strînse în legătura funiei, aproape că nu 

şi le mai simţea. În schimb, îşi simţea urechea fierbinte şi i 
se părea că se umflă ceva înlăutrul ei; pesemne că, întorcîn- 
du-se, o agăţase într-un nasture sau fermoar al sacului de dor- 
mit. Ar fi vrut să-și bage degetul şi să o scarpine. Apoi îi veni 
o nouă idee şi zîmbi încântat de perspicacitatea sa. 

— Mhn.. Parcă ziceai că îl admiri pe Ceaușescu. Dar atunci, 
de ce ai inventat chestia aceea care i-a făcut pe unii să se îmbra- 
ce cu pulovere şi să-l împuște? 

— Intenţia a fost cu totul alta. Ceaușescu trebuia înlocuit 
fără vărsare de sînge, dar ghinionul a făcut ca tocmai în acele 
zile să efectueze o vizită oficială în Iran. Din acest motiv, efec- 
tul icechim-urilor asupra lui a fost ca şi inexistent, ceea ce l-a 
condus la anumite decizii greşite. Dacă ar fi rămas în ţară, 
ar fi predat de bunăvoie puterea şi peste cîțiva ani ar fi putut 
să o recâștige din nou, prin alegeri libere. 

— Cu asta nu sunt de acord! contrazise Pablo. Nu l-ar mai 
fi ales nimeni, fiindcă poporul se săturase să mănînce salam 
de soia. 

— Acest neajuns putea fi ușor înlăturat, tot cu ajutorul 
icechim-urilor. De altfel, Elena Ceauşescu tocmai iniţiase un 
proiect pentru obţinerea de polimeri macromoleculari comes- 
tibili, iar dispozitivul meu şi-a dovedit o dată în plus utilita- 
tea: chiar dacă polimerii nu erau comestibili, putea să-i facă 
să pară astfel, încît oamenii muncii să-i mănînce fără proble- 
me. Dacă, să zicem, mîncai salam de soia, aveai impresia că 
mănînci salam de Sibiu sau caşcaval, în funcție de frecvenţa 
radiaţiei electromagnetice. În cursul unuia din primele expe- 
rimente, subiecţilor aflaţi sub influenţa dispozitivului li s-au 
atîrnat ciorapii nespălaţi pe o sfoară şi au fost puși să-i mi- 
roasă: cu o singură excepţie, toţi au mărturisit că miroseau 
a cîrnați! 

— Şi cel cu excepţia ?... 

— Aceluia îi miroseau a ridichi, fiindcă era vegetarian. 

— Extraordinar! se miră Pablo. Și dacă, să presupunem, 
unul dintre ei nu şi-ar fi putut stăpîni pofta şi ar fi înfulecat 
vreun ciorap, nu s-ar fi înecat? 

— Nicidecum! răspunse ferm Michel. Fiindcă el ar fi mîn- 
cat într-adevăr cârnaţi! 

— Acum chiar că nu mai înţeleg! 

— Nu înţelegi pentru că nu ai fost atent. Scopul esenţial 
al icechim-urilor era de a-i face pe oameni fericiţi, indiferent 
ce necaz li s-ar întîmpla. Acest lucru a devenit posibil graţie 
psihologiei narative, care nu se mai interesează de adevăr, ci 
de convingeri. Să luăm bunăoară reclamele care te îndeam- 
nă să te identifici cu cel care se bărbiereşte cu lame Gillette, 
bea Coca-Cola sau cumpără un anumit detergent. Ele îţi pro- 
pun de fapt o nouă poveste despre tine, în care eşti persona- 
jul principal și pozitiv. La fel şi în cazul nostru: cînd mănînci 
ciorapi, convingerea că mănînci cârnaţi modelează o nouă rea- 
litate. 

— Pe scurt, oamenii trăiesc din poveşti, adică nişte min- 
ciuni meşteşugite, conchise Pablo. 

— Realitatea vizibilă, ceea ce numim de obicei realitate, 
este un efect condiţionat, în sensul în care şi imaginea care 
se produce la intersecţia fasciculului de electroni cu ecranul 
televizorului este un efect condiţionat. Dacă oamenii care pri- 
vesc la televizor ar vedea cauza, ar vedea fasciculul de elec- 
troni. Dar ei văd numai efectul. 

— Ei, da! Acum am înţeles perfect. 

— Ai înţeles pe dracu! Nu aveai cum să înţelegi, fiindcă 
nu ai baza teoretică necesară. 

— Totuşi, faptul că oamenii văd imagini, nu electroni, e 
perfect adevărat. Chiar dumneata ai recunoscut. 

— Nu e vorba de electroni, care sunt tot un efect, ci de o 
cauză mai profundă, inaccesibilă. Lucrurile sunt mai compli- 
cate decît par la prima vedere. Psihologia narativă concepe 
lumea ca text în permanentă schimbare, care trebuie constru- 
it şi interpretat activ în scopul de a fi înţeles, iar poveştile sunt, 

la drept vorbind, nişte simulări mentale, nişte ficțiuni pro- 
ducătoare de sens... 

— Adică nişte minciuni, aprobă Pablo. 

— Dimpotrivă, orice poveste e adevărată, dar asta nu în- 
seamnă că spune adevărul, ci doar arată calea spre el. 

— Ce spui dumneata seamănă cu un cîine care se tot în- 
vârte în jurul cozii. 

— În sfârșit, văd că ai început să înţelegi. 

— De fapt, n-am înţeles nimic, recunoscu în sfîrșit Pablo, 
fiindcă vorbeşti prea încîlcit. Dar ai uitat să-mi spui cum s-a 
terminat revoluţia. Ce s-a întîmplat pînă la urmă? 

— A fost un experiment reușit în proporţie de aproximativ 
nouăzeci la sută. Fireşte că au existat şi unele probleme, ca 
în orice experiment. La un moment, ne-am temut chiar că 
experimentul va eşua, totuși pînă la urmă s-a terminat cu bine. 


Una din probleme au constituit-o dereglările neuropsihi- 
ce reunite sub denumirea de „teroriști“. Termenul, cu o cono- 
taţie mai curînd lirică, a fost lansat prin intermediul televiziunii 
publice, dobîndind în scurt timp un imens prestigiu, tocmai 
din cauză că legitima incoerenţa narativă a evenimentelor afla- 
te în plină desfășurare. Iniţial, nu erau decît o metaforă crea- 
tă cu scopul, pe de o parte, de a organiza în vreun fel haosul 
ce a urmat fugii lui Ceauşescu, iar pe de altă parte, de a-i im- 
prima continuitate şi stabilitate — sarcină deosebit de com- 
plexă pe care și-au asumat-o, după unele aparente ezitări, 
serviciile speciale. În fond, revoluţia propriu-zisă (dacă e să 
o numim totuși astfel) a durat numai cîteva ore, mai precis 
de la fuga cu elicopterul a lui Ceauşescu și pînă în momen- 
tul cînd a fost capturat, împreună cu soţia lui, pe o şosea de 
lîngă Tîrgovişte. Considerentele de narativitate impuneau însă 
ca povestea să continue într-un ritm la fel de alert, pentru a le 
întreţine cetăţenilor sentimentul propriei importanţe şi a evi- 
ta inerentele frustrări care urmează momentelor de mare ten- 
siune emoţională. Apariţia, în aceste condiţii, a unor teroriști 

s-a dovedit o idee cît se poate de inspirată, deoarece oferea 
imaginaţiei colective un adversar puternic, foarte abil şi mai 
ales invizibil. Sugestia a fost atât de puternică, iar efectul asupra 
populaţiei atât de marcat, încât radarele indicau invazia unor 
formaţiuni de avioane sau elicoptere, unii au început să audă 
rafale de armă automată, altora le vijtiau gloanțele pe la urechi, 
iar alți cîțiva au murit pur și simplu împușcați. Deşi icechim-u- 
rile lui Michel şi-au făcut din plin datoria, trebuie recunos- 
cut că toate acestea n-ar fi fost posibile fără sprijinul decisiv 
al transmisiilor televizate în direct care, după ce au semnalat 
prezenţa teroriștilor în diferite puncte strategice, i-au urmărit 
pas cu pas, au emis diverse ordine către armată, au avertizat 
asupra otrăvirii surselor de apă, au aruncat în aer rezervele 
de sînge ale statului și au demascat orice alte acţiuni suspecte 
care ar fi putut pune în pericol victoria Revoluţiei, dar mai 
ales au dat posibilitatea oricărui cetăţean să-și exprime liber 
opinia despre indiferent ce. 

Se pare totuși că intervenţia unor elemente de hazard a 
condus la rezultate uşor diferite față de cele preconizate inițial. 
Datorită condiţiilor dificile din teren, operatorii care s-au ocu- 
pat de instalarea şi monitorizarea dispozitivelor nu au reuşit 
să le scoată din uz imediat după fuga dictatorului, aşa cum 
prevedea proiectul. Mai mult, unele dispozitive n-au putut 
fi recuperate, încăpînd pe mîna așa-zișilor revoluționari, care, 
din fericire, le-au confundat cu nişte staţii de amplificare sono- 
ră. În confuzia creată prin efectul cumulat al radiației electro- 
magnetice, pericolului „teroriștilor“ şi urii față de dictator, 
cei care primiseră arme au început, la un moment dat, să se 
împugşte între ei! Deşi între timp revoluţia propriu-zisă se 
terminase, poate că totuși mai era nevoie de ea. Sau poate că 
expunerea îndelungată la radiaţie a provocat aceleași efecte 
reziduale ca şi la Timişoara. În această privinţă, Michel însuși 
se arăta destul de nesigur. Recunoştea că lucrurile nu decurse- 
seră întocmai cum ar fi dorit, dar refuza să admită că asta s-ar 
fi datorat dispozitivelor sale, atribuind neajunsurile mai curînd 

acţiunii echipelor din teren şi gestionării defectuoase a unor 
operaţiuni. 

— Cu alte cuvinte, aţi dat-o în bară! constată Pablo, în- 
trucîtva satisfăcut. 

— Nicidecum, protestă Michel, nicidecum! Pe ansamblu, 
experimentul a fost un succes. În primul rînd, am demon- 
strat posibilitatea de a provoca o halucinație de mari proporții, 
la scara unei întregi ţări şi cu efecte persistente în timp. Chiar 
şi în prezent mai există persoane care nu-și plătesc impozitul 
pe motiv că au participat la revoluţie, cînd în realitate, în afara 
pierderii accidentale a unor vieţi omeneşti, nu s-a întîmplat 
aproape nimic; după ce experimentul s-a încheiat, lucrurile 
au revenit pe făgașul lor dinainte, așa cum fusese de altfel 
stabilit. Dar cei care nu-şi plătesc impozitul nu vor recunoaște 
niciodată asta, din motive lesne de înţeles... 

— Totuşi, pe Ceauşescu l-au împuşcat! 

— Nici măcar acest lucru nu e foarte sigur. De fapt, aici 
e clenciul întregului experiment: la finalul lui nimic nu e sigur, 
fiindcă nimic nu trebuie să fie sigur. 


Între timp, ochii i se obișnuiseră cu întunericul, încît din 
cotlonul său putu să-l cerceteze pe îndelete pe Michel. Jarul 
focului aproape stins inunda peştera cu o lumină, sau mai de- 
grabă cu o umbră roşietică. Din grămada de vreascuri mai 
rămăseseră doar cîteva. Arareori limba cîte unei flăcări se ridi- 
ca şi făcea să tremure pe pereţi umbre subțiri ca nişte stafii 
grăbite. Cît timp vorbise, Michel se legănase înainte și înapoi, 
aşa cum fac copiii crescuţi în orfelinate, apoi începu să mor- 
măie ceva, de parcă ar fi descîntat focul, sau poate că îngîna 
un cîntec. Simţindu-se privit, se opri brusc din legănat, toc- 
mai în momentul cînd Pablo hotărî să vorbească din nou, 
fiindcă intenţiona să spună un lucru important. Pregătise de 
fapt un mic şiretlic. 

— De ce mă priveşti? îl întrebă Michel. 

— Aş vrea să-ţi dezvălui un secret... — lăsă anume o pa- 
uză de efect, prefăcîndu-se că ezită. Nu ştiu dacă pot avea 
deplină încredere în dumneata. Mai întîi mi-ai spus că-l admiri 
pe Ceauşescu, iar după aceea, că l-ai răsturnat de la putere. 
Spui că urăști America, totuși lucrezi pentru americani. Și uite 
că nici omul cu faţa verde n-a mai apărut, deşi spuneai că are 
să se întoarcă repede. 

— Nu mă interesează secretele tale, i-o tăie scurt Michel. 

— Fi, nu se ştie!... Caută în rucsacul meu și vei găsi ceva 
care o să te mire! insistă Pablo. 

— Nu aveai nici un rucsac cînd ai venit. 

— Dar omul cu faţa verde avea două, dintre care unul era 
al meu. 

Michel făcu pe surdul. Zgîndări o vreme focul cu capătul 
unui băț, pînă cînd luă şi băţul foc; atunci îl lovi ușor de pă- 
mînt, ca să se stingă, apoi își drese glasul şi scuipă hotărît peste 
cărbunii încinşi. Abia după ce dădu la o parte pătura, Pablo 
văzu că avea ambele picioare amputate deasupra genunchilor. 
Pantalonii erau îndoiţi pe fiecare bont şi înveliţi cu niște capi- 
şoane de cauciuc. Pentru a se deplasa mai uşor, lăsase deo- 
parte şuba, rămînînd într-un pulover şi o vestă din piele. Se 
aplecă mult în faţă, sprijinindu-se pe ambele mâini, ca și cum 
ar fi urmat să efectueze o figură acrobatică, iar în clipa ur- 
mătoare îşi aruncă trunchiul înainte, cu o îndemînare care 
dovedea oarecare antrenament, mişcare încheiată cu un icnet 
scurt. Dintr-o dată se afla cu jumătate de metru mai aproape. 
Nu rămânea decît să repete de cîteva ori aceeași figură. 

— Te descurci binişor, îl lăudă Pablo. 

— Păi da! Fac treaba asta de vreo zece ani, de cînd idioţii 
de la CIA au simulat un accident de avion, ca să ne dea dispă- 
ruţi. Repetă saltul și mai icni o dată, de parcă ar fi primit o 
lovitură între coaste. De fapt, ne-au luat ostateci, adăugă, 
fiindcă aveau nevoie de noi pe insulă. Câţiva s-au înecat, dar 
eu am fost mai norocos şi mi-am rupt picioarele. Acum vor 
să mă transfere în Statele Unite. Tipul care te-a adus aici a 

plecat să întâlnească un agent de legătură care urmează să ne 
scoată de pe insulă. 

— De data asta, chiar că n-ai nimerit-o! A plecat să se în- 
tâlnească cu nevastă-sa. 

Îşi regretă imediat cuvintele, dar era deja prea tîrziu. Sur- 
prins, Michel se opri o clipă din mersul lui de-a bușilea. 

— De unde ştii? 

— Îți spun eu! Adică, e o ipoteză... În sensul că omul de 
legătură e chiar soţia lui... 

Degeaba! ÎI luase iar gura pe dinainte și nu mai ştia cum 
s-o întoarcă. Pentru a-şi ascunde încurcătura, zîmbi larg şi 
binevoitor. 

— Nu ştiam că e căsătorit. Soţia lui e maior? insistă Michel. 
Cînd l-am întrebat, mi-a răspuns că e vorba de un maior din 
armata americană. 

— Zău ? se miră sincer Pablo. Înseamnă că am făcut o con- 
fuzie. 

Ceva ce semăna cu dresul busuiocului. Din fericire, Michel 
păru că îi acceptă explicaţia; nu-l mai întrebă nimic și nu mai 
făcu nici un comentariu, pînă cînd ajunse lîngă peretele opus 
al grotei, unde se aflau rucsacurile. Scotocind în ele, scoase 
mai întîi bidonul cu etichetă de Coca-Cola, plin cu apă, şi 
bucata de mămăligă, învelită într-un ştergar. 

— Nu mă interesează mîncarea ta, zise. 

— Nu despre mîncare e vorba. Caută mai bine, trebuie 
să fie o sacoşă de plastic, cu un caiet şi alte hirtii în ea. 

În cele din urmă, Michel găsi sacoșa și caietul studenţesc, 
dar nu se arătă deloc curios să vadă ce scrie îl el. Oricum, lu- 
mina era prea slabă, ca să poată citi acolo. 

— Ce rahat mai e şi ăsta? 

— Sunt memoriile tovarăşului Nicolae Ceauşescu. 

— Chiar așa! exclamă zeflemitor. Şi cum au ajuns la tine? 

— Este un secret despre care îţi voi vorbi cu altă ocazie. 
Acum te rog să-mi aduci puţină apă, fiindcă mi s-a făcut sete. 

— Iar după aceea o să-mi ceri să te dezleg, fiindcă o să-ţi 
vină să urinezi. 

— Ca să fiu sincer, mi-a venit deja. Ai putea să-mi dez- 
legi măcar picioarele, fiindcă mi-au amortit şi mă înțeapă al 
naibii în tălpi. 

— Dacă te dezleg, fugi și rămîn singur. 

— Uite, îţi promit pe cuvîntul meu de geolog că nu plec 
nicăieri, decît cu aprobarea ta. Corect? 

— Mda, consimţi într-o doară Michel. Singura problemă 
e că nu eşti geolog. 

În pofida acestei obiecţii, porni către Pablo, rostogolind 
pe lîngă el bidonul cu apă. Ca să aibă mîinile libere şi să se 
poată deplasa, băgase caietul cu memoriile sub vestă. Cînd 
ajunse lîngă Pablo, luă bidonul și îl ridică deasupra capului. 

— De cînd ai venit, ai făcut tot timpul pe prostul, ca să 
pari şmecher. De fapt cine ești și ce cauţi aici? îl întrebă. 

— Nu sunt geolog și nu mi-e sete, răspunse repede Pablo. 
Ce cîntec cîntai adineauri ? 

— Nu căuta să schimbi vorba! 

— M-a adus nenea acela cu faţa verde despre care dum- 
neata știi mai bine cine e. M-a prins în pădure şi... 

După fiecare cuvînt rostit de Pablo, Michel încuviinţa înţe- 
legător din cap, a neîncredere. Din nefericire, continuă să dea 
din cap şi după ce Pablo tăcuse, ceea ce nu era un semn toc- 
mai bun. Apoi se întoarse și privi în urmă, sau poate că nu 
privi nimic; fiindcă nici n-ar fi avut ce să vadă. Totuși, ră- 
mase cîteva secunde cu faţa întoarsă, părînd că reflectează la 
ceva. La urmă vorbi pe un ton aproape confidenţial. 

— Există o metodă sigură care mă va ajuta să aflu tot ce 
mă interesează: hipnoza. Uită-te bine la bidonul ăsta... — zise 
şi începu să-l penduleze în aer, deasupra capului lui Pablo — 
aparent, este un bidon reciclabil din material plastic, plin 
cu apă şi care cîntăreşte aproape două kilograme. În realita- 
te, este un instrument eficace de hipnoză. Concentrează-te 

şi priveşte-l cu toată atenţia, poate între timp te vei decide 
să-mi spui din proprie iniţiativă tot ce ai de spus... 

— Păi, de cînd am venit îţi tot spun ce am de spus, nu-i 
aşa? 

Întrebarea de la urmă fusese adăugată involuntar şi ex- 
prima nu atât nevoia de confirmare, cît temerea că discuţia 
lor ar putea evolua într-o direcţie neconvenabilă. 

— Te întreb prieteneşte pentru ultima oară: CINE EȘTI? 

— Îți răspund sincer şi la fel de prietenește: NU ȘTIU! 

Michel păru că acceptă răspunsul. Se uită atent în Jur, de 
parcă ar fi vrut să se asigure că erau numai ei doi în peșteră, 
fiindcă avea de gînd să-i dezvăluie, la rîndul său, un secret, 
dar deocamdată nu-i dezvălui nici un secret. Începu să îngî- 
ne din nou cîntecul acela, a cărui melodie lui Pablo îi părea 
cunoscută; versurile însă nu le înţelegea. Absorbit de cînte- 
cul lui, Michel legăna elegant bidonul în aer, ca și cum ar fi 
dirijat cu el vreo orchestră. Uneori îl depărta mult de corp, 
alteori îl apropia, apoi îl ridica şi îl cobora, sau îl rotea, după 
cum cerea melodia... — şi deodată, întorcîndu-se brusc, îl 
pocni cu el pe Pablo drept în frunte. 


Cînd s-a trezit, Pablo nu mai era legat. Între timp, cine- 
va aprinsese felinarul. Michel dormea în cotlonul lui, sau nu- 
mai se prefăcea că doarme. Pentru început, miji puţin ochii, 
încercînd să-şi dea seama unde se află și, pe cît posibil, ce are 
de făcut. Nu știa dacă afară e zi sau noapte. Poate că nici nu-l 
interesa. Îşi amintea cu deosebită claritate discuţia lui cu Mi- 
chel, ca și cum s-ar fi petrecut cu doar cîteva minute mai 
devreme. Avea impresia că ştie precis ce ar urma să facă, sen- 
zaţie care îi procura, la rîndul ei, o mare încredere în sine. Gîn- 
durile i se înșiruiau într-o ordine reconfortantă. Mintea îi era 
ca o cameră dereticată de curînd, bine luminată şi cu puţine 
obiecte. Se aflau acolo niște eprubete înşirate pe mai multe 
stative, ordonate, la rîndul lor, pe mai multe etajere ş şi pregă- 
tite în orice moment să-și ofere preţiosul conţinut, în vederea 

subtilelor operaţii alchimice ale raţionamentului deductiv, care 
trebuia să-l conducă apoi la o decizie cît mai înţeleaptă. Dar 
nu se grăbea. Contempla eprubetele acelea, care desigur întru- 
chipau chiar gîndurile lui, iar faptul că le vedea cu ochii minții, 
atribuindu-le oarecum atitudini și caractere personale, îi oferea 
un sentiment de certitudine şi linişte sufletească, de care 
atîta vreme dusese lipsă. Căci numai atunci cînd îţi stăpînești 
gîndurile, viitorul devine cu adevărat predictibil. Iar Pablo 
ştia că viitorul său îşi definise, în sfârșit, intențiile, ceea ce semă- 
na foarte bine cu o poliţă de asigurare. De acum încolo, nu 
mai avea nimic altceva de făcut, decît să-i puncteze scadența. 

Abia în momentul cînd încercă să-și amintească ceva con- 
cret, bunăoară, despre ce vorbise cu Michel înainte de a ador- 
mi, constată cu uimire că eprubetele, mai precis baloanele 
acelea transparente, admirabil ordonate, erau niște simboluri 
goale; prețiosul lor conţinut, deşi altminteri iminent, nu se 
manifesta nicidecum ca atare. Pe de altă parte, ştia bine că 
nu sunt propriu-zis goale. Probabil că însăși transparenţa lor 
era un fel de conţinut care îl împiedica să vadă ce e înăun- 
tru. Ciudat era mai ales faptul că avea conştiinţa deplină a 
sensului lor — știa că știe despre ce e vorba! Mai degrabă, pre- 
simţea. Numai că totul rămânea la nivelul presimţirii, nereu- 
şind să depășească pragul de potenţial care să le facă accesibile. 
Era, în toate acestea, un fel de nedumerire a minţii, care se 
vedea în imposibilitatea de a ajunge la propriile gînduri. Ca 
şi cum ar fi cîntat un cîntec din care îşi amintea doar melodia, 
fără cuvinte. Pentru a fi şi mai preciși: îşi amintea totuși niş- 
te cuvinte, dar dintr-o limbă străină, pe care nu o înţelegea. 
La fel, din ce-i spusese Michel, îi rămăseseră în memorie into- 
naţia, timbrul vocii sale, cadenţa frazelor, sau amănuntul că, 
în timp ce conversau, se stinsese felinarul, dar nici un ele- 
ment din care să poată extrage vreun înţeles, ori pe care să- l 
poată reproduce în propriile cuvinte. În schimb, își amintea 
cu ușurință cum ajunsese în peşteră, adus de Vic, cum îl salu- 
tase la intrare pe cel pe care Vic îl numise eronat David şi 

alte întîmplări dintr-un trecut mai îndepărtat, ori poate din- 
tr-un vechi vis, între timp uitat. Ca atunci cînd priveşti către 
un obiect fără să-l vezi propriu-zis, căci privirea se duce din- 
colo de el, mult mai departe, și vede o mulțime lucruri inexis- 
tente, ocolind obiectul care-i stă în cale fără contur, lipsit de 
culoare, transparent, dizolvat în fantomele reveriei. Era un 
fel de ameţeală plăcută, asemănătoare întrucîtva senzaţiei de 
plutire sau de zbor, adică implicînd pericolul permanent al 
căderii. 

Nu se mai temea de Michel. Dimpotrivă, îl iubea şi ar fi 
vrut să-l îmbrăţişeze ca pe un frate, deşi acesta părea să nu 
se fi trezit încă. Dintr-un motiv greu de explicat, simţea, în 
legătură cu asta, imboldul de a face cîteva mișcări de învio- 
rare, sau vreun alt gest energic şi eliberator. Deocamdată, se 
mulțumi să-şi întindă mult picioarele amorțite, dinspre care 
venea un miros nu tocmai plăcut. 

Abia după ce se ridică, ţinîndu-și capul aplecat și gâtul în- 
ghesuit între umeri, pentru a nu se lovi de tavanul grotei, îl 
văzu pe Vic într-un cotlon mai îndepărtat, răsfoind preocupat 
un caiet. Avea aerul unui bătrînel de treabă care citește poveşti 
pentru nepoţeii lui. Nici de el nu se mai temea — de fapt, nu 
se mai temea de nimic! — şi, drept urmare, se apropie să-l salute. 

— Bună dimineaţa! zise în şoaptă. 

— Bună dimineaţa, dar deocamdată e noapte. 

— Pentru mine e dimineaţă, fiindcă m-am trezit adinea- 
uri, explică Pablo, continuînd să vorbească în şoaptă. Tre- 
buie să-ţi comunic un lucru foarte important. Tipul de colo 
nu e cine crezi. L-ai răpit degeaba. Adevăratul său nume este 
Michel. 

— Şi eu trebuie să-ţi comunic un lucru, aproape la fel de 
important. Tipul de colo e un mare mincinos, îi răspunse tot 
în şoaptă Vic. 


Poate că totuși Michel dormea. Atîta doar, că nu-l chema 
Michel, ci David. După ce ieșiră din peșteră, Vic stinse lanter- 

na, deşi afară era aproape la fel de întuneric; luna încă nu ră- 
sărise, sau poate că apusese deja. Pablo îl urma pășind mult 
aplecat, încercînd să se ferească astfel de tăișul rece al aeru- 
lui. În cele din urmă, cărarea pietroasă pe care urcau se pier- 
du printre alți bolovani albi şi umezi. Pesemne că mai devreme 
plouase. Curând, ajunseră la marginea unui desiș de jnepeni, 
unde Vic se opri și aşteptă pînă cînd Pablo, care rămăsese în 
urmă, se apropie îndeajuns, ca să-i poată vorbi. Pentru a-l 
încuraja, sau pentru a fi mai convingător, îi puse o mînă pe 
umăr. Era un gest bărbătesc aproape tandru, datorită căruia 
Pablo tresări, mai ales că Vic îi rosti numele. 

— Ştii, Pablo, aș vrea să-mi cer scuze pentru purtarea mea 
de alaltăieri, cînd ne-am întâlnit în pădure. Sper că înţelegi, 
trebuia să-mi iau anumite măsuri de precauţie... 

— Ai vorbit cu Christina! se bucură Pablo, după care 
socoti de cuviință să-l dojenească niţel. Ascultă Vic, pot să-ţi 
spun aşa? Nu trebuia să o lași singură. Nici un soţ adevărat 
nu ar face una ca asta! 

— Poţi să-mi spui cum vrei, dar numele meu nu este Vic 
şi nu sunt soţul Christinei, ci tatăl ei. Mai bine spune-mi Como. 

Pablo privi în sus, mirîndu-se cît de aproape veniseră ste- 
lele. Împrejur nu se vedea, oricum, mai nimic. 

— Como?... se miră dezamăgit. Înseamnă că avea drep- 
tate Michel cînd spunea că... 

— Nu-l cheamă Michel, ci David, dar nu mai contează. 

— David mi-e antipatic. În schimb, Como e un nume des- 
tul de simpatic, trebuie să recunosc. De ce ai faţa verde? 

— Deoarece sunt extraterestru. 

— Ştiam, mi-a spus Michel! se mîndri Pablo. Dar adevăra- 
tul Vic unde este acum ? I-am promis Christinei că îl voi găsi. 

Subliniase anume adevăratul Vic, pentru a-l deosebi de 
cel care fusese o vreme Vic, iar acum era Como. Înainte de 
a-i răspunde, Como își luă mîna de pe umărul lui, iar Pablo 
oftă ușurat; fiindcă, pînă atunci, respirase numai porţii mici 
de aer. 

— Poţi considera că l-ai găsit. E o poveste mai lungă, nu 
am timp să ţi-o spun. Ajunge să ştii că pe Vic l-au prins şi 
acum e prizonier în turnul acela în formă de ciupercă... 

Întorcînd privirea în direcţia indicată de Como, Pablo 
văzu, conturată pe cerul tulbure, coama întunecată a pădurii, 
care se lăsa la mijloc într-un fel de şa. Mai în jos, totul era 
învelit într-o negură aproape violetă. 

— Nu văd nici un turn, zise. 

— Nici eu nu-l văd, răspunse Como dezamăgit. Şi totuşi, 
va trebui să încerc să-l eliberez pe Vic de acolo. 

— Poate că nu-l vedem fiindcă nu e, presupuse Pablo pe 
un ton oarecum optimist. Ce vei face dacă nu vei reuşi? 

— Nu ştiu. Am ordin să-l eliberez sau să-l împușc. Tu va 
trebui să pleci chiar în noaptea asta la Baakho. Íl vei căuta 
pe maiorul Smith și-i vei transmite un mesaj. 

— Şi dacă mă prinde poliţia? Mi-au dat poza la ziar, zi- 
cînd că am omorît-o pe Agneta. 

— N-o să te prindă. Oricum, ei ştiu că n-ai omorît-o tu 
pe femeia aceea. 

— Bineînţeles că n-am omorât-o eu. Totuşi, acum e moartă. 
Ceea ce, dintr-un anumit punct de vedere, nu e bine deloc! 
În sfîrșit, omul acesta, vreau să spun, maiorul acela... Este 
un om de caracter? Se poate conta pe el? 

— Este agent CIA sub acoperire, însă adevărata lui misiu- 
ne e alta, pe care el nici măcar nu o bănuiește. Important e 
că, după ce va primi mesajul, va face tot ce-i vei cere, adăugă 
Como. 

— Problema e că nu prea ştiu ce să-i cer. 

— Nu-ţi bate capul, a avut grijă David de asta. Ideile îţi 
vor veni pe măsură ce vei avea nevoie de ele. ÎI veţi scoate 
pe David din peşteră și vă veţi îndrepta spre țărm. Christina 
şi cu Kiki vor veni și ei cu voi. Trebuie să părăsiţi cît mai re- 
pede insula. 

În sfârşit, lucrurile începeau să se limpezească, rămînînd 
totuși suficient de confuze pentru a-l lăsa nedumerit. Totuși, 

de vreme ce Como avea încredere în el, Pablo socoti că tre- 
buie să aibă, la rîndul său, încredere în Como. 

— Atunci, e-n regulă, voi pleca la Baakho! Dar promi- 
te-mi că nu-i faci nici un rău lui Michel. Zău că e un băiat 
de treabă! Doreşte să reinstaureze comunismul în întreaga 
lume. 

— David este prietenul meu din copilărie şi mă urăște de 
moarte, mărturisi Como. Trebuie să ajungă viu şi nevătămat 
la Washington. De aceea am nevoie de ajutorul tău. 


Pisica lui Schrödinger 


Maiorul Smith dormea și tocmai visa ceva foarte palpi- 
tant. Era în plin război, undeva prin Balcani, probabil în fosta 
Iugoslavie, avînd misiunea de a contracara acțiunile unor gru- 
puri de gherilă care provocaseră pierderi destul de serioase 
trupelor americane. Între timp, fostul maior Smith fusese îna- 
intat direct la gradul de general, apoi, prin ordin al Înaltului 
Comandament, i se încredințase comanda unei divizii aero- 
purtate. Chiar și atunci cînd visa, maiorul avea o gîndire clară, 
înzestrată cu o logică fără cusur, astfel încît, în vis, el văzu 
harta Europei Centrale, străbătută de la Nord-Vest către 
Sud-Est de fluviul Dunărea. Ştia cu precizie ce are de făcut 
şi, pe această hartă, trasa cu creioane colorate diverse linii şi 
săgeți cu semnificație tactică, pentru o viitoare acţiune inteli- 
gentă. În aceeași clipă, generalul Smith îşi dădea seama că, 
ontologic vorbind, nu e decît visul maiorului Smith și că visul 
acela era unul premonitoriu — fără a ști şi ce anume prevestea. 
Din păcate, înainte de a fi ajuns propriu-zis la un deznodă- 
mînt, ușa ce da spre un coridor întunecat se deschise, iar în 


344 


christina domestica şi vînătorii de suflete 


pragul ei apăru un soldat al inamicului, infiltrat nu se ştie cum 
în clădirea Statului-major. „Să trăiţi!“, zise acesta, ducîndu-și 
regulamentar mîna la chipiu, după care îşi descărcă arma auto- 
mată direct în burta generalului american. Ceea ce constitu- 
ia totuşi un deznodămînt, deşi nu neapărat cel dorit. Cum 
însă în vis aproape totul e reversibil, soldatul lăsă arma deo- 
parte şi începu să-i vorbească, în limba franceză, despre învie- 
rea marelui avatar divin Sri Yukteshwar Giri, despre care 
generalul nici măcar nu auzise pînă atunci. Lăsînd la o parte 
faptul că, în viaţa de toate zilele, nu înţelegea franceza, gene- 
ralul pricepu destul de repede că soldatul acela era însuși Sri 
Yukteshwar, revenit din domeniul astral numit HIRANYA 
LOKA. Oricum, părea să ştie anumite lucruri pe care nu le-ar 
putea şti decît unul care a murit. Pentru a fi mai convingător, 
soldatul scoase din buzunarul vestonului un aparat de vizua- 
lizare a ectoplasmei, cu imagini metaforice dintr-o maternitate 
unde, pe mai multe paturi puse la rînd, niște femei însărcinate 
se pregăteau să dea naștere vieții veșnice, şi totuși nu nășteau 
decît un fel de pisici. Dintr-un motiv de neînțeles, î în timp 
ce-i vorbea despre funcția de undă şi instabilitatea viitoru- 
lui, unde, potrivit teoriei lui Ilya Prigogine, toate posibilită- 
tile se actualizează, coexistă și interferează, astfel încât sistemul 
este în același timp tot ce el ar putea fi, soldatul lua din cînd 
în cînd arma și-i mai trăgea generalului cîteva gloanţe în burtă, 
care explodau apoi ca niște mici grenade. De cealaltă parte, 
maiorul Smith, care asista la propriul său vis ca simplu specta- 
tor, ştia că soldatul acela nu e propriu-zis soldat, și nici măcar 
Sri Yukteshwar, aşa cum susţine, ci purtătorul unui mesaj 
esenţial, deși ocult, deocamdată. Așa încît își propuse să ţină 
minte acest vis pentru a-i descifra înțelesurile, atunci cînd se 
va ivi ocazia. Cu multă subtilitate, generalul reuşi să abată 
atenţia soldatului inamic către nişte tablouri de pe pereți, re- 
prezentând mental diferitele ramificații ale eului. În momen- 
tul cînd la fereastră apăru elicopterul pilotat de colonelul 
Pruritanal, soldatul încă mai aduna şaibe şi bani mărunți 

dintr-un sertar. Generalul Smith păși cu eleganţă peste per- 
vazul ferestrei deschise și urcă fără efort în elicopter, ca şi 
cum ar fi trecut printr-o membrană, în timp ce colonelul Pru- 
ritanal striga la el să nu-şi uite parașuta. „Am un singur defect: 
ştiu că sunt deştept. În engleză, Smith înseamnă smith“, îi 
răspunse generalul. Odată depășit acest punct critic, inginerii 
Diviziei de Cercetare Avansată puseră în funcțiune tunul de 
ionizare a gazelor, după care, aparent, nu se mai întîmplă ni- 
mic. Elicopterul levita peste cîmpia nesfîrşită, al cărei spaţiu 
imens îl împiedica pe general să ajungă la lucruri, colonelul 
era galben la faţă şi avea capul bandajat cu o faşă de culoare 
gri, care îi proteja gîndurile, din clădirea Statului-major, solda- 
tul inamic trăgea la răstimpuri rafale de armă automată, îm- 
puşcînd numai vrăbii etc. 

Maiorul deschise ochii. Se trezise, dar încă mai dormea. 
Din cauza storurilor trase, nu-și putea da seama dacă e seară 
sau dimineaţă. Își aminti însă că, înainte de a adormi, se gîndi- 
se să se apuce din nou de fumat, deși tutunul îi provoca grea- 
tă şi arsuri la stomac. Avea de pe acum gura amară. Spaţiul 
îngust din elicopter şi poziţia incomodă din timpul survolu- 
lui făceau să-l doară umărul și o porţiune din braţ, iar cearșa- 
ful era mototolit şi adunat la o margine a patului. Tocmai 
atunci, soldatul mai trase câteva rafale puternice de pistol auto- 
mat, care semănau izbitor cu nişte bătăi în uşă. Maiorul se 
ridică, aprinse veioza şi merse să vadă cine e. Cînd deschise, 
în prag stătea soldatul din vis, atâta doar că arăta cu totul alt- 
fel. Nu mai avea nici armă, nici chipiu, nici veston. Pe cap 
purta şapcă. Îl recunoscu din prima clipă, deşi era îmbrăcat 
cu o haină din stofă aspră, cum poartă ţăranii de la munte, 
iar în mînă ducea o sacoşă din plastic, de culoare albastră. 
Nu-şi amintea însă unde și în ce împrejurări se mai întâlniseră. 

— Maiorul Smith? 

— Eroare. Nu mai sunt maiorul Smith, ci simplul cetățean 
american Smith, sau mai precis, colonelul în retragere Smith. 

— Păi, atunci... În cazul acesta... Pablo mută încurcat sa- 
coşa dintr-o mînă în alta, ca să-şi poată aranja mai bine șapca 
pe cap. Numele meu este Pablo. 

— Am presupus de la bun început că nu ești Jean Valjean. 
Pablo şi mai cum? 

Pablo rămase cîteva momente pe gînduri, de parcă abia 
atunci ar fi aflat că s-ar cuveni să aibă încă un nume. 

— Am fost trimis cu o misiune importantă, răspunse. 

Fiindcă, de câteva zile, maiorul începuse să-şi împachete- 
ze lucrurile, toată casa era în dezordine, așa încât se văzu ne- 
voit să-şi invite musafirul nepoftit în bucătărie, unde spaţiul 
strîmt făcea ca dezordinea să pară mai mică. Idee ce se dove- 
di cât se poate de i inspirată, căci, în primul rînd, lui Pablo îi 
era foame. În timp ce mînca, îi mărturisi maiorului că, la colțul 
străzii, îl acostase o tînără persoană de sex feminin, avertizîn- 
du-l că-i poate îndeplini orice dorință contra sumei de cinci- 
zeci de dolari. În al doilea rînd, era urmărit de poliție, fiind 
presupusul asasin al unei asistente de la clinica de psihiatrie 
a spitalului din Baakho. Cu un surîs sceptic, ale cărui moti- 
ve numai el le ştia, maiorul îl asigură că nu trebuie să-și facă 
prea mari griji. În urma unor investigații private, ajunsese la 
concluzia că femeia aceea fusese victima unei pisici manipulate 
genetic, lucru ce le era cunoscut și celor care îl urmăreau pe 
Pablo, şi tocmai de aceea nu-l prinseseră pînă atunci. 

— Extraordinar! exclamă bucuros Pablo. Dar cum de ţi-ai 
dat seama? 

— Prin deducție, răspunse modest maiorul. Dacă-mi dai 
voie, am să-ţi spun un secret: sunt un geniu. 

— Şi dacă se dovedește că nu e aşa cum spui? 

— Atunci, înseamnă că nu sunt, ceea ce, la drept vorbind, 
nu m-ar deranja prea mult. Nu e nici o afacere să fii genial, 
decât, eventual, dacă ești un geniu al afacerilor. De exemplu, 
înainte de a-ţi deschide, știam că îmi aduci un mesaj, dar asta 
nu m-a făcut mai fericit. 

Pablo încetă să mai mănînce. Rămase cu gura deschisă şi 
cu mîncarea nemestecată în gură. Nu era vorba decît de nişte 
spaghete cu caşcaval, încălzite la cuptorul cu microunde; ma- 
iorul Smith gătea rar şi prost, de obicei mînca în oraș. 

— De unde ştiai? întrebă. 

— Întîmplarea face că, în timp ce băteai la ușă, tocmai vi- 
sam un soldat care mă împuşca. Potrivit codului meu de vise, 
asta înseamnă că urmează să primesc o veste importantă. Din 
motive pe care nu are rost să le detaliez, am presupus că eşti 
aducătorul ei. 

— Eu, de cîte ori visez că dau grăunţe la nişte găini, a doua 
zi mă doare capul, mărturisi Pablo. Trebuie să fie vreo legă- 
tură aici, deși nu o văd. 

— Toate au o explicaţie, acceptă maiorul, mai curînd din 
politeţe. În situaţia respectivă, cred că ar fi bine să iei un algo- 
calmin. Ai fost vreodată în Cuba? 

— Ce să caut în Cuba? 

— Am impresia că ne-am mai întâlnit undeva şi nu-mi 
amintesc unde. Intuiţia îmi spune însă că pot avea încredere 
în dumneata. 

— Domnule, ești atît de amabil cu mine şi te porţi atît de 
drăguţ, încît îmi vine să înjur sau să fac alt lucru necuviin- 
cios. Zău aşa, nu ştiu ce să mai spun! N-ai ceva de băut? 

— O.K., am să-ţi fac un ceai! exclamă maiorul ridicîndu-se 
de pe scaun. Pînă atunci, vorbeşte-mi despre misiunea du- 
mitale. 

— Este o misiune secretă, nu pot vorbi despre ea, mai ales 
că nici nu ştiu propriu-zis despre ce e vorba, răspunse Pablo 
pe un ton oarecum misterios. Dar, dacă te ajută cu ceva, ţi-am 
adus un plic. 


În locul răposatului dr. Thomas, un medic mult mai tînăr 
fu detașat provizoriu de la comandamentul Pacificului de Sud, 
pentru a se ocupa de sănătatea militarilor de pe insulă și în 
special a colonelului Pruritanal. Dr. Hemming, un nume care 

chiar că nu spune nimic, îi fusese recomandat colonelului 
drept cel mai bun specialist în bolile aparatului digestiv, de 
care US Marine Corps dispunea în acel moment. Scrisoarea 
de recomandare, semnată de medicul-colonel Girlisch, şeful 
corpului medical al Pacificului de Sud, îl mai asigura că dr. 
Hemming era un tip energic, ambițios şi cu idei originale, 
încheindu-se cu speranţa că toate aceste calităţi vor contribui 
la vindecarea definitivă a constipaţiei cronice de care colone- 
lul Pruritanal suferea. Într-adevăr, supozitoarele și pilulele 
antispastice prescrise de doctorul Thomas se dovediseră a fi 
doar niște paliative al căror efect, mai degrabă psihologic, se 
tot diminuase în timp, în așa fel încît, pînă la urmă, sau că le 
lua, sau că nu, avea aceleași probleme. În schimb, doctorul 
Hemming îl anunţă de la început că tratamentul său va acţiona 
direct şi într-un mod decisiv asupra cauzei înseşi. Onestitatea 
profesională îl obligă să precizeze imediat că, deocamdată, 
cauzele bolii de care colonelul suferea nu erau propriu-zis 
cunoscute de nimeni, dar din tonul lejer cu care îi vorbea de- 
spre ele reieșea oarecum că el le-ar cunoaște. În mod normal, 
era vorba de o afecţiune a colonului, cunoscută sub denu- 
mirea prescurtată IBS (în limba engleză, Irritable Bowel Syn- 
drome — sindromul de colon iritabil), care peste tot în lume 
se tratează, la fel de ineficient, cu antispastice. Studii recen- 
te au evidenţiat însă faptul că depresivii au o predispoziţie 
accentuată pentru această boală, cu toate mizeriile care o înso- 
ţesc — indigestii, balonări, flatulență, constipaţie, hemoroizi, 
migrene şi dureri abdominale etc. — o veste destul de tristă 
pentru un om şi aşa deprimat, dar care sugera totodată anumi- 
te posibilităţi de tratament, căci, fiind vorba de o nevroză in- 
testinală, ea ar putea fi tratată la fel ca oricare altă nevroză. 
Într-un fel, raţionamentul său răsturna tot ceea ce colonelul 
Pruritanal crezuse pînă atunci despre sine. El crezuse că e 
mereu indispus din cauza constipaţiei, pe cînd tînărul şi ambi- 
ţiosul medic susţinea că, dimpotrivă, constipaţia se datora fap- 
tului că era mereu indispus. Încât, pentru ca lucrurile să meargă 

bine, nu-i rămînea decît să fie mereu bine dispus şi fără griji. 
Din nefericire, problema principală a depresivilor este tocmai 
aceea că nu sunt depresivi fiindcă aşa vor ei. Dimpotrivă, s-ar 
bucura să poată fi veseli, dar nu pot. Ceea ce înseamnă că e 

o problemă fără soluţie. Totuşi, după ce dr. Hemming îi ex- 
plică, gesticulînd excesiv, lucru care îl cam indispunea pe co- 
lonel, că în pereții intestinali există la fel de mulţi neuroni ca 
şi în creier, şi îi vorbi despre obiectivul său principial, de a 
restabili echilibrul concentraţiei de neuro-transmiţători prin 
acţiunea unui cîmp electromagnetic de slabă intensitate, ac- 
ceptă resemnat schema de tratament propusă, tocmai din cau- 
ză că gesticulaţia excesivă a medicului și abundența de termeni 
specifici din explicaţiile sale sfîrșiseră prin a-l epuiza nervos. 
Abia acum îl regreta cu adevărat pe răposatul doctor Thomas, 
ale cărui metode convenţionale de tratament măcar nu-i so- 
licitau un prea mare efort intelectual. În pofida preocupă- 
rilor sale extravagante, doctorul Thomas fusese un om potolit, 
cu o înfățișare destul de agreabilă, înzestrat de la natură cu 
un fel de naivitate generoasă, care îl condusese în cele din 
urmă spre un sfîrșit lamentabil şi, în fond, nemeritat. În 
schimb, doctorul Hemming părea el însuşi atins de un sin- 
drom nevrotic, datorită căruia se agita în permanenţă, gesti- 
cula inutil și mai ales dezordonat, fiindcă avea mîinile prea 
lungi sau prea subțiri. Era un tip mai degrabă blond decît 
chipeș. Capul mic și ţuguiat, cu o frizură scurtă, făcea ca faţa 
îngustă să pară şi mai îngustă, iar ramele ochelarilor de vede- 
re îi acopereau în mod inexplicabil sprâncenele, deşi la ceilalți 
oameni ochelarii cad normal pe nas, lăsînd sprâncenele des- 
coperite. Restul fizicului său era previzibil, adică slab și deși- 
rat. Avea nasul lung și ţinea gura mereu strânsă. Însă defectul 
cel mai important consta în ideile sale originale, printre care 
şi aceea că întregul organism uman este alcătuit din neuroni 
deghizați în tot felul de celule. Abia după ce află că familia 
sa provenea din nordul Californiei, colonelul Pruritanal de- 
veni ceva mai îngăduitor cu el, fiindcă intenţiona ca, după 

ce va ieşi la pensie, să se stabilească la Harbin Hot Springs, 
o staţiune situată în apropiere de Middletown. Era tocmai 
locul în care doctorul Hemming fusese conceput; în urmă 
cu vreo treizeci de ani, părinţii săi petrecuseră acolo cîteva 
nopţi stranii şi agitate, care nu rămăseseră fără urmări. Ceea 
ce colonelul nu știa încă, iar doctorul Hemming evită să-i spu- 
nă la primele lor întâlniri, era că, datorită presupuselor sale 
însuşiri miraculoase, Harbin Hot Springs devenise între timp 
locul predilect de întâlnire al unor grupuri de indieni Miwok, 
lama tibetani reîncarnaţi, adepţi New Age, vînători de 
OZN-uri şi mai cu seamă consumatori de LSD. 


Problema e însă cu totul alta. Se crede că însușirile mira- 
culoase ale locului s-ar datora geologiei sale unice, care deter- 
mină fluctuații periodice ale cîmpului magnetic terestru şi 
slabe anomalii gravitaționale. În egală măsură, e posibil să fie 
vorba de nişte radiaţii telurice care, așa cum a arătat Hartman, 
se ridică vertical din sol, ca niște ziduri invizibile, din doi în 
doi metri. Este un lucru stabilit că punctele de intersecţie ale 
acestor raze, așa-zisele noduri Hartman, cunoscute de radi- 
estezişti şi sub numele de puncte geopatogene, au efecte noci- 
ve asupra ţesuturilor biologice. Prezenţa celor doi vulcani 
stinși din Pleistocen, unul la nord-vest de Harbin, iar celălalt 
la sud, între care au apărut două grupuri de gheizere şi nume- 
roase caverne şi falii, ar explica majoritatea evenimentelor de 
telepatie și clarviziune raportate de cei care au petrecut mai 
multe zile acolo, sau ciclurile emoţionale, însoţite frecvent 
de fenomene luminoase și halucinaţii, acestea din urmă atri- 
buite în special faliei Collayomi. Se pare că dr. Hemming fuse- 
se conceput tocmai în perioada unor asemenea evenimente; 
numai așa s-ar explica predispoziția lui exagerată pentru tot 
felul de invenţii, printre care şi dispozitivul acela bizar, pe 
care colonelul Pruritanal trebuia să-l poarte zi şi noapte pe 
cap, bineînţeles, dacă dorea să se vindece. Era un fel de capi- 
şon avînd montate pe toată suprafaţa numeroase bobine cu 

autoinducţie, asemănătoare unor bigudiuri, alimentate cu 
energie prin nişte fire subțiri legate la o baterie electrică. Mai 
avea şi două căşti audio la urechi, care emiteau un ţiuit per- 
manent, cu diferite modulaţii. Numele complet al dispoziti- 
vului era Brain Newromagnetic Stimulator şi el ar fi trebuit 
să inhibe producţia de corticoliberină a celulelor nervoase, 
un hormon produs de hipotalamus şi responsabil de efecte- 
le depresiei, stimulând în schimb secreția dopaminei și seroto- 
ninei. Prin mecanisme numai de dr. Hemming ştiute, acestea 
urmau să ajungă apoi în peretele colonului şi să-l bine dis- 
pună, contribuind astfel la eliberarea din organism a tutu- 
ror materiilor de prisos. 

În momentul cînd maiorul bătu la ușă, colonelul citea pe 
furiș cartea intitulată The Coming Race, de Edward Bulwer 
Lytton, în care este vorba despre niște oameni cu aripi care 
zboară pe sub pămînt. Maiorul Smith avu astfel confirmarea 
celei de-a doua premoniţii şi, în același timp, își dădu seama 
că superiorul său era pe un drum greșit. N-ar fi îndrăznit to- 
tuşi să-și exprime opiniile, întrucît venise cu intenția de a-și 
retrage demisia, situaţie care nu-i permitea să facă observaţii 
critice, nici măcar sub forma unor vagi aluzii. Dar colonelul 
i-o luă înainte, întrebîndu-l într-un mod lipsit de orice pre- 
cauţie. 

— Ce zici de rahatul ăsta de pe capul meu? Nu-i aşa că-s 
ridicol? 

— Depinde la ce foloseşte, răspunse prudent maiorul. 

Un răspuns condiţional care, fără a confirma suspiciunea 
colonelului, lăsa totuşi deschisă posibilitatea unor nuanțări 
ulterioare. 

— Deocamdată, nu foloseşte la nimic, însă am fost asigurat 
că, în cel mai scurt timp, mă va scăpa de constipaţie. Trebuie 
să ştii că a fost conceput pe baza algoritmilor fundamentali 
ai profesorului Persinger, de la Universitatea Laurenţiană. 

— Înseamnă că e un lucru serios. 

— Bineînţeles! Partea proastă e că-mi ţiuie mereu în u- 
rechi. Cîteodată mă ia şi cu ameţeală, însă doctorul Hem- 
ming m-a asigurat că este efectul obișnuit al frecvenţelor 
sub-armonice. Doctorul Hemming este cel mai competent 
gastroenterolog al US Marine Corps, îl lăudă colonelul, ca 
şi cum s-ar fi felicitat pe sine însuşi pentru asta, după care se 
răzgîndi brusc şi adăugă oftînd: Mă întreb cum or fi ceilalți. 

— Doamna Delilah ce părere are? se prefăcu maiorul că 
vrea să afle. 

— E de-a dreptul îngrozită. Știi cum sunt femeile, intră 
ușor în panică. M-a prevenit să fiu atent să nu mă electrocu- 
tez, deşi i-am explicat că e vorba de curenţi foarte slabi, de 
numai cîţiva miliamperi. Apropo, de cînd te interesează păre- 
rile soţiei mele? 

— Vă rog să-i transmiteţi complimentele mele doamnei 
Delilah. Am apreciat întotdeauna spiritul prevăzător şi jus- 
teţea opiniilor sale. 

Colonelul rămase o clipă pe gînduri, încercînd să evalue- 
ze coeficientul de sinceritate din cuvintele maiorului. Rezulta- 
tul se dovedi cu totul nesatisfăcător. 

— Casca asta, aşa cum o vezi, are şi proprietăţi paranor- 
male, uneori mă ajută să citesc gîndurile oamenilor. Ştii ce-mi 
spune acum? Că ai venit cu altă treabă şi încerci să mă păcă- 
leşti. Cu ce treabă ai venit? 

— Am venit cu un singur scop, care e de fapt scopul vieţii 
mele, acela de a servi America, preciză maiorul. 

Auzind vorbindu-se despre America, faţa colonelului se 
umbri, deoarece din cauza Americii îşi ratase viaţa. În tinere- 
te, pe vremea Războiului Rece, fusese el însuși un mare patri- 
ot, şi tocmai de aceea hotărtse să urmeze cariera militară. 
Numai că, pe măsură ce se apropia de pensie, era tot mai con- 
vins că ar fi trebuit să se facă medic veterinar. Oftă resem- 
nat și împinse cu amîndouă mîinile în birou, ca să se poată 
ridica, scoțînd şi un mic geamăt. Trupul lui masiv se puse ane- 
voie în mişcare, parcurgând cei cîţiva metri care îl despărțeau 

de fereastră. Odată ajuns acolo, după ce reuși să se sprijine 
de pervaz, simţi nevoia unei explicaţii confidenţiale. 

— Dacă am să scap cumva vreo bășină, de rog de pe acum 
să mă scuzi; nu le mai pot ţine. Deocamdată, e singurul efect 
concret al Stimulatorului Nenromagnetic. După această scurtă 
paranteză, pentru a readuce discuția pe făgașul ei normal, 
adăugă pe un ton mai puţin confesiv, ca şi cum și-ar fi amintit 
abia atunci: Cu alte cuvinte, dacă-mi dai voie, înţeleg că ai 
renunţat la demisie. 

Din delicateţe, sau numai din prudenţă, maiorul evită ori- 
ce fel de comentariu. Spuse: 

— Propriu-zis, nu am renunţat, ci am amînat, deoarece a 
apărut o problemă urgentă. Am nevoie de o șalupă. 


În plicul adus de Pablo, se afla jumătate din fotografia 
alb-negru a unui bărbat alb, tînăr, îmbrăcat într-o uniformă 
militară care nu aparţinea în nici un caz armatei americane. 
Fotografia fusese tăiată în zigzag, de-a lungul şi pe mijloc, 
în așa fel încît portretul tînărului soldat era dificil de reconsti- 
tuit, iar pe dosul ei cineva notase cu un scris mărunt și îngri- 
jit numele acelui tînăr, din care se vedeau numai primele trei 
litere: Tuc. O scurtă linie oblică sub ele, aparent întîmplătoa- 
re, lăsa loc presupuneri că, pe lîngă nume, mai fusese adăuga- 
tă încă o însemnare, care însă rămăsese pe cealaltă jumătate 
a fotografiei. Cealaltă jumătate a fotografiei se afla în micul 
seif cu cifru, montat în peretele dublu al sufrageriei și ascuns 
după un dulap suspendat. Un dispozitiv cu detonator stătea 
pregătit să distrugă întregul conţinut al seifului şi să spulbere 
totul în jur, pe o rază de cîţiva metri, dacă cifrul ar fi fost 
format greșit de trei ori la rînd. Maiorul însuşi nu ştia cifrul, 
ar fi trebuit să-l primească de la aducătorul plicului. Însă, în 
momentul cînd îl întrebase pe Pablo, acesta ridicase dezinvolt 
din umeri: nimeni nu-i vorbise vreodată despre vreun cifru, 
el venise cu altă treabă. N-avea rost să insiste. Instrucţiunile 
prevedeau clar că, dacă persoana care aduce plicul nu ştie cifrul, 

trebuie lichidată. Maiorul se prefăcu că acceptă explicaţia lui 
Pablo, deveni dintr-o dată bine dispus și îl invită să joace îm- 
preună biliard. Primind cu reticenţă invitaţia, Pablo mărtu- 
risi că nu mai jucase niciodată; la drept vorbind, nici nu 
înţelegea prea bine ce motiv au oamenii să joace biliard. Părea 
un pic îngrijorat. Trecură totuși în încăperea unde se afla masa 
de biliard. Deşi maiorul îi explicase regulile jocului, Pablo 
lovea bilele cam la întîmplare, de parcă ar fi vrut dinadins să 
piardă. Raportul de forţe era atît de vădit dezechilibrat, încît 
maiorul, jenat de superioritatea lui, se străduia să joace și el 
cît mai prost. La un moment dat, Pablo se opri din joc, lăsă 
tacul din mînă, și spuse: 

— Prietene Smith, dă-mi voie să te consider prietenul meu. 
Mi-am amintit adineauri că am treburi mai importante decît 
să mă joc cu bilele astea. Trebuie să-mi faci rost de o şalupă. 

— Prietene Pablo, răspunse maiorul la fel de amabil, nu 
înţeleg pentru ce-ţi trebuie o șalupă. 

— Misiunea mea e de o natură care nu-mi permite să vor- 
besc decît despre orice altceva. Ţi-am dat plicul și ar fi tre- 
buit să înţelegi. Dacă nu ai înțeles, poate că nici nu eşti persoana 
pe care o caut. 

— La fel mă gîndeam şi eu. Problema e că cealaltă jumă- 
tate a fotografiei e închisă într-un seif cu cifru. Dacă nu des- 
chid seiful nu pot verifica, iar dumneata nu mi-ai spus cifrul. 

— Nu ţi l-am spus deoarece nu-l ştiu. Mă gîndesc că mai 
potrivit ar fi să-l ştii dumneata, replică Pablo. 

— Nici eu nu-l ştiu. 

— Păi, vezi ? Dacă dumneata nu-l ştii, de ce pretinzi ca eu 
să-l ştiu ? 

— Tocmai de aceea jucăm biliard, ca să treacă timpul. Pînă 
cînd nu deschidem seiful, nu putem verifica dacă jumătăţile 
se potrivesc, iar probabilitatea de a se potrivi este egală cu 
aceea de a nu se potrivi. Sau, cum se spune la noi, în Connec- 
ticut, O pisică vie şi moartă în același timp. 


— Ca pisica lui Schrâdinger, adăugă Pablo. 

Maiorul făcu ochii mari, a mirare. 

— De unde ştii de pisica lui Schrödinger ? 

— Nu ştiu de unde știu, am zis şi eu cum mi-a venit. Mi 
se întîmplă de multe ori să mă ia gura pe dinainte. 

Fără să vrea, Pablo îi sugerase o soluţie a problemei. În 
experimentul i ipotetic al lui Schrödinger, pisica este închisă 
într-o incintă, împreună cu un atom radioactiv, iar viaţa ei 
depinde de dezintegrarea acelui unui atom. Dar dezintegrarea 
e o funcţie de undă, radiaţia poate sau nu să fie emisă, astfel 
că numai deschizînd ușa incintei putem actualiza soarta pisi- 
cii. Pînă atunci, cele două prezenturi coexistă, pisica fiind si- 
multan vie şi moartă. De această dată, Pablo îndeplinea atît 
rolul pisicii, cât şi pe al celui care trebuia să deschidă incin- 
ta. Nu mai rămînea decît să fie lăsat câteva ore singur în casă. 
Dacă era agentul unei puteri ostile Statelor Unite şi, în lip- 
sa maiorului, încerca să deschidă seiful, îşi dădea singur ver- 
dictul. 

— Uite ce e, propuse maiorul, hai să terminăm partida și, 
dacă mă învingi, plec să-ţi caut o șalupă. 

Era numai o stratagemă, căci oricum avea de gînd să piar- 
dă. Însă Pablo, sau poate că numai întîmplarea, îl lipsi de sa- 
tisfacţia de a fi generos. De îndată ce îi veni rîndul, Pablo luă 
tacul, se aplecă mult peste masă, ţinti bila albă şi lovi puter- 
nic, fără să-şi fi pregătit prea mult lovitura. Se putea întîm- 
pla orice, totuşi, ca de obicei, nu se întîmplă decît un anumit 
lucru. Mai întâi, bila albă lovi bila 3; îndată după aceea, bila 
3 lovi bila 5; aceasta trecu pe lîngă bila 8 abia atingînd-o, se 
izbi de mantinelă, ricoşă în diagonală și poposi în cealaltă mar- 
gine. Numai că, între timp, bila albă lovise prin ricoşeu bila 
roșie, care şi ea lovise mantinela, apoi ricoșase direct în buzu- 
narul mijlociu. Pablo părea că nu-şi dă seama ce se întîm- 
plase, îl privi nedumerit pe maior, încercînd să afle dacă avea 
permisiunea de a executa următoarea lovitură, sau trebuia să-i 
predea tacul. După cîteva momente de reflecţie, prefăcîndu-se 
că se preface consternat, maiorul ridică ambele mâini, în semn 

de capitulare. Îi era doar un pic ciudă; ar fi preferat să-i ofere 
el însuși victoria. 

= Okey, okey! se grăbi să adauge. Cred că voi pleca să-ți 
fac rost de şalupa aceea. 


Pretextul retragerii demisiei funcţionase perfect. Nu-i 
spusese colonelului Pruritanal pentru ce îi trebuie şalupa și 
nu-i vorbise despre Pablo. De altfel, nici colonelul nu insista- 
se. Orice s-ar zice, era un om delicat. Îi mărturisi abia acum 
că nu-i înaintase demisia pe linie ierarhică și nici măcar nu 
intenţionase să o facă — cu alte cuvinte, nu-l luase în serios, 
ceea ce pe maior îl dezamăgi un pic. Cît despre avansarea în 
grad, nici vorbă de vreun ordin primit de la Comandamen- 
tul Diviziei, fusese o iniţiativă strict personală, pentru a-i ridi- 
ca moralul, de fapt o mică şi nevinovată păcăleală, faţă de care 
maiorul Smith se văzu nevoit să manifeste toată înţelegerea. 
Vorbiră apoi despre reluarea, peste câteva zile, a manevrelor 
Spring Time Journey şi despre Dumnezeu, dacă există sau 
nu. De cînd purta dispozitivul acela pe cap, colonelului în- 
cepuseră să-i vină idei metafizice, printre care și aceea că, dacă 
dincolo nu e nimic, înseamnă că nici aici nu e nimic. 

— Problema pe care încă nu am reușit să o rezolv este dacă 
noi trecem prin lume, sau lumea trece prin noi, mai adăugă. 

— Pînă la urmă, oricum vom afla, îl asigură maiorul. În 
sensul că, dacă nu aflăm nimic, înseamnă că am aflat totuşi 
ceva. 

Un răspuns care, se bucură să constate, îl impresionă plă- 
cut pe colonel. 

— Vezi, de aceea îmi place să discut cu tine! Ştii, domnu- 
le, nişte chestii! exclamă acesta admirativ. 

La rîndul său, maiorul se surprinse gîndind că, deși, teo- 
retic, un tip gras și constipat nu poate fi un tip simpatic, mai 
ales atunci cînd ţi-e șef, colonelul Pruritanal era un tip gras, 
constipat și simpatic. Așa că se despărțiră ca doi buni cama- 
razi, colonelul promiţindu-i i că, în cel mai scurt timp, îi va 

pune la dispoziţie o șalupă militară, deşi mult mai lesne i-ar 
fi procurat un elicopter. Totuși, în drum spre casă, maiorul 
nu rezistă tentaţiei de a-și repeta de cîteva ori, mirîndu-se cu 
voce tare: Ce pușlama! Auzi, o încercare pe cont propriu! 
Ca să-mi ridice moralul! 

Hotărît lucru, un tip gras și constipat nu poate fi un tip 
simpatic, iar colonelul Pruritanal era în modul cel mai evi- 
dent un tip gras şi constipat. Pe deasupra, şi ridicol, făcînd 
pe filosoful, cu bobinele acelea oribile pe cap. Maiorul Smith 
ar fi avut toate motivele să-l reclame superiorilor de la coman- 
damentul Diviziei Pacific-Sud, dacă ar fi avut garanţia că cei 
de acolo vor lua vreo măsură. Neștiind însă cum vor reacţio- 
na, se temea de represalii, iar să trimită un raport nesemnat, 
nu-i stătea în caracter. Mai ales după ce constatase că, de mai 
multe luni, nici la rapoartele cifrate trimise către superiorii 
săi de la CIA nu primise vreun răspuns. Uitaseră cu totul de 
el, îl lăsaseră în adormire, nu le păsa nici dacă-şi depune sau 
nu demisia, nici dacă trăieşte sau crapă. În aceste condiţii, 
apariţia bătrînului ciudat care-şi spunea Pablo i se părea cu 
atît mai neverosimilă, iar mesajul lui imperativ, de-a drep- 
tul suspect. Ceruse o şalupă, fără să spună pentru ce îi tre- 
buie, nici din partea cui venea. Maiorul Smith trebuise să-și 
pună la lucru întreaga perspicacitate pentru a înţelege ce are 
de făcut. Nu era exclus să i se fi întins o cursă. Manierele extra- 
vagante ale lui Pablo, dezinvoltura lui un pic forţată, aparenta 
candoare cu care se livra situaţiilor celor mai hazardate aveau 
o cheie, ascundeau desigur o enigmă, pe care maiorul s-ar fi 
ambiţionat altădată să o dezlege. Acum însă nu-l mai intere- 
sa decît ca toată povestea să se termine cît mai repede. Poate 
că deja se terminase — dar avea să constate asta abia cînd va 
ajunge acasă. Îşi imagina cu neplăcere deranjul pe care explo- 
zia îl va fi provocat, apoi complicațiile legate de anchetă şi 
celelalte formalităţi. În definitiv, nu era treaba lui, alții trebu- 
iau să facă măsurători şi fotografii, să ia amprente, să determi- 
ne cum de reușise infractorul să păcălească filtrele de pază şi 

să pătrundă, ziua în amiaza mare, într-o locuinţă situată la 
etajul trei etc. Totuși, perspectiva de a se afla, fie şi pentru 
numai cîteva zile, în centrul unui scandal, îi procura de pe 
acum un anumit disconfort intelectual, accentuat de impre- 
sia că îl mai întâlnise cîndva pe Pablo, în împrejurări pe care 
încă nu reușea să le reconstituie; probabil că mai demult, în 
tinereţe. Cu certitudine că atunci îl chema altfel. 

Geamurile imobilului nu erau sparte. Pe stradă, cei câți- 
va trecători își vedeau liniștiți de drum, de parcă nu s-ar fi 
întîmplat nimic. Soldatul care făcea de gardă la intrarea în 
imobil îl salută cu acelaşi respect Iînced. Toate acestea îl neli- 
niştiră pe maiorul Smith. Dacă Pablo era într-adevăr agen- 
tul unei puteri străine — şi, după toate probabilitățile, asta 
era — se dovedea mult mai inteligent decît presupusese inițial, 
deci mult mai periculos. Un motiv în plus de a fi lichidat fără 
întârziere, deși nici un alt motiv nu exista. 

Aparent, nu se produsese nici o explozie, ceea ce însemna 
că Pablo nu încercase, în lipsa maiorului, să deschidă seiful; 
nici uşa blindată de la intrarea în apartament nu părea să fi 
fost forţată, încît maiorul o putu descuia fără probleme. To- 
tuși, pentru orice eventualitate, înainte de a intra, armă pisto- 
lul şi îl puse la îndemână, în buzunarul exterior al vestonului, 
tinînd apoi permanent podul palmei lipit de el. Abia Cînd 
ajunse în camera care-i servea teoretic de sufragerie și unde 
se afla de fapt masa de biliard, îl văzu pe Pablo, în halatul de 
baie, răsturnat cu capul pe spate într-un fotoliu. Adormise 
cu căştile casetofonului la urechi. Alături, pe mica servantă 
din apropiere şi pe măsuţa scundă de lîngă fotoliu, erau îm- 
prăștiate casetele pe care le ascultase sau urma să le asculte. 
Maiorul Smith observă cu strîngere de inimă că erau chiar 
casetele pe care înregistrase convorbirile doctorului Thomas 
cu cei doi agenţi ai MSAMDR şi ale colonelului Pruritanal cu 
Împăratul. Rosti cu o voce calmă și pe cît posibil binevoi- 
toare, ţinînd în continuare mîna dreaptă în buzunar, cu de- 
getul pe trăgaci: 

— Prietene, trezeşte-te! Ţi-am făcut rost de șalupă. 

Pablo se ridică îndată din fotoliu, sprinten de parcă a- 
tunci ar fi ieşit dintr-o sală de gimnastică — și bucuros că-l 
revedea pe maior. Sub pretextul că nu mai făcuse de mult timp 
o baie adevărată, îi folosise între timp cada, şamponul, prosoa- 
pele şi aparatul de bărbierit, ba chiar şi una din periuţele de 
dinţi. Abia după ce îşi ceru scuze pentru aceste neînsemnate 
abuzuri, îl anunţă că reuşise să deschidă seiful cu o combi- 
nație de cifre care-i venise instantaneu în cap, în timp ce se 
bărbierea. 

— Ce combinaţie? întrebă maiorul, încercînd să pară 
sceptic. 

— Erau diverse cifre, nu le mai ţin minte, explică Pablo. 
În orice caz, cealaltă jumătate a fotografiei se potriveşte. Sau, 
cum se spune la voi în Connecticut, pisica e vie! 

— Am fost sigur că vei sări în aer. Văzînd că n-ai sărit, 
tocmai mă pregăteam să te împușc — spunînd acestea, maio- 
rul scoase pistolul din buzunar, pentru a-i demonstra că vor- 
beşte serios. 

Pablo nu păru foarte impresionat. De altfel se vedea clar 
că pistolul, un Browning destul de vechi, nu fusese folosit 
niciodată, încă mai avea pe el urme de vaselină. Abia cînd tre- 
bui, la rîndul său, să-i arate maiorului fotografia alcătuită din 
cele două jumătăţi, se pomeni într-o oarecare încurcătură, 
constatînd că nu-și amintea precis unde le pusese. Începură 
să caute printre casetele audio de pe servantă și de pe măsu- 
tă, apoi sub servantă, sub măsuţă și sub masa de biliard, în 
dormitor, în bucătărie şi în toate dulapurile şi sertarele ieși- 
te în cale, pînă ce, obosiţi şi demoralizaţi, se întoarseră în în- 
căperea de unde plecaseră. Totuşi, perspicacitatea maiorului 
Smith nu se dezminţi nici de această dată. La momentul potri- 
vit, ridică triumfător mîna cu vîrful degetului ţintit spre tavan. 
Ca orice idee genială, ideea lui era cît se poate de simplă și, 
la drept vorbind, previzibilă: ar fi trebuit să caute, înainte de 
toate, chiar în seif! O idee la care Pablo consimţi imediat cu 

entuziasm. Numai că, spre dezamăgirea amîndurora, găsiră 
ușa seifului încuiată. 

— Probabil că le-ai pus înapoi în seif şi după aceea ai în- 
chis seiful. Așa încît nu-ţi rămîne decît să te mai bărbierești 
o dată, deduse ironic maiorul. 

— Prietene Smith, din câte înţeleg, insinuezi că de fapt n-am 
deschis seiful şi deci n-am găsit nimic, adică mă faci minci- 
nos, ceea ce aproape că mă jigneşte. Te rog să ai mai multă 
încredere în mine. 

— Prietene Pablo, în meseria noastră, prea multă încre- 
dere strică. 

— Nu avem aceeași meserie, eu sunt doar o persoană priva- 
tă care încearcă să-și ajute prietenii. 

— Nici o problemă, şi eu încerc să ajut nerecunoscătoa- 
rea naţiune americană, făcînd pe agentul CIA. Dacă îmi amin- 
tesc bine, cînd am intrat în casă, dormeai. Poate că numai ai 
visat că ai deschis seiful, ceea ce mă determină să presupun 
Că pisica e în continuare la locul ei, vie şi nevătămată — și tot- 
odată moartă. 

— Dacă ar fi așa cum spui, am fi găsit măcar jumătatea de 
fotografie pe care ţi-am dat-o la sosire. 

— Din păcate, mai există şi posibilitatea ca dumneata să 
o fi distrus între timp, ca să nu mai avem ce compara. Presu- 
punînd, de exemplu, că eşti un agent al Securităţii române. 
De fapt, nu-ţi reproșez nimic, colegii mei din serviciile româ- 
neşti mi-au făcut întotdeauna o bună impresie. 

Faţa lui Pablo se lungi a mirare dezamăgită, într-un mod 
atît de evident încît pînă şi gura îi rămase deschisă. 

— Cred că mi-a mai spus cineva chestia asta, zise. 

— Şi ce i-ai răspuns? 

— Nu-mi amintesc, în schimb acum știu ce ar fi trebuit 
să-i răspund. Cine nu are un securist, să-și cumpere! 

— Un răspuns inteligent, remarcă maiorul. Cred că mi-a 
mai spus cineva chestia asta, pe vremea cînd mă aflam într-o 
misiune în Cuba. Și știi ce i-am spus? I-am spus că eu prefer 

să ascult muzica, nu să o văd. Eşti sigur că n-ai fost nicioda- 
tă în Cuba? 

Pablo căzu încet în fotoliul din care se ridicase mai de- 
vreme atît de vioi. Bărbia începu să-i tremure. 

— Am fost într-o vizită oficială, în septembrie 1973, la invi- 
taţia tovarăşului Fidel Castro. Oamenii muncii de acolo mi-au 
făcut o primire deosebit de călduroasă. 

— Păi, în Cuba e cald tot timpul, glumi maiorul, însă ime- 
diat după asta gluma i se păru lui însuși deplasată. Prietene, 
ce-i cu tine, ţi-e rău? 

Mai întâi, Pablo își întinse mult picioarele, apoi le strînse 
brusc şi se răsuci pe o parte în fotoliu, făcîndu-se covrig şi 
ţinîndu-se cu amîndouă mîinile de burtă, ca şi cum ar fi avut 
o criză de apendicită sau ocluziune intestinală. Trupul îi înţe- 
peni. Tremura din ce în ce mai tare, iar pe timple începură 
să i se prelingă broboane de transpiraţie. 

— Mi-e frig, zise, mi-e al naibii de frig. Dacă mi se întîm- 
plă ceva rău... să o cauţi pe Christina... Şi să-i dai neapărat 
sacoşa aia!... Ah, ce mă mai doare capul!... 

Începuse deja să delireze. 


Urmă o criză de epilepsie. Sau ceva care semăna destul 
de bine cu o criză de epilepsie. În orice caz, ceva ce un medic 
cu experienţă ar fi diagnosticat ca atare, fără să ezite — și ar 
fi greşit, lucru de care maiorul Smith își dădu seama după ce 
găsi cele două jumătăţi ale fotografiei, rătăcite printre alte 
hârtii, în sacoșa de plastic cu care venise Pablo. Abia după 
ce reconstitui fotografia, înţelese mesajul pe care Pablo i-l adu- 
sese. Pe spatele fotografiei nu era numele soldatului, cum cre- 
zuse, ci numele unei localităţi — Tucson, Arizona, şi anul — 1975; 
întîmplător, anul în care cetățeanul Smith debutase profesio- 
nal. Pornise, din păcate, cu stîngul. Fusese repartizat acolo 
datorită rezultatelor excelente din timpul studiilor, dar se do- 
vedi curînd că nu avea aptitudinile practice care fac dintr-un 
student bun un bun agent al serviciilor secrete. Teoretic, la 

Tucson funcţiona un laborator experimental rezervat spio- 
nilor sovietici capturați pe teritoriul Statelor Unite. Practic, 
se lucra mai mult cu deţinuţi de drept comun şi copii de zece, 
doisprezece ani recrutaţi din orfelinate, de obicei de origine 
mexicană sau sud-americană. Pentru a face din ei niște agenţi 
perfecţi, erau supuşi tehnicilor de spălare a creierului și pro- 
gramare hipnotică şi li se administrau doze mari de haluci- 
nogene, în special LSD, însoțite adesea de șocuri electrice care 

e provocau crize convulsive şi comatoase asemănătoare epi- 
lepsiei. Cînd se trezeau, nu-și mai aminteau nici cum îi chea- 
mă. Unii o luau apoi razna şi trebuiau internaţi în ospicii sau 
chiar lichidaţi, dacă exista suspiciunea că amnezia indusă hip- 
notic nu funcţiona cum trebuie. După părerea maiorului 
Smith, pe atunci sublocotenentul Smith, suspiciunea este ea 
însăși o predispoziţie subiectivă, asemănătoare în multe pri- 
vinţe psihozelor delirante cronice. Câţiva ani mai târziu, cînd 
imensul rahat codificat sub numele de Programul MKULTRA 
a fost dat în vileag de presa americană, transformîndu-se în- 
tr-un veritabil scandal public, s-a aflat şi de experimentele 
de la Tucson. Ancheta unei comisii a Congresului, condusă 
de senatorul Frank Church, a stabilit atunci că fostul sublo- 
cotenent Smith, în loc să-i lichideze pe micii demenți, îi scotea 
din Arizona și-i ducea către granița mexicană, făcîndu-i apoi 
scăpaţi. Nu se ridicase, cum s-ar spune, la înălțimea aşteptă- 
rilor. Aparent, o notă bună, dar cu urmări cel puţin ciudate. 
După ce noii şefi îl înaintară în grad, felicitîndu-l pentru ati- 
tudinea de umanism şi înaltă moralitate pe care o dovedise, 
fu expediat pentru cîțiva ani în Cuba, într-o așa-zisă misiune 
de prevenire a infiltraţiilor comuniste, iar de acolo, pe insu- 
la Roland, fără nici o treabă — metoda lor obişnuită de a con- 
cedia un agent incomod, ţinîndu-l totuși sub control. 

Cel puţin așa crezuse pînă în dimineaţa cînd se trezise cu 
Pablo la ușa lui. Din acel moment, totul devenea posibil și, 
în egală măsură, nesigur. Se putea, la fel de bine, ca Pablo să 
fi fost agentul de legătură şi reactivare pe care îl așteptase atîta 

timp, sau un agent fals — ca şi semnul său de recunoaștere, 
jumătatea de fotografie. Fiindcă era posibil ca în seif să se afle 
celalaltă jumătate a fotografiei aduse de Pablo, sau alta, cu care 
nu se potrivea, sau orice altceva, sau nimic. Era posibil ca, în 
lipsa maiorului de acasă, Pablo să fi reușit într-adevăr să 
deschidă seiful sau doar să fi minţit că l-a deschis. Poate că 
avusese de la început ambele jumătăţi ale fotografiei în saco- 
şă, dar arătase numai una din ele, pentru a pretinde apoi că 
pe cealaltă a găsit-o în seif; și se prefăcuse ulterior că le pierdu- 
se, anume pentru a-l lăsa pe maior să le găsească. În sfîrşit, 
aşa-zisa criză de epilepsie ar fi putut fi, la rîndul ei, jucată, 
însă maiorul Smith era, măcar în această privinţă, sigur că Pa- 
blo nu trișa, fiindcă la Tucson văzuse nenumărate astfel de 
crize. Dacă Pablo fusese, la rîndul său, supus unor proceduri 
de programare hipnotică asemănătoare celor care se aplicau 
la Tucson, însemna că era inconștient de mesajul pe care el 
însuşi îl purta, iar faptul că „își amintise“ la un moment dat 
cifrul seifului, uitîndu-l imediat după aceea, devenea plauzi- 
bil; ca şi referirea aparent întîmplătoare la pisica lui Schrâdin- 
ger. Admiţînd că Pablo era un aşa-zis „curier hipnotic“, 
rămînea însă la fel de plauzibilă și presupunerea că fusese pro- 
gramat în laboratoarele unei puteri străine, eventual intere- 
sată de experimentele de pe insula Roland şi eventual ostilă. 
Pe de altă parte, dacă şefii săi de la CIA amestecaseră deli- 
berat lucrurile într-o asemenea măsură, însemna că miza era 
una deosebit de mare şi că avuseseră încredere în capacitatea 
maiorului Smith de a le descurca. 

Aceste aproximaţii și incertitudini urmau să fie măcar par- 
tial înlăturate după ce Pablo s-ar fi trezit; lucru care se întîm- 
plă, jumătate de oră mai tîrziu, însă urmarea se potrivi prea 
puţin cu ceea ce maiorul Smith prevăzuse, sau numai sperase. 
Spre deosebire de somnul care survine după crizele comiţia- 
le, de obicei profund şi încleştat, cu respiraţia sincopată, înso- 
țită de horcăituri sinistre și solicitînd un considerabil efort 
fizic, somnul liniștit al lui Pablo semăna mai degrabă cu al 

unui om obosit de muncă și totodată mulţumit de munca lui. 
Îndată după ce se trezi, părea că ştie nu numai unde se află, 
ci şi tot ce se întîmplase între timp. Singurul neajuns era că 
ce ştia el nu se potrivea deloc cu ce se întîmplase de fapt. Pen- 
tru început, spuse, cu aerul că reflectase temeinic la conse- 
cinţele afirmației sale: 

— 'Tovarăşe Maurer, am ajuns la concluzia că viaţa e un 
dar minunat, chiar şi atunci cînd doare. 


Maiorul Smith nu ştia ce să creadă şi de aceea nu crezu 
nimic; pentru a nu complica ș şi mai mult lucrurile, se prefăcu 
că n-a auzit bine. Îi arătă lui Pablo fotografia reconstituită 
din cele două jumătăţi și îl întrebă: 

— Prietene, recunoști cumva această persoană? 

— Bineînţeles, este fotografia tovarăşului Cârlan, cînd era 
mai tînăr. 

— Dar cine e tovarășul Cârlan? 

— Cum se poate să nu ştii, se miră Pablo, este un cadru 
de nădejde al Partidului, care a fost distins recent cu titlul de 
Erou al Muncii Socialiste! Într-adevăr, avem un tineret mi- 
nunat! 

Deşi ciudate, răspunsurile lui Pablo dovedeau o logică in- 
ternă infailibilă, la care logica maiorului Smith nu reușea de- 
ocamdată să se conecteze. Era clar că, dacă voia să ajungă la 
conţinutul mesajului pe care noul Pablo i-l transmitea, tre- 
buia să renunţe cu totul la cel vechi. Îi luă ceva timp pînă să 
clarifice motivul pentru care Pablo i se adresase cu apelativul 
„tovarăşe Maurer“ — era modul lui de a-și exprima încrederea. 
La rîndul său, din dorinţa de a-i confirma încrederea acorda- 
tă, i se adresă cu „tovarăşe“. 

— Dar, tovarăşe... — ezită o clipă, încă neştiindu-i noul 
nume. 

— Poţi să-mi spui tovarăşe secretar general, sau tovarăşe 
Ceauşescu, îl ajută Pablo, observîndu-i încurcătura. Depinde 
cum îţi place. 

— 'Tovarășe secretar general, nu înţeleg pentru ce mi-ai 
adus această fotografie. Habar nu am ce ar trebui să fac cu ea. 
Pablo răspunse cu o afirmaţie surprinzătoare, cu carac- 
ter general, care însă nu ajuta cu nimic la clarificarea situației. 

— În principiu, omul este materializarea unei voințe. Deşi 
unii filosofi idealişti afirmă despre Dumnezeu că este spirit 
şi dincolo de spirit, de cele mai multe ori însăși concepţia lor 
este una materialistă, în sensul că se străduiesc să-l descrie, 
pentru a-l face să existe. Deci, voinţa se exprimă întotdeau- 
na în materie. Deci, materialismul dialectic şi istoric răspunde 
la toate întrebările despre om. 

— Mă rog, s-ar putea să ai dreptate. Totuși, nu mi-ai spus 
ce măsuri organizatorice urmează să întreprindem în acest sens. 

— Tovarășe Maurer, îl dojeni Pablo pe un ton îngăduitor, 
originea dumitale mic- burgheză te împiedică să ai o viziune 
de ansamblu. În calitate de prim-ministru, mă aşteptam să 
ştii că lucrurile nu se fac bătînd din palme. Dacă eşti de altă 
părere, sau apreciezi că linia adoptată nu este în conformita- 
te cu învăţătura materialist-dialectică, te rog să-mi spui. 

— Nicidecum. Singura problemă ar fi că nu înţeleg de ce 
mi-ai cerut să-ţi pregătesc o şalupă. 

— Avem un tel pe care nu-l putem evita! Mă refer desigur 
la țelul întregii omeniri, comunismul. Ți-am cerut o șalupă 
deoarece urmează să am o întîlnire secretă cu preşedintele 
Nixon, pe o insulă din Oceanul Pacific. Vom stabili împreu- 
nă coordonatele majore ale noii ordini internaționale. 

— Păi, suntem deja pe o insulă! 

Pablo nu-i răspunse imediat. Se ridică din fotoliu şi făcu 
de cîteva ori înconjurul mesei de biliard, păşind apăsat, cu mîi- 
nile la spate. Pe chip i se puteau citi preocuparea și efortul 
dureros de a-şi aminti ceva; căuta cu îndîrjire în mintea sa tul- 
burată, dar gîndurile la care încerca să ajungă erau în altă parte. 
În cele din urmă, fie că nu-și aminti, fie că nu vru să-i dez- 
văluie maiorului ce îşi amintise. Se aşeză din nou în fotoliu 
şi spuse, cu o anumită şiretenie în glas: 

— Deocamdată, acest lucru nu demonstrează nimic. Tre- 
buie să mă întâlnesc cu Nixon pe altă insulă. 

— La ce te referi ? În timpul congresului am fost cam bol- 
nav și nu ştiu ce s-a discutat, se scuză maiorul. 

— Ştii bine la ce mă refer. Mă refer, pe de o parte, la făuri- 
rea omului nou, constructor al socialismului şi comunismului, 
iar pe de altă parte, la noua ordine internaţională. În acest 
context, România trebuie să joace un rol din ce în ce mai im- 
portant. 

— Problema e ce facem cu tovarășul Cârlan ? reveni ma- 
iorul. Mă tem să nu i se întîmple ceva rău. 

— Vom analiza această problemă în prima ședință a Bi- 
roului Politic. 

Pablo se bătu nerăbdător cu palmele pe genunchi, semn 
că insistența maiorului începuse să-l agaseze; ultimul său 
enunţ constituia totodată concluzia finală a discuţiei pe această 
temă, încît maiorul se văzu nevoit să se mulţumească cu ce 
reușise să afle pînă atunci. Aflase câte ceva, dar nu și ceea ce-l 
interesa în primul rînd. Fără să fi ştiut prea multe despre Ni- 
colae Ceauşescu, constată că Pablo i se substituia într-un mod 
suficient de convingător, prin intermediul cîtorva ticuri ver- 
bale și formule şablon. Admiţind că întîmplările despre care 
vorbea erau reale, ar fi însemnat că Pablo se aflase mulţi ani 
în preajma lui Ceauşescu, fie într-o calitate oficială, fie în aceea 
de confident sau ofițer din garda personală, dar la fel de bine 
delirul său putea fi rezultatul unui traumatism psihic, even- 
tual provocat, sau al unor prelucrări hipnotice laborioase. 

ÎI lăsă singur şi se întoarse în bucătărie, pentru a examina 
celelalte foi pe care le găsise în sacoşa de plastic, cu speran- 
ţa că ar putea descoperi, citindu-le, dacă nu rezolvarea pro- 
priu-zisă a enigmei, măcar cîteva indicii, oricît de slabe, pentru 
a ieşi din încurcătura în care se pomenise. Deocamdată con- 
duita lui Pablo lăsa loc oricăror speculaţii, iar pentru maior 
lucrul cel mai neplăcut rămânea imposibilitatea de a determi- 
na cine îl trimisese. Dacă nu era un simplu psihopat, însemna 

că, oricine l-ar fi trimis, purta cu el un mesaj vital, la care ma- 
iorul ar fi putut ajunge numai dacă ar fi ştiut „fraza sem- 
nal“ — dar nu o ştia. Sau, ceea ce însemna cam același lucru, 
nu ştia că o știe! Din păcate, nici lectura „Memoriilor“ nu-i 
oferi cheia pe care o căuta. Dacă exista acolo vreun indiciu, 
fusese atît de bine ascuns, încît n-ar fi reușit să-l depisteze 
decît utilizînd un anumit cod, pe care nu-l deţinea. Oricum 
ar fi întors-o, pisica ipotetică a lui Schrödinger rămînea în 
continuare vie şi moartă. Pentru a deveni o pisică reală, ar fi 
trebuit ca cineva să-i declanșeze destinul, căci o pisică reală 
înseamnă o pisică vie sau moartă. Iar a-i declanșa destinul 
echivala, în acest caz, cu a-și pune în joc propria soartă; alt 
mod de a recunoaşte că pisica lui Schrödinger era el însuși. 


Între timp, Pablo începuse să joace singur biliard. De 
această dată, o făcea cu multă seriozitate, concentrîndu-se la 
fiecare lovitură şi angajîndu-și întreaga voinţă pentru a câști- 
ga, deşi loviturile nu respectau cîtuşi de puţin regulamentul 
jocului. De altfel, lovea numai bilele aflate întîmplător la înde- 
mînă sau care, dintr-un motiv nedeterminat, îi atrăgeau aten- 
ţia, scopul nefiind de a le introduce în buzunarele mesei, ci 
de a le aranja într-o anumită ordine. Din cînd în cînd se oprea 
pentru a analiza situaţia nou creată, pentru a stabili noi strate- 
gii de joc, sau numai pentru a freca îngîndurat vîrful tacului, 
privind undeva în depărtare. Fără să observe că maiorul îl 
urmărea din pragul uşii, mormăia nemulţumit ceva, atunci 
cînd bilele nu urmau traiectoria pe care ar fi dorit-o. Abia 
într-un târziu, maiorul înțelese că reconstituia versurile unei 
poezii, sau poate că o compunea el însuşi în acele momente. 
După toate aparențele, era vorba de o poezie patriotică. În 
momentul cînd, pregătind o mică stratagemă, maiorul hotă- 
ri să-şi facă simțită prezența, Pablo repeta cu obstinaţie un 
anumit vers, a cărui continuare părea că o uitase. 

— Să urce națiunea spre comunism în zbor]... 

— N-ar fi mai bine să zboare direct? Ce rost are să mai 
urce, dacă oricum zboară? întrebă maiorul. 

— Tovarăşe Maurer, uite cum stau lucrurile, explică Pablo. 
Aici e vorba de o anumită semnificaţie artistică. Înţeleg prin 
aceasta, și întreaga clasă muncitoare ar trebui să înţeleagă la 
fel, că normali sunt oamenii inteligenţi, nu tîmpiţii! 

— Adică, mă crezi tîmpit? 

— Altceva am vrut să spun. Apariţia dumitale mi-a tulbu- 
rat procesul de creaţie, cu ce problemă ai venit? 

— Tocmai a sunat Președintele Nixon. Doreşte să mer- 
gem la Washington, cît mai curînd posibil. 

— N-o fi ceva în legătură cu tovarășul Nicu? întrebă în- 
grijorat Pablo. 

Maiorul nu ştia cine e tovarășul Nicu, așa încît improvi- 
ză un răspuns destul de vag. 

— Şi în legătură cu el, şi în legătură cu alte aspecte ale co- 
laborării reciproc avantajoase. 

— În ultima vreme, tovarășul Nicu îmi creează din ce în 
ce mai multe probleme, mărturisi Pablo. În loc să se preo- 
cupe cu responsabilitate de educaţia revoluţionară a tinerei 
generaţii, el regulează fiicele oamenilor muncii. 

— Consider că este o atitudine neprincipială. 

— Va trebui să adoptăm măsuri ferme, totuși, mă voi con- 
sulta și cu tovarășa Elena. Nu aș vrea ca bietul băiat să sufe- 
re prea mult. Mai bine îl trimit prim-secretar în vreun judeţ. 
La munca de jos, cum se spune. 

— Are şi munca de jos importanţa ei, reflectă aproape in- 
voluntar maiorul Smith. 

— Bineînţeles! Satisfacţia datoriei împlinite este un sen- 
timent înălțător, chiar şi atunci cînd, să zicem, ai terminat de 
măturat strada. Din păcate, nu toţi oamenii muncii înţeleg 
bine acest lucru, datorită concepţiei lor retrograde despre 
lume şi viaţă. Cînd plecăm la Washington? 

Deşi așteptase întrebarea, maiorul nu-și pregătise nici un 
răspuns. Era însă pregătit să acţioneze cu prudenţă şi curaj, 

acceptând jocul lui Pablo, cedîndu-i aparent iniţiativa, dar di- 
rijîndu-l către scopul secret pe care şi-l propusese. Pentru 
aceasta, trebuia să aplice consecvent regula de a răspunde la 
orice întrebare cu altă întrebare şi de a întreba cu aerul că 
răspunde. 

— Păi... Am putea pleca chiar în seara asta, presupuse. 

— Da, acceptă Pablo. Şi eu cred că ar fi mai bine să plecăm 
după lăsarea întunericului, pentru a deruta agenturile străine. 

— Ar trebui să dai un telefon la serviciul de protocol, să 
ne pregătească avionul. 

— Nu e nevoie de avion, mergem pe jos. 

Maiorul fu atît de uimit de soluţia lui, încît se văzu ne- 
voit să exclame: 

— Tovarăşe secretar general, ai dreptate, e mai bine pe jos! 
Numai de nu ne-ar recunoaște careva. Ştii, mă refer la anu- 
mite agenturi străine... 

— Vom evita toate aceste pericole deghizîndu-ne în niş- 
te oameni simpli, din popor. Așa cum făcea pe vremuri Ale- 
xandru loan Cuza, domnitorul Unirii. 

— Dacă e așa, nu mai avem timp de pierdut! 

Ca de obicei, răspunsul lui Pablo se dovedi nu doar sur- 
prinzător, ci și eficient. Avea gata pregătite hainele țărănești, 
cu care era îmbrăcat cînd venise şi care se potriveau de mi- 
nune scopului propus. Nimeni n-ar fi putut bănui că sub ele 
se ascundea unul din cei mai proeminenţi lideri ai lagărului 
socialist. În privinţa maiorului Smith, lucrurile erau aproape 
la fel de simple. Nu-i rămînea decît să-și aleagă din propria 
garderobă un costum civil şi să decidă “dacă să-şi pună sau 
nu niște mustăţi false. Iar pînă la lăsarea întunericului nu mai 
aveau prea mult de așteptat. Pînă atunci, îşi pregătiră bagaje- 
le şi goliră frigiderul de puţinele provizii pe care le conţinea; 
mai rămînea doar să cumpere pîine şi cîteva cutii de conserve. 

Bineînţeles că soldatul care făcea de gardă la intrarea în 
imobil nu-i recunoscu. Se uită lung în urma lor şi oarecum 
nedumerit, dar nu comentă nimic. Cînd ajunseră în stradă, 

se opriră cîteva clipe, neștiind prea bine încotro să o ia. În 
cele din urmă, Pablo hotărî şi arătă cu mîna întinsă calea de 
urmat, ca şi cum ar fi trasat noi directive. Pînă să pornească 
propriu-zis la drum, intrară într-un magazin alimentar, să facă 
mici cumpărături, iar cînd ieşiră de acolo, Pablo îi spuse ma- 
iorului, pe un ton preocupat și totodată conspirativ: 

— Deşi suntem atât de bine deghizați, am impresia că unii 
oameni ai muncii ne-au recunoscut. Am observat că ne pri- 
vesc cu deosebit respect! 


POSTLUDIU 
În drum spre happy-end 


Istoria pe care o citiţi este, ca orice istorie, o reconsti- 
tuire aproximativă. Nu am fost martor evenimentelor rela- 
tate pînă aici și, dacă e să fiu sincer, nici nu cred că mi-aş fi 
dorit aşa ceva. Am aflat despre ele mai tîrziu, cu totul întîm- 
plător, într-o împrejurare mai curînd banală; deşi nu tocmai 
— cum se va vedea. Pe vremea aceea lucram la Societatea Pe- 
trolului și făceam zilnic naveta cu automobilul între două ora- 
şe aflate la cincizeci de kilometri distanţă unul de altul. Mă 
trezeam la ora cinci dimineaţa, pentru a ajunge înainte de şap- 
te la şantierul de care răspundeam. Divorţasem de câțiva ani 
şi, inclusiv din acest motiv, opream adesea mașina ca să iau 
pasageri ocazionali, în special tinere profesoare care făceau 
şi ele naveta în satele din preajma reședinței de judeţ. Un băr- 
bat divorţat pare o pradă uşoară pentru orice profesoară nave- 
tistă, mai cu seamă dacă e și nemăritată. Cu unele dintre ele, 
cele pe care izbuteam să le conving de sinceritatea şi bunele 
mele intenţii, petreceam apoi sfîrșitul de săptămînă — simplu 
divertisment, pe care de multe ori ele îl luau în serios. Din 

nefericire sau, mai exact, spre nefericirea lor. Trebuie totuşi 
să recunosc că iluziile pe care şi le făceau aveau și partea lor 
bună. Fără un pic de ficţiune şi fără puţină metafizică, dragos- 
tea n-ar avea nici un haz. Sentimentale şi ușor de păcălit, mi 
se dăruiau cu mult devotament, voiau cu tot dinadinsul să 
mă facă fericit, mai ales după ce le vorbeam despre singurăta- 
tea mea și insuportabila neliniște a vieţii. Metafora la care ape- 
lam cel mai frecvent era aceea a pereţilor reci ai garsonierei. 
Le emoţiona pînă la lacrimi, n-aş putea explica de ce. Într-o 
anumită privinţă, cred că eram sincer. Trăiam la cheremul în- 
tîmplării, renunţasem la toate ambițiile tinereţii, căutam me- 
reu să-mi umplu timpul cu ceva, iar timpul rămînea mereu 
gol — îmi contemplam cu voluptate propriul declin. Fireşte 
că la urmă sufereau, cînd, după câteva săptămîni, le anunţam 
că trebuie să ne despărțim. Păreau buimăcite, nu înțelegeau 
de ce trebuie, de vreme ce ne simţeam atît de bine şi eram 
atât de fericiţi împreună; de vreme ce ele îşi găsiseră în sfîrșit 
Sensul. Pentru a le consola cât de cît, încercam să adaug moti- 
velor mele un anumit coeficient de mister, dar, de regulă, ele 
înțelegeau cu totul altceva: că m-aș întoarce la fosta mea soţie. 
Într-un fel, asta le ajuta să se simtă răzbunate. Mă priveau cu 
alți ochi, în care puteam citi compasiune şi un pic de dispreţ. 
N-aş fi insistat asupra detestabilelor mele aventuri senti- 
mentale din perioada aceea — sper că s-a înţeles destul de clar 
că erau în primul rînd sentimentale — dacă una dintre ele nu 
mi-ar fi prilejuit o întâlnire care mi-a schimbat dramatic cursul 
vieţii. Aveam de cîteva săptămîni o nouă prietenă, măritată, 
profesoară de chimie, pe care o luam dimineaţa cu maşina chiar 
din faţa imobilului unde locuia. În ultimul timp, pentru a evita 
complicațiile, preteram femeile măritate; în acest fel, despărți- 
rile erau mai puţin patetice, iar riscul unei sarcini nedorite 
mai redus, cel puţin teoretic. Plecam anume mai devreme de 
acasă, pentru a avea timp să oprim pe drum și să facem amor. 
Am destule motive să presupun că uneori venea încălzită gata 
— aşa era de lacomă și nerăbdătoare. La cîţiva kilometri după 

ce ieşeam din oraş, intram pe un drum de ţară despre care nu 
ştiam unde duce; oricum, ceva mai încolo era un crîng unde 
ne ascundeam cu mașina, pentru a nu fi văzuţi din şosea. La 
fel am procedat şi în dimineaţa aceea, o dimineaţă ceţoasă şi 
rece, pe la jumătatea lui octombrie. Cînd am intrat în crîng, 
încă nu se luminase bine de ziuă. Aveam de gînd să-i spun 
că e ultima oară cînd ne mai întîlnim, că trebuie să ne des- 
părţim etc., mă aşteptam la niscai lacrimi, reproșuri și toate 
celelalte, urmate de o dezlănţuire a tuturor resurselor ei sen- 
zuale, aşa cum mi se întîmplase la fiecare despărțire. Desigur, 
nu intenționam să mă despart de ea chiar atunci. Ne mai întâl- 
neam după aceea de cîteva ori, o mai luam de câteva ori cu 
maşina din faţa locuinţei, apoi, într-o bună zi, nu o mai cău- 
tam — și probabil că în ziua aceea ea ar fi întârziat la școală. 
Numai că Melania (în intimitate o alintam tandru-ironic 
Meluţa) mi-a luat-o înainte. Mi-a spus că soţul ei bănuiește 
ceva, adăugînd că nu-i exclus să o fi pârât vreo colegă invidioa- 
să. Poate chiar una dintre cele cu care fusesem înaintea ei. 
Am tăcut multă vreme, căutînd să dau tăcerii mele o semni- 
ficaţie cât mai profundă. Era prima oară cînd iniţiativa despăr- 
ţirii venea din partea cealaltă și, la drept vorbind, nu-mi 
convenea deloc. Dar nici nu-mi puteam permite luxul să in- 
sist sau să fac prea tare pe melancolicul, fiindcă riscam ca ea 
să aducă în discuţie, ca unică alternativă, posibilitatea divorțu- 
lui, ceea ce presupunea, la schimb, un angajament ferm din 
partea mea. Nu, mai bine să rămîn din nou singur, între pereţii 
reci ai garsonierei mele... etc. Tăcerea mea îmbufnată își făcu, 
în cele din urmă, efectul; pentru a mă împăca, Meluţa începu 
să-mi descheie nasturii. 


Cînd am ieșit din nou în șosea, imediat după intersecţie, 
cineva ne-a făcut semn să oprim. În lumina tulbure a dimine- 
ţii, amestecată cu aceea a farurilor și cu ceața, nu mi-am dat 
seama din primul moment nici dacă era un bărbat sau o femeie. 
Dar gestul său atît de hotărît — ca al unui agent de circulaţie 

— m-a determinat să frînez instinctiv. În clipa următoare mi-a 
trecut prin cap gîndul î îngrozitor că era soţul ei, care ne urmă- 
rise. M-am grăbit să accelerez, însă tocmai pripeala mea a făcut 
ca motorul încă rece al maşinii să se înece și să se oprească. 
N-a durat decât câteva secunde pînă cînd cel care ne făcuse 
semn a deschis portiera şi s-a aşezat pe bancheta din spate a 
maşinii. Oftînd mulțumit, şi-a pus deoparte sacoșa de plas- 
tic pe care o ducea în mînă și a vorbit. 

— Mergeţi la Moinești? Bună dimineaţa — na, că am şi 
uitat să vă spun! Domnule, dar ce vreme!... Păi, de-aia e toam- 
nă, nu? 

Ca să nu-l las să vorbească singur, am mormăit ceva drept 
răspuns. Pe scaunul din dreapta mea, Meluţa se prefăcea că 
doarme. Cred că, în primul moment, se temuse şi ea de același 
lucru ca şi mine. Văzîndu-ne fără chef de conversaţie, noul 
pasager nu mai insistă. Doar își drese glasul, tuşind scurt, pen- 
tru a-şi semnala disponibilitatea de a răspunde oricărei între- 
bări despre destinaţia și scopul călătoriei sale — sau despre 
orice altceva. Pentru a evita complicațiile, nu l-am întrebat 
nimic. Dar în sinea mea a trebuit să recunosc că prezenţa lui 
avea şi un mic avantaj. Mă scutea de a relua discuţia cu Meluţa, 
pe o temă oricum neplăcută. Nu ştiu la ce s-a gîndit ea tot 
drumul, însă îi simţeam ostilitatea. Aveam aceeași senzaţie 
de penibil şi de ciudă pe care o mai avusesem cu cîteva luni 
în urmă, cînd o educatoare cu care mă culcasem de cîteva ori 
mă anunţase că a rămas însărcinată. Era nemăritată și încerca, 
în acest fel, să forțeze nota — fiindcă în ultimul timp o cam 
evitasem. Nu am acceptat şantajul, i-am dat bani să-și facă 
un chiuretaj şi asta a jignit-o foarte tare. Mi-a spus că mă cre- 
zuse altfel de om, după care au început, firește, reproșurile. 
Abia atunci am aflat adevărata ei părere despre mine, despre 
caracterul meu şi chiar despre felul în care fac dragoste — mi-a 
mărturisit că nu o satisfăcusem niciodată. 

Meluţa a coborât în intersecția de la Florești. Pînă la școală 
mai avea de mers pe jos un kilometru şi ceva. În alte condiţii, 

aş fi dus-o cu mașina măcar pînă la intrarea în sat, dar de aceas- 
tă dată ea însăşi a cerut să opresc în șosea și a coborât ca orice 
alt pasager ocazional. A coborât, mi-a spus un „mulțumesc“ 
scurt şi cam înţepat, apoi s-a adresat celuilalt pasager oca- 
zional: 

— La revedere, domnule... 

— Pablo! a spus acesta. Numele meu e Pablo Cârlan. Să- 
rut-mîna, domniţă! Să aveţi o zi bună! 

— La revedere, domnule Pablo — şi a trîntit portiera. 

Am înţeles perfect totul. De altfel, nici nu era prea greu 
de înțeles. Nu am pornit imediat, ci mi-am aprins o ţigară și 
am privit cîteva clipe în urma ei. Voiam să mă asigur că acest 
capitol din viaţa mea era definitiv închis. Nici măcar nu s-a 
întors să mă privească. Şi-a continuat drumul mergînd uşor 
aplecată într-o parte, cu umărul pe care ducea poșeta mai ri- 
dicat, de parcă ar fi cărat acolo o cărămidă. 

— Soţia dumneavoastră? V-aţi certat? 

— Nu, nu... — cel puţin la una din întrebările lui răspun- 
sesem sincer. Doamna aceea a fost amanta mea, am adăugat. 

După care maşina a demarat, cum se spune, în trombă. 


La şantier mă aștepta fostul meu coleg de liceu, Bazil, 
desigur, ca să-l împrumut cu bani. Fiindcă Bazil era profesor 
de literatură şi avea un salariu prea mic faţă de ceea ce pre- 
tindea el de la viaţă. Sau viceversa. Cu mulți ani în urmă, la 
cenaclurile pe care le frecventam pe atunci împreună, era soco- 
tit o mare speranţă a poeziei româneşti. După care evoluase 
ca orice scriitor român, care se naşte genial și moare tînără 
speranță. Ajunsese un biet profesor de provincie, în vreme 
ce eu alesesem cariera de inginer — nu reușisem mare lucru, 
dar măcar aveam din ce trăi. Pentru el eram oricum un veri- 
tabil model de reușită socială. Mă invidia deoarece fusesem 
primul din promoţia noastră care căpătase blenoragie — dova- 
da mai mult decît evidentă a faptului că „o făcusem“. Fusesem 
apoi primul care se însurase, primul care își înşelase nevasta 

şi primul care divorțase. Cred însă că uneori mă şi ura, mai 
ales atunci cînd se vedea nevoit să-mi ceară bani. Ca acum. 
Deoarece considera că am primit de la viaţă mai mult decît 
aş fi meritat. Supărat că trebuise să mă aştepte aproape o oră 
printre mormanele de moloz de pe şantier, îmi ceru cu bine- 
cunoscutul său sarcasm (pe un ton ce s-ar fi vrut ironic, pen- 
tru a disimula umilinţa) un milion de lei. L-am lăsat să aştepte 
puţin într-o baracă, pentru că trebuia să rezolv cu şeful de 
echipă cîteva chestiuni organizatorice. Jumătate de oră mai 
tîrziu, a venit după mine ca să-mi spună că sunt jalnic. 

— Eşti jalnic, bătrîne, zău! Eşti de-a dreptul penibil. Nu 
ţi-am cerut decît un milion. Mi-e ruşine că te cunosc şi că-ţi 
sunt prieten, nenorocitule! 

În fine, modul lui obişnuit de a-și exprima nerăbdarea. 
A vrut sau s-a prefăcut că vrea să plece chiar în acel moment, 
dar l-am oprit. Banii erau într-o geantă pe care o lăsasem în 
maşină. Trebuia să-i dau, era într-adevăr prietenul meu, sin- 
gurul meu prieten. Cîndva, în anii de liceu, mă comparase 
cu Voltaire. 

Astfel am descoperit „Memoriile tovarăşului Nicolae Cea- 
uşescu“, într-o sacoşă de plastic, lîngă geanta mea de pe banche- 
ta din spate a mașinii, peste niște ziare pe care le cumpărasem 
în dimineaţa aceea. Dacă Bazil n-ar fi fost acolo, ca să-mi atra- 
gă atenţia, probabil că nu i-aș fi acordat nici o importanţă. 
Dar el a vrut să citească ziarele și le-a luat cu tot cu sacoşă. 

— Ce ai aici? m-a întrebat. 

— Nimic. 

— Sunt nişte hîrtii și un caiet, insistă el. 

— Ia dă-le încoace! 

Nu pretind că am știut din prima clipă despre ce e vorba, 
dar a fost de-ajuns să citesc cîteva rînduri, ca să-mi dau seama. 
Fireşte, lui Bazil i-am spus că sunt niște documente de şan- 
tier. S-a uitat neîncrezător la mine, fiindcă „documentele“ 
miroseau a urină și a mucegai, dar nu a comentat nimic. Aş- 
tepta banii — şi în cele din urmă i-a primit, deplin conştient 

de faptul că îi merită şi ferm hotărît să nu mi-i înapoieze nici- 
odată. Oricum, din punctul lui de vedere, îi rămîneam în con- 
tinuare dator. Căci din cauza mea ajunsese profesor de 
literatură și cîştiga atît de puţin; din cauza asigurărilor mele 
din urmă cu vreo douăzeci de ani că va ajunge un mare poet. 
Asta se întîmpla pe vremea lui Ceaușescu. De unde să fi știut 
eu atunci că Ceaușescu va muri împușcat? 

Cîteva zile mai târziu, pasagerul meu ocazional m-a cău- 
tat pe telefonul mobil. Dorea să-și recupereze sacoșa. Am în- 
ţeles imediat: luase legătura cu Meluţa. Cred că Meluţa chiar 
s-a bucurat imaginîndu-şi cum mă va şicana prin acest inter- 
mediar. I-a oferit cu generozitate şi numărul celularului şi 
adresa mea, i-a spus și unde lucrez, probabil că i-a mai furni- 
zat şi alte detalii, despre care el însă nu mi-a vorbit. Mi-a spus 
numai că uitase o sacoşă cu acte în mașina mea şi m-a rugat 
să i-o înapolez. 

— Ştiţi, m-aţi luat cu maşina la Moineşti, în ziua cînd erați 
cu doamna aceea care s-a supărat... 

— Da, îmi amintesc. Însă în maşină nu a rămas nici o sa- 
COȘĂ, Zisel. 

Rîse niţel încurcat. 

— O sacoşă cu un caiet mare și alte documente, repetă. 

Citisem între timp „Memoriile“, astfel încât știam cu cine 
am de a face — sau măcar presupuneam că ştiu. Mi-am per- 
mis chiar să mă amuz un pic. 

— Poate a luat-o doamna aceea care s-a supărat! 

— Doamna aceea a mers pe scaunul din faţă, iar sacoşa 
mea a rămas pe bancheta din spate, insistă el. 

Raționamentul lui era perfect, aşa încât, pentru a scurta 
discuţia, i-am promis că voi mai căuta. 

— Să vedem, poate s-a rătăcit printre hîrtiile mele. Aveai 
lucruri importante acolo? 

— Acte de proprietate. 

Printre hîrtiile lui, în afară de caietul acela, nu găsisem decît 
nişte tăieturi din ziare, cu articole publicate pe la jumătatea 
anilor '90. Cărora, fireşte, nu le-am acordat nici o importanță. 


Există, fără îndoială, lucruri mai importante decât litera- 
tura. Bunăoară, durerea de măsele. Din păcate pentru el, Bazil 
n-a fost capabil să înţeleagă la timp un adevăr atât de simplu 
— şi asta l-a costat enorm. Încă din primii ani de liceu, își stabi- 
lise drept scop în viaţă crearea unor opere nemuritoare, care 
să determine convertirea spirituală a întregii omeniri. Avea 
însă, din capul locului, un neajuns: numele de Vasile Ţumbu- 
ruc nu sună deloc convenabil pentru un mare scriitor, iar el 
refuza cu obstinaţie ideea de a adopta un pseudonim, con- 
vins fiind că, în cele in urmă, opera impune numele și nu vice- 
versa. Ca orice veleitar, era obsedat de premiul Nobel, 
neacceptînd să scrie decât capodopere — calea cea mai sigură 
spre ratare. În schimb, despre mine spunea că sunt „călduț“ 
şi „confortabil“, cînd nu mă făcea de-a dreptul ticălos. Și asta 
numai din cauză că mă descurcam mai bine decât el — cu ba- 
nii, cu femeile şi chiar cu literatura. Pînă la urmă, chiar dacă 
am ales cariera de i inginer, am publicat câteva cărți şi am ajuns 
un scriitor cu oarecare notorietate, măcar în judeţul meu. El, 
la patruzeci de ani trecuţi, încă mai lucra la volumul de debut, 
iar pe mine mă considera, fireşte, „un scriitoraş de provin- 
cie“... 

Cînd i-am vorbit despre caietul cu Memorii, s-a arătat nu 
sceptic, ci de-a dreptul indiferent: fleacuri! Nici nu mă aștep- 
tasem la alt răspuns. Fiindcă, în afară de ce scria el, toate erau 
fleacuri. Singura problemă era că el nu scria mai nimic. 


Omul cu sacoşa m-a căutat din nou abia la sfârșitul săptă- 
mînii următoare. De această dată nu a mai telefonat, ci a ve- 
nit direct acasă. Aș fi putut să nu-i deschid, dar eram curios 
să-l cunosc. Între timp, fotocopiasem toate paginile Memori- 
ilor, astfel încît caietul lui nu-mi mai trebuia și eram dispus 

să i-l înapoiez, cu o explicaţie oarecare — că-l găsisem prea tîr- 
ziu etc. Doream, în plus, să aflu cum intrase în posesia Memo- 
viilor şi dacă erau sau nu autentice. Purta acelaşi costum de 
tergal cu dungi, peste care îşi pusese un pardesiu din doc, era 
încălțat cu adidași, iar pe cap avea o pălărie de vară. Nu exage- 
rez deloc dacă afirm că, în momentul cînd am privit prin vizor 
şi l-am văzut, aproape că m-am bucurat. L-am invitat în casă, 
i-am oferit un ceai și, cum nu prea ştiam despre ce am putea 

vorbi, am început prin a comenta puţin situația politică. În- 
tre timp, avuseseră loc alegerile, iar țărăniştii nu numai că nu 
le câștigaseră, dar nici măcar nu intraseră în Parlament. 

— Domnule, chestia asta a fost anume aranjată, ca să nu 
se mai restituie proprietăţile! zise. 

Știa de la fostul ministru al agriculturii. M-am mirat şi nu 
mi-am ascuns deloc mirarea. Vorbise într-adevăr cu fostul 
ministru al agriculturii ? Musafirul meu mă asigură că îi cunoş- 
tea pe toţi miniștrii, iar unii dintre ei îi fuseseră colegi. Am 
încercat să fiu ironic. 

— Ai lucrat cumva la Guvern? 

— Nu, înainte de '90 am lucrat în Securitate. Cel puţin 
jumătate din actualii miniștri şi parlamentari sunt foşti secu- 
rişti. Eu le zic „extratereștri“. Am motivele mele. 

— Interesant! 

Încercam să fiu în continuare ironic, dar, din cauza sigu- 
ranţei cu care el îmi vorbise, nu mai eram chiar atât de sigur 
pe ironia mea. 

— Din câte înţeleg, eşti și scriitor. 

Pînă atunci mi se adresase folosind pronumele de polite- 
ţe şi trebuie să recunosc că aș fi preferat să-l folosească în con- 
tinuare. 

— În timpul liber, răspunsei cu falsă modestie. (Nu m-am 
putut abţine să nu repet cîteva formule de efect, exersate cu 
alte prilejuri. ) Din respect pentru literatură, scriu numai atunci 
cînd nu pot să nu scriu, adăugai. Tratez literatura ca pe o 
amantă, nu ca pe o soţie. Nu vreau s-o pun la curăţat cartofi. 

— Adică vrei numai să o regulezi? 

— Nu asta am vrut să spun. E vorba de cu totul altceva, 
nu ştiu dacă poţi înţelege... Literatura e singura amantă că- 
reia i-am rămas fidel, căci în rest am ratat cam tot ce se pu- 
tea rata. Dacă e să fiu cinstit, nu ştiu de ce scriu. Poate de 
teamă că altfel m-aș sinucide... În definitiv, literatura îmi ofe- 
ră singurul alibi existenţial. Chiar presupunînd că nu aș fi decît 
un veleitar oarecare. Căci există, fără îndoială, un factor co- 
mun al geniilor şi veleitarilor. În sinea lui, orice veleitar, ca 
şi orice geniu, visează să schimbe lumea cu scrierile sale, să 
o cutremure! La originea gestului de a scrie stă dintotdea- 
una convingerea că a sosit momentul! 

Minţeam, desigur, mă fandoseam. Trecuse destul timp de 
cînd nu mai credeam în astfel de sentinţe. Vorbeam din amin- 
tiri, repetam niște citate şi îmi plăcea să cred că ceea ce spu- 
neam ar putea fi adevărat — măcar pentru alţii. Măcar pentru 
el. Mă ascultă cu luare aminte, iar după cîteva clipe de reflec- 
ţie mă anunţă, bătîndu-mă protector şi totodată amical pe 
umăr: 

— Cred că eşti exact persoana de care am nevoie! 

De parcă aş fi câştigat cine știe ce concurs. Dar eu nu do- 
risem cîtuși de puţin să fiu exact persoana de care avea el ne- 
voie. Nu aveam deloc chef de așa ceva. Făcusem un pic pe 
nebunul, intenţionînd să-l impresionez, atîta tot. Nici mă- 
car nu ştiam precis ce are de gînd să-mi propună. 

Și totuși, puţin cîte puţin, iată că am devenit, cum s-ar spu- 
ne, prieteni. A contat foarte mult împrejurarea că, la un mo- 
ment dat, el m-a întrebat dacă nu l-aș putea învăţa să utilizeze 
calculatorul. Îmi mărturisi că dorea să navigheze pe internet. 
Sincer, la orice m-aș fi aşteptat din partea lui, în afară de in- 
teresul pentru informatică. Mi-am disimulat surpriza îndă- 
rătul unui surâs circumspect şi ușor distrat — ca să nu-l 
ofensez, i-am promis fără entuziasm tot sprijinul meu. Nești- 
ind ce anume urmărește, eram încă circumspect, mă simţeam 
la rîndul meu observat, evaluat, îl bănuisem iniţial de niscai 

intenţii ostile — dar mi-am dat destul de repede seama că m-am 
înșelat. În plus, Pablo şi-a însușit noţiunile de bază uimitor 
de repede. După numai cîteva zile, era capabil să utilizeze 
un motor de căutare și să obţină pe internet orice informaţie 
de care avea nevoie. A contribuit la asta şi faptul că stăpînea 
destul de bine limba engleză — nu ca mine, care o învăţasem 
la şcoală, ci ca unul care și-o însușise practicînd-o. Părea fas- 
cinat de acest nou instrument, naviga ore întregi, mai cu sea- 
mă pe site-uri americane, citea repede, nu știu dacă înțelegea 
sau memora ceva, trecea grăbit mai departe, era în căutarea 
lui o febrilitate destinsă, detaşată... O fi corect să spun aşa? 
Căuta, citea, se interesa, uneori pînă la detaliu, totuși conştient 
de rezultatul final al meciului — unul dezamăgitor —, şi ne- 
mulțumit de competenţa limitată a jucătorilor. Chiar aşa: din 
cînd în cînd plescăia nemulţumit! În acest timp, lipsit de ori- 
ce curiozitate, eu răsfoiam un ziar, sau moţăiam alături pe o 
canapea, sau ieşeam pe balcon să-mi aprind o ţigară. Pe scurt: 
mă plictiseam. Înţelesesem de multă vreme că internetul e ceva 
asemănător setului Cantor care, oricît de multe elemente ar 
conţine, reprezintă oricum o fracţie zero din total. Sau numă- 
rul infinit al punctelor de pe circumferința unui cerc, rapor- 
tat la numărul punctelor din interiorul cercului. Odată, 
discutînd cam fără chef despre Experimentul Philadephia 
(căci asta î interesa în mod deosebit), i-am mărturisit că, după 
părerea mea, acel experiment s-a petrecut numai în imagi- 
naţia celor care au scris despre el. Fireşte, ca orice minciună 
celebră, şi aceasta își avea fanaticii ei, nenumărați oameni alt- 
minteri oneşti, de vârste, profesii și nivele de instrucţie dife- 
rite, care doreau din tot sufletul ca povestea Experimentului 
Philadelphia să fie adevărată — ba chiar îşi făcuseră din asta 
un scop în viaţă. 


Din toată povestea Experimentului, pe Pablo îl interesa 
un singur lucru: de ce vasul acela se numea Eldridge ? N-am 
ştiut ce să-i răspund, aşa că l-am întrebat la rîndul meu: 

— Dar cum ai fi vrut să se numească? 

Presupun că nici el n-a ştiut ce să-mi răspundă, fiindcă 
mi-a spus cu totul altceva. 

— Distrugătorul Eldridge am fost eu! 

— O.K. Dacă te arunc în mare, pluteşti? 

Întrebarea mea îl derută un pic. 

— Poate că nu m-am exprimat bine. Am fost determinat 
să cred asta, într-o anumită perioadă a vieții mele. 

Nu vedeam nici un motiv pentru care cineva ar trebui să 
se creadă navă de război. Nu înţelegeam nici cum ar folosi 
altora un asemenea lucru. Am început să înţeleg cîte ceva abia 
mai târziu, după ce Pablo s-a hotărât să-mi vorbească despre 
trecutul lui. Dar chiar şi așa, rămîneau destule elemente nee- 
lucidate, iar primul dintre ele se referea la locul unde fusese 
teleportat. Puteam admite, după ce îi citisem Memoriile şi mai 
ales după ce îmi arătase fotografia din ziarul Scînteia, că făcu- 
se parte din gărzile personale ale lui Ceauşescu. Ştiam că, în 
anii optzeci, avuseseră loc mai multe încercări de a-l înlătura 
pe Ceaușescu de la putere şi, cel puţin teoretic, era posibil 
ca Pablo să fi aflat despre unul din comploturile care se pu- 
neau la cale. În momentul cînd complotiști, unii dintre ei 
membri ai serviciilor secrete, și-au dat seama că Pablo i-ar 
putea denunța, au ales modalitatea cea mai simplă de a-l anihi- 
la, internîndu-l într-un azil psihiatric. Asta însemna, din punc- 
tul meu de vedere, aşa-zisa lui teleportare. Probabil că acolo 
fusese supus procedurilor obișnuite de spălare a creierului. 
Performanţele psihiatriei actuale au ajuns la un asemenea ni- 
vel, încât te pot face să crezi că ești simultan tren de marfă, 
Iuri Gagarin şi Polul Nord. Dar mai departe? Pablo nu mă 
putea ajuta. El însuşi îşi reconstituia trecutul îndepărtat prin 
deducție, cu ajutorul unor dovezi indirecte. Descoperise că 
fusese una din gărzile personale ale lui Ceauşescu abia după 
ce văzuse într-un ziar fotografia pe care mi-o arătase şi mie. 
Cum ajunsese însă la concluzia că ar fi fost, nu mutat, ci tele- 
portat pe insula Roland? Vorbea cu atâta siguranță despre 

întîmplările de acolo, încât la un moment dat m-am văzut ne- 
voit să-i atrag atenţia că o cam luase razna. Căutasem pe hartă 
şi nu găsisem nici o insulă cu acest nume în Pacific. Răspun- 
sul lui a fost că, în primul rînd, Pacificul e imens. În al doi- 
lea rînd, din cauza cercetărilor ultrasecrete care se desfășurau 
acolo, se prea poate ca insula Roland să nu fi fost trecută pe 
nici o hartă. Iar în al treilea rînd, devenise invizibilă în urma 
unui experiment asemănător Experimentului Philadelphia. 
În sfîrşit, în acest fel mi se clarificau o serie de lucruri. Fiindcă 
existau suficiente dovezi că, în realitate, Experimentul Phi- 
ladelphia nu avusese loc niciodată. Ceea ce însemna că nici 
insula Roland nu era, la rîndul ei, decît o poveste, unul din 
numeroasele mituri de consum lansate prin mass-media — 
în care eu personal nu credeam. 

După acea discuţie, Pablo nu a mai trecut pe la mine timp 
de cîteva săptămîni. Am presupus că se lămurise. De altfel, 
în perioada care a urmat, am avut foarte mult de lucru pe ṣan- 
tier, apăruseră şi unele probleme tehnice, constructorii erau 
nemulţumiţi fiindcă îi pusesem să refacă niște lucrări, şefii 
mei aşijderea — chestiuni profesionale, nu insist. 


Mă întorceam, într-o seară, din oraș, împreună cu noua 
mea prietenă. S-a întîmplat să constat, chiar în momentul cînd 
urma să urcăm în lift, că rămăseserăm fără ţigări. Nu-s un mare 
fumător, în nici un caz unul dintre cei care nu pot adormi dacă 
nu au ţigări în casă. Dar ţigara de după are o savoare specia- 
lä, pe care nu mi-am refuzat-o niciodată. În plus, Roxana mă 
preveni, alintîndu-se un pic, că dorea să dea mai multe re- 
prezentaţii în noaptea aceea — aşa le numea, în amintirea ani- 
lor de liceu, cînd visase să devină actriţă — asta însemnînd 
Că tigara de după urmau să fie mai multe. Trebuie să recunosc, 
avea într-adevăr talent! Am urcat-o în lift, i-am lăsat cheia 
de la apartament, recomandîndu-i ca între timp să facă o baie, 
iar eu m-am întors să caut vreun chioșc de ţigări deschis. Se 
făcuse târziu, majoritatea magazinelor erau închise, așa că am 

intrat în cel mai apropiat bar, de fapt un internet-caf€ destul 
de soios, amenajat undeva la parterul unui bloc din apropiere. 
Localul, la ora aceea aproape gol, avea toate datele unei afa- 
ceri de spălat bani. De-a lungul unui perete zăceau nefolosi- 
te cîteva calculatoare, în partea opusă se înșirau, într-o lumină 
chioară de neon roz, mesele pentru consumul de băuturi, iar 
așa-zisul bar se afla în fosta bucătărie, al cărei perete despărți- 
tor fusese desfiinţat. Ușa de la intrare era păzită de un tip cu 
barbă, ras în cap, cu gâtul scurt şi gros, îmbrăcat într-o uni- 
formă neagră, ca să impresioneze, Pipiţa de la bar m-a lăsat 
să aştept mult și bine pînă să mă întrebe ce doresc, își tot făcea 
de lucru cu un aparat de cafea espresso, probabil defect, pe 
care ba îl băga în priză, ba îl scotea. Am așteptat, n-aveam 
chef să mă enervez. În acest timp, din celălalt capăt al sălii 
răzbătea o voce tărăgănată, de om beat, explicînd de ce comu- 
nismul a fost bun. O voce care mi se păru vag cunoscută. 

— Domnule, ascultă la mine, eu n-am fost nici membru 
de partid, nici turnător la Securitate, dimpotrivă, am fost chiar 
persecutat de comuniști, dar pot să-ţi spun un lucru: cei care 
se bucură acum de căderea comunismului sunt niște idioţi... 
Ascultă la mine, crezi dumneata că cei care l-au omorît pe Cea- 
ușescu sunt mai buni? O duce poporul mai bine? Pe naiba... 
Ascultă la mine, orice ar zice ăștza, comunismul se va întoarce. 
Trebuie să se întoarcă... Şi, mă rog, de ce a fost rău comunis- 
mul? Pentru că a fost utopic? Dar creștinismul e de două 
ori mai utopic! O să spui că în numele idealului comunist 
au fost omorâţi milioane de oameni. Și în numele lui Hristos 
au fost ucişi milioane de oameni, dar pentru asta nu Hristos 
este de vină, ci diavolul! 

Din cînd în cînd, cel care asculta probabil că formula 
moale, conciliant unele obiecţii, şi atunci vocea pro-comu- 
nistă reîncepea, pe un ton și mai arțăgos: „ascultă la mine“ !... 
Era evident că la originea vehemenței sale stătea bănuiala că 
nu e luat în seamă — în definitiv, o problemă de comunicare. 

— Ascultă la mine, domnule, nu se poate altfel! Toată să- 
răcimea planetei, toţi obidiţii şi umiliţii pămîntului și-au pus 
speranţa în comunism. Din păcate, s-a greşit undeva, în punc- 
tul de plecare. Materialismul dialectic, ateismul, asta a fost 
greşeala! Comunismul va trebui într-adevăr restaurat, dar nu 
aşa cum a fost, ci așa cum ar fi trebuit să fie, cu faţa spre Dum- 
nezeu... Un comunism cu faţă nu umană, ci divină! Berdiaev 
spune că... 

N-am putut afla ce spune Berdiaev, deoarece chiar atunci 
fata de la bar şi-a găsit timp să mă întrebe ce doresc. Am luat 
ţigările şi, cînd să ies, am aruncat o scurtă privire către masa 
de unde se auzea vocea. 

Mai să nu-mi cred ochilor! Unul din cei doi era Pablo. 
Stătea cu spatele rezemat de perete şi, în pofida luminii in- 
suficiente, l-am recunoscut imediat, după nasul lui cam mare 
şi costumul în dungi. În aceeași clipă, mi-am dat seama şi a 
cui era vocea răguşită de băutură care apăra, pe un ton atât 
de vehement, valorile comunismului. Cel aflat cu spatele la 
mine nu putea fi decît Bazil. Trebuie să admit că, văzîndu-i 
împreună, am simţit o bătaie neplăcută în piept — una sin- 
gură. În mod normal, nu aveau de unde să se cunoască (oricum, 
eu nu le făcusem cunoştinţă), astfel încît toate bănuielile mele 
s-au îndreptat din nou spre Meluţa... Aș fi putut să mă pre- 
fac că nu-i văzusem, eram sigur că, absorbiți de conversaţia 
lor, ei încă nu mă observaseră, dar nu m-am putut abţine să-i 
salut, măcar pentru a le semnala că i-am prins în flagrant... 
Căci, ăsta e adevărul — mă simţeam trădat. 

— A, domnul inginer! exclamă bucuros Pablo cînd mă 
văzu, şi se ridică pentru a-mi întinde mîna. Am trecut pe aici 
să navigăm puţin pe internet şi ne-am cam lungit la vorbă... 
N-am vrut să vă mai deranjez acasă... 

Mi se adresa din nou cu pronumele de politeţe, ceea ce 
avu darul să mă pună pe gînduri. Bazil părea şi el destul de 
încurcat. Sau poate confuz. Nu se mai ridică de pe scaun, ci 

îmi întinse mîna şi scutură de cîteva ori din cap, confirmînd 
astfel salutul meu. 

— Oricum aveam de gînd să trec pe la tine, zise. Dai şi tu 
ceva de băut? Uite, domnul Pablo tocmai a găsit pe internet 
ceva ce-l interesa foarte mult, adresa unui deputat pe care l-a 
văzut la televizor, şi a făcut cinste. 

— Domnul Bazil vrea să scrie un roman despre insula Ro- 
land și tot ce i-am povestit eu de acolo, interveni din nou Pablo. 

— Ştii ce am făcut? N-o să-ţi vină să crezi! Am pus tot 
sufletul lui pe casete! 

— A avut o idee genială! M-a dus la un psihiatru şi a în- 
registrat pe casetofon tot ce am spus sub stare de hipnoză, 
explică Pablo. 

— Dumnealui este proprietarul unei insule din Pacific, îl 
lăudă la rîndul său Bazil. Ah, de fapt vă cunoaşteţi, am ui- 
tat!... Bătrîne, cu datoria aceea, fii fără grijă, o să-ţi înapoiez 
banii cît de curînd, mă asigură apoi. 


Mi-a luat ceva timp pînă să înţeleg ce voiau să spună. Ori- 
cum, mi s-a părut că spuneau lucruri interesante, deşi vor- 
beau ca niște oameni beți — de fapt, Pablo nu părea propriu-zis 
beat, în schimb Bazil era, cum recunoscu el î însuși, magne- 
tizat, își simţea gîndurile ca pe niște fluctuații cuantice. Am 
intrat în joc şi le-am oferit pentru început cîte o cafea. Ca 
să-i încurajez să continue, am luat și eu o votcă. De Roxana 
uitasem cu desăvîrşire — vorba lui Bazil, există lucruri mai 
importante decît dragostea; de exemplu, durerea de măsele. 
Avea haz Bazil, cînd era în formă şi cînd scăpa de veşnica 
lui manie a persecuției. Din păcate pentru el, asta se întîm- 
pla mai ales atunci cînd bea. Ne povesti, în stilul său inimitabil 
(de aceea nici nu încerc să-l imit), cum avea de gînd să scrie 
romanul, dezvoltînd apoi o teorie abracadabrantă despre ceea 
ce susţinea a fi Conjuraţia Mondială a Savanţilor, care pregă- 
tesc pe insula Roland nici mai mult nici mai puţin decît Apo- 
calipsa. 

— Eşti sigur că există o asemenea insulă? am întrebat. 

— Bineînţeles că există, de vreme ce tocmai despre ea vor- 
bim! Ascultă, bătrîne, degeaba ești inginer, dacă nu ai auzit 
de Efectul Comoroșan. A fost descoperit în anii şaizeci de 
un savant român și se referă la interacţiunea dintre lumină 
şi materia vie. Se pare că acest efect a fost utilizat involun- 
tar de cei care au condus Experimentul Philadelphia! Sau nici 
de ăsta n-ai auzit? 

— Am auzit, însă mă îndoiesc că un asemenea experiment 
a existat în realitate. 

El flutură agasat cu mîinile pe deasupra mesei şi, cu aceas- 
tă ocazie, aruncă scrumul ţigării în paharul meu cu votcă. 

— Mă rog, mă rog!... Problema cu tine e că, deşi nu știi 
mai nimic, pretinzi să înţelegi lucrurile cele mai complicate. 
Probabil că nici în levitaţie nu crezi, fiindcă tu și toţi cei ca 
tine n-aţi auzit de Maria Egipteanca, sau de călugărul capucin 
Giuseppe Copertino, care a început să leviteze încă de la vîrs- 
ta de opt ani, în fine... Dar de Magnifying Transmitter, con- 
struit de Nikola Tesla în Colorado Springs, ce spui ? Sau poate 
că nici acela nu a existat în realitate? 

— Asta e altă problemă... 

— Este aceeaşi problemă! mă contrazise vehement. Nu 
uita că Tesla este unul dintre cei care au proiectat Experimen- 
tul Philadelphia ! lar pe insula Roland a fost construit un turn 
asemănător, însă de dimensiuni mult mai mari. 

— Într-adevăr, este un turn acolo..., îl susţinu pe neaş- 
teptate Pablo. 

— Folosit drept antenă pentru emisia în jurul insulei a un- 
delor unui ecran de învi-zi-bilitate ! completă Bazil, împleti- 
cindu-și un pic limba la ultimul cuvânt. E vorba de un zgomot 
electromagnetic care determină alterarea percepției prin modi- 
ficarea senzaţiilor și reprezentărilor empirice. Ce spun eu 
acum nu-s gogoși, există studii serioase pe această temă, n-ai 
decât să le citeşti. 

Dintr-o dată m-am relaxat, dîndu-mi seama că nu avea 
rost să contrazic un om beat. Era mai bine să-l las să spună 
ce vrea, să-și consume pînă la capăt frustrările. Totuși, a tre- 
buit să observ că teoria lui avea un punct vulnerabil. Dacă 
s-ar inventa undeva un asemenea dispozitiv, primii care ar 
fi afectaţi ar fi chiar cei care l-au inventat — fiindcă, imediat 
după ce l-ar pune în funcţiune, ar trebui să nu-l mai vadă. 
Bazil însă mă anunţă că aceia și-au luat din vreme măsuri de 
protecţie şi au conceput dispozitive speciale care pot anula 
efectele cîmpului de invizibilitate pe o rază mai mult sau mai 
puţin extinsă. 

— Pentru ei, asta e un fleac! Problema mult mai gravă e 
alta! Ce motiv au să ascundă insula ? Nu cumva pun ceva la 
cale? — şi dintr-o dată se întoarse spre Pablo. Omul acesta, 
zise arătîndu-l cu capătul ţigării, vine de acolo. Înţelege mai 
bine ce vreau să spun... 

Tăcu. Am tăcut și eu o vreme, prefăcîndu-mă că-i accept 
argumentele. Poate ar fi fost mai bine să mă ridic şi să plec. 
Cu siguranţă că Roxana ieșise de mult din baie şi mă aştepta; 
era nepoliticos din partea mea s-o las să aştepte prea mult. 
M-am uitat demonstrativ la ceas și am spus: 

— Domnilor, mă bucur că v-am întîlnit, problemele de- 
spre care discutaţi îmi par deosebit de interesante, dar acum 
trebuie să plec. 

— Nici nu mă aşteptam la altceva. Ca de obicei, eşti un 
laş, zise Bazil. 

— Mai luăm o votcă? întrebă împăciuitor Pablo. 

Nu merita să-mi pun mintea cu ei, mai ales că erau băuți. 
Totuși l-am întrebat pe Bazil, pe un ton cît se poate de calm: 

— De ce spui că sunt laş, Bazil? 

Ezită, părînd că nu-şi mai amintește bine ce a spus. 

— Fiindcă te cari, deși ştii că n-am unde să dorm. Iar la 
Moineşti n-am cu ce ajunge, la ora asta. 

ÎN privii cu un pic de milă. Eram sigur că altceva voise să 
spună, apoi se răzgîndise, renunţase în ultimul moment. De 

obicei, izbucnirile lui agresive camuflau neputinţa și o mare 
nesiguranţă interioară. Dar nici măcar în asta nu rămînea con- 
secvent, se speria şi făcea imediat pasul înapoi — eterna lui ne- 
hotărâre, veşnicul balans — fiindcă el era cel cu adevărat laş! 
Și era astfel deoarece ambițiile îi depășeau cu mult posibili- 
tăţile. În cunoșteam de multă vreme şi îl acceptasem așa. Poate 
că acum, după întîlnirea cu Pablo, se simţea într-adevăr puter- 
nic. Avea în mînă un peşte mare. Sosise momentul! Urma să 
a un roman, poate chiar capodopera la care visa de atâţia 
ani... În sfârşit, destinul își onora promisiunile. 

Si dintr-o dată, gîndindu- -mă la toate acestea, mi-a venit 
ideea năstruşnică de a-i invita pe amîndoi la mine acasă. În 
primul rînd, pentru a-i demonstra lui Bazil că nu sunt laş, 
cum credea el. Iar în al doilea rînd, speram că Roxana, aflînd 
chiar de la ei de ce întârziasem (trecuse aproape o oră de cînd 
o abandonasem în lift!), va fi mai puţin furioasă. 


Dar n-am mai găsit-o, probabil plecase să-şi dea repre- 
zentaţiile în altă parte. Bine măcar că lăsase ușa garsonierei 
descuiată şi cheile pe masa din bucătărie. Fată simpatică, 
Roxy! Drept răzbunare, îmi descărcase tot sprayul cu spu- 
mă de ras pe singurul tablou autentic pe care-l aveam în casă, 
o guaşă de Ilie Boca. Mai tîrziu am descoperit şi un scurt me- 
saj, scris cu creionul dermatograf pe oglinda din baie: FUCK 
YOURSELF, MĂGARULE ! Bazil l-a citit primul, cînd a in- 
trat acolo să urineze — pe urmă, cînd a ieșit, rîdea în gura 
mare, ostentativ. Ca de fiecare dată, uitase să ridice colacul 
de la veceu şi îl stropise cu urină. Mă întreb dacă nu o făcea 
intenţionat. După ce îmi transmise mesajul Roxanei, se lăsă 
satisfăcut într-un fotoliu, îşi aprinse ţigara şi mi se adresă de 
undeva de sus. 

— Situaţia stă în felul următor. Există în România persoane 
care au tot interesul ca despre insula Roland să nu se afle ni- 
mic, tocmai din cauză că sunt în strînsă legătură cu ce se pe- 
trece acolo. Să luăm, de exemplu, cazul Ioanei Maria Vlas, 

supranumită „Mama ENI“... Am suficiente motive să cred 
că o mare parte din fondurile FNI, dispărute fără urmă, au 
fost depuse în bănci de pe acea insulă. Sau cantitățile imen- 
se de carburanţi sustrase din conducte şi exportate nu se ştie 
unde... Pablo a obţinut de la un agent al CIA înregistrări 
care atestă că ele au ajuns în cele din urmă pe insula Roland. 

— Aşa e, mi-a spus maiorul Smith, confirmă Pablo. 

— În plus, cercetările ultrasecrete care se desfăşoară acolo 
pun în pericol însuși viitorul planetei. Nu știu dacă ai auzit 
de secta lui Raël. Un francez şmecher care pretinde că pretin- 
de că, la 13 decembrie 1973, a întâlnit niște extratereștri, unde- 
va pe lîngă Clermond-Ferand. Veniţi special de pe altă planetă 
pentru a transmite, prin el, întregii omeniri cum trebuie să 
citească Biblia. Presa a scris recent despre crearea primei clo- 
ne umane, o fetiță numită Eva, în laboratoarele Institutului 
Clonaid. Acest institut este subordonat sectei raeliţilor şi se 
pare că are legături strînse cu unii savanţi de la MSAMDR... 

— Ce înseamnă MSAMDR ? am întrebat. 

— Nimeni nu ştie, răspunse Pablo. Poate să fie un sim- 
plu joc de litere. 

— În orice caz, reluă Bazil, sunt sigur că pe insula Roland 
au avut loc experimente de obţinere a unor embrioni umani 
prin clonare accelerată, cu transfer de memorie. 

Cafeaua îi făcuse bine. Vorbea cu atâta precizie, încât, dacă 
nu l-aş fi cunoscut, aș fi fost tentat să cred că fusese direct 
implicat în acele experimente. M-am prefăcut că-l iau în se- 
rios, mă obliga la asta şi calitatea mea de gazdă. 

— Asta e foarte bine, zisei. Înseamnă că vor descoperi se- 
cretul vieţii veşnice! 

— Mda. Numai că, în loc de copii, femeile acelea au năs- 
cut un fel de pisici. Care, după o anumită vîrstă, devin agre- 
sive Și atacă oamenii. 


— Aha! Și mai departe? 

Înainte de a-mi răspunde, trase adînc din ţigară şi își îngus- 
tă ochii, ca şi cum ar fi avut motive să mă bănuiască de vreo 
intenţie ascunsă. 

— Vrei să ştii prea multe, zise. Mai departe, scrie-n carte. 
Despre asta va fi vorba în romanul meu. Despre manipulare, 
despre vînătorii de suflete şi despre modul cum minciuna uci- 
de sufletul. Cînd toți vor minţi şi nimeni nu va mai crede ni- 
mic, se va atinge starea critică și va începe Armaggedonul ... 

Începuse să-mi povestească romanul, iar eu nici nu ba 
gasem de seamă! Între timp, Pablo trecuse și el pe la toale- 
tă, după care se descălță și se întinse pe canapea, cu mîinile 
sub cap. Nu mai participa propriu-zis la discuţia noastră. Îna- 
inte de a adormi, avu însă de făcut o observaţie. 

— Domnul Bazil, dar ştiţi ? Cînd mai faceţi pipi, să ridi- 
caţi totuşi colacul de la veceu. Așa e frumos. 

— Domnul Pablo, am să-ţi spun o chestie: sunt un om 
liber şi mă piş așa cum îmi dictează instinctul! E bine? 

Cred că atunci Pablo a înţeles un lucru pe care eu îl ştiam 
de multă vreme: nu era deloc simplu să fii prieten cu Bazil. 
Nu a comentat nimic, iar eu am încercat să depășesc momen- 
tul propunîndu-le să mai bem ceva. Aveam un whisky sco- 
tian și mai cumpărasem pentru Roxana un lichior de kiwi. 
Pentru a mă şicana, sau numai din simpla dorinţă de a fi ori- 
ginal, Bazil a preferat lichiorul, motivînd că îi place culoa- 
rea lui, verde de Paris — o glumă cam sinistră, de care aveam 
să-mi amintesc involuntar cîteva zile mai târziu. 

Deocamdată, se străduia să-mi demonstreze că viitoarea 
lui carte va salva omenirea de la dezastru. Ştia el de undeva 
că foştii securiști refugiaţi pe insula Roland puneau la cale 
dispariţia de pe hartă a României, nu prin război civil sau 


împărţirea ei între marile puteri, ci prin implozie. Numai că, 
în loc să explice în ce ar consta această implozie, se ambiţionă 


să-mi povestească cum avea de gînd să scrie romanul, ce idei 


îi mai veniseră, cum va repartiza personajele în economia 

naraţiunii — şi deveni repede plictisitor. Aşa că m-am văzut 
nevoit să-l întrerup. 

— Stai puţin, Bazil. Ce înţelegi tu prin implozie ? 

— Mai întâi, vidul interior! Apoi fisurile! În final, dezor- 
dinea, confuzia generală şi prăbușirea! La fel cum s-a întîm- 
plat şi cu aşa-zisa revoluţie din 1989. Numai fraierii au crezut 
că s-a întîmplat ceva. În realitate, nu a fost decît o halucina- 
ţie colectivă, controlată de securiști de la un capăt la altul, ca 
să ajungă la putere cei care erau deja la putere. De data asta, 
nu va mai fi nevoie să fie ucişi oameni, e de-ajuns dacă se iau 
deciziile cele mai proaste. De exemplu, vor fi determinaţi să-i 
aleagă pe cei mai tîmpiţi dintre ei ca să-i conducă. Copiii vor 
fi învăţaţi de mici să mintă, să fure şi să facă rău. Justiţia îi 
va condamna pe nevinovaţi şi-i va achita pe criminali. Cei 
capabili vor fi ţinuţi deoparte, trimişi la munci umile sau lă- 
saţi să crape de foame. lar oamenii cinstiţi, dacă vor mai fi, 
vor înnebuni de bunăvoie. Astfel încât, în cele din urmă, Ro- 
mânia va deveni invizibilă și va dispărea de pe hartă, la fel 
ca insula Roland. 

— Mda. Asta e o parabolă, zisei. Din care înţeleg că nu 
eşti destul de cinstit, de vreme ce încă nu ai înnebunit. 

— Încă nu-i timpul pierdut! 

Ecoul cuvintelor lui mi-a produs atunci o senzaţie deja 
vu. Am avut dintr-o dată ciudata presimţire că Bazil nu va 
scrie niciodată romanul acela. Poate că presimţire e prea mult 
spus. Preţ de cîteva clipe, alunecasem pe nesimţite într-un 
alt spaţiu, cu alte reguli de perspectivă, fără să se fi schimbat 
totuşi nimic. Mă aflam tot în garsoniera mea, înconjurat de 
aceleași lucruri familiare mie, lumina era aceeaşi, mirosurile 
la fel, Bazil fuma în acelaşi fotoliu, iar pe canapeaua de ală- 
turi Pablo începuse să sforăie ușor. Dar toate acestea purtau 
amprenta iminenței, sau repetau o situaţie dintr-un vis (pe 
care nu eu îl avusesem, poate altcineva) al cărui mesaj mi se 
părea că ar trebui să-l ştiu, deşi nu-l ştiam — pornise de unde- 
va către mine şi încă nu ajunsese. 

Nu se mai ostenea să-și toarne în pahar. Bea lichiorul 
direct din sticlă și îmi relata destul de incoerent peripețiile 
personajelor sale, ca şi cum ar fi fost vorba despre nişte cu- 
noştinţe comune. Îl ascultam resemnat, fără să acord vreun 
credit fabulaţiilor generate de exaltarea lui bahică. Se făcuse 
tîrziu, eram și obosit, nu mai aveam puterea să-l contrazic. 
Nici n-ar fi folosit la nimic, dimpotrivă, probabil că l-ar fi 
întărîtat. Iniţial crezusem că e o poveste cu extratereștri, însă 
mi-am dat curînd seama că extratereștrii constituiau un sim- 
plu pretext. 

— Ce extratereștri, domnule, asta e numai așa, o petardă! 
Lucrurile sunt cu mult mai serioase, mă asigură Bazil. Pe in- 
sula aceea se experimentează Sfârşitul Lumii! Atenţie, nu am 
spus distrugerea, ci Sfârşitul! 

— Nu prea văd care-i deosebirea. 

— Există o mare deosebire, fiindcă nu se va distruge nimic. 
De altfel, după cum o spune clar unul din personajele mele, 
realitatea e un simplu efect. Aparent, lumea va rămîne la fel 
ca înainte, însă numai aparent! Sau mai precis, dacă avem în 
vedere că ceea ce numim lume nu e decît aparenţă, tocmai 
aparenţa va dispărea. Nu va mai exista nici o aparenţă, deci 
nu va mai exista lumea. Va exista numai ce vor ez. Se pare că 
sunt capabili să deplieze ordinea ascunsă, dacă ai auzit de teo- 
ria lui David Bohm, și pot produce anumite frecvenţe de undă 
care vor schimba lumea în... altceva. 

— Într-adevăr, foarte interesant! zisei, încercînd să fiu iro- 
nic. Ce spui tu îmi amintește oarecum de Invenţia lui Morel. 

— Poate că îţi aminteşte, dar este tocmai pe dos. Și tre- 
buie să mai știi că am soluţia problemei. 

Mă aşteptam ca, din spirit de contradicție, Bazil să-mi 
dezvăluie de îndată „soluţia problemei“, însă el se ridică din 
fotoliu, flutură a lehamite din mâini, gestul lui obișnuit în si- 
tuaţiile cînd nu avea replică, şi porni clătinîndu-se către toale- 
tă. Semn clar că lichiorul de kiwi începuse să-şi dezvăluie o parte 
din ordinea ascunsă. Ştiam că va urina din nou pe colacul 

veceului, dar nu mă mai deranja. Și în această privinţă mă re- 
semnasem. Se întoarse după cîteva minute, cu părul şi faţa 
ude, probabil că-și băgase capul sub jetul de apă de la chiu- 
vetă, şi se așeză tăcut în fotoliu, cu privirea înfiptă direct în 
peretele din faţa lui. Dacă n-aş fi știut unde fusese, aș fi pu- 
tut crede că între timp se certase cu cineva. Văzînd că tăcerea 
lui se prelungește, am dat drumul la televizor. Socoteam că 
poate obosise şi el; ori poate că nu mai avea chef de conver- 
saţie. 

— Opreşte-l, zise pe un ton mult schimbat, aproape prie- 
tenos. 

— Te deranjează? 

Nu-mi răspunse imediat. Abia după ce am închis televi- 
zorul, şi liniştea se lăsă atît de temeinic încît îmi auzeam tic-ta- 
cul ceasului de la mînă, rosti ca şi cum ar fi anunţat un eșec: 

— Cazul e mai serios decît pare la prima vedere. Teoria 
mea este că Vic a fost lichidat chiar de tatăl Christinei, la or- 
dinul lui David-Michel. Pablo, care umbla aiurea prin pădu- 
re, căutîndu-l pe Vic, le-a căzut celor doi ca o pleaşcă. În orele 
petrecute în peşteră, David-Michel l-a programat sub hip- 
noză să meargă la maiorul Smith pentru a organiza evada- 
rea de pe insulă, înainte ca cei de la MSAMDR să pună în 
funcțiune ecranul de invizibilitate. Ar trebui să ajungem la 
Christina Domestica, ea e soluția problemei — fiindcă ea vede! 
Din păcate, de cînd a aflat că Vic e mort, nu mai vrea să vor- 
bească nimănui despre cele întîmplate acolo. 

La ora aceea neştiind prea multe despre Christina, iar de- 
spre cele petrecute pe insula Roland avînd doar o vagă idee, 
nu mi-am putut reprima un zâmbet sceptic și îngăduitor, cînd 
l-am auzit pe Bazil adăugînd că, din punctul lui de vedere, 
Christina era o sfîntă. În definitiv, toți sfinţii sunt sfinţi din- 
tr-un punct sau altul de vedere. Trecuse de miezul nopții, în- 
cepuse să-mi fie somn şi mă gîndeam cu neplăcere cît de 
incomod va fi să petrec chircit în fotoliu orele rămase pînă di- 
mineaţă. Bine măcar că a doua zi era duminică și nu trebuia 

să merg pe şantier. Nu mai ştiu precis dacă l-am întrebat pe 
Bazil, poate că doar am intenţionat să întreb (renunțând apoi, 
din lene) de ce o consideră sfîntă, ce anume vede ea. Oricum, 
răspunsul a venit, în mod bizar, de la Pablo, despre care cre- 
zusem pînă atunci că doarme. S-a ridicat brusc în şezut şi a 
spus, cu ochii închiși: 

— Ea se află acum în România. 

După care s-a întins din nou pe canapea, şi-a reluat som- 
nul ca şi cum nimic nu s-ar fi întîmplat. Eram oare victima 
unei farse ? Poate că nici nu dormise, în tot acest timp. Poate 
că mă îmbătasem şi eu, nu exclud. Episodul fusese atât de neaş- 
teptat și se consumase atît de rapid, încât aș fi avut motive să 
cred că doar mi se năzărise, dacă Bazil nu l-ar fi completat 
cu o explicaţie cel puţin la fel de ciudată. 

— Nu te mira, zise. Sunt efecte reziduale ale tratamentului 
la care Pablo a fost supus pe insula Roland. Cei de la MSAM- 
DR l-au folosit o vreme drept cobai pentru experienţele lor. 

— Tu poţi crede că este într-adevăr proprietarul acelei in- 
sule ? l-am întrebat perplex. 

— Bineînţeles! Are dovezi, este nepotul lui Roland Cârlan 
şi singurul îndreptăţit să-i revendice succesiunea. Tocmai de 
aceea i-au șters memoria, înlocuind-o cu falsa memorie a lui 
Ceauşescu. Cînd au fost siguri că operaţia a reușit, s-au de- 
barasat de el şi l-au expediat într-o clinică de psihiatrie. 

Insistenţa lui, convingerea cu care vorbea începuseră să 
mă enerveze. M-am ridicat şi am făcut cîţiva pași prin cameră, 
pentru a-mi ordona cât de cât gîndurile. La naiba cu toate po- 
veştile voastre! Eram momit, mi se întinsese o cursă, sim- 
ţeam că nu trebuie să accept provocarea, dar nu mă puteam 
abţine, frivolitatea și caracterul meu labil mă împingeau, mă 
lăsam tras în urzeala lor, cu o anumită voluptate, aş zice. Dar 
ceva din toată povestea îmi scăpa, îmi aluneca mereu prin- 
tre degete — un rest pe care nu-l înţelegeam, ceva ca o lipsă 
de aer, o formă de neputinţă. Bănuiam că sunt tras pe sfoară 
şi în același timp mintea mea începuse, fără acordul meu, să 

lucreze acolo; începuseră să-mi strecoare povestea în suflet; 
începusem să-i cred și asta aproape că mă speria. Am mai făcut 
o ultimă încercare. Am intrat la toaletă, mi-am dat cu apă pe 
faţă, ca să-mi vin în fire şi m-am examinat sever în oglinda 
pe care mesajul Roxanei atîrna ca un memento sarcastic şi 
lucid. N-aş putea spune exact cât timp am stat acolo. Să zicem, 
în jur de cinci minute. La urmă, am tras mult aer în piept, mi-am 
dres vocea (eram un caraghios) şi m-am întors în cameră. Am 
vorbit cu voce sigură, am spus niște cuvinte hotărâte. 

— Ascultă, Bazil, eşti prietenul meu de mulţi ani și tre- 
buie să fiu sincer cu tine. Părerea mea e că ai căzut într-o cap- 
cană.. 

Darman oprit, un pic derutat, dîndu-mi seama că rămă- 
sesem singur. Între timp, musafirii mei plecaseră. 


Cuvintele acelea și tonul dramatic, dar fals, cu care le ros- 
tisem, mi-au revenit în memorie în ziua cînd am fost chemat 
la morgă, pentru identificarea cadavrului. O simplă formali- 
tate, m-a asigurat procurorul la telefon, trebuie recunoscut 
de o rudă sau o cunoștință apropiată, aşa se obișnuiește. Din 
nepăsarea cu care vorbea reieşea că el se obișnuise de multă 
vreme cu așa ceva. Și a mai adăugat, cu intenția de a mă liniști, 
că nu va dura mult. Lucrurile erau suficient de clare, cauza 
decesului fusese stabilită cu precizie de medicul legist: intoxi- 
caţie cu alcool metilic. Atâta doar că trebuia semnat un pro- 
ces-verbal de constatare. Mă rog, în termeni juridici mi se 
pare că se numește altfel. Vecinii declaraseră că în ultima săp- 
tămînă îl văzuseră mai tot timpul beat. La fel și profesorii, 
colegii lui de la liceu. Care adăugară că nu-și mai ţinea orele, 
le vorbea urât, se certase cu directorul („Securişti, sunteţi cu 
toţii niște securiști împuţiţi!“). Probabil că, dacă aş fi fost în- 
trebat, aş fi declarat şi eu ceva asemănător. Bazil mă sunase 
cu numai două zile în urmă, ca să-mi ceară din nou un mili- 
on de lei. Pe un ton imperativ. De fapt, nu-mi cerea numai 
bani, ci pretindea să urc în toiul nopţii în mașină și să-i duc 

banii acasă, fiindcă el nu avea maşină, ca să vină să-i ia. O 
pretenţie totuşi exagerată, dacă ţinem cont că nu-mi înapoia- 
se datoriile mai vechi. Poate că n-ar fi trebuit să-l refuz; dacă 
i-aş fi dat bani, poate că şi-ar fi cumpărat cu ei votcă și n-ar 
mai fi ajuns la alcool metilic. Dar impresia mea a fost că nu 
pentru bani mă sunase, ci pentru altceva — şi n-am reuşit să 
determin pentru ce anume — căci pînă la urmă, din toate pre- 
tenţiile lui n-a mai rămas nimic. Ce-i drept, l-am luat și eu 
mai tare, l-am certat un pic, i-am amintit de câte ori îi dădu- 
sem bani și nu mi-i înapoiase, am făcut apel la demnitatea 
lui, iar cînd i-am amintit de iluziile adolescenţei noastre, s-a 
apucat de bocit; mai întâi în şoaptă şi fără curaj, numai cât îşi 
trăgea din cînd în cînd mucii. M-am alarmat, neștiind ce s-a 
întîmplat, l-am întrebat de ce plînge — nimic, nimic, dar nici 
nu plîng, nu-ți face probleme, sunt doar un pic răcit — apoi, 
nemaiputîndu- -se stăpîni, izbucni în hohote, îşi ceru scuze, 
mărturisind că mi-l „furase“ pe Pablo şi, împreună cu el, su- 
biectul romanului aceluia grozav pe care avea de gînd să-l 
scrie... Şi închise brusc, fără să mai salute. 

Complet gol, cu părul î în sfârșit pieptănat și mîinile cuminţi 
pe lîngă corp, întins în sertarul de zinc al frigiderului. Cu na- 
sul lui arogant aruncat, ca de obicei, în sus. Cîndva, în anii 
de liceu, îl asigurasem că va fi un nou Rilke. N-a fost să fie. 


Două luni mai târziu, aşteptam împreună cu Pablo la una 
din intrările în Palatul Parlamentului — fosta Casă a Poporului. 
Aranjaserăm să ne întîlnim cu un deputat al Opoziţiei, de la 
care urma să primim anumite documente. Ştiam, Pablo mă 
prevenise, că deputatul acela era un fost securist. Pe trotuarul 
de vizavi, un grup de vreo treizeci de pensionari vociferau 
fără prea mare convingere şi agitau pancarte, printre care am 
zărit şi cîteva portrete ale lui Ceauşescu. Aveau revendicări, 
protestau, naiba știe pentru ce. Un singur lucru rezulta destul 
de clar: că pe vremea lui Ceaușescu era mai bine. Cum omul 
nostru întârzia, am avut timp să-i observăm pe îndelete. Palizi, 

cu obrajii supţi şi feţele cenușii, bărbaţii nebărbieriţi, femei- 
le avînd capul acoperit cu nişte baticuri mari de lînă ale căror 
margini le cădeau peste umeri, stingheri şi ușor dezorientaţi, 
păreau scoși atunci din cine știe ce tunel al timpului. Strigau 
mai mult pentru a se încălzi. Din cîte am înţeles, manifes- 
taţia lor era una de natură politică. Am făcut un gest de leha- 
mite și dispreţ: 

— Nostalgici comuniști !... 

— Sindromul captivităţii, completă Pablo. Foştii captivi 
ai lui Ceauşescu s-au atașat afectiv de el şi acum îl regretă. 
Se mai numeşte şi sindromul Stockholm, deoarece în 1973, 
în urma unui atac armat asupra Băncii Suedeze de Credit din 
Stockholm, persoanele care fuseseră luate ostatici au depus 
ulterior mărturie în favoarea răpitorului lor, au făcut campa- 
nie în presă şi chiar l-au ajutat cu bani, pentru a se putea apă- 
ra în instanţă. 

Cel care spunea toate acestea nu era vreun expert în psiho- 
logia socială, ci omul cu sacoşa, el însuși pensionar, pe care 
îl luasem cîndva în maşina mea, la autostop. Pretindea că mog- 
tenise de la unchiul său o insulă în Oceanul Pacific și începu- 
se lupta cu autorităţile române, pentru a i se recunoaşte dreptul 
de proprietate. Hotărât chiar să meargă pînă la Curtea Euro- 
peană a Drepturilor Omului! Mai ales că nu voia insula pen- 
tru el, ci pentru a salva omenirea. De aceea ne aflam atunci 
acolo. Nimeni nu ştia ca România să fi deţinut vreo insulă 
în Pacific, eventual naţionalizată ilegal, și care ar fi trebuit 
acum retrocedată fostului proprietar sau moştenitorilor aces- 
tuia. Pablo însă insista să aibă acces la anumite documente, 
pentru a-și putea demonstra revendicările. Numai că arhive- 
le în care se aflau acele documente dispăruseră în incendiul 
Bibliotecii Centrale Universitare. Cel puţin acesta a fost răs- 
punsul oficial (scrisoarea de răspuns, redactată în termeni 
foarte diplomatici, nu spunea că ar fi ars sau, mă rog, că ar 
fi fost mistuite de incendiu, ci că dispăruseră !). A trebuit să-i 
mai admit însă şi un alt argument logic, de bun-simţ. De vreme 

ce statul român nu deţine și nu a deţinut niciodată vreo insu- 
lă în Pacific, de ce autoritățile se încăpăţînau să nu cedeze aces- 
tui om, pe care îl considerau nebun, ceva ce nu există? Ce ar 
fi avut de pierdut? În definitiv, ceva ce nu există nu costă ni- 
mic! Cum eliberaseră certificate de handicapat sau de revo- 
luţionar atâtor impostori, pentru a-i scuti de plata impozitelor, 
ar fi putut elibera şi un certificat de proprietate unui biet ne- 
bun, pentru o insulă inexistentă. Nu spun că datorită unor 
astfel de argumente începusem să-l cred, însă cu timpul înce- 
pusem să mă îndoiesc de îndoiala mea — şi, mult mai grav, 
să doresc să aibă dreptate. Aveam nevoie de anumite certitu- 
dini. Una dintre ele urma să mi-o ofere deputatul, pe cealal- 
tă o aşteptam de la întâlnirea cu Christina. 

Deputatul a întârziat, dar în cele din urmă a venit. Sau poa- 
te că nici nu era deputat. Un tip scurt şi îndesat, cu fălci de 
buldog, care întorcea mereu capul într-o parte şi în alta, ca 
şi cum s-ar fi temut că e urmărit. Ne căuta din priviri. Nu 
eram numai noi acolo, în afară de protestatarii de pe celălalt 
trotuar, mai aşteptau vreo zece persoane cu tot felul de peti- 
ţii, sau care aveau nevoie de „pile“ ca să-și rezolve cine știe ce 
probleme. Cînd l-a zărit pe Pablo, i-a făcut semn să-l urmeze, 
un gest energic, mai degrabă de comandă. Am făcut şi eu câți- 
va paşi în urma lor, dar deputatul m-a oprit cu acelaşi gest — 
dumnealui rămîne aici! s-a adresat unui gardian. Așa că a in- 
trat numai Pablo. 

Nu mi-a convenit, dar nu prea aveam de ales. Intrasem 
în joc, îmi luasem faţă de Pablo anumite angajamente, fireşte, 
cu condiţia să facă dovada că pretenţiile sale au cât de cît un 
suport în realitate. Nu ştiam cât va trebui să aştept. Era frig 
şi începuse să ningă. Între timp, protestatarii își terminaseră 
treaba, cei mai mulți plecaseră, iar dintre cei rămaşi, cîțiva se 
certau în jurul unei cutii de carton căreia îi dăduseră foc; erau 
nemulţumiţi fiindcă primiseră prea puţini bani. Printre cei care 
aşteptau să intre în clădirea Parlamentului, am remarcat o 
blondă cam plinuţă, cu ochii mari şi apoşi, sub patruzeci de 

ani. Îmbrăcată într-o blană de nurcă și etalînd cam multe ghiu- 
luri la ambele mini, părea tipul de femeie cu spirit practic, 
eventual implicată în afaceri, și care ştie bine ce vrea. Din cînd 
în cînd se trăgea mai deoparte ş şi își aprindea o ţigară. Mi-am 
aprins și eu o ţigară, ca pretext pentru a intra în vorbă. O 
chema Dora și primul lucru pe care a vrut să-l afle despre 
mine nu a fost numele, ci în ce zodie sunt născut. Avea o în- 
credere oarbă în zodiac și nu ieşea din casă înainte de a as- 
culta horoscopul. De exemplu, pentru ziua aceea, horoscopul 
îi prezisese că va cunoaște un domn manierat, cu preocupări 
artistice — despre mine era vorba — aşa că am invitat-o la o 
cafea, într-un bar din apropiere. Mi-a spus mai tîrziu că so- 
tul ei este arhitect, aveau un hotel şi cîteva case de vacanţă 
undeva pe lîngă Cîmpina, însă a evitat să intre în detalii, ceea 
ce mă determină să cred că, dacă nu cumva minţise, în spa- 
tele afacerii se afla altcineva, poate chiar grangurul cu care 
urma să se întîlnească, pentru a obţine reeșalonarea unor da- 
torii către buget. La rîndul meu, nu ştiu ce mi-a venit, am 
vrut s-o impresionez, i-am spus că sunt scriitor și am înce- 
put să mă laud cu romanul pe care îl scriam. 

— E de dragoste? se arătă ea curioasă. Fiindcă nu-i plăceau 
decît romanele de dragoste și cu multe dialoguri. 

— Are şi ceva dragoste, însă tema principală e mult mai 
serioasă. Despre Sfirşitul Lumii. 

— Oh! făcu ea aproape speriată. 

— Nu e vorba de distrugerea lumii, ci de sfârșitul ei. Sunt 
lucruri diferite, am ţinut să o liniştesc. Realitatea e un efect 
condiționat, aşa că nu se va distruge nimic, aparent lumea va 
rămîne la fel ca înainte, iar cei mai mulţi dintre oameni nici 
nu vor ști că Sfârşitul Lumii a avut loc. 

— Asta nu prea înțeleg, mărturisi ea strivind mucul ţigării 
în scrumieră. 

— Dacă avem în vedere că lumea nu e decât aparenţă, sau, 
cum spune David Bohm, o hologramă... = am ezitat o clipă, 
simțind cum gîndurile îmi alunecau în altă parte — tocmai 

aparenţa va dispărea. Totul va fi Altceva, sau dacă preferăm 
să spunem așa, altă bologramă, despre care acum nu ştim nimic. 

— Mda. Să-mi spuneţi cînd apare cartea, am s-o cumpăr 
ŞI eu, promise. 


Cînd Pablo s-a întors, Dora cea cu ochii apoși plecase 
de mult. Urcasem în mașină și mai porneam uneori motorul, 
ca să mă încălzesc, iar de la o vreme aţipisem. Cred că am şi 
visat ceva. Ninsese — parbrizul, luneta şi geamurile laterale 
erau acoperite cu zăpadă — încât în primele clipe după ce am 
deschis ochii, am crezut că orbisem, vedeam doar o beznă 
albă. 

Despre întîlnirea lui cu deputatul a bălmăjit ceva foarte 
sumar, în sensul că totul e în regulă, au discutat, i-a promis 
tot sprijinul — oricum, părea cam nemulțumit, a schimbat re- 
pede vorba, sub pretextul că suntem în întârziere. Trebuia să 
ne grăbim să ajungem în Parcul Herăstrău, unde urma să o 
întîlnim pe Christina. Crezusem iniţial că ne aştepta acolo, însă 
abia acum Pablo îmi spuse că de fapt Christina nu ştia că ve- 
nim. leşea să-şi facă plimbarea obișnuită de seară, pe o anu- 
mită alee, iar noi urma să trecem ca din întîmplare pe acolo... 

— Să nu cumva să o întrebi de Vic, mă mai preveni el. 

— Nici de Kiki? 

— Despre Kiki îţi spun eu tot ce te interesează. S-a adap- 
tat rapid, acum merge la şcoală, e în clasa a patra. 

— Poate ne povesteşte cum aţi reușit să evadați de pe insu- 
la Roland... Fiindcă dumneata spuneai că nu-ţi mai aminteşti. 

— Ei, lasă că-ţi spun eu, nu-mi amintesc propriu-zis, dar 
cîteodată ghicesc. 

Eram curios să văd în ce măsură persoana reală corespun- 
dea personajului pe care îl reconstituisem din relatările lui 
Pablo, folosind desigur și unele notițe rămase de la Bazil. 
Aveam însă de gînd să o mai întreb şi altceva, despre care 
am evitat să discut cu Pablo, sperînd că ea mi-ar putea oferi 
— pro sau contra — argumentul decisiv. Fiindcă altminteri, 

trebuie să recunosc, povestea lui părea cam însăilată. Poate 
Că tot ce îmi spusese despre insula Roland nu erau decît restu- 
rile unui vis psihopat; sau călătoria lui inițiatică pe un alt tă- 
rîm. Mai cu seamă anumite coincidenţe toponimice suspecte 
îndreptăţeau bănuiala că de fapt Pablo nu plecase niciodată 
din România, ci, internat o lungă perioadă de timp în vreun 
azil psihiatric, fusese supus terapiei de restituire a personalită- 
ţii prin intermediul unei naraţiuni oarecare (extratereștri, insule, 
securiști, miracole etc.). Aşadar, pretinzînd că s-a întors de 
pe o insulă din Pacific, nu minţea propriu-zis — tocmai din 
acest motiv era atît de convingător, iar relatarea lui avea o 
aparentă coerenţă —, ci reactualiza inconştient memoria falsă, 
depha ficţiunile şi halucinaţiile produse de maladia lui psihică. 
Toate suspiciunile mele (pe care de altfel i le împărtăşisem) 
nu aveau însă nici o importanță pentru Pablo. Din punctul 
lui de vedere, cine se îngrijește să spună adevărul, nu trebuie 
să se mai îngrijească dacă e crezut sau nu. lar el, fireşte, era 
convins că spune adevărul. 

Ca să evităm traficul aglomerat din centru, căruia bătrîna 
mea Dacie cu greu i-ar fi făcut faţă, am preferat să ocolim 
prin cartierele de blocuri, pe străzi înguste, unde Bucureștii 
seamănă cu orice alt oraş de provincie, singura deosebire fiind 
că e mai murdar, întâlneşti mai multe gropi, iar oamenii par 
mai obosiţi — mergeau zgribuliți, tîrîndu-şi anevoie picioare- 
le, ca nişte bolnavi. După ce am ajuns cu chiu cu vai la Arcul 
de Triumf, Pablo mi-a cerut să virez la dreapta şi să opresc 
pe aleea care duce către Palatul Elisabeta. Tocmai mă pregă- 
team să parchez, cînd mă anunţă, fără nici o legătură cu ce 
discutaserăm pînă atunci: 

— Na, că am uitat să-ţi spun! Deputatul mi-a dat să citesc 
dosarul de Securitate al lui Bazil. De aceea am întârziat atât 
de mult. 

N-am avut nici o reacţie, n-am manifestat nici o curiozita- 
te, fiindcă nu asta mă interesa, deşi trebuie să recunosc că 
m-am mirat un pic. Crezusem că se întîlnise cu deputatul 

pentru a obţine copiile actelor de proprietate asupra insulei 
Roland — cel puţin el așa mă lăsase să înțeleg. Descopeream 
acum, cu întârziere şi neplăcută surprindere, că scopul întâl- 
nirii lor fusese altul. 

Am mers pe alee pînă la poarta de intrare în curtea pala- 
tului, apoi am luat-o la stînga, pe lîngă zidul împrejmuitor, 
spre fostul teatru de vară, acum în paragină. De aici, am por- 
nit pe una din aleile de pe malul lacului. Abia atunci l-am 
întrebat: 

— Şi? Ai aflat ceva noutăţi? 

— Se pare că bietul Bazil nu a băut metanol din greșeală 
sau fiindcă n-ar fi avut ce să bea, ci a făcut-o intenționat. A 
vrut să moară, tocmai de aceea a băut atît de mult! 

— Nu văd ce motive să fi avut. 

— Cu siguranţă, a avut un motiv serios. 

Pe mine mă preocupa mai degrabă întîlnirea cu Christina, 
aşa încît am preferat să las discuţia despre Bazil pentru mai 
tîrziu. Mi s-a părut chiar ciudat că Pablo insista pe un subiect, 
din punctul meu de vedere, casat, și încă într-o împrejurare 
atât de evident inadecvată. Ca să-mi fac de lucru, zornăiam 
plictisit niște monede în buzunar. Pe urmă mi-am privit cea- 
sul. Trecuse de amiază, lumina zilei în declin răspîndea un 
fel de spuză tulbure, cenușie, iar pe deasupra lacului pluteau 
fîşii suprapuse de ceaţă. Nici Pablo nu arăta prea sigur de sine, 
păşea nehotărât şi schimba mereu direcția, de parcă s-ar fi rătă- 
cit. De fapt, chiar era dezorientat. Am trecut la deal pe lîngă 
un chioșc de ziare, am mers pînă la gardul care împrejmuiește 
Muzeul Satului, apoi am urcat pe Terasa Aviatorilor, de unde 
aveam o perspectivă mai largă; iar după ce ne-am oprit câte- 
va minute într-un loc de joacă pentru copii, am coborit înapoi 
către malul apei. Nu întîlneam decît pensionari singuratici, 
unii dintre ei își scoseseră căţeii la plimbare, sau dădace împin- 
gîndu-și landourile cu un soi de gravitate solemnă și totoda- 
tă suspicioasă. După cum mergeau lucrurile, aș fi putut paria 
că, oricât ne-am fi învârtit pe acolo, rezultatul căutării noastre 

ar fi fost acelaşi. Pablo încercă, la un moment dat, să sugere- 
ze că poate Christina venise mai devreme în parc și plecase 
între timp. Un fel de scuză. Se uita la mine ca un milog, privi- 
rea lui îmi cerea ajutorul, măcar sub forma unei aprobări de 
circumstanţă, încît aveam din ce în ce mai clar sentimentul 
că totul fusese o glumă; iar acum, că gluma se apropia de sfr- 
şit, situaţia începuse chiar să mă amuze. 


Și totuși, era acolo, pe o bancă din preajma locului de 
joacă pe lîngă care trecuserăm de mai multe ori. Înclin să cred 
că se așezase pe banca aceea mai tîrziu. Altfel nu-mi explic 
cum de Pablo nu o văzuse pînă atunci. Cît despre mine, chiar 
dacă ar fi fost de la bun început acolo, nu aș fi văzut-o, deoare- 
ce mi-o reprezentasem altfel. Mai precis, căutam pe altcineva. 
De la distanţa la care ne aflam, în jur de douăzeci de metri, 
n-am văzut decît o femeie înfofolită într-un palton. Undeva 
mai în spate, printre copaci, un căţel de rasă mică, probabil 
un bichon, scormonea cu botul în frunzele uscate de sub stra- 
tul subțire de zăpadă. Aveam să aflu mai tîrziu că îl chema 
Pufi. 

— Ea e! îmi șopti Pablo apucîndu-mă de braţ — și se opri. 

Mă ţinea strâns, temîndu-se parcă să nu o iau la fugă. Dar 
nu simţeam nimic, nici o emoție, deși mă străduiam. Dacă 
aveam vreun sentiment, acela era al unei acute banalităţi. În 
afară de strînsoarea mâinii lui Pablo, un singur lucru simţeam, 
concret și indubitabil — dezamăgirea. După aceea, cînd mi-a 
dat drumul, am început din nou să mergem, cu senzaţia că 
eram înconjurat din toate părțile de irealitate. Ca şi cum mi-ar 
fi ghicit gîndurile (dar aveam gînduri? — dezamăgirea mea 
era o formă de vid mental, un gol care creștea în jos), Pablo 
găsi de cuviinţă să-mi explice: 

— S-a schimbat mult în ultimii ani. 

Acum, că începeam să-i disting trăsăturile feţei, situaţia 
devenea, cu fiecare pas, de o inadecvare ireversibilă și tot mai 
ilară, mai ales după ce ea, recunoscîndu-l pe Pablo, îi făcu 

semne cu mîna — ca la aeroport, ca pentru a-și semnala pre- 
zenţa: aici sunt! Aproape că prevedeam ce va urma, dar nu 
mai puteam da înapoi, tocmai din nevoia de a consuma pînă 
la capăt stupiditatea situaţiei. Îmi imaginasem o femeie încă 
tînără (în orice caz blondă), nu neapărat frumoasă, ci doar 
agreabilă, cu un mister aparte, datorat poate acelei energii se- 
crete pe care o posedă fiinţele ciudate. Sau măcar o femeie 
oarecare, prin nimic remarcabilă, totuși cu aerul îngrijit, sim- 
patic şi uşor dulceag care face farmecul cucoanelor din pro- 
vincie. Aceasta era, în primul rînd, șatenă şi mai corpolentă 
decît mă aşteptasem. O femeie mai curînd fără vîrstă, dar în 
orice caz trecută, cu părul vopsit negru, coafat în stilul anilor 
cincizeci, îmbrăcată într-un palton cu marginile roase și de 
o culoare incertă — să zicem, vînăt —, purtînd pe capo bone- 
tă verde cam fistichie, de lînă tricotată. Vederea ei îmi inspira, 
prin nu ştiu ce detalii pe care nu le-am putut fixa, o anumită 
dezordine. Poate mirosul neplăcut, de ceapă prăjită, al haine- 
lor ei? Molfăza ceva, am crezut la început că e gumă, abia mai 
tîrziu am înţeles că erau bomboane mentolate. Fiindcă su- 
ferea de hipoglicemie, trebuia să mănînce mereu bomboa- 
ne, ceea ce bineînţeles că, în cele din urmă, îi afectase dantura. 

Emoţionat, Pablo își drese glasul. 

— Hello, Christina! Mă bucur că te-am întâlnit! 

— Dumnealui cine e? întrebă ea cu oarecare prudență le- 
neşă. 

— Un prieten, scriitor. Scrie o carte despre insula Roland. 

Nu ne făcu însă cunoștință, nu-i spuse cum mă cheamă. 
Ea clătină din cap, mai curînd neîncrezătoare. Apoi se întoar- 
se să vadă ce face cățelul şi îi porunci: 

— Pufi, să stai cuminte, să nu pleci departe! 

Pufi nu prea o luă în seamă. Se lupta cu o rădăcină sau 
cine ştie ce altceva găsise acolo, mîrtia, se retrăgea cîţiva pași, 
apoi sărea înainte şi lătra scurt, făcînd pe grozavul. 

— Dar celălalt prieten al tău, Vasile ?... Parcă ziceai că şi 
el scrie o carte. 

— Ah, săracul Bazil a murit, Dumnezeu să-l ierte, răspunse 
Pablo grăbit, de parcă s-ar fi temut că ea îi va cere și alte detali. 

Vestea nu o impresionă prea mult. Tăcu o vreme, mol- 
făindu-şi bomboana cu mentă — părea că se gîndeşte la ceva. 
Noi rămăseserăm amîndoi în picioare; nici nu am fi avut loc 
pe bancă, deoarece ea își pusese alături poșeta. Îmi încordam 
resursele interioare pentru a conștientiza importanţa acelor 
momente, dar creierul meu nu mai reacţiona. Mă vedeam 
stînd acolo ca un caraghios și îmi venea mai degrabă să casc. 
Toate întrebările pe care mi le pregătisem nu mai aveau sens, 
sau nu mi le mai aminteam, fiindcă femeia din faţa mea îmi 
era complet indiferentă. Cînd termină de supt bomboana, 
scoase din poșetă şi își aprinse o ţigară. 

— Maiorul Smith ţi-a mai scris? 

Ca şi cum n-ar fi auzit întrebarea lui Pablo, ea se ridică 
de pe bancă şi porni să caute cățelul printre copacii din spate. 

— Pufi, unde ești, vino încoace! Pufi, tu-ţi gura mă-tii, 
n-auzi? 

Căţelul, oprindu-se din preocupările lui de pînă atunci, 
o privea echivoc, dădea din coadă. La urmă, își scutură blana 
şi se apropie adulmecînd nepăsător ici şi colo. Abia după ce-l 
luă în braţe şi îl aduse înapoi, găsi timp să răspundă între- 
bării lui Pablo. 

— Bietul maior!... L-au internat într-un azil. Se mai crede 
şi acum Ion Gheorghe Maurer. 

Pablo mă privi complice, ca și cum ar fi obținut o nespera- 
tă victorie. Conversaţia lor mi se părea pierdere de timp. Nu 
înțelegeam nimic, mă plictisisem, voiam să plec. Dinspre ca- 
pătul aleii se apropiau pășind agale două mogâldețe. Alți doi 
pensionari care ieșiseră pesemne să-și facă plimbarea de seară. 

— Noi am avut nişte treburi în București şi ne-am gîndit 
să trecem să te vedem. Dar nu e chiar frig, nu? E o vreme 
plăcută. 

— Mda, consimţi ea fără chef, dînd apoi drumul căţelului 
din braţe. 

Mai potrivit ar fi fost să tac, așa cum făcusem şi pînă atunci. 
Simţeam însă că trebuie să vorbesc, să provoc, să fiu ironic, 
un pic insolent, poate chiar să o lezez în vreun fel. Sau, dacă 
nu, măcar să-mi localizez eşecul și să-i dau o formă explici- 
tă. Pe de altă parte, intenţionam să-l pun pe Pablo în încur- 
cătură — nu-mi puteam refuza această mică şi nevinovată 
răzbunare. 

— Este adevărat că soţul dumneavoastră a fost agent CIA ? 
întrebai. 

— Bineînţeles. 

M-aş fi aşteptat (doream) să continue, dar ea nu mai 
adăugă nimic, trase din ţigară şi suflă fumul într-o parte. Așa 
că a trebuit să insist. 

— Şi tatăl dumneavoastră ?... L-a împuşcat într-adevăr pe 
Vic? 

— Tatăl meu a executat ordinele primite de la superiorii săi. 

— Fi, nu-i nimic, a fost un totuși om bun, căută Pablo să 
o consoleze, însă ea îl contrazise imediat, pe un ton compă- 
uimitor. 

— Nu fi prost, Pablo, nu există securiști buni. 


Cam asta e tot — adică, mai nimic. Am impresia că de- 
taliile pe care sunt tentat să le adaug ar fi de prisos, nereu- 
şind decît să complice inutil un desen oricum ratat, lipsit de 
semnificaţie. Constituie totuși dovada faptului că eram pre- 
zent acolo, încă lucid și observam atent... realitatea ca efect. 
De exemplu, înainte de a ne despărţi, Pablo i-a cerut voie să-i 
ţină palma un pic lipită de creștet, în amintirea Marii Spira- 
le, iar ea a acceptat. Au stat astfel aproape un minut, pînă cînd 
cei doi, care se apropiau dinspre capătul aleii, au ajuns lîngă 
noi. Nu erau niște pensionari, cum crezusem. Spre mirarea 
mea, unul dintre ei, cunoscutul filosof L., directorul unei edi- 
turi importante (pe celălalt nu-l cunoșteam, un tip mai înalt 
şi slab, cu mustață şi ochelari, care mergea cu capul aplecat 

într-o parte şi nu spunea decît: „îhîm, îhîm“) s-a oprit, a fă- 
cut o reverență cam teatrală şi a spus: 

— Sărut-mîna doamnă Christina. Ce mai faceţi? 

— Bine, mulţumesc de întrebare, răspunse ea indiferentă. 

— Vă salut, domnilor, numele meu este Pablo Cârlan, in- 
terveni și Pablo. 

Însă cei doi se îndepărtară fără să-i răspundă. După aceea, 
ne-am luat și noi rămas-bun, pornind în direcția contrară. Nu 

ştiu dacă întâlnirea durase o jumătate de oră sau mai mult. 

Între timp, începuse a se însera și, „paradoxal, aerul se încăl- 
zise; printre copaci, dincolo de pînza subțire a norilor, un 
soare palid ca de vanilie se prelingea către apus, iar zăpada 
de pe alei se topise, mai persista numai în locurile cu iarbă. 
Era momentul să-i spun lui Pablo că nu credeam nimic din 
toate bazaconiile pe care mi le înșirase. Din fericire, am prefe- 
rat să tac. Nici el nu părea prea mulţumit de ce ieşise. Tăceam 
şi tăceam unul împotriva celuilalt, ca şi cum ne-am fi certat. 

Apoi, cînd am ajuns aproape de capătul aleii şi urma să 
o luăm la stînga, către Palatul Elisabeta, el s-a oprit, a rămas 
cîțiva pași în urma mea. Am avut impresia că i se desfăcuse 
un șiret de la pantofi şi am așteptat cîteva momente fără să 
mă întorc. Chiar şi acum, cînd scriu aceste rînduri, mă întreb 
dacă n-a fost totuși o iluzie optică, o proiecţie a imaginaţiei 
mele, provocată de dorinţa ca lucrurile să se fi petrecut ast- 
fel. Fiindcă în cele din urmă, uşor intrigat, m-am întors să 
văd de ce întîrzie. Mai auzisem şi un chiot scurt, ca un tril 
curios de pasăre, urmat de lătraturile căţelului. Pablo stătea 
cu spatele la mine, cu mâinile în buzunarele pardesiului său, 
şi privea în lungul aleii — în primă instanţă nu mi-am dat sea- 
ma la ce anume. Pînă la banca unde o lăsaserăm pe Christi- 
na erau ceva mai mult de cincizeci de metri, prin urmare nu 
aveam motive să presupun că vederea mă înșeală. 

Priveliștea era mai curînd comică. Poate că, dacă nu s-ar 
fi rotit, nici nu mi-aş fi dat seama că pluteşte. Atîrna suspen- 
dată în aerul vînăt, aşa ghemuită cum stătuse pînă atunci pe 

bancă, se rotea încet, tatona aerul cu mîinile, apoi își îndrep- 
tă trupul și se înclină pe diagonală, în timp ce jos Pufi dădea 
ocol în jurul ei, lătrînd scurt din cînd în cînd. Din celălalt 
capăt al aleii, filosoful şi însoţitorul său o văzuseră, de aseme- 
nea, căci se opriseră și ei; îmi vine să cred, de fapt am înţeles 
încă de atunci, că nu întîmplător aleseseră să se plimbe pe 
acea alee. Mirajul (himera, vedenia, halucinaţia, nu ştiu cum 
l-aș putea numi mai bine) nu a durat mult. De fapt, nu ştiu 
precis cât a durat, se prea poate ca secundele sau minutele ace- 
lea să fi fost adăugate timpului de undeva din afara lui... La 
urmă, ea s-a lăsat lin înapoi pe bancă, reluîndu-şi poziţia de 
mai înainte, iar cățelul i-a sărit în braţe dînd din coadă, bucu- 
ros şi mulțumit că o regăsise. Cînd Pablo s-a întors din nou 
cu faţa spre mine, privirile ni s-au întâlnit pentru o clipă, dar 
nici atunci nu am vorbit, nu am comentat în vreun fel cele 
întîmplate. Ne-am reluat mersul, ne-am văzut de drum ca şi 
cum nimic nu s-ar fi întîmplat. 

Abia mai tîrziu, după ce am ajuns la maşină şi după ce 
ne-am urcat, chiar în timp ce băgam cheia în contact, sau ime- 
diat după aceea, cînd am făcut prima încercare de a porni mo- 
torul, poate tocmai din cauza acelei prime încercări nereușite, 
am izbucnit în râs. Dar nu oricum și nu orice fel de rîs. Am 
explodat pur și simplu într-un rîs nervos, necontrolat care 
descărca toată tensiunea acumulată de-a lungul acelei zile, cu 
hohote isterice, aparent nemotivate, şi repetînd printre su- 
ghiţuri nişte cuvinte fără sens: tu și toți cei ca tine — mă îne- 
cam şi tușeam, dar continuam să râd, nu mă puteam opri, iar 
în acest timp, văzîndu-l pe Pablo cum mă privea, serios și 
nedumerit, găseam atitudinea lui cît se poate de comică şi asta 
mă făcea să rîd şi mai tare, aveam impresia că n-o să mă pot 
opri niciodată din rîsul acela de-a dreptul bezmetic... Şi to- 
tuși m-am oprit brusc, în momentul cînd Pablo mi-a pus o 
întrebare ciudată, al cărei rost nu-l înțelegeam. 

— Şi dumneata ești un vînător de suflete? 

Nici măcar nu sunt sigur că a fost o întrebare, suna mai 
curînd a constatare. Oare ce voia să spună? Înainte de a-i răs- 
punde, ar fi trebuit să mă gîndesc, să calculez consecinţele 
răspunsului meu, dar nu mi-a dat prin cap că poate fi o cursă, 
mă grăbeam, voiam să plecăm mai repede, iar pe de altă par- 
te, întrebarea lui mi se părea aproape stupidă. Aşa că am răs- 
puns la întîmplare. 

— Desigur... Într-un anumit sens, orice scriitor e un vînă- 
tor de suflete, în sensul că sufletul personajelor sale e luat, 
împrumutat de la anumite persoane reale, ceea ce numim de 
obicei inspiraţie nefiind decât... 

— Dar eu nu la asta mă refer, ci la Bazil. L-am întrebat 
de multe ori de ce a vrut să pună cărţii sale un titlu atît de 
curios, Vînătorii de suflete, şi ce anume căuta cu atâta insisten- 
tă în arhive, dar nu a vrut să-mi spună. 

— Mda... Bietul Bazil a luat prea în serios joaca asta... 
Care, din păcate, s-a terminat tragic pentru el. 

— El lua totul prea în serios, spuse Pablo. I-am citit dosa- 
rul de la Securitate, mi l-a arătat deputatul la care am fost di- 
mineaţă. Și toate notele acelea informative semnate cu numele 
conspirativ Vinătorul... În fine, acum asta nu mai are nici o 
importanţă. Important e să ducem la bun sfîrşit treaba începu- 
tă de el — să se termine cu happy-end, cum se spune. De aceea 
am vrut neapărat să o cunoşti pe Christina.. 

Voise să mai adauge ceva, dar tăcu. Își ise centura de 
siguranță. Părea dintr-o dată obosit şi cam fără chef. 

